               ЕВРОПЕЙСКА КОМИСИЯ
            Брюксел, 26.12.2020
            COM(2020) 856 final/2
            2020/0382(NLE)
            COM(2020) 856 final of 25.12.2020 downgraded on 26.12.2020.
            Предложение за
            РЕШЕНИЕ НА СЪВЕТА
            относно сключването от името на Съюза на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               ·Основания и цели на предложението

               На 29 март 2017 г. Обединеното кралство нотифицира Европейския съвет съгласно член 50 от Договора за Европейския съюз (ДЕС) за намерението си да се оттегли от Европейския съюз и от Европейската общност за атомна енергия.

               На 30 януари 2020 г., след одобрението от Европейския парламент, Съветът прие Решение (ЕС) 2020/135 на Съвета относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“)
                  1
               . Споразумението за оттегляне влезе в сила на 1 февруари 2020 г. и предвижда преходен период, през който правото на Съюза се прилага спрямо и в Обединеното кралство в съответствие с това споразумение. Този период изтича на 31 декември 2020 г.

               В насоките си от 23 март 2018 г. Европейският съвет потвърди решимостта на Съюза в бъдеще да има възможно най-близко партньорство с Обединеното кралство. Съгласно тези насоки партньорството следва да обхваща търговското и икономическото сътрудничество, както и други области, по-специално борбата с тероризма и международната престъпност, както и сигурността, отбраната и външната политика. Европейският съвет определи тези насоки с оглед на цялостното разбиране за рамката за бъдещите отношения, която трябваше да бъде разработена в политическа декларация, придружаваща Споразумението за оттегляне и посочена в него.

               Политическата декларация, придружаваща Споразумението за оттегляне, определя рамката за бъдещите отношения между Европейския съюз и Обединеното кралство
                  2
                (наричана по-долу „Политическата декларация“). Тя установява параметрите на „амбициозно, широко, задълбочено и гъвкаво партньорство по отношение на търговското и икономическото сътрудничество, в чиято основа е залегнало всеобхватно и балансирано споразумение за свободна търговия, по отношение на правоприлагането и наказателното правосъдие, външната политика, сигурността и отбраната и по-широки области на сътрудничество“.

               В член 184 от Споразумението за оттегляне се предвижда, че Съюзът и Обединеното кралство полагат всички усилия, добросъвестно и при пълно зачитане на съответния им правен ред, да предприемат необходимите стъпки за договаряне във възможно най-кратък срок на споразуменията относно бъдещите им отношения, посочени в Политическата декларация, и за провеждане на съответните процедури за ратифициране или сключване на тези споразумения с цел да се гарантира, че тези споразумения се прилагат, доколкото е възможно, считано от края на преходния период.

               На 25 февруари 2020 г. Съветът прие Решение (ЕС, Евратом) 2020/266
                  3
                за разрешаване на започването на преговори за ново споразумение за партньорство с Обединеното кралство Великобритания и Северна Ирландия Комисията беше определена за преговарящ от страна на Съюза. Решението на Съвета включва и допълнение с указания за водене на преговори за ново партньорство с Обединеното кралство Великобритания и Северна Ирландия („указания за водене на преговори“).

               На 24 декември 2020 г. преговорите приключиха и страните постигнаха съгласие на равнище главни преговарящи по Споразумението за търговия и сътрудничество и Споразумението относно процедурите за сигурност при обмен и защита на класифицирана информация (по-нататък „Споразумението за сигурност на информацията“).

               Споразумението за сигурност на информацията е допълващо споразумение към Споразумението за търговия и сътрудничество и в съответствие с член COMPROV.2 от Споразумението за търговия и сътрудничество представлява неразделна част от цялостните двустранни отношения между Съюза и Обединеното кралство, уредени със Споразумението за търговия и сътрудничество, и част от цялостната рамка. Споразумението за сигурност на информацията е свързано със Споразумението за търговия и сътрудничество, тъй като има същата начална дата на прилагане и съдържа същата разпоредба за прекратяване.

               Успоредно със Споразумението за търговия и сътрудничество и Споразумението за сигурност на информацията Комисията договори Споразумението за сътрудничество между правителството на Обединеното кралство Великобритания и Северна Ирландия и Европейската общност за атомна енергия относно безопасното използване на ядрената енергия за мирни цели. Препоръката за Решение на Съвета за одобряване на това споразумение се представя заедно с настоящото предложение в рамките на отделна процедура. В допълнение към сключването на Споразумението за сътрудничество относно безопасното използване на ядрената енергия за мирни цели, тази процедура обхваща и сключването на Споразумението за търговия и сътрудничество по отношение на въпроси от компетентността на Европейската общност за атомна енергия (по-специално участието на Обединеното кралство като трета държава в програмата за научни изследвания на Евратом и в европейските дейности в областта на термоядрения синтез, включително дейностите на ITER, чрез членството му като трета държава в Европейското съвместно предприятие за ITER и развитието на термоядрената енергия — термоядрен синтез за енергия).

               ·Съгласуваност с действащите разпоредби в тази област на политиката

               В насоките на Европейския съвет от 23 март 2018 г. и в Политическата декларация се призовава за тясно партньорство между Съюза и Обединеното кралство.

               Преговорите по Споразумението за търговия и сътрудничество и Споразумението за сигурност на информацията бяха предшествани от сключването на Споразумението за оттегляне, което влезе в сила на 1 февруари 2020 г. Споразумението за оттегляне предвижда преходен период, през който правото на Съюза се прилага спрямо и в Обединеното кралство в съответствие с това споразумение. Преходният период ще приключи на 31 декември 2020 г. Споразумението за търговия и сътрудничество и Споразумението за сигурност на информацията имат за цел да регламентират новите отношения между Съюза и Обединеното кралство и по този начин да предотвратят значителни смущения, които иначе биха могли да възникнат в тези отношения след края на преходния период.

               Споразумението за търговия и сътрудничество създава солидна основа за взаимноизгодно и балансирано партньорство между Съюза и Обединеното кралство. То отразява и факта, че като трета държава Обединеното кралство няма същите права и не се ползва със същите предимства като държава членка.

               ·Съгласуваност с други политики на Съюза

               Споразумението за търговия и сътрудничество и Споразумението за сигурност на информацията са в пълно съответствие с Договорите и запазват целостта и автономността на правния ред на Съюза. Тези споразумения няма да изискват от Съюза да изменя своите правила, разпоредби или стандарти в която и да е регулирана област. В тях се насърчават ценностите, целите и интересите на Съюза и се осигуряват съгласуваност, ефективност и последователност на неговите политики и дейности.

               Целият внос от Обединеното кралство ще трябва да отговаря на правилата и регулаторните норми на Съюза (например техническите правила и продуктовите стандарти, санитарните или фитосанитарните правила, регламентите относно храните и безопасността, стандартите в областта на здравето и безопасността, опазването на околната среда, защитата на потребителите).

               Споразумението за търговия и сътрудничество включва специални дялове, посветени на търговията и стандартите за еднакви условия на конкуренция в областта на труда, околната среда, борбата с изменението на климата и устойчивото развитие, които свързват икономическата част на Споразумението за търговия и сътрудничество с общите цели на Съюза в областта на устойчивото развитие и специфичните цели в областта на труда, околната среда и изменението на климата.

               Участието на Обединеното кралство в програми на Съюза ще съответства напълно на основните актове, с които се определят програмите, и на съществуващите регламенти на Съюза, свързани с финансовото управление, като например Финансовия регламент.

               2.ПРАВНО ОСНОВАНИЕ

               Материалноправното основание за предлаганото решение за сключване на Съвета е член 217 от ДФЕС. Това правно основание е най-подходящото предвид широкият обхват на предвиденото партньорство.

               Процесуалноправното основание е член 218, параграф 6 от ДФЕС, член 218, параграф 7 от ДФЕС и член 218, параграф 8, втора алинея от ДФЕС. В член 218, параграф 6 от ДФЕС се предвижда сключване съгласно решение на Съвета след одобрението на Европейския парламент. В член 218, параграф 8, втора алинея от ДФЕС се предвижда гласуване с единодушие в Съвета. Освен това като правно основание беше добавен член 218, параграф 7 от ДФЕС, тъй като е целесъобразно Съветът да оправомощи Комисията да одобрява от името на Съюза някои изменения на Споразумението за търговия и сътрудничество, които трябва да бъдат приети чрез опростена процедура или от орган, създаден със Споразумението за търговия и сътрудничество.

               Поради това правното основание за предложеното решение на Съвета е член 217 от ДФЕС във връзка с член 218, параграф 6 от ДФЕС, член 218, параграф 7 от ДФЕС и член 218, параграф 8, втора алинея от ДФЕС.

               3.ДРУГИ ЕЛЕМЕНТИ

               ·Изпълнение от органите, създадени по силата на Споразумението за търговия и сътрудничество

               С първа част, дял III от Споразумението за търговия и сътрудничество се създава Съвет за партньорство, който ще следи за постигането на целите на това споразумение и на всяко допълващо споразумение. Съветът за партньорство се състои от представители на Съюза и на Обединеното кралство на равнище министри, които ще заседават поне веднъж годишно, и ще осъществява надзор и ще улеснява изпълнението и прилагането на Споразумението за търговия и сътрудничество и на всяко допълващо споразумение, като например Споразумението за сигурност на информацията.

               Съветът за партньорство може да приема решения по всички въпроси, за които Споразумението за търговия и сътрудничество или допълващото споразумение го предвиждат. Съветът за партньорство може да взема решения и да отправя препоръки само по взаимно съгласие на Съюза и Обединеното кралство. Той не може по никакъв начин да ограничава вземането на решения на равнището на Съюза. Съюзът и Обединеното кралство могат, чрез Съвета за партньорство или специализираните комитети, да решат да изменят някои аспекти на Споразумението за търговия и сътрудничество или на допълващото споразумение само в изрично предвидените в тях случаи. Когато страните одобрят такова решение, то трябва да подлежи на съответните им приложими вътрешни изисквания и процедури.

               При изпълнението на своите задачи Съветът за партньорство ще бъде подпомаган от Комитета за търговско партньорство, който от своя страна ще се подпомага от специализирани търговски комитети и от други специализирани комитети.

               Със Споразумението за търговия и сътрудничество се създават следните специализирани търговски комитети:

               а)
                     Специализиран търговски комитет по стоките;

               б)
                     Специализиран търговски комитет по митническото сътрудничество и правилата за произход;

               в)
                     Специализиран търговски комитет по санитарните и фитосанитарните мерки;

               г)
                     Специализиран търговски комитет по техническите пречки пред търговията;

               д)
                     Специализиран комитет по услугите, инвестициите и цифровата търговия;

               е)
                     Специализиран търговски комитет по интелектуалната собственост;

               ж)
                     Специализиран търговски комитет по обществените поръчки;

               з)
                     Специализиран търговски комитет по регулаторно сътрудничество;

               и)
                     Специализиран търговски комитет по еднаквите условия за отворена и справедлива конкуренция и устойчивото развитие;

               й)
                     Специализиран търговски комитет по административно сътрудничество във връзка с облагането с ДДС и с възстановяване на данъци и мита.

               Със Споразумението за търговия и сътрудничество се създават следните специализирани комитети:

               а)
                     Специализиран комитет по енергетика;

               б)
                     Специализиран комитет по въздушен транспорт;

               в)
                     Специализиран комитет по авиационна безопасност;

               г)
                     Специализиран комитет по автомобилен транспорт;

               д)
                     Специализиран комитет по координацията в областта на социалната сигурност;

               е)
                     Специализиран комитет по рибарство;

               ж)
                     Специализиран комитет по правоприлагане и съдебно сътрудничество;

               з)
                     Специализиран комитет по участие в програми на Съюза.

               Съветът за партньорство може да създава или разпуска специализирани търговски комитети или специализирани комитети, а Комитетът за търговско партньорство може да създава или разпуска специализирани търговски комитети.

               Споразумението за търговия и сътрудничество предвижда също така роля за Съвета за партньорство и специализираните комитети в областта на уреждането на спорове, която е разгледана в шеста част, дял I от Споразумението за търговия и сътрудничество.

               ·Изпълнение и прилагане на Споразумението за търговия и сътрудничество в Съюза

               В съответствие с член 216, параграф 2 от ДФЕС споразуменията, сключени от Съюза, обвързват институциите на Съюза и неговите държави членки.

               Целесъобразно е Комисията да бъде оправомощена съгласно член 218, параграф 7 от ДФЕС да одобрява от името на Съюза някои изменения на Споразумението за търговия и сътрудничество, които трябва да бъдат приети чрез опростена процедура или от орган, създаден със Споразумението за търговия и сътрудничество. Тези изменения се отнасят по-специално до следните разпоредби на Споразумението за търговия и сътрудничество:

               –член TBT.9 [Сътрудничество в областта на надзора на пазара на нехранителни продукти и на безопасността и съответствието им], параграфи 4, 5 и 8, по отношение на установяването или измененията на договореностите за редовен обмен на информация между страните, посочени в приложения [TBT-XX] и [TBT-ZZ];

               –член 2 [Определения на продуктите, енологични практики и процеси], параграф 3 и член 3 [Изисквания за сертифициране при внос на съответните територии на страните], параграф 3 от приложение TBT-5 [Търговия с вино] по отношение на измененията на допълненията към посоченото приложение;

               –член 1 [Цел и обхват], параграф 2 от приложение TBT-4 [Биологични продукти] по отношение на измененията на допълненията към посоченото приложение;

               –член 11 [Изменения на допълненията] от приложение TBT-2 [Лекарствени продукти] по отношение на измененията на допълненията към посоченото приложение;

               –член PPROC.18 [Изменение на раздел Б от приложение PPROC-1] във връзка с измененията на раздел Б от приложение PPROC-1 относно ангажиментите за достъп до пазара;

               –член AVSAF.12 [Приемане и изменения на приложенията към настоящата глава] по отношение на измененията на приложение AVSAF-1 или на други приложения, както е предвидено в член AVSAF.3 [Обхват и прилагане], параграф 2;

               –член LAW.EUROPOL.48 [Видове престъпления], параграф 3 по отношение на измененията на приложение LAW-3, когато се променя списъкът на видовете престъпления, за които Европол е компетентна съгласно правото на Съюза;

               –член LAW.EUROJUST.63 [Видове престъпления], параграф 3 по отношение на измененията на приложение LAW-4, когато се променя списъкът на видовете престъпления, за които Евроюст е компетентна съгласно правото на Съюза;

               –член SSC.68 [Изменения] от Протокола относно координацията в областта на социалната сигурност по отношение на измененията на някое от приложенията или допълненията към Протокола относно координацията в областта на социалната сигурност.

               Комисията следва предварително да информира Съвета за посочените по-горе предложени изменения. Съветът може да възрази срещу тези предложени изменения чрез блокиращо малцинство на Съвета в съответствие с член 16, параграф 4 от ДЕС. В този случай Комисията трябва да отхвърли предложените изменения от името на Съюза, без да се засяга възможността впоследствие тя да направи предложение до Съвета в съответствие с член 218, параграф 9 от ДФЕС.

               Целесъобразно е също така Комисията да бъде оправомощена, в съответствие с член 218, параграф 7 от ДФЕС, да одобрява от името на Съюза позицията, която трябва да се заеме по отношение на следните изменения на Споразумението за търговия и сътрудничество, при условие че предварително уведомява Съвета:

               –изменението на прага, под който не се прилага трета глава относно контрола на субсидиите от дял XI от втора част, първа позиция от Споразумението за търговия и сътрудничество, както е посочено в член LPFOFCSD.3.2 [Обхват и изключения], параграф 4 и член LPFOFCSD.3.3 [Услуги от общ икономически интерес], параграф 3, и по отношение на прага, под който не се прилага задължението за прозрачност, както е посочено в член LPFOFCSD.3.3 [Услуги от общ икономически интерес], параграф 2.

               Освен това, за да се даде възможност на Съюза да реагира своевременно, когато съответните условия вече не са изпълнени, Комисията следва да бъде оправомощена да взема определени решения за спиране на предимствата, предоставени на Обединеното кралство съгласно приложението относно биологичните продукти и приложението относно лекарствените продукти. Преди това Комисията следва да информира представителите на държавите членки, които могат да възразят срещу представената от Комисията позиция чрез блокиращо малцинство. Комисията следва също така да бъде оправомощена да приема, в съответствие със същата процедура, всякакви други необходими правила за прилагане за ефективното функциониране на тези приложения.

               Освен това, за да се гарантира спазването на задълженията по Споразумението за търговия и сътрудничество, се предвиждат стабилни механизми за правоприлагане. Споразумението за търговия и сътрудничество предвижда възможността страните да предприемат бързи, автономни и оперативни мерки за защита на своите интереси, включително по-специално в областта на еднаквите условия на конкуренция (например мерки за възстановяване на баланса, коригиращи мерки) и в областта на рибарството (например компенсаторни мерки, коригиращи мерки), както и в по-общ план, в случаи на сериозни икономически, обществени или екологични затруднения от секторно или регионално естество.

               Важно е Съюзът да може напълно да прилага тези мерки за правоприлагане бързо и ефективно. За тази цел Комисията следва да бъде оправомощена да спира изпълнението на задължения по Споразумението за търговия и сътрудничество в съответствие с член GOODS.19 относно мерки в случай на нарушения или заобикаляне на митническото законодателство, член LPFOFCSD.3.12 относно коригиращи мерки в областта на еднаквите условия на конкуренция, член ROAD.11 относно коригиращи мерки в автомобилния транспорт, член AIRTRN.8 относно отказ, отмяна, спиране на действието или ограничаване на оперативен лиценз във въздушния транспорт, член FISH.14 относно коригиращи мерки в областта на рибарството, член FISH.9 относно компенсаторни мерки в случай на отнемане или намаляване на достъпа, членове UNPRO.3.1 и UNPRO.3.20 относно спиране и прекратяване на участието на Обединеното кралство в програма на Съюза и член INST.24 относно временни коригиращи мерки или да предприема подходящи защитни мерки в съответствие с член INST.36.

               В съответствие с Договорите Комисията също така ще действа от името на Съюза по отношение на всички етапи от процедурата по уреждане на спорове съгласно шеста част, дял I от Споразумението за търговия и сътрудничество.

               ·Подробно разяснение на отделните разпоредби в проектите на Споразуменията

               Предвиденото в Споразумението за търговия и сътрудничество широко и амбициозно сътрудничество между Съюза и Обединеното кралство отразява заключенията и насоките на Европейския съвет от 23 март 2018 г. и се основава на Политическата декларация.

               Споразумението за търговия и сътрудничество представлява един-единствен пакет, включващ четири основни компонента:

               –общи и институционални договорености;

               –икономически договорености (включително разпоредби относно търговията и гаранции за еднакви условия на конкуренция);

               –договорености в областта на правоприлагането и съдебното сътрудничество по наказателноправни въпроси; и

               –разпоредби относно уреждането на спорове, основните ценности и защитните мерки.

               Предвиденото партньорство се основава на признаването на демокрацията, принципите на правовата държава и правата на човека, както и на борбата с изменението на климата и борбата с разпространението на оръжия за масово унищожение. Нарушение на някой от тези съществени елементи позволява на страните да прекрати или да спре временно функционирането на Споразумението за търговия и сътрудничество или всяко допълващо споразумение. Страните също така потвърждават ангажимента си да гарантират високо на защита на личните данни.

               Обхватът на Споразумението за търговия и сътрудничество е изчерпателен. То включва областите на интерес, очертани в Политическата декларация: търговско и икономическо сътрудничество, правоприлагане и съдебно сътрудничество по наказателноправни въпроси, участие в програми на Съюза и тематични области на сътрудничество. Споразумението за търговия и сътрудничество не включва договорености за сътрудничество в областта на външната политика, външната сигурност и отбраната, тъй като позицията на Обединеното кралство е да не договаря и да не включва такива договорености в Споразумението за търговия и сътрудничество. Споразумението за търговия и сътрудничество зачита автономността на правомощията за взимане на решения на Съюза и правния му ред, целостта на неговия единен пазар и Митническия съюз и неделимостта на четирите свободи на движение (лица, стоки, услуги и капитал). То включва не само свободната търговия със стоки и услуги, но и начини да се избегнат нарушения на конкуренцията и нелоялни конкурентни предимства. Споразумението за търговия и сътрудничество отразява факта, че Обединеното кралство напуска системата от общи правила и механизми на ЕС за надзор и правоприлагане и следователно не може да продължава да се възползва от предимствата на членството си в него или от тези на единния пазар.

               Споразумението за търговия и сътрудничество установява цялостна рамка на управление, която обхваща всички области на сътрудничество по Споразумението и всяко допълващо споразумение, като например Споразумението за сигурност на информацията, като се включват известни адаптации, за да се посрещнат обосновани нужди на сектори.

               Строги механизми за прилагане са налице с оглед на гарантирането на спазването на задълженията по Споразумението за търговия и сътрудничество. Споразумението за търговия и сътрудничество предвижда възможността страните да предприемат бързи, автономни и оперативни мерки за защита на интересите си, включително по-специално в областите на равнопоставеност (т.е. мерки за възстановяване на баланса, коригиращи мерки) и рибарство (т.е. компенсаторни мерки, коригиращи мерки), както и, по-общо, в случаи на сериозни икономически, обществени или екологически затруднения от секторен или регионален характер.

               По отношение на териториалния обхват Споразумението за търговия и сътрудничество обхваща, по отношение на Съюза, териториите, по отношение на които се прилагат Договорите и, по отношение на Обединеното кралство, територията на Обединеното кралство. Споразумението за търговия и сътрудничество също осигурява ограничен обхват за Англо-нормандските острови и остров Ман, а именно търговия със стоки и достъп до водите. В съответствие с декларациите, включени в протокола на Европейския съвет от 25 ноември 2018 г. и указанията на Съвета за водене на преговори, Споразумението за търговия и сътрудничество не се прилага в Гибралтар.

               Споразумението за търговия и сътрудничество се състои от седем части (разделени допълнително на позиции, дялове, глави и раздели), три протокола и известен брой приложения, както следва:

               Първа част (Общи и институционални разпоредби) съдържа общите разпоредби, принципите на тълкуване на Споразумението за търговия и сътрудничество и определенията, както и институционалната рамка.

               В първа част се определят разпоредбите относно управлението и прилагането на Споразумението за търговия и сътрудничество и се създават съвместни органи за управление (Съвета за партньорство, Комитета за търговско партньорство, специализираните търговски комитети и други специализирани комитети).

               Разпоредбите относно управлението осигуряват яснота относно начина, по който Споразумението за търговия и сътрудничество ще бъде управлявано и контролирано. Те са замислени така, че да бъдат гъвкави и приспособими към специфичните нужди, които могат да възникнат в различни области. С оглед на обхвата и сложността на Споразумението за търговия и сътрудничество Съюзът настоя за единна рамка за управление, която да обхваща цялото споразумение. Това осигурява правна сигурност за предприятията, потребителите и гражданите, като същевременно се избягват множество паралелни структури и създаването на допълнителна бюрокрация.

               Съветът за партньорство ще следи за прилагането на Споразумението. Съставен от представители на Съюза и на Обединеното кралство на ниво министри, Съветът за партньорство ще заседава в различни състави в зависимост от разглеждания въпрос. Той ще бъде форумът, на който страните ще обсъждат всички въпроси, които могат да възникнат, и ще има правомощието да взема решения със задължителна сила по взаимно съгласие. В работата си той ще бъде подпомаган от Комитета за търговско партньорство, специализираните търговски комитети и други специализирани комитети.

               Втора част (Търговия, транспорт, рибарство и други договорености) включва шест позиции:

               –Първа позиция: Търговия, състояща се от дванадесет дяла: дял I (Търговия със стоки), дял II (Услуги и инвестиции), дял III (Цифрова търговия), дял IV (Движения на капитали, плащания, трансфери и временни защитни мерки), дял V (Интелектуална собственост), дял VI (Обществени поръчки), дял VII (Малки и средни предприятия), дял VIII (Енергетика), дял IX (Прозрачност), дял X (Добри регулаторни практики и регулаторно сътрудничество), дял XI (Еднакви условия за отворена и справедлива конкуренция и устойчиво развитие), дял XII (Изключения);

               –Втора позиция: Въздухоплаване, състояща се от два дяла: дял I (Въздушен транспорт) и дял II (Безопасност на въздухоплаването);

               –Трета позиция: автомобилен транспорт, състояща се от два дяла: дял I (Автомобилен превоз на стоки) и дял II (Автомобилен превоз на пътници);

               –Четвърта позиция: Координация в областта на социалната сигурност и визите за краткосрочни пътувания;

               –Пета позиция: Рибарство;

               –Шеста позиция: Други разпоредби.

               Както следва от позициите и дяловете в нея, втора част обхваща търговията със стоки и услуги, както и широк спектър от други области на икономическо и по-широко сътрудничество, като инвестиции, конкуренция, данъчна прозрачност, енергетика, въздушен и автомобилен транспорт, недискриминация по отношение на определени договорености за мобилност и координация в областта на социалната сигурност, и рибарство.

               Във втора част се определя модерна и устойчива търговска политика. Двете страни се ангажират с общи високи стандарти в области като трудовите и социалните стандарти, опазването на околната среда, борбата с изменението на климата, включително ценообразуването на въглеродните емисии, и съответните стандарти за избягването на данъци и данъчната прозрачност
                  4
               . В нея се съдържат също така принципи относно субсидиите, за да се попречи на която и да е от страните да предоставя субсидии, които имат отрицателно въздействие върху търговията и инвестициите между страните. Тези договорени стандарти и принципи са свързани с националните механизми за правоприлагане и уреждане на спорове, за да се гарантира, че предприятията от ЕС и Обединеното кралство се конкурират при еднакви условия. Втора част предвижда, че всяка от страните може да предприема едностранни мерки по целесъобразност, за да се предпази от въздействие върху търговията и инвестициите в резултат на субсидии или от значителни различия в съответните системи за контрол на субсидиите или в съответните равнища на закрила на труда, социалната сфера, околната среда или климата.

               Що се отнася до търговията със стоки, разпоредбите на втора част надхвърлят неотдавнашните споразумения за свободна търговия на ЕС с партньори като Канада и Япония, като предвиждат нулеви мита и нулеви квоти за всички стоки. За да се възползват от тези изключителни преференции, предприятията трябва да гарантират, че техните продукти са с произход от Съюза или от Обединеното кралство. Тези „правила за произход“ са от съществено значение за гарантиране на целостта на пазара на Съюза. Споразумението за търговия и сътрудничество ще улесни също така, доколкото позволява Митническият кодекс на Съюза, митническите формалности, които се прилагат за всяка трета държава извън митническия съюз. С него ще бъдат премахнати също така ненужните технически пречки пред търговията, като същевременно ще се гарантира, че всички стоки от Обединеното кралство, които влизат в Съюза, отговарят напълно на високите регулаторни стандарти на Съюза, включително по отношение на качеството на храните (например санитарните и фитосанитарните стандарти) и безопасността на продуктите.

               Договорено е също така значително равнище на отвореност за търговията с услуги, което надхвърля базовите разпоредби на Общото споразумение по търговията с услуги (ГАТС) на СТО, като същевременно е отразен фактът, че Обединеното кралство вече не се ползва от свободното движение на хора и следователно от свободното предоставяне на услуги. Доставчиците на услуги от Обединеното кралство, които желаят да предлагат услуги в Съюза, ще трябва да отговарят на всички подходящи регулаторни изисквания в Съюза, но няма да бъдат третирани по-малко благоприятно от операторите от Съюза в областите, обхванати от Споразумението за търговия и сътрудничество, и обратно
                  5
               . Инвеститорите от Обединеното кралство могат също да учредяват правни субекти в Съюза, за да предлагат услуги в рамките на единния пазар, и обратно. Споразумението за търговия и сътрудничество включва рамка за бъдещите преговори по споразумения за признаване на професионални квалификации.

               Споразумението за търговия и сътрудничество съдържа разпоредби, насочени към улесняване на цифровата търговия чрез преодоляване на необоснованите пречки и осигуряване на отворена, сигурна и надеждна онлайн среда за предприятията и потребителите, наред с високи стандарти за защита на личните данни. Споразумението за търговия и сътрудничество съдържа и разпоредби, гарантиращи защитата на правата върху интелектуалната собственост. В допълнение, то включва разпоредби относно взаимни възможности на съответните пазари на обществени поръчки и относно стандарти за възлагане на обществени поръчки, които надхвърлят техните ангажименти по Споразумението на СТО за държавните поръчки (СДП).

               В областта на енергетиката, тъй като Обединеното кралство вече няма да участва в единния пазар на електроенергия и в търговските платформи на ЕС, със Споразумението за търговия и сътрудничество се създава нова рамка за двустранно сътрудничество в областта на енергетиката, насочена към осигуряване на икономически ефективни, чисти и сигурни доставки на енергия, които са от съществено значение за функционирането на двете икономики, и към въвеждане на нови механизми за сътрудничество в областта на енергията от възобновяеми източници, по-специално в Северно море, и справяне с изменението на климата. Споразумението съдържа също така материалноправни разпоредби относно еднаквите условия на конкуренция и либерализацията, включително по отношение на условията за субсидии в енергийния сектор. Както и в останалите области, разпоредбите относно енергетиката не възпроизвеждат в пълна степен ползите от единния пазар за Обединеното кралство, като се вземе предвид статусът му на трета държава.

               В областта на транспорта в Споразумението за търговия и сътрудничество се предвижда непрекъсната и устойчива въздушна и пътна свързаност, при зачитане на целостта на единния пазар. То включва разпоредби, с които се гарантира, че конкуренцията между операторите от Съюза и Обединеното кралство се осъществява при еднакви условия на конкуренция, така че да не бъдат подкопавани правата на пътниците и безопасността на транспорта.

               Втора част съдържа също рамка за съвместно и устойчиво управление на рибните запаси във водите на Съюза и на Обединеното кралство. Обединеното кралство, като независима крайбрежна държава, ще има контрол върху своите води и ще може да продължи да развива британското рибарство, но европейските рибари ще продължат да имат достъп до водите на Обединеното кралство, за да извършват своите риболовни дейности.

               Трета част (Правоприлагане и съдебно сътрудничество по наказателноправни въпроси) определя рамка за правоприлагане и съдебно сътрудничество по наказателноправни въпроси. В нея се признава необходимостта от тясно сътрудничество между националните полицейски и съдебни органи, както и между агенциите и органите на Съюза, по-специално за борба и наказателно преследване на трансграничната престъпност и тероризма.

               Трета част обхваща следните ключови области:

               –Обмен на данни: механизми за своевременен, ефективен и ефикасен обмен на данни за пътниците във въздушния транспорт (известни като резервационни данни на пътниците или PNR данни), ДНК данни, дактилоскопични данни и данни за регистрацията на превозните средства (т. нар. „данни от Прюм“, които никога не са били обменяни между Съюза и трета държава извън Шенгенското пространство), информация от регистрите за съдимост и оперативна информация, допълващи международните канали като Интерпол;

               –Европол и Евроюст: ефективно сътрудничество между Обединеното кралство и Европол и Евроюст в съответствие с правилата за сътрудничество с трети държави, установени в законодателството на Съюза;

               –Предаване: създаване на възможност за бързо предаване на престъпници между държавите — членки на Съюза, и Обединеното кралство чрез рационализирани процедури, строги срокове, солидни гаранции (включително подходящи основания за отказ на предаване), процесуални права и съдебен контрол;

               –Взаимопомощ: договорености за улесняване и допълване на конвенциите на Съвета на Европа по наказателноправни въпроси, например чрез рационализирани процедури, срокове и технологична инфраструктура, относно широк набор от мерки, включително обезпечаване и конфискация на имущество;

               –Борба срещу изпирането на пари: разпоредби за сътрудничество в борбата с изпирането на пари и финансирането на тероризма.

               Трета част зачита статута на Обединеното кралство като трета държава извън Шенгенското пространство. Например Обединеното кралство вече няма да има пряк достъп в реално време до чувствителни бази данни на Съюза, които подкрепят пространството на свобода, сигурност и правосъдие на Съюза — тъй като такъв достъп се предоставя само на държавите членки и много тясно асоциираните държави, които приемат всички съпътстващи задължения.

               Тясното и всеобхватно полицейско и съдебно сътрудничество се основава на гаранции за зачитане на демокрацията и принципите на правовата държава, за ефективна защита на основните права и свободи на лицата, включително тези, залегнали в Европейската конвенция за правата на човека, и тяхното прилагане на национално равнище, както и на ангажименти от двете страни за поддържане на високи стандарти за защита на данните. Това беше особено важно искане от страна на Съюза, за да се гарантира, че са защитени както сигурността, така и основните права на неговите граждани. Трета част също така предвижда специални разпоредби относно спирането на сътрудничеството в случай на сериозни и системни недостатъци при осигуряването на някоя от тези гаранции, както и специален механизъм за уреждане на спорове.

               Четвърта част (Тематично сътрудничество) включва два дяла: дял I: Здравна сигурност и дял II: Киберсигурност. В четвърта част се съдържат разпоредби за сътрудничество между страните по въпросите на здравната сигурност и киберсигурността, включително чрез временно и ограничено участие на Обединеното кралство в редица структури на Съюза, само по покана на Съюза и при условие че възникнат конкретни общи заплахи.

               В пета част (Участие в програмите на Съюза, добро финансово управление и финансови разпоредби) се съдържат разпоредби относно продължаващото участие на Обединеното кралство като трета държава в редица водещи програми на Съюза, предмет на финансова вноска от страна на Обединеното кралство в бюджета на Съюза. Точният списък на тези програми ще бъде приет по-късно от Специализирания комитет по участие в програмите на Съюза. Освен това Специализираният комитет по участие в програмите на Съюза може също така да състави списък на услугите, предоставяни чрез изпълнението на програми на Съюза, до които Обединеното кралство може да има достъп.

               Правните основания (основните актове) на програмите и дейностите на Съюза, в които Обединеното кралство може да участва, все още не са приети. Въпреки това съществува общо разбиране между Обединеното кралство и Съюза относно програмите, в които Обединеното кралство може да участва, и при какви специални условия, при спазване на условията, предвидени в окончателните правни основания. Поради това съвместната декларация, приложена към Споразумението за търговия и сътрудничество, предоставя рамка за протоколите, които Специализираният комитет по участие в програмите на Съюза ще добави към това споразумение, когато правните основания за тези програми бъдат приети.

               Шеста част (Уреждане на спорове и хоризонтални разпоредби) включва три дяла: дял I (Уреждане на спорове), дял II (Основа за сътрудничество) и дял III (Изпълнение на задълженията и защитни мерки).

               По отношение на уреждането на спорове, ако възникне несъгласие и не може да бъде намерено решение между страните, в Споразумението за търговия и сътрудничество, че може да бъде създаден независим арбитражен съд, който да разреши въпроса чрез решение със задължителна сила. Механизмът за уреждане на спорове се прилага към повечето области на Споразумението за търговия и сътрудничество, включително еднаквите условия на конкуренция и рибарството. Той е придружен от надеждни и стабилни механизми за правоприлагане и спазване, включително възможността за спиране на изпълнението на задълженията на страната жалбоподател съгласно Споразумението за търговия и сътрудничество, например повторно въвеждане на тарифи и/или квоти. Освен това при определени условия всяка от страните ще може да предприема ответни мерки, когато другата страна не спазва решението на арбитражния съд. Например, продължаващо нарушение на една от страните, засягащо конкретен икономически сектор, ще позволи на другата страна да предприеме ответни мерки в други икономически сектори. Всяка от страните може също така едностранно да предприеме подходящи защитни мерки в случаи на сериозни икономически, обществени или екологични затруднения от секторно или регионално естество.

               Седма част (Заключителни разпоредби) съдържа заключителни разпоредби, включително относно влизането в сила, преразглеждането и прекратяването на Споразумението за търговия и сътрудничество.

               Два протокола предвиждат разпоредби относно административното сътрудничество и борбата с измамите в областта на данъка върху добавената стойност, взаимопомощта при събирането на вземания, свързани с данъци и мита и административната взаимопомощ по митнически въпроси.

               Протоколът относно координацията в областта на социалната сигурност определя редица мерки за координация на социалната сигурност, насочени към защита на социалноосигурителните права на гражданите на ЕС и на гражданите на Обединеното кралство, намиращи се в трансгранична ситуация, засягаща Обединеното кралство и ЕС, считано от 1 януари 2021 г. Гражданите на трети държави, лицата без гражданство и бежанците също са защитени. Обхванат е широк спектър от обезщетения, сред които пенсии за старост и наследствени пенсии, помощи при смърт, обезщетения за болест, обезщетения за майчинство/бащинство, свързани с раждане на дете, обезщетения за трудови злополуки или предпенсионни обезщетения. Протоколът гарантира, че договореностите за координацията в областта на социалната сигурност, установени в него, се основават на принципа на недискриминация между държавите — членки на Съюза.

               Споразумението относно процедурите за сигурност при обмен и защита на класифицирана информация определя правилата и условията за обмен на класифицирана и некласифицирана чувствителна информация. В съответствие с други споразумения за сигурност на информацията, сключени от Съюза с други трети държави, Споразумението за сигурност на информацията гарантира сигурно третиране на чувствителната информация въз основа на принципа на съгласието на създателя на информацията преди предоставянето на обменената информация. Споразумението за сигурност на информацията се прилага от датата на прилагане на Споразумението за търговия и сътрудничество или от датата, на която страните са се уведомили взаимно, че са изпълнили своите съответни вътрешни изисквания и процедури за предоставяне на класифицирана информация съгласно това споразумение, в зависимост от това коя от двете дати е по-късна.

               2020/0382 (NLE)

               Предложение за

               РЕШЕНИЕ НА СЪВЕТА

               относно сключването от името на Съюза на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз („ДФЕС“), и по-специално член 217 във връзка с член 218, параграф 6, член 218, параграф 7 и член 218, параграф 8, втора алинея от него,

               като взе предвид предложението на Европейската комисия,

               като взе предвид одобрението на Европейския парламент
                  6
               ,

               като има предвид, че:

               (1)На [DATE] г. Съветът прие Решение (ЕС) № … на Съвета относно подписването от името на Съюза на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, („Споразумението за търговия и сътрудничество“) и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация („Споразумението за сигурност на информацията“).

               (2)Споразумението за търговия и сътрудничество създава основата за широки отношения между Съюза и Обединеното кралство, включващи реципрочни права и задължения, общи действия и специални процедури. Споразумението за сигурност на информацията е допълващо споразумение към Споразумението за търговия и сътрудничество, неразривно свързано с него, по-специално по отношение на началото на неговото прилагане и прекратяването. Поради това решението относно подписването на Споразумението за търговия и сътрудничество и Споразумението за сигурност на информацията („Споразуменията“) следва да се основава на правното основание за установяване на асоцииране, позволяващо на Съюза да поема задължения във всички области, обхванати от Договорите.

               (3)Целесъобразно е да се определят редът и условията за представителство на Съюза в Съвета за партньорство и в комитетите, създадени със Споразумението за търговия и сътрудничество. Съгласно член 17, параграф 1 от Договора за Европейския съюз („ДЕС“) Комисията представлява Съюза и изразява позициите на Съюза, установени от Съвета в съответствие с Договорите. Съветът изпълнява функциите си по определяне на политиките и координиране, както е предвидено в член 16, параграф 1 от ДЕС, като установява позициите, които трябва да се заемат от името на Съюза в рамките на Съвета за партньорство и комитетите, създадени със Споразумението за търговия и сътрудничество. Освен това, когато Съветът за партньорство или комитетите, създадени със Споразумението за търговия и сътрудничество, имат за задача да приемат актове с правно действие, позициите, които трябва да се заемат от името на Съюза в тези органи, се установяват в съответствие с процедурата, предвидена в член 218, параграф 9 от ДФЕС.

               (4)Една или повече държави членки могат да поискат представителят на Комисията да бъде придружаван, като част от делегацията на Съюза, от представител на тази или тези държави членки на заседание на Съвета за партньорство и други съвместни органи, създадени със Споразумението.

               (5)Целесъобразно е Комисията да бъде оправомощена съгласно член 218, параграф 7 от ДФЕС да одобри от името на Съюза някои изменения на Споразумението за търговия и сътрудничество, които трябва да бъдат приети чрез опростена процедура или от орган, създаден със Споразумението за търговия и сътрудничество в съответствие с разпоредбите на това споразумение. Следва да се установи процедурата за консултация със Съвета относно такива изменения.

               (6)Освен това, за да се даде възможност на Съюза да реагира своевременно, когато съответните условия вече не са изпълнени, Комисията следва да бъде оправомощена да взема определени решения за спиране на предимствата, предоставени на Обединеното кралство съгласно приложение TBT-4 [относно биологичните продукти] и приложение TBT-2 [относно лекарствените продукти]. Преди това Комисията следва да информира представителите на държавите членки, които могат да възразят срещу представената от Комисията позиция чрез блокиращо малцинство. Комисията следва също така да бъде оправомощена да приема, в съответствие със същата процедура, всякакви други необходими правила за прилагане за ефективното функциониране на тези приложения.

               (7)С цел да се даде възможност на Съюза да предприема бързи и ефективни действия за защита на своите интереси в съответствие със Споразумението за търговия и сътрудничество, и до приемането и влизането в сила в Съюза на конкретен законодателен акт, с който се урежда приемането на коригиращи мерки съгласно Споразумението за търговия и сътрудничество, Комисията следва да бъде оправомощена да предприема коригиращи мерки, като например спиране на изпълнението на задълженията по Споразумението за търговия и сътрудничество или по евентуално допълващо споразумение, в случай на нарушения на определени разпоредби на Споразумението за търговия и сътрудничество или неизпълнение на определени условия, а именно в областта на търговията със стоки, еднаквите условия на конкуренция, автомобилния транспорт, въздушния транспорт, рибарството и програмите на Съюза, определени в Споразумението за търговия и сътрудничество, както и да предприема подходящи коригиращи мерки, мерки за възстановяване на баланса и мерки за противодействие.

               (8)Когато е необходимо Съюзът да предприеме действия, за да спази разпоредбите на Споразуменията, такива действия трябва да се предприемат в съответствие с разпоредбите на Договорите, като същевременно се зачитат границите на правомощията, предоставени на всяка институция. Поради това Комисията е тази, която трябва да предостави на Обединеното кралство информацията или уведомленията, изисквани в Споразуменията, освен когато в Споразуменията се споменават други конкретни институции, органи, служби и агенции на Съюза, и да се консултира с Обединеното кралство по конкретни въпроси. Комисията трябва също да представлява Съюза пред арбитражния съд, когато даден спор е отнесен за арбитраж в съответствие със Споразумението за търговия и сътрудничество.

               (9)Припомня се, че в съответствие с указанията за водене на преговори от 25 февруари 2020 г. териториалният обхват на Споразумението за търговия и сътрудничество, сключено между Съюза и Обединеното кралство, не включва Гибралтар. Това не изключва възможността за отделни споразумения между Съюза и Обединеното кралство по отношение на Гибралтар в съответствие с декларацията на Европейския съвет и на Европейската комисия, включена в протокола от заседанието на Европейския съвет от 25 ноември 2018 г.

               (10)Сключването на Споразумението за търговия и сътрудничество по отношение на въпросите от компетентността на Европейската общност за атомна енергия е предмет на отделна процедура.

               (11)Споразуменията следва да бъдат одобрени от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, се одобрява от името на Съюза по отношение на въпроси, различни от въпросите от компетентността на Европейската общност за атомна енергия.

               Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация се одобрява от името на Съюза.

               Текстовете на тези Споразумения се прилагат към настоящото решение.

               Член 2

               С настоящото председателят на Съвета се оправомощава да определи лицето или лицата, упълномощен(и) да извърши(ат) от името на Съюза нотификациите, предвидени в следните разпоредби:

               а)
                     по отношение на Споразумението за търговия и сътрудничество:

               –Член LAW.OTHER.134 [Нотификации];

               –Член FINPROV.11 [Влизане в сила].

               –Член SSC.11 от Протокола относно координацията в областта на социалната сигурност;

               б)
                     по отношение на Споразумението относно процедурите за сигурност при обмен и защита на класифицирана информация:

               –Член 19, параграфи 1 и 2.

               Член 3

               1.Когато Комисията представлява Съюза в органите, създадени със Споразумението за търговия и сътрудничество, тя своевременно информира Съвета за обсъжданията и резултатите от заседанията и за актовете, приети чрез писмена процедура, и при поискване предоставя протоколите и други документи, свързани с тези заседания или процедура. Комисията също така информира Европейския парламент по целесъобразност.

               2.През първите пет години след влизането в сила на Споразумението за търговия и сътрудничество Комисията докладва ежегодно на Европейския парламент и на Съвета относно изпълнението и прилагането на Споразумението за търговия и сътрудничество.

               Член 4

               1.Комисията се оправомощава да одобрява от името на Съюза измененията на Споразумението за търговия и сътрудничество, които се приемат от Съвета за партньорство или от специализираните комитети, в зависимост от случая, в съответствие със следните разпоредби на това споразумение:

               а)
                     Член TBT.9 [Сътрудничество в областта на надзора на пазара на нехранителни продукти и на безопасността и съответствието им], параграфи 4, 5 и 8, по отношение на установяването или измененията на договореностите за редовен обмен на информация между страните, посочени в приложения [TBT-XX] и [TBT-ZZ];

               б)
                     Член 2 [Определения на продуктите, енологични практики и процеси], параграф 3 и член 3 [Изисквания за сертифициране при внос на съответните територии на страните], параграф 3 от приложение TBT-5 [Търговия с вино] по отношение на измененията на допълненията към посоченото приложение;

               в)
                     Член 1 [Цел и обхват], параграф 2 от приложение TBT-4 [Биологични продукти] по отношение на измененията на допълненията към посоченото приложение;

               г)
                     Член 11 [Изменения на допълненията] от приложение TBT-2 [Лекарствени продукти] по отношение на измененията на допълненията към посоченото приложение;

               д)
                     Член PPROC.18 [Изменение на раздел Б от приложение PPROC-1] по отношение на измененията на раздел Б от приложение PPROC-1 относно ангажиментите за достъп до пазара;

               е)
                     Член AVSAF.12 [Приемане и изменения на приложенията към настоящата глава] по отношение на измененията на приложение AVSAF-1 или на други приложения, както е предвидено в посочения член;

               ж)
                     Член LAW.EUROPOL.48 [Видове престъпления], параграф 3, по отношение на измененията на приложение LAW-3, когато се променя списъкът на видовете престъпления, за които Европол е компетентна съгласно правото на Съюза;

               з)
                     Член LAW.EUROJUST.63 [Видове престъпления], параграф 3, по отношение на измененията на приложение LAW-4, когато се променя списъкът на видовете престъпления, за които Евроюст е компетентна съгласно правото на Съюза;

               и)
                     Член SSC.68 [Изменения] от Протокола относно координацията в областта на социалната сигурност по отношение на измененията на някое от приложенията или допълненията към Протокола относно координацията в областта на социалната сигурност.

               2.Комисията представя предложените изменения, посочени в параграф 1, на Съвета преди тяхното одобрение.

               Комисията одобрява тези предложени изменения от името на Съюза, освен когато, в срок от един месец след като Комисията ги е представила на Съвета, срещу тях повдигнат възражения определен брой държави членки, представляващи блокиращо малцинство в Съвета в съответствие с член 16, параграф 4 от Договора за Европейския съюз. Ако има такова възражение, Комисията отхвърля предложените изменения от името на Съюза.

               3.Комисията одобрява от името на Съюза измененията на Споразумението за търговия и сътрудничество, които се приемат от Съвета за партньорство или от специализираните комитети, в зависимост от случая, в съответствие със следните разпоредби на това споразумение:

               а)
                     член LPFOFCSD.3.2 [Обхват и изключения], параграф 4, по отношение на прага, под който главата относно контрола на субсидиите не се прилага;

               б)
                     член LPFOFCSD.3.3 [Услуги от общ икономически интерес], параграф 2, по отношение на прага, под който задължението за прозрачност не се прилага;

               в)
                     член LPFOFCSD.3.3 [Услуги от общ икономически интерес], параграф 3, по отношение на прага, под който главата не се прилага;

               г)
                     член LPFOCDSD.3.5 [Забранени субсидии и субсидии, подчинени на условия], по отношение на актуализирането на условията, които се прилагат към субсидиите съгласно настоящия член;

               д)
                     член LPFOCDSD.3.11 [Възстановяване], по отношение на различните механизми за гарантиране на възстановяването на субсидиите.

               Комисията информира Съвета за предложените изменения преди тяхното одобрение.

               4.Комисията гарантира, че одобрението от името на Съюза на предложените изменения, посочени в настоящия член:

               а)
                     е в интерес на Съюза;

               б)
                     служи на целите, преследвани от Съюза в рамките на неговата търговска политика, авиационна безопасност, социална сигурност, правоприлагане и съдебно сътрудничество;

               в)
                     не противоречи на правото на Съюза или на международното право;

               г)
                     избягва създаването на пречки пред иновациите.

               Член 5

               1.Комисията се оправомощава да взема от името на Съюза всякакви решения за:

               а)
                     потвърждаване или спиране на признаването на еквивалентност след преоценка на еквивалентността, която трябва да се извърши до 31 декември 2023 г. в съответствие с член 3 [Признаване на еквивалентността], параграф 3 от приложение TBT-4 [Биологични продукти];

               б)
                     спиране на признаването на еквивалентността в съответствие с член 3 [Признаване на еквивалентността], параграфи 5 и 6 от приложение TBT-4 [Биологични продукти];

               в)
                     приемане на официални документи за добра производствена практика, издадени от орган на Обединеното кралство, за производствени съоръжения, разположени извън територията на издаващия орган, и за определяне на реда и условията, при които Съюзът приема тези официални документи за добра производствена практика в съответствие с член 5 [Признаване на инспекциите], параграфи 3 и 4 от [приложение TBT-2 [Лекарствени продукти];

               г)
                     приемане на всички необходими правила за прилагане за обмена на официални документи за добра производствена практика с органа на Обединеното кралство съгласно член 6 [Обмен на официални документи за ДПП] от приложение TBT-2 [Лекарствени продукти] и за обмена на информация с органа на Обединеното кралство относно инспекциите на производствените съоръжения съгласно член 7 [Защитни мерки] от приложение TBT-2 [Лекарствени продукти];

               д)
                     спиране на признаването на инспекциите или приемането на официалните документи за добра производствена практика, издадени от Обединеното кралство, и уведомяване на Обединеното кралство за намерението си да приложи член 9 [Спиране] от приложение TBT-2 [Лекарствени продукти] и да започне консултации с Обединеното кралство в съответствие с член 8 [Промени в приложимото законодателство], параграф 3 от приложение TBT-2 [Лекарствени продукти];

               е)
                     спиране изцяло или частично, за всички или за някои от продуктите, изброени в допълнение В към приложение TBT-2 [Лекарствени продукти], на признаването на инспекциите и приемането на официални документи за добра производствена практика на другата страна в съответствие с член 9 [Спиране], параграф 1 от приложение TBT-2 [Лекарствени продукти].

               2.Комисията взема тези предложени решения в съответствие с процедурата, изложена в член 4, параграф 2 от настоящото решение.

               Член 6

               1.До приемането и влизането в сила в Съюза на конкретен законодателен акт, с който се урежда приемането на такива мерки, решението на Съюза да предприеме следните мерки съгласно Споразумението за търговия и сътрудничество се взема от Комисията в съответствие с условията, определени в съответните разпоредби на Споразумението за търговия и сътрудничество, по отношение на:

               а)
                     спирането на съответното преференциално третиране на съответния(те) продукт(и), както е посочено в член GOODS.19 [Мерки в случай на нарушения или заобикаляне на митническото законодателство];

               б)
                     прилагането на коригиращи мерки и спирането на изпълнението на задълженията, както е посочено в член LPFOFCSD.3.12 [Коригиращи мерки];

               в)
                     прилагането на мерки за възстановяване на баланса и мерки за противодействие, както е посочено в член LPFOFCSD.9.4 [Възстановяване на баланса];

               г)
                     прилагането на коригиращи мерки, както е посочено в член ROAD.11 [Коригиращи мерки];

               д)
                     отказ, отмяна, спиране на действието или ограничаване на оперативен лиценз на авиокомпания — член AIRTRN.8 [Отказ, отмяна, спиране на действието или ограничаване на оперативен лиценз];

               е)
                     прилагането на коригиращи мерки, както е посочено в член FISH.14 [Коригиращи мерки и уреждане на спорове];

               ж)
                     компенсаторни мерки, както е посочено в член FISH.9 [Компенсаторни мерки при отнемане или ограничаване на достъпа];

               з)
                     спирането или прекратяването на участието на Обединеното кралство в програми на Съюза, както е определено в член UNPRO.3.1 [Спиране на участието на Обединеното кралство в програма на Съюза от страна на Европейския съюз] и член UNPRO.3.20 [Прекратяване на участието на Обединеното кралство в програма на Съюза от страна на Европейския съюз];

               и)
                     предложение или приемане на временно обезщетение или спиране на изпълнението на задължения в контекста на привеждане в съответствие след процедура на арбитраж или комитет от експерти съгласно член INST.24 [Временни средства за правна защита], с изключение на предвиденото в Регламент (ЕС) № 654/2014;

               й)
                     защитните мерки и мерките за възстановяване на баланса, както е посочено в член INST.36 [Защитни мерки];

               2.Комисията своевременно предоставя пълна информация на Съвета за намерението си да приеме предложените мерки, посочени в параграф 1, и взема предвид евентуалните изразени становища. Комисията също така информира Европейския парламент по целесъобразност.

               3.
                     Комисията може също така да приеме мерки за възстановяване на правата и задълженията по Споразумението за търговия и сътрудничество, каквито са съществували преди приемането на мерките, предвидени в параграф 1.

               Член 7

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).

                     (2)

                        Политическа декларация, очертаваща рамката на бъдещите отношения между Европейския съюз и Обединеното кралство (ОВ C 34, 31.1.2020 г., стр. 1).

                     (3)

                        Решение (ЕС, Евратом) 2020/266 на Съвета за разрешаване на започването на преговори за ново споразумение за партньорство с Обединеното кралство Великобритания и Северна Ирландия (OВ L 58, 27.2.2020 г., стр. 53).

                     (4)

                        При сключването на Споразуменията Съюзът и Обединеното кралство също така възнамеряват да одобрят съвместна декларация относно борбата с вредните данъчни режими.

                     (5)

                        В съответствие с търговската политика на ЕС ограничен брой сектори са изключени (обществените услуги, някои транспортни услуги и аудио-визуалните услуги за запазване на културното многообразие).

                     (6)

                        ОВ C ,  г., стр. .

    ---documentbreak---

               ЕВРОПЕЙСКА КОМИСИЯ
            Брюксел, 27.12.2020
            COM(2020) 856 final
            COM(2020) 856 final of 25.12.2020 downgraded on 26.12.2020.
            ПРИЛОЖЕНИЕ
            към
            Предложение за Решение на Съвета
            относно сключването от името на Съюза на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация

               СПОРАЗУМЕНИЕ ЗА ТЪРГОВИЯ И СЪТРУДНИЧЕСТВО МЕЖДУ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ, ОТ ЕДНА СТРАНА, И ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, ОТ ДРУГА СТРАНА

               ПРЕАМБЮЛ

               ПЪРВА ЧАСТ: ОБЩИ И ИНСТИТУЦИОНАЛНИ РАЗПОРЕДБИ

               Дял I: Общи разпоредби

               Дял ІІ: Принципи на тълкуване и определения

               Дял ІІІ: Институционална рамка

               ВТОРА ЧАСТ: ТЪРГОВИЯ, ТРАНСПОРТ, РИБАРСТВО И ДРУГИ ДОГОВОРЕНОСТИ

               ПЪРВА ПОЗИЦИЯ: ТЪРГОВИЯ

               Дял I: Търговия със стоки

               Дял ІІ: Услуги и инвестиции

               Дял ІІІ: Електронна търговия

               Дял IV: Движение на капитали, плащания, парични преводи и временни защитни мерки

               Дял V: Интелектуална собственост

               Дял VI: Обществени поръчки

               Дял VII: Малки и средни предприятия

               Дял VIII: Енергетика

               Дял IX: Прозрачност

               Дял Х: Добри регулаторни практики и регулаторно сътрудничество

               Дял XI: Еднакви условия за открита и лоялна конкуренция и устойчиво развитие

               Дял XII: Изключения

               ВТОРА ПОЗИЦИЯ: ВЪЗДУХОПЛАВАНЕ

               Дял I: Въздушен транспорт

               Дял II: Безопасност на въздухоплаването

               ТРЕТА ПОЗИЦИЯ: АВТОМОБИЛЕН ТРАНСПОРТ

               Дял I: Автомобилен превоз на стоки

               Дял II: Автомобилен превоз на пътници

               ЧЕТВЪРТА ПОЗИЦИЯ: КООРДИНАЦИЯ НА СОЦИАЛНАТА СИГУРНОСТ И ВИЗИ ЗА КРАТКОСРОЧНИ ПОСЕЩЕНИЯ

               Дял I: Координация на социалната сигурност

               Дял II: Визи за краткосрочни посещения

               ПЕТА ПОЗИЦИЯ: РИБАРСТВО

               ШЕСТА ПОЗИЦИЯ: ДРУГИ РАЗПОРЕДБИ

               ТРЕТА ЧАСТ: ПРАВОПРИЛАГАНЕ И СЪДЕБНО СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ

               Дял I: Общи разпоредби

               Дял II: Обмен на данни за ДНК, за пръстови отпечатъци и за регистрацията на превозни средства

               Дял ІІІ: Предаване и обработване на резервационни данни на пътниците

               Дял IV: Сътрудничество относно оперативната информация

               Дял V: Сътрудничество с Европол

               Дял VI: Сътрудничество с Евроюст

               Дял VII: Предаване

               Дял VIII: Взаимопомощ

               Дял IX: Обмен на информация от регистрите за съдимост

               Дял Х: Борба с изпирането на пари и с финансирането на тероризма

               Дял XI: Обезпечаване и конфискация

               Дял XII: Други разпоредби

               Дял XIII: Уреждане на спорове

               ЧЕТВЪРТА ЧАСТ: ТЕМАТИЧНО СЪТРУДНИЧЕСТВО

               Дял I: Здравна сигурност

               Дял II: Киберсигурност

               ПЕТА ЧАСТ: УЧАСТИЕ В ПРОГРАМИТЕ НА СЪЮЗА, ДОБРО ФИНАНСОВО УПРАВЛЕНИЕ И ФИНАНСОВИ РАЗПОРЕДБИ

               ШЕСТА ЧАСТ: УРЕЖДАНЕ НА СПОРОВЕ И ХОРИЗОНТАЛНИ РАЗПОРЕДБИ

               Дял I: Уреждане на спорове

               Дял II: Основа за сътрудничество

               Дял III: Изпълнение на задължения и предпазни мерки

               СЕДМА ЧАСТ: ЗАКЛЮЧИТЕЛНИ РАЗПОРЕДБИ

               ПРИЛОЖЕНИЯ

               ПРИЛОЖЕНИЕ INST:  ПРОЦЕДУРЕН ПРАВИЛНИК НА СЪВЕТА ЗА ПАРТНЬОРСТВО И НА КОМИТЕТИТЕ

               ПРИЛОЖЕНИЕ ORIG-1: УВОДНИ БЕЛЕЖКИ КЪМ СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД

               ПРИЛОЖЕНИЕ ORIG-2: СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД

               ПРИЛОЖЕНИЕ ORIG-2A: КВОТИ ВЪЗ ОСНОВА НА ПРОИЗХОДА И АЛТЕРНАТИВИ НА СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД В ПРИЛОЖЕНИЕ ORIG-2 [СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД]

               ПРИЛОЖЕНИЕ ORIG-2B: Преходни специфични за отделните продукти правила за електрически акумулатори и електрически автомобили

               ПРИЛОЖЕНИЕ ORIG-3: ДЕКЛАРАЦИЯ НА ДОСТАВЧИКА

               ПРИЛОЖЕНИЕ ORIG-4: ТЕКСТ НА ДЕКЛАРАЦИЯТА ЗА ПРОИЗХОД

               ПРИЛОЖЕНИЕ ORIG-5: СЪВМЕСТНА ДЕКЛАРАЦИЯ ОТНОСНО КНЯЖЕСТВО АНДОРА

               ПРИЛОЖЕНИЕ ORIG-6: СЪВМЕСТНА ДЕКЛАРАЦИЯ ОТНОСНО РЕПУБЛИКА САН МАРИНО

               ПРИЛОЖЕНИЕ SPS-1: КРИТЕРИИ, ПОСОЧЕНИ В ЧЛЕН SPS.19, БУКВА б)

               ПРИЛОЖЕНИЕ TBT-1: МОТОРНИ ПРЕВОЗНИ СРЕДСТВА И ОБОРУДВАНЕ И ТЕХНИТЕ ЧАСТИ

               ПРИЛОЖЕНИЕ TBT-2: Лекарствени продукти

               ПРИЛОЖЕНИЕ TBT-3: ХИМИКАЛИ

               ПРИЛОЖЕНИЕ TBT-4: БИОЛОГИЧНИ ПРОДУКТИ

               ПРИЛОЖЕНИЕ-TBT-5: ТЪРГОВИЯ С ВИНО

               ПРИЛОЖЕНИЕ TBT-XX — ДОГОВОРЕНОСТ, ПОСОЧЕНА В ЧЛЕН TBT.9, ПАРАГРАФ 4, ЗА РЕДОВЕН ОБМЕН НА ИНФОРМАЦИЯ ВЪВ ВРЪЗКА С БЕЗОПАСНОСТТА НА НЕХРАНИТЕЛНИ ПРОДУКТИ И СВЪРЗАНИТЕ С ТОВА ПРЕВАНТИВНИ, ОГРАНИЧИТЕЛНИ И КОРИГИРАЩИ МЕРКИ

               ПРИЛОЖЕНИЕ TBT-ZZ — ДОГОВОРЕНОСТ ПО ЧЛЕН TBT.9, ПАРАГРАФ 5 ЗА РЕДОВЕН ОБМЕН НА ИНФОРМАЦИЯ ОТНОСНО МЕРКИ, ПРЕДПРИЕТИ ПО ОТНОШЕНИЕ НА НЕСЪОТВЕТСТВАЩИ НЕХРАНИТЕЛНИ ПРОДУКТИ, РАЗЛИЧНИ ОТ ОБХВАНАТИТЕ ОТ ЧЛЕН TBT.9, ПАРАГРАФ 4

               ПРИЛОЖЕНИЕ CUSTMS-1: ОДОБРЕНИ ИКОНОМИЧЕСКИ ОПЕРАТОРИ

               ПРИЛОЖЕНИЕ SERVIN-1:СЪЩЕСТВУВАЩИ МЕРКИ

               ПРИЛОЖЕНИЕ SERVIN-2: БЪДЕЩИ МЕРКИ

               ПРИЛОЖЕНИЕ SERVIN-3: ЛИЦА НА ДЕЛОВО ПОСЕЩЕНИЕ ЗА ЦЕЛИТЕ НА УСТАНОВЯВАНЕТО, ЛИЦА, ПРЕМЕСТЕНИ ПРИ ВЪТРЕШНОКОРПОРАТИВЕН ТРАНСФЕР, И ЛИЦА НА КРАТКОСРОЧНО ДЕЛОВО ПОСЕЩЕНИЕ

               ПРИЛОЖЕНИЕ SERVIN-4: ДОСТАВЧИЦИ НА УСЛУГИ ПО ДОГОВОР И НЕЗАВИСИМИ СПЕЦИАЛИСТИ

               ПРИЛОЖЕНИЕ SERVIN-5: ДВИЖЕНИЕ НА ФИЗИЧЕСКИ ЛИЦА

               ПРИЛОЖЕНИЕ SERVIN-6: НАСОКИ ОТНОСНО МЕХАНИЗМИТЕ ЗА ПРИЗНАВАНЕ НА ПРОФЕСИОНАЛНИ КВАЛИФИКАЦИИ

               ПРИЛОЖЕНИЕ PPROC-1: ОБЩЕСТВЕНИ ПОРЪЧКИ

               ПРИЛОЖЕНИЕ ENER-1: СПИСЪЦИ НА ЕНЕРГИЙНИ СТОКИ, ВЪГЛЕВОДОРОДИ И СУРОВИНИ

               ПРИЛОЖЕНИЕ ENER-2: ЕНЕРГИЙНИ СУБСИДИИ И СУБСИДИИ ЗА ОКОЛНАТА СРЕДА

               ПРИЛОЖЕНИЕ ENER-3: НЕПРИЛАГАНЕ НА ДОСТЪП НА ТРЕТИ ЛИЦА И ОТДЕЛЯНЕ НА СОБСТВЕНОСТТА ПО ОТНОШЕНИЕ НА ИНФРАСТРУКТУРАТА

               ПРИЛОЖЕНИЕ ENER-4:  РАЗПРЕДЕЛЯНЕ НА ПРЕНОСНАТА СПОСОБНОСТ НА МЕЖДУСИСТЕМНИТЕ ЕЛЕКТРОПРОВОДИ В РАМКИТЕ НА ПАЗАРНИЯ ВРЕМЕВИ ИНТЕРВАЛ „ДЕН НАПРЕД“

               ПРИЛОЖЕНИЕ AVSAF-1: ЛЕТАТЕЛНА ГОДНОСТ И ЕКОЛОГИЧНО СЕРТИФИЦИРАНЕ

               ПРИЛОЖЕНИЕ ROAD-1: АВТОМОБИЛЕН ПРЕВОЗ НА СТОКИ

               ПРИЛОЖЕНИЕ ROAD-2: Образец на разрешително за международни редовни и специализирани редовни превози

               ПРИЛОЖЕНИЕ ROAD-3: ОБРАЗЕЦ НА ЗАЯВЛЕНИЕ ЗА РАЗРЕШИТЕЛНО ЗА МЕЖДУНАРОДЕН РЕДОВЕН И СПЕЦИАЛИЗИРАН РЕДОВЕН ПРЕВОЗ

               ПРИЛОЖЕНИЕ ROAD-4: ОБРАЗЕЦ НА ПЪТЕН ФОРМУЛЯР ЗА СЛУЧАЙНИ ПРЕВОЗИ

               ПРИЛОЖЕНИЕ FISH.1

               ПРИЛОЖЕНИЕ FISH.2

               ПРИЛОЖЕНИЕ FISH.3

               ПРИЛОЖЕНИЕ FISH.4: ПРОТОКОЛ ОТНОСНО ДОСТЪПА ДО ВОДИТЕ

               ПРИЛОЖЕНИЕ LAW-1: ОБМЕН НА ДАННИ ЗА ДНК, ЗА ПРЪСТОВИ ОТПЕЧАТЪЦИ И ЗА РЕГИСТРАЦИЯТА НА ПРЕВОЗНИ СРЕДСТВА

               ПРИЛОЖЕНИЕ LAW-2:  РЕЗЕРВАЦИОННИ ДАННИ НА ПЪТНИЦИТЕ (PNR)

               ПРИЛОЖЕНИЕ LAW-3: ФОРМИ НА ПРЕСТЪПЛЕНИЯ, ЗА КОИТО Е КОМПЕТЕНТЕН ЕВРОПОЛ

               ПРИЛОЖЕНИЕ LAW-4: Форми на тежко престъпление, за които Евроюст е компетентна

               ПРИЛОЖЕНИЕ LAW-5: ЗАПОВЕД ЗА АРЕСТ

               ПРИЛОЖЕНИЕ LAW-6: Обмен на информация от регистрите за съдимост — технически и процедурни спецификации

               ПРИЛОЖЕНИЕ LAW-7: Определение на тероризъм

               ПРИЛОЖЕНИЕ LAW-8: Обезпечаване и конфискация

               ПРИЛОЖЕНИЕ UNPRO-1: ИЗПЪЛНЕНИЕ НА ФИНАНСОВИТЕ УСЛОВИЯ

               ПРИЛОЖЕНИЕ INST:ПРОЦЕДУРЕН ПРАВИЛНИК ЗА УРЕЖДАНЕТО НА СПОРОВЕ

               ПРИЛОЖЕНИЕ INST: КОДЕКС ЗА ПОВЕДЕНИЕ НА АРБИТРИТЕ

               ПРОТОКОЛ ОТНОСНО АДМИНИСТРАТИВНОТО СЪТРУДНИЧЕСТВО И БОРБАТА С ИЗМАМИТЕ В ОБЛАСТТА НА ДАНЪКА ВЪРХУ ДОБАВЕНАТА СТОЙНОСТ И ЗА ВЗАИМНАТА ПОМОЩ ПРИ СЪБИРАНЕ НА ВЗЕМАНИЯ, СВЪРЗАНИ С ДАНЪЦИ И МИТА

               ДЯЛ I: ОБЩИ РАЗПОРЕДБИ

               ДЯЛ II: АДМИНИСТРАТИВНО СЪТРУДНИЧЕСТВО И БОРБА С ИЗМАМИТЕ С ДДС

               ДЯЛ ІІІ: ПОМОЩ ПРИ СЪБИРАНЕТО НА ВЗЕМАНИЯ

               ДЯЛ IV: ПРИВЕЖДАНЕ В ИЗПЪЛНЕНИЕ И ПРИЛАГАНЕ

               ДЯЛ V: ЗАКЛЮЧИТЕЛНИ РАЗПОРЕДБИ

               ПРОТОКОЛ ОТНОСНО АДМИНИСТРАТИВНОТО СЪТРУДНИЧЕСТВО И БОРБАТА С ИЗМАМИТЕ В ОБЛАСТТА НА ДАНЪКА ВЪРХУ ДОБАВЕНАТА СТОЙНОСТ И ЗА ВЗАИМОПОМОЩТА ПРИ СЪБИРАНЕТО НА ВЗЕМАНИЯ, СВЪРЗАНИ С ДАНЪЦИ И МИТА

               ПРОТОКОЛ ОТНОСНО ВЗАИМНАТА АДМИНИСТРАТИВНА ВЗАИМОПОМОЩ ПО МИТНИЧЕСКИ ВЪПРОСИ

               ПРОТОКОЛ ОТНОСНО КООРДИНАЦИЯТА В ОБЛАСТТА НА СОЦИАЛНАТА СИГУРНОСТ

               ДЯЛ I: ОБЩИ РАЗПОРЕДБИ

               ДЯЛ II: ОПРЕДЕЛЯНЕ НА ПРИЛОЖИМОТО ЗАКОНОДАТЕЛСТВО

               ДЯЛ ІІІ: СПЕЦИАЛНИ РАЗПОРЕДБИ ОТНОСНО РАЗЛИЧНИТЕ КАТЕГОРИИ ОБЕЗЩЕТЕНИЯ

               ДЯЛ IV: ДРУГИРАЗПОРЕДБИ

               ДЯЛ V: ЗАКЛЮЧИТЕЛНИ РАЗПОРЕДБИ

               ПРИЛОЖЕНИЕ SSC-1: НЯКОИ ПАРИЧНИ ОБЕЗЩЕТЕНИЯ, ЗА КОИТО ПРОТОКОЛЪТ НЕ СЕ ПРИЛАГА

               ПРИЛОЖЕНИЕ SSC-2: ОГРАНИЧЕНИЕ НА ПРАВАТА НА ОБЕЗЩЕТЕНИЯ В НАТУРА ЗА ЧЛЕНОВЕТЕ НА СЕМЕЙСТВОТО НА ПОГРАНИЧЕН РАБОТНИК

               ПРИЛОЖЕНИЕ SSC-3: ПОВЕЧЕ ПРАВА ЗА ПЕНСИОНЕРИ, ЗАВЪРНАЛИ СЕ В КОМПЕТЕНТНАТА ДЪРЖАВА

               ПРИЛОЖЕНИЕ SSC-4: СЛУЧАИ, ПРИ КОИТО ПРОПОРЦИОНАЛНОТО ИЗЧИСЛЕНИЕ СЕ ОТКАЗВА ИЛИ НЕ СЕ ПРИЛАГА

               ПРИЛОЖЕНИЕ SSC-5: ОБЕЗЩЕТЕНИЯ И СПОРАЗУМЕНИЯ, КОИТО ПОЗВОЛЯВАТ ПРИЛАГАНЕТО НА ЧЛЕН SSC.49 [Съвпадане на обезщетения от един и същ вид]

               ПРИЛОЖЕНИЕ SSC-6: СПЕЦИАЛНИ РАЗПОРЕДБИ ЗА ПРИЛАГАНЕ НА ЗАКОНОДАТЕЛСТВОТО НА ДЪРЖАВИТЕ ЧЛЕНКИ И ОБЕДИНЕНОТО КРАЛСТВО

               ПРИЛОЖЕНИЕ SSC-7: ЧАСТ ОТНОСНО ПРИЛАГАНЕТО

               ПРИЛОЖЕНИЕ SSC-8: ПРЕХОДНИ РАЗПОРЕДБИ ОТНОСНО ПРИЛАГАНЕТО НА ЧЛЕН SSC.11 [Командировани работници]

               СПОРАЗУМЕНИЕ ЗА ТЪРГОВИЯ И СЪТРУДНИЧЕСТВО МЕЖДУ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ, ОТ ЕДНА СТРАНА, И ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ, ОТ ДРУГА СТРАНА

               ПРЕАМБЮЛ

               ЕВРОПЕЙСКИЯТ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ

               И

               ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,

               КАТО ПОТВЪРЖДАВАТ своя ангажимент към демократичните принципи, принципите на правовата държава, правата на човека, както и към борбата с разпространението на оръжия за масово унищожение и борбата с изменението на климата, които представляват съществени елементи на настоящото и допълващите споразумения,

               КАТО ПРИЗНАВАТ значението на сътрудничеството в световен мащаб за решаването на въпросите от общ интерес,

               КАТО ПРИЗНАВАТ значението на прозрачността в международната търговия и международните инвестиции в полза на всички заинтересовани страни;

               КАТО СЕ СТРЕМЯТ да установят ясни и взаимноизгодни правила, уреждащи търговията и инвестициите между страните,

               КАТО ИМАТ ПРЕДВИД, че за да се гарантира ефективното управление и правилното тълкуване и прилагане на настоящото споразумение и на всяко допълващо споразумение, както и спазването на произтичащите от тези споразумения задължения, от съществено значение е да се определят разпоредби, гарантиращи цялостно уреждане, по-специално правила за уреждане на спорове и за прилагане, които изцяло зачитат автономността на съответните правни системи на Съюза и на Обединеното кралство, както и статуса на Обединеното кралство като държава извън Европейския съюз,

               КАТО СЕ ОСНОВАВАТ на съответните си права и задължения съгласно Маракешкото споразумение за създаване на Световната търговска организация, сключено на 15 април 1994 г., и други многостранни и двустранни инструменти за сътрудничество,

               КАТО ПРИЗНАВАТ съответната автономност и право на регулиране на страните в рамките на своите територии, за да постигнат легитимни цели на обществената политика, като например закрилата и насърчаването на общественото здраве, социалните услуги, общественото образование, безопасността, околната среда, включително изменението на климата, обществения морал, социалната защита или защитата на потребителите, хуманното отношение към животните, неприкосновеността на личния живот и защитата на данните, както и насърчаването и закрилата на културното многообразие, като същевременно се стремят да подобрят съответните си високи равнища на защита,

               КАТО ВЯРВАТ в ползите от предвидима търговска среда, която насърчава търговията и инвестициите между тях и предотвратява нарушаването на търговията и нелоялните конкурентни предимства по начин, който благоприятства устойчивото развитие в неговото икономическо, социално и екологично измерение,

               Като ПРИЗНАВАТ необходимостта от амбициозно, широкообхватно и балансирано икономическо партньорство, което да се основава на равнопоставени условия за открита и лоялна конкуренция и устойчиво развитие, чрез ефективни и стабилни рамки за субсидии и конкуренция и ангажимент за поддържане на съответните им високи равнища на защита в областта на трудовите и социалните стандарти, околната среда, борбата с изменението на климата и данъчното облагане,

               Като ПРИЗНАВАТ необходимостта да се гарантира отворен и сигурен пазар за предприятията, включително средните предприятия, и техните стоки и услуги чрез преодоляване на необоснованите пречки пред търговията и инвестициите,

               Като ОТБЕЛЯЗВАТ, че е важно да се улеснят новите възможности за предприятията и потребителите чрез цифрова търговия и да се преодолеят необоснованите пречки пред потоците от данни и търговията, осъществявана чрез електронни средства, като същевременно се спазват правилата за защита на личните данни на страните,

               КАТО ЖЕЛАЯТ настоящото споразумение да допринася за благосъстоянието на потребителите посредством политики, с които се гарантира високо равнище на защита на потребителите и икономическо благополучие,

               КАТО ИМАТ ПРЕДВИД значението на трансграничната свързаност по въздух, по земя и по море за пътниците и за стоките, както и необходимостта да се гарантират високи стандарти при предоставянето на транспортни услуги между страните,

               КАТО ПРИЗНАВАТ ползите от търговията и инвестициите в енергия и суровини и значението на подкрепата за осигуряването на икономически ефективни, чисти и сигурни енергийни доставки за Съюза и Обединеното кралство,

               КАТО ОТБЕЛЯЗВАТ интереса на страните да създадат рамка за улесняване на техническото сътрудничество и да разработят нови търговски споразумения за междусистемни връзки, които осигуряват стабилни и ефикасни резултати във всички периоди,

               КАТО ОТБЕЛЯЗВАТ, че сътрудничеството и търговията между страните в тези области следва да се основават на лоялна конкуренция на енергийните пазари и недискриминационен достъп до мрежите,

               КАТО ПРИЗНАВАТ ползите от устойчивата енергия, енергията от възобновяеми източници, особено разположените в Северно море, и енергийната ефективност,

               КАТО ЖЕЛАЯТ да насърчават мирното използване на водите, прилежащи към техните брегове, и оптималното и справедливо използване на живите морски ресурси в тези води, включително продължаващото устойчиво управление на споделените запаси,

               Като ОТБЕЛЯЗВАТ, че Обединеното кралство се оттегли от Европейския съюз и че считано от 1 януари 2021 г., Обединеното кралство е независима крайбрежна държава със съответните права и задължения съгласно националното законодателство,

               КАТО ПОТВЪРЖДАВАТ, че суверенните права на крайбрежните държави, упражнявани от страните с цел проучване, експлоатация, опазване и управление на живите ресурси в техните води, следва да се упражняват съгласно и в съответствие с принципите на международното право, включително Конвенцията на Организацията на обединените нации по морско право от 10 декември 1982 г.,

               КАТО ПРИЗНАВАТ значението на координацията на социалноосигурителните права, с които се ползват лицата, които се местят между страните с цел работа, престой или пребиваване, както и правата, с които се ползват членовете на техните семейства и преживелите ги лица,

               КАТО ИМАТ ПРЕДВИД, че сътрудничеството в области от общ интерес, като науката, научните изследвания и иновациите, ядрените изследвания, образованието или космическото пространство, под формата на участие на Обединеното кралство в съответните програми на Съюза при справедливи и подходящи условия, ще бъде от полза и за двете страни,

               КАТО ИМАТ ПРЕДВИД, че сътрудничеството между Обединеното кралство и Съюза във връзка с предотвратяването, разследването, разкриването или наказателното преследване на престъпления и изпълнението на наказания, включително предпазването от заплахи за обществената сигурност и тяхното предотвратяване, ще даде възможност за укрепване на сигурността на Обединеното кралство и на Съюза,

               КАТО ЖЕЛАЯТ да сключат споразумение между Обединеното кралство и Съюза за осигуряването на правна основа за такова сътрудничество,

               Като ПРИЗНАВАТ, че страните могат да допълнят настоящото споразумение с други споразумения, които са неразделна част от цялостните им двустранни отношения, уредени с настоящото споразумение, и че Споразумението относно процедурите за сигурност при обмен и защита на класифицирана информация се сключва като такова допълващо споразумение и дава възможност за обмен на класифицирана информация между страните съгласно настоящото споразумение или всяко друго допълващо споразумение,

               СЕ СПОРАЗУМЯХА ЗА СЛЕДНОТО:

               ПЪРВА ЧАСТ: ОБЩИ И ИНСТИТУЦИОНАЛНИ РАЗПОРЕДБИ

               Дял I: Общи разпоредби

                  Член COMPROV.1: Цел

               Настоящото споразумение създава основата за широки отношения между страните в рамките на пространство на благосъстояние и добросъседство, характеризиращо се с близки и мирни отношения, основани на сътрудничество, зачитащo автономността и суверенитета на страните

                  Член COMPROV.2: Допълващи споразумения

               1.
                     Когато Съюзът и Обединеното кралство сключват други двустранни споразумения помежду си, тези споразумения представляват допълващи споразумения към настоящото споразумение, освен ако в тях е предвидено друго. Тези допълващи споразумения представляват неразделна част от цялостните двустранни отношения, уредени с настоящото споразумение, и са част от цялостната правна рамка.

               2.
                     Параграф 1 се прилага и по отношение на:

               (a)споразуменията между Съюза и неговите държави членки, от една страна, и Обединеното кралство, от друга страна; и

               (b)споразуменията между Евратом, от една страна, и Обединеното кралство, от друга страна.

                  Член COMPROV.3: Добросъвестност

               1.
                     Страните се подпомагат при пълно взаимно зачитане и добросъвестност в изпълнението на задачите, произтичащи от настоящото споразумение и всяко допълващо споразумение.

               2.
                     Те предприемат всички съответни мерки, общи или конкретни, за да гарантират изпълнението на задълженията, произтичащи от настоящото споразумение и от всяко допълващо споразумение, и се въздържат от всякакви мерки, които биха застрашили постигането на целите на настоящото споразумение или на допълващо споразумение.

               Дял ІІ: Принципи на тълкуване и определения

                  Член COMPROV.13: Международно публично право

               1.
                     Разпоредбите на настоящото споразумение и  всяко допълващо споразумение се тълкуват добросъвестно в съответствие с тяхното обичайно значение в техния контекст, както и в светлината на предмета и целта на споразумението в съответствие с обичайните правила за тълкуване на международното публично право, включително правилата, кодифицирани във Виенската конвенция за правото на договорите, съставена във Виена на 23 май 1969 г.

               2.
                     От съображения за правна сигурност се уточнява, че нито настоящото споразумение, нито което и да било допълващо споразумение създава задължение за тълкуване на техните разпоредби в съответствие с вътрешното право на която и да е от страните.

               3.
                     От съображения за правна сигурност се уточнява, че тълкуването на настоящото споразумение или допълващо споразумение, дадено от съдилищата на някоя от страните, няма да бъде обвързващо за съдилищата на другата страна.

                  Член COMPROV.16: Частни права

               1.
                     Без да се засяга член MOBI.SSC.67 [Защита на индивидуалните права] и с изключение, по отношение на Европейския съюз, на част трета [Правоприлагане и съдебно сътрудничество], никоя от разпоредбите на настоящото споразумение или на допълващо споразумение не може да се тълкува като предоставяща права или налагаща задължения на лица, различни от създадените между страните по силата на международното публично право, нито като позволяваща пряко позоваване на настоящото споразумение или на допълващо споразумение във вътрешните правни системи на страните.

               2.
                     Никоя от страните не може да предвижда право на иск по реда на своето право срещу другата страна на основанието, че другата страна е действала в нарушение на настоящото споразумение или допълващо споразумение.

                  Член COMPROV.17: Определения

               1.
                     За целите на настоящото споразумение и на всяко допълващо споразумение и освен ако е посочено друго, се прилагат следните определения:

               (a)„субект на данни“ означава физическо лице, чиято самоличност е установена или може да бъде установена; лице, чиято самоличност може да бъде установена, е лице, чиято самоличност може да бъде установена пряко или косвено, по-специално чрез идентификатор като име, идентификационен номер, данни за местонахождение, онлайн идентификатор или един или повече фактори, специфични за физическата, физиологическата, генетичната, психическата, икономическата, културната или социалната идентичност на това физическо лице;

               (b)„ден“ означава един календарен ден;

               (c)„държава членка“ означава държава — членка на Европейския съюз;

               (d)„лични данни“ означава всяка информация, свързана със субект на данни;

               (e)„държава“ означава държава членка или Обединеното кралство, в зависимост от контекста;

               (f)„територия“ на една от страните означава по отношение на всяка страна териториите, за които се прилага споразумението в съответствие с член FINPROV.1 [Териториален обхват];

               (g)„преходният период“ означава преходният период, предвиден в член 126 от Споразумението за оттегляне; и

               (h)„Споразумение за оттегляне“ означава Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, включително протоколите към него.

               2.
                     Всяко позоваване на „Съюза“, „страна“ или „страни“ в настоящото споразумение или в допълващото споразумение се разбира като невключващо Европейската общност за атомна енергия, освен ако е посочено друго или когато контекстът изисква друго.

               Дял ІІІ: Институционална рамка

                  Член INST.1: Съвет за партньорство

               1.
                     Създава се Съвет за партньорство. Той се състои от представители на Съюза и на Обединеното кралство. Съветът за партньорство може да заседава в различни конфигурации в зависимост от обсъжданите въпроси.

               2.
                     Съветът за партньорство се председателства съвместно от член на Европейската комисия и от представител на Обединеното кралство на министерско равнище. Той заседава по искане на Съюза или Обединеното кралство и във всички случаи поне веднъж годишно и определя графика и дневния ред на заседанията си по взаимно съгласие.

               3.
                     Съветът за партньорство наблюдава постигането на целите на настоящото споразумение и на всяко допълващо споразумение. Той упражнява надзор и улеснява изпълнението и прилагането на настоящото споразумение и на всяко допълващо споразумение. Всяка страна може да отнася до Съвета за партньорство всякакви въпроси, свързани с изпълнението, прилагането и тълкуването на настоящото споразумение или на допълващо споразумение.

               4.
                     Съветът за партньорство има право:

               (a)да приема решения по всички въпроси, за които настоящото споразумение или допълващо споразумение предвижда това;

               (b)да прави препоръки до страните относно изпълнението и прилагането на настоящото споразумение или на допълващо споразумение;

               (c)да приема с решение изменения в настоящото споразумение или в допълващо споразумение в случаите, предвидени в настоящото споразумение или в допълващо споразумение;

               (d)с изключение на дял III [Институционална рамка] от първа част [Общи и институционални разпоредби], до края на четвъртата година след влизането в сила на настоящото споразумение, да приема решения за изменение на настоящото споразумение или на допълващо споразумение, при условие че тези изменения са необходими за коригиране на грешки, отстраняване на пропуски или други недостатъци;

               (e)да обсъжда всякакви въпроси, свързани с областите, обхванати от настоящото споразумение или от допълващо споразумение;

               (f)да делегира някои от своите правомощия на Комитета за търговско партньорство или на специализиран комитет [с изключение на правомощията и отговорностите, посочени в буква ж от член INST.1, параграф 4 [Съвет за партньорство];

               (g)с решение да сформира специализирани търговски комитети и специализирани комитети, различни от упоменатите в член INST.2, параграф 1 [Комитети], да закрие специализиран търговски комитет или специализиран комитет или да промени възложените им задачи; и

               (h)Отправя препоръки към страните относно предаването на лични данни в конкретни области, обхванати от настоящото споразумение или от допълващото споразумение.

               5.
                     Работата на Съвета за партньорство се урежда от процедурния правилник, установен в ПРИЛОЖЕНИЕ INST-1 [Процедурен правилник на Съвета за партньорство и на комитетите]. Съветът за партньорство може да изменя посоченото приложение.

                  Член INST.2: Комитети

               1.
                     Създават се следните специализирани комитети:

               (a)Комитетът за търговско партньорство, който разглежда въпроси, попадащи в обхвата на дялове I-VII, глава 4 [Енергийни стоки и суровини] от дял VIII, дялове IX — XII на функция първа [Търговия] от втора част, функция шеста [Други разпоредби] от част втора и приложение ЕНЕР-2 [СУБСИДИИ ЗА ЕНЕРГЕТИКАТА И ОКОЛНАТА СРЕДА];

               (b)Специализираният търговски комитет по стоките, който се занимава с въпросите, обхванати във втора част, първа позиция, дял I, първа глава, както и дял VIII, четвърта глава [Енергийни стоки и суровини];

               (c)Специализираният търговски комитет по митническото сътрудничество и правилата за произход, който се занимава с въпросите, обхванати във втора част, първа позиция, дял I, глави 2 и 5, Протокола относно административната взаимопомощ по митнически въпроси и разпоредбите относно прилагането, осъществявано от митническите органи по отношение на правата върху интелектуална собственост, таксите и налозите, митническото остойностяване и ремонтираните стоки;

               (d)Специализираният търговски комитет по санитарните и фитосанитарните мерки, който се занимава с въпросите, обхванати във втора част, първа позиция, дял I, глава 3;

               (e)Специализираният търговски комитет по техническите пречки пред търговията, който се занимава с въпросите, обхванати във втора част, първа позиция, дял I, глава 4 и обхванати във втора част, първа позиция, дял VIII [Енергетика], член ENER.25 [Сътрудничество във връзка със стандартите];

               (f)Специализираният търговски комитет по услугите, инвестициите и цифровата търговия, който се занимава с въпросите, обхванати във втора част, първа позиция, дялове II—IV и дял VIII, глава 4 [Енергийни стоки и суровини];

               (g)Специализираният търговски комитет по интелектуалната собственост, който се занимава с въпросите, обхванати във втора част, първа позиция, дял V;

               (h)Специализираният търговски комитет по обществените поръчки, който се занимава с въпросите, обхванати във втора част, първа позиция, дял VI;

               (i)Специализираният търговски комитет по сътрудничеството по регулаторни въпроси, който се занимава с въпросите, обхванати във втора част, първа позиция, дял X;

               (j)Специализираният търговски комитет по еднаквите условия за открита и лоялна конкуренция и устойчивото развитие, който се занимава с въпросите, обхванати във втора част, първа позиция, дял XI и приложение ENER-2 [СУБСИДИИ ЗА ЕНЕРГЕТИКАТА И ОКОЛНАТА СРЕДА];

               (k)Специализираният търговски комитет по административното сътрудничество във връзка с облагането с ДДС и с възстановяването на данъци и мита, който се занимава с въпросите, обхванати в  Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита;

               (l)Специализираният комитет по енергетиката,

                  (I)който се занимава с въпросите, обхванати във втора част, първа позиция, дял VIII, с изключение на глава 4 [Енергийни стоки и суровини], член ENER.25 [Сътрудничество във връзка със стандартите] и приложение ENER-2 [СУБСИДИИ ЗА ЕНЕРГЕТИКАТА И ОКОЛНАТА СРЕДА], и

                  (II)която може да обсъжда и предоставя експертен опит на съответния специализиран търговски комитет по въпроси, отнасящи се до втора част, първа позиция, дял VIII, четвърта глава [Енергийни стоки и суровини] и член ENER.25 [Сътрудничество във връзка със стандартите];

               (m)Специализираният комитет по въздушния транспорт, който се занимава с въпросите, обхванати във втора част, втора позиция, дял I;

               (n)Специализирания комитет по авиационната безопасност, който се занимава с въпросите, обхванати във втора част, втора позиция, дял II;

               (o)Специализираният комитет по автомобилния превоз, който се занимава с въпросите, обхванати във втора част, трета позиция [Автомобилен превоз];

               (p)Специализираният комитет по координация в областта на социалната сигурност, който се занимава с въпросите, обхванати във втора част, четвърта позиция и Протокола за координация на социалната сигурност;

               (q)Специализираният комитет по рибарството, който се занимава с въпросите, обхванати във втора част, пета позиция [Рибарство];

               (r)Специализираният комитет по правоприлагането и съдебното сътрудничество, който се занимава с въпросите, обхванати в трета част [Правоприлагане и съдебно сътрудничество]; и

               (s)Специализираният комитет по участието в програмите на Съюза, който се занимава с въпросите, обхванати в пета част [Програми на Съюза].

               2.
                     Що се отнася до въпросите, свързани с дялове I—VII, глава 4 [Енергийни стоки и суровини] от дял VIII, дялове IX—XII от първа позиция [Търговия] от втора част, шеста позиция [Други разпоредби] от втора част и приложение ENER-2 [СУБСИДИИ ЗА ЕНЕРГЕТИКАТА И ОКОЛНАТА СРЕДА], Комитетът за търговско партньорство, посочен в параграф 1 от настоящия член, има правомощията:

               (a)да подпомага Съвета за партньорство в изпълнението на неговите задачи и, по-специално, да докладва на Съвета за партньорство и да изпълнява всякакви задачи, възложени му от него;

               (b)да упражнява надзор върху прилагането на настоящото споразумение или на всяко допълващо споразумение;

               (c)да приема решения или да прави препоръки, както е предвидено в настоящото споразумение или когато това право му е делегирано от Съвета за партньорство;

               (d)да упражнява надзор върху работата на специализираните търговски комитети, посочени в параграф 1 от настоящия член;

               (e)да проучва най-подходящия начин за предотвратяване или отстраняване на трудности, които могат да възникнат във връзка с тълкуването и прилагането на настоящото споразумение, без да се засяга шеста част, дял I [Уреждане на спорове];

               (f)да упражнява правата, делегирани му от Съвета за партньорство съгласно буква е) от член INST.1, параграф 4 [Съвет за партньорство];

               (g)да създава с решение специализирани търговски комитети, различни от упоменатите в параграф 1 от настоящия член, да закрие такъв специализиран търговски комитет или да промени възложените им задачи; и

               (h)да създава, наблюдава, координира и закрива работни групи или да делегира надзора върху тях на специализиран търговски комитет.

               3.
                     По отношение на въпросите, свързани с техните сфери на компетентност, специализираните търговски комитети имат правомощията:

               (a)наблюдават и правят преглед на прилагането, както и гарантират правилното функциониране на настоящото споразумение или на всяко допълващо споразумение;

               (b)да подпомагат Комитета за търговско партньорство в изпълнението на неговите задачи и, по-специално, да докладват на Комитета за търговско партньорство и да изпълняват всякакви задачи, възложени им от него,

               (c)да извършват подготвителната техническа работа, необходима за подпомагане на функциите на Съвета за партньорство и Комитета за търговско партньорство, включително когато тези органи трябва да приемат решения или препоръки,

               (d)да приемат решения по всички въпроси, когато настоящото споразумение или допълващо споразумение предвижда това;

               (e)да обсъждат технически въпроси, произтичащи от изпълнението на настоящото споразумение или на допълващо споразумение, без да се засяга шеста част, дял I [Уреждане на спорове]; и

               (f)да действат като форум на страните за обмен на информация, обсъждане на най-добри практики и споделяне на опит в прилагането.

               4.
                     По отношение на въпросите, свързани с техните сфери на компетентност, специализираните комитети имат правомощията да:

               (a)наблюдават и правят преглед на прилагането, както и гарантират правилното функциониране на настоящото споразумение или на всяко допълващо споразумение;

               (b)подпомагат Съвета за партньорство в изпълнението на неговите задачи и, по-специално, докладват на Съвета за партньорство и изпълняват всякакви задачи, възложени им от него,

               (c)приемат решения, включително изменения, и препоръки по всички въпроси, когато настоящото споразумение или допълващо споразумение предвижда това или когато Съветът за партньорство е делегирал правомощията си на специализиран комитет в съответствие с буква е) от член INST.1, параграф 4 [Съвет за партньорство];

               (d)обсъждат технически въпроси, произтичащи от прилагането на настоящото споразумение или допълващо споразумение;

               (e)действат като форум за страните за обмен на информация, обсъждане на най-добри практики и споделяне на опит в прилагането;

               (f)създават, наблюдават, координират и закриват работни групи; и

               (g)действат като форум за консултации съгласно шеста част, дял I [Уреждане на спорове], член INST.13 [Консултации], параграф 7.

               5.
                     Комитетите включват представители на всяка страна. Всяка страна гарантира, че представителите ѝ в комитетите притежават необходимия експертен опит по отношение на обсъжданите въпроси.

               6.
                     Комитетът за търговско партньорство се председателства съвместно от представител на Съюза и от представител на Обединеното кралство, отговарящи за въпросите, свързани с търговията, или от съответните техни представители. Той заседава по искане на Съюза или Обединеното кралство и във всички случаи поне веднъж годишно и определя графика и дневния ред на заседанията си по взаимно съгласие.

               7.
                     Специализираните търговски комитети и специализираните комитети се председателстват съвместно от представител на Съюза и от представител на Обединеното кралство. Освен ако в настоящото споразумение е предвидено друго или ако съпредседателите  решат друго, те заседават поне веднъж годишно.

               8.
                     Комитетите определят графика и дневния ред на своите заседания по взаимно съгласие.

               9.
                     Работата на комитетите се урежда от процедурния правилник, установен в ПРИЛОЖЕНИЕ INST-X [Процедурен правилник на Съвета за партньорство и комитетите] .

               10.
                     Чрез дерогация от параграф 9 даден комитет може да приеме и впоследствие да измени свои собствени правила, които уреждат неговата работа.

                  Член INST.3: Работни групи

               1.
                     Създават се следните работни групи:

               а) Работната група по продуктите на биологичното земеделие под надзора на Специализирания комитет по техническите пречки пред търговията;

               б) Работната група по моторните превозни средства и частите под надзора на Специализирания комитет по техническите пречки пред търговията;

               в) Работната група по лекарствените продукти под надзора на Специализирания търговски комитет по техническите пречки пред търговията;

               г) Работната група по координация в областта на социалната сигурност под надзора на Специализирания комитет по координация в областта на социалната сигурност;

               2.
                     Работните групи, които са под наблюдението на комитетите, подпомагат тези комитети в изпълнението на задълженията им и, по-специално, подготвят работата на комитетите и изпълняват задачите, възложени им от тях.

               3.
                     Работните групи включват представители на Съюза и на Обединеното кралство и се председателстват съвместно от представител на Съюза и представител на Обединеното кралство.

               4.
                     Работните групи определят своите процедурни правилници, график и дневен ред на заседанията по взаимно съгласие.

                  Член INST.4: Решения и препоръки

               1.
                     Решенията, приети от Съвета за партньорство или, според конкретния случай, от комитет, са обвързващи за страните и за всички органи, създадени по настоящото споразумение и всяко допълващо споразумение, включително за арбитражния съд, посочен в шеста част, дял I [Уреждане на спорове]. Препоръките нямат задължителен характер.

               2.
                     Съветът за партньорство или, според конкретния случай, комитетът приема решения и дава препоръки по взаимно съгласие.

                  Член INST.5: Парламентарно сътрудничество

               1.
                     Европейският парламент и парламентът на Обединеното кралство могат да създадат Асамблея за парламентарно партньорство, която се състои от членове на Европейския парламент и на парламента на Обединеното кралство, като форум за обмен на мнения относно партньорството.

               2.
                     При създаването си Асамблеята за парламентарно партньорство:

               (a)може да поиска съответна информация относно изпълнението на настоящото споразумение и всяко допълващо споразумение от Съвета за партньорство, който тогава предоставя на Асамблеята исканата информация;

               (b)бива информирана за решенията и препоръките на Съвета за партньорство; и

               (c)може да отправя препоръки към Съвета за партньорство;

                  Член INST.6: Участие на гражданското общество

               Страните се консултират с гражданското общество относно прилагането на настоящото споразумение и на всяко допълващо споразумение, по-специално чрез взаимодействие с вътрешните консултативни групи и Форума на гражданското общество, посочени в членове INST.7 [Вътрешни консултативни групи] и INST.8 [Форум на гражданското общество].

                  Член INST.7: Вътрешни консултативни групи

               1.
                     Всяка от страните провежда консултации по въпроси, обхванати от настоящото споразумение, както и по всяко допълващо споразумение, нейната новосъздадена или съществуваща вътрешна консултативна група или групи, състояща се от представители на независими организации на гражданското общество, включително неправителствени организации, стопански организации и организации на работодателите, както и профсъюзи, действащи в областта на икономиката, устойчивото развитие, социалните въпроси, правата на човека, околната среда и други въпроси. Всяка от страните може да свика своята вътрешна консултативна група или групи в различни състави за обсъждане на прилагането на различните разпоредби на настоящото споразумение или на всяко допълващо споразумение.

               2.
                     Всяка страна разглежда становищата или препоръките, представени от нейната вътрешна консултативна група или групи. Представителите на всяка от страните се стремят да се консултират със съответната(ите) вътрешна(и) консултативна(и) група(и) най-малко веднъж годишно. Заседанията могат да се провеждат с виртуални средства.

               3.
                     С цел повишаване на обществената осведоменост относно вътрешните консултативни групи всяка от страните се стреми да публикува списъка на организациите, участващи във вътрешната(ите) консултативна(и) група(и), както и звеното за контакт за тази или тези групи.

               4.
                     Страните насърчават взаимодействието между съответните си вътрешни консултативни групи, включително чрез обмен, когато е възможно, на координатите за връзка на членовете на своите вътрешни консултативни групи.

                  Член INST.8: Форум на гражданското общество

               1.
                     Страните улесняват организирането на форум на гражданското общество за провеждане на диалог относно изпълнението на втора част от настоящото споразумение. Съветът за партньорство приема работни указания за провеждането на форума.

               2.
                     Форумът на гражданското общество се свиква най-малко веднъж годишно, освен ако е договорено друго между страните. Форумът на гражданското общество може да заседава виртуално.

               3.
                     Форумът на гражданското общество е отворен за участие на независими организации на гражданското общество, създадени на териториите на страните, включително членове на вътрешните консултативни групи, посочени в член INST.7 [Национални консултативни групи]. Всяка страна насърчава балансирано представителство, включително на неправителствени организации, браншови организации и организации на работодателите, както и професионални съюзи, занимаващи се с въпроси, свързани с икономиката, устойчивото развитие, социалната политика, правата на човека, околната среда и други.

               ВТОРА ЧАСТ: ТЪРГОВИЯ, ТРАНСПОРТ, РИБАРСТВО И ДРУГИ ДОГОВОРЕНОСТИ

               ПЪРВА ПОЗИЦИЯ: ТЪРГОВИЯ

               Дял I: Търговия със стоки

               Глава 1: Национално третиране и достъп на стоки до пазара (включително средства за търговска защита)

               Член GOODS.1: Цел

               Целта на настоящата глава е да се улесни търговията със стоки между страните и да се запази либерализираната търговия със стоки в съответствие с разпоредбите на настоящото споразумение.

               Член GOODS.2: Обхват

               Освен ако е предвидено друго, настоящата глава се прилага по отношение на търговията със стоки на всяка от страните.

               Член GOODS.3: Определения

               За целите на настоящата глава се прилагат следните определения:

               (a)„консулски операции“ означава процедурата за получаване от консул на страната вносител на територията на страната износител или на територията на трета страна на консулска фактура или консулска виза за търговска фактура, сертификат за произход, манифест, декларация за износ от изпращача или всякакви други митнически документи във връзка с вноса на съответната стока;

               (b)„споразумение за митническо остойностяване“ означава Споразумението за прилагане на член VII от ГАТТ от 1994 г.;

               (c)„процедура по лицензиране на износа“ означава административна процедура, независимо дали е наричана лицензиране, използвана от някоя от страните за прилагането на режими за лицензиране на износа, които изискват подаването на съответния административен орган на заявление или друга документация, различна от обичайно изискваната за целите на митническото оформяне, като предварително условие за износ от тази страна;

               (d)„процедура по лицензиране на вноса“ означава административна процедура, без значение дали се нарича лицензиране, използвана от някоя от страните за прилагането на режимите за лицензиране на вноса, изискваща подаване на заявление или на други документи, различни от изискваните обикновено за целите на  митническото оформяне, пред съответния административен орган или органи като предварително условие за внос на територията на страната вносител;

               (e)„стоки с произход“ означава, освен ако е предвидено друго, стока, отговаряща на условията на правилата за произход, установени в глава 2 [Правила за произход] от настоящия дял;

               (f)„изискване за постигнати резултати“ означава изискване:

               (I)съгласно което трябва да бъде изнесен определен обем стоки в количествено, стойностно или процентно изражение;

               (II)съгласно което със стоки от страната, издала лиценза за внос, трябва да се заменят внасяни стоки;

               (III)съгласно което лице, което разполага с лиценз за внос, трябва да закупува други стоки на територията на страната, издала лиценза за внос, или да отдава предпочитание на стоки местно производство;

               (IV)по силата на което лице, разполагащо с лицензия за внос, трябва да произвежда на територията на страната, издала лицензията за внос, стоки с определено местно съдържание в количествено, стойностно или процентно изражение; или

               (V)с свързано под каквато и да е форма с обема или стойността на вноса, с обема или стойността на износа или със сумата на валутните потоци;

               (g)„стока, преминала заводска преработка“ означава стока, класирана в глави 32, 40, 84—90, 94 или 95 от ХС, която:

               (I)е изцяло или частично съставена от части втора употреба;

               (II)чиито характеристики и срок на експлоатация са сходни на тези на същите стоки в ново състояние; и

               (III)е получила заводска гаранция, еднаква на приложимата за същите стоки в ново състояние; и

               (h)„ремонт“ означава всяка операция по обработване, предприета по отношение на стока с цел отстраняване на функционални дефекти или материални щети и водеща до възстановяване на първоначалната функция на дадена стока, или с цел осигуряване на съответствието ѝ с техническите изисквания за нейната експлоатация. Ремонтът на стока включва възстановяване и поддръжка, с възможно увеличение на стойността на стоката чрез възстановяване на първоначалната функционалност на посочената стока, но не включва операция или процес, които:

               (I)водят до унищожаване на съществените характеристики на дадена стока или до създаване на нова или различна от търговска гледна точка стока;

               (II)водят до превръщане на незавършена стока в завършена стока; или

               (III)се използват за подобряване или осъвременяване на техническите характеристики на стока.

               Член GOODS.3A: Класиране на стоките

               Класирането на стоките, които са предмет на търговия между страните по настоящото споразумение, е установено в съответната митническа номенклатура на всяка страна в съответствие с Хармонизираната система.

               Член GOODS.4: Национално третиране по отношение на вътрешното облагане и нормативната уредба

               Всяка страна предоставя национално третиране по отношение на стоките на другата страна в съответствие с член III от ГАТТ от 1994 г., включително забележките и допълнителните разпоредби към него. За тази цел член III от ГАТТ от 1994 г. и забележките и допълнителните разпоредби към него се включва в настоящото споразумение и стават част от него mutatis mutandis.

               Член GOODS.4A: Свобода на транзита

               Всяка страна осигурява свободен транзит през своята територия, по най-удобните маршрути за международно транзитно преминаване, за транзитния трафик до или от територията на другата страна или на трета държава. За тази цел член V от ГАТТ от 1994 г. и забележките и допълнителните разпоредби към него се включват в настоящото споразумение и стават неразделна част от него mutatis mutandis. Страните приемат, че член V от ГАТТ от 1994 г. включва наред с другото движението на енергийни стоки чрез тръбопроводи или електропреносни мрежи.

               Член GOODS.5: Забрана на мита

               Освен ако в настоящото споразумение е предвидено друго, митата върху всички стоки с произход от другата страна се забраняват.

               Член GOODS.6: Износни мита, данъци или други налози

               1.Никоя от страните не може да приема или запазва в сила каквото и да е мито, данък или друг налог от каквото и да било естество, налагани върху или във връзка с износа на стока за другата страна; нито какъвто и да е вътрешен данък или друг налог върху стока, изнасяна за другата страна, които надвишават данъка или налога, с който биха били обложени подобни стоки, когато са предназначени за местно потребление.

               2.За целите на настоящия член под „други налози от каквото и да било естество“ не се включват такси или други налози, които са разрешени съгласно член GOODS.7 [Такси и формалности].

               Член GOODS.7: Такси и формалности

               1.Таксите и другите налози, налагани от някоя от страните върху или във връзка с вноса или износа на стока на другата страна, са ограничени до размера на приблизителната стойност на предоставените услуги и не представляват косвен начин за закрила на местните продукти, нито облагане на вноса или износа за данъчни цели. Никоя от страните не може да събира такси или други налози върху или във връзка с внос или износ на адвалорна основа.

               2.Всяка страна може да налага такси или да си възстановява направените разходи единствено когато се предоставят специфични услуги, по-специално, но не само, следното:

               (a)присъствие на митнически служители извън официалното работно време или на място извън митническите учреждения — при поискване;

               (b)анализи или експертни доклади относно стоки и пощенски такси за връщането на стоки на заявителя, по-специално във връзка с решения, отнасящи се до обвързваща информация, или предоставянето на информация относно прилагането на митническите законови и подзаконови актове;

               (c)проверка на стоки или вземане на проби от тях с цел потвърждаване на данните или унищожаване на стоки, когато са направени разходи, различни от тези за ангажиране на митнически служители; и

               (d)извънредни мерки за контрол, когато такива се налагат поради характера на стоките или потенциален риск.

               3.Всяка страна публикува своевременно чрез официален уебсайт всички такси и налози, които налага във връзка с вноса или износа, по такъв начин, че да се даде възможност на правителствата, търговците и други заинтересовани страни да се запознаят с тях. Тази информация съдържа основанието за налагането на таксата или налога за предоставената услуга, отговорния орган, таксите или налозите, които следва да бъдат приложени, както и къде и как следва да бъде извършено плащането. Новите или изменените такси и налози не се налагат, докато не бъде публикувана и предоставена информацията в съответствие с настоящия параграф.

               4.Никоя от страните не може да изисква извършването на консулски операции, нито свързани с тях такси и налози, във връзка с вноса на каквато и да било стока от другата страна.

               Член GOODS.8: Ремонтирани стоки

               1.Никоя от страните не може да прилага мито за стока — без значение какъв е произходът на тази стока — която се въвежда повторно на нейната територия, след като е била временно изнесена от територията ѝ към територията на другата страна за ремонт.

               2.Параграф 1 не се прилага за стока, която се внася под гаранция в зони за свободна търговия, или се внася с подобен статут, и след това се изнася за ремонт и не се внася повторно под гаранция в зони за свободна търговия или с подобен статут.

               3.Никоя от страните не може да прилага мито за стока, без значение какъв е произходът ѝ, която е внесена временно от територията на другата страна с цел ремонт.

               Член GOODS.9: Стоки, преминали заводска преработка

               1.Никоя от страните не предоставя на стоки, преминали заводска преработка, на другата страна третиране, което е по-неблагоприятно от третирането, което предоставя на еквивалентни стоки в ново състояние.

               2.Член GOODS.10 [Ограничения на вноса и износа] се прилага по отношение на забраните или ограниченията върху вноса и износа на стоки, преминали заводска преработка. Ако някоя от страните приеме или запази в сила забрани или ограничения върху вноса и износа на употребявани стоки, тези мерки не се прилагат за стоките, преминали заводска преработка.

               3.Всяка страна може да изисква стоките, преминали заводска преработка, да бъдат идентифицирани като такива за целите на разпространението или продажбата на нейна територия и да отговарят на всички приложими технически изисквания, които се прилагат към еквивалентни стоки в ново състояние.

               Член GOODS.10: Ограничения на вноса и износа

               1.Никоя от страните не може да приема или запазва в сила каквито и да било забрани или ограничения върху вноса на каквато и да било стока на другата страна или върху износа или продажбата за износ на каквато и да било стока, предназначена за територията на другата страна, освен когато това става в съответствие с член XI от ГАТТ от 1994 г., включително забележките и допълнителните разпоредби към него. За тази цел член III от ГАТТ от 1994 г. и забележките и допълнителните разпоредби към него се включва в настоящото споразумение и стават част от него mutatis mutandis.

               2.Никоя от страните не приема, нито запазва в сила:

               (a)изисквания за износни и вносни цени, с изключение на разрешените при изпълнението на заповеди за изравнителни и антидъмпингови мита и ангажименти; или

               (b)лицензи за внос, обвързани с изпълнението на изискване за постигане на конкретен резултат.

               Член GOODS.11: Монополи върху вноса и износа

               Никоя от страните не може да определя или запазва в сила монопол върху вноса или износа. За целите на настоящия член монопол върху вноса или износа означава предоставянето от някоя от страните на изключително право или изключително правомощие на даден субект да внася стока от другата страна или да я изнася за нея.

               Член GOODS. 13: Процедури по лицензиране на вноса

               1.Всяка страна гарантира, че всички процедури по лицензиране на вноса, приложими към търговията със стоки между страните, се прилагат неутрално и се администрират по коректен, справедлив, недискриминационен и прозрачен начин.

               2.Страна може да приема или запазва в сила процедури по лицензиране като условие за внос на нейна територия от територията на другата страна единствено ако не може разумно да се използват други подходящи процедури за постигане на дадена административна цел.

               3.Никоя от страните не може да приема или запазва в сила процедура по неавтоматично лицензиране на вноса, освен ако това е необходимо за прилагане на мярка, която е съвместима с настоящото споразумение. Страна, която приема процедура по неавтоматично лицензиране на вноса, посочва ясно мярката, която се прилага чрез тази процедура.

               4.Всяка страна въвежда и администрира всяка една процедура по лицензиране на вноса в съответствие с членове 1—3 от Споразумението на СТО за процедурите по лицензиране на вноса (наричано по-долу „Споразумението за лицензиране на вноса“). За тази цел членове 1—3 от Споразумението за лицензиране на вноса се включват в настоящото споразумение и стават неразделна част от него mutatis mutandis.

               5.Всяка страна, която въвежда или променя процедура по лицензиране на вноса, публикува онлайн цялата относима информация на официален уебсайт. Тази информация се предоставя, когато е осъществимо, поне 21 дни преди датата на прилагане на новата или променената процедура за лицензиране и във всеки случай не по-късно от датата на прилагане. Посочената информацията съдържа данните, изисквани по член 5 от Споразумението за лицензиране на вноса.

               6.По искане на другата страна, всяка страна предоставя своевременно всяка съответна информация относно процедурите по лицензиране на вноса, които възнамерява да приеме или които запазва в сила, включително информацията, посочена в членове 1—3 от Споразумението за лицензиране на вноса.

               7.От съображения за правна сигурност се уточнява, че нищо в настоящия член не изисква от някоя страна да издаде лиценз за внос, нито възпрепятства дадена страна да изпълнява своите задължения или ангажименти съгласно резолюции на Съвета за сигурност на ООН, или съгласно многостранни режими за неразпространение и договорености за контрол на вноса.

               Член GOODS. 14: Процедури по лицензиране на износа

               1.Всяка страна публикува всяка нова процедура по лицензиране на износа или всяко изменение на съществуваща процедура по лицензиране на износа по такъв начин, че да даде възможност на правителствата, търговците и другите заинтересовани страни да се запознаят с тях. Това публикуване се извършва, когато е осъществимо, 45 дни преди влизането в сила на процедурата или изменението и във всеки случай не по-късно от датата, на която тази процедура или изменение влиза в сила, като, когато е целесъобразно, публикуването се извършва на съответните правителствени уебсайтове.

               2.Публикуването на процедурите по лицензиране на износа включва следната информация:

               (a)текста на процедурите по лицензиране на износа на страната или текста на измененията, които тя внася в такива процедури;

               (b)стоките, които подлежат на всяка една процедура по лицензиране;

               (c)за всяка процедура, описание на процеса за кандидатстване за лиценз и всички критерии, на които кандидатът трябва да отговаря, за да отговаря на условията за кандидатстване за лиценз, като например притежаване на лиценз за дейност, установяване или поддържане на инвестиция или извършване на дейност чрез определена форма на установяване на територията на някоя от страните;

               (d)звено или звена за контакт, от които заинтересованите лица могат да получат допълнителна информация относно условията за получаване на лиценз за износ;

               (e)административния орган или органи, до които трябва да се подадат заявлението или другите относими документи;

               (f)описание на всяка мярка или мерки, които се прилагат чрез процедурата по лицензиране на износа;

               (g)периода, през който всяка процедура по лицензиране на износа ще бъде в сила, освен ако процедурата остава в сила, докато бъде оттеглена или изменена в нова публикация;

               (h)ако страната възнамерява да използва процедура по лицензиране във връзка с управлението на конкретна квота за износ — общото количество, и ако е приложимо —  стойността на квотата и датите на отваряне и затваряне на квотата; и

               (i)освобождаванията или изключенията, които заменят изискването за получаване на лиценз за износ, как да бъдат поискани или използвани тези освобождавания или изключения, както и критериите за предоставянето им.

               3.В срок от 45 дни след датата на влизане в сила на настоящото споразумение всяка страна уведомява другата за своите действащи процедури по лицензиране на износа. Всяка страна уведомява другата страна за всички нови процедури по лицензиране на износа и всички промени на действащите процедури по лицензиране на износа в срок от 60 дни от публикуването. Уведомлението включва препратка към източниците, в които е публикувана информацията, изисквана съгласно параграф 2, и включва, когато е целесъобразно, адресите на съответните уебсайтове на правителството.

               4.От съображения за правна сигурност се уточнява, че нищо в настоящия член не изисква от някоя страна да издаде лиценз за износ, нито възпрепятства дадена страна да изпълнява своите задължения или ангажименти съгласно резолюции на Съвета за сигурност на ООН, или съгласно многостранни режими за неразпространение и договорености за контрол на износа, включително Васенаарската договореност за контрол на износа на конвенционални оръжия и стоки и технологии с двойна употреба, Австралийската група, Групата на ядрените доставчици и Режима за контрол на ракетните технологии, или да приема, запазва в сила или прилага независими режими на санкции.

               Член GOODS.15: Определяне на митническата стойност

               Всяка страна определя митническата стойност на стоките на другата страна, внесени на нейна територия, в съответствие с член VII от ГАТТ от 1994 г. и със Споразумението за митническо остойностяване. За тази цел член VII от ГАТТ от 1994 г., включително забележките и допълнителните разпоредби към него, и членове 1—17 от Споразумението за митническо остойностяване, включително тълкувателните бележки към него, се включват в настоящото споразумение и стават неразделна част от него mutatis mutandis.

               Член GOODS.16: Използване на преференции

               1.За целите на мониторинга на действието на настоящото споразумение и изчисляването на степента на използване на преференции страните обменят ежегодно статистически данни за вноса в продължение на период от 10 години, започвайки една година след влизането в сила на настоящото споразумение. Освен ако Комитетът за търговско партньорство реши друго, този срок се удължава автоматично с пет години, като след това Комитетът за търговско партньорство може да реши да го удължи допълнително.

               2.Обменът на статистически данни за вноса обхваща данните за последната налична година, включително стойността и, когато е приложимо, обема, на равнище тарифна линия относно вноса на стоки от другата страна, ползващи се от преференциално митническо третиране съгласно настоящото споразумение, както и на тези, които се ползват от непреференциално третиране.

               Член GOODS.17: Средства за търговска защита

               1.Страните потвърждават своите права и задължения съгласно член VI от ГАТТ от 1994 г., Антидъмпинговото споразумение, Споразумението на СТО за субсидиите и изравнителните мерки, член XIX от ГАТТ от 1994 г., Споразумението на защитните мерки, както и член 5 от Споразумението за селското стопанство.

               2.Глава 2 [Правила за произход] от настоящия дял не се прилага за антидъмпингови, изравнителни и защитни разследвания и мерки.

               3.Всяка страна прилага антидъмпингови и изравнителни мерки в съответствие с изискванията на Антидъмпинговото споразумение и Споразумението за СИМ и в съгласно справедлив и прозрачен процес.

               4.При условие че това не забавя излишно провеждането на разследването, на всяка от заинтересованите страни в антидъмпингово или изравнително разследване
                  1
                се предоставя пълна възможност да защити интересите си.

               5.Разследващият орган на всяка от страните може, в съответствие със законодателството на страната, да прецени дали размерът на антидъмпинговото мито, което ще бъде наложено, е пълният дъмпингов марж или по-малък размер.

               6.Разследващият орган на всяка от страните може, в съответствие със законодателството на страната, разглежда предоставената информация относно това дали налагането на антидъмпингово или изравнително мито не би било в обществен интерес.

               7.Никоя от страните не може да прилага или запазва в сила по отношение на една и съща стока и по едно и също време:

               (a)мярка съгласно член 5 от Споразумението за селското стопанство; и

               (b)мярка съгласно член XIX от ГАТТ от 1994 г. и Споразумението за защитните мерки.

               8.Дял I [Уреждане на спорове] от шеста част не се прилага за параграфи 1—6 от настоящия член.

               Член GOODS.18: Използване на съществуващи тарифни квоти на СТО

               1.Продуктите с произход от една от страните не могат да бъдат внасяни в другата страна съгласно съществуващите тарифни квоти на СТО, определени в параграф 2. Това включва тарифните квоти, разпределени между страните съгласно преговорите по член XXVIII от ГАТТ, започнати от Европейския съюз в документ G/SECRET/42/Add.2 на СТО и от Обединеното кралство в документ G/SECRET/44 на СТО, и както е определено в съответното вътрешно законодателство на всяка страна. За целите на настоящия член статусът на продуктите като на продукти с произход се определя въз основа на непреференциалните правила за произход, приложими в страната вносител.

               2.За целите на параграф 1 „съществуващи тарифни квоти на СТО“ означава тарифните квоти, които представляват отстъпки на Европейския съюз в рамките на СТО, включени в проекта на списък на отстъпките и задълженията на ЕС—28 съгласно ГАТТ от 1994 г., представен на СТО в документ G/MA/TAR/RS/506, изменен с документи G/MA/TAR/RS/506/Add.1 и G/MA/TAR/RS/506/Add.2.

               Член GOODS.19: Мерки в случай на нарушения или заобикаляне на митническото законодателство

               1.Страните си сътрудничат при предотвратяването, разкриването и борбата с нарушенията или заобикалянето на митническото законодателство в съответствие със своите задължения съгласно глава 2 [Правила за произход] от настоящия дял и Протокола относно административната взаимопомощ по митнически въпроси. Всяка страна предприема съответни и сравними мерки за защита на собствените си финансови интереси и на финансовите интереси на другата страна по отношение на събирането на мита върху стоки, въвеждани на митническите територии на Обединеното кралство или на Съюза.

               2.При спазване на възможността за освобождаване на спазващите изискванията търговци съгласно параграф 7, всяка страна може в съответствие с определената в параграфи 3 и 4 процедура да спре съответното преференциално третиране на съответния продукт или продукти, ако:

               а) страната е констатирала въз основа на обективна, неоспорима и проверима информация, че са извършени системни и широкомащабни нарушения или заобикаляне на митническото законодателство, и

               б) другата страна многократно и необосновано отказва или по друг начин не спазва задълженията си по параграф 1.

               3.Страната, която е направила констатацията, посочена в параграф 2, уведомява Комитета за търговско партньорство и започва консултации с другата страна в рамките на Комитета за търговско партньорство с цел постигане на взаимноприемливо решение.

               4.Ако страните не успеят да се споразумеят за взаимноприемливо решение в срок от три месеца след датата на уведомлението, страната, която е направила констатацията, може да реши да спре временно съответното преференциално третиране на съответния продукт или продукти. В този случай страната, която е направила констатацията, уведомява незабавно Комитета за търговско партньорство за спирането, включително за срока, през който възнамерява да го прилага.

               5.Временното спиране се прилага само за срок, необходим за противодействие на нарушенията или заобикалянето и за защита на финансовите интереси на засегнатата страна, и при всички случаи не по-дълго от шест месеца. Засегнатата страна прави преглед на положението и когато прецени, че спирането вече не е необходимо, тя го прекратява преди изтичането на срока, за който е уведомен Комитетът за търговско партньорство. Когато условията, довели до временното спиране, продължават да съществуват при изтичането на срока, за който е уведомен Комитетът за търговско партньорство, страната може да реши да поднови спирането. Всяко решение за спиране подлежи на периодични консултации в рамките на Комитета за търговско партньорство.

               6.Всяка страна публикува в съответствие с вътрешните си процедури известия до вносителите във връзка с всяко решение, отнасящо се до спиране по параграфи 4 и 5.

               7.Независимо от параграф 4, ако вносител е в състояние да убеди митническия орган по вноса, че тези продукти са в пълно съответствие с митническото законодателство на страната вносител, с изискванията на настоящото споразумение и с всички други съответни свързани със спирането условия, установени от страната вносител в съответствие с нейните законови и подзаконови нормативни актове, страната вносител позволява на вносителя да подаде заявление за преференциално третиране и да си възстанови всички платени мита, надвишаващи приложимите преференциални тарифни ставки, когато продуктите са били внесени.

               Член GOODS.20: Отстраняване на административни грешки

               В случай на системни грешки на компетентните органи или проблеми относно правилното управление на преференциалната система при износ, отнасящи се по-специално до прилагането на разпоредбите на глава 2 от настоящия дял или прилагането на Протокола относно административната взаимопомощ по митнически въпроси, и ако тази грешки или проблеми водят до последици по отношение на вносните мита, страната, изправена пред такива последици, може да поиска от Комитета за търговско партньорство да разгледа възможността за приемане на подходящи мерки за справяне с възникналата ситуация.

               Член GOODS.21: Културни ценности

               1.Страните си сътрудничат за улесняване на връщането на културни ценности, които са незаконно изнесени от територията на една от страните, като вземат предвид принципите, залегнали в Конвенцията на ЮНЕСКО относно мерките за забрана и предотвратяване на незаконен внос, износ и прехвърляне на правото на собственост на културни ценности, подписана в Париж на 17 ноември 1970 г.

               2.За целите на настоящия член:

               (a)„културна ценност“ означава обект, класифициран или определен като част от националните богатства, с художествена, историческа или археологическа стойност съгласно съответните правила и процедури на всяка страна; и

               (b)„незаконно изнесен от територията на някоя от страните“ означава:

               i) изнесен от територията на някоя от страните на или след 1 януари 1993 г. в нарушение на правилата на страната за опазване на националното богатство или в нарушение на нейните правила относно износа на културни ценности; или

               ii) не е върнат след края на срока за законно временно изнасяне или в нарушение на друго условие, уреждащо такова временно изнасяне, на или след 1 януари 1993 г.

               3.Компетентните органи на страните си сътрудничат, по-специално чрез:

               а) уведомяване на другата страна, когато на тяхна територия е намерена културна ценност и са налице основателни причини да се смята, че културната ценност е незаконно изнесена от територията на другата страна;

               б) разглеждане на исканията на другата страна за връщане на културни ценности, които са незаконно изнесени от територията на тази страна;

               в) предотвратяване на всякакви действия за избягване на връщането на такива културни ценности чрез всякакви необходими временни мерки; и

               г) предприемане на всички необходими мерки за физическото опазване на културните ценности, които са незаконно изнесени от територията на другата страна.

               4.Всяка страна определя звено за контакт, отговарящо за комуникацията със звеното за контакт на другата страна по отношение на всички въпроси, произтичащи от настоящия член, включително по отношение на уведомленията и исканията, посочени в параграф 3, букви а) и б).

               5.Предвиденото сътрудничество между страните включва митническите органи на страните, които отговарят за управлението на процедурите за износ на културни ценности, както е целесъобразно и необходимо.

               6. Дял I [Уреждане на спорове] от шеста част не се прилага за настоящия член.

               Глава 2: Правила за произход

               Раздел 1: Правила за произход

               Член ORIG.1: Цел

               Целта на настоящата глава е да установи разпоредбите, определящи произхода на стоките за целите на прилагането на преференциално тарифно третиране съгласно настоящото споразумение, както и да определи процедурите, свързани с произхода.

               Член ORIG.2: Определения

               За целите на настоящата глава се прилагат следните определения:

               (a)„класиране“ означава класирането на продукт или материал в определена глава, позиция или подпозиция на Хармонизираната система;

               (b)„пратка“ означава продукти, които са изпратени едновременно от един износител до един получател или са обхванати от един-единствен транспортен документ, обхващащ техния превоз от износителя до получателя, или — при липса на такъв документ — от една-единствена фактура;

               (c)„износител“ означава намиращо се в някоя от страните лице, което в съответствие с изискванията, установени в законовите и подзаконовите актове на тази страна, изнася или произвежда продукта с произход и изготвя изявление за произход;

               (d)„вносител“ означава лице, което внася продукта с произход и иска за него преференциално тарифно третиране;

               (e)„материал“ означава всяко вещество, използвано при производството на продукт, включително всякакви компоненти, съставки, суровини или части;

               (f)„материал без произход“ означава материал, който не отговаря на условията за притежаване на статус на материал с произход съгласно настоящата глава, включително материал, чийто произход не може да бъде определен;

               (g)„продукт“ означава продуктът в резултат от производството, дори когато той е предназначен за употреба като материал в производството на друг продукт;

               (h)„производство“ означава всякакъв вид обработка или преработка, включително сглобяване.

               Член ORIG.3: Общи изисквания

               1.
                     За целите на прилагането на преференциалното тарифно третиране от някоя от страните по отношение на стоките с произход от другата страна в съответствие с настоящото споразумение, при условие че продуктите отговарят на всички други приложими изисквания на настоящата глава, за продукти с произход от другата страна се смятат следните продукти:

               (a)продукти, изцяло получени в посочената страна по смисъла на член ORIG.5 [Изцяло получени продукти];

               (b)продукти, произведени в посочената страна изключително от материали с произход от посочената страна; и

               (c)продукти, произведени в посочената страна, включващи материали без произход, при условие че отговарят на изискванията, определени в ПРИЛОЖЕНИЕ ORIG-2 [Специфични за отделните продукти правила за произход].

               2.
                     Ако даден продукт е придобил статус на продукт с произход, използваните в неговото производство материали без произход не се считат за материали без произход, когато този продукт е вложен като материал в друг продукт.

               3.
                     Придобиването на статус на продукт с произход се осъществява без прекъсване в Обединеното кралство или Съюза.

               Член ORIG.4: Кумулация на произход

               1.Продукт с произход от някоя от страните се счита за продукт с произход от другата страна, ако този продукт се използва като материал в производството на друг продукт в тази друга страна.

               2.Производство, което се осъществява в някоя от страните по отношение на материал без произход, може да бъде взето предвид за целите на определянето на това дали даден продукт е с произход от другата страна.

               3.Параграфи 1 и 2 не се прилагат, ако производството, извършено в другата страна, не надхвърля операциите, посочени в член ORIG.7 [Недостатъчно производство].

               4.За да може даден износител да попълни изявлението за произход, посочено в член ORIG.18, параграф 2 [Искане за преференциално тарифно третиране] , посочено в параграф 2 от настоящия член, износителят получава от своя доставчик декларация на доставчика, както е предвидено в приложение ORIG-3 [Декларация на доставчика], или равностоен документ, който съдържа същата информация, описваща въпросните материали без произход достатъчно подробно, за да могат те да бъдат идентифицирани.

               Член ORIG.5: Изцяло получени продукти

               1.
                     Следните продукти се считат за изцяло получени в една от страните:

               (a)минералните продукти, добити или извлечени от нейните почви или от нейното морско дъно;

               (b)растения и растителни продукти, отгледани или прибрани там;

               (c)живите животни, родени и отгледани там;

               (d)продукти, получени от живи животни, отгледани там;

               (e)продукти, получени от заклани животни, родени и отгледани там;

               (f)продуктите, получени чрез лов или риболов, извършен там;

               (g)продуктите, получени от аквакултури там, ако водни организми, включително риби, мекотели, ракообразни, други водни безгръбначни и водни растения са родени или отгледани от  запаси от яйца, хайвер от риби, новоизлюпени рибки, млади сьомгови риби, ларви, млади сьомги преди миграция към морето, млади сьомги в процес на миграция към морето или други недостигнали полова зрялост риби след ларвен стадий чрез намеса в процесите на отглеждане или растеж с цел подобряване на производството, като например редовно попълване на рибния запас, хранене или защита от хищници;

               (h)продукти от морски риболов и други продукти, уловени от плавателен съд на една от страните в морето извън което и да било териториално море;

               (i)продукти, произведени на борда на кораб фабрика на една от страните изключително от продуктите, посочени в буква з);

               (j)продукти, извлечени от морското дъно или неговите недра извън което и да е териториално море, при условие че страната има право да експлоатира или обработва това морско дъно или недра;

               (k)отпадъци и скрап, които са резултат от производствени операции, извършвани там;

               (l)отпадъци и скрап, получени от събрани там употребявани продукти, при условие че тези продукти са годни единствено за извличане на суровините;

               (m)продукти, произведени там изключително от продуктите, посочени в букви от а)—л).

               2.
                     Понятията „плавателен съд на една от страните“ и „кораб фабрика на една от страните“ в параграф 1, букви з) и и) означават плавателен съд и кораб фабрика, който:

               а)
                     е регистриран в държава членка или в [Обединеното кралство];

               б)
                     плава под флага на държава членка или на [Обединеното кралство]; и

               в)
                     отговаря на едно от посочените по-долу условия:

                  (i)
                     поне 50 % от него са собственост на граждани на държава членка или на Обединеното кралство; или

                  (ii)
                     е собственост на юридически лица, всяко от които:

                     А) има адрес на управление и основно място на стопанска дейност в Съюза или в [Обединеното кралство]; и

                     Б) е поне 50 % собственост на публичноправни субекти, граждани или юридически лица на държава членка или на Обединеното кралство.

                Член ORIG.6: Допустими отклонения

               1.Ако даден продукт не отговаря на изискванията, определени в ПРИЛОЖЕНИЕ ORIG-2I [Специфични за отделните продукти правила за произход], поради използването на материал без произход в производството му, този продукт се счита независимо от това за продукт с произход от някоя от страните, при условие че:

               а)
                     общото тегло на материалите без произход, използвани в производството на продуктите, класирани в глави 2 и 4—24 от Хармонизираната система, различни от преработените продукти от риболов от глава 16, не надвишава 15 % от теглото на продукта;

                б)
                     общата стойност на материалите без произход за всички други продукти, с изключение на продуктите, класирани в глави 50—63 от Хармонизираната система, не надвишава 10 % от цената на продукта франко завода; или

               в)
                     за продукт, класиран в глави 50—63 от Хармонизираната система, се прилагат допустимите отклонения, посочени в бележки 7 и 8 от ПРИЛОЖЕНИЕ ORIG-1 [Уводни бележки към специфичните за отделните продукти правила за произход].

               2.
                     Параграф 1 не се прилага, ако стойността или теглото на материалите без произход, използвани в производството на даден продукт, надвишава някой от процентите за максималната стойност или тегло на материалите без произход, посочени в изискванията, определени в ПРИЛОЖЕНИЕ ORIG-2 [Специфични за отделните продукти правила за произход].

               3.
                     Параграф 1 от настоящия член не се прилага за продукти, които са изцяло получени в някоя от страните по смисъла на член ORIG.5 [Изцяло получени продукти]. Ако в ПРИЛОЖЕНИЕ ORIG-2 [Специфични за отделните продукти правила за произход] се изисква материалите, използвани за производството на даден продукт, да са изцяло получени, се прилагат параграфи 1 и 2 от настоящия член.

               Член ORIG.7: Недостатъчно производство

               1.
                     Независимо от член ORIG.3 [Общи изисквания], параграф 1, буква в), даден продукт не се счита с произход от някоя от страните, ако производството на продукта в някоя от страните се състои само от една или повече от следните операции, извършени върху материали без произход:

               а)
                     операции по съхранение, като например сушене, замразяване, съхраняване в саламура и други подобни операции, единствената цел на които е да се гарантира запазването на продуктите в добро състояние по време на транспортиране и складиране
                  2
               ;

               б)
                     разделяне или събиране на пакети;

               в)
                     измиване, почистване; отстраняване на прах, оксиди, масла, боя или други покрития;

               г)
                     гладене на текстил и изделия от текстил с ютия или гладачна преса;

               д)
                     прости операции по боядисване и полиране;

               е)
                     лющене и частично или цялостно бланширане на ориз; полиране и гланциране на зърнени култури и ориз; белене на ориз;

               ж)
                     операции по оцветяване или ароматизиране на захар или оформянето ѝ на бучки; частично или цялостно смилане на захар в твърдо състояние;

               з)
                     белене, премахване на костилките и черупките на плодове, черупкови плодове и зеленчуци;

               и)
                     подостряне, просто стриване или просто нарязване;

               й)
                     пресяване, отделяне, сортиране, класиране, категоризиране, съчетаване, включително окомплектоването на изделия;

               к)
                     простото поставяне в бутилки, метални кутии, флакони, торби, каси, кутии, закрепването върху подложки или плочи и всички други прости операции по опаковане;

               л)
                     поставяне или отпечатване на маркировки, етикети, емблеми и други подобни отличителни знаци върху продуктите или техните опаковки;

               м)
                     простото смесване на продукти, дори и от различни видове; смесването на захар с какъвто и да било материал;

               н)
                     простото добавяне на вода или разреждане с вода или друго вещество, което не променя съществено характеристиките на продукта, дехидратиране или денатуриране на продуктите;

               о)
                     простото сглобяване на частите на изделия, така че да се получи завършено изделие, или разглобяването на продукти на частите им;

               п)
                     клането на животни.

               2.
                     За целите на параграф 1 операциите се считат за прости, ако за тяхното извършване не са необходими нито специални умения, нито специално произведени или монтирани машини, апаратура или оборудване.

                Член ORIG.8: Единица за оценка

               1.
                     За целите на настоящата глава единицата за оценка е конкретният продукт, който се счита за основна единица при класирането на продукта по Хармонизираната система.

               2. При пратка, състояща се от определен брой идентични продукти, класирани в една и съща позиция по Хармонизираната система, всеки от тези продукти се взема предвид при прилагането на разпоредбите на настоящата глава.

               Член ORIG.9: Транспортни опаковъчни материали и опаковки

               Транспортните опаковъчни материали и опаковки, които се използват за предпазване на продукта по време на транспорт, не се вземат под внимание при определянето дали един продукт е с произход.

               Член ORIG.10: Опаковъчни материали и опаковки за продажба на дребно

               Опаковъчните материали и опаковките, използвани при продажбата на дребно на продукта, ако са класирани заедно с продукта, не се вземат предвид при определянето на произхода на продукта, освен за целите на изчисляването на стойността на материалите без произход, ако за продукта се изисква изчисляване на максималната стойност на материалите без  произход в съответствие с ПРИЛОЖЕНИЕ ORIG-2 [Специфични за отделните продукти правила за произход].

               Член ORIG.11: Принадлежности, резервни части и инструменти

               1.
                     Принадлежностите, резервните части, инструментите и инструкциите или другите информационни материали се считат за един продукт със съответното оборудване, машина, апарат или превозно средство, ако те:

               (a)са класирани и се доставят с продукта, но не се фактурират отделно от него; и

               (b)са от видовете, количествата и на стойност, които са обичайни за този продукт.

               2.
                     Принадлежностите, резервните части, инструментите и инструкциите или другите информационни материали, посочени в параграф 1, не се вземат предвид при произхода на продукта, освен за целите на изчисляването на стойността на материалите без произход, ако за продукта се изисква изчисляване на максималната стойност на материалите без  произход, както е определено в ПРИЛОЖЕНИЕ ORIG-2 [Специфични за отделните продукти правила за произход].

               Член ORIG.12: Комплекти

               Комплектите съгласно определението в общо правило 3 за тълкуване на Хармонизираната система се считат, че са с произход в една от страните, ако всички съставящи ги компоненти са с произход. Ако даден комплект е съставен от компоненти с произход и компоненти без произход, комплектът в неговата цялост се счита за комплект с произход, ако стойността на компонентите без произход не надвишава 15 % от цената на комплекта франко завода.

               Член ORIG.13: Неутрални елементи

               За да се определи дали един продукт е с произход в някоя от страните, не е необходимо да се определя произходът на следните елементи, които могат да се използват за неговото производство:

               а)
                     гориво, енергия, катализатори и разтворители;

               б)
                     завод, оборудване, резервните части и материали, използвани за поддръжката на оборудване и сгради;

               в)
                     машините, инструментите, пресформи и леярски форми;

               г)
                     смазочните материали, мазнините, материалите за смесване и другите материали, използвани в производството или за експлоатация на оборудване и сгради;

               д)
                     ръкавиците, стъклата, обувките, дрехите, оборудването и материалите за безопасност;

               е)
                     оборудването, устройствата и материалите, използвани за изпитване или проверка на продукта; и

               ж)
                     други материали, използвани в производството, които не влизат и не са предназначени да влязат в крайния състав на продукта.

               Член ORIG.14: Счетоводно разделяне

               1.
                     Взаимозаменяемите материали или „взаимозаменяемите продукти“ с произход и тези без произход трябва да бъдат физически разделени по време на складиране, за да се запази техният статус на материали с произход или без произход.

               2.
                     За целите на параграф 1 „взаимозаменяеми материали“ или „взаимозаменяеми продукти“ означава материали или продукти, които са от един и същ вид и с едно и също търговско качество, с еднакви технически и физически характеристики и които не могат да бъдат разграничени едни от други за целите на определянето на произхода.

               3.
                     Независимо от параграф 1, в производството на даден продукт могат да се използват взаимозаменяеми материали с произход и такива без произход, без те да бъдат физически разделени по време на складиране, ако се използва метод на счетоводно разделяне.

               4.
                     Независимо от параграф 1, взаимозаменяеми продукти с произход и без произход, класирани в глави 10, 15, 27, 28, 29, позиции 32.01—32.07 или позиции 39.01—39.14 от Хармонизираната система, могат да бъдат складирани в една от страните преди износа за другата страна, без те да бъдат физически разделени, при условие че се използва метод на счетоводно разделяне.

               5.
                     Посоченият в параграфи 3 и 4 метод на счетоводно разделяне се прилага в съответствие с метод за управление на стоково-материалните запаси съгласно общоприети в страната счетоводни принципи.

               6.
                     Метод на счетоводно разделяне е всеки метод, чрез който се гарантира, че по всяко време броят на материалите или продуктите, които получават статус на продукти с произход, не би превишил броя на материалите или продуктите в случай на физическо разделяне на материалите.

               7.
                     Всяка от страните може да изисква, съгласно условия, определени в нейните законови или подзаконови актове, метод на счетоводно разделяне да може да се използва само след получаването на предварително разрешение от митническите органи на съответната страна. Митническите органи на страната следят как се използват тези разрешения и могат да  оттеглят разрешение, ако получателят му използва метода на счетоводно разделяне по неправилен начин или не изпълнява някое от другите условия, определени в настоящата глава.

               Член ORIG.15: Върнати продукти

               Когато продукт с произход от някоя от страните, изнесен от тази страна за трета държава, бъде върнат в тази страна, той се разглежда като продукт без произход, освен ако може да бъде доказано по удовлетворителен за митническия орган на тази страна начин, че върнатият продукт:

               (a)е същият като изнесения продукт; и

               (b)не е претърпял каквито и да било операции, освен необходимите за запазването му в добро състояние, докато е бил в тази трета държава или докато е бил изнесен.

               Член ORIG.16: Забрана за промяна

               1.
                     Продукт с произход, деклариран за вътрешно потребление в страната вносител, не може след износа му и преди декларирането му за вътрешно потребление да бъде преправян или трансформиран по какъвто и да било начин, нито подлаган на операции, различни от операциите, предназначени да го съхранят в добро състояние, или различни от добавяне или поставяне на маркировки, етикети, пломби или всякакви други документи, с цел да се осигури съответствие със специфичните национални изисквания на страната вносител.

               2.
                     Допуска се складирането или излагането на продукт в трета държава, при условие че продуктът остава под митнически надзор в тази трета държава.

               3.
                     Разделянето на пратки в трета държава се допуска, ако се извършва от износителя или на негова отговорност и при условие че пратките останат под митнически надзор в тази трета държава.

               4.
                     В случай на съмнение дали изискванията по параграфи 1—3 са спазени, митническите органи на страната вносител могат да поискат от вносителя да представи доказателства за изпълнение на посочените изисквания, които могат да бъдат дадени под всякаква форма, включително чрез транспортни документи, издадени въз основа на сключен договор, като например товарителници, или фактически или конкретни доказателства, основаващи се на маркировката или номерирането на опаковките, или всякакви доказателства, свързани със самия продукт.

               Член ORIG.17: Преглед на възстановяването на или освобождаването от мита

               Не по-рано от 2 години от влизането в сила на настоящото споразумение, по искане на една от страните специализираният комитет по митническо сътрудничество и правила за произход прави преглед на съответните схеми на страните за възстановяване на мита и активно усъвършенстване. За тази цел, по искане на една от страните, не по-късно от 60 дни от това искане другата страна предоставя на отправилата искането страна наличната информация и подробни статистически данни, обхващащи периода от влизането в сила на настоящото споразумение или от предходните 5 години, ако той е по-кратък, относно функционирането на своята схема за възстановяване на мита и активно усъвършенстване. В светлината на този преглед специализираният комитет по митническо сътрудничество и правила за произход може да отправя препоръки към Съвета за партньорство за изменение на разпоредбите на настоящата глава и приложенията към нея с оглед на въвеждането на ограничения по отношение на възстановяването или освобождаването от мита.

               Раздел 2: Процедури, свързани с произхода

               Член ORIG.18: Искане за преференциално тарифно третиране

               1.Страната вносител предоставя при внос преференциално тарифно третиране за продукт с произход от другата страна по смисъла на настоящата глава въз основа на искане от вносителя за преференциално тарифно третиране. Вносителят отговаря за верността на искането за преференциално тарифно третиране и за спазването на изискванията по настоящата глава.

               2.Искането за преференциално тарифно третиране се основава на:

               (a)изготвено от износителя изявление за произход, с което се потвърждава, че продуктът е с произход; или

               (b)информираността на вносителя, че продуктът е с произход.

               3.Вносителите, които представят искането за преференциално тарифно третиране въз основа на изявление за произход по параграф 2, буква а), съхраняват изявлението за произход и при поискване от митническия орган на страната вносител му предоставят копие на този документ.

               Член ORIG.18a: Момент на подаване на искането за преференциално тарифно третиране

               1.Искането за преференциално тарифно третиране и неговото основание, както е посочено в член ORIG.18 [Искане за преференциално тарифно третиране], параграф 2, се посочват в митническата декларация за внос в съответствие със законовите и подзаконовите актове на страната вносител.

               2.Чрез дерогация от параграф 1 от настоящия член, когато вносителят не е подал искане за преференциално тарифно третиране в момента на вноса, страната вносител предоставя преференциално тарифно третиране и възстановява или опрощава всяко надплатено мито, при условие че:

               (a)искането за преференциално тарифно третиране е подадено до три години след датата на вноса или в по-дълъг срок, посочен в законовите и подзаконовите нормативни актове на страната вносител;

               (b)вносителят е посочил основанието за искането съгласно предвиденото в член ORIG.18 [Искане за преференциално тарифно третиране], параграф 2; и

               (c)продуктът е щял да се счита за продукт с произход и би отговарял на всички други приложими изисквания по смисъла на раздел 1 [Правила за произход] от настоящата глава, ако искането е било подадено от вносителя в момента на вноса.

                Останалите задължения, приложими по отношение на вносителя в съответствие с член ORIG.18 [Искане за преференциално тарифно третиране], остават непроменени.

               Член ORIG.19: Изявление за произход

               1.Изявление за произход се изготвя от износител на даден продукт въз основа на информация, доказваща, че продуктът е с произход, включително информация за статуса на материали с произход на използваните в производството на продукта материали. Износителят отговаря за верността на изявлението за произход и предоставената информация.

               2.Изявлението за произход се изготвя, като се използва една от езиковите версии на текста в ПРИЛОЖЕНИЕ ORIG-4 [Текст на изявлението за произход] във фактура или който и да било друг документ, съдържащ достатъчно подробно описание на продукта с произход, за да може този продукт да бъде идентифициран. Износителят отговаря за предоставянето на достатъчно подробно описание, за да може продуктът с произход да бъде идентифициран. Страната вносител не може да изиска от вносителя да представи превод на изявлението за произход.

               3.Изявлението за произход е валидно за срок от 12 месеца от датата на изготвянето му или за по-дълъг срок, предоставен от страната вносител, който не надхвърля 24 месеца.

               4.Изявлението за произход може да се отнася до:

               (a)една пратка на един или няколко продукта, внасяни в някоя от страните; или

               (b)повече на брой пратки с идентични продукти, внасяни в някоя от страните в рамките на произволен посочен в изявлението за произход период, не по-дълъг 12 месеца.

               5.Ако по искане на вносителя продукти в немонтирано или демонтирано състояние по смисъла на общо правило 2, буква а) от Общите правила за тълкуване на Хармонизираната система, които попадат в обхвата на раздели XV—XXI от Хармонизираната система, се внасят чрез поредица от доставки, за тези продукти може да се използва едно изявление за произход в съответствие с изискванията, определени от митническия орган на страната вносител.

               Член ORIG.20: Несъответствия

               Митническият орган на страната вносител не отхвърля искане за преференциално тарифно третиране поради незначителни грешки или несъответствия в изявлението за произход, или по причина единствено, че някоя фактура е била издадена в трета държава.

                Член ORIG.21: Информираност на вносителя

               1.За целите на искане за преференциално тарифно третиране, направено съгласно член ORIG.18 [Искане за преференциално тарифно третиране], параграф 2, буква б), информираността на вносителя, че даден продукт е с произход от страната износител, трябва да се основава на информация, която доказва, че продуктът е с произход и отговаря на предвидените в настоящата глава изисквания.

               2.Преди да поиска преференциално третиране, в случай че вносител не може да получи информацията, посочена в параграф 1 от настоящия член, в резултат на това, че износителят я счита за поверителна информация, или по някаква друга причина, износителят може да представи изявление за произход, така че вносителят да може да поиска преференциално тарифно третиране въз основа на член ORIG.18 [Искане за преференциално тарифно третиране], параграф 2, буква а).

               Член ORIG.22: Изисквания за съхранение на документацията

               1.Вносител, който представя искане за преференциално тарифно третиране за внасян в страната вносител продукт, трябва за период от най-малко три години след датата на внос на продукта да съхранява:

               (a)ако искането е било основано на изявление за произход — изготвеното от износителя изявление за произход; или

               (b)ако искането е било основано на информираността на вносителя — всички документи, които доказват, че продуктът отговаря на изискванията за получаване на статус на продукт с произход.

               2.Износител, представил изявление за произход, трябва за срок от най-малко четири години след представянето на това изявление за произход да съхранява негово копие и всички други документи, които доказват, че продуктът отговаря на изискванията за получаване на статус на продукт с произход.

               3.Документите, които трябва да се съхраняват в съответствие с настоящия член, могат да бъдат в електронен формат.

               Член ORIG.23: Малки пратки

               1.Чрез дерогация от членове ORIG.18 [Искане за преференциално тарифно третиране] — ORIG.21 [Познания на вносителя], при условие че продуктът е деклариран като отговарящ на изискванията на настоящата глава и митническият орган на страната вносител няма съмнения относно верността на тази декларация, страната вносител предоставя преференциално тарифно третиране на:

               (a)продукт, изпратен в малка опаковка от частни лица на частни лица;

               (b)продукт, който представлява част от личния багаж на пътника; и

               (c)за Обединеното кралство, в допълнение към букви а) и б), други пратки с ниска стойност.

               2.От прилагането на параграф 1 от настоящия член се изключват следните продукти:

               (a)продукти, чийто внос е част от поредица от операции по внос, за които може обосновано да се приеме, че са предприети поотделно с цел да се избегне спазването на изискванията на член ORIG.18 [Искане за преференциално тарифно третиране];

               (b)за Съюза:

               (I)продукт, внесен с търговска цел; внос, който е със случаен характер и се състои единствено от продукти за лична употреба на получателите или на пътниците или на техните семейства, не се счита за внос с търговска цел, ако от естеството и количеството на продуктите е видно, че те не са предназначени за търговия; и

               (II)продукти, чиято обща стойност надвишава 500 EUR при продукти, изпращани в малки пакети, или 1200 EUR при продукти, които представляват част от личния багаж на пътника. Сумите, които следва да се използват в дадена национална валута, представляват равностойността в тази валута на сумите, изразени в евро към първия работен ден на месец октомври. Обменните курсове на сумите трябва да съответстват на публикуваните за същия ден от Европейската централна банка, освен ако до 15 октомври на Европейската комисия бъде съобщена различна сума, и се прилагат от 1 януари следващата година. Европейската комисия уведомява Обединеното кралство за съответните суми; Съюзът може да определи други пределните стойности, които ще съобщи на Обединеното кралство; и

               (c)за Обединеното кралство — продукти, чиято обща стойност надвишава пределните стойности, определени във вътрешното законодателство на Обединеното кралство. Обединеното кралство ще съобщи тези пределни стойности на Съюза.

               3.Вносителят отговаря за верността на изявлението и за спазването на изискванията по настоящата глава. Изискванията за съхранение на документацията, предвидени в член ORIG.22 [Изисквания за съхранение на документацията], не се прилагат за вносителя по настоящия член.

               Член ORIG.24: Проверка

               1.Митническият орган на страната вносител има право да извърши проверка дали даден продукт е с произход или дали са удовлетворени другите изисквания по настоящата глава въз основа на методи за оценка на риска, които може да включват случаен подбор. Тази проверка може да се извърши чрез искане за информация от вносителя, подал искането, посочено в член ORIG.18 [Искане за преференциално тарифно третиране], при подаване на декларацията за внос, преди освобождаването на продуктите или след освобождаването на продуктите.

               2.Поисканата по силата на параграф 1 информация обхваща най-много следните елементи:

               (a)ако искането е било основано на изявление за произход — това изявление за произход; и

               (b)информация, отнасяща се до изпълнението на критериите за произход, която е;

               (I)когато критерият за определяне на произхода е „изцяло получен“ — приложимата категория (като например добив, минно дело, риболов) и мястото на производство;

               (II)когато критерият за определяне на произхода се основава на промяна на тарифното класиране — списък на всички материали без произход, включително тяхното тарифно класиране (във формат от две, четири или шест цифри в зависимост от критериите за определяне на произхода);

               (III)когато критерият за определяне на произхода се основава на метод на стойността — стойността на крайния продукт, както и стойността на всички материали без произход, използвани в производството на продукта;

               (IV)когато критерият за определяне на произхода се основава на теглото — теглото на крайния продукт, както и теглото на съответните материали без произход, използвани в крайния продукт;

               (V)когато критерият за определяне на произхода  се основава на конкретен производствен процес — описание на този процес.

               3.При предоставянето на исканата информация вносителят може да добави всяка друга информация, която сметне за значима за целите на проверката.

               4.Ако искането за преференциално тарифно третиране се основава на изявление за произход, вносителят предоставя това изявление за произход, но може да отговори на митническия орган на страната вносител, че вносителят не е в състояние да предостави информацията, посочена в параграф 2, буква б).

               5.Ако искането за преференциално тарифно третиране е основано на информираността на вносителя, извършващият проверката митнически орган на страната вносител, след като първо е поискал информация в съответствие с параграф 1, може да поиска от вносителя допълнителна информация, ако сметне, че такава информация е необходима, за да бъде проверен статусът на продукта по отношение на произхода или дали са изпълнени другите изисквания по настоящата глава. Митническият орган на страната вносител може да поиска от вносителя конкретни документи и информация, ако счете това за уместно.

               6.Ако митническият орган на страната вносител реши временно да спре предоставянето на преференциално тарифно третиране на съответния продукт в очакване на резултатите от проверката, на вносителя се предлага освобождаване на продуктите след вземането на подходящи обезпечителни мерки, включително гаранции. Всяко спиране на преференциалното тарифно третиране се прекратява възможно най-бързо, след като митническият орган на страната вносител потвърди, че съответният продукт има статус на продукт с произход или че са изпълнени останалите изисквания по настоящата глава.

               Член ORIG.25: Административно сътрудничество

               1.С цел да се осигури правилното прилагане на настоящата глава страните си сътрудничат посредством митническия орган на всяка от тях при проверката на това дали даден продукт е с произход и отговаря на другите изисквания по настоящата глава.

               2.Ако искането за преференциално тарифно третиране е основано на изявление за произход, извършващият проверката митнически орган на страната вносител, след като съответно първо е поискал информация в съответствие с член ORIG.24 [Проверка], параграф 1 и въз основа на отговора на вносителя, може също така в срок от две години от извършването на вноса на продуктите, или от момента на подаване на искането съгласно член ORIG.18a [Момент на подаване на искането за преференциално третиране], параграф 2, буква a), да поиска от митническия орган на страната износител допълнителна информация, ако извършващият проверката митнически орган на страната вносител смята, че такава информация е необходима, за да бъде проверен статусът на продукта по отношение на произхода или дали са изпълнени другите изисквания, предвидени в настоящата глава. Искането за информация включва следните елементи:

               (a)изявлението за произход;

               (b)идентификационните данни на отправилия искането митнически орган;

               (c)наименованието на износителя;

               (d)предмета и обхвата на проверката; и

               (e)всеки относим документ.

               Освен това митническият орган на страната вносител може да поиска от митническия орган на страната износител да предостави конкретни документи и информация, ако счете това за уместно.

               3.Митническият орган на страната износител може в съответствие със своите законови и подзаконови разпоредби да поиска документи или извършване на преглед, като потърси всякакви доказателства или извърши посещение в помещенията на износителя, за да прегледа документите и да огледа използваните в производството на продукта съоръжения.

               4.Без да се засяга параграф 5, митническият орган на страната износител, която получава искането по параграф 2, предоставя на митническия орган на страната вносител следната информация:

               (a)поисканите документи, когато са налични;

               (b)становище за статуса на продукта по отношение на произхода;

               (c)описанието на продукта, предмет на проучването, и тарифното класиране за целите на прилагането на настоящата глава;

               (d)описание и обяснение на производствения процес, които са достатъчни, за да докажат статуса на продукт по отношение на произхода;

               (e)информация относно начина, по който е извършено проучването на продукта; и

               (f)удостоверителни документи, когато е целесъобразно.

               5.Митническият орган на страната износител не предоставя на митническия орган на страната вносител информацията по параграф 4, букви а), г) и е), ако износителят счита тази информация за поверителна.

               6.Всяка страна уведомява другата страна за данните за връзка на митническите органи и уведомява другата страна за всяка промяна в тази информация в срок от 30 дни след датата на промяната.

               Член ORIG.26: Отказ за предоставяне на преференциално тарифно третиране

               1.Без да се засяга параграф 3, митническият орган на страната вносител може да откаже да предостави преференциално тарифно третиране, ако:

               (a)в срок от три месеца след датата на искане за информация по член ORIG.24 [Проверка], параграф 1:

               (I)не е предоставен отговор от вносителя;

               (II)когато искането за преференциално тарифно третиране се основава на изявление за произход — не е предоставено изявление за произход; или

               (III)когато искането за преференциално тарифно третиране се основава на информираността на вносителя, предоставената от вносителя информация е недостатъчна, за да потвърди, че продуктът има статус на продукт с произход;

               (b)в срок от три месеца след датата на искане за допълнителна информация по член ORIG.24 [Проверка], параграф 5:

                (i) не е предоставен отговор от вносителя; или

                (ii) предоставената от вносителя информация е недостатъчна, за да потвърди, че продуктът има статус на продукт с произход;

                в) в срок от 10 месеца
                  3
                след датата на искане за информация по член ORIG.25 [Административно сътрудничество], параграф 2:

                (i) не е предоставен отговор от митническия орган на страната износител; или

                (ii) предоставената от митническия орган на страната износител информация е недостатъчна, за да потвърди, че продуктът има статус на продукт с произход.

               2.Митническият орган на страната вносител може да откаже да предостави преференциално тарифно третиране на даден продукт, за който вносител иска преференциално тарифно третиране, когато вносителят не изпълнява изисквания по настоящата глава, различни от свързаните със статуса на продуктите по отношение на произхода.

               3.Ако митническият орган на страната вносител има достатъчно основание да откаже да предостави преференциално тарифно третиране по параграф 1 от настоящия член, в случаите, когато митническият орган на страната износител е представил становище по член ORIG.25 [Административно сътрудничество], параграф 4, буква б), с което потвърждава, че продуктите имат статус на продукти с произход, в срок от два месеца след датата на получаване на това становище митническият орган на страната вносител уведомява митническия орган на страната износител за намерението си да откаже да предостави преференциално тарифно третиране.

               Ако бъде направено такова уведомление, по искане на някоя от страните се провежда консултация в срок от три месеца след датата, на която е извършено уведомяването. Срокът за консултациите може да бъде удължаван по взаимно съгласие между митническите органи на страните в зависимост от конкретния случай. Консултацията може да бъде проведена в съответствие с процедурата, определена от Специализирания търговски комитет по митническо сътрудничество и правилата за произход.

               При изтичането на периода за консултация, ако митническият орган на страната вносител не може да потвърди, че продуктът е с произход, той може да откаже да предостави преференциално тарифно третиране, ако има достатъчно аргументи за отказ и след като е предоставил на вносителя правото да бъде изслушан. Когато обаче митническият орган на страната износител потвърди статуса на продукти с произход и представи аргументи за това заключение, митническият орган на страната вносител не може да откаже преференциалното тарифно третиране на даден продукт единствено на основание, че е бил приложен член ORIG.25 [Административно сътрудничество], параграф 5.

               4.Във всички случаи уреждането на разногласията между вносителя и митническия орган на страната вносител се извършва съгласно законодателството на страната вносител.

               Член ORIG.27: Поверителност

               1.Всяка страна запазва в съответствие със своите законови и подзаконови актове поверителността на всяка информация, предоставена ѝ от другата страна по силата на настоящата глава, и осигурява защита на тази информация от разгласяване.

               2.Независимо от член ORIG.25 [Административно сътрудничество], параграф 5, когато митническият орган на страната износител или на страната вносител е получил от износителя поверителна търговска информация при прилагането на членове ORIG.24 [Проверка] и ORIG.25 [Административно сътрудничество], тази информация не може да се разгласява.

               3.Всяка страна гарантира, че поверителната информация, събрана в съответствие с настоящата глава, не се използва се използва за цели, различни от администрирането и прилагането на решения и определения във връзка с произхода и митнически въпроси, освен с разрешение на лицето или страната, които са предоставили поверителната информация.

               4.Независимо от параграф 3, всяка страна може да разреши информацията, събрана в съответствие с настоящата глава, да се използва при всякакви административни, съдебни или квазисъдебни производства, образувани поради неспазване на свързаното с митническата област законодателство за прилагане на настоящата глава. Съответната страна уведомява предварително за това използване лицето или страната, предоставили информацията.

               Член ORIG.28: Административни мерки и санкции

               Всяка страна гарантира ефективното прилагане на настоящата глава. Всяка страна гарантира, че компетентните органи са в състояние да налагат в съответствие със своите законови и подзаконови актове административни мерки и когато е уместно — наказания, на всяко лице, което изготви документ или е причина да бъде изготвен документ, съдържащ невярна информация, предоставена с цел получаване на преференциално тарифно третиране на даден продукт, или което не изпълнява изискванията на член ORIG.22 [Изисквания за съхранение на документацията], или което не предостави доказателствата или откаже да позволи посещението, както е посочено в член ORIG.25 [Административно сътрудничество], параграф 3.

                Раздел 3: Други разпоредби

                Член ORIG.29: Сеута и Мелила

               1.За целите на настоящата глава, в случая на Европейския съюз терминът „страна“ не обхваща Сеута и Мелила.

               2.При внасянето в Сеута и Мелила на продукти с произход от Обединеното кралство за тях се прилага във всяко едно отношение същото митническо третиране по настоящото споразумение като прилаганото за продукти с произход от митническата територия на Европейския съюз съгласно Протокол 2 към Акта за присъединяване на Кралство Испания и Португалската република към Европейския съюз. Обединеното кралство прилага спрямо вноса на продукти, попадащи в обхвата на настоящото споразумение и с произход от Сеута и Мелила, същото митническо третиране като това, което прилага към продуктите, внесени от Европейския съюз и с произход от него.

               3.Правилата за произход и процедурите, свързани с произхода, посочени в настоящата глава, се прилагат mutatis mutandis за продуктите, изнасяни от Обединеното кралство за Сеута и Мелила, и за продуктите, изнасяни от Сеута и Мелила за Обединеното кралство.

               4.Сеута и Мелила се считат за една територия.

               5.Член ORIG.4 [Кумулация на произход] се прилага за вноса и износа на продукти между Европейския съюз, Обединеното кралство и Сеута и Мелила.

               6.Износителите вписват „Обединено кралство“ или „Сеута и Мелила“ в поле 3 от текста на изявлението за произход в зависимост от произхода на продукта.

               7.Митническият орган на Кралство Испания отговаря за прилагането и изпълнението на настоящата глава в Сеута и Мелила.

               Член ORIG.30: Преходни разпоредби за продукти в транзит или продукти на склад

               Разпоредбите на настоящото споразумение могат да бъдат прилагани по отношение на продукти, за които са изпълнени разпоредбите на настоящата глава и които към датата на влизане в сила на настоящото споразумение се намират или в транзит от страната износител за страната вносител, или под митнически контрол в страната вносител без плащане на вносни мита и такси, при условие че в срок от 12 месеца от тази дата към митническия орган на страната вносител бъде отправено искане за преференциално тарифно третиране по член ORIG.18 [Искане за преференциално тарифно третиране].

               Член ORIG.31: Изменяне на настоящата глава и приложенията към нея

               Съветът за партньорство може да изменя настоящата глава и приложенията към нея.

               Глава 3: Санитарни и фитосанитарни мерки

               Член SPS.1: Цели

               Целите на настоящата глава са, както следва:

               а) да се опазват животът или здравето на хората, животните и растенията на териториите на страните, като същевременно се улеснява търговията между страните;

               б) да се насърчава прилагането на Споразумението за СФС;

               в) да се гарантира, че санитарните и фитосанитарните (СФС) мерки на страните не създават ненужни пречки пред търговията;

               г) да се способства за постигането на по-голяма прозрачност и по-добро разбиране при прилагането на СФС мерки на всяка от страните;

               д) да се засили сътрудничеството между страните в борбата срещу антимикробната резистентност, за насърчаване на устойчивите продоволствени системи, в областта на запазването на хуманното отношение към животните и по отношение на електронното сертифициране;

               е) да се засили сътрудничеството в съответните международни организации за разработване на международни стандарти, насоки и препоръки относно здравето на животните, безопасността на храните и здравето на растенията; и

               ж) да се насърчава прилагането на международните стандарти, насоки и препоръки от всяка от страните.

               Член SPS.2: Обхват

               1.Настоящата глава се прилага по отношение на всички СФС мерки на някоя страна, които могат пряко или косвено да засегнат търговията между страните.

               2.Освен това в настоящата глава се установяват отделни разпоредби във връзка със сътрудничеството в областта на хуманното отношение към животните, антимикробната резистентност и устойчивите продоволствени системи.

               Член SPS.3: Определения

               1.За целите на настоящата глава се прилагат следните определения:

               (a)определенията, съдържащи се в приложение А към Споразумението за СФС;

               (b)определенията, приети под егидата на Комисията по Кодекс алиментариус (Кодекс);

               (c)определенията, приети под егидата на Световната организация за здравеопазване на животните (СОЗЖ); и

               (d)определенията, приети под егидата на Международната конвенция по растителна защита (МКРЗ).

               2.За целите на настоящата глава:

               (a) „условия за внос“ означава всички СФС мерки, които трябва да бъдат изпълнени за осъществяване на внос на продукти; и

               (b)„защитена зона“ за определен регулиран вредител по растенията означава официално определен географски район, в който този вредител не е установен въпреки благоприятните условия и присъствието му в други части от територията на страната и в който въвеждането на този вредител не е разрешено.

               3.Специализираният търговски комитет по санитарни и фитосанитарни мерки може да приема други определения за целите на настоящата глава, като взема предвид речниците и определенията на съответните международни организации като Кодекса, СОЗЖ и МКРЗ.

               4.Доколкото е налице несъответствие между определенията, приети от Специализирания търговски комитет по санитарни и фитосанитарни мерки или под егидата на Кодекса, СОЗЖ и МКРЗ, и определенията съгласно Споразумението за СФС, определенията съгласно Споразумението за СФС се ползват с предимство. В случай на несъответствие между определенията, приети от Комитета по санитарните и фитосанитарните мерки, и определенията съгласно Кодекса, СОЗЖ или МКРЗ предимство имат определенията съгласно Кодекса, СОЗЖ или МКРЗ.

               Член SPS.4: Права и задължения

               Страните потвърждават отново своите права и задължения съгласно Споразумението за СФСМ. Това включва правото да се приемат мерки в съответствие с член 5, параграф 7 от Споразумението за СФСМ.

               Член SPS.5: Общи принципи

               1.Страните прилагат СФС мерки за постигане на подходящо равнище на защита, които се основават на оценки на риска в съответствие с приложимите разпоредби, включително член 5 от Споразумението за СФС.

               2.Страните няма да използват СФС мерки, за да създават необосновани пречки пред търговията.

               3.По отношение на свързаните с търговията процедури за СФС мерки и одобрения, които са установени според настоящата глава, всяка от страните гарантира, че тези процедури и свързаните с тях СФС мерки:

               (a)се предприемат и изпълняват своевременно;

               (b)не включват ненужни, научно и технически необосновани или неоправдано обременяващи искания за информация, които биха могли да забавят достъпа до пазарите на другата страна;

               (c)не се прилагат по начин, който би представлявал произволна или неоправдана дискриминация спрямо цялата територия или части от територията на другата страна, където съществуват идентични или сходни СФС условия; и

               (d)са пропорционални на установените рискове и не са по-ограничителни по отношение на търговията от необходимото за постигане на съответното ниво на защита на страната вносител.

               4.Страните не използват без наличието на научна и техническа обосновка процедурите, посочени в параграф 3, или искания за допълнителна информация с цел забавяне на достъпа до техните пазари.

               5.Всяка страна гарантира, че изискваните от нейна страна административни процедури по отношение на условията за внос във връзка с безопасността на храните, здравето на животните или здравето на растенията не са по-обременяващи или по-ограничителни по отношение на търговията от необходимото за осигуряване на достатъчна увереност на страната вносител, че тези условия са изпълнени. Всяка страна гарантира, че отрицателното въздействие на административните процедури върху търговията е сведено до минимум и че се поддържат лесни и бързи процеси на митническо оформяне, които същевременно отговарят на условията на страната вносител.

               6.Страната вносител не въвежда допълнителна административна система или процедури, които ненужно възпрепятстват търговията.

               Член SPS.6: Официално сертифициране

               1.Когато в страната вносител се изискват официални сертификати, образците на сертификатите са:

               (a)приведени в съответствие с принципите, определени в международните стандарти на Кодекса, МКРЗ и СОЗЖ; и

               (b)приложими при внос от всички части от територията на страната износител.

               2.Специализираният търговски комитет по санитарни и фитосанитарни мерки може да се споразумее относно специални случаи, в които образците на сертификатите, посочени в параграф 1, биват въведени само за част или части от територията на страната износител. Страните насърчават прилагането на електронно сертифициране и други технологии за улесняване на търговията.

               Член SPS.7: Условия и процедури за внос

               1.Без да се засягат правата и задълженията на всяка от страните по Споразумението за СФС и настоящата глава, условията за внос на страната вносител се прилагат последователно за цялата територия на страната износител.

               2.Страната износител гарантира, че продуктите, изнасяни за другата страна, като например животни и животински продукти, растения и растителни продукти или други свързани предмети, отговарят на всички СФС изисквания на страната вносител.

               3.Страната вносител може да изиска вносът на определени продукти да подлежи на разрешителен режим. Такова разрешение се предоставя, когато е отправено искане от съответния компетентен орган на страната износител, което обективно доказва по удовлетворителен за страната вносител начин, че са изпълнени изискванията за разрешение на страната вносител. Съответният компетентен орган на страната износител може да отправи искане за разрешение за цялата територия на страната износител. Страната вносител одобрява искания с посочения обхват, когато те отговарят на изискванията за разрешение на страната вносител, посочени в настоящия параграф.

               4.Страната вносител не въвежда изисквания за разрешение, които са допълнителни на изискванията. приложими в края на преходния период, освен ако прилагането на тези  изисквания към допълнителни продукти е оправдано за смекчаване на значителен риск за здравето на хората, животните или хората.

               5.Страната вносител определя за всички продукти условия за внос и ги съобщава на другата страна. Страната вносител гарантира, че нейните условия за внос се прилагат пропорционално и недискриминационно.

               6.Без да се засягат временните мерки по член 5, параграф 7 от Споразумението за СФС, по отношение на продукти или други свързани предмети, във връзка с които са налице фитосанитарни проблеми, условията за внос се ограничават до мерки на страната вносител за защита срещу регулирани вредители и се прилагат за цялата територия на страната износител.

               7.Независимо от параграфи 1 и 3, в случай на искания за разрешение за внос на конкретен продукт, в които страната износител е поискала разглеждане само за част или за определени части от нейната територия (в случая на Съюза — за отделни държави членки), страната вносител незабавно пристъпва към разглеждане на съответното искане. Когато страната вносител получи искания по отношение на конкретния продукт от повече от една част от страната износител или когато са получени допълнителни искания по отношение на продукт, който вече е получил разрешение, страната вносител ускорява приключването на разрешителната процедура, като взема предвид идентичния или сходен СФС режим, приложим в различните части на страната износител.

               8.Всяка от страните гарантира, че всички процедури за санитарни и фитосанитарни контрол, инспекция и одобрение започват и приключват без неоправдано забавяне. Изискванията за предоставяне на информация се ограничават до необходимото за процеса на одобрение, за да се вземе предвид информацията, която вече е налична в страната вносител, като например законодателната уредба и одиторските доклади на страната износител.

               9.Освен при надлежно обосновани обстоятелства, свързани с нейното равнище на защита, всяка от страните осигурява преходен период между публикуването на каквито и да било промени в своите процедури за одобрение и тяхното прилагане, за да позволи на другата страна да се запознае с тези промени и да се приспособи към тях. Никоя от страните не удължава неоснователно процеса на одобрение на заявленията, подадени преди публикуването на промените.

               10.Във връзка с процеса, описан в параграфи 3—8, се предприемат следните действия:

               (a)веднага след като даде положителен отговор вследствие на извършената оценка, страната вносител незабавно предприема всички необходими законодателни и административни мерки, за да позволи своевременно извършване на търговските операции;

               (b)страната износител:

               (I)предоставя цялата относима информация, изисквана от страната вносител; и

               (II)предоставя разумен достъп на страната вносител, за да може тя да извършва одити и да осъществява други подходящи процедури.

               (c)страната вносител съставя списък на регулираните вредители за продуктите, или за други свързани предмети,  във връзка с които са налице фитосанитарни проблеми. Този списък съдържа:

               (I)вредителите, за които няма данни, че се срещат в която и да било част от нейната територия;

               (II)вредителите, за които има данни, че се срещат на нейната територия и които са предмет на официален контрол;

               (III)вредителите, за които има данни, че се срещат в части от нейната територия и за които са установени зони без вредители или защитени зони; и

               (IV)некарантинни вредители, за които има данни, че се срещат на нейната територия и които са предмет на официален контрол за определен вид посадъчен материал.

               11.Страната вносител приема пратки, без да изисква страната вносител да проверява съответствието на тези пратки на територията на страната износител преди заминаването им.

               12.Всяка страна може да събира такси за покриване на разходите, направени за извършване на специални гранични проверки във връзка със СФС мерки, като таксите не трябва да надвишават необходимото за възстановяване на направените разходи.

               13.Страната вносител има право да извършва проверки при внос на продукти, внесени от страната износител, за да се гарантира спазването на своите СФС изисквания за внос.

               14.Проверките при внос, извършени за продукти, които са внесени от страната износител, се основават на свързания със съответния внос СФС риск. Проверките при внос се извършват само до степента, необходима за защита на живота и здравето на хората, животните или растенията, своевременно и с минимално въздействие върху търговията между страните.

               15.Информацията за дела на продуктите от страната износител, които са били проверени при внос, се предоставя от страната вносител при поискване от страната износител.

               16.Ако при проверките при внос се установи несъответствие с относимите условия за внос, предприетото действие от страната вносител трябва да се основава на оценка на свързания риск и да не е по-ограничително по отношение на търговията, отколкото е необходимо за постигане на подходящото за страната равнище на СФС защита.

               Член SPS.8 Списъци на одобрените предприятия

               1.Когато е оправдано, страната вносител може да поддържа списък на одобрените предприятия, отговарящи на нейните изисквания за внос, като условие за разрешаване на вноса на животински продукти от тези предприятия.

               2.Освен ако е оправдано за смекчаване на значителен риск за здравето на хората или животните, списъци на одобрените предприятия се изискват само за категориите продукти, за които е имало такова изискване в края на преходния период.

               3.Страната износител информира страната вносител за своя списък с предприятия, отговарящи на условията на страната вносител, които се основават на гаранции, предоставени от страната износител.

               4.По искане на страната износител страната вносител одобрява предприятия, които се намират на територията на страната износител, въз основа на гаранции, предоставени от страната износител, без извършване на предварителна проверка на отделните предприятия.

               5.Освен ако страната вносител поиска допълнителна информация и при условие че се предоставят гаранции от страната износител, страната вносител предприема необходимите законодателни или административни мерки в съответствие със своите приложими правни процедури, за да позволи извършването на внос от тези предприятия без ненужно забавяне.

               6.Списъкът с одобрените предприятия се прави публично достъпен от страната вносител.

               7.Когато страната вносител реши да отхвърли искането на страната износител да приеме добавянето на дадено предприятие в списъка на одобрените предприятия, тя информира незабавно страната износител и предоставя отговор, който съдържа информация за несъответствията, довели до отхвърлянето на искането за одобрение на предприятието.

               Член SPS.9: Прозрачност и обмен на информация

               1.Всяка страна се стреми към прозрачност по отношение на приложимите за търговията СФС мерки, като за тази цел предприема следните действия:

               а) незабавно съобщава на другата страна всички промени в своите СФС мерки и в процедурите за одобрение, включително промените, които могат да окажат влияние върху капацитета ѝ да изпълнява СФС изисквания на другата страна за внос на определени продукти;

               б) подобрява взаимното разбиране на СФС мерките и тяхното прилагане;

               в) обменя информация с другата страна по въпроси, свързани с разработването и прилагането на СФС мерки, включително за напредъка по отношение на нови налични научни доказателства, които засягат или могат да засегнат търговията между страните с оглед на свеждането до минимум на отрицателните последици за търговията;

               г) при поискване от другата страна съобщава в рамките на 20 работни дни условията, приложими за вноса на конкретни продукти;

               д) при поискване от другата страна съобщава в рамките на 20 работни дни актуалното състояние на процедурата за получаване на разрешение за конкретни продукти;

               е) съобщава на другата страна за всяка значителна промяна в структурата или организацията на компетентния орган на страната;

               ж) при поискване — съобщава резултатите от извършения от страната официален контрол и представя доклада относно резултатите от извършения контрол;

               з) при поискване — съобщава резултатите от проверката на вноса, предвидена в случай на отхвърлена или неотговаряща на изискванията пратка; и

               и) при поискване — съобщава своевременно оценката на риска или научното становище, изготвени от страната, които имат отношение към настоящата глава.

               2.Когато някоя страна е предоставила информацията съгласно параграф 1 чрез уведомление, изпратено до централната регистратура по уведомленията на СТО или до съответния международен орган за определяне на стандарти в съответствие с приложимите правила, изискванията на параграф 1, доколкото са приложими за тази информация, са изпълнени.

               Член SPS.10: Приспособяване към регионалните условия

               1.Страните признават концепцията за зониране, включително за свободни от заболявания или вредители зони, защитени зони и зони със слабо разпространение на заболявания или вредители, и я прилагат в търговията между страните в съответствие със Споразумението за СФС, включително с Насоките за насърчаване на практическото прилагане на член 6 от Споразумението за СФС (Решение G/SPS/48 на Комитета по СФС мерки/СТО) и с приложимите препоръки, стандарти и насоки на СОЗЖ и МКРЗ. Специализираният търговски комитет по санитарни и фитосанитарни мерки може да определи допълнителни подробности за тези процедури, като вземе предвид всяко съответно Споразумение за СФС, както и стандартите, насоките или препоръките на СОЗЖ и МКРЗ.

               2.Страните могат също да се споразумеят да си сътрудничат във връзка с концепцията за компартментализация, посочена в глави 4.4 и 4.5 Здравния кодекс за сухоземните животни на OIE и глави 4.1 и 4.2 от Здравния кодекс за водните животни на OIE.

               3.При създаването или поддържането на зоните, посочени в параграф 1 , страните вземат предвид фактори като географско разположение, екосистеми, епидемиологично наблюдение и ефективност на санитарните и фитосанитарните проверки.

               4.Що се отнася до животните и животинските продукти, когато се определят или запазват условия за внос по искане на страната износител, страната вносител признава свободните от заболявания зони, определени от страната износител, като основа на съображенията си при вземане на решението за разрешаване или запазване на вноса, без да се засягат параграфи 8 и 9.

               5.Страната износител идентифицира частите от своята територия, посочени в параграф 4, и при поискване предоставя изчерпателно обяснение и подкрепящи данни, основани на стандартите на СОЗЖ, или по други начини, определени от Специализирания търговски комитет по санитарни и фитосанитарни мерки, въз основа на знания, придобити чрез опит от съответните органи на страната износител.

               6.Що се отнася до растенията, растителните продукти и други свързани предмети, когато се определят или запазват фитосанитарни условия за внос по искане на страната износител, страната вносител признава свободните от вредители зони, свободните от вредители места на производство, свободните от вредители производствени обекти, зоните със слабо разпространение на вредители и защитените зони, определени от страната износител, като основа на съображенията си при вземане на решение за разрешаване или запазване на вноса, без да се засяга параграфи 8 и 9.

               7.Страната износител определя своите свободни от вредители зони, свободни от вредители места на производство, свободни от вредители производствени обекти, зони със слабо разпространение на вредители или защитени зони. Ако това бъде поискано от страната вносител, страната износител предоставя изчерпателно обяснение и подкрепящи данни, основани на разработените от МКРЗ международни стандарти за фитосанитарни мерки, или по други начини, определени от Специализирания търговски комитет по санитарни и фитосанитарни мерки, въз основа на опитно придобити знания от съответните фитосанитарни органи на страната износител.

               8.Страните признават свободните от заболявания или вредители зони и защитени зони, които са налице в края на преходния период.

               9.Параграф 8 се прилага също и за последващите приспособявания на тези свободни от заболявания зони и защитени зони (в случая на Обединеното кралство — свободните от вредители зони), с изключение на случаите на големи промени в състоянието на заболяванията или вредителите.

               10.С цел прилагане на параграфи 4— 9 от настоящия член страните могат да извършват одити и проверки съгласно член 11.

               11.Страните установяват тясно сътрудничество с цел поддържане на доверие в процедурите във връзка с определянето на свободни от заболявания или вредители зони, свободни от вредители места на производство, свободни от вредители производствени обекти, зони със слабо разпространение на вредители или заболявания и защитени зони, чрез което смущаването на търговията да се сведе до минимум.

               12.Страната вносител основава своето определяне на здравния статус на животните или растенията в страната износител или части от нея на информацията, предоставена от страната износител в съответствие със стандартите на Споразумението за СФС, СОЗЖ и МКРЗ, и взема предвид определянето, направено от страната износител.

               13.Когато страната вносител не приеме определянето, направено от страната износител, както е посочено в параграф 12 от настоящия член, страната вносител предоставя обективна обосновка и обяснява на страната износител причините за това отхвърляне и при поискване провежда консултации в съответствие с член SPS 12, параграф 2.

               14.Всяка страна гарантира, че задълженията определени в параграфи 4—9, 12 и 13, се изпълняват своевременно. Страната вносител ускорява признаването на статуса по отношение на болестта или вредителя, когато статусът е възстановен след появата на огнище.

               15.Когато някоя страна счита, че определен регион има специален статус по отношение на конкретна болест и отговаря на критериите, определени в глава 1.2 от Здравния кодекс за сухоземните животни на OIE или в глава 1.2 от Здравния кодекс за водните животни на OIE, тя може да поиска този статус да бъде признат. Страната вносител може да изисква допълнителни гаранции по отношение на вноса на живи животни и животински продукти, съответстващи на договорения статус.

               Член SPS.11: Одити и проверки

               1.Страната вносител може да извършва одити и проверки на следното:

               (a)на цялата система за инспекции и сертифициране на органите на другата страна или на част от тази система;

               (b)на резултатите от проверките, извършени съгласно системата за инспекции и сертифициране на страната износител.

               2.Страните извършват тези одити и проверки в съответствие с разпоредбите на Споразумението за СФС, като вземат предвид съответните международни стандарти, насоки и препоръки на Кодекс алиментариус, СОЗЖ или МКРЗ.

               3.За целите на извършването на тези одити и проверки страната вносител може да извършва одити и проверки чрез искания за информация от страната износител или чрез посещения в страната износител за одити и проверки, които могат да включват:

               (a)оценка на цялата програма за контрол на отговорния орган или на част от нея, включително, когато е целесъобразно, преглеждане на дейностите, свързани с извършването на регулаторни одити и инспекции;

               (b)проверки на място; и

               (c)събиране на информация и данни за оценка на причините за наличие на повтарящи се или нововъзникващи проблеми във връзка с износа на продукти.

               4.Страната вносител съобщава на страната износител резултатите и заключенията от одитите и проверките, извършени съгласно параграф 1. Страната вносител може да направи тези резултати публично достъпни.

               5.Преди започването на одит или проверка страните обсъждат целите и обхвата на одита или проверката, критериите или изискванията, спрямо които ще бъде оценявана страната износител, както и маршрута и процедурите за провеждане на одита или проверката, които се определят в план за одит или проверка. Освен ако е договорено друго между страните, страната вносител предоставя на страната износител план за одит или проверка най-малко 30 дни преди началото на одита или проверката.

               6.Страната вносител предоставя на страната износител възможност за коментари по проекта на доклада от одита или проверката. Страната вносител представя на страната износител окончателен писмен доклад, обикновено в срок от два месеца от датата на получаване на тези коментари.

               7.Всяка страна поема разходите си, свързани с такъв одит или проверка.

               Член SPS.12: Уведомяване и консултации

               1.Всяка страна своевременно уведомява другата страна за:

               а) значителна промяна в състоянието на вредителите или заболяванията;

               б) появата на нова болест по животните;

               в) констатация от епидемиологично значение относно болест по животните;

               г) значим проблем, свързан с безопасността на храните, открит от някоя страна;

               д) всички допълнителни мерки извън основните изисквания на съответните СФС мерки, прилагани за контрол или изкореняване на заболяванията по животните или за опазване на здравето на хората, както и всички промени в политиката за профилактика, включително правилата за ваксиниране;

               е) при поискване — резултатите от извършения от някоя от страните официален контрол и доклад относно резултатите от извършения контрол; и

               ж) всички значителни промени във функциите на система или база данни.

               2.Ако някоя от страните има сериозни опасения по отношение на безопасността на храните, здравето на растенията или здравето на животните, или по отношение на СФС мярка, предложена или прилагана от другата страна, първата страна може да поиска провеждането на технически консултации с втората страна. Получилата искането страна следва да отговори своевременно. Всяка страна се стреми да предостави необходимата информация, за да се избегне евентуално нарушаване на търговията и, според случая, да се постигне взаимноприемливо решение.

               3.Консултациите, посочени в параграф 2, могат да се провеждат чрез телеконферентна или видеоконферентна връзка или чрез други средства за комуникация, които са били одобрени от страните по взаимно съгласие.

               Член SPS.13: Спешни мерки

               1.Ако страната вносител счита, че съществува сериозен риск за живота и здравето на хората, животните или растенията, тя може да предприеме необходимите мерки за опазване на живота и здравето на хората, животните или растенията без предварително уведомление. За пратки, които са в етап транспортиране между страните, страната вносител взема предвид най-подходящото и най-пропорционалното решение с цел да се избегне ненужно нарушаване на търговията.

               2.Страната, която предприема мерките, уведомява другата страна за спешната СФС мярка възможно най-скоро след решението си за прилагане на мярката и не по-късно от 24 часа след вземането на решението. Ако някоя страна поиска технически консултации във връзка с тази спешна СФС мярка, те трябва да се проведат в срок от 10 дни от уведомяването за спешната СФС мярка. Страните вземат предвид всяка информация, предоставена в рамките на техническите консултации. Тези консултации се провеждат, за да се избегнат ненужни смущения на търговията. Страните могат да разглеждат възможности за улесняване на прилагането или за замяната на мерките.

               3.Страната вносител разглежда своевременно  информацията, предоставена от страната износител, когато взема решение по отношение на пратки, които към момента на приемане на спешната СФС мярка се транспортират между страните, за да се избегнат ненужни смущения в търговията.

               4.Страната вносител гарантира, че всяка спешна мярка, предприета на основанията, посочени в параграф 1 от настоящия член, не се запазва в сила без научни доказателства или в случаите, когато научните доказателства са недостатъчни, е приета в съответствие с член 5, параграф 7 от Споразумението за СФС.

               Член: SPS.14: Многостранни международни форуми

               Страните се договарят да си сътрудничат в многостранни международни форуми за разработването на международни стандарти, насоки и препоръки в областите, попадащи в обхвата на настоящата глава.

               Член SPS.15: Прилагане и компетентни органи

               1.За целите на прилагането на настоящата глава всяка страна взема предвид всяко едно от следните:

               (a)решенията на Комитета по СФС мерки на СТО;

               (b)работата на съответните международни органи за определяне на стандарти;

               (c)всякакви познания и предишен опит в областта на търговията със страната износител; и

               (d)информацията, предоставена от другата страна.

               2.За прилагането на настоящата глава всяка страна незабавно предоставя на другата страна описание на компетентните си органи. Всяка страна уведомява другата страна за всяка съществена промяна, свързана с тези компетентни органи.

               3.Всяка страна гарантира, че компетентните ѝ органи разполагат с необходимите ресурси за ефективно прилагане на настоящата глава.

               Член SPS.16: Сътрудничество в областта на хуманното отношение към животните

               1.Страните признават, че животните са същества с усещания. Те също така признават връзката между подобряването на хуманното отношение към животните и устойчивите системи за производство на храни.

               2.Страните поемат ангажимента да си сътрудничат в международни форуми за насърчаване на развитието на най-добрите възможни практики за хуманно отношение към животните и на прилагането на тези практики. По-конкретно страните си сътрудничат във връзка със засилване и разширяване на обхвата на стандартите на СОЗЖ за хуманно отношение към животните, както и във връзка с тяхното прилагане, при което се отделя специално внимание на селскостопанските животни.

               3.Страните обменят информация, експертни познания и опит в областта на хуманното отношение към животните, по-специално във връзка с развъждането, отглеждането, третирането, транспортирането и клането на животни, отглеждани за производство на храни.

               4.Страните засилват сътрудничеството си при провеждане на научни изследвания в областта на хуманното отношение към животните, свързано с отглеждането на животни и третирането им във фермите, по време на транспорт и при клане.

               Член SPS.17: Сътрудничество в областта на антимикробната резистентност

               1.Страните предоставят рамка за диалог и сътрудничество с оглед засилване на борбата срещу развиването на антимикробна резистентност.

               2.Страните признават, че антимикробната резистентност представлява сериозна заплаха за здравето на хората и животните. Възможно е неправилната употреба на антимикробни средства в животновъдството, включително нетерапевтичната им употреба, да допринесе за развиването на антимикробна резистентност, която може да представлява риск за човешкия живот. Страните признават, че естеството на заплахата изисква транснационален подход, съответстващ на инициативата One Health („Общо здраве“).

               3.С оглед на борбата с антимикробната резистентност страните се стремят да си сътрудничат в международен план с регионални или многостранни работни програми за намаляване на ненужната употреба на антибиотици в животновъдството и за забрана на международното им използване като стимулатори на растежа с цел борба с антимикробната резистентност съгласно подхода One Health и в съответствие с Глобалния план за действие.

               4.Страните си сътрудничат в рамките на съответните международни организации при разработването на международни насоки, стандарти, препоръки и действия, целящи да насърчават разумната и отговорна употреба на антибиотиците в животновъдството и във ветеринарните практики.

               5.Диалогът, посочен в параграф 1, обхваща, inter alia:

               (a)сътрудничество за следване на действащите и бъдещите насоки, стандарти, препоръки и действия, разработени от съответните международни организации, и действащите и бъдещите инициативи и национални планове, целящи да насърчават разумната и отговорна употреба на антибиотиците и свързани с животновъдството и ветеринарните практики;

               (b)сътрудничество при изпълнението на препоръките на СОЗЖ, СЗО и Кодекс, по-специално на CAC-RCP61/2005;

               (c)обмен на информация относно добрите селскостопански практики;

               (d)насърчаване на научните изследвания, иновациите и развитието;

               (e)насърчаване на мултидисциплинарните подходи за борба с антимикробната резистентност, включително на подхода One Health на СЗО, СОЗЖ и Кодекс алиментариус.

               Член SPS.18: Устойчиви продоволствени системи

               Всяка страна насърчава своите служби по безопасност на храните, фитосанитарни служби и ветеринарномедицински служби да си сътрудничат със съответните служби на другата страна с цел насърчаване на устойчивите методи за производство на храни и на устойчивите продоволствени системи.

               Член SPS.19: Специализиран търговски комитет по санитарните и фитосанитарните мерки

               Специализираният търговски комитет по санитарните и фитосанитарните мерки наблюдава прилагането и функционирането на разпоредбите на настоящата глава и има следните функции:

               а) незабавно изясняване и по възможност разрешаване на всеки повдигнат от някоя от страните въпрос, свързан със разработването, приемането или прилагането на санитарни и фитосанитарни изисквания, стандарти и препоръки съгласно настоящата глава или Споразумението за СФС;

               б) обсъждане на текущите процеси при разработването на нови разпоредби;

               в) обсъждане възможно най-бързо на опасенията, изразени от някоя от страните по отношение на санитарните и фитосанитарните условия и процедури за внос, прилагани от другата страна;

               г) редовен преглед на СФС мерките на страните, включително изискванията за сертифициране и процедурите за митническо оформяне на границите, както и тяхното прилагане, за да се улесни търговията между страните, в съответствие с принципите, целите и процедурите, определени в член 5 от Споразумението за СФС. Всяка страна определя всички подходящи действия, които ще предприеме, включително по отношение на честотата на проверките  на самоличността и физическите проверки, като взема предвид резултатите от този преглед и въз основа на критериите, определени в ПРИЛОЖЕНИЕ SPS-1.  Критерии, посочени в член SPS.19, буква г).

               д) обмен на мнения, информация и опит по отношение на дейностите за сътрудничество в областта на защитата на хуманното отношение към животните и борбата срещу антимикробната резистентност, провеждани в рамките на санитарните и фитосанитарните мерки. 16 и 17;

               e) по искане на някоя от страните — разглежда какво представлява съществена промяна в ситуацията по отношение на болестта, посочена в член SPS 10, параграф 9;

               ж) приема решения за:

               (I)добавя определенията, посочени в член SPS 3, параграф 3;

               (II)определя специалните случаи, посочени в член SPS 6, параграф 2;

               (III)определя подробностите за процедурите, посочени в член SPS 10, параграф 1;

               (IV)установява други начини в подкрепа на обясненията , посочени в член SPS 10, параграфи 5 и 7.

               Глава 4: Технически пречки пред търговията

               Член TBT.1: Цел

               Целта на настоящата глава е да се улесни търговията със стоки между страните чрез предотвратяване, откриване и премахване на ненужните технически пречки пред търговията.

               Член TBT.2: Обхват

               1.Настоящата глава се прилага за подготвянето, приемането и прилагането на всички стандарти, технически правила и процедури за оценяване на съответствието, които могат да засегнат търговията със стоки между страните.

               2.Настоящата глава не се прилага за:

               (a)спецификации за покупка, изготвени от правителствени организации за производствени или потребителски изисквания на такива органи; или

               (b)СФС мерки, попадащи в приложното поле на глава 3 [Санитарни и фитосанитарни мерки].

               3.Приложенията към настоящата глава се прилагат по отношение на продуктите, попадащи в техния обхват, в допълнение към настоящата глава. Всяка разпоредба в приложение към настоящата глава, че даден международен стандарт или орган или организация трябва да се разглежда или признава за съответен, не възпрепятства стандарт, разработен от друг орган или организация, да бъде считан за съответен международен стандарт съгласно член TBT.4, параграфи 4 и 5.

               Член TBT.3: Връзка със Споразумението за ТПТ

               1.Членове 2—9 от Споразумението за ТПТ и приложения 1 и 3 към него се включват в настоящото споразумение и стават част от него mutatis mutandis.

               2.Термините, посочени в настоящата глава и в приложенията към настоящата глава, имат същото значение, каквото имат в Споразумението за ТПТ.

               Член TBT.4: Технически правила

               1.Всяка страна извършва оценки на въздействието на планираните технически правила  съгласно съответните си правила и процедури. Правилата и процедурите, посочени в настоящия параграф и в параграф 8, могат да предвиждат изключения.

               2.Всяка страна извършва оценка на наличните регулаторни и нерегулаторни алтернативи на предложеното техническо правило, чрез които могат да се постигнат законните цели на страната в съответствие с член 2, параграф 2 от Споразумението за ТПТ.

               3.Всяка страна използва съответните международни стандарти като основа за своите технически правила, освен когато може да докаже, че тези международни стандарти биха били неефективно или неподходящо средство за постигането на поставените законни цели.

               4.Международните стандарти, разработени от Международната организация по стандартизация (ISO), Международната електротехническа комисия (IEC), Международния съюз по далекосъобщения (ITU) и Комисията по Кодекс алиментариус (Codex Alimentarius), са съответните международни стандарти по смисъла на член 2, член 5 и приложение 3 към Споразумението за ТПТ.

               5.Стандарт, разработен от други международни организации, също може да се счита за съответен международен стандарт по смисъла на член 2, член 5 и приложение 3 към Споразумението за ТПТ, при условие че:

               а)
                     тя е разработена от орган по стандартизация, който се стреми да постигне консенсус:

               (I)между националните делегации на участващите членове на СТО, представляващи всички национални органи по стандартизация на тяхна територия, които са приели или очакват да приемат стандарти за предмета, за който се отнася международната дейност по стандартизация, или

               (II)между правителствените органи на участващите членове на СТО, и

               б) тя е разработена в съответствие с решението на Комитета по техническите пречки пред търговията към СТО относно принципите за разработване на международни стандарти, ръководства и препоръки във връзка с членове 2 и 5 и приложение 3 към Споразумението за ТПТ
                  4
               .

               6.Когато някоя страна не е използвала международните стандарти като основа за конкретно техническо правило, по искане на другата страна тя определя всяко съществено отклонение от съответния международен стандарт, обяснява причините, поради които тези стандарти са били преценени като неподходящи или неефективни за преследваната цел, и предоставя научните или техническите доказателства, на които се основава тази оценка.

               7.Всяка страна преглежда своите технически правила, за да увеличи сближаването им със съответните международни стандарти, като взема предвид, inter alia, всяка нова разработка в областта на съответните международни стандарти или всяка промяна в обстоятелствата, породили отклонения от съответните международни стандарти.

               8.Съгласно съответните си правила и процедури и без да се засяга дял X [Добри регулаторни практики и регулаторно сътрудничество], всяка страна гарантира, при разработването на важни технически правила, които могат да окажат значително въздействие върху търговията, че съществуват процедури, позволяващи на различни лица да изразят мнението си в обществена консултация, освен когато възникнат или е налице заплаха от възникване на спешни проблеми, свързани с безопасността, здравето, околната среда или националната сигурност. Всяка страна разрешава на лица от другата страна да участват в тези консултации при условия, които не са по-неблагоприятни от предоставените на собствените ѝ граждани, и прави резултатите от този процес на консултация публично достъпни.

               Член TBT.5: Стандарти

               1.Всяка от страните насърчава органите по стандартизация, установени на нейната територия, както и регионалните органи по стандартизация, в които членуват дадена страна или органите по стандартизация, установени на нейната територия:

               (a)да вземат участие в рамките на своите ресурси при подготвянето на международни стандарти от съответните международни органи по стандартизация;

               (b)да използват съответните международни стандарти като основа за стандартите, които те разработват, освен когато тези международни стандарти биха били неефективни или неподходящи, например поради недостатъчно равнище на защита или фундаментални климатични или географски фактори или фундаментални технологични проблеми;

               (c)да избягват дублирането или припокриването с работата на международни органи по стандартизация;

               (d)да извършват на редовни интервали преглед на националните и регионалните стандарти, които не се основават на относимите международни стандарти, с цел тяхното по-тясно сближаване с относимите международни стандарти;

               (e)да си сътрудничи със съответните органи по стандартизация на другата страна в международни дейности по стандартизация, включително чрез сътрудничество в международните органи по стандартизация или на регионално равнище;

               (f)да насърчават двустранното сътрудничество с органите по стандартизация на другата страна; и

               (g)да осъществяват обмен на информация между органите по стандартизация.

               2.
                     Страните обменят информация относно:

               (a)съответния начин, по който използват стандартите в подкрепа на техническите регламенти; и

               (b)своите съответни процедури за стандартизация, и степента на използване на международни, регионални или подрегионални стандарти като основа за своите национални стандарти.

               3.
                     Когато стандартите са направени задължителни чрез включване или позоваване в проект на техническо правило или в процедура за оценка на съответствието, се прилагат задълженията за прозрачност, посочени в член TBT.7 [Прозрачност] и в членове 2 или 5 от Споразумението за ТПТ.

               Член TBT.6: Оценяване на съответствието

               1.Член TBT.4 [Технически правила] относно изготвянето, приемането и прилагането на техническите правила се прилага и за процедурите за оценяване на съответствието mutatis mutandis.

               2.Когато дадена страна изисква оценяване на съответствието като достатъчна гаранция, че конкретен продукт е в съответствие с определено техническо правило, тя:

               (a)избира процедури за оценяване на съответствието, които са пропорционални на свързаните рискове, които са определени въз основа на извършеното оценяване на риска;

               (b)счита като доказателство за съответствието с техническите правила използването на декларацията за съответствие на доставчика,  т.е. декларация за съответствие, издадена от производителя на негова собствена отговорност без задължително оценяване от трето лице, като гаранция за съответствие редом с останалите възможности за доказване на съответствие с техническите правила;

               (c)предоставя информация, при поискване от другата страна, относно критериите, използвани при избора на процедури за оценяване на съответствието за конкретни продукти.

               3.Когато някоя страна изисква оценяване на съответствието от трето лице като достатъчна гаранция, че конкретен продукт е в съответствие с определено техническо правило, и не е запазила тази задача за държавен орган, както е посочено в параграф 4, тя:

               (a)използва акредитация, според случая, като средство за доказване на техническата компетентност за квалифициране на органите за оценяване на съответствието. Без да се засяга правото ѝ да установява изисквания за органите за оценка на съответствието, всяка страна признава ценната роля, която може да играе акредитацията, извършвана с предоставено от държавни органи правомощие  и на нетърговска основа, за квалифициране на органите за оценяване на съответствието;

               (b)използва приложимите международни стандарти за акредитация и оценяване на съответствието;

               (c)насърчава органите по акредитация и органите за оценяване на съответствието, разположени на нейна територия, да се присъединят към съответните действащи международни споразумения или договорености за хармонизиране или улесняване на приемането на резултатите от оценяването на съответствието;

               (d)ако два или повече органа за оценяване на съответствието са упълномощени от дадена страна да извършват процедурите за оценяване на съответствието, необходими за пускането на даден продукт на пазара, гарантира, че икономическите оператори имат избор между органите за оценяване на съответствието, определени от органите на дадена страна за определен продукт или набор от продукти;

               (e)гарантира, че органите за оценяване на съответствието са независими от производителите, вносителите и икономическите оператори като цяло и че няма конфликт на интереси между органите по акредитация и органите за оценяване на съответствието;

               (f)дава възможност на органите за оценяване на съответствието да използват подизпълнители за извършване на изпитвания или инспекции във връзка с оценяването на съответствието, включително подизпълнители, разположени на територията на другата страна, и може да изисква от подизпълнителите да отговарят на същите изисквания, които органът за оценяване на съответствието трябва да изпълни, за да извърши такова изпитване или инспекции; и

               (g)публикува на единен уебсайт списък на органите, които е определил за извършване на такова оценяване на съответствието, и съответната информация за обхвата на определянето на всеки такъв орган.

               4.
                     В настоящия член не се съдържа никаква пречка за дадена страна да изисква оценяването на съответствието по отношение на конкретни продукти да се извършва от посочените от нея държавни органи. Ако някоя страна изисква оценката на съответствието да се извършва от посочените от нея държавни органи, тази страна:

               (a)ограничава таксите за оценяване на съответствието до приблизителните разходи за предоставените услуги и, по искане на заявител за оценяване на съответствието, предоставя обяснение относно начина, по който налага ограничението на всички такси за това оценяване на съответствието до приблизителните разходи за предоставените услуги; и

               (b)прави таксите за оценяване на съответствието публично достъпни.

               5.Независимо от разпоредбите на параграфи 2—4, всяка страна  приема декларацията за съответствие като доказателство за съответствие с нейните технически правила в тези продуктови области, в които прави това на датата на влизане в сила на настоящото споразумение.

               6.Всяка страна публикува и поддържа с информационна цел списък на продуктовите области, посочени в параграф 5, заедно с препратките към приложимите технически правила.

               7.Независимо от разпоредбите на параграф 5, всяка страна може да въведе изисквания за задължителното изпитване или сертифициране от трети лица на продуктовите области, посочени в този параграф, при условие че тези изисквания са оправдани на основание на легитимни цели и са пропорционални на целта за осигуряване на достатъчна увереност на страната вносител, че продуктите съответстват на приложимите технически правила или стандарти, като се вземат предвид рисковете, които несъответствието би създало.

               8.Страната, която предлага да въведе процедурите за оценяване на съответствието, посочени в параграф 7, уведомява другата страна на ранен етап и взема предвид коментарите ѝ при изготвянето на всяка такава процедура за оценяване на съответствието.

               Член TBT.7: Прозрачност

               1.Освен когато възникват или е налице заплаха от възникване на спешни проблеми, свързани с безопасността, здравето, опазването на околната среда или националната сигурност, всяка страна позволява на другата страна да предостави писмени коментари към нотифицираните предложения за технически правила и процедури за оценяване на съответствието в рамките на период от най-малко 60 дни от датата на изпращането на уведомлението за тези правила или процедури до централната регистратура по уведомленията на СТО. Страната се отзовава положително на разумно обосновано искане за удължаване на този срок за представяне на коментари.

               2.Всяка страна предоставя електронна версия на пълния съобщен текст заедно с уведомлението. В случай че нотифицираният текст не е на един от официалните езици на СТО, уведомяващата страна предоставя подробно и пълно описание на съдържанието на мярката във формàта на СТО за уведомяване.

               3.Ако дадена страна получи писмени коментари по предложението си за техническо правило или процедура за оценяване на съответствието от другата страна, тя:

               (a)ако е поискано от другата страна, обсъжда писмените коментари по искане на другата страна с участието на своя компетентен регулаторен орган и в момент, когато могат да бъдат взети под внимание; и

               (b)изпраща писмен отговор на коментарите не по-късно от датата на публикуване на техническото правило или на процедурата за оценяване на съответствието.

               4.Всяка страна се стреми да публикува на уебсайт своите отговори на коментарите, които е получила след уведомлението, посочено в параграф 1, не по-късно от датата на публикуване на приетото техническо правило или на приетата процедура за оценяване на съответствието.

               5.Всяка страна предоставя, по искане на другата страна, информация относно целите, правното основание и обосновката във връзка с техническо правило или с процедура за оценяване на съответствието, които страната е приела или предлага да приеме.

               6.Всяка страна гарантира, че приетите от нея технически правила и процедури за оценяване на съответствието се публикуват на уебсайт, който е с безплатен достъп.

               7.Всяка страна предоставя информация за приемането и влизането в сила на техническите правила или на процедурите за оценяване на съответствието и за приетите окончателни текстове чрез допълнение към първоначалното уведомление до СТО.

               8.Всяка страна осигурява изминаване на разумен срок между публикуването на техническите правила и влизането им в сила, за да се даде време за приспособяване на икономическите оператори на другата страна. „Разумен срок“ означава период от най-малко шест месеца, освен ако това би било неефективно за изпълнението на поставените законни цели.

               9.Всяка от страните дава положителен отговор на разумно искане на другата страна, получено преди края на срока за представяне на коментари, посочен в параграф 1, за удължаване на периода между приемането на техническото правило и влизането му в сила, с изключение на случаите, при които закъснението би било неефективно за постигането на поставените законни цели.

               10.Всяка страна гарантира, че информационните центрове, създадени в съответствие с член 10 от Споразумението за ТПТ, предоставят информация и отговори на един от официалните езици на СТО на основателни запитвания от другата страна или от заинтересовани лица от другата страна относно приетите технически правила и процедури за оценяване на съответствието.

               Член TBT.8: Маркиране и етикетиране

               1.Техническите правила на дадена страна могат да включват изключително задължителни изисквания за маркиране или етикетиране или да се отнасят до тях. В такива случаи към тези технически правила се прилагат принципите на член 2, параграф 2 от Споразумението за ТПТ.

               2.Когато дадена страна изисква задължително маркиране или етикетиране на продуктите, се прилагат всички условия, които следват:

               (a)страната изисква само информация, която е от полза за потребителите или ползвателите на продукта, или информация, която указва, че продуктът съответства на задължителните технически изисквания;

               (b)страната не изисква каквото и да било предварително одобрение, регистрация или сертифициране на етикетите или на маркировките на продуктите, нито заплащане на такси като предварително условие за пускането на своя пазар на продукти, които иначе отговарят на задължителните ѝ технически изисквания, освен ако това е необходимо с оглед на легитимни цели;

               (c)в случаите, в които някоя страна изисква от икономическите оператори да използват уникален идентификационен номер, тя издава такъв номер на икономическите оператори на другата страна своевременно и на основата на недискриминационни принципи;

               (d)освен ако информацията, изброена по-долу в подточки i), ii) или iii), е подвеждаща, противоречива или объркваща по отношение на информацията, изисквана от страната вносител по отношение на стоките, страната вносител разрешава:

               (I)информация на други езици, освен езика, изискван в страната вносител на стоките;

               (II)международно признати номенклатури, пиктограми, символи или графики; и

               (III)допълнителна информация, освен изискваната в страната вносител на стоките;

               (e)страната приема, че етикетирането, включително допълнителното етикетиране или корекциите на етикетирането, се извършват в митническите складове или в други определени зони в държавата вносител вместо етикетирането в държавата на произход, освен ако се изисква да се извърши от одобрени лица поради съображения, свързани с общественото здраве или безопасността; и

               (f)освен ако прецени, че с това може да се накърнява постигането на легитимни цели, страната се стреми да приема непостоянни или сменяеми етикети или по-скоро такава маркировка или етикетировка, която е включена в придружаващата документация, отколкото физически прикрепена към продукта.

               Член TBT.9: Сътрудничество в областта на надзора на пазара на нехранителни продукти и на безопасността и съответствието им

               1.Страните признават значението на сътрудничеството в областта на надзора на пазара на нехранителни продукти и на безопасността и съответствието им с цел улесняване на търговията и защита на потребителите и останалите ползватели, както и значението на изграждане на взаимно доверие на основата на споделяне на информация.

               2.За да гарантират независимото и безпристрастно функциониране на надзора на пазара, страните осигуряват:

               (a)разделянето на функциите за надзор на пазара от функциите за оценяване на съответствието; и

               (b)липсата на каквито и да било интереси, които биха засегнали безпристрастността на органите за надзор на пазара при извършването от тях на контрол или надзор на икономически оператори.

               3.Страните си сътрудничат и обменят информация в областта на безопасността и съответствието на нехранителните продукти, която може да включва по-конкретно следното:

               (a)дейности и мерки за надзор на пазара и за правоприлагане;

               (b)методи за оценка на риска и изпитване на продукти;

               (c)координираното изземване на продукти или други подобни действия;

               (d)научна, техническа и регулаторна информация с цел подобряване на безопасността и съответствието на нехранителните продукти;

               (e)възникващи въпроси от съществено значение за здравето и безопасността;

               (f)дейности, свързани със стандартизацията;

               (g)обмен на длъжностни лица.

               4.Съветът за партньорство полага всички усилия да установи в приложение TBT-XX, във възможно най-кратък срок и за предпочитане до шест месеца след влизането в сила на настоящото споразумение, договореност за редовен обмен на информация между системата за бързо предупреждение за нехранителни потребителски продукти (RAPEX), или неин правоприемник, и базата данни, свързана с надзора на пазара и безопасността на продуктите, създадена съгласно правилата за обща безопасност на продуктите от 2005 г. (General Product Safety Regulations 2005), или неин правоприемник, по отношение на безопасността на нехранителните потребителски продукти и свързаните с това превантивни, ограничителни и коригиращи мерки.

               В тази договореност се определят условията, при които:

               а) Съюзът предоставя на Обединеното кралство избрана информация от своята система за предупреждение RAPEX или неин правоприемник съгласно посоченото в Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите или неин правоприемник;

               б) Обединеното кралство предоставя на Европейския съюз избрана информация от своята база данни, свързана с надзора на пазара и безопасността на продуктите, създадена съгласно правилата за обща безопасност на продуктите от 2005 г., или неин правоприемник; и

               в) страните се информират взаимно за всички последващи действия и мерки, предприети в отговор на обменяната информация.

               5.Съветът за партньорство може да установи в приложение TBT-ZZ договореност за редовен обмен на информация, включително обмен на информация по електронен път, във връзка с предприетите относно нехранителни продукти с установено несъответствие мерки, които се различават от предвидените в параграф 4.

               6.Всяка страна използва информацията, получена съгласно параграфи 3, 4 и 5, единствено с цел защита на потребителите, здравето, безопасността или околната среда.

               7.Всяка от страните третира информацията, получена съгласно параграфи 3, 4 и 5, като поверителна.

               8.В договореностите, посочени в параграфи 4 и 5, се уточняват видът на информацията, която следва да се обменя, редът и условията за осъществяването на обмена, както и прилагането на правилата за поверителност и защита на личните данни.  Съветът за партньорство разполага с правомощието да приема решения за определяне или изменение на договореностите, установени в приложения TBT-XX и TBT-ZZ.

               9.За целите на настоящия член „надзор на пазара“ означава предприетите дейности и взетите мерки от органите за надзор на пазара и  правоприлагане, включително предприетите дейности и взетите мерки в сътрудничество с икономическите оператори, въз основа на процедурите на някоя от страните, за да се даде възможност на тази страна да наблюдава или да действа в областта на безопасността на продуктите и тяхното съответствие с изискванията, определени в нейните законови и подзаконови нормативни актове.

               10.Всяка страна гарантира, че всяка мярка, предприета от нейните надзорни или правоприлагащи органи за изтегляне или изземване от нейния пазар или за забрана или ограничаване на предоставянето на нейния пазар на продукт, внесен от територията на другата страна, по причини, свързани с неспазване на приложимото законодателство, е пропорционална, че се посочват точните основания, на които се основава мярката, и че тя се съобщава незабавно на съответния икономически оператор.

               Член TBT.10: Технически обсъждания

               1.
                     Ако някоя страна счита, че определен проект или предложение за техническо правило или процедура за оценяване на съответствието на другата страна могат да окажат значително влияние върху търговията между страните, тя може да поиска технически обсъждания по този въпрос. Искането се отправя в писмена форма до другата страна, като в него се посочват:

               (a)мярката, която е предмет на спора;

               (b)разпоредбите на настоящата глава или на приложение към настоящата глава, за които се отнасят опасенията; и

               (c)причините за искането, включително описание на опасенията на отправилата искането страна по отношение на мярката.

               2.Страната изпраща искането си до звеното за контакт на другата страна, определено съгласно член TBT.12 [Звена за контакт].

               3.По искане на която и да било от страните се осъществяват срещи между тях в рамките на 60 дни от датата на искането с цел обсъждане на изразените в искането опасения, лично или чрез видеоконферентна или телеконферентна връзка, и се полагат усилия за възможно най-бързо разрешаване на въпроса. Ако отправилата искането страна счита, че въпросът е спешен, може да поиска срещите да се проведат в по-кратък срок. В такива случаи страната ответник дава положителен отговор на това искане.

               Член TBT.11: Сътрудничество

               1.Страните си сътрудничат в областта на техническите правила, стандарти и процедури за оценяване на съответствието, когато това е в техен взаимен интерес, без това да засяга автономността на собственото им вземане на решения и съответния им правен ред. Специализираният търговски комитет по техническите пречки пред търговията може да обменя мнения по отношение на дейностите по сътрудничество, извършвани съгласно настоящия член или приложенията към настоящата глава.

               2.За целите на параграф 1 страните се стремят да определят, разработват и насърчават инициативи от взаимен интерес. Тези дейности могат да са свързани по-специално със следното:

               (a)обмен на информация, опит и данни, свързани с техническите правила, стандарти и процедури за оценяване на съответствието;

               (b)осигуряване на ефективно взаимодействие и сътрудничество между съответните регулаторни органи на страните на международно, регионално или национално равнище;

               (c)обмен на информация, доколкото е възможно, за международни споразумения и договорености относно техническите пречки пред търговията, по които едната или и двете страни са страна; и

               (d)създаване на инициативи за улесняване на търговията или участие в такива инициативи.

               3.  За целите на настоящия член и на разпоредбите относно сътрудничеството съгласно приложенията към настоящата глава Европейската комисия действа от името на Европейския съюз.

               Член TBT.12: Звена за контакт

               1.
                     След влизането в сила на настоящото споразумение всяка страна определя звено за контакт за целите на прилагането на настоящата глава и уведомява другата страна за координатите за връзка на звеното за контакт, включително информация за съответните длъжностни лица. Страните своевременно се уведомяват взаимно за всяка промяна в посочените координати за връзка.

               2.
                     Звеното за контакт предоставя всяка информация или обяснение, поискано от звеното за контакт на другата страна във връзка с настоящата глава, в разумен срок, който по възможност не превишава 60 дни от датата на получаване на искането.

               Член TBT.13: Специализиран търговски комитет по техническите пречки пред търговията

               Специализираният търговски комитет по техническите пречки пред търговията наблюдава изпълнението и функционирането на разпоредбите на настоящата глава и приложенията към настоящата глава и своевременно уточнява и изяснява, когато това е възможно, всеки въпрос, повдигнат от дадена страна, който е свързан с разработването, приемането или прилагането на технически правила, стандарти и процедури за оценка на съответствието съгласно настоящата глава или Споразумението за ТПТ.

               Глава 5: Митници и улесняване на търговията

               Член CUSTMS.1: Цел

               Целите на настоящата глава са:

               а) да се засили сътрудничеството между страните в областта на митниците и улесняването на търговията и да се подкрепя или поддържа, когато е подходящо, целесъобразно равнище на съвместимост на тяхното митническо законодателство и на практиките им с оглед гарантиране на съответствието на приложимото законодателство и на съответните процедури, както и на административния капацитет на съответните администрации, с целите за стимулиране на улесняването на търговската дейност при едновременно осигуряване на ефективен митнически контрол и на ефективно правоприлагане в областта на митническото законодателство и на свързаните с търговията закони и разпоредби, на правилна защита на сигурността и безопасността на гражданите, както и на зачитане на забраните, ограниченията и финансовите интереси на страните;

               б) да се засили административното сътрудничество между страните в областта на ДДС и взаимопомощта при вземания, свързани с данъци и такси;

               в) да се гарантира, че законодателството на всяка от страните е недискриминационно и че митническите процедури се основават на използването на съвременни методи и ефикасни проверки за борба с измамите и насърчаване на законната търговия; и

               г) да се гарантира, че легитимните цели на политиката, свързани с обществения ред, включително по отношение на сигурността, безопасността и борбата с измамите, не са нарушени по никакъв начин.

               Член CUSTMS.1a: Определения

               За целите на настоящата глава и ПРИЛОЖЕНИЕ CUSTMS-1 [Одобрени икономически оператори] и Протокола относно административната взаимопомощ по митнически въпроси и Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита, се прилагат следните определения:

               (a)„Споразумение за предекспедиционна проверка“ означава Споразумението за предекспедиционна проверка, съдържащо се в приложение 1A към Споразумението за СТО;

               (b)„Конвенция ATA и Истанбулска конвенция“ означава Митническата конвенция относно карнета АТА за временен внос на стоки, съставена в Брюксел на 6 декември 1961 г., и Истанбулската конвенция за временен внос, сключена на 26 юни 1990 г.;

               (c)„Конвенция за общ транзитен режим“  означава Конвенцията от 20 май 1987 г. за общ транзитен режим.

               (d)„Образец за митнически данни на СМО“ означава библиотека от компоненти на данни и електронни шаблони за обмен на бизнес данни и компилиране на международните стандарти в областта на данните и информацията, използвани при прилагане на регулаторни улеснения и контрол в глобалната търговия, която библиотека е периодично публикувана от екипа на проекта на образеца за данни на СМО;

               (e)„митническо законодателство“ означава всички законови или подзаконови нормативни актове, приложими на територията на съответната страна, които уреждат влизането или вноса на стоки, излизането или износа на стоки и транзита на стоки и поставянето на стоки под всякакъв друг митнически режим или процедура, включително мерките за забрана, ограничение и контрол;

               (f)„информация“ означава данни, документ, изображение, доклад, съобщение или заверено копие в какъвто и да било формат, включително електронен формат, независимо дали са обработени, или не;

               (g)„лице“ означава всяко лице съгласно определението в дял XVII [ДРУГИ РАЗПОРЕДБИ], член OTH.1 [Определения], буква м)
                  5
               ;

               (h) „Рамка от стандарти SAFE“ означава Рамката от стандарти SAFE за сигурност и улесняване на глобалната търговия, приета на сесията на Световната митническа организация през юни 2005 г. в Брюксел и актуализирана периодично; и

               (i)„Споразумение на СТО за улесняване на търговията“ означава Споразумението за улесняване на търговията, приложено към протокола за изменение на Споразумението за създаване на Световната търговска организация (решение от 27 ноември 2014 г.)

               Член CUSTMS.2: Митническо сътрудничество

               1.Съответните органи на страните си сътрудничат по митническите въпроси в подкрепа на целите, посочени в член CUSTMS.1 [Цел], като се вземат предвид ресурсите на съответните органи. За целите на  настоящия дял [Търговия със стоки] се прилага Конвенцията от 20 май 1987 г. за опростяване на формалностите при търговията със стоки.

               2.Страните развиват сътрудничество, включително в следните области:

               (a)обмен на информация относно митническото законодателство, прилагането на митническото законодателство и митническите процедури; особено в следните области:

               (i) опростяването и модернизирането на митническите процедури,

               (ii) улесняването на транзитното движение и претоварването;

               (iii) отношения с деловите среди; и

               (iv) сигурност на веригата на доставки и управление на риска;

               (b)съвместна работа по свързаните с митниците аспекти на осигуряването и улесняването на международната търговска верига на доставките в съответствие с Рамката от стандарти SAFE;

               (c)обмисляне на разработването на съвместни инициативи, свързани с внос, износ и други митнически процедури, включително техническа помощ, както и за осигуряване на ефективно обслужване на деловите среди;

               (d)засилване на сътрудничеството в областта на митническото обслужване в рамките на международните организации, като например СТО и СМО, както и осигуряване на обмен на информация или провеждане на обсъждания с оглед установяване, където е възможно, на общи позиции в тези международни организации и в Конференцията на ООН за търговия и развитие (UNCTAD) и ИКЕ на ООН;

               (e)стремеж към хармонизиране на изискванията за данни при внос, износ и други митнически процедури чрез прилагане на общи стандарти и елементи от данни в съответствие с модела на данни на СМО;

               (f)засилване на сътрудничеството в областта на прилаганите от тях техники за управление на риска, включително обмен на най-добри практики и, където е уместно, на информация за риска и на резултати от проверките. Когато е уместно и целесъобразно, страните могат да обмислят също взаимното признаване на техниките за управление на риска, стандартите и контрола на риска и мерките за митническа сигурност; страните могат също така да обмислят, когато е уместно и целесъобразно, разработването на съвместими критерии и стандарти, свързани с риска, мерки за контрол и приоритетни области на контрол;

               (g)определяне на взаимно признаване на програмите за одобрени икономически оператори с цел сигурност и улесняване на търговията;

               (h)насърчаване на сътрудничеството между митниците и други държавни органи или агенции във връзка с програмите за одобрени икономически оператори, което може да бъде постигнато, inter alia, чрез споразумяване относно най-високите стандарти, улесняване на достъпа до предимствата и свеждане до минимум на ненужното дублиране;

               (i)прилагане на правата върху интелектуалната собственост от митническите органи, включително чрез обмен на информация и на най-добри практики в митническите операции, насочени по-конкретно към правоприлагането във връзка с правата върху интелектуалната собственост;

               (j)поддържане на съвместими митнически процедури, когато това е целесъобразно и осъществимо, включително прилагането на единен административен документ за митническа декларация; и

               (k)когато е уместно и целесъобразно и съобразно договореностите, които ще бъдат установени, обмен на определени категории информация, свързана с митническото обслужване, посредством структурирана и периодична комуникация между митническите органи на страните за целите на  подобряването на управлението на риска и на ефективността на митническия контрол, определянето на рисковите стоки по отношение на събирането на приходи и на безопасността и улесняването на законната търговия; този обмен може да включва данни от декларациите за износ и внос относно търговията между страните, с възможност за проучване чрез пилотни инициативи на разработването на оперативно съвместими механизми с цел да се избегне дублирането при предоставянето на такава информация. Обменът по настоящата буква не засяга обмена на информация, който може да се осъществява между страните съгласно Протокола относно административната взаимопомощ по митнически въпроси.

               3.Без да се засягат другите форми на сътрудничество, предвидени в настоящото споразумение, митническите органи на страните си оказват административна взаимопомощ по въпросите, попадащи в приложното поле на настоящата глава, в съответствие с Протокола относно административната взаимопомощ по митнически въпроси.

               4.Всеки обмен на информация между страните съгласно настоящата глава се извършва mutatis mutandis при спазване на изискванията за поверителност и защита на информацията, посочени в член 12 от Протокола относно административната взаимопомощ по митнически въпроси [Обмен на информация и поверителност], както и на всички изисквания за поверителност и неприкосновеност на личния живот, залегнали в законодателството на страните.

               Член CUSTMS.3: Митническо и друго законодателство и процедури, свързани с търговията

               1.Всяка страна гарантира, че нейните митнически разпоредби и процедури:

               (a)са в съответствие с международните инструменти и стандарти, приложими в областта на митниците и търговията, включително Споразумението на СТО за улесняване на търговията, съществените елементи на Ревизираната конвенция от Киото за опростяване и хармонизация на митническите процедури, Международна конвенция по Хармонизираната система за описание и кодиране на стоките, както и Рамката от стандарти SAFE  и Образеца за митнически данни на СМО;

               (b)осигуряват защита и улесняване на законната търговия, като вземат предвид развитието на търговските практики чрез ефективно правоприлагане, включително в случай на нарушаване на законите и разпоредбите на страната, укриване на мита и контрабанда, както и чрез осигуряване на спазването на законодателните изисквания;

               (c)се основават на пропорционално и недискриминационно законодателство, в което се избягва ненужно обременяване на икономическите оператори, предвижда се допълнително улесняване на операторите, демонстриращи високи нива на съответствие, включително и чрез благоприятно третиране по отношение на митническия контрол преди вдигането на стоките, и се осигурява прилагането на защитни мерки срещу измами и незаконни или увреждащи дейности, като същевременно се гарантира високо равнище на защита на сигурността и безопасността на гражданите, както и зачитане на забраните и ограниченията и на финансовите интереси на страните; и

               (d)съдържат правила, които гарантират, че всяка санкция, наложена за нарушения на митнически разпоредби или процедурни изисквания, е пропорционална и недискриминационна и че прилагането на тези правила не води до необосновано забавяне.

               Всяка страна следва периодично да преразглежда своето законодателство и митническите си процедури. Освен това митническите процедури следва да се прилагат предсказуемо, последователно и прозрачно.

               2.С цел да се подобрят методите на работа, както и да се гарантира недискриминационният характер, прозрачността, ефикасността, целостта и отчетността на операциите, всяка страна по споразумението:

               (a)когато е възможно, опростява и преразглежда изискванията и формалностите с оглед бързото вдигане и митническо оформяне на стоките;

               (b)работи за допълнително опростяване и стандартизация на данните и документацията, изисквани от митниците и другите агенции; и

               (c)насърчава сътрудничеството между всички гранични служби, както вътрешно, така и през границите, с цел улесняване на процесите при преминаване на границата и повишаване на контрола, като взема предвид възможността за съвместни гранични проверки, когато е осъществимо и целесъобразно;

               Член CUSTMS.4: Вдигане на стоки

               1.Всяка страна приема или запазва в сила митнически процедури, с които:

               а)
                     се предвижда бързо вдигане на стоките в срок, който не е по-дълъг от необходимия за осигуряване на спазването на нейните законови и подзаконови актове;

               б)
                     предвиждат предварително електронно подаване и обработка на документацията и всяка друга необходима информация преди пристигането на стоките, за да се даде възможност за вдигането на стоките незабавно при пристигането им, ако не е установен риск чрез анализ на риска или ако не се извършват проверки на случаен принцип или други проверки;

               в)
                     предвиждат възможността, когато е целесъобразно и ако са изпълнени необходимите условия, стоките да бъдат вдигнати за свободно обращение на първия пункт на пристигане; и

               г)
                     позволяват вдигането на стоките преди окончателното определяне на митата, данъците, таксите и налозите, ако такова определяне не е направено преди или при пристигането, или възможно най-бързо след пристигането и при условие че са спазени всички други регулаторни изисквания.

               2.Като условие за вдигането всяка страна може да поиска гаранция под формата на обезпечение, депозит или друг подходящ инструмент, предвиден в нейните законови и подзаконови нормативни актове. Тази гаранция не трябва да надхвърля размера на средствата, изисквани от страната, за да гарантира заплащането на митата, данъците, таксите и налозите, които в крайна сметка се дължат за обезпечени с гаранцията стоки. Гаранцията се освобождава, когато вече не се изисква.

               3.Страните гарантират, че техните органи и служби, отговарящи за граничния контрол и процедурите във връзка с внос, износ и транзит на стоки, си сътрудничат помежду си и координират своите дейности с цел улесняване на търговията и ускоряване вдигането на стоки.

               Член CUSTMS.5: Опростени митнически процедури

               1.Всяка страна полага усилия за опростяване на своите изисквания и формалности за митническите процедури с цел намаляване на свързаните с тях време и разходи за търговците или операторите, включително за малките и средните предприятия.

               2.Всяка страна приема или запазва в сила мерки, които позволяват на търговците или операторите да изпълнят критериите, определени в нейните законови и подзаконови актове, за да могат да се ползват от допълнително опростяване на митническите процедури. Тези мерки могат да включват inter alia:

               (a)митнически декларации, съдържащи намален набор от данни или подкрепящи документи;

               (b)периодично деклариране за определянето и плащането на мита и данъци, обхващащо многократен внос в рамките на определен период, след вдигането на тези внесени стоки;

               (c)собствена оценка и отсрочено плащане на мита и такси едва след вдигането на тези внесени стоки; и

               (d)използването на обезпечение с намален размер или разрешение за освобождаване от задължението за обезпечение.

               3.Когато някоя страна реши да приеме една от тези мерки, тя ще предложи, когато това се счита за целесъобразно и осъществимо от тази страна и в съответствие с нейните законови и подзаконови нормативни актове, тези опростявания на всички търговци, които отговарят на съответните критерии.

               Член CUSTMS.6: Транзит и претоварване

               1.За целите на член GOODS.4a [Свобода на транзита] се прилага Конвенцията за общ транзитен режим.

               2.Всяка страна гарантира улесняването и ефективния контрол на операциите по претоварване и транзитно преминаване на стоки през съответната си територия.

               3.Всяка страна насърчава и прилага регионални транзитни търговски дейности с оглед на улесняване на търговията в съответствие с Конвенцията за общ транзитен режим.

               4.Всяка страна осигурява сътрудничеството и координирането между всички съответни органи и агенции на своята територия с цел улесняване на транзитния трафик.

               5.Всяка страна позволява преместване на стоките, предназначени за внос, в рамките на нейната територия, което се осъществява под митнически контрол от митническото учреждение на влизане в друго митническо учреждение, намиращо се на нейната територия, откъдето стоките ще бъдат вдигнати или оформени.

               Член CUSTMS.7: Управление на риска

               1.Всяка страна приема или поддържа система за управление на риска за митнически контрол с оглед намаляването на вероятността от възникване на определено събитие и намаляване на въздействието му, което би попречило на правилното прилагане на митническото законодателство, би нарушило финансовия интерес на страните и би представлявало заплаха за сигурността и безопасността на страните и техните жители, за здравето на хората, животните или растенията, за околната среда или за потребителите.

               2.Митническият контрол, различен от случайните проверки, се основава предимно на анализ на риска, при който се използват средства за електронна обработка на данни.

               3.Всяка страна определя и прилага система за управление на риска по такъв начин, че да се избягват произволната или неоправдана дискриминация или прикритите ограничения на международната търговия.

               4.Всяка страна насочва митническия контрол и останалите приложими гранични проверки към високорисковите пратки и ускорява вдигането на пратките с нисък риск. Всяка страна също така може да подбира на случаен принцип пратки за такива проверки като част от своето управление на риска.

               5.Всяка страна основава управлението на риска на оценка на риска чрез подходящи критерии за подбор.

               Член CUSTMS.8: Одит след митническо оформяне

               1.С цел да се ускори вдигането на стоките всяка от страните приема или поддържа последващ контрол, за да се гарантира спазването на митническите и другите свързани с тях законови и подзаконови разпоредби.

               2.Всяка страна избира лица или пратки за извършване на одити след митническото оформяне въз основа на риска, което може да включва използването на подходящи критерии за подбор. Всяка страна извършва одити след митническото оформяне по прозрачен начин. Когато дадено лице е включено в одита и са постигнати окончателни резултати, страната незабавно уведомява лицето, чиито документи са подложени на одит, за резултатите, за неговите права и задължения и за основанията за резултатите.

               3.Информацията, получената при одити след митническото оформяне, може да се използва за последващи административни или съдебни процедури.

               4.Страните използват, когато е осъществимо, резултата от одита след митническо оформяне за целите на управлението на риска.

               Член CUSTMS.9: Одобрени икономически оператори

               1.Всяка страна поддържа партньорска програма за оператори, които отговарят на критериите, посочени в приложение CUSTMS-1 [Одобрени икономически оператори].

               2.Страните признават съответните си програми за одобрени икономически оператори в съответствие с приложение CUSTMS-1 [Одобрени икономически оператори].

               Член CUSTMS.10: Публикуване и наличност на информацията

               1.Всяка страна гарантира, че нейното митническо законодателство и другите свързани с търговията законови и подзаконови нормативни актове, както и свързаните с търговията общи административни процедури и относима информация с общо приложение, се публикуват и са леснодостъпни за всяко заинтересовано лице, включително, ако е уместно, в интернет.

               2.Всяка страна публикува незабавно новото законодателство и общите процедури по въпроси, свързани с митниците и улесняването на търговията, възможно най-рано преди влизането им в сила, като същото се отнася и до промени и тълкувания на законодателството и процедурите. Това публикуване включва:

               (a)приложимите известия от административен характер;

               (b)процедури за внос, износ и транзит (включително процедури на пристанища, летища и други входни пунктове) и изискуемите формуляри и документи;

               (c)прилаганите ставки на мита и данъци от всякакъв вид, които се начисляват върху или във връзка с внос или износ;

               (d)такси и налози, които се начисляват от или за правителствени агенции върху или във връзка с внос, износ или транзит;

               (e)правила за класиране или определяне на стойността на продукти за митнически цели;

               (f)общоприложими законови и подзаконови разпоредби и административни решения във връзка с правилата за произход;

               (g)ограничения или забрани за внос, износ или транзит;

               (h)разпоредби за санкциониране при нарушения на правилата за внос, износ или транзит;

               (i)процедури по обжалване;

               (j)споразумения или части от споразумения с която и да е държава или държави във връзка с вноса, износа или транзита;

               (k)процедури във връзка с управление на тарифните квоти;

               (l)работно време и оперативни процедури за митническите учреждения в пристанищата и на граничните контролно-пропускателни пунктове; и

               (m)звена за контакт във връзка със запитвания за информация.

               3.Всяка страна гарантира, че между публикуването на нови или изменени законодателни актове, процедури и налози или такси и тяхното влизане в сила изминава разумен период от време.

               4.Всяка страна предоставя на разположение в интернет следното:

               (a)описание на процедурите за внос, износ и транзит, включително на процедурите по обжалване, както и информация за практическите стъпки, необходими при внос, износ и транзит;

               (b)изискуемите формуляри и документи при внос в тази страна, износ от нея или транзит през територията ѝ; и

               (c)информация за връзка с информационните центрове.

               Всяка страна гарантира, че описанията, формулярите, документите и информацията, посочени в първа алинея, букви а), б) и в), се актуализират.

               5.Всяка страна създава или поддържа един или повече информационни центъра, които в  разумен срок да отговарят на запитвания от страна на правителства, търговци и други заинтересовани страни по въпроси, свързани с митническото обслужване и с търговията. Страните не изискват заплащане на такса за отговор на запитвания.

               Член CUSTMS.11: Предварителни данъчни становища

               1.Всяка страна, чрез своите митнически органи, издава предварителни данъчни становища по заявления, подадени от икономически оператори, с които се определя режимът на третиране на съответните стоки. Тези решения се издават в писмена форма или в електронен формат в рамките на определен срок и съдържат цялата необходима информация в съответствие със законодателството на издаващата страна.

               2.Предварителните данъчни становища са валидни за период от поне три години от началната дата на валидността им, освен ако становището вече не съответства на закона или ако фактите или обстоятелствата в подкрепа на първоначалното становище са се променили.

               3.Дадена страна може да откаже да издаде предварително данъчно становище, ако въпросът, повдигнат в заявлението, подлежи на административно или съдебно разглеждане или ако заявлението не се отнася до каквото и да било предназначение на предварителното данъчно становище или на определен митнически режим. Ако дадена страна откаже да издаде предварително данъчно становище, тя трябва незабавно да уведоми заявителя в писмена форма за това, като посочи съответните факти и основанието за своето решение.

               4.Всяка страна публикува най-малко:

               (a)изискванията за подаване на заявление за предварително данъчно становище, включително каква информация трябва да се представи и в какъв формат;

               (b)срока, в който се издава предварително данъчно становище; и

               (c)срока на валидност на предварителното данъчно становище.

               5.Когато някоя страна отменя, изменя, обявява за недействително или анулира предварително данъчно становище, тя трябва да изпрати писмено уведомление на заявителя, като посочи съответните факти и основанието за своето решение. Дадена страна отменя, изменя, обявява за недействително или анулира предварително данъчно становище с обратно действие, само ако становището е било основано на непълна, невярна, погрешна или подвеждаща информация.

               6.Предварително данъчно становище, издадено от дадена страна, е обвързващо за тази страна по отношение на поискалия решението заявител. Страната може да включи клауза, съгласно която предварителното данъчно становище е обвързващо за заявителя.

               7. Всяка страна предоставя при писмено искане от страна на притежателя преглед на предварителното данъчно становище или на решението за неговата отмяна, изменение
                  или обявяване за недействително.

               8. Всяка страна предоставя публично достъпна информация относно предварителните данъчни становища, като взема предвид необходимостта от защита на личната и на поверителната търговска информация.

               9. Предварителни данъчни становища се издават по отношение на:

               а) тарифното класиране на стоки;

               б) произхода на стоките; и

               в) всеки друг въпрос, по който страните могат да се споразумеят.

               Член CUSTMS.12: Митнически агенти

               Митническите разпоредби и процедури на страните не могат да изискват задължително използване на услугите на митнически агенти или друг вид посредници. Всяка страна уведомява за своите мерки относно използването на митнически агенти и публикува тези мерки. Всяка страна прилага прозрачни, недискриминационни и пропорционални правила, в случай че и когато лицензира митнически агенти.

               Член CUSTMS.13: Предекспедиционни проверки

               Страните не изискват задължителни предекспедиционни проверки, съгласно определението в Споразумението на СТО за предекспедиционна проверка, или всякакви други дейности по проверка, извършвани на местоназначението от страна на частни дружества, преди митническото оформяне.

               Член CUSTMS.14: Контрол и обжалване

               1.Всяка страна осигурява ефективни, бързи, недискриминиращи и леснодостъпни процедури, които да гарантират възможността за обжалване на административните действия, актовете и решенията на митническите или други компетентни органи, засягащи вноса или износа на стоки или транзитното преминаване на стоки.

               2.Процедурите, посочени в параграф 1, включват:

               (a)административно обжалване или преразглеждане от административен орган, който е по-високостоящ или независим от длъжностното лице или службата, издало/издала решението; и

               (b)обжалване или преразглеждане на решението по съдебен ред.

               3.Всяка страна гарантира, че в случаите, в които решението, подлежащо на обжалване или преразглеждане съгласно алинея 2, буква а), не бъде произнесено в рамките на срока, предвиден в нейните закони и подзаконови актове, или не бъде произнесено без неоправдано забавяне, молителят има право на допълнително административно или съдебно обжалване или преразглеждане или на друг вид отнасяне към съдебен орган съгласно законодателството на страните.

               4.Всяка страна гарантира, че молителят бива уведомен за основанията на административното решение, за да може при необходимост това лице да прибегне до процедури по обжалване или преразглеждане.

               Член CUSTMS.15: Отношения с деловите среди

               1.Всяка страна провежда навременни и редовни консултации с представители на търговските среди във връзка със законодателни предложения и общи процедури по въпроси, свързани с митниците и улесняването на търговията. За тази цел всяка страна установява подходящи консултации между администрациите и деловите среди.

               2.Всяка страна гарантира, че нейните митнически изисквания, както и свързаните с тях изисквания и процедури продължават да отговарят на потребностите на търговските среди, следват най-добрите практики и ограничават търговият във възможно най-ниска степен.

               Член CUSTMS.16: Временен внос

               1.За целите на настоящия член „временен внос“ означава митническата процедура, при която определени стоки (включително превозни средства), могат да бъдат въведени на митническа територия, условно освободени от заплащане на вносни мита и такси и без прилагане на забранителни мерки и ограничения от икономически характер върху вноса, при условие че стоките са внесени със специфична цел и са предназначени за реекспорт в рамките на определен срок, без да са претърпели никаква промяна, освен нормалната амортизация поради употребата на тези стоки.

               2.Всяка страна предоставя временен внос с пълно условно освобождаване от вносни мита и данъци и без прилагане на забранителни мерки и ограничения от икономически характер върху вноса, както е предвидено в нейните закони и разпоредби, на следните видове стоки:

               (a)стоки за излагане или използване по време на изложби, панаири, срещи или подобни събития (стоки, предназначени за излагане или демонстрация по време на събитие; стоки, предназначени за използване във връзка с излагането на чуждестранни продукти по време на събитие; оборудване, включително оборудване за превод, апаратура за звукозапис и запис на изображения и филми с образователен, научен или културен характер, предназначени за използване по време на международни срещи, конференции или конгреси); продукти, получени случайно по време на събитието вследствие на демонстрация на изложени машини или апаратура и представляващи временно внесени стоки;

               (b)професионално оборудване (оборудване, предназначено за пресата, за предаване на звук или за телевизионно излъчване, което е необходимо на представителите на пресата и на медии за излъчване или телевизионни организации, посещаващи територията на друга държава с цел отразяване на новини, за да могат да предават или да записват материали за определени програми; кинематографско оборудване, необходимо за лице, което посещава територията на друга държава, за да заснеме конкретен филм или филми; всяко друго оборудване, необходимо за упражняване на призванието, търговската дейност или професията на лице, което посещава територията на друга държава, за да изпълни определена задача, доколкото това оборудване не трябва да се използва за промишлено производство или опаковане на стоки или (освен в случай на ръчни инструменти) за експлоатация на природни ресурси, за изграждане, ремонт или поддръжка на сгради или за земни работи и подобни проекти; спомагателна апаратура за гореспоменатото оборудване и принадлежности към него); компоненти, внесени за ремонт на временно внесено професионално оборудване;

               (c)стоки, внесени във връзка с търговска операция, но чийто внос сам по себе си не представлява търговска операция (опаковки, които се внасят пълни и ще бъдат реекспортирани празни или пълни или които се внасят празни и ще бъдат реекспортирани пълни; контейнери, независимо дали празни, или пълни със стоки, както и принадлежности и оборудване за временно внесени контейнери, като тези принадлежности или оборудване или се внасят с контейнер, който да бъде реекспортиран отделно, или с друг контейнер, или се внасят отделно, за да бъдат реекспортирани с контейнер и части на компоненти, предназначени за ремонт на контейнери, за които е получено разрешение за временен внос; палети; проби; рекламни филми; други стоки, внесени във връзка с търговска операция);

               (d)стоки, внесени във връзка с производствена операция (матрици, блокове, плочи, форми, чертежи, планове, модели и други подобни изделия; инструменти за измерване, контрол и проверка и други подобни изделия; специални средства и инструменти, внесени за употреба по време на производствен процес); заместващи средства за производство (инструменти, апарати и машини, предоставени на клиента от доставчик или сервиз, докато очаква доставката или ремонта на подобни стоки);

               (e)стоки, внесени изключително за образователни, научни или културни цели (научно оборудване, педагогически материали, материали за бита на моряци и всякакви други стоки, внесени във връзка с образователни, научни или културни дейности); резервни части за научно оборудване и педагогически материали, за които е получено разрешение за временен внос; инструменти, които са специално проектирани за поддръжка, проверка, измерване или ремонт на такова оборудване;

               (f)лични вещи (всички предмети, нови или употребявани, от които пътникът може нормално да се нуждае по време на пътуването си, като се вземат предвид всички обстоятелства на пътуването, с изключение на стоките, внесени с търговска цел); стоки, внесени със спортна цел (спортни принадлежности и други предмети, които пътниците използват в спортни състезания, демонстрации или тренировки на територията, предвидена в разрешението за временен внос);

               (g)рекламни туристически материали (стоки, внесени с цел да се насърчи обществеността да посети чужда държава, в частност за участие в културни, религиозни, туристически, спортни или професионални събирания или демонстрации, провеждани там);

               (h)стоки, внесени за хуманитарни цели (медицинско, хирургично и лабораторно оборудване и пратки за оказване на помощ, като например превозни средства и други транспортни средства, одеяла, палатки, сглобяеми къщи или други стоки от първа необходимост, изпратени във вид на помощ за засегнатите от природно бедствие и подобни катастрофи); и

               (i)животни, внесени за специални цели (обяздване, обучение, разплод, подковаване или претегляне, ветеринарно лечение, тестване (например с цел покупка), участие в представления, изложби, състезания, надпреварвания или демонстрации, развлечения (циркови животни и т.н.), обиколки (включително домашни любимци на пътници), упражняване на функции (полицейски кучета или коне; следови кучета, кучета за незрящи и т.н.), спасителни операции, при миграция или за пасища, изпълнение на работа или транспорт, медицински цели (доставка на змийска отрова и т.н.).

               3.За временния внос на стоките, посочени в параграф 2, и независимо от техния произход, всяка страна приема карнети за временен внос (ATA) и разрешения, издадени в съответствие с Истанбулската конвенция в другата страна, одобрени там и гарантирани от сдружение, което е част от международна гаранционна верига, като карнетите или разрешенията се заверяват от компетентните органи и са валидни на митническата територия на страната вносител.

               Член CUSTMS.17: Обслужване на едно гише

               Всяка страна се стреми да въведе система за обслужване на едно гише, което позволява на търговците да представят изискуемите документи или данни във връзка с внос, износ или транзит на стоки през единна входна точка за участващите органи или агенции.

               Член CUSTMS 18: Улесняване на трафика ро-ро

               1.
                     С оглед на големия обем на прекосяванията по море, и по-специално на големия обем на трафика ро-ро между съответните им митнически територии, страните се споразумяват да си сътрудничат с цел улесняването на този трафик, както и на други алтернативни видове трафик.

               2.
                     Страните признават:

               (a)правото на всяка страна да приема улесняващи търговията митнически формалности и процедури за трафика между страните в рамките на съответните си правни уредби; и

               (b)правото на пристанищата, пристанищните органи и операторите да действат, в рамките на правния ред на съответните им страни, в съответствие със своите правила и със своите оперативни и бизнес модели.

               3.
                     За тази цел страните:

               а)
                     приемат или запазват в сила процедури, които позволяват предаването на документите за внос и на другата изискуема информация, включително манифести, с оглед стартиране на обработката преди пристигането на стоките, за да се ускори тяхното вдигане, когато пристигнат; и

               б)
                     поемат ангажимент да улеснят операторите при използването на транзитен режим, включително опростявания на транзитния режим, предвидени в Конвенцията за общ транзитен режим.

               4.
                     Страните се споразумяват да насърчават сътрудничеството между съответните си митнически органи по двустранните маршрути за прекосяване по море и да обменят информация относно функционирането на пристанищата, обработващи трафика между тях, както и относно приложимите правила и процедури. Те оповестяват публично и разпространяват сред операторите информация относно въведените от тях мерки, както и  процедурите, установени от пристанищата за улесняването на този трафик.

               Член CUSTMS.19: Административно сътрудничество в областта на ДДС и взаимна помощ при събирането на данъци и мита

               Компетентните органи на страните си сътрудничат с цел да се гарантира спазването на законодателството в областта на ДДС и при събирането на вземания във връзка с данъци и мита в съответствие с Протокола относно административното сътрудничество и борбата с измамите в областта на данъка върху добавената стойност и за взаимната помощ при събирането на вземания във връзка с данъци и мита.

               Член CUSTMS. 20: Специализиран търговски комитет по митническото сътрудничество и правилата за произход

               1.
                     Специализираният търговски комитет по митническото сътрудничество и правилата за произход:

               а)
                     провежда редовни консултации; и

               б)
                     във връзка с преразглеждането на разпоредбите на приложение CUSTMS-1 [Одобрени икономически оператори]:

               (I)валидира съвместно участниците в програмата, за да се установят силните и слабите страни при прилагането на приложение CUSTMS-1 [Одобрени икономически оператори]; и

               (II)обменя мнения относно данните, които трябва да бъдат споделени, и третирането на операторите.

               2.Специализираният търговски комитет по митническото сътрудничество и правилата за произход може да приема решения или препоръки:

               а)
                     относно обмена на свързана с митниците информация, взаимното признаване на техники за управление на риска, стандарти и проверки на риска, митническите мерки за сигурност,  както и относно предварителните решения, общите подходи към митническото остойностяване и други въпроси, свързани с прилагането на настоящата глава;

               б)
                     относно договореностите, свързани с автоматичния обмен на информация, посочен в член 10 [Автоматичен обмен на информация] от Протокола относно административната взаимопомощ по митнически въпроси, както и по други въпроси, свързани с прилагането на този протокол;

               в)
                     по всички въпроси, свързани с прилагането на приложение CUSTMS-1 [Одобрени икономически оператори]; и

               г)
                     относно процедурите за консултация, установени в член ORIG.26 [Отказ за преференциално тарифно третиране] по технически или административни въпроси, свързани с прилагането на глава 2 [Правила за произход] от настоящия дял , включително относно тълкувателните бележки, насочени към осигуряване на еднакво управление на правилата за произход.

               Член CUSTMS.21: Изменения

               1.
                     Съветът за партньорство може да изменя:

               а) приложение CUSTMS-1 [Одобрени икономически оператори], Протокола относно административната взаимопомощ по митнически въпроси и списъка на стоките, съдържащ се в член 16 [Временен внос], параграф 2; и

               б) Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита.

               2.
                     Специализираният търговски комитет по административно сътрудничество във връзка с облагането с ДДС и с възстановяване на данъци и мита може да изменя стойността, посочена в член 33, параграф 4 от Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита.

               Дял ІІ: Услуги и инвестиции

               Глава 1: Общи разпоредби

               Член SERVIN.1.1: Цел и обхват

               1.Страните потвърждават своя ангажимент да създадат благоприятен климат за развитието на търговията и инвестициите помежду си.

               2.Страните потвърждават отново правото си да приемат регулаторни мерки в рамките на своите територии за постигане на легитимни цели на политиката в области като общественото здраве, безопасността, околната среда или обществения морал, социалната закрила или защитата на потребителите, защитата на неприкосновеността на личния живот и личните данни, както и насърчаването и опазването на културното многообразие.

               3.Настоящият дял не се прилага по отношение на мерки, които засягат физически лица от някоя от страните, търсещи достъп до пазара на труда на другата страна, нито по отношение на мерки, касаещи национална принадлежност или гражданство, пребиваване или трудова заетост с безсрочен характер.

               4.Настоящият дял не може да бъде пречка за някоя от страните да прилага мерки за регулиране на влизането или временния престой на физически лица на територията на страната, в това число мерки, необходими за опазване неприкосновеността на границите ѝ и за гарантиране на нормалното придвижване през тях на физически лица, при условие че подобни мерки не се прилагат по такъв начин, че да заличават или накърняват ползите  за другата страна съгласно условията на настоящия дял. Самият факт, че се изисква виза за физически лица от някои държави, но не и за физически лица от други държави, не се разглежда като премахване или накърняване на ползите по настоящия дял.

               5.Настоящият дял не се прилага за:

               (a)въздухоплавателни услуги или свързани услуги в подкрепа на въздухоплавателните услуги
                  6
               , различни от:

               (I)услуги по ремонт и поддръжка на въздухоплавателни средства;

               (II)услуги, свързани с компютризирана система за резервация;

               (III)услуги по наземно обслужване;

               (IV)следните услуги, предоставяни с пилотирани въздухоплавателни средства, при спазване на съответните законови и подзаконови разпоредби на страните, уреждащи допускането, излитането и експлоатацията на въздухоплавателни средства в рамките на тяхната територия: въздушно гасене на пожари; летателно обучение; пръскане; земемерство; картографиране; фотография; и други въздушни селскостопански, промишлени и инспекционни услуги; и

               (V)продажба и маркетинг на услуги за въздушен транспорт;

               (b)аудио-визуални услуги;

               (c)национален морски каботаж
                  7
               ; и

               (d)транспорт по вътрешните водни пътища

               6.Настоящият дял не се прилага за никоя мярка на дадена страна по отношение на възлагане на обществени поръчки за стоки или услуги, закупувани за целите на правителството, а не за търговска препродажба или с оглед използването им при доставката или предоставянето на стока или услуга за търговска продажба, независимо дали тези поръчки са „попадащи в обхвата поръчки“ по смисъла на член PPROC.2 [Включване на някои разпоредби на СДП и попадащи в обхвата обществени поръчки].

               7.С изключение на член SERVIN.2.6 [Изисквания за ефективност], настоящият дял не се прилага за субсидии или безвъзмездни средства, отпуснати от някоя от страните, включително гарантирани от държавата заеми, гаранции и застраховки.

               Член SERVIN.1.2: Определения

               За целите на настоящия дял:

               (a)„дейности, извършвани в процеса на упражняване на държавна власт“ означава дейности, които не са извършвани, включително услуги, които не са доставени нито на търговска основа, нито в конкуренция с един или повече икономически оператори
                  8
               ;

               (b)„услуги по ремонт и поддръжка на летателни апарати“ означава такива дейности, когато се извършват по отношение на въздухоплавателно средство или на негова част, по време на които въздухоплавателното средство е извадено от експлоатация, и не включват така нареченото линейно техническо обслужване;

               (c)„услуги, свързани с компютризирани системи за резервация“ означава услуги, предоставяни чрез компютризирани системи, които съдържат информация за разписанията на въздушните превозвачи, наличните свободни места, тарифите и тарифните правила, чрез които могат да се правят резервации или да се издават билети;

               (d)„попадащо в обхвата предприятие“ означава предприятие на територията на някоя от страните, установено в съответствие с буква з) от инвеститор на другата страна, в съответствие с приложимото право, съществуващо към датата на влизане в сила на настоящото споразумение или установено след това;

               (e)„трансгранична търговия с услуги“ означава предоставянето на услуги:

               (I)от територията на една от страните на територията на другата страна; или

               (II)на територията на една от страните за потребител на услугата от другата страна;

               (f)„стопанска дейност“ означава всяка дейност с промишлен, търговски или професионален характер или занаятчийска дейност, включително предоставяне на услуги, с изключение на дейности, извършвани в процеса на упражняване на държавна власт;

               (g)„предприятие“ означава юридическо лице или клон или представителство на юридическо лице;

               (h)„установяване“ означава учредяването или придобиването на юридическо лице, включително чрез капиталово участие, или създаването на клон или представителство на територията на някоя от страните с оглед създаване или поддържане на трайни икономически връзки;

               (i)„услуги по наземно обслужване“ означава предоставяне на следните услуги в летище срещу заплащане или по договор: представителство на авиолинии, административно обслужване и надзор; обслужване на пътници; обработка на багаж; перонно обслужване; кетъринг; обработка на въздушни товари и поща; зареждане на въздухоплавателни средства; обслужване и почистване на въздухоплавателни средства; наземен транспорт; и изпълнение на полети, административно обслужване на екипажи и планиране на полети; услугите по наземно обслужване не включват: самообслужване; сигурност; ремонт и поддръжка на въздухоплавателни средства; или управление или експлоатация на основна централизирана летищна инфраструктура, като например антиобледенителни съоръжения, системи за зареждане с гориво, системи за обработка на багажите и фиксирани транспортни системи в рамките на летището;

               (j)„инвеститор от някоя от страните“ означава физическо или юридическо лице от някоя от страните, което цели да установи, установява или е установило предприятие на територията на другата страна в съответствие с буква з);

               (k)„юридическо лице от някоя от страните“
                  9
                означава:

               (I)за Съюза:

               А)
                     юридическо лице, учредено или организирано съгласно правото на Съюза или поне на една от неговите държави членки и осъществяващо на територията на Съюза съществена стопанска дейност, разбирано от Съюза, в съответствие с неговата нотификация на Договора за създаване на Европейската общност пред СТО (WT/REG39/1), като еквивалентно на понятието „ефективна и непрекъсната връзка“ с икономиката на държава — членка на Европейския съюз, залегнало в член 54 от Договора за функционирането на Европейския съюз (ДФЕС); и

               Б)
                     корабоплавателни дружества, установени извън Съюза и контролирани от физически лица от държава — членка на Европейския съюз, чиито плавателни съдове са регистрирани във и плават под флага на държава — членка на Европейския съюз;

               (II)за Обединеното кралство:

               А)
                     юридическо лице, учредено или организирано съгласно законодателството на Обединеното кралство и осъществяващо съществена стопанска дейност на територията на Обединеното кралство; и

               Б)
                     корабоплавателни дружества, установени извън Обединеното кралство и контролирани от физически лица от Обединеното кралство, чиито плавателни съдове са регистрирани във и плават под флага на Обединеното кралство;

               (l)„експлоатация“ означава ръководство, управление, поддържане, използване, владеене или продажба или друга форма на разпореждането с предприятие;

               (m)„професионална квалификация“ означава квалификация, удостоверена с доказателство за формална квалификация, професионален опит или други свидетелства за компетентност;

               (n)„продажба и маркетинг на услуги, свързани с въздушния транспорт“, означава възможности за съответния въздушен превозвач да продава и предлага свободно на пазара своите услуги, свързани с въздушния транспорт, включително всички аспекти на маркетинга, като проучване на пазара, реклама и разпространение, без включване обаче на ценообразуването на услугите, свързани с въздушния транспорт, нито с приложимите условия;

               (o)„услуги“ означава всяка услуга във всеки сектор, с изключение на услугите, предоставяни в процеса на упражняване на държавна власт;

               (p)„услуга, предоставена в процеса на упражняване на държавна власт“ означава всяка услуга, която не се предоставя нито на търговска основа, нито в конкуренция с един или повече доставчици на услуги;

               (q)„доставчик на услуга“ означава всяко физическо или юридическо лице, което предоставя или цели предоставянето на услуга;

               (r)„доставчик на услуга от някоя от страните“ означава физическо или юридическо лице от някоя от страните, което цели да предоставя или предоставя услуга.

               Член SERVIN.1.3: Отказ за предоставяне на предимства

               1.Страните могат да откажат предимства по настоящия дял и дял VIII [Движения на капитали, плащания, парични преводи и временни защитни мерки] от настоящата позиция на инвеститор или на доставчик на услуги от другата страна или на попадащо в обхвата предприятие, ако отказващата страна приеме или запазва в сила мерки, свързани с поддържането на международния мир и сигурност, включително защита на правата на човека, които:

               (a)забраняват сделки с този инвеститор, доставчик на услуги или попадащо в обхвата предприятие; или

               (b)биха били нарушени или заобиколени, ако ползите от настоящия дял и дял VIII [Движения на капитали, плащания, парични преводи и временни защитни мерки] от настоящата позиция се предоставят на този инвеститор, доставчик на услуги или попадащо в обхвата предприятие, включително когато мерките забраняват сделки с физическо или юридическо лице, което притежава или контролира някое от тях.

               2.От съображения за правна сигурност се уточнява, че параграф 1 се прилага по отношение на дял VIII [Движения на капитали, плащания, парични преводи и временни защитни мерки] от настоящата позиция, доколкото той се отнася до услуги или инвестиции, по отношение на които някоя от страните е отказала да се възползва от настоящия дял.

               Член SERVIN.1.4: Преглед

               1.С цел въвеждане на евентуални подобрения на разпоредбите на настоящия дял и в съответствие с поетите от тях ангажименти по международни споразумения страните извършват преглед на своята правна рамка относно търговията с услуги и инвестициите, либерализирането на инвестициите, включително настоящото споразумение, в съответствие с член FINPROV.3[Преглед].

               2.Страните се стремят, когато е целесъобразно, да извършват преглед на несъответстващите на изискванията мерки и резерви, посочени в приложение SERVIN-1 [Съществуващи мерки], приложение SERVIN-2 [Бъдещи мерки], приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение] и приложение SERVIN-4 [Доставчици на услуги по договор и независими специалисти], както и дейностите на лицата на краткосрочно делово посещение, посочени в приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение] с цел постигането на съгласие за евентуални подобрения от общ интерес.

               3.
                     Настоящият член не се прилага по отношение на финансовите услуги.

               Глава 2: Либерализиране на инвестициите

               Член SERVIN.2.1: Обхват

               Настоящата глава се прилага за мерки на някоя от страните, които засягат учредяването на предприятие за извършване на икономически дейности и функционирането на такова предприятие чрез:

               (a)инвеститор от другата страна;

               (b)попадащи в обхвата предприятия; и

               (c)за целите на член SERVIN.2.6 [Изисквания за ефективност], всяко предприятие на територията на страната, която приема или запазва в сила мярката.

               Член SERVIN.2.2: Достъп до пазара

               Никоя от страните няма да приема или поддържа по отношение учредяването на предприятие от инвеститор на другата страна или от попадащо в обхвата предприятие, или експлоатация на попадащо в обхвата предприятие, нито на цялата си територия, нито на териториално подразделяне, мерки които:

               (a)налагат ограничения по отношение на:

               (i)
                     броя на предприятията, които могат да осъществяват определена стопанска дейност, независимо дали под формата на количествени квоти, монополи, изключителни права или на изискване за тест за икономическа необходимост;

               (ii)
                     общата стойност на сделките или активите, под формата на количествени квоти или на изискване за тест за икономическа необходимост;

               (iii)
                     общия брой на операциите или общото количество на продукцията, изразени като определени количествени единици, под формата на квоти или на изискване за тест за икономическа необходимост
                  10
               ;
                  11

               (iv)
                     участието на чуждестранен капитал по отношение на максимални процентни ограничения на чуждестранното акционерно участие или общата стойност на отделна или съвкупна чуждестранна инвестиция; или

               (v)
                     общия брой физически лица, които могат да бъдат наети в рамките на определен сектор или които дадено предприятие може да наеме и които са необходими за извършването на стопанска дейност и са пряко свързани с нейното извършване, под формата на числени квоти или изискване за тест за икономическа необходимост; или

               (b)ограничават или изискват специфични видове правен субект или съвместно предприятие, чрез които инвеститор от другата страна може да извършва стопанска дейност.

               Член SERVIN.2.3: Национално третиране

               1.Всяка страна предоставя на инвеститорите от другата страна и на попадащите в обхвата предприятия третиране, не по-неблагоприятно от третирането, което тя предоставя в сходни ситуации на своите собствени инвеститори и техните предприятия по отношение на тяхното установяване и дейност на нейна територия.

               2.Третирането, предоставено от някоя страна по параграф 1, означава:

               (a)по отношение на регионално или местно равнище на управление на Обединеното кралство, третиране, не по-малко благоприятно от най-благоприятното третиране, предоставено в подобни ситуации от това равнище на управление на инвеститорите от Обединеното кралство и на техните предприятия на негова територия; и

               (b)по отношение на управлението на централно равнище или в държава членка, третиране, не  по-неблагоприятно от най-благоприятното третиране, предоставено в сходни ситуации от въпросното управление на инвеститорите от тази държава.

               Член SERVIN.2.4: Третиране като най-облагодетелствана нация

               1.Всяка страна предоставя на инвеститорите от другата страна и на попадащите в обхвата предприятия третиране по отношение на установяването в рамките на нейната територия, не по-неблагоприятно от третирането, което тя предоставя в сходни ситуации на инвеститори от трета държава и на техните предприятия.

               2.Всяка страна предоставя на инвеститорите от другата страна и на попадащите в обхвата предприятия третиране по отношение на експлоатацията в рамките на нейната територия,  не по-неблагоприятно от третирането, което тя предоставя в сходни ситуации на инвеститори от трета държава и на техните предприятия.

               3.Параграфи 1 и 2 не може да се тълкуват като задължаващи някоя от страните да предостави на инвеститорите от другата страна или на попадащите в обхвата предприятия предимствата от което и да е третиране, произтичащо от:

               (a)международно споразумение за избягване на двойното данъчно облагане или друго международно споразумение или договореност, отнасящи се изцяло или частично за данъчно облагане; или

               (b)мерки, предвиждащи признаване, включително признаването на стандартите или критериите за разрешение, лицензиране или сертифициране на физическо лице или предприятие за осъществяване на икономическа дейност, или признаването на пруденциални мерки, посочени в параграф 3 от приложението към ГАТС относно финансовите услуги.

               4.От съображения за правна сигурност се уточнява, че посоченото в параграфи 1 и 2 „третиране“ не включва процедури за уреждане на спорове между инвеститор и държава, предвидени в други международни споразумения.

               5.От съображения за правна сигурност се уточнява, че съществуването на материалноправни разпоредби в други международни споразумения, сключени от някоя от страните с трета държава, или самото формално транспониране на тези разпоредби във вътрешното законодателство, доколкото това е необходимо за включването им във вътрешния правен ред, не съставляват сами по себе си „третирането“, посочено в параграфи 1 и 2. Мерките на някоя от страните съгласно тези разпоредби могат да съставляват такова третиране и по този начин да доведат до нарушение на настоящия член.

               Член SERVIN.2.5: Висше ръководство и управителни съвети

               Никоя от страните не може да изисква дадено попадащо в обхвата предприятие да назначава лица от която и да е конкретна националност като ръководни кадри, управители или членове на управителния съвет.

               Член SERVIN.2.6: Изисквания за ефективност

               1.Никоя от страните не може да налага или да изисква изпълнението на изискване, нито да налага принудително изпълнението на задължение или ангажимент във връзка с установяването или експлоатацията на предприятие на нейната територия:

               (a)за износ на определен обем или процент стоки или услуги;

               (b)за достигане на определен дял или процент на местно съдържание;

               (c)за закупуване, използване или отдаване на предпочитание на стоки или услуги, съответно произведени или предоставяни на нейна територия, или за закупуване на стоки или услуги от физически лица или предприятия на нейна територия;

               (d)за обвързване по какъвто и да е начин на обема или стойността на вноса с обема или стойността на износа или с размера на постъпленията на чуждестранна валута, свързани с такова предприятие;

               (e)за ограничаване на нейната територия на продажбите на стоки или услуги, съответно произвеждани или предоставяни от такова предприятие, като се обвързват тези продажби по какъвто и да е начин с обема или стойността на нейния износ или с постъпленията на чуждестранна валута;

               (f)за осъществяване на трансфер на технологии, производствен процес или друго, представляващо нечия собственост познание, към физическо лице или предприятия на нейна територия
                  12
               ;

               (g)снабдяването на конкретен регионален или световен пазар с произведена от предприятието стока или предоставяна от предприятието услуга да бъде изключително от територията на тази страна;

               (h)да се разположи седалището за конкретен регион на света, който е по-широк от територията на страната, или за световния пазар, на нейна територия;

               (i)да наема определен брой или процент физически лица от тази страна;

               (j)да се постигне определена степен или стойност по отношение на научноизследователската и развойната дейност на нейната територия;

               (k)да се ограничава износът или продажбата за износ; или

               (l)по отношение на всеки лицензионен договор, съществуващ към момента на налагане или привеждане в изпълнение на изискването, или към момента на привеждане в изпълнение на всяко задължение или всеки ангажимент, или по отношение на всеки бъдещ лицензионен договор, свободно сключен между предприятието и физическо или юридическо лице или всеки друг субект на нейната територия, ако изискването е наложено или приведено в изпълнение, или задължението или ангажиментът е приведен(о) в изпълнение по начин, който представлява пряка намеса по отношение на този лицензионен договор посредством упражняване на извънсъдебни държавна правомощия от някоя от страните, да се приема:

               (i)
                     ставка или размер на лицензионното възнаграждение под определено ниво; или

               (ii)
                     дадена продължителност на срока на лицензионен договор;

               Настоящата подточка не се прилага, когато лицензионният договор е сключен между предприятието и страната. За целите на настоящата подточка „лицензионен договор“ означава всеки договор относно лицензирането на технология, производствен процес или други, представляващи нечия собственост познания.

               2.Никоя от страните не може да поставя като условие за получаването или запазването на предимство във връзка с установяването или експлоатацията на  предприятие на нейната територия това да е спазено някое от следните изисквания:

               (a)да се постига определена степен или процент на вътрешно съдържание;

               (b)да се купуват, да се използват или да се отдава предпочитание на стоки или услуги, съответно произвеждани или предоставяни на нейна територия, или да се купуват стоки или услуги от физически или юридически лица или който и да е друг субект на нейната територия;

               (c)да се обвързва по какъвто и да е начин обемът или стойността на вноса с обема или стойността на износа или с размера на постъпленията на чуждестранна валута, свързани с въпросното предприятие;

               (d)да се ограничават на нейната територия продажбите на стоки или услуги, съответно произвеждани или предоставяни от такова предприятие, като се обвързват тези продажби по какъвто и да е начин с обема или стойността на нейния износ или с постъпленията на чуждестранна валута; или

               (e)да се ограничават износът или продажбата за износ.

               3.Параграф 2 не може да се тълкува като препятстващ някоя страна да постави като условие за получаването или запазването на предимство — във връзка с установяването или експлоатацията на предприятие на нейна територия — спазването на изискване за разполагане на производството на определено място, за предоставяне на услуга, за обучение или наемане на работници, за изграждане или разширяване на определени съоръжения, или за извършване на научноизследователска и развойна дейност на нейна територия.

               4.Параграф 1, букви е) и л) не се прилагат, когато:

               (a)изискването е наложено или се привежда в изпълнение, или ангажиментът или задължението се привеждат в изпълнение от съд или административен правораздавателен орган, или от орган за защита на конкуренцията съгласно конкурентното право на съответната страна, за да се предотврати или се отстрани ограничение или нарушение на конкуренцията; или

               (b)някоя от страните разрешава използването на право върху интелектуална собственост в съответствие с член 31 или член 31а от Споразумението ТРИПС или приема или запазва в сила мерки, изискващи разгласяването на данни или защитена информация, които попадат в обхвата на член 39, параграф 3 от Споразумението ТРИПС и са в съответствие с него.

               5.Параграф 1, букви а)—в), и параграф 2, букви а) и б) не се прилагат за квалификационни изисквания за стоки или услуги по отношение на участието в програми за насърчаване на износа и чуждестранна помощ.

               6.
                     От съображения за правна сигурност се уточнява, че настоящият член не изключва привеждането в изпълнение от компетентните органи на някоя от страните на  задължение или ангажимент, поети между лица, различни от някоя от страните, които не са били пряко или косвено наложени или изисквани от въпросната страна.

               7.
                     От съображения за правна сигурност се уточнява, че параграф 2, букви а) и б) не се прилагат по отношение на наложени от страна вносител изисквания във връзка със съдържанието, което е необходимо да имат стоките, за да могат да се ползват от преференциални мита или от преференциални квоти.

               8.
                     Параграф 1, буква л) не се прилага, ако изискването е наложено или приведено в изпълнение, или задължението или ангажиментът е приведено в изпълнение от съдебен орган като справедливо възнаграждение по силата на законодателството на съответната страна в областта на авторското право.

               9.
                     Никоя от страните не може да налага, нито да прилага мерки, несъвместими със задълженията ѝ по Споразумението за свързаните с търговията инвестиционни мерки (TRIM), дори когато тази мярка е посочена от тази страна в ПРИЛОЖЕНИЕ SERVIN-1 [Съществуващи мерки] или ПРИЛОЖЕНИЕ SERVIN-2 [Бъдещи мерки].

               10.
                     От съображения за правна сигурност се уточнява, че настоящият член не може да се тълкува като изискващ дадена страна да разреши предоставянето на конкретна услуга на трансгранична основа, когато тази страна приема или запазва в сила ограничения или забрани за такова предоставяне на услуги, които са в съответствие с резервите, условията или квалификациите, посочени по отношение на даден сектор, подсектор или дейност, изброени в  ПРИЛОЖЕНИЕ SERVIN-1 [Съществуващи мерки] или ПРИЛОЖЕНИЕ SERVIN-2 [Бъдещи мерки].

               11.
                     Посочено в параграф 2 условие за получаването или запазването на предимство не представлява изискване или задължение или ангажимент за целите на параграф 1.

               Член SERVIN.2.7: Несъответстващи на изискванията мерки и изключения

               1.Членове SERVIN.2.2 [Достъп до пазара], 2.3 [Национално третиране], 2.4 [Третиране като най-облагодетелствана нация], 2.5 [Висше ръководство и управителни съвети] и 2.6 [Изисквания за ефективност] не се прилагат за:

               (a)съществуваща несъответстваща на изискванията мярка на някоя от страните на равнище:

               (i)
                     за Съюза:

               А)
                     Съюзът, както е посочено в списъка на Съюза в приложение SERVIN.1 [Съществуващи мерки];

               Б)
                     централното държавно управление на държава членка, както е посочено в списъка на Съюза в приложение SERVIN.1 [Съществуващи мерки];

               В)
                     регионално правителство на държава членка, както е посочено в списъка на Съюза в приложение SERVIN.1 [Съществуващи мерки]; или

               Г) управление на местно равнище, различно от посоченото в буква В); и

               (ii) за Обединеното кралство:

               А)
                     централното държавно управление, както е посочено в списъка на Обединеното кралство в приложение SERVIN.1 [Съществуващи мерки];

               Б)
                     регионално правителство, както е посочено в списъка на Обединеното кралство в приложение SERVIN.1 [Съществуващи мерки];

               или

               В)
                     управление на местно равнище;

               (b)продължаването или незабавното подновяване на несъответстваща на изискванията мярка, посочена в буква а); или

               (c)промяна на несъответстваща на изискванията мярка, посочена в букви а) и б), при условие че това не намалява съответствието на мярката, както е съществувала непосредствено преди промяната, с член SERVIN.2.2 [Достъп до пазара], член SERVIN.2.3 [Национално третиране], член SERVIN.2.4 [Третиране като най-облагодетелствана нация], член SERVIN.2.5 [Висше ръководство и управителни съвети] или член SERVIN.2.6 [Изисквания за ефективност].

               2.Членове SERVIN.2.2 [Достъп до пазара], SERVIN.2.3 [Национално третиране], SERVIN.2.4 [Третиране като най-облагодетелствана нация], SERVIN.2.5 [Висше ръководство и управителни съвети] и SERVIN.2.6 [Изисквания за ефективност] не се прилагат за мярка на някоя от страните, която е в съответствие с резервите, условията или квалификациите, посочени по отношение на сектор, подсектор или дейност, изброени в приложение SERVIN.2 [Бъдещи мерки].

               3.Членове SERVIN.2.3 [Национално третиране] и SERVIN.2.4 [Третиране като най-облагодетелствана нация] не се прилагат за мерки, които представляват изключение или дерогация от членове 3 или 4 от Споразумението ТРИПС, както е изрично предвидено в членове 3—5 от посоченото споразумение.

               4.От съображения за правна сигурност членове SERVIN.2.3 [Национално третиране] и SERVIN.2.4 [Третиране като най-облагодетелствана нация] не трябва да се тълкуват като препятстващи някоя от страните да предвижда изисквания за информация, включително за статистически цели, във връзка с установяването или дейността на инвеститорите на другата Страна или на попадащи в обхвата предприятия, при условие че това не представлява средство за заобикаляне на задълженията на тази страна по настоящите членове.

               Глава 3: Трансгранична търговия с услуги

               Член SERVIN.3.1: Обхват

               Настоящата глава се прилага за мерки на някоя от страните, засягащи трансграничната търговия с услуги, осъществявана от доставчици на услуги от другата страна.

               Член SERVIN.3.2: Достъп до пазара

               Никоя от страните не приема или запазва в сила на цялата си територия или на основата на териториално подразделение мерки, които:

               (a)налагат ограничения по отношение на:

               (i)
                     броя на доставчици на услуги, които могат да доставят конкретна услуга, независимо дали под формата на числени квоти, монополи, доставчици на изключителни услуги или на изискване за тест за икономическа необходимост;

               (ii)
                     общата стойност на сделките в областта на услугите или на активите, под формата на числени квоти или на изискване за тест за икономическа необходимост; или

               (iii)
                     общия брой на операциите в областта на услугите или върху общото количество на произведените услуги, изразени като определени количествени единици, под формата на квоти или на изискване за тест за икономическа необходимост
                  13
               ; или

               б)
                     се ограничават или се изискват определени видове юридически лица или съвместни предприятия, посредством които доставчик на услуги може да предоставя дадена услуга.

               Член SERVIN.3.3: Местно присъствие

               Никоя от страните не може да изиска от доставчик на услуги от другата страна като условие за трансграничното предоставяне на услуга да установи или поддържа предприятие или да пребивава на нейна територия.

               Член SERVIN.3.4: Национално третиране

               1.Всяка страна предоставя на услугите и на доставчиците на услуги от другата страна третиране, не по-неблагоприятно от третирането, което тя предоставя в сходни ситуации на своите собствени услуги и доставчици на услуги.

               2.Всяка страна може да изпълни изискването по параграф 1, като предостави на услугите и на доставчиците на услуги от другата страна третиране, формално еднакво или формално различно от това, което тя предоставя на собствените си услуги и доставчици на услуги.

               3.Формално еднаквото или формално различното третиране се счита за по-неблагоприятно, ако променя условията на конкуренция в полза на услуги или доставчици на услуги от въпросната страна в сравнение с услуги или доставчици на услуги от другата страна.

               4.Никоя от разпоредбите в настоящия член не може да се тълкува по начин, който да изисква от която е да е от страните да компенсира присъщи конкурентни недостатъци, произтичащи от чуждестранния характер на съответните услуги или доставчици на услуги.

               Член SERVIN.3.5: Третиране като най-облагодетелствана нация

               1.Всяка страна предоставя за услугите и за доставчиците на услуги от другата страна третиране, не по-неблагоприятно от третирането, което тя предоставя в сходни ситуации на услуги и на доставчици на услуги от трета държава.

               2.Параграф 1 не може да се тълкува като задължаващ някоя от страните да предостави на инвеститорите от другата страна или на попадащите в обхвата предприятия предимствата от третиране, произтичащо от:

               (a)международно споразумение за избягване на двойното данъчно облагане или друго международно споразумение или договореност, отнасящи се изцяло или частично за данъчно облагане; или

               (b)мерки, предвиждащи признаване, включително на стандартите или критериите за разрешение, лицензиране или сертифициране на физическо лице или предприятие за осъществяване на икономическа дейност, или на пруденциални мерки, посочени в параграф 3 от приложението към ГАТС относно финансовите услуги.

               3.От съображения за правна сигурност се уточнява, че съществуването на материалноправни разпоредби в други международни споразумения, сключени от някоя от страните с трета държава, или самото формално транспониране на тези разпоредби във вътрешното законодателство, доколкото това е необходимо за включването им във вътрешния правен ред, не съставляват сами по себе си „третирането“, посочено в параграф 1. Мерките на някоя от страните съгласно тези разпоредби могат да съставляват такова третиране и по този начин да доведат до нарушение на настоящия член.

               Член SERVIN.3.6: Несъответстващи на изискванията мерки

               1.Членове SERVIN.3.2 [Достъп до пазара], SERVIN.3.3 [Местно присъствие], SERVIN.3.4 [Национално третиране] и SERVIN.3.5 [Третиране като най-облагодетелствана нация] не се прилагат за:

               (a)съществуваща несъответстваща на изискванията мярка на някоя от страните на равнище:

               (i)
                     за Съюза:

               А)
                     Съюзът, както е посочено в списъка на Съюза в приложение SERVIN-1 [Съществуващи мерки];

               Б)
                     централното държавно управление на държава членка, както е посочено в списъка на Съюза в приложение SERVIN-1 [Съществуващи мерки];

               В)
                     регионално правителство на държава членка, както е посочено в списъка на Съюза в приложение SERVIN-1 [Съществуващи мерки]; или

               Г) управление на местно равнище, различно от посоченото в буква В); и

               (ii) за Обединеното кралство:

               А)
                     централното държавно управление, както е посочено в списъка на Обединеното кралство в приложение SERVIN-1 [Съществуващи мерки];

               Б)
                     регионално правителство, както е посочено в списъка на Обединеното кралство в приложение SERVIN-1 [Съществуващи мерки]; или

               В)
                     управление на местно равнище;

               (b)продължаването или незабавното подновяване на несъответстваща на изискванията мярка, посочена в буква а); или

               (c)промяна на несъответстваща на изискванията мярка, посочена в букви a) и б), доколкото тя не намалява съответствието на мярката, както е съществувала непосредствено преди промяната, с членове 3.2 [Достъп до пазара], SERVIN.3.3 [Местно присъствие], SERVIN.3.4 [Национално третиране] и SERVIN.3.5 [Третиране като най-облагодетелствана нация].

               2.Членове 3.2 [Достъп до пазара], SERVIN.3.3 [Местно присъствие], SERVIN.3.4 [Национално третиране] и SERVIN.3.5 [Третиране като най-облагодетелствана нация] не се прилагат за мярка на някоя от страните, която е в съответствие с резервите, условията или квалификациите, посочени по отношение на сектор, подсектор или дейност, изброени в ПРИЛОЖЕНИЕ SERVIN-2 [Бъдещи мерки].

               Глава 4: Влизане и временен престой на физически лица със стопанска цел

               Член SERVIN.4.1: Приложно поле и определения

               1.Настоящата глава се прилага за мерки на някоя от страните, засягащи извършването на икономическа дейност чрез влизане и временен престой на нейна територия на физически лица от другата страна, които са лица на делово посещение за целите на установяването, доставчици на услуги по договор,  независими специалисти, лица, преместени при вътрешнокорпоративен трансфер, и лица на краткосрочно делово посещение.

               2.Доколкото не биват поети ангажименти по настоящата глава, продължават да се прилагат всички изисквания, предвидени в законодателството на всяка от страните, отнасящи се до влизането и временния престой на физически лица, включително законовите и подзаконовите разпоредби, отнасящи се до срока на престоя.

               3.Независимо от разпоредбите на настоящата глава, всички изисквания, предвидени в законодателството на всяка от страните, отнасящи се до трудовите мерки и мерките за социална сигурност, продължават да се прилагат, включително законовите и подзаконовите актове, отнасящи се до минималната работна заплата и колективните трудови договори.

               4.Ангажиментите относно влизането и временния престой на физически лица със стопанска цел не се прилагат в случаите, когато влизането и временният престой се осъществяват с намерението — или ефектът от тях е — да повлияят или по друг начин да се отразят на изхода от който и да било трудов или управленски спор или които и да било преговори, или на наемането на което и да било физическо лице, което участва в този спор.

               5.За целите на настоящата глава:

               (a)„лица на делово посещение за целите на установяването“ означава физически лица, работещи на ръководна длъжност в юридическо лице на някоя от страните, които:

               (i)
                     са отговорни за създаването на предприятие на такова юридическо лице на територията на другата страна;

               (ii)
                     не предлагат или предоставят услуги или се занимават с каквато и да е икономическа дейност, различна от тази, която се изисква за целите на установяването на това предприятие; и

               (iii)
                     не получават възнаграждение от източник, намиращ се в другата страна;

               (b)„доставчици на услуги по договор“ означава физически лица, наети от юридическо лице от някоя от страните (не чрез агенция за трудово посредничество и за услуги по намиране на персонал), което не е установено на територията на другата страна и е сключило добросъвестен договор, за не повече от 12 месеца, за предоставяне на услуги на краен потребител в другата страна, изискващ временно присъствие на негови служители, които:

               (i)
                     са предлагали същия вид услуги като служители на юридическото лице за срок не по-кратък от една година, непосредствено предхождаща датата на заявлението им за влизане и временен престой;

               (ii)
                     притежават на тази дата най-малко три години професионален опит, придобит след навършване на пълнолетие, в сектора на дейност, предмет на поръчката, образователна степен или квалификация, демонстрираща знания на еквивалентно ниво, и професионална квалификация, изисквана по закон за упражняване на тази дейност в другата страна
                  14
               ; и

               (iii)
                     не получават възнаграждение от източник, намиращ се в другата страна;

               (c)„независими специалисти“ означава физически лица, занимаващи се с предоставянето на услуга и установени като самостоятелно заети на територията на някоя от страните, които:

               (i)
                     не са се установили на територията на другата страна;

               (ii)
                     са сключили добросъвестен договор (не чрез агенция за трудово посредничество и за услуги по намиране на персонал) за срок не по-дълъг от 12 месеца за предоставяне на услуги на краен потребител в другата страна, изискващ тяхното временно присъствие; и

               (iii)
                     притежават към датата на тяхното заявление за влизане и временен престой най-малко шест години професионален опит в съответната дейност, образователна степен или професионална квалификация, демонстрираща знания на еквивалентно ниво, и професионална квалификация, изисквана по закон за упражняване на тази дейност в другата страна
                  15
               ;

               (d)„лица, преместени при вътрешнокорпоративен трансфер“ означава физически лица, които:

               (i)
                     са били наети от юридическо лице от някоя от страните или са били негови партньори за срок, непосредствено предхождащ датата на вътрешнокорпоративния трансфер, не по-кратък от една година в случай на ръководни служители и специалисти и не по-кратък от шест месеца в случай на стажанти;

               (ii)
                     по време на подаване на заявлението пребивават извън територията на другата страна;

               (iii)
                     временно са прехвърлени в предприятие на юридическото лице на територията на другата страна, което е член на същата група като първоначалното юридическо лице, включително негово представителство, дъщерно дружество, клон или дружество—майка
                  16
               ; и

               (iv)
                     принадлежат към една от следните категории:

               А)
                     ръководители
                  17
               ;

               Б)
                     специалисти; или

               В)
                     стажанти;

               (e)„ръководител“ означава физическо лице на ръководна длъжност, който основно ръководи управлението на предприятието в другата страна и е под общия надзор или ръководство главно от управителния съвет или от акционерите/съдружниците в предприятието или от техни еквиваленти, като задълженията му включват:

               (i)
                     управляване на предприятието или негов отдел или подразделение;

               (ii)
                     упражняване на надзор и контрол върху работата на други служители с надзорни, професионални или управленски функции; и

               (iii)
                     притежаване на пълномощия да препоръчват назначаване, освобождаване от длъжност или други действия по отношение на персонала;

               (f)„специалист“ означава физическо лице, който притежава специализирани познания от съществено значение за областите на дейност, техниките или управлението, като при оценката на тези познания се отчитат не само специфичните за предприятието познания, но и това дали лицето има високо ниво на квалификация, включително подходящ професионален опит за даден вид работа или дейност, изискващи специфични технически познания, включително евентуална принадлежност към акредитирана професия; и

               (g)„служител стажант“ означава физическo лицe, коeто притежава диплома за завършено висше образование и e временно прехвърленo за целите на професионалното развитие или за да бъдe обучен на определени бизнес техники или методи и което получава заплащане по време на трансфера
                  18
               .

               6.Договорът за услуги, посочен в параграф 5, букви б) и в), трябва да отговаря на изискванията на законодателството на страната, в която се изпълнява договорът.

               Член SERVIN.4.2: Лица, преместени при вътрешнокорпоративен трансфер, и лица на делово посещение за целите на установяването

               1.В зависимост от съответните условия и професионални квалификации, посочени в Приложение SERVIN-3 [Лица на делово посещение за целите на установяването, лица на делово посещение за целите на установяването и лица на краткосрочно делово посещение]:

               (a)всяка от страните разрешава:

               (i)
                     влизането и временния престой на лица, преместени по вътрешнокорпоративен трансфер;

               (ii)
                     влизането и временния престой на лица на делово посещение за целите на установяването, без да изисква разрешително за работа или друга процедура за предварително одобрение на подобно намерение; и

               (iii)
                     трудова заетост на своята територия на лица, преместени по вътрешнокорпоративен трансфер, на другата страна;

               (b)никоя от страните не запазва в сила или приема ограничения под формата на числени квоти или тестове за икономическа необходимост относно общия брой физически лица, които в конкретен сектор имат право да влизат като лица на делово посещение за целите на установяването, или за това инвеститор от другата страна да може да използва лица, преместени по вътрешнокорпоративен трансфер, нито на основата на териториално подразделение, нито на цялата си територия; и

               (c)всяка страна предоставя на лицата, преместени при вътрешнокорпоративен трансфер, и на лицата на делово посещение за целите на установяването от другата страна, по време на техния временен престой на нейна територия, третиране, не по-неблагоприятно от третирането, което предоставя в сходни ситуации на собствените си физически лица.

               2.Допустимата продължителност на престоя е до три години за ръководители и специалисти, до една година за служителите стажанти и до 90 дни в рамките на всеки шестмесечен период за лица на делово посещение за целите на установяването.

               Член SERVIN.4.3: Лица на краткосрочно делово посещение

               1.В зависимост от съответните условия и квалификации, посочени в Приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение], всяка страна позволява влизането и временния престой на лица на краткосрочно делово посещение от другата страна за целите на осъществяване на дейностите, изброени в Приложение SERVIN 3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение], при спазване на следните условия:

               (a)лицата на краткосрочно делово посещение не продават свои стоки, нито  предоставят услуги на масовия потребител;

               (b)лицата на краткосрочно делово посещение  не получават възнаграждение от източник, намиращ се в страната на временния им престой; и

               (c)лицата на краткосрочно делово посещение не се занимават с предоставянето на услуга в рамките на договор, сключен между юридическо лице, което не е установено на територията на страната на временния им престой, и намиращ се там потребител, с изключение на предвиденото в Приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение].

               2.Освен ако е посочено друго в Приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение] към настоящия дял , всяка от страните предоставя право за влизане на лица на краткосрочно делово посещение, без да изисква разрешително за работа, тест за икономическа необходимост или други процедури за предварително одобрение с подобна цел.

               3.Ако лица на краткосрочно делово посещение от някоя от страните се занимават с предоставянето  на услуга на потребител на територията на страната, в която пребивават временно в съответствие с Приложение SERVIN-3 [Лица на делово посещение за целите на установяването, лица, преместени при вътрешнокорпоративен трансфер, и лица на краткосрочно делово посещение] към настоящия дял, тази страна им предоставя, по отношение на предоставянето на тази услуга, третиране, не по-неблагоприятно от третирането, което тя предоставя в сходни ситуации на собствените си доставчици на услуги.

               4.Допустимата продължителност на престоя е за срок до 90 дни през който и да е шестмесечен период.

               Член SERVIN.4.4: Доставчици на услуги по договор и независими специалисти

               1.В секторите, подсекторите и дейностите, посочени в Приложение SERVIN-4 [Доставчици на услуги по договор и независими специалисти] и в зависимост от съответните условия и квалификации, посочени в него:

               (a)всяка страна предоставя право за влизане и временен престой на доставчици на услуги по договор и на независими специалисти на своята територия;

               (b)никоя от страните не приема или запазва в сила ограничения върху общия брой на доставчиците на услуги по договор и на независимите професионалисти от другата страна с разрешено влизане и временен престой под формата на числени квоти или тест за икономически нужди; и

               (c)всяка страна предоставя на доставчиците на услуги по договор и на независимите специалисти от другата страна третиране, не по-неблагоприятно от третирането, което тя предоставя в сходни ситуации на своите собствени доставчици на услуги.

               2.Достъпът, предоставен по настоящия член, се отнася само до услугата, която е предмет на договора и не предоставя право на използване на професионалното звание на съответната страна, в която се предоставя услугата.

               3.Броят на лицата, попадащи в обхвата на договора за услуги, не трябва да бъде по-голям от необходимото за изпълнение на договора, както може да се изисква от законодателството на страната, на чиято територия се предоставя услугата.

               4.Допустимата продължителност на престоя трябва да бъде за кумулативен срок от 12 месеца или за продължителността на договора, в зависимост от това коя от двете е по-малка.

               Член SERVIN.4.5: Несъответстващи на изискванията мерки

               Доколкото съответната мярка засяга временния престой на физически лица със стопанска цел, букви б) и в) от член SERVIN.4.2, параграф 1 [Лица, преместени при вътрешнокорпоративен трансфер, и лица на делово посещение за целите на установяването], член SERVIN.4.3, параграф 3 [Лица на делово посещение за целите на установяването] и букви б) и в) от член SERVIN.4.4, параграф 1 [Доставчици на услуги по договор и независими специалисти] не се прилагат за:

               (a)съществуваща несъответстваща на изискванията мярка на някоя от страните на равнище:

               (i)
                     за Съюза:

               А)
                     Съюзът, както е посочено в списъка на Съюза в приложение SERVIN-1 [Съществуващи мерки];

               Б)
                     централното държавно управление на държава членка, както е посочено в списъка на Съюза в приложение SERVIN-1 [Съществуващи мерки];

               В)
                     регионално правителство на държава членка, както е посочено в списъка на Съюза в приложение SERVIN-1 [Съществуващи мерки]; или

               Г)
                     управление на местно равнище, различно от посоченото в буква В); и

               (ii) за Обединеното кралство:

               А)
                     централното държавно управление, както е посочено в списъка на Обединеното кралство в приложение SERVIN-1 [Съществуващи мерки];

               Б)
                     регионално подразделение, както е посочено в списъка на Обединеното кралство в приложение SERVIN-1 [Съществуващи мерки]; или

               В)
                     управление на местно равнище;

               (b)продължаването или незабавното подновяване на несъответстваща на изискванията мярка, посочена в буква а);

               (c)промяна на несъответстваща на изискванията мярка, посочена в букви a) и б), доколкото тя не намалява съответствието на мярката, както е съществувала непосредствено преди промяната, с член SERVIN.4.2 [Лица, преместени при вътрешнокорпоративен трансфер, и лица на делово посещение за целите на установяването], параграф 1, букви б) и в), член SERVIN.4.3 [Лица на краткосрочно делово посещение], параграф 3 и член SERVIN.4.4 [Доставчици на услуги по договор и независими специалисти], параграф 1, букви б) и в); или

               (d)мярка на някоя от страните, съответстваща на условие или квалификация, посочени в Приложение SERVIN-2 [Бъдещи мерки].

               Член SERVIN.4.6: Прозрачност

               1.Всяка страна прави публично достъпна информацията за съответните мерки, свързани с влизането и временното пребиваване на физически лица от другата страна, посочени в член SERVIN.4.1 [Приложно поле и определения], параграф 1.

               2.Информацията, посочена в параграф 1, включва, доколкото е възможно, следната информация, свързана с влизането и временния престой на физически лица:

               (a)категории визи, разрешителни и всякакви сходни видове разрешения по отношение на влизането и временния престой;

               (b)изисквани документи и условия, които трябва да бъдат изпълнени;

               (c)метод за подаване на заявление и варианти за мястото на подаването, като например в консулски служби или онлайн;

               (d)такси за заявление и ориентировъчен срок за обработка на заявление;

               (e)максимална продължителност на престоя при всеки от видовете разрешения, посочени в буква а);

               (f)условия за всяко възможно удължаване или подновяване;

               (g)правила относно придружаващите лица на издръжка;

               (h)налични процедури за преразглеждане или обжалване; и

               (i)съответните законови актове с общо приложение, отнасящи се до влизането и временния престой на физически лица със стопанска цел.

               3.По отношение на посочената в параграфи 1 и 2 информация всяка страна се стреми незабавно да информира другата страна за въвеждането на каквито и да било нови изисквания и процедури или за промените в които и да било изисквания и процедури, които засягат ефективното прилагане на предоставянето на право за влизане и временен престой и ако е приложимо, на разрешение за работа в първата страна.

               Глава 5: Нормативна уредба

               Раздел 1: Вътрешна нормативна уредба

               Член SERVIN.5.1: Приложно поле и определения

               1.Настоящият раздел се прилага за мерките на страните, свързани с изисквания и процедури за лицензиране, изисквания и процедури за квалификация, формалности и технически стандарти, които засягат:

               (a)трансгранична търговия с услуги;

               (b) установяване или функциониране; или

               (c)предоставянето на услуга чрез присъствието на физическо лице от някоя страна на територията на другата страна, както е определено в член SERVIN.4.1 [Приложно поле и определения].

               Що се отнася до свързаните с технически стандарти мерки, настоящият раздел се прилага само за мерките, които засягат търговията с услуги. За целите на настоящия раздел терминът „технически стандарти“ не включва нормативни или прилагащи технически стандарти за финансови услуги.

               2.Настоящият раздел не се прилага за изисквания и процедури за лицензиране, изисквания и процедури за квалификация, както и формалности и технически стандарти съгласно мярка:

               (a)която не е в съответствие с член SERVIN.2.2 [Достъп до пазара] или 2.3 [Национално третиране] и е посочена в член SERVIN.2.7 [Несъответстващи на изискванията мерки и изключения], параграф 1, букви a)—в), или с член SERVIN.3.2 [Достъп до пазара], член SERVIN 3.3 [Местно присъствие] или член SERVIN 3.4 [Национално третиране] и е посочена в член SERVIN.3.6 [Несъответстващи на изискванията мерки], параграф 1, букви a)—в), или с член SERVIN.4.2 [Лица, преместени при вътрешнокорпоративен трансфер, и лица на делово посещение за целите на установяването], параграф 1, букви б) и в) или с член SERVIN.4.3 [член SERVIN.4.3 ], параграф 3 или с член SERVIN.4.4 (Доставчици на услуги по договор и независими професионалисти) и е посочена в член SERVIN.4.5 [Несъответстващи на изискванията мерки], параграф 1; или

               (b)е посочена в член SERVIN.2.7 [Несъответстващи на изискванията мерки и изключения], параграф 2 или член SERVIN.3.6 [Несъответстващи на изискванията мерки], параграф 2.

               3.За целите на настоящия раздел:

               (a)„разрешение“ означава позволението за извършване на дейност, посочена в параграф 1, букви a)—в), в резултат на процедура, към която физическо или юридическо лице трябва да се придържа, за да докаже съответствие с изискванията за лицензиране, изискванията за квалификация, техническите стандарти или формалности за целите на получаването, запазването или подновяването на посоченото позволение; и

               (b)„компетентен орган“ означава орган на централната власт или регионален или местен орган на управление или неправителствена организация, упражняваща правомощия, делегирани ѝ от органи на централната власт или регионални или местни органи на управление, които имат право да вземат решение относно разрешението, посочено в буква а).

               Член SERVIN.5.2: Подаване на заявления

               Всяка страна, доколкото е осъществимо, избягва да изисква от заявителя да се обръща към повече от един компетентен орган за всяко заявление за разрешение. Ако дадена дейност, за която се иска разрешение, е в юрисдикцията на няколко компетентни органи, може да се изискват няколко заявления за разрешение.

               Член SERVIN.5.3: Срокове за подаване на заявления

               Ако някоя от страните изисква разрешение, тя гарантира, че нейните компетентни органи, доколкото е осъществимо, позволяват подаването на заявление по всяко време през годината. Ако съществува конкретен срок за подаване на заявление за разрешение, страната гарантира, че компетентните органи предоставят разумен срок за подаване на заявление.

               Член SERVIN.5.4: Електронни заявления и приемане на копия

               Ако някоя страна изисква разрешение, тя гарантира, че нейните компетентни органи:

               (a)доколкото е възможно, предвиждат заявленията да се попълват по електронен път, включително от територията на другата страна; и

               (b)приемат копия на документи, които са заверени в съответствие с вътрешното законодателство на страната, вместо оригинални документи, освен ако компетентните органи не изискват оригинални документи, за да защитят целостта на процеса на разрешаване.

               Член SERVIN.5.5: Обработване на заявления

               1.Ако някоя страна изисква разрешение, тя гарантира, че нейните компетентни органи:

               (a)обработват заявления през цялата година Когато това не е възможно, тази информация следва да бъде предварително оповестена публично, доколкото това е възможно;

               (b)доколкото е осъществимо, посочват примерен срок за обработка на заявлението. Този срок следва да бъде разумен, доколкото е възможно;

               (c)по искане на заявителя предоставят своевременно информация относно статуса на заявлението;

               (d)доколкото е осъществимо, без неоправдано забавяне установяват пълнотата на заявлението за обработка в съответствие с вътрешните законови и подзаконови нормативни актове на страната;

               (e)ако смятат заявлението за пълно за целите на обработката в съответствие с вътрешните законови и подзаконови нормативни актове на страната
                  19
               , гарантират в разумен срок след подаването на заявлението, че:

               (i)
                     обработката на заявлението е завършена; и

               (ii)
                     заявителят се информира за решението относно заявлението, доколкото е възможно, писмено
                  20
               ;

               (f)ако смятат заявлението за непълно за целите на обработката в съответствие с вътрешните законови и подзаконови разпоредби на страната, в разумен срок, доколкото е осъществимо:

               (i)
                     заявителят се информира, че заявлението е непълно;

               (ii)
                     по искане на заявителя се указва допълнителната информация, необходима за попълване на заявлението или по друг начин се дават насоки защо заявлението се счита за непълно; и

               (iii)
                     на заявителя се предоставя възможност да представи допълнителната информация, необходима за допълване на заявлението
                  21
               ;

               ако обаче нищо от горното не е осъществимо и заявлението е отхвърлено поради непълнота, компетентните органи гарантират, че заявителят е информиран в разумен срок; и

               (g)ако дадено заявление бъде отхвърлено или по собствена инициатива на компетентния орган, или по искане на заявителя, заявителят се информира за причините за отхвърлянето и за сроковете за обжалване на това решение и ако е приложимо — за процедурите за повторно подаване на заявление; заявителят не бива възпрепятстван да подаде друго заявление само въз основа на отхвърлено предходно заявление.

               2.Страните гарантират, че техните компетентни органи издават разрешение, веднага щом бъде установено въз основа на съответна проверка, че заявителят отговаря на условията за неговото получаване.

               3.Страните гарантират, че след като бъде издадено разрешение, то влиза в сила без необосновано забавяне в зависимост от приложимите срокове и условия
                  22
               .

               Член SERVIN.5.6: Такси

               1.За всички икономически дейности, различни от финансовите услуги, всяка страна гарантира, че таксите за разрешения, начислявани от нейните компетентни органи, са разумни и прозрачни и сами по себе си не ограничават предоставянето на съответната услуга или осъществяване на друга икономическа дейност. Като се имат предвид разходите и административната тежест, всяка от страните се насърчава да приема плащането на таксите за разрешение по електронен път.

               2.Във връзка с финансовите услуги всяка от страните гарантира, че нейните компетентни органи по отношение на таксите за разрешения, които те начисляват, предоставят на заявителите информация за таксите или за начина на определянето на размера им и няма да използват таксите като средство за заобикаляне на ангажименти или задължения на съответната страна.

               3.Таксите за разрешение не включват такси за използване на природни ресурси, плащания за търгове, процедури за възлагане на обществени поръчки или други недискриминационни начини за възлагане на концесии или задължителни вноски по предоставяне на универсални услуги.

               Член SERVIN.5.7: Оценка на квалификациите

               Ако някоя от страните изисква изпит за оценка на квалификацията на заявител за получаване на разрешение, тя гарантира, че нейните компетентни органи планират такъв изпит на разумно чести интервали и осигуряват разумен срок, за да могат заявителите да поискат да положат изпита. Доколкото е осъществимо, всяка страна приема молби в електронен формат за полагането на тези изпити и разглежда възможността за използване на електронни средства в други аспекти на изпитните процеси.

               Член SERVIN.5.8: Публикуване и налична информация

               1.Ако някоя страна изисква разрешение, страната незабавно публикува информацията, необходима за лицата, извършващи или стремящи се да извършват дейностите, посочени в член SERVIN.5.1 [Приложно поле и определения], параграф 1, за които разрешението се изисква, за да бъдат спазени изискванията, техническите стандарти и процедурите за получаване, запазване, изменение и подновяване на това разрешение. Тази информация следва да включва, доколкото тя съществува:

               (a)изискванията, както и процедурите и формалностите за лицензиране и за квалификация;

               (b)информация за контакт със съответните компетентни органи;

               (c)такси за разрешителното;

               (d)приложими технически стандарти;

               (e)процедури за обжалване или преразглеждане на решения относно заявленията;

               (f)процедури за наблюдение или налагане на спазването на реда и условията на лицензите или квалификациите;

               (g)възможности за обществено участие, например чрез изслушвания или коментари; и

               (h)примерни срокове за обработка на заявленията.

               За целите на настоящия раздел „публикуване“ означава включване в официална публикация, като например официален вестник или на официален уебсайт. Страните консолидират електронните публикации в единен онлайн портал или гарантират по друг начин, че компетентните органи ги правят лесно достъпни чрез алтернативни електронни средства.

               2.Всяка страна изисква от всеки от своите компетентни органи да отговоря на всяко искане за информация или помощ, доколкото това е осъществимо.

               Член SERVIN.5.9: Технически стандарти

               Всяка страна насърчава своите компетентни органи, когато приемат технически стандарти, да приемат технически стандарти, разработени чрез открити и прозрачни процедури, както и насърчава всеки орган, включително съответните международни организации, на който е възложено разработването на технически стандарти, да използва открити и прозрачни процедури.

               Член SERVIN.5.10: Условия за издаване на разрешение

               1.Всяка страна гарантира, че мерките, свързани с издаването на разрешение, се основават на критерии, които възпрепятстват компетентните органи да упражняват правомощията си за оценка по произволен начин, и могат да включват, inter alia, компетентност и способност за предоставяне на услуга или друга стопанска дейност, включително в съответствие с регулаторните изисквания на дадена страна, като например здравни и екологични изисквания. За да се избегнат съмнения, страните приемат, че при вземането на решения компетентният орган може да използва балансирано критериите.

               2.Критериите по параграф 1 следва да бъдат:

               (a)ясни и недвусмислени;

               (b)обективни и прозрачни;

               (c)предварително установени;

               (d)предварително публично оповестени;

               (e)безпристрастен; и

               (f)леснодостъпни.

               3.Ако някоя страна приеме или запазва в сила мярка, отнасяща се до издаване на разрешение, тя гарантира, че:

               (a)съответният компетентен орган обработва заявлението, взема и администрира своите решения обективно и безпристрастно и по начин, независим от неправомерното влияние на което и да е лице, осъществяващо икономическата дейност, за която се иска разрешение; и

               (b)процедурите сами по себе си  не препятстват изпълнението на изискванията.

               Член SERVIN.5.11: Ограничен брой лицензи

               Ако броят на наличните лицензи за дадена дейност е ограничен поради недостиг на наличните природни ресурси или технически капацитет, страните следва да прилагат процедура за подбор на потенциални кандидати, с която се предоставят пълни гаранции за безпристрастност, обективност и прозрачност, включително, по-специално, подходящо оповестяване относно започването, провеждането и приключването на процедурата. При установяването на правилата за процедурата за подбор страните могат да вземат предвид легитимните цели на политиката, включително съображения за здраве, безопасност, опазване на околната среда и опазване на културното наследство.

               Раздел 2: Разпоредби с общо приложение

               Член SERVIN.5.12: Процедури за контрол на административни решения

               Всяка страна следва да поддържа съдебни, арбитражни или административни съдилища или процедури, които при поискване от засегнат инвеститор или доставчик на услуги от другата страна осигуряват незабавен контрол и, когато има основания за това, съответни средства за правна защита по отношение на административни решения, които засягат установяването или дейността, трансграничната търговия с услуги или предоставяне на услуги чрез присъствието на физическо лице от някоя от страните на територията на другата страна. За целите на настоящия раздел „административно решение“ означава решение или действие, пораждащо правни последици, което се прилага за определено лице, стока или услуга в отделен случай и включва бездействието да се издаде административно решение или да се предприеме такова действие, когато това се изисква съгласно законодателството на съответната страна. Ако тези процедури не са независими от компетентния орган, на който е възложено въпросното административно решение, всяка от страните гарантира, че процедурите действително позволяват обективно и безпристрастно преразглеждане.

               Член SERVIN.5.13: Професионални квалификации

               1.Никоя от разпоредбите на настоящия раздел не може да възпрепятства която и да било от страните да изисква физическите лица да притежават необходимите квалификации, определени за територията, на която се предоставя услугата, за съответния сектор на дейност
                  23
               .

               2.Професионалните организации или органи, които имат отношение към съответния сектор на дейност на съответните им територии, могат да разработват и предоставят на Съвета за партньорство съвместни препоръки относно признаването на професионалните квалификации. Тези съвместни препоръки се подкрепят от основана на доказателства оценка на:

               (a)икономическата стойност на предвидено споразумение относно признаването на професионалните квалификации; и

               (b)съвместимостта на съответните режими, т.е. степента, до която изискванията, прилагани от всяка страна по отношение на разрешаването, лицензирането, експлоатацията и сертифицирането, са съвместими.

               3.При получаването на съвместна препоръка Съветът за партньорство прави преглед на нейната съгласуваност с настоящия дял в разумен срок. След този преглед Съветът за партньорство може да разработи и да приеме, с решение, договореност относно условията за признаване на професионалните квалификации като приложение към настоящото споразумение, което се счита за неразделна част от настоящия дял
                  24
               .

               4.Договореностите, посочени в параграф 3 , предвиждат условията за признаване на професионалните квалификации, придобити в Съюза, и професионалните квалификации, придобити в Обединеното кралство, във връзка с дейност, обхваната от настоящия дял и дял III [Цифрова търговия ] от първа позиция.

               5.Насоките относно договореностите относно признаването на професионалните квалификации, изложени в Приложение SERVIN-6 [Насоки относно механизмите за признаване на професионални квалификации], се вземат предвид при разработването на съвместните препоръки, посочени в точка 2 от настоящия член, и от Съвета за партньорство, когато се преценява дали да бъде приета договореност, както е посочено в точка 3 от настоящия член.

               Раздел 3: Услуги за доставка

               Член SERVIN.5.14: Приложно поле и определения

               1.Настоящият раздел се прилага по отношение на мерките на някоя от страните, засягащи предоставянето на услуги за доставка, в допълнение към глави 1, 2, 3 и 4 от настоящия дял, както и към раздели 1 и 2 от настоящата глава.

               2.За целите на настоящия раздел:

               (a)„услуги за доставка“ означава пощенски, куриерски, експресни доставки или експресни пощенски услуги, които включват следните дейности: събирането, сортирането, транспортирането и доставката на пощенски пратки;

               (b)„експресни услуги за доставка“ означава събирането, сортирането, транспортирането и доставката на пощенски пратки с повишена скорост и надеждност и могат да включват елементи с добавена стойност, като вземане на пратките от първоначалния пункт, доставка лично на получателя, проследяване на пратката, възможност за промяна на местоназначението и получателя по време на транспорта и изпращане на обратна разписка;

               (c)„експресни пощенски услуги“ означава международни експресни услуги за доставка, предоставяни чрез EMS Кооператива, който е доброволното сдружение на определени пощенски оператори в рамките на Всемирния пощенски съюз (ВПС);

               (d)„лиценз“ означава разрешение, което регулаторен орган на някоя от страните може да изиска от отделен доставчик, за да може този доставчик да предлага пощенски и куриерски услуги;

               (e)„пощенска пратка“ означава пратка до 31,5 kg, адресирана в окончателната форма, в която тя следва да бъде пренесена от какъвто и да е вид доставчик на услуги за доставка, независимо дали е публичен или частен, като може да включва пратки като писмо, колет, вестник или каталог;

               (f)„пощенски монопол“ означава изключителното право за предоставяне на определени услуги за доставка на територията или на териториално подразделение на някоя от страните съгласно законодателството на тази страна;

               (g)„универсална услуга“ означава постоянното предоставяне на пощенска услуга с уточнено качество във всички точки от територията на съответната страна на достъпни цени за всички потребители.

               Член SERVIN.5.15: Универсална услуга

               1.Всяка страна има право да определи вида на задължението за универсална услуга, която желае да поддържа, и да вземе решение за нейния мащаб и изпълнение. Всяко задължение за универсална услуга следва да се осъществява по прозрачен, недискриминационен и неутрален начин по отношение на всички доставчици, които са обвързани със задължението.

               2.Ако някоя страна изисква входящите експресни пощенски услуги да се предоставят на основата на универсални услуги, тя не предоставя преференциално третиране на тези услуги пред други международни експресни услуги за доставка.

               Член SERVIN.5.16: Финансиране на универсални услуги

               Страните не налагат такси или други налози върху предоставянето на услуга, която не е универсална, с цел финансиране на предоставянето на универсална услуга. Настоящият член не се прилага за общоприложимите данъчни мерки или административни такси.

               Член SERVIN.5.17: Предотвратяване на практики, нарушаващи функционирането на пазарите

               Всяка страна гарантира, че никой доставчик на услуги за доставка, обвързан със задължението за универсална услуга или пощенски монопол, не участва в практики, нарушаващи функционирането на пазара, като например:

               (a)използване на приходи, получени от доставката на услугата, предмет на задължение за универсална услуга, или от пощенски монопол, за кръстосано субсидиране на предоставянето на услуги за експресна доставка или друга услуга за доставка, която не е предмет на задължение за универсална услуга, или

               (b)необосновано разграничаване между потребителите по отношение на тарифите или други срокове и условия за предоставянето на услуга, дължима поради универсална услуга или  пощенски монопол.

               Член SERVIN.5.18: Лицензи

               1.Ако някоя от страните изисква лиценз за предоставяне на услуги за доставка, тя прави публично достъпни:

               (a)всички изисквания за издаване на лиценз и срока, който обикновено е необходим за приемане на решение по заявлението за лиценз; и

               (b)реда и условията за издаване на лицензи.

               2.Процедурите, задълженията и изискванията на лиценза трябва да бъдат прозрачни, недискриминационни и основани на обективни критерии.

               3.Ако заявление за лиценз бъде отхвърлено от компетентния орган, той уведомява заявителя за причините за отказа в писмена форма. Всяка от страните установява процедура за обжалване чрез независим орган, която заявителите, на които е отказан лиценз, могат да използват. Този орган може да бъде и съд.

               Член SERVIN.5.19: Независимост на регулаторния орган

               1.Всяка страна създава или поддържа регулаторен орган, който е юридически самостоятелен и функционално независим от който и да е доставчик на услуги за доставка. Ако някоя страна притежава или контролира доставчик на услуги за доставка, тя гарантира ефективното структурно разделение на регулаторната функция от дейностите, свързани със собствеността или контрола.

               2.Регулаторните органи изпълняват задачите си прозрачно и своевременно и разполагат с достатъчно финансови и човешки ресурси за изпълнение на възложената им задача. Техните решения са безпристрастни по отношение на всички участници на пазара.

               Раздел 4: Далекосъобщителни услуги

               Член SERVIN.5.20: Обхват

               Настоящият раздел се прилага по отношение на мерките на някоя от страните, засягащи предоставянето на далекосъобщителни услуги, в допълнение към глави 1, 2, 3 и 4 от настоящия дял, както и към раздели 1 и 2 от настоящата глава.

               Член SERVIN.5.21: Определения

               За целите на настоящия раздел:

               (a)„свързани съоръжения“ означава услуги, физическа инфраструктура и други съоръжения или елементи, свързани с електронна съобщителна мрежа или услуга, които правят възможно или позволяват предоставянето на услуги посредством тази мрежа или услуга или имат потенциал да извършват това;

               (b)„краен потребител“ означава краен потребител или абонат на обществена далекосъобщителна услуга, включително доставчик на услуга, различен от доставчик на обществени далекосъобщителни услуги;

               (c)„основни съоръжения“ означава съоръжения от обществена далекосъобщителна мрежа или обществена далекосъобщителна услуга, които:

               (i)
                     се предоставят изключително или основно от един или от ограничен брой доставчици; и

               (ii)
                     не могат в икономически или технически аспект да бъдат заменени по приемлив начин за предоставянето на услуга;

               (d)„взаимосвързаност“ означава свързването на обществени далекосъобщителни мрежи, използвани от едни и същи или от различни доставчици на далекосъобщителни мрежи или далекосъобщителни услуги,  с цел да се даде възможност на потребителите на даден доставчик да осъществяват комуникация с потребителите на друг доставчик и да имат достъп до услугите, предоставяни от друг доставчик, независимо дали тези услуги се предоставят от участващите доставчици или всеки друг доставчик, който има достъп до мрежата;

               (e)„услуга за международен мобилен роуминг“ означава търговска мобилна услуга, предоставяна по силата на търговски договор между доставчици на обществени далекосъобщителни услуги, която дава възможност на краен потребител да използва националното си мобилно устройство или друго устройство за услуги за пренос на глас, данни или текстови съобщения, докато е извън територията, на която се намира националната обществена далекосъобщителна мрежа на крайния потребител;

               (f)„услуга за достъп до интернет“ означава обществена далекосъобщителна услуга, която предоставя достъп до интернет и съответно връзка с практически всички крайни точки на интернет, независимо от използваната мрежова технология и използваните крайни устройства;

               (g)„наети  мрежи“ означава далекосъобщителни услуги или съоръжения, включително тези от виртуално естество, които заделят капацитет за специално използване от или за достъп за потребител между две или повече определени точки;

               (h)„основен доставчик“ означава доставчик на далекосъобщителни мрежи или далекосъобщителни услуги, който е в състояние съществено да влияе на условията за участие, по отношение на цената и предлагането, на съответния пазар на далекосъобщителни мрежи или далекосъобщителни услуги вследствие на осъществявания от него контрол върху основни съоръжения или възползване от позицията си на пазара;

               (i)„мрежов елемент“ означава съоръжение или оборудване, използвано за предоставяне на далекосъобщителна услуга, включително характеристики, функции и възможности, предоставени чрез това съоръжение или оборудване;

               (j)„преносимост на номерата“ означава възможността абонати, които желаят да запазят същите телефонни номера на същата територия, в случай на фиксирана линия, без влошаване на качеството, надеждността или удобството, при преминаването си от един доставчик на обществени далекосъобщителни услуги към друг такъв от същата категория;

               (k)„обществена далекосъобщителна мрежа“ означава електронна съобщителна мрежа, която се използва изцяло или главно за предоставяне на електронни съобщителни услуги, достъпни за обществеността, и която позволява пренос на информация между крайни точки на мрежата;

               (l)„обществена далекосъобщителна услуга“ означава всяка далекосъобщителна услуга, която предлага на обществеността на общо основание;

               (m)„абонат“ означава всяко физическо или юридическо лице, което е страна по договор с доставчик на обществени далекосъобщителни услуги за доставка на такива услуги;

               (n)„далекосъобщения“ означава предаването и получаването на сигнали чрез всякакви електромагнитни средства;

               (o)„далекосъобщителна мрежа“ означава преносните системи, а когато е приложимо — комутационното или маршрутизиращо оборудване и други ресурси, включително неактивните мрежови елементи, които позволяват предаване и получаване на сигнали чрез проводник, радиовълни, оптични или други електромагнитни способи;

               (p)„регулаторен орган в областта на далекосъобщенията“ означава орган или органи, натоварени от някоя от страните с регулирането на далекосъобщителните мрежи и далекосъобщителните услуги, попадащи в обхвата на настоящия раздел;

               (q)„далекосъобщителна услуга“ означава услуга, която се състои изцяло или главно в предаване и приемане на сигнали, включително излъчващи сигнали, по далекосъобщителни мрежи, включително тези, използвани за излъчване, но не услуга, предоставяща или упражняваща редакционен контрол върху съдържанието, предавано чрез далекосъобщителните мрежи и далекосъобщителните услуги;

               (r)„универсална услуга“ означава минималният набор от услуги с определено качество, които трябва да бъдат предлагани на всички ползватели или на група ползватели на територията на страна или на нейно подразделение, независимо от тяхното географско положение и на достъпна цена; и

               (s)„ползвател“ означава всяко физическо или юридическо лице, което използва обществена далекосъобщителна услуга.

               Член SERVIN.5.22: Регулаторен орган в областта на далекосъобщенията

               1.Всяка страна създава или поддържа регулаторен орган в областта на далекосъобщенията, който:

               (a)е юридически самостоятелен и функционално независим от доставчик на далекосъобщителни мрежи, далекосъобщителни услуги или далекосъобщително оборудване;

               (b)използва процедури и се произнася с решения, които са безпристрастни по отношение на всички участници на пазара;

               (c)действа независимо и не търси, нито приема указания от който и да е друг орган във връзка с изпълнението на задачите, възложени му по закон за изпълнение на задълженията, посочени в членове SERVIN.5.24 [Взаимно свързване], SERVIN.5.25 [Достъп и използване], SERVIN.5.26 [Разрешаване на спорове в областта на далекосъобщенията], SERVIN.5.28 [Взаимно свързване с основни доставчици] и SERVIN.5.29 [Достъп до основните съоръжения на основните доставчици];

               (d)има регулаторни правомощия, както и съответстващи финансови и човешки ресурси за изпълнение на задачите, посочени в буква в);

               (e)има правомощието да гарантира, че доставчиците на далекосъобщителни мрежи или далекосъобщителни услуги му предоставят незабавно при поискване цялата информация
                  25
               , включително финансова информация, която е необходима за изпълнението на задачите, посочени в буква в); и

               (f)упражнява своите правомощия прозрачно и своевременно.

               2.Всяка страна гарантира, че задачите, възложени на регулаторния орган в областта на далекосъобщенията, се публикуват в леснодостъпна и ясна форма, особено когато тези задачи са възложени на повече от един орган.

               3.Страна, която запазва собствеността или контрола върху доставчици на далекосъобщителни мрежи или далекосъобщителни услуги, гарантира ефективното структурно отделяне на регулаторната функция от дейностите, свързани със собствеността или контрола.

               4.Всяка страна гарантира, че ползвател или доставчик на далекосъобщителни мрежи или далекосъобщителни услуги, засегнат от решение на регулаторния орган в областта на далекосъобщения, има право на обжалване пред апелативен орган, който е независим от регулаторния орган и от други засегнати страни. В очакване на резултата от обжалването решението остава в сила, освен ако не бъдат предвидени временни мерки в съответствие със законодателството на страната.

               Член SERVIN.5.23: Разрешение за предоставяне на далекосъобщителни мрежи или услуги

               1.Всяка от страните разрешава предоставянето на далекосъобщителни мрежи или далекосъобщителни услуги без предварително официално разрешение.

               2.Всяка от страните прави публично достъпни всички критерии, приложими процедури, както и сроковете и условията, при които доставчиците имат право да предоставят далекосъобщителни мрежи или далекосъобщителни услуги.

               3.Всички критерии за разрешения и приложимите процедури трябва да бъдат възможно най-прости, обективни, прозрачни, недискриминационни и пропорционални. Всички задължения и условия, наложени на или свързани с разрешение, трябва да бъдат недискриминационни, прозрачни и пропорционални и да се отнасят до предоставяните услуги или мрежи.

               4.Всяка страна гарантира, че заявителят за разрешение получава в писмена форма причините за отказ, за отнемане на разрешението или за налагане на конкретни условия за доставчика. В тези случаи заявителят има право да обжалва пред апелативен орган.

               5.Административните такси, налагани на доставчиците, трябва да бъдат обективни, прозрачни, недискриминационни и съизмерими с административни разходи в разумен размер, понесени при управлението, контрола и изпълнението на задълженията, съдържащи се в настоящия раздел
                  26
               .

               Член SERVIN.5.24: Взаимно свързване

               Всяка страна гарантира, че доставчикът на обществени далекосъобщителни мрежи или обществени далекосъобщителни услуги има правото и, при поискване от друг доставчик на обществени далекосъобщителни мрежи или обществени далекосъобщителни услуги, задължението да води преговори за взаимно свързване с цел предоставянето на обществени далекосъобщителни мрежи или на обществени далекосъобщителни услуги.

               Член SERVIN.5.25: Достъп и използване

               1.Всяка страна гарантира, че на всяко попадащо в приложното поле предприятие или доставчик на услуги на другата страна се предоставя достъп и използване на обществени далекосъобщителни мрежи или обществени далекосъобщителни услуги при разумни и недискриминационни
                  27
                условия. Това задължение следва да се прилага, inter alia, за параграфи 2—5.

               2.Всяка страна гарантира, че попадащите в обхвата предприятия или доставчици на услуги от другата страна имат достъп и използване на която и да е обществена далекосъобщителна мрежа или обществена далекосъобщителна услуга, предлагана в рамките на или отвъд нейната граница, включително частни линии под наем, и за тази цел осигурява, в зависимост от разпоредбите на параграф 5, че на такива предприятия и доставчици е разрешено:

               (a)да закупуват или наемат и да свържат терминал или друго оборудване, съвместимо с мрежата и което е необходимо за осъществяване на техните операции;

               (b)да свързват частните наети или собствени канали с държавните далекосъобщителни мрежи или с канали, наети или притежавани от друго попадащо в обхвата предприятие или доставчик на услуги; и

               (c)да използват избрани от тях експлоатационни протоколи, различни от онези, за които е необходимо да се осигури наличието на телекомуникационни мрежи и услуги за обществото като цяло.

               3.Всяка страна гарантира, че попадащите в обхвата предприятия или доставчици услуги от другата страна могат да използват обществените далекосъобщителни мрежи и обществените далекосъобщителни услуги за пренос на информация на нейна територия или отвъд нейните граници, включително за вътрешнофирмени комуникации и за достъп до информацията, съдържаща се в бази данни или съхранена под друга форма за разчитане чрез машина, на територията на всяка от страните.

               4.Независимо от разпоредбите на параграф 3, някоя страна може да предприеме такива мерки, каквито са необходими за гарантиране на сигурността и поверителността на комуникациите, при условие че тези мерки няма да се прилагат по начин, който би представлявал или прикрито ограничение на търговията с услуги, или средство за произволна или неоправдана дискриминация или отмяна или намаляване на предимствата по настоящия дял.

               5.Всяка страна гарантира, че не се налагат други условия относно достъпа до обществените далекосъобщителни преносни мрежи и услуги и използването им, освен необходимите за:

               (a)да се обезпечат отговорностите на доставчиците на обществени далекосъобщителни мрежи или обществени далекосъобщителни услуги и в частност тяхната способност да направят услугите си достъпни до населението като цяло; или

               (b)за защита на техническата цялост на обществените далекосъобщителни мрежи и услуги.

               Член SERVIN.5.26: Решаване на спорове в областта на далекосъобщенията

               1.Всяка от страните гарантира, че в случай на спор, възникнал между доставчици на далекосъобщителни мрежи или далекосъобщителни услуги във връзка с права и задължения, произтичащи от настоящия раздел, и при поискване от която и да е страна, участваща в спора, регулаторният орган в областта на далекосъобщенията издава задължително решение в разумен срок за уреждане на спора.

               2.Решението на регулаторния орган в областта на далекосъобщенията се оповестява публично, като се вземат предвид изискванията за спазване на търговската тайна. На засегнатите страни се предоставя пълно изложение на мотивите за решението, както и правото да обжалват това решение съгласно член SERVIN.5.22  [Регулаторен орган в областта на далекосъобщенията], параграф 4.

               3.Посочената в параграфи 1 и 2 процедура не изключва възможността за която и да е от засегнатите страни да предяви иск пред съдебен орган.

               Член SERVIN.5.27: Защитни мерки в областта на конкуренцията спрямо основните доставчици

               Всяка страна въвежда или запазва в сила подходящи мерки с цел да попречат на доставчиците на далекосъобщителни мрежи или на далекосъобщителни услуги, които самостоятелно или заедно се явяват основен доставчик, да възприемат или да продължават антиконкурентни практики. Антиконкурентните практики включват по-специално:

               (a)участие в антиконкурентно кръстосано субсидиране;

               (b)използване на получена от конкурентите информация с последици, които водят до нарушение на конкуренцията; и

               (c)несвоевременно предоставяне на други доставчици на услуги на основна техническа информация за основни съоръжения и на информация с търговски характер, която им е необходима, за да предоставят услуги.

               Член SERVIN.5.28: Взаимно свързване с основните доставчици

               1.Всяка страна гарантира, че основните доставчици на обществени далекосъобщителни мрежи или обществени далекосъобщителни услуги осигуряват взаимно свързване във всяка технически осъществима точка в мрежата. Това взаимно свързване се осъществява:

               (a)при недискриминационни ред и условия (включително по отношение на цените, техническите стандарти, спецификациите, качеството и поддръжката) и при качество, което е не по-лошо от осигуряваното за собствените подобни услуги на този основен доставчик или за подобни услуги за собствените му дъщерни дружества или други свързани лица;

               (b)своевременно, при ред и условия (включително по отношение на цените, техническите стандарти, спецификациите, качеството и поддръжката), които са прозрачни, разумни, вземат предвид икономическата изпълнимост и са необвързани в достатъчна степен, така че доставчикът да не трябва да заплаща за мрежови елементи или съоръжения, които не са му необходими за предоставяната услуга; и

               (c)при поискване, в допълнителни точки освен крайните точки на мрежата, предлагани на мнозинството ползватели, като се заплащат такси, които отразяват разходите за изграждане на необходимите допълнителни съоръжения.

               2.Процедурите, приложими за взаимно свързване с основен доставчик, се оповестяват публично.

               3.Основните доставчици оповестяват публично своите споразумения за взаимно свързване или своите типови оферти за взаимно свързване, когато е целесъобразно.

               Член SERVIN.5.29: Достъп до основните съоръжения на основните доставчици

               Всяка страна гарантира, че основните доставчици на нейна територия предоставят своите основни съоръжения на доставчиците на далекосъобщителни мрежи или далекосъобщителни услуги при разумни, прозрачни и недискриминационни условия за целите на предоставянето на обществени далекосъобщителни услуги, освен когато това не е необходимо за постигане на ефективна конкуренция, като се изхожда от основа на събраните факти и оценката на пазара, извършена от регулаторния орган в областта на далекосъобщенията. Основните съоръжения на основния доставчик могат да включват мрежови елементи, услуги от линии под наем и свързани с тях съоръжения.

               Член SERVIN.5.30: Ограничени ресурси

               1.Всяка страна гарантира, че разпределението и предоставянето на права за използването на ограничени ресурси, включително радиочестотния спектър, номерата и правата на ползване, се извършват по открит, обективен, навременен, прозрачен, недискриминационен и пропорционален начин и като се вземат предвид целите от общ интерес. Процедурите, условията и задълженията, свързани с правата на ползване, се основават на обективни, прозрачни, недискриминационни и пропорционални критерии.

               2.Текущото използване на разпределените честотни ленти се оповестява публично, но не се изисква подробно посочване на радиочестотния спектър, разпределен за специално ползване от държавните органи.

               3.За предоставянето на радиочестотен спектър за търговско ползване страните могат да разчитат на пазарно ориентирани подходи, като например тръжни процедури.

               4.Страните приемат, че мерките на някоя страна, с които се разпределя и предоставя радиочестотен спектър и се управляват честоти, сами по себе си не са несъвместими с членове SERVIN.2.2 [Достъп до пазара] и SERVIN.3.2 [Достъп до пазара]. Всяка страна си запазва правото да установява и прилага мерки за управлението на радиочестотния спектър и на честотите, при които може да се ограничава броят на доставчиците на  далекосъобщителни преносни услуги, при условие че тя прави това по начин, който е съвместим с настоящото споразумение. Това включва възможността за разпределяне на честотните ленти, като се вземат предвид актуалните и бъдещите нужди и наличният радиочестотен спектър.

               Член SERVIN.5.31: Универсална услуга

               1.Всяка страна има право да определя вида на задълженията за универсалната услуга, която тя желае да поддържа и да приема решение за техния обем и изпълнение.

               2.Всяка от страните изпълнява задълженията за универсална услуга по пропорционален, прозрачен, обективен и недискриминационен начин, който е неутрален по отношение на конкуренцията и не е по-обременителен от необходимото за вида универсална услуга, определен от страната.

               3.Всяка от страните гарантира, че процедурите за определяне на доставчици на универсални услуги са отворени за всички доставчици на обществени далекосъобщителни мрежи или обществени далекосъобщителни услуги. Това определяне се извършва по ефективен, прозрачен и недискриминационен начин.

               4.Ако някоя от страните реши да компенсира доставчиците на универсална услуга, тя следва да гарантира, че такава компенсация няма да надвишава нетните разходи, причинени от задължението за универсална услуга.

               Член SERVIN.5.32: Преносимост на номерата

               Всяка страна гарантира, че доставчиците на обществени далекосъобщителни услуги  предоставят преносимост на номерата при разумни условия и ред.

               Член SERVIN.5.33: Достъп до отворен интернет

               1.Всяка страна гарантира, че в зависимост от нейните законови и подзаконови нормативни актове доставчиците на услуги за достъп до интернет позволяват на ползвателите на тези услуги:

               (a)достъп и разпространение на информация и съдържание, използване и предоставяне на приложения и услуги по техен избор, в зависимост от недискриминационно, разумно, прозрачно и пропорционално управление на мрежата; и

               (b)използване на устройства по техен избор, при условие че такива устройства не увреждат сигурността на други устройства, мрежата или услугите, предоставяни по мрежата.

               2.От съображения за правна сигурност се уточнява, че никоя от разпоредбите на настоящия член не възпрепятства страните да приемат мерки с цел защита на обществената безопасност във връзка с  потребителите онлайн.

               Член SERVIN.5.34: Поверителност на информацията

               1.Всяка страна гарантира, че доставчиците придобили информация от друг доставчик в процеса на договаряне на условията съгласно членове SERVIN.5.24 (Взаимно свързване), SERVIN.5.25 (Достъп и използване), SERVIN.5.28 (Взаимно свързване с основните доставчици) и SERVIN.5.29 [Достъп до основните съоръжения на основните доставчици] използват тази информация единствено за целите, за които тя е предоставена, и зачитат във всеки един момент поверителността на предаваната или съхраняваната информация.

               2.Всяка страна гарантира поверителността на съобщенията и свързаните с тях данни за трафика, предавани при използването на обществени далекосъобщителни мрежи или обществени далекосъобщителни услуги, при условие че мерките, прилагани за тази цел, не представляват средство за произволна или необоснована дискриминация или прикрито ограничаване на търговия с услуги.

               Член SERVIN.5.35: Чуждестранно акционерно участие

               По отношение предоставянето на далекосъобщителни мрежи или далекосъобщителни услуги чрез установяване и независимо от разпоредбите на член SERVIN.2.7 [Несъответстващи на изискванията мерки и изключения], никоя от страните не налага изисквания за съвместно предприятие или ограничава участието на чуждестранен капитал по отношение на максимални процентни ограничения на чуждестранното акционерно участие или общата стойност на отделна или съвкупна чуждестранна инвестиция.

               Член SERVIN.5.36: Международен мобилен роуминг
                  28

               1.Всяка страна се стреми да сътрудничи за насърчаването на прозрачни и разумни цени на услугите за международен мобилен роуминг с цел подпомагане на растежа на търговията между страните и повишаване на благосъстоянието на потребителите.

               2.Страните могат да решат да предприемат стъпки за повишаване на прозрачността и конкуренцията по отношение на цените на международния мобилен роуминг и на технологичните алтернативи на услугите за роуминг, като например:

               (a)гарантиране на улеснен достъп на потребителите до информация за цените на дребно; и

               (b)свеждане до минимум на пречките за използването на технологични алтернативи на роуминга, така че при посещаване на територията на някоя от страните, придвижвайки се от територията на другата страна, крайните потребителите да имат достъп до далекосъобщителни услуги, като използват устройство по свой избор.

               3.Всяка страна насърчава доставчиците на обществени далекосъобщителни услуги на своята територия да оповестяват публично информация за предлаганите на техните крайни потребители цени на дребно на услугите за международен мобилен роуминг за пренос на глас, данни и текстови съобщения при посещаване на територията на другата страна.

               4.С никоя от разпоредбите на настоящия член не може да се изисква от някоя от страните да регулира цените или условията за предоставяне на услуги за международен мобилен роуминг.

               Раздел 5: Финансови услуги

               Член SERVIN.5.37 Обхват

               1.Настоящият раздел се прилага по отношение на мерките на някоя от страните, засягащи предоставянето на финансови услуги, в допълнение към глави 1, 2, 3 и 4 от настоящия дял, както и към раздели 1 и 2 от настоящата глава.

               2.За целите на настоящия раздел терминът „дейности, извършвани в процеса на упражняване на държавна власт“, посочен в член SERVIN.1.2 [Определения], буква е), означава следното
                  29
               :

               (a)дейности, извършвани от централна банка или монетарна институция, или от друг публичноправен субект, за целите на осъществяване на паричната или свързана с валутния курс политика;

               (b)дейности, представляващи част от основаваща се на закона система за социално осигуряване и държавни пенсионни планове; и

               (c)други дейности, извършвани от публичноправен субект за сметка на или с гаранцията, или с използването на финансовите ресурси на някоя от страните или на нейни публичноправни субекти.

               3.За целите на прилагането на член SERVIN.1.2 [Определения], буква ж) за настоящия раздел, ако някоя страна разреши извършването на някоя от дейностите, посочени в параграф 2, буква б) или в), от нейни доставчици на финансови услуги в конкуренция с публичноправен субект или доставчик на финансови услуги, „дейности, извършвани в процеса на упражняване на държавна власт“ не включва тези дейности.

               4.Член SERVIN.1.2 [Определения], буква а) не се прилага за услугите, попадащи в обхвата на настоящия раздел.

               Член SERVIN.5.38: Определения

               За целите на настоящия дял:

               (a)„финансова услуга“ означава всяка услуга от финансов характер, предлагана от доставчик на финансови услуги от някоя от страните и включва следните дейности:

               (i)
                     застрахователни и свързани със застраховането услуги:

               А)
                     пряко застраховане (включително съзастраховане):

               аа)
                     животозастраховане;

               бб)
                     общо застраховане;

               Б)
                     презастраховане и ретроцесия;

               В)
                     застрахователно посредничество, като например брокерство и агентство; и

               Г)
                     услуги, съпътстващи застраховането, например консултантски услуги, актюерски услуги, услуги по оценка на риска и услуги по уреждане на претенции;

               (ii)
                     банкови и други финансови услуги (с изключение на застрахователните):

               А)
                     приемане на депозити и други възстановими средства на граждани;

               Б)
                     предоставяне на заеми от всякакъв вид, включително потребителски кредити, ипотечни кредити, факторинг и финансиране на търговски сделки;

               В)
                     Финансов лизинг;

               Г)
                     всички услуги по плащания и парични преводи, включително кредитни, разплащателни и дебитни карти, пътнически чекове и банкови ордери;

               Д)
                     Гаранции и задължения;

               Е)
                     търговия за собствена сметка или за сметка на клиенти, независимо дали на борсовия или извънборсов пазар или по друг начин със следното:

               аа)
                     инструменти на паричния пазар (включително чекове, полици, депозитни сертификати);

               бб)
                     чуждестранна валута;

               вв)
                     деривати, включително, но не само, фючърси и опции;

               гг)
                     валутни и лихвени инструменти, включително продукти като суапове и форуърдни договори;

               дд)
                     прехвърляеми ценни книжа; и

               ее)
                     други прехвърлими финансови инструменти и финансови активи, включително благородни метали;

               Ж)
                     участие в емитирането на всички видове ценни книжа, включително при записване и поемане (независимо дали държавно или частно) и предоставяне на услуги, свързани с такива емисии;

               З)
                     парично брокерство;

               И)
                     управление на активи, като управление на пари в брой или портфейл от ценни книжа, управление на всички форми на колективно инвестиране, управление на пенсионни фондове, попечителски, депозитарни и доверителни услуги;

               Й)
                     услуги по сетълмент и клирингови услуги за финансови активи, включително ценни книжа, дериватни продукти и други прехвърляеми инструменти;

               К)
                     предоставяне и предаване на финансова информация, обработка на финансови данни и свързаното с това програмно осигуряване; и

               Л)
                     консултантски, посреднически и други спомагателни финансови услуги, отнасящи се до всички дейности, изброени в букви А)—К), включително кредитни справки и анализи, проучвания на инвестиции и портфейли от ценни книжа и консултации относно тях, както и консултации във връзка с придобиването и с корпоративното преструктуриране и стратегия;

               (b)„доставчик на финансови услуги“ означава всяко физическо или юридическо лице от някоя от страните, желаещо да предоставя или предоставящо финансови услуги, но не обхваща публичноправни субекти;

               (c)„нова финансова услуга“ означава услуга с финансов характер, включително услуги, свързани със съществуващи и нови продукти или с начина, по който се доставя продуктът, която не се предоставя от доставчик на финансови услуги на територията на някоя от страните, но се предоставя на територията на другата страна;

               (d)„публичноправен субект“ означава:

               (i)
                     орган на публичната власт, централна банка или монетарна институция на някоя от страните, или субект, собственост на някоя от страните или контролиран от нея, който участва главно в упражняването на функции на държавно управление или дейности за целите на държавното управление, с изключение на субектите, чиято дейност обхваща главно предоставянето на финансови услуги при търговски условия; или

               (ii)
                     частноправен субект, изпълняващ функции, обичайно изпълнявани от централна банка или монетарна институция, при упражняването на тези функции;

               (e)„саморегулираща се организация“ означава всяка неправителствена организация, включително борса или пазар на ценни книжа или на фючърси, клирингова агенция или друга организация или сдружение, които упражняват регулаторни правомощия или правомощия за надзор над доставчиците на финансови услуги, предоставени им по закон или делегирани от органи на централната власт или регионални или местни органи на управление, когато е приложимо.

               Член SERVIN.5.39: Пруденциални мерки

               1.Разпоредбите на настоящото споразумение не възпрепятстват по никакъв начин някоя от страните да приема или да запазва в сила мерки от пруденциални съображения
                  30
               , като например:

               (a)закрила на инвеститорите, вложителите, титулярите на полици или лицата, към които доставчикът на финансови услуги има фидуциарно задължение; или

               (b)гарантиране на целостта и стабилността на финансовата система на някоя от страните.

               2.Когато тези мерки не са съобразени с разпоредбите на настоящото споразумение, те не се използват за неизпълнение на задълженията на страната по споразумението.

               Член SERVIN.5.40: Поверителна информация

               Без да се засяга трета част [Правоприлагане и съдебно сътрудничество по наказателноправни въпроси], никоя от разпоредбите на настоящото споразумение не може да се тълкува като изискваща някоя страна да разкрива информация относно деловата дейност и сметките на отделни потребители или поверителна или представляваща изключителна собственост информация, с която разполагат публичноправните субекти.

               Член SERVIN.5.41: Международни стандарти

               Страните полагат всички усилия да гарантират, че на тяхна територия се прилагат и изпълняват международно договорените стандарти в сектора на финансовите услуги за регулиране и контрол, за борба с изпирането на пари и финансирането на тероризма и за борба с укриването и избягването на данъци. Такива международни договорени стандарти са, inter alia, тези, приети от Г-20, Съвета за финансова стабилност (СФС), Базелския комитет по банков надзор (БКБН), по-специално неговия „Основен принцип за ефективен банков надзор“, Международната асоциация на органите за застрахователен надзор (МАОЗН), по-специално нейните „Основни принципи на застраховането“, Международната организация на комисиите по ценни книжа (MOKЦK), по-специално нейните „Цели и принципи на регулацията на ценните книжа“, Работната група за финансови действия (РГФД) и Глобалния форум за прозрачност и обмен на информация за данъчни цели.

               Член SERVIN.5.42: Нови за територията на някоя от страните финансови услуги

               1.Всяка страна разрешава на доставчик на финансови услуги от другата страна, установил се на нейна територия, да предоставя каквато и да е нова финансова услуга, която тя би разрешила да бъде предоставяна от нейните собствени доставчици на финансови услуги в съответствие със своето законодателство при сходни обстоятелства, при условие че въвеждането на новата финансова услуга не изисква приемането на ново законодателство или изменението на действащо законодателство. Това не се прилага за клонове на другата страна, установени на територията на някоя от страните.

               2.Всяка страна може да определи институционалната и правната форма, под която услугата може да бъде предоставяна и да изисква разрешение за предоставянето на услугата. Когато се изисква подобно разрешение, се взема решение в разумен срок, като разрешението може да бъде отказано само по съображения от пруденциален характер.

               Член SERVIN.5.43: Саморегулиращи се организации

               Когато дадена страна изисква от доставчиците на финансови услуги от другата страна членство или участие във или достъп до саморегулиращи се организации, за да могат те да предоставят финансови услуги на нейна територия, тя гарантира спазването на задълженията по членове SERVIN.2.3 [Национално третиране], SERVIN.2.4 [Третиране като най-облагодетелствана нация] и SERVIN.3.4 [Национално третиране] и SERVIN.3.5 [Третиране като най-облагодетелствана нация].

               Член SERVIN.5.44: Клирингови и платежни системи

               По реда и условията за предоставяне на национално третиране всяка страна предоставя на доставчиците на финансови услуги на другата страна, установени на нейна територия, достъп до клиринговите и платежните системи, управлявани от публичноправни субекти, както и до официалните механизми за финансиране и рефинансиране, които са на разположение в хода на обичайната дейност. Настоящият член не предоставя достъп до инструментите на краен кредитор на съответната страна.

               Раздел 6: Услуги по международен морски транспорт

               Член SERVIN.5.45: Приложно поле и определения

               1.Настоящият раздел се прилага за мерки на някоя от страните, засягащи предоставянето на услуги по международен морски транспорт, в допълнение към глави 1, 2, 3 и 4 и раздел 1 от настоящата глава.

               2.За целите на настоящия раздел и на глави 1, 2, 3 и 4 от настоящия дял:

               (a)„услуги по международен морски транспорт“ означава превоз на пътници или товари с морски плавателни съдове между пристанище на едната страна и пристанище на другата страна или на трета държава, или между пристанища на различни държави членки, включително прякото сключване на договори с доставчици на други транспортни услуги с оглед обхващане на транспортни операции от врата до врата или мултимодални превози по един транспортен документ, но не включва правото да се предоставят такива други транспортни услуги;

               (b)„много модални или „от врата до врата“ транспортни операции“ означава превозване на международни товари с единен транспортен документ при използване на повече от един вид транспорт, включващо международна отсечка по море;

               (c)„международен товар“ означава товар, транспортиран между пристанище на едната страна и пристанище на другата страна или на трета държава, или между пристанища на различни държави членки;

               (d)„спомагателни морски услуги“ означава услуги по обработка на товари за морски превоз, услуги по митническо оформяне, услуги по съхранение и складиране на контейнери, услуги по корабно агентиране, морски спедиторски услуги и услуги по съхранение и складиране;

               (e)„услуги по обработка на товари за морски транспорт“ означава дейности, упражнявани от пристанищни дружества, включително от оператори на терминали, но невключващи преките дейности на докерите, ако работната сила е организирана независимо от пристанищното дружество или дружеството оператор на терминал; обхванатите дейности включват организацията и надзора на:

               (i)
                     товаренето или разтоварването на товари на или от кораб;

               (ii)
                     закрепването или освобождаването на товари; и

               (iii)
                     приемането или предаването и съхраняването на товари преди изпращането им или след разтоварването им;

               (f)„услуги по митническо оформяне“ означава дейности, които се състоят в изпълняването от името на друга страна на митническите формалности във връзка с вноса, износа или транзитния превоз на товари, независимо дали тази услуга представлява основната дейност на доставчика на услуги, или е обичайно допълнение на основната му дейност;

               (g)„услуги по подреждане и складиране на контейнери“ означава дейности, които се състоят в съхраняване на контейнери в пристанищните райони или на сушата с цел пълнене, разтоварване, поправка и предоставянето им за превоз на товари;

               (h)„услуги на морски агенции“ означава дейности, които се състоят в представляване, в рамките на дадена географска зона, в качеството на агент на търговските интереси на една или няколко морски линии или морски превозвачи за следните цели:

               (i)
                     маркетинг и продажба на услуги за морски транспорт и на свързани услуги, от оформяне на офертата до фактурирането, издаване на коносаменти от името на дружествата, покупка и препродажба на необходимите свързани услуги, подготовка на документите и предоставяне на необходимата търговска информация; и

               (ii)
                     организиране, от името на дружествата, на временния престой на кораба или поемането на товари при необходимост;

               (i)„услуги за фидерни превози“ означава, без да се засяга обхватът на дейностите, които могат да бъдат счетени за каботаж съгласно съответното национално законодателство, предварителното и последващо транспортиране по море на международни товари, включително като товари на части и сухи или течни насипни товари, между пристанища, намиращи се на територията на някоя от страните, при условие че тези международни товари са „по маршрут“, т.е. насочени към дадено местоназначение или идват от пристанище на натоварване извън територията на тази страна;

               (j)„морски спедиторски услуги“ означава дейност, които се състоят се в организирането и контрола на дейностите по превоз от името на изпращачите, посредством уреждането на транспортни и спомагателни услуги, изготвянето на документи и предоставянето на търговска информация;

               (k)„пристанищни услуги“ означават услуги, предоставяни в район на морско пристанище или по воден път, водещ към такъв район, от управляващия пристанището орган, негови подизпълнители или други доставчици на услуги за подпомагане превоза на товари или пътници; и

               (l)„услуги по съхранение и складиране“ означава услуги по съхранение на замразени или охладени стоки, услуги по складирането на течности или газове в резервоари, както и други услуги по съхранение и складиране.

               Член SERVIN.5.46: Задължения

               1.Без да се засягат несъответстващите на изискванията мерки или други мерки, посочени в членове SERVIN.2.7 [Несъответстващи на изискванията мерки и изключения] и SERVIN.3.6 [Несъответстващи на изискванията мерки], всяка страна прилага принципа на неограничен достъп до международните морски пазари и търгува на комерсиална и недискриминационна основа:

               (a)за кораби, плаващи под флага на другата страна, или експлоатирани от доставчици на услуги от другата страна — третиране, не по-неблагоприятно от това, предоставено на собствените й кораби, по отношение на, inter alia:

               (i)
                     достъпа до пристанища;

               (ii)
                     използването на пристанищна инфраструктура;

               (iii)
                     използването на морски спомагателни услуги; и

               (iv)
                     митнически съоръжения и определяне на кейове и съоръжения за товарене и разтоварване; включително свързани такси и налози;

               (b)предоставяне на доставчиците на услуги по международен морски транспорт от другата страна на срокове и условия, които са както разумни, така и не по-неблагоприятни от тези, прилагани за нейните собствени доставчици или плавателни съдове или за плавателни съдове или доставчици от трета държава (включително такси и налози, спецификации и качество на предоставяната услуга), следните пристанищни услуги: пилотиране, теглене на буксир и помощ от влекач, зареждане с провизии, зареждане с гориво и вода, събиране на отпадъци и унищожаване на баласта, услуги на пристанищната управа, навигационно осигуряване, съоръжения за ремонт при извънредни обстоятелства, услуги по пускане на котва, престой на пристанище, довеждане до и отвеждане от котвена стоянка и оперативни наземни услуги, необходими за експлоатацията на корабите, включително комуникации и снабдяване с вода и електричество;

               (c)разрешаване на доставчиците на услуги за международен морски транспорт от другата страна, при условие че е разрешено от компетентния орган, когато е приложимо, да преместват притежавани или наети празни контейнери, които не се превозват като товар срещу заплащане, между пристанищата на Обединеното кралство или между пристанища на държава членка; и

               (d)разрешаване на доставчиците на услуги за международен морски транспорт от другата страна да предоставят услуги за фидерни превози между пристанищата на Обединеното кралство или между пристанища на държава членка, при условие че е разрешено от компетентния орган, когато е приложимо.

               2.Когато прилага принципите, посочени в параграф 1, всяка страна:

               (a)не въвежда клаузи за разпределяне на превоза на товари в бъдещи споразумения с трети държави относно международните услуги по морски транспорт, включително отнасящи се до търговията със сухи и течни насипни товари и редовните търговски линии, и прекратява в разумен срок действието на подобни клаузи за разпределяне на превоза на товари, в случай че такива са включени в предходни споразумения;

               (b)не приема или запазва в сила мерки, с които се изисква всички или част от каквито и да са международни товари да бъдат превозвани изключително от плавателни съдове, регистрирани в съответната страна или притежавани или контролирани от физически лица на съответната страна;

               (c)премахва и се въздържа от въвеждане на едностранни мерки или административни, технически и други пречки, които биха представлявали скрити ограничения или биха имали дискриминационен ефект върху свободното предоставяне на услуги в международния морски транспорт; и

               (d)не възпрепятства доставчиците на услуги по международен морски транспорт от другата страна да се договарят пряко с други доставчици на транспортни услуги за много модални или „от врата до врата“ транспортни операции.

               Раздел 7: Правни услуги

               Член SERVIN.5.47: Обхват

               1.Настоящият раздел се прилага по отношение на мерките на някоя от страните, засягащи предоставянето на определени правни услуги, в допълнение към глави 1, 2, 3 и 4 от настоящия дял, както и към раздели 1 и 2 от настоящата глава.

               2. Настоящият раздел по никакъв начин не засяга правото на някоя от страните да регулира и контролира предоставянето на определени правни услуги на нейна територия по недискриминационен начин.

               Член SERVIN.5.48: Определения

               За целите на настоящия раздел:

               а)„определени правни услуги“ означава правни услуги във връзка с правото на националната  юрисдикция и международното публично право, с изключение на правото на Съюза;

               б)„местна юрисдикция“ означава юрисдикцията (или част от юрисдикцията) на държавата членка, или на Обединеното кралство, в която адвокат е придобил своето национално професионалното звание или, в случай на адвокат, който е придобил национално професионално звание в повече от една юрисдикция, която и да е от тези юрисдикции;

               в)„право на националната юрисдикция“ означава правото на националната юрисдикция на адвоката
                  31
               ;

               г)„професионално звание в националната  юрисдикция“ означава:

               (i)за адвокат от Съюза — професионално звание, придобито в държава членка, което разрешава предоставянето на правни услуги в тази държава членка; или

               (ii)за адвокат от Обединеното кралство — званието адвокат, баристър или солиситър, което разрешава предоставянето на правни услуги в която и да е част от юрисдикцията на Обединеното кралство;

               д)„адвокат“ означава:

               (i)физическо лице от Съюза, което е получило разрешение в държава членка, да предоставя правни услуги под професионално звание в националната  юрисдикция; или

               (ii)физическо лице от Обединеното кралство, което е получило разрешение в която и да е част от юрисдикцията на Обединеното кралство да предоставя правни услуги под професионално звание в националната  юрисдикция;

               е)
                     „адвокат от другата страна“ означава:

               (i)когато „другата страна“ е Съюзът — адвокат, посочен в буква д), подточка i); или

               (ii)когато „другата страна“ е Обединеното кралство — адвокат, посочен в буква д), подточка ii); и

               ж)„ правни услуги“ означава следните услуги:

               i) правни консултации; и

               ii) услуги по арбитраж, помирение и медиация (но с изключение на тези услуги, предоставяни от физически лица, както е посочено в член SERVIN 4.1 [Приложно поле и определения]
                  32
               .

               „Правни услуги“ не включва процесуално представителство пред административни агенции, съдилища и други надлежно учредени официални съдилища на някоя от страните, правни консултации и правни услуги по разрешения, документиране и сертифициране, предоставяни от юристи, на които са възложени публични функции в правораздаването, като например нотариуси, „huissiers de justice“ или други „officiers publics et ministériels“, както и услуги, предоставяни от съдебни изпълнители, които са назначени с официален правителствен акт.

               Член SERVIN.5.49: Задължения

               1. Всяка страна позволява на адвокат от другата страна да предоставя на нейна територия определени правни услуги под професионалното звание на националната юрисдикцията на този адвокат в съответствие с членове SERVIN 2.2 [Достъп до пазара], SERVIN 2.3. [Национално третиране], SERVIN 3.2 [Достъп до пазара] и SERVIN 3.4. [Национално третиране] и SERVIN 4.4. [Доставчици на услуги по договор и независими специалисти].

               2.
                     Когато някоя страна (приемащата юрисдикция) изисква вписване на нейна територия като условие за предоставянето на определени правни услуги от адвокат от другата страна съгласно параграф 1, изискванията и процедурата за това вписване не трябва:

               (a)да са по-неблагоприятни от тези, които се прилагат за физическо лице от трета държава, което предоставя правни услуги във връзка с правото на трета държава или международното публично право съгласно професионалното звание на това лице в трета държава на територията на приемащата юрисдикция; и

               (b)да представляват или да са равностойни на всяко изискване за преквалификация или допускане до юридическата професия на приемащата юрисдикция.

               3.
                     Параграф 4 се прилага за предоставянето на определени правни услуги съгласно параграф 1 чрез установяване.

               4.
                     Всяка страна позволява на юридическо лице от другата страна да установи клон на нейна територия, чрез който се предоставят определени правни услуги
                  33
                съгласно параграф 1, в съответствие със и при условията, определени в глава 2 [Либерализация на инвестициите] от настоящия дял. Това не засяга изискванията определен процент от акционерите, собствениците, съдружниците или директорите на юридическо лице да притежават квалификация или да упражняват определена професия, като например адвокати или счетоводители.

               Член SERVIN.5.50: Несъответстващи на изискванията мерки

               1.Член 5.49 [Задължения] не се прилага за:

               а)съществуваща несъответстваща на изискванията мярка на някоя от страните на равнище:

               (i)за Съюза:

               А)
                     Съюзът, както е посочено в списъка на Съюза в приложение SERVIN-1 [Съществуващи мерки];

               Б)централното държавно управление на държава членка, както е посочено в списъка на Съюза в приложение SERVIN-1 [Съществуващи мерки];

               В)регионално правителство на държава членка, както е посочено в списъка на Съюза в приложение SERVIN-1 [Съществуващи мерки]; или

               Г)управление на местно равнище, различно от посоченото в буква В); и

               (ii)за Обединеното кралство:

               А)централното държавно управление, както е посочено в списъка на Обединеното кралство в приложение SERVIN-1 [Съществуващи мерки];

               Б)регионално правителство, както е посочено в списъка на Обединеното кралство в приложение SERVIN-1 [Съществуващи мерки]; или

               В)управление на местно равнище;

               б)продължаването или незабавното подновяване на несъответстваща на изискванията мярка, посочена в буква а); или

               в)изменение на несъответстваща на изискванията мярка, посочена в букви а) и б), доколкото това не намалява съответствието на мярката, както е съществувала непосредствено преди изменението, с член SERVIN.5.49 [Задължения].

               2. Член SERVIN.5.49 [Задължения] не се прилага за мярка на някоя от страните, която е в съответствие с резервите, условията или квалификациите, посочени по отношение на сектор, подсектор или дейност, изброени в приложение SERVIN.2 [Бъдещи мерки].

               3.
                     Настоящият раздел се прилага без да засяга приложение SERVIN-4 [Доставчици на услуги по договор и независими специалисти].

               Дял ІІІ: Електронна търговия

               Глава 1: Общи разпоредби

               Член DIGIT.1 Цел

               Целта на настоящия дял е да се улесни електронната търговия, да се преодолеят неоснователните пречки пред търговията по електронен път и да се осигури отворена, сигурна и надеждна онлайн среда за предприятията и потребителите.

               Член DIGIT.2 Обхват

               1.
                     Настоящият дял се прилага за мерки на страна, засягащи търговията по електронен път.

               2.
                     Настоящият дял не се прилага за аудио-визуалните услуги.

               Член DIGIT.3 Право на регулиране

               Страните потвърждават отново правото си да приемат регулаторни мерки в рамките на своите територии за постигане на легитимни цели на политиката в области като общественото здраве, безопасността, околната среда или обществения морал, социалната закрила или защитата на потребителите, защитата на неприкосновеността на личния живот и личните данни, както и насърчаването и опазването на културното многообразие.

               Член DIGIT.4 Изключения

               От съображения за правна сигурност се уточнява, че настоящия дял по никакъв начин не възпрепятства страните да приемат или да запазват в сила мерки в съответствие с член EXC.1 [Общи изключения], член EXC.4 [Изключения за сигурност] и член SERVIN.5.39 [Пруденциални мерки] по посочените в тях причини от обществен интерес.

               Член DIGIT.5 Определения

               1.Определенията в дял IІ [Услуги и инвестиции], член SERVIN.1.2 [Определения] от настоящата позиция се прилагат към настоящия дял.

               2.За целите на настоящия дял:

               (a)„потребител“ означава всяко физическо лице, което използва обществена далекосъобщителна услуга не за професионални цели;

               (b)„съобщения за целите на директния маркетинг“ означава всяка форма на търговска реклама, чрез която физическо или юридическо лице предава маркетингови съобщения директно на ползвател чрез обществена далекосъобщителна услуга и обхваща като минимум електронна поща и текстови и мултимедийни съобщения (SMS и MMS);

               (c)„електронна автентификация“ означава електронен процес, който позволява потвърждаването на:

               (I)електронната идентификация на физическо или юридическо лице, или

               (II)произхода и целостта на данните в електронна форма;

               (d)„услуга за електронна препоръчана поща“ означава услуга, която позволява предаването на данни между трети лица по електронен път, предоставя доказателство във връзка с обработката на предаваните данни, включително доказателство за изпращането и получаването на данните, и защитава предаваните данни срещу риск от загуба, кражба, повреда или непозволени изменения;

               (e)„електронен печат“ означава данни в електронна форма, използвани от юридическо лице, които се добавят към други данни в електронна форма или са логически свързани с тях, за да се гарантират произходът и целостта на последните;

               (f)„електронен подпис“ означава данни в електронна форма, които се добавят към или са логически свързани с други данни в електронна форма и който:

               (I)се използва от физическо лице за съгласуване на данните в електронна форма, за които се отнася; и

               (II)е свързан с данните в електронна форма, за които се отнася по такъв начин, че всяко последващо изменение в данните да може да бъде открито;

               (g)„електронен времеви печат“ означава данни в електронна форма, които свързват други данни в електронна форма с конкретен момент във времето и представляват доказателство, че последните данни са съществували в съответния момент;

               (h)„електронна удостоверителна услуга“ означава електронна услуга, състояща се от:

               (I)създаването, проверката и валидирането на електронни подписи, електронни печати, електронни времеви печати, електронно регистрирани услуги за доставка, както и удостоверения, свързани с тези услуги;

               (II)създаването, проверката и валидирането на удостоверения за автентичност на уебсайт; или

               (III)съхраняването на електронни подписи, печати или удостоверения, свързани с тези услуги;

               (i)„публични данни“ означава данни, притежавани или държани от което и да е равнище на управление и от неправителствени органи при упражняване на правомощията, предоставени им от всяко равнище на управление;

               (j)„обществена далекосъобщителна услуга“ означава всяка далекосъобщителна услуга, която предлага на обществеността на общо основание;

               (k)„ползвател“ означава всяко физическо или юридическо лице, което използва обществена далекосъобщителна услуга.

               Глава 2: Потоци от данни и защита на личните данни

               Член DIGIT.6 Трансгранични потоци от данни

               1.Страните се ангажират да гарантират трансграничните потоци от данни с цел улесняване на търговията в цифровата икономика. За тази цел трансграничните потоци от данни между страните не се ограничават от някоя от страните, като:

               (a)изисква използването на компютърни съоръжения или мрежови елементи на територията на страната с цел обработка, включително като налага използването на компютърни съоръжения или мрежови елементи, които са сертифицирани или одобрени на територията на някоя от страните;

               (b)изисква локализирането на данните на територията на страната с цел съхранение или обработка;

               (c)забранява съхранението или обработката на територията на другата страна; или

               (d)обвързва трансграничното прехвърляне на данни с използването на изчислителни съоръжения или мрежови елементи на територията на страните или с изискванията за локализиране на територията на страните.

               2.Страните правят преглед на прилагането на настоящата разпоредба и оценяват нейното функциониране в срок от три години от датата на влизане в сила на настоящото споразумение. Всяка страна може по всяко време да предложи на другата страна да преразгледа списъка на ограниченията, изброени в параграф 1. Такова искане се разглежда добронамерено.

               Член DIGIT.7 Защита на личните данни и неприкосновеността на личния живот

               1.Всяка от страните признава, че физическите лица имат право на защита на личните данни и неприкосновеността на личния живот и че високите стандарти в това отношение допринасят за доверието в цифровата икономика и за развитието на търговията.

               2.Разпоредбите на настоящото споразумение не възпрепятстват по никакъв начин някоя от страните да приема или запазва в сила мерки за защита на личните данни и неприкосновеността на личния живот, включително по отношение на трансграничното предаване на данни, при условие че законодателството на страната предвижда инструменти, позволяващи предаване при условия с общо приложение
                  34
                за защита на предаваните данни.

               3.Всяка страна информира другата страна за всяка мярка, посочена в параграф 2, която приема или запазва в сила.

               Глава 3: Специални разпоредби

               Член DIGIT.8 Мита върху предаваните по електронен път данни

               1.Предаваните по електронен път данни се считат за предоставянето на услуга по смисъла на дял II [Услуги и инвестиции] от настоящата позиция.

               2.Страните не налагат мита върху предаваните по електронен път данни.

               Член DIGIT.9 Без предварително разрешение

               1.Никоя от страните не изисква предварително разрешение за предоставяне на услуга по електронен път единствено на основание, че услугата се предоставя онлайн, и не приема или запазва в сила други изисквания с равностоен ефект.

               Услуга се предоставя онлайн, когато се предоставя по електронен път и без едновременно присъствие на страните.

               2.Параграф 1 не се прилага за далекосъобщителни услуги, услуги за радио- и телевизионно излъчване, хазартни услуги, услуги за процесуално представителство или за услуги на нотариуси или еквивалентни професии, доколкото съдържат пряко и специфично участие в упражняването на държавна власт.

               Член DIGIT.10: Сключване на договори по електронен път

               1.Всяка страна гарантира, че договори могат да се сключват по електронен път и че нейното законодателство нито създава пречки за използването на електронни договори, нито води до лишаване от правно действие и валидност само на основание, че договорът е сключен по електронен път.

               2.Параграф 1 не се прилага по отношение на:

               (a)услуги за радио- и телевизионно излъчване;

               (b)услуги, свързани с хазартни игри;

               (c)услуги по процесуално представителство;

               (d)услуги на нотариуси или еквивалентни професии, съдържащи пряко и специфично участие в упражняването на държавна власт;

               (e)договори, които изискват лично присъствие;

               (f)договори, които установяват или прехвърлят права върху недвижими имоти;

               (g)договори, които изискват по закон участието на съдилища, държавни органи или професионални организации, които упражняват държавна власт;

               (h)договори за гаранции, обезпечения, предоставени от лица, които действат извън рамките на собствената им търговска, икономическа или професионална дейност; или

               (i)договори, уреждани от семейното или наследственото право.

               Член DIGIT.11 Електронна автентификация и електронна удостоверителна услуга

               1.Никоя от страните не отрича правното действие и допустимостта като доказателство в съдебно производство на електронен документ, електронен подпис, електронен печат или електронен времеви печат или на данни, изпратени и получени с използването на услуга за електронна препоръчана поща единствено на основание, че са в електронна форма.

               2.Никоя от страните не приема или запазва в сила мерки, с които:

               (a)се забранява на страните по дадена електронна трансакция съвместно да определят подходящи методи за електронна автентификация на техните трансакции; или

               (b)не се позволява на страните по електронна трансакция да могат да докажат на съдебните и административните органи, че използването на електронна автентификация или на електронна удостоверителна услуга в тази трансакция е в съответствие с приложимите законови изисквания.

               3.Независимо от параграф 2, страна може да изиска начинът за електронна автентификация или удостоверителната услуга да бъдат сертифицирани от орган, акредитиран в съответствие с нейното законодателство или да отговаря на определени стандарти за ефективност, които да бъдат обективни, прозрачни и недискриминационни и да се отнасят само до специфичните характеристики на съответната категория сделки.

               Член DIGIT.12: Прехвърляне или достъп до изходния код

               1.Никоя от страните не изисква прехвърляне или достъп до изходния код на софтуер, притежаван от физическо или юридическо лице на другата страна.

               2.От съображения за правна сигурност се уточнява, че:

               (a)общите изключения, изключенията по отношение на сигурността и пруденциалните мерки, посочени в член DIGIT.4 [Изключения], се прилагат за мерки на страна, приети или поддържани в контекста на процедура по сертифициране; и

               (b)параграф 1 от настоящия член не се прилага за доброволно прехвърляне или предоставяне на достъп до изходен код на търговска основа от физическо или юридическо лице на другата страна, като например в контекста на сделка за обществена поръчка или свободно сключен договор.

               3.Настоящият член не засяга по никакъв начин:

               (a)изискване на съд или административен правораздавателен орган или изискване на орган за защита на конкуренцията съгласно конкурентното право на съответната страна, за да се предотврати или се отстрани ограничение или нарушение на конкуренцията;

               (b)изискване от регулаторен орган съгласно законовите или подзаконовите нормативни актове на някоя страна, свързани със защитата на обществената безопасност по отношение на потребителите онлайн, при спазването на гаранции срещу неразрешено разкриване;

               (c)защита и осигуряване съблюдаването на права върху интелектуална собственост; и

               (d)правото на дадена страна да предприема мерки в съответствие с член III от СДП, включено в дял VI [Обществени поръчки], член PPROC.2 [Включване на някои разпоредби на СДП и попадащи в обхвата обществени поръчки] от настоящата позиция.

               Член DIGIT.13 Доверие на потребителите в онлайн услугите

               1.Като признава значението на повишаването на доверието на потребителите в електронната търговия, всяка страна приема или запазва в сила  мерки за осигуряване на ефективна защита на потребителите, участващи в трансакции с електронна търговия, включително, но не ограничено до, мерки, които да:

               (a)забраняват измамни и подвеждащи търговски практики;

               (b)изискват от доставчиците на стоки и услуги добросъвестни действия и съблюдаване на справедливите търговски практики, в това число чрез забраната да таксуват потребителите за непоискани стоки и услуги;

               (c)изискват от доставчиците на стоки или услуги да предоставят на потребителите ясна и изчерпателна информация, включително когато действат чрез доставчици на посреднически услуги, относно тяхната самоличност и данни за контакт, за съответната транзакция, включително основните характеристики на стоките или услугите и пълната цена, включително всички приложими такси и приложимите права на потребителите (в случай на доставчици на посреднически услуги, това включва възможността за предоставяне на такава информация от доставчика на стоки или услуги); и

               (d)предоставят на потребителите достъп до обезщетение за нарушаване на техните права, включително право на средства за правна защита, ако стоките или услугите се заплащат и не са доставени или предоставени в съответствие с договореностите.

               2.Страните признават важността от възлагането на техните агенции за защита на потребителите или други съответни органи на адекватни правоприлагащи правомощия и значението на сътрудничеството между тези агенции с цел защита на потребителите повишаване на доверието на онлайн потребителите.

               Член DIGIT.14 Нежелани съобщения за целите на директния маркетинг

               1.
                     Всяка страна гарантира ефективна защита на ползвателите срещу нежелани съобщения за целите на директния маркетинг.

               2.
                     Всяка страна гарантира, че съобщенията за директен маркетинг няма да се изпращат до ползватели, които са физически лица, освен ако не са дали съгласието си в съответствие със законодателството на всяка страна за получаване на такива съобщения.

               3.
                     Независимо от параграф 2, дадена страна позволява на физическите или юридическите лица, които са събрали, в съответствие с условията, определени в законодателството на тази страна, данните за контакт на ползвател в контекста на доставката на стоки или услуги, да изпращат директни маркетингови съобщения до този ползвател за своите подобни стоки или услуги.

               4.
                     Всяка страна гарантира, че директните маркетингови съобщения са ясно разпознаваеми като такива, ясно разкриват от чие име са направени и съдържат необходимата информация, позволяваща на ползвателите по всяко време да поискат да бъде преустановено тяхното безплатно изпращане.

               5.
                     Всяка страна предоставя на ползвателите достъп до правна защита срещу доставчиците на директни маркетингови съобщения, които не отговарят на мерките, приети или запазени в сила в съответствие с параграфи 1—4.

               Член DIGIT.15 Отворени публични данни

               1.Страните признават, че улесняването на публичния достъп до публичните данни и на тяхното използване допринася за стимулиране на икономическото и социалното развитие, конкурентоспособността, производителността и иновациите.

               2.Доколкото някоя страна реши да направи публичните данни достъпни за обществеността, тя се стреми да гарантира, доколкото е осъществимо, че данните:

               (a)са във формат, който позволява лесно търсене, извличане, използване, повторно използване и преразпределение;

               (b)са в машинночетим и пространствено активиран формат;

               (c)съдържат описателни метаданни, които са възможно най-стандартни;

               (d)се предоставят чрез надеждни, лесни за ползване и свободно достъпни приложно-програмни интерфейси;

               (e)се актуализират редовно;

               (f)не подлежат на условия за употреба, които са дискриминационни или ненужно ограничават повторната употреба; и

               (g)се предоставят за повторна употреба при пълно спазване на съответните правила на страните за защита на личните данни.

               3.Страните се стремят да си сътрудничат, за да набележат начини, по които всяка от страните може да разшири достъпа и използването на публичните данни, които страната е оповестила публично, с цел увеличаване и създаване на възможности за стопанска дейност извън използването им от публичния сектор.

               Член DIGIT.16 Сътрудничество по регулаторни въпроси във връзка с цифровата търговия

               1.Страните обменят информация по регулаторни въпроси в контекста на цифровата търговия, която се отнася до следното:

               (a)признаването и улесняването на оперативно съвместими електронни удостоверителни услуги и услуги за електронна автентификация;

               (b)третирането на за директните маркетингови съобщения;

               (c)защитата на потребителите; и

               (d)всякакви други въпроси от значение за развитието на цифровата търговия, включително нововъзникващите технологии.

               2.Параграф 1 не се прилага по отношение на правилата и гаранциите на някоя от страните за защита на личните данни и неприкосновеността на личния живот, включително по отношение на трансграничното предаване на лични данни.

               Член DIGIT.17 — Договорености относно компютърните услуги

               1.Страните се споразумяват, че за целите на либерализирането на търговията с услуги и инвестициите в съответствие с дял II [Услуги и инвестиции] от настоящата позиция следните услуги се считат за компютърни и свързани услуги, независимо дали се предоставят чрез мрежа, включително интернет:

               (a)консултантска дейност, разработване на стратегии, анализ, планиране, изготвяне на спецификации, проектиране, развойна дейност, инсталиране, внедряване, интегриране, изпитване, откриване и отстраняване на неизправности, актуализиране, техническа поддръжка, техническа помощ или управление на или за компютри или компютърни системи;

               (b)компютърни програми, определени като наборите от инструкции, необходими за осигуряване на функционирането и взаимодействието между компютрите (в отделните компютри и между тях), както и консултантска дейност, разработване на стратегии, анализ, планиране, изготвяне на спецификации, проектиране, развойна дейност, инсталиране, внедряване, интегриране, изпитване, откриване и отстраняване на неизправности, актуализиране, техническа поддръжка, техническа помощ, управление или употреба на или за компютърни програми;

               (c)услуги за обработка, съхранение, хостинг на данни или поддържане на бази данни;

               (d)техническо обслужване и ремонт на офис техника и оборудване, включително на компютри; и

               (e)услуги по обучение на персонала на клиенти във връзка с компютърни програми, компютри или компютърни системи, некласифицирани другаде.

               От съображения за правна сигурност се уточнява, че услугите, които са възможни в резултат на компютърни и свързани услуги, различни от изброените в параграф 1, не се считат за компютърни и свързани услуги сами по себе си.

               Дял IV: Движение на капитали, плащания, парични преводи и временни защитни мерки

               Член CAP.1: Цели

               Целта на настоящия дял е да направи възможно свободното движение на капитали и плащания, свързани с трансакции, либерализирани съгласно настоящото споразумение.

               Член CAP.2: Текуща сметка

               Всяка страна позволява, в свободно конвертируема валута и в съответствие с Учредителния договор на Международния валутен фонд, всички плащания и парични преводи по отношение на трансакции по текущата сметка на платежния баланс, които попадат в обхвата на настоящото споразумение.

               Член CAP.3: Движение на капитали

               1.
                     Всяка страна позволява, по отношение на трансакции по капиталовата и финансовата сметка на платежния баланс, свободното движение на капитали за целите на либерализиране на инвестициите и други трансакции, както е предвидено в дял II [Услуги и инвестиции] от настоящата позиция.

               2.
                     Страните се консултират помежду си в Специализирания комитет по услугите, за да улеснят движението на капитали помежду си с цел насърчаване на търговията и инвестициите.

               Член CAP.4: Мерки, засягащи движението на капитали, плащания или паричните преводи

               1.Членове CAP.2 [Текуща сметка] и CAP.3 [Движение на капитали] не могат да се тълкуват като препятстващи страните да прилагат своите законови и подзаконови нормативни актове, свързани с:

               (a)несъстоятелността, неплатежоспособността или защитата на правата на кредиторите;

               (b)емитирането, търговията или сделките с ценни книжа, или фючърси, опции и други финансови инструменти;

               (c)финансовото отчитане или документирането на движението на капитали, плащания или парични преводи, когато това е необходимо за подпомагане на правоприлагащите или финансовите регулаторни органи;

               (d)престъпленията или наказуемите деяния, или заблуждаващите или измамните практики;

               (e)гарантиране на изпълнението на определения или решения в съдебни или административни производства; или

               (f)социалната сигурност, обществените пенсионни схеми или задължителните спестовни схеми.

               2.Законовите и подзаконовите нормативни актове, посочени в параграф 1, не се прилагат по своеволен или дискриминационен начин, нито могат по друг начин да представляват прикрито ограничение на движението на капитали, плащанията или паричните преводи.

               Член CAP.5: Временни защитни мерки

               1.При извънредни обстоятелства на сериозни затруднения за функционирането на икономическия и паричен съюз на Съюза, или опасност от възникване на такива, Съюзът може да приеме или да запази в сила защитни мерки по отношение на движението на капитали, плащанията или паричните преводи за период, който не надвишава шест месеца.

               2.Мерките, посочени в параграф 1, са ограничени до степента, която е строго необходима.

               Член CAP.6: Ограничения в случай на затруднения във връзка с платежния баланс или външното финансиране

               1.Ако някоя страна изпитва сериозни затруднения, свързани с платежния баланс или с външната финансова позиция, или е изправена пред заплахата от такива, тя може да приеме или да запази в сила ограничителни мерки по отношение движението на капитали, плащанията или паричните преводи
                  35
               .

               2.Мерките по параграф 1 следва:

               (a)да са съвместими с Учредителния договор на Международния валутен фонд;

               (b)да не надхвърлят ограниченията, необходими за справяне с обстоятелствата, посочени в параграф 1;

               (c)да са временни и с подобряване на описаната в параграф 1 ситуация поетапно отпадат;

               (d)избягват ненужно засягане на търговските, икономическите и финансовите интереси на другата страна; и

               (e)да са недискриминационни спрямо трети държави в сходни ситуации.

               3.По отношение на търговията със стоки всяка от страните може да приема ограничителни мерки, за да защити външното си финансиране или платежния си баланс. Тези мерки трябва да са в съответствие с ГАТТ от 1994 г. и Договореността относно разпоредбите за платежния баланс на Общото споразумение за митата и търговията от 1994 г.

               4.В случай на търговия с услуги всяка от страните може да приема ограничителни мерки, за да защити външното си финансиране или платежния си баланс. Тези мерки следва да са в съответствие с член XII от ГАТС.

               5.Всеки път, когато някоя от страните запазва в сила или приема мерки, посочени в параграфи 1 и 2, тя своевременно уведомява за тях другата страна.

               6.Ако някоя от страните приеме или запазва в сила ограничения съгласно настоящия член, страните незабавно провеждат консултации в Специализирания търговски комитет по услугите, инвестициите и дигиталната търговия, освен ако се провеждат консултации в други форуми. Комитетът прави оценка на затрудненията, свързани с платежния баланс или с външното финансиране, които са довели до съответните мерки, като взема предвид, наред с друго, фактори като:

               (a)естеството и сериозността на затрудненията;

               (b)външната икономическа и търговска конюнктура; и

               (c)други възможни коригиращи мерки, които може да са на разположение.

               7.При консултациите по параграф 6 се подлага на оценка съответствието на всякакви  ограничителни мерки с параграфи 1 и 2. Всички констатации от статистическо или фактическо естество, представени от Международния валутен фонд, се приемат и при заключенията се взема предвид оценката на Международния валутен фонд за платежния баланс и за външната финансова позиция на засегнатата страна.

               Дял V: Интелектуална собственост

               Глава 1: Общи разпоредби

               Член IP.1: Цели

               Целите на настоящия дял са:

               а)
                     улесняване на създаването, производството и пазарната реализация на иновативни и творчески продукти между страните чрез намаляване на нарушенията и пречките за такава търговия, като по този начин се допринася за по-устойчива и приобщаваща икономика; и

               б)
                     гарантиране на адекватно и ефективно равнище на закрила и защита на правата върху интелектуална собственост.

               Член IP.2: Обхват

               1.
                     Настоящият дял допълва и допълнително уточнява правата и задълженията на всяка страна по Споразумението ТРИПС и други международни договори в областта на интелектуалната собственост, по които те са страна.

               2.
                     Настоящият дял не препятства никоя от страните да въведе по-широки закрила и защита на правата върху интелектуална собственост, отколкото се изисква по настоящия дял, при условие че тези закрила и защита  не противоречат на настоящия дял.

               Член IP.3: Определения

               За целите на настоящия дял се прилагат следните определения:

               а)
                     „Парижка конвенция“ означава Парижката конвенция за закрила на индустриалната собственост от 20 март 1883 г., последно преразгледана в Стокхолм на 14 юли 1967 г.;

               б)
                     „Бернска конвенция“ означава Бернската конвенция за закрила на литературните и художествените произведения от 9 септември 1886 г., преразгледана в Париж на 24 юли 1971 г. и изменена на 28 септември 1979 г.;

               в)
                     „Римска конвенция“ означава Международната конвенция за закрила на артистите — изпълнители, продуцентите на звукозаписи и излъчващите организации, съставена в Рим на 26 октомври 1961 г.;

               г)
                     „СОИС“ означава Световната организация за интелектуална собственост;

               д)
                     „права върху интелектуална собственост“ означава всички категории интелектуална собственост, попадащи в обхвата на членове IP.7 [Автори]—IP.37 [Сортове растения] от настоящия дял и част II, раздели 1—7 от Споразумението по ТРИПС. Закрилата на интелектуалната собственост включва закрила срещу нелоялната конкуренция по смисъла на член 10а от Парижката конвенция ;

               е)
                     „гражданин“ означава, по отношение на съответното право върху интелектуална собственост, лице от някоя от страните, което отговаря на критериите за допустимост за закрила, предвидени в Споразумението ТРИПС и многостранни споразумения, сключени и администрирани под егидата на СОИС, по което някоя от страните е договаряща страна.

               Член IP.4: Международни споразумения

               1.Страните потвърждават своя ангажимент за спазване на международните споразумения, по които са страна:

               а)
                     Споразумението ТРИПС;

               б)
                     Римската конвенция;

               в)
                     Бернската конвенция;

               г)
                     Договора на Световната организация за интелектуална собственост (СОИС) за авторското право , приет в Женева на 20 декември 1996 г.;

               д)
                     Договора на СОИС за изпълненията и звукозаписите, приет в Женева на 20 декември 1996 г.;

               е)
                     Протокола относно Мадридското споразумение по отношение на международната регистрация на марки, приет в Мадрид на 27 юни 1989 г., изменен на 3 октомври 2006 г. и на 12 ноември 2007 г.;

               ж)
                     Договора относно правото на търговските марки, подписан в Женева на 27 октомври 1994 г.

               з)
                     Маракешкия договор за улесняване на достъпа до публикувани произведения за слепи хора, лица с нарушено зрение или с други увреждания, които не позволяват четенето на печатни материали, приет в Маракеш на 27 юни 2013 г.;

               и)
                     Женевският акт към Хагското споразумение относно международната регистрация на промишлените дизайни от 2 юли 1999 г.

               2.Всяка страна полага всички разумни усилия за ратифициране или присъединяване към следните международни споразумения:

               а)
                     Договора относно аудиовизуалните изпълнения, приет в Пекин на 24 юни 2012 г.;

               б)
                     Сингапурския договор за правото в областта на търговските марки, подписан в Сингапур на 27 март 2006 г.;

               Член IP.5: Изчерпване на правата

               Настоящият дял не засяга свободата на страните да определят дали и при какви условия се прилага изчерпването на правата върху интелектуална собственост.

               Член IP.6: Национално третиране

               1.По отношение на всички категории интелектуална собственост, попадащи в обхвата на настоящия дял, всяка страна следва да предостави на лицата с национална принадлежност към другата страна третиране, не по-неблагоприятно от третирането, което предоставя на лицата с национална принадлежност към самата нея, що се отнася до закрилата на интелектуалната собственост, когато се отнася до вече предвидените изключения съответно в Парижката конвенция, Бернската конвенция, Римската конвенция и Споразумението относно интелектуална собственост върху интегралните схеми, сключено във Вашингтон на 26 май 1989 г. Относно артистите-изпълнители, продуцентите на звукозаписи и излъчващите организации това задължение се отнася само за правата, предвидени в настоящото споразумение.

               2.За целите на параграф 1 от настоящия член „закрила“ включва въпросите, засягащи наличността, придобиването, обхвата, запазването в сила и прилагането на права върху интелектуална собственост, както и въпросите, засягащи използването на права върху интелектуална собственост, специално уредени в настоящия дял, включително мерки за предотвратяване заобикалянето на ефективните технологични мерки, посочени в член IP.16 [Защита на технологичните мерки] и мерките относно информацията за управление на правата, посочена в член IP.17 [Задължения във връзка с информацията за управление на правата].

               3.Страните могат да се възползват от изключенията, разрешени съгласно параграф 1, във връзка със свои съдебни и административни процедури, включително да изискват от гражданин на другата страна да посочи адрес за призоваване на нейна територия или да назначи представител на нейна територия, ако тези изключения са:

               а)
                     необходими за осигуряване на спазването на законови или подзаконови разпоредби на съответната страна, които не са в противоречие с настоящия дял; или

               б)
                     не се прилагат по начин, който би представлявал прикрито ограничение за търговията.

               4.Параграф 1 не се прилага за процедури, предвидени в многостранни споразумения, сключени под егидата на СОИС по отношение на придобиването или запазването в сила на права на интелектуална собственост.

               Глава 2: Стандарти за правата върху интелектуална собственост

               Раздел 1: Авторско право и сродни права

               Член IP.7: Автори

               Всяка страна предоставя на авторите изключителното право да разрешават или забраняват:

               а)
                     прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на техните произведения;

               б)
                     всяка форма на публично разпространение, чрез продажба или по друг начин, на оригинала на техните произведения или на копия от него;

               в)
                     всяко публично съобщаване на техните произведения по кабел или по безжичен път, включително публичното разпространение на техни произведения по такъв начин, че всеки да може да има достъп до тях от място и по време по свой избор;

               г)
                     отдаването под наем с търговска цел на неограничен кръг от лица на оригиналите или на копия от тях; всяка от страните може да предвиди, че настоящата буква не се прилага за сгради или произведения на приложните изкуства.

               Член IP.8: Артисти-изпълнители

               Всяка страна предоставя на артистите-изпълнители изключителното право да разрешават или забраняват:

               а)
                     записването на техните изпълнения;

               б)
                     прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на записите на техните изпълнения;

               в)
                     публичното разпространение, чрез продажба или по друг начин, на записите на техните изпълнения;

               г)
                     публичното разпространение по кабел или по безжичен път на записи на техните изпълнения по такъв начин, че всеки да може да има достъп до тях от място и по време по свой избор;

               д)
                     излъчването по безжичен път и публичното разпространение на техните изпълнения, освен ако самото изпълнение вече представлява излъчено изпълнение или е създадено чрез записване;

               е)
                     отдаването под наем с търговска цел на неограничен кръг от лица на записи на техни произведения.

               Член IP.9: Продуценти на звукозаписи

               Всяка страна  предоставя на продуцентите на звукозаписи изключителното право да разрешават или забраняват:

               а)
                     прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на техните звукозаписи;

               б)
                     публичното разпространение, чрез продажба или по друг начин, на техни звукозаписи, включително копия;

               в)
                     публичното разпространение по кабел или по безжичен път на техните звукозаписи по такъв начин, че всеки да може да има достъп до тях от място и по време по свой избор;

               г)
                     отдаването под наем с търговска цел на неограничен кръг от лица на техни звукозаписи.

               Член IP.10: Излъчващи организации

               Всяка страна предоставя на излъчващите организации изключителното право да разрешават или забраняват:

               а)
                     записите на техните предавания, независимо от това дали тези предавания се излъчват по жичен или безжичен път, включително чрез кабел или спътник;

               б)
                     прякото или непрякото, временното или постоянното възпроизвеждане по какъвто и да е начин и в каквато и да е форма, изцяло или отчасти, на записи на техните предавания, независимо от това дали тези предавания се излъчват по жичен или безжичен път, включително чрез кабел или спътник;

               в)
                     публичното разпространение по жичен или безжичен път на записи на техните предавания, независимо дали тези предавания се излъчват по жичен или безжичен път, включително чрез кабел или сателит, по такъв начин, че всеки да може да има достъп до тях от място и по време по свой избор;

               г)
                     публичното разпространение чрез продажба или по друг начин, на записи, включително копия от тях, на техни предавания, независимо дали тези предавания се излъчват по жичен или безжичен път, включително чрез кабел или сателит;

               д)
                     повторното излъчване на техните предавания по безжичен път и публичното разпространение на техните предавания, ако това съобщаване се извършва на места, достъпни за обществеността срещу заплащането на входна такса.

               Член IP.11: Излъчване и публично съобщаване на звукозаписи, публикувани с търговска цел

               1.Всяка страна предоставя право на еднократно справедливо възнаграждение, което ползвателят заплаща на артистите-изпълнители и на продуцентите на звукозаписи, ако публикуван с търговска цел звукозапис или възпроизвеждането на такъв звукозапис се използва за излъчване или за публично съобщаване.

               2.Всяка страна гарантира, че еднократното справедливо възнаграждение се разпределя между съответните артисти-изпълнители и продуценти на звукозаписи. Всяка страна може да въвежда законодателство, което, в случай че отношенията между артистите-изпълнители и продуцентите не подлежат на уреждане по реда на договор, урежда разпределянето на еднократното справедливо възнаграждение между артистите-изпълнители и продуцентите.

               3.Всяка страна може да предостави по-широки права по отношение на публичното излъчване и съобщаване на звукозаписи, публикувани с търговска цел, на изпълнителите и продуцентите на звукозаписи.

               Член IP.12: Срок на действие на закрилата

               1.Правата на автор върху произведение се закрилят  докато авторът е жив и 70 години след неговата смърт, независимо от датата, когато произведението е направено публично достояние по законен начин.

               2.За целите на прилагането на параграф 1 всяка страна може да предвиди специални правила за изчисляване на срока на закрила на музикална композиция с думи, произведения на съавторство, както и на кинематографични или аудио-визуални произведения. Всяка страна може да предвиди специални правила за изчисляване на срока на закрила на анонимни произведения или произведения под псевдоним.

               3.Правата на излъчващите организации изтичат 50 години след първото излъчване на дадено предаване, независимо дали това предаване е излъчено по жичен или безжичен път, включително чрез кабел или спътник.

               4.Правата на артистите-изпълнители за техните изпълнения по начин, различен от звукозапис, изтичат 50 години след датата на записа на изпълнението или, ако са законно публикувани или законно публично съобщени през този период, 50 години след първото публикуване или публично съобщаване, в зависимост от това кое от двете събития настъпи по-рано.

               5.Правата на артистите изпълнители за техните изпълнения, записани под формата на звукозаписи, изтичат 50 години след датата на записа на изпълнението или, ако са законно публикувани или законно публично съобщени през този период, 70 години след това действие, в зависимост от това кое от двете събития настъпи по-рано.

               6.Правата на продуцентите на звукозаписи изтичат 50 години,  след като е направен записът, или, ако е законно публикуван публично през този период, 70 години след публикуването. При липса на законно публикуване, ако звукозаписът е бил законно публично съобщен през този период, срокът на закрила е 70 години от този акт на съобщаване. Всяка страна предвижда ефективни мерки, за да гарантира, че реализираните приходи през 20-те години закрила отвъд 50-те години, се разпределят справедливо между артистите-изпълнители и продуцентите на звукозаписите.

               7.Сроковете, определени в настоящия член, започват да текат от първи януари на годината, следваща годината, през която е настъпило събитието, което ги поражда.

               8.Всяка страна може да предвиди по-дълги срокове на закрила от предвидените в настоящия член.

               Член IP.13: Право на препродажба

               1.Всяка страна предвижда в полза на автора на оригинално произведение на графично или пластично изкуство право на препродажба, което е неотчуждаемо и от което той не може да се откаже дори предварително, за получаването на възнаграждение въз основа на продажната цена, получена при всяка препродажба на произведението след първото прехвърляне на произведението от автора.

               2.Правото, посочено в параграф 1, се прилага към всички актове на препродажба, в която участват като продавачи, купувачи или посредници професионалисти на пазара на изкуство като зали за продажба, художествени галерии и, най-общо, всеки търговец на произведения на изкуството.

               3.Всяка страна може да предвиди правото, посочено в параграф 1, да не се прилага към актове на препродажба, когато продавачът е придобил произведението директно от автора по-малко от три години преди тази препродажба и когато продажната цена не превишава определен минимален размер.

               4.Процедурата за събиране на възнаграждението и неговия размер се определят от законодателството на всяка от страните.

               Член IP.14: Колективно управление на права

               1.Страните насърчават сътрудничеството между своите съответни организации за колективно управление с цел насърчаване на достъпността до произведения и други закриляни обекти на съответните си територии и трансфера на приходи от права между съответните организации за колективно управление за използването на тези произведения или други закриляни обекти.

               2.Страните следва да насърчават прозрачността на организациите за колективно управление, по-специално по отношение на приходите от права, които те събират, приспаданията, които прилагат към приходите от права, които събират, използването на събраните приходи от права, политиката на разпределение и техния репертоар.

               3.Страните се стремят да улесняват договореностите между съответните си организации за колективно управление на авторски права относно недискриминационното третиране на носителите на права, чиито права се управляват от тези организации съгласно споразумения за представителство.

               4.Страните си сътрудничат с цел подкрепа на организациите за колективно управление, установени на тяхна територия и представляващи друга организация за колективно управление, установена на територията на другата страна, чрез споразумение за представителство, с оглед на това да се гарантира, че те точно, редовно и добросъвестно изплащат дължимите суми на представляваните организации за колективно управление, както и че предоставят на представляваната организация за колективно управление на информация за размера на приходите от права, събрани от нейно име, и всички приспадания, направени от тези приходи от права.

               Член IP.15 Изключения и ограничения

               Всяка страна ограничава изключенията и ограниченията на правата, съдържащи се в членове IP.7 [Автори]—IP.11 [Излъчване и публично съобщаване на звукозаписи, публикувани с търговска цел], единствено до определени специални случаи, които не противоречат на нормалното използване на произведенията или на другите закриляни обекти и не засягат по необоснован начин законните интереси на носителите на правата.

               Член IP.16: Защита на технологичните мерки

               1.Всяка страна осигурява подходяща правна защита срещу заобикалянето на всички ефективни технологични мерки, което съответното лице извършва със знанието или когато има достатъчно основания да предполага, че действа с тази цел. Всяка страна може да предвиди специален режим за правна защита на технологичните мерки, използвани за защита на компютърните програми.

               2.Всяка страна осигурява подходяща правна защита срещу производството, вноса, разпространението, продажбата, наема, рекламата с цел продажба или наем или притежаването за търговски цели на устройства, продукти или компоненти, или предоставянето на услуги, които:

               а)
                     се популяризират, рекламират или продават с цел заобикаляне на;

               б)
                     имат само ограничена търговско значима цел или използване, различно от заобикаляне на;

               в)
                     са предимно проектирани, произведени, адаптирани или осъществени с цел да позволят или улеснят заобикалянето на всички ефективни технологични мерки за защита.

               3.За целите на настоящия раздел „технологични мерки“ означава технологии, устройства или компоненти, които в нормалния ход на работата си са предназначени да предотвратят или ограничат по отношение на произведения или други обекти действия, които не са разрешени от носителя на авторското право или на сродно право, обхванато от настоящия раздел. Технологичните мерки за защита се считат за ефективни, когато закриляното произведение или друг закрилян обект е контролиран от носителите на права чрез прилагането на контрол на достъпа или на защитен процес като кодиране, смущаване (заглушаване) или друго преобразуване на произведението или на друг закрилян обект, или механизъм за контрол върху копирането, с който се постига целта за защита.

               4.Независимо от правната защита, предвидена в параграф 1 от настоящия член, всяка страна може да предприеме подходящи мерки, ако е необходимо, за да гарантира, че адекватната правна защита срещу заобикалянето на ефективни технологични мерки, предвидени в съответствие с настоящия член, не препятства бенефициерите  на изключенията или ограниченията, предвидени в съответствие с член IP.15 [Изключения и ограничения], да се ползват от тези изключения или ограничения.

               Член IP.17: Задължения във връзка с информацията за режима на правата

               1.Всяка от страните осигурява адекватна правна защита срещу всяко лице, което извършва съзнателно и без разрешение някое от следните действия:

               а)
                     премахване или промяна на представена в електронна форма информация за режима на правата;

               б)
                     разпространение, внос с цел разпространение, излъчване, публично съобщаване или разпространение на произведения или на други обекти, защитени съгласно настоящия раздел, от които без разрешение е била премахната или изменена представената в електронна форма информация за режима на правата;

               ако това лице знае или има достатъчно основания да предполага, че с действията си подбужда, позволява, улеснява или прикрива нарушение на авторското право или на сродните му права съгласно законодателството на някоя от страните.

               2.За целите на настоящия член „информация за режима на правата“ означава всяка информация, предоставена от носителите на правата, която идентифицира произведението или друг обект, посочен в настоящия член, автор или друг носител на правата, или информация за реда и условията за използване на произведението или друг обект, както и номера или кодове, представляващи такава информация.

               3.Параграф 2 се прилага, ако някой от тези елементи на информация е приложен към копие или се извежда във връзка с публичното съобщаване на произведение или друг обект, посочен в настоящия член.

               Раздел 2: Марки

               Член IP.18: Класификация на марките

               Всяка от страните поддържа система за класификация на марки, която е в съответствие със Споразумението от Ница относно международната класификация на стоките и услугите за целите на регистрирането на марки от 15 юни 1957 г., изменена и преразгледана.

               Член IP.19: Знаци, от които може да се състои марката

               Марката може да се състои от всякакви знаци, по-специално думи, включително лични имена, или рисунки, букви, цифри, цветове, формата на стоката или нейната опаковка, или звуци, при условие че тези знаци могат:

               а)
                     да отличат стоките или услугите на едно предприятие от тези на други предприятия;

               б)
                     да бъдат представени в съответния регистъра на марки на всяка от страните по начин, който дава възможност на компетентните органи и на обществеността да определят ясния и точен предмет на защитата, която се предоставя на техния притежател.

               Член IP.20: Права, предоставени от марката

               1.Всяка страна предвижда, че регистрацията на марка предоставя на притежателя изключителни права върху нея. Притежателят има право да забрани на всяко трето лице да използва в търговската дейност без негово съгласие:

               а)
                     всеки знак, идентичен с регистрираната марка, по отношение на стоки или услуги, идентични с тези, за които марката е регистрирана;

               б)
                     всеки знак, при който поради идентичността или сходството му с регистрираната марка и идентичността или сходството на стоките или услугите, защитени от тази марка и от знака, съществува вероятност от объркване на част от обществото, което включва вероятността от свързване на знака с регистрираната марка.

               2.Притежателят на регистрирана марка има право да попречи на всички трети лица да внасят в процеса на търговия стоки в съответната страна, където марката е регистрирана, без да ги освобождават за свободно обращение на тази територия, когато тези стоки, включително опаковки, идват от трети държави и или другата страна и върху тях е поставено без разрешение други държави или другата страна върху тях е поставена без разрешение марка, която е идентична с регистрираната по отношение на такива стоки марка или която не може да бъде отличена в основните си аспекти от тази марка.

               3.Правото на притежателя на марка съгласно параграф 2 изтича, ако в хода на производство по установяване на нарушение на марката, деклараторът или държателят на стоките представи доказателства, че притежателят няма право да забрани пускането на стоките на пазара в държавата на крайно местоназначение.

               Член IP.21: Процедура по регистрация

               1.Всяка страна предвижда система за регистрация на марки, при които всяко окончателно отрицателно решение, взето от съответната администрация по марките, включително частичните откази на регистрация, следва да се съобщава писмено на съответното лице, да бъде надлежно мотивирано и да подлежи на обжалване.

               2.Всяка страна предвижда възможността трети лица да възразяват срещу заявки за регистрация на марка или, при необходимост, срещу регистрациите на марки. Това производство по възражение е състезателно.

               3.Всяка страна осигурява публично достъпна електронна база данни на заявките за регистрация на марки и на регистрациите на марки.

               4.Всяка страна полага всички усилия за осигуряване на система за електронно подаване на заявки и обработка, регистрация и поддръжка на марки.

               Член IP.22: Общоизвестна марка

               За целите на осигуряване на защитата на общоизвестни марки, както е посочено в член 6а от Парижката конвенция и член 16, параграфи 2 и 3 от Споразумението ТРИПС, всяка от страните прилага Общата препоръка за разпоредби, касаещи закрилата на общоизвестните марки, приета от Асамблеята на страните от Парижкия съюз за защита на индустриалната собственост и Генералната асамблея на СОИС по време на тридесет и четвъртата сесия на асамблеите на държавите членки на СОИС, проведена от 20 до 29 септември 1999 г.

               Член IP.23: Изключения от правата, предоставяни от марката

               1.Всяка страна предвижда ограничени изключения от правата, предоставяни от марката, като например справедливата употреба на описателни понятия, включително географски указания, и може да предвиди други ограничени изключения, при условие че тези изключения вземат предвид законните интереси на притежателя на марката и на трети лица.

               2.Марката не дава право на притежателя да забранява на трети лица да използват, в процеса на търговия:

               а)
                     името или адреса на третото лице — когато третото лице е физическо лице;

               б)
                     знаци или указания за вида, качеството, количеството, предназначението, стойността, географския произход, времето на производство на стоките или на предоставяне на услугите, или други характеристики на стоките или услугите; или

               в)
                     марката с цел идентифициране или посочване на стоки или услуги като такива на притежателя на тази марка, по-специално когато използването на тази марка е необходимо, за да се означи предназначението на продукт или услуга, най-вече като принадлежности или резервни части;

               при условие че третото лице ги използва в съответствие с почтените практики в областта на производството или търговията.

               3.Марката не дава право на притежателя да забрани на трето лице да използва в процеса на търговия по-ранно право, което важи само по отношение на конкретен район, доколкото това право е признато от законите на засегнатата страна и се използва в границите на територията, за която е признато.

               Член IP.24: Основания за отмяна на регистрацията

               1.Всяка страна предвижда, че марка може да бъде отменена, ако през непрекъснат период от пет години марката не е била реално използвана в съответната територия на страната във връзка със стоките или услугите, за които е регистрирана, и не съществуват основателни причини за неизползването.

               2.Всяка страна предвижда възможност за отмяна на регистрацията на марка, ако в срок от пет години след датата на приключване на процедурата по регистрация тя не е била реално използвана на съответната територия от нейния притежател или с негово съгласие във връзка със стоките или услугите, за които е регистрирана, без основателни причини за неизползване.

               3.Въпреки това никое лице не може да претендира, че правата на притежателя върху марката следва да бъдат отменени, ако през интервала между изтичането на този период и подаването на искането за отмяна, реалното използване на марката е започнато или възобновено. Започването или възобновяването на използването в трите месеца, предхождащи подаването на искането за отмяна, и най-рано при изтичането на непрекъснат период на неизползване от пет години, не се взема предвид, когато подготовката за започването или възобновяването е извършена, след като притежателят е узнал, че може да бъде подадено искане за отмяна.

               4.Марката подлежи на отмяна и когато след датата, на която е регистрирана:

               а)
                     вследствие на действията или бездействието на притежателя марката се е превърнала в обичайно търговско наименование на стока или услуга, за които е регистрирана;

               б)
                     в резултат на използването ѝ от притежателя на марката или с негово съгласие за стоките или услугите за които е регистрирана, тя може да въведе обществеността в заблуждение, по-специално по отношение на естеството, качеството или географския произход на тези стоки или услуги.

               Член IP.25: Правото да се забранят подготвителните действия във връзка с използването на опаковки или други средства

               Когато има риск опаковките, етикетите, маркировките, елементите или устройствата за защита или автентичност или другите средства, върху които е поставена марката, биха могли да се използват за стоки или услуги, и тази употреба би представлявала нарушение на правата на притежателя на марка на ЕС по член 9, параграфи 2 и 3, притежателят на тази марка има право да забрани следните действия, извършвани в хода на търговията:

               а)
                     поставянето на знак, идентичен или сходен с марката, върху опаковки, етикети, маркировки, елементи или устройства за защита или автентичност, или всякакви други средства, върху които може да бъде поставяна марката; или

               б)
                     предлагането или пускането на пазара или складирането за тези цели, или вноса или износа на опаковки, етикети, маркировки, елементи или устройства за защита или автентичност, или всякакви други средства, върху които се поставя марката.

               Член IP.26: Заявки, подадени недобросъвестно

               Марка подлежи на обявяване за недействителна, когато заявката за регистрация на марката е подадена недобросъвестно от заявителя. Всяка от страните може да предвиди, че такава марка няма да бъде регистрирана.

               Раздел 3: Промишлен дизайн

               Член IP.27: Закрила на регистрирани промишлени дизайни

               1.Всяка страна предоставя закрила на независимо създадени промишлени дизайни, които са нови и оригинални. Тази закрила се осигурява чрез регистрация и предоставя изключителни права на притежателите на дизайни в съответствие с настоящия раздел.

               За целите на настоящия член всяка от страните може да счита, че дизайн с индивидуален характер е оригинален дизайн.

               2.Притежателят на регистриран промишлен дизайн има право да възпрепятства трети страни, които нямат съгласието на притежателя най-малко да правят, предлагат за продажба, продават, внасят, изнасят, складират продукта, носещ и олицетворяващ защитения дизайн или използването на изделия, носещи или въплъщаващи защитения дизайн, когато тези действия се предприемат за търговски цели.

               3.Когато дизайнът е приложен към или включен в продукт, който е част от съставен продукт, той се смята за нов и оригинален само:

               а)
                     веднъж включена в съставния продукт, съставната част остава видима при обичайна употреба на продукта; и

               б)
                     доколкото видимите особености на частта отговарят на изискванията за новост и оригиналност.

               4.За целите на параграф 3, буква а) „обичайна употреба“  означава употреба от крайния потребител, с изключение на дейностите по поддръжка, сервизно обслужване или ремонт.

               Член IP.28: Продължителност на закрилата

               Продължителността на закрилата, предоставена за регистрирани промишлени дизайни, включително подновяването на регистрирани дизайни, възлиза на общ срок от 25 години от датата на подаване на заявката
                  36
               .

               Член IP.29: Закрила на нерегистрирани промишлени дизайни

               1.Всяка страна предоставя на притежателите на нерегистриран промишлен образец правото да предотвратяват използването на нерегистрирания промишлен дизайн от трето лице, което няма съгласието на притежателя, само когато оспорената употреба е резултат от копиране на нерегистрирания промишлен дизайн на съответната им територия
                  37
               . Тази употреба включва най-малкото предлагането за продажба, пускането на пазара, вноса или износа на продукта.

               2.Продължителността на закрилата, която се предоставя за нерегистриран промишлен дизайн, е най-малко три години от датата, на която промишленият дизайн за първи път е станал общодостъпен на територията на съответната страна.

               Член IP.30: Изключение и изключване

               1.Всяка от страните може да предвиди ограничени изключения по отношение закрилата на промишлените дизайни, включително нерегистриран промишлен дизайн, при условие че тези изключения не противоречат в неразумна степен на обичайната употреба на промишлени дизайни и не нарушават в неразумна степен законните интереси на притежателите на промишлени дизайни, като се отчитат законните интереси на трети лица.

               2.Закрилата не се прилага за промишлени дизайни, разработени основно по технически или функционални съображения. Правото върху промишлен дизайн не поражда права върху характеристики на външния вид на продукт, които трябва да бъдат възпроизведени по необходимост в точната им форма и измерения, за да може продуктът, в който е включен или към който е приложен дизайнът, да бъде механически свързан или поставен във, около или до друг продукт, така че и двата продукта да могат да изпълняват своите функции

               3.Чрез дерогация от параграф 2, промишленият дизайн, в съответствие с условията, определени в член IP.27 [Закрила на регистрирани промишлени дизайни], параграф 1, се състои в промишлен дизайн, чиято цел е да направи възможно многократно сглобяване или свързване на взаимно заменяеми продукти в модулна система.

               Член IP.31: Връзка с авторското право

               Всяка страна следва да гарантира, че промишлените дизайни, включително нерегистрираните промишлени дизайни, подлежат на закрила и съгласно законодателството за авторското право на тази страна от датата, на която промишленият дизайн е бил създаден или записан в каквато и да било форма. Степента, до която се предоставя такава закрила, както и условията за това, включително изискваната степен на оригиналност, се определят от всяка страна.

               Раздел 4: Патенти

               Член IP.32: Патенти и обществено здраве

               1.Страните по споразумението потвърждават значението на Декларацията относно Споразумението ТРИПС и общественото здраве, приета на 14 ноември 2001 г. от Конференцията на министрите на СТО в Доха („Декларацията от Доха“). При тълкуването и прилагането на правата и задълженията по силата на настоящия раздел, всяка страна следва да гарантира съответствие с Декларацията от Доха.

               2.Всяка страна прилага член 31а от Споразумението ТРИПС, както и приложението към Споразумението ТРИПС и допълнението към приложението към Споразумението ТРИПС.

               Член IP.33: Удължаване на срока на предоставената с патент закрила на лекарствени продукти и на продукти за растителна защита

               1.Страните отчитат, че за лекарствените продукти и продуктите за растителна защита
                  38
               , защитени с патент на съответните им територии, може да се прилага административна процедура за разрешаване, преди да бъдат пуснати на техните съответни пазари. Страните признават, че периодът, който изминава между подаването на заявка за патент и първото разрешение за пускане на продукта на съответния им пазар, както е определено за тази цел в съответното им законодателство, може да съкрати срока на действителна закрила съгласно патента.

               2.Всяка страна предвижда допълнителна закрила в съответствие със своите законови и подзаконови нормативни актове за продукт, който е защитен с патент и който е бил предмет на административна процедура за издаване на разрешение, посочена в параграф 1, за да компенсира притежателя на даден патент за намаляването на ефективната патентна защита. Редът и условията за предоставяне на тази допълнителна закрила, включително нейната продължителност, се определят в съответствие със законовите и подзаконовите нормативни актове на страните.

               3.За целите на настоящия дял „лекарствен продукт“ означава:

               a)
                     всяко вещество или комбинация от вещества, представени като притежаващи свойства за лекуване или профилактика на болести по човека или по животните; или

               б)
                     всяко вещество или комбинация от вещества, което може да бъде използвано или предписвано на хора или животни или с цел възстановяване, корекция или промяна на физиологичните функции чрез упражняване на фармакологично, имунологично или метаболитно действие, или с цел поставяне на медицинска диагноза.

               Раздел 5: Защита на неразгласена информация

               Член IP.34: Защита на търговските тайни

               1.Всяка страните предвижда подходящи съдебни производства и средства за защита от гражданскоправен характер в полза на притежателите на търговска тайна с цел предотвратяване на придобиването, използването или разкриването на търговска тайна и получаване на правна защита, когато това придобиване, използване или разкриване се извършва по начин, противоречащ на добросъвестните търговски практики.

               2.За целите на настоящия раздел:

               а)
                     „търговска тайна“ означава информация, която отговаря на всички посочени по-долу изисквания:

               i)
                     да бъде тайна в смисъл, че като цяло или в точната си конфигурация и сбор от компоненти не е общоизвестна или лесно достъпна за лица от средите, които обичайно се занимават с въпросния вид информация;

               ii)
                     да има търговска стойност поради това, че е тайна; и

               iii)
                     да е била предмет на обосновани при дадените обстоятелства действия от страна на законно контролиращото информацията лице с цел запазването ѝ в тайна;

               б)
                     „Притежател на търговска тайна“ означава всяко физическо или юридическо лице, законно контролиращо търговска тайна.

               3.За целите на настоящия раздел за противоречащи на добросъвестните търговски практики се смятат най-малко посочените по-долу търговски практики:

               а)
                     придобиването на търговска тайна без съгласието на притежателя на търговската тайна, когато това придобиване е извършено посредством неразрешен достъп до или присвояване или копиране на документи, предмети, материали, вещества или електронни документи, които са под законния контрол на притежателя на търговската тайна и съдържат търговската тайна или от които тя може да бъде извлечена;

               б)
                     използването или разгласяването на търговска тайна, когато се извършва без съгласието на притежателя на търговската тайна от лице, за което е установено, че отговаря на едно от следните условия:

               (i)
                     придобило е търговската тайна по начин, посочен в буква а);

               (ii)
                     нарушило е споразумение за поверителност или друго задължение да не разкрива търговската тайна; или

               (iii)
                     нарушило е договорно или друго задължение за ограничаване на използването на търговската тайна;

               в)
                     придобиването, използването или разкриването когато и да е извършено то от лице, което към момента на придобиването, използването или разкриването, е знаело или е трябвало да знае при тези обстоятелствата, че търговската тайна е била получена пряко или непряко от друго лице, което е използвало или разкрило незаконно търговската тайна по смисъла на буква б).

               4.Никоя от разпоредбите на настоящия раздел не се разбира като изискване към някоя от страните да смята посочените по-долу действия за противоречащи на добросъвестните търговски практики:

               а)
                     независимо откритие или създаване;

               б)
                     обратния инженеринг на продукт, предоставен на разположение на обществеността  или от лице, което притежава този продукт законно и за което няма правнообвързващо задължение да ограничава придобиването на съответната информация;

               в)
                     придобиването, използването или разкриването на търговска тайна, изисквани или разрешавани от законодателството на всяка от страните;

               г)
                     упражняване на правото на служителите или на представителите на служителите на информация и консултации в съответствие със законовите и подзаконовите нормативни актове на съответната страна.

               5.Нищо в настоящия раздел не трябва да се разбира като засягащо упражняването на свободата на изразяване на мнение и информация, включително свободата и плурализма на медиите, защитени във всяка страна, като ограничаващо мобилността на служителите или като засягащо автономията на социалните партньори и техните права да сключват колективни трудови договори в съответствие с законовите и подзаконовите нормативни актове на страните.

               Член IP.35:  Защита на данни, предоставени с цел получаване на разрешение за пускане на лекарствени продукти на пазара

               1.Всяка страна защитава търговската информация с поверителен характер, представена с цел получаване на разрешение за пускане на пазара на лекарствени продукти (наричано по-долу „разрешение за пускане на пазара“), срещу разкриването ѝ пред трети лица, освен ако са предприети мерки за осигуряване защитата на данните срещу нелоялна търговска употреба или освен когато разкриването е необходимо в името на по-висш обществен интерес.

               2.Всяка страна гарантира, че за ограничен срок,  определен съгласно нейното вътрешно законодателство и в съответствие с условията, определени във вътрешното ѝ законодателство, органът, отговарящ за предоставянето на разрешение за пускане на пазара, не приема последващи заявления за разрешение за пускане на пазара, които се основават на резултатите от предклинични изследвания или клинични изпитвания, представени в заявлението до този орган за първото разрешение за пускане на пазара, без изричното съгласие на притежателя на първото разрешение за пускане на пазара, освен ако в международни споразумения, по които и двете страни са страни, е предвидено друго.

               3.Всяка страна гарантира, че за ограничен срок,  определен съгласно нейното вътрешно законодателство и в съответствие с условията, определени във вътрешното ѝ законодателство, лекарствен продукт, разрешен впоследствие въз основа на резултатите от предклиничните и клиничните изпитвания, посочени в параграф 2, не се пуска на пазара без изричното съгласие на притежателя на първото разрешение за пускане на пазара, освен ако в международни споразумения, по които и двете страни са страни, е предвидено друго.

               4.Настоящият член не засяга допълнителните срокове за закрила, които всяка страна може да предвиди в законодателството си.

               Член IP.36: Защита на данните, предоставени за получаване на разрешение за пускане на пазара на продукти за растителна защита или биоциди

               1.Всяка страна признава временно право на собственика на доклад за изпитване или проучване, представен за първи път с цел получаване на разрешение за пускане на пазара, относно безопасността и ефикасността на активно вещество, продукт за растителна защита или биоциден продукт. По време на този срок докладът за изпитване или изследване не се използва в полза на друго лице, целящо получаване на разрешение за пускане на пазара на активно вещество, продукт за растителна защита или биоцид, освен когато е доказано изричното съгласие на първия собственик. За целите на настоящия член това право се нарича защита на данните.

               2.Докладът от изпитването или проучването, представен за разрешение за пускане на пазара на активно вещество или продукт за растителна защита, трябва да отговаря на следните условия:

               а)
                     да бъде необходим за издаването на разрешението или за изменението на разрешение с цел да се допусне използването на други култури; и

               б)
                     сертифициран е като съответстващ на принципите за добра лабораторна практика или за добра експериментална практика.

               3.Срокът за защита на данните е най-малко 10 години от даването на първото разрешение от съответния орган на територията на страната.

               4.Всяка от страните гарантира, че публичните органи, отговорни за издаването на разрешение за пускане на пазара, няма да използват информацията, посочена в параграфи 1 и 2, в полза на следващ заявител за каквото и да е последващо разрешение за пускане на пазара, независимо дали е билa публично разгласена или не.

               5.Всяка от страните изготвя правила с цел избягване на дублиращи се изпитвания върху гръбначни животни.

               Раздел 6: Сортове растения

               Член IP.37: Закрила на правата върху сортове растения

               Всяка страна защитава правата върху сортовете растения в съответствие с Международната конвенция за закрила на новите сортове растения (UPOV), последно преразгледана в Женева на 19 март 1991 г. Страните си сътрудничат за насърчаване и обезпечаване на съблюдаването на тези права.

               Глава 3: Защита на правата върху интелектуална собственост

               Раздел 1: Общи разпоредби

               Член IP.38: Общи задължения

               1.Всяка от страните предвижда съгласно съответното си законодателство мерки, процедури и средства за правна защита, необходими, за да се гарантира прилагането на правата върху интелектуална собственост.

               За целите на раздели 1, 2 и 4 от настоящата глава терминът „права върху интелектуална собственост“ не включва правата, обхванати от глава 2 [Защита на неразгласена информация], раздел 5.

               2.Мерките, процедурите и средствата за правна защита, посочени в параграф 1:

               а)
                     са справедливи и безпристрастни;

               б)
                     не са ненужно сложни или скъпи, както и не налагат неразумни срокове или неоправдани забавяния;

               в)
                     са ефективни, пропорционални и възпиращи;

               г)
                     прилагат се по такъв начин, че да се избегне създаването на пречки пред законната търговия и  предвиждат предпазни механизми срещу злоупотреба с тях.

               Член IP.39: Лица, които имат право да подадат заявление за прилагане на мерките, процедурите и средствата за защита

               Всяка страна признава като лица, имащи право да изискват прилагането на мерките, процедурите и средствата за правна защита, посочени в раздели 3 и 4 от настоящата глава:

               а)
                     носителите на права върху интелектуална собственост в съответствие с  правото на дадена страна;

               б)
                     всички други лица, упълномощени да ползват тези права, по-специално притежателите на лицензии, доколкото това е позволено от правото на дадена страна и е в съответствие с него; и

               в)
                     федерации и сдружения
                  39
               , доколкото това е позволено от правото на съответната страна и е в съответствие с него.

               Раздел 2: Защита по гражданскоправен и административен ред

               Член IP.40: Мерки за съхраняване на доказателствата

               1.Всяка страна гарантира, че дори преди започване на производство по съществото на спора, въз основа на подадено искане от страна по спора, представила разумни налични доказателства  в подкрепа на твърдението си, че принадлежащото ѝ право върху интелектуална собственост е било нарушено или предстои да бъде нарушено, компетентните съдебни органи могат да разпоредят незабавни и ефективни временни мерки за обезпечаване на съответните доказателства по отношение на предполагаемото нарушение, при спазване на принципите за защита на поверителната информация.

               2.Такива мерки могат да включват подробното описание, със или без вземане на мостри, или физическото изземване на стоките, обект на предполагаемото нарушение, и, когато е целесъобразно, на материалите и средствата, използвани за производството или разпространението на тези стоки, и свързаните с това документи.

               Член IP.41: Доказателства

               1.Всяка страна предприема мерки, за да даде възможност, по искане на страна по спора, която е представила разумно достъпни доказателства, достатъчни, за да подкрепят нейните твърдения, и която при обосновката на тези твърдения е посочила доказателства, които са под контрола  на противната страна, компетентните съдебни органи да разпоредят противната страна да представи тези доказателства, при спазване на принципите за защита на поверителната информация.

               2.Всяка страна също така предприема необходимите мерки, за да се даде възможност на компетентните съдебни органи да разпоредят, когато е целесъобразно, в случаи на нарушаване на право върху интелектуална собственост, извършено в търговски мащаб, и при същите условия като в параграф 1, съобщаването на банкови, финансови или търговски документи под контрола на противната страна, при спазване на принципите за защита на поверителната информация.

               Член IP.42: Право на информация

               1.Всяка страна гарантира, че при гражданско производство относно нарушение на право върху интелектуална собственост и в отговор на обосновано и съразмерно искане от страна на ищеца, компетентните съдебни органи могат да разпоредят нарушителят или което и да е друго лице да предостави информация относно произхода и дистрибуторските мрежи на стоките или услугите, с които се нарушава  правото върху интелектуална собственост.

               2.За целите на параграф 1 „всяко друго лице“ означава лице, което:

               а)
                     е установено, че притежава стоките, обект на нарушението, в търговски мащаб;

               б)
                     е установено, че използва услугите, обект на нарушението, в търговски мащаб;

               в)
                     е установено, че предоставя в търговски мащаб услугите, използвани при действията по извършване на нарушение; или

               г)
                     е било посочено от лицето, упоменато в букви a), б) или в), като участник в производството, изработването или дистрибуцията на стоките или в предоставянето на услугите.

               3.Информацията, посочена в параграф 1, включва по целесъобразност следното:

               а)
                     имената и адресите на производителите, фабрикантите, дистрибуторите, доставчиците и други предходни собственици на стоките или услугите, както и предполагаемите търговци на едро и на дребно;

               б)
                     информация за произведените, изработените, доставените, получените или поръчаните количества, както и цената, получена за въпросните стоки или услуги.

               4.Параграфи 1 и 2 се прилагат, без да се засягат други закони на някоя от страните, с които:

               а)
                     на носителите на права се дава правото да получат по-пълна информация;

               б)
                     се урежда използването в граждански производства на информацията, съобщена съгласно настоящия член;

               в)
                     се урежда отговорността за злоупотреба с правото на информация;

               г)
                     се дава възможност за отказ да се предостави информация, която би принудила лицето, посочено в параграф 1, да признае собственото си участие или това на свои близки роднини в нарушаването на право върху интелектуална собственост;

               д)
                     се урежда защитата на поверителността на източниците на информация или обработката на лични данни.

               Член IP.43: Временни и обезпечителни мерки

               1.Всяка страна гарантира, че по молба на ищеца съдебните органи могат да постановят привременна мярка срещу предполагаемия нарушител, чието  предназначение е да се предотврати евентуално непосредствено предстоящо нарушение на право върху интелектуална собственост или да се забрани — временно, а когато е приложимо, и под условие за налагане на периодична имуществена санкция,  когато това е предвидено от законодателството на тази страна — продължаването на твърдените нарушения на това право или тяхното продължаване да се обвърже с условие за внасяне на обезпечение с цел да се гарантира обезщетение за носителя на правото. Привременната мярка може също така да се постанови при същите условия срещу посредник, чиито услуги се използват от трето лице за нарушаване на право върху интелектуална собственост.

               2.Всяка страна гарантира, че нейните съдебни органи могат, по искане на ищеца, да разпоредят изземването или предаването на стоките, за които има съмнение, че нарушават право върху интелектуална собственост, така че да се предотврати тяхното навлизане или движение по търговските канали.

               3.В случай на твърдяно нарушение, извършено в търговски мащаб, всяка  страна гарантира, че ако ищецът докаже, че са налице обстоятелства, поради които е вероятно да бъде възпрепятстван да получи обезщетение за вреди, съдебните органи могат да разпоредят, като обезпечителна мярка, налагането на запор или възбрана върху движимите и недвижимите вещи на предполагаемия нарушител, включително върху банковите му сметки и други активи. За тази цел компетентните органи могат да разпоредят да се съобщи за банкови, финансови или търговски документи или да се даде подходящ достъп до съответната информация.

               4.Всяка страна гарантира, че по отношение на мерките, посочени в параграфи 1, 2 и 3, нейните съдебни органи са упълномощени да изискват от заявителя да предостави всички разумно достъпни доказателства, за да се уверят в достатъчна степен в това, че заявителят е притежател на правото и че правото на заявителя се нарушава или че това нарушение непосредствено предстои.

               Член IP.44: Коригиращи мерки

               1.Всяка страна гарантира, че нейните съдебни органи могат да разпоредят, по искане на ищеца и без да се засягат обезщетенията, евентуално дължими на притежателя на правото по причина на нарушението, и без никаква компенсация, унищожаването или поне окончателното изтегляне от търговските канали на стоките, за които е установено, че нарушават право върху интелектуална собственост. Когато е целесъобразно, при същите условия, съдебните органи могат да разпоредят също унищожаването на материали и средства, използвани предимно за създаването или производството на такива стоки.

               2.Съдебните органи на всяка страна разполагат с правомощието да разпоредят изпълнението на тези мерки да бъде за сметка на нарушителя, освен ако са посочени особени причини за отклонение от това правило.

               Член IP.45: Съдебни разпореждания

               Всяка  страна гарантира, че когато със съдебно решение е установено нарушение на право върху интелектуална собственост, съдебните органи могат да постановят съдебно разпореждане срещу нарушителя, целящо да забрани по-нататъшно извършване на нарушението. Всяка страна също така гарантира, че съдебните власти могат да издадат разпореждане срещу посредници, чиито услуги се използват от трето лице за нарушаване на право върху интелектуална собственост.

               Член IP.46: Алтернативни мерки

               Всяка страна може да предвиди, че в необходимите случаи и по молба на лицето, което може да подлежи на мерките, предвидени в  член IP.44 [Коригиращи мерки] и/или член IP.45 [Съдебни разпореждания], компетентните съдебни органи могат да постановят заплащане на парично обезщетение на засегнатата страна вместо прилагане на мерките, предвидени в посочените два члена, в случай че лицето е действало непреднамерено и без небрежност, ако изпълнението на въпросните мерки би му причинило несъразмерни вреди и ако паричното обезщетение за потърпевшата страна се прецени за разумно удовлетворително.

               Член IP.47: Обезщетение за вреди

               1.Всяка страна гарантира, че по молба на увредената страна нейните съдебни органи нареждат на нарушителя, който е знаел или е имал разумни основания да знае, че участва в действие, с което се нарушават права, да заплати на носителя на правата обезщетение съобразно действително претърпените от него вреди в резултат на нарушението.

               2.Всяка страна гарантира, че при определянето на обезщетенията нейните съдебни органи:

               а)
                     вземат предвид всички относими аспекти, като например отрицателните икономически последици, в това число пропуснатите ползи, които увредената страна е претърпяла, всички неправомерно получени от нарушителя облаги и когато е целесъобразно, обстоятелства, различни от икономическите фактори, като например неимуществените вреди, причинени на носителя на правото вследствие на нарушението;

               б)
                     като алтернатива на посоченото в буква а) те могат, когато е уместно, да определят обезщетението като еднократна сума въз основа на елементи, като най-малкото размера на лицензионните и авторските възнаграждения и хонорари, които биха били дължими, в случаи че нарушителят е поискал официално разрешение да ползва въпросното право върху интелектуална собственост.

               3.Когато нарушителят неосъзнато или без да има разумни основания да знае е извършил действия, с които е нарушил права, всяка страна може да предвиди, че съдебните органи могат да постановят възстановяване на ползите или плащане на предварително определено обезщетение за вреди.

               Член IP.48: Съдебни разноски

               Всяка страна гарантира, че разумните и съразмерни съдебни разноски и другите разходи, направени от спечелилата страна по спора, като правило се поемат от загубилата страна по спора, освен ако това противоречи на справедливостта.

               Член IP.49: Публикуване на съдебните решения

               Всяка страна гарантира, че при съдебни производства, образувани за нарушение на право върху интелектуална собственост, съдебните органи могат да разпоредят по искане на ищеца и за сметка на нарушителя подходящи мерки за разпространение на информацията във връзка с постановеното решение, в това число излагането му и неговото цялостно или частично публикуване.

               Член IP.50: Презумпция за авторство или собственост

               За целите на прилагането на мерките, процедурите и средствата за правна защита, предвидени в глава 3 [Защита на правата върху интелектуална собственост]:

               а)
                     за да може авторът на литературно или художествено произведение, при липса на доказателства за противното, да се счита за такъв и следователно да бъде упълномощен да образува производство за нарушени права, е достатъчно името на автора да фигурира върху произведението по обичайния начин; и

               б)
                     разпоредбата по буква а) се прилага mutatis mutandis спрямо носителите на права, сродни на авторското право, по отношение на техния обект на закрила.

               Член IP.51: Административни производства

               Доколкото административните производства по съществото на спора са предпоставка за постановяването на защитни мерки в гражданския процес, тези производства трябва да съответстват на принципи, които по същество са равностойни на установените в съответните разпоредби от настоящия раздел.

               Раздел 3: Гражданскоправни съдебни производства и средства за правна защита на търговските тайни

               Член IP.52: Гражданскоправни съдебни производства и средства за правна защита на търговските тайни

               1.Всяка страна гарантира, че на лице, което участва в съдебните производства от гражданскоправен характер, посочени в член IP.34 (Обхват на защита на търговските тайни), параграф 1, или което има достъп до документи, които са част от тези производства, не се разрешава да използва или разкрива търговска тайна или предполагаема търговска тайна, която компетентните съдебни органи, в отговор на надлежно обосновано заявление от заинтересована страна, са определили като поверителна информация и която им е станала известна в резултат на това участие или достъп.

               2.Всяка страна гарантира, че задължението, посочено в параграф 1 , остава в сила след приключване на гражданскоправното съдебно производство, докато това е целесъобразно.

               3.В съдебните производства от гражданскоправен характер, посочени в член IP.34 [Обхват на защита на търговските тайни], параграф 1, всяка от страните предвижда нейните съдебни органи да имат правомощия най-малко:

               а)
                     да разпоредят временни мерки в съответствие със своите законови и подзаконови разпоредби, както и да прекратяват и забраняват използването или разкриването на търговската тайна по начин, противоречащ на добросъвестните търговски практики;

               б)
                     да разпореждат мерки, в съответствие със своите законови и подзаконови разпоредби, постановяващи прекратяване или, в зависимост от случая, забрана за използване или разкриване на търговската тайна по начин, противоречащ на добросъвестните търговски практики;

               в)
                     да разпоредят, в съответствие със своите законови и подзаконови нормативни актове, всяко лице, което е придобило, използвало или разкрило търговска тайна по начин, противоречащ на добросъвестните търговски практики, и което е знаело или е трябвало да знае, че то е придобило, използвало или разкрило търговска тайна по начин, противоречащи на добросъвестните търговски практики, да заплати на притежателя на търговската тайна на обезщетение съобразно действителните вреди, понесени  в резултат от това придобиване, използване или разкриване на търговската тайна;

               г)
                     да предприемат специални мерки, необходими за запазване на поверителността на всяка търговска тайна или твърдяна търговска тайна, използвана или споменавана в производствата, посочени в член IP.34 [Обхват на защита на търговските тайни], параграф 1. Тези специални мерки могат да включват, в съответствие със съответните законови и подзаконови нормативни актове на всяка страна, включително правото на защита, възможността за пълно или частично ограничаване на достъпа до определени документи; за ограничаване на достъпа до изслушвания и до съответните записи или протоколи от тях; както и за предоставяне на неповерителна версия на съдебно решение, в която пасажите, съдържащи търговски тайни, са заличени или редактирани.

               д)
                     да налагат санкции на всяко лице, участващо в съдебното производство, което не изпълни или откаже да изпълни съдебните разпореждания относно защитата на търговската тайна или предполагаемата търговска тайна.

               4.Всяка страна гарантира, че заявление за мярката, процедурите или средствата за правна защита, предвидени в настоящия член, се отхвърля, когато твърдяното придобиване, използване или разкриване на търговска тайна. противоречащо на добросъвестните търговски практики. е било осъществено в съответствие с нейните законови и подзаконови нормативни актове:

               а)
                     за разкриване на неправомерно поведение, неправомерни действия или незаконна дейност с цел защита на обществения интерес;

               б)
                     за разкриване от служители на  представители на страните като част от  законното упражняване от тези представители на техните функции, както и като необходимо за тази цел;

               в)
                     за защита на законен интерес, признат от законите и подзаконовите нормативни актове на съответната страна.

               Раздел 4: Мерки за защита от страна на митническите органи

               Член IP.53: Гранични мерки

               1.По отношение на стоките под митнически контрол всяка страна  приема или запазва в сила процедури, съгласно които носител на права може да подаде заявление до компетентен орган
                  40
                да спре вдигането на — или да задържи — стоки, за които има съмнение. За целите на настоящия подраздел „стоки, за които има съмнение“ означава стоки, за които има съмнение, че нарушават марки, авторски права и сродни права, географски указания, патенти, полезни модели, промишлени дизайни, топографии на интегрални схеми и права върху сортове растения.

               2.Всяка страна разполага с електронни системи, с помощта на които митниците управляват предоставените или регистрираните заявления.

               3.Всяка страна гарантира, че нейните компетентни  органи не начисляват такса за покриване на административните разходи, произтичащи от обработката на заявление или регистрация.

               4.Всяка страна гарантира, че нейните компетентни органи вземат решение за одобряване или регистриране на заявление в рамките на разумен срок.

               5.Всяка страна предвижда заявленията, посочени в параграф 1, да се прилагат по отношение на многократни доставки.

               6.По отношение на стоките под митнически контрол всяка страна гарантира, че нейните митнически органи могат да действат по собствена инициатива за спиране на вдигането или задържането на стоки, за които има съмнения.

               7.Всяка страна гарантира, че нейните митнически органи използват анализ на риска за идентифициране на съмнителни стоки.

               8.Всяка страна може да оправомощи своя митнически орган да предостави на носителя на права, при поискване, информация за стоките, включително тяхното описание и действителни или приблизителни количества, а ако са известни — името и адреса на изпращача, вносителя, износителя или получателя, както и за страната на произход или мястото, от което идват стоките, чието вдигане е преустановено или които са задържани.

               9.Всяка страна разполага с процедури, които позволяват унищожаването на съмнителни стоки, без да е необходимо предварително административно или съдебно производство за формално установяване на нарушенията, когато засегнатите лица се съгласят или не се противопоставят на унищожаването. В случаите, в които такива стоки не биват унищожавани, всяка от страните гарантира, че освен при извънредни обстоятелства, тези стоки се извеждат извън търговските канали, така че да се предотврати нанасянето на щети на притежателя на правата.

               10.Всяка страна следва да разполага с процедури, позволяващи бързо унищожаване на фалшиви марки и пиратски стоки, изпратени в пощенски или експресни куриерски пратки.

               11.Всяка страна предвижда, че при поискване от митническите органи притежателят на одобреното или регистрираното заявление е длъжен да възстанови разходите, понесени от митническите органи или от други лица, действащи от името на митническите органи, от момента на задържане или спиране на вдигането на стоките, включително складиране, обработка и всякакви разходи, свързани с унищожаването на стоките или разпореждането с тях.

               12.Всяка страна може да реши да не прилага настоящия член за вноса на стоки, предлагани на пазара в друга държава от носителите на правото или с тяхно съгласие. Всяка страна може да изключи от прилагането на настоящия член стоки с нетърговски характер, съдържащи се в личния багаж на пътниците.

               13.Всяка страна позволява на своите митнически органи да поддържат редовен диалог и да насърчават сътрудничеството със съответните заинтересовани страни и с други органи, участващи в защитата на правата върху интелектуална собственост.

               14.Страните си сътрудничат по отношение на международната търговия със съмнителни стоки. По-специално страните споделят, доколкото е възможно, съответна информация за търговия със съмнителни стоки, засягаща другата страна.

               15.Без да се засягат други форми на сътрудничество, Протоколът относно административната взаимопомощ по митнически въпроси се прилага по отношение на нарушения на законодателството относно правата върху интелектуална собственост, за прилагането на които митническите органи на съответната страна са компетентни в съответствие с настоящия член.

               Член IP.54: Съответствие с ГАТТ и споразумението ТРИПС

               При прилагането на мерките за граничен контрол с оглед на ефективното прилагане на правата върху интелектуална собственост от митниците, независимо дали са обхванати от настоящия раздел или не, страните гарантират съответствие с техните задължения по ГАТТ от 1994 г. и по споразумението ТРИПС, и по-специално с член V от ГАТТ от 1994 г. и с част III, член 41 и раздел 4 от споразумението ТРИПС.

               Глава 4: Други разпоредби

               Член IP.55: Сътрудничество

               1.Страните си сътрудничат с оглед подпомагане изпълнението на ангажиментите и задълженията, поети в съответствие с настоящия дял.

               2.Областите на сътрудничество включват, но не са ограничени до следните дейности:

               а)
                     обмен на информация относно правната уредба, свързана с правата върху интелектуална собственост и съответните правила за защита и прилагане;

               б)
                     обмен на опит относно напредъка в законодателството, прилагането на правата върху интелектуална собственост и прилагането на централно и местно ниво от митнически, полицейски, административни и съдебни органи;

               в)
                     координация за предотвратяване на износа на фалшифицирани стоки, включително с други държави;

               г)
                     техническа помощ, изграждане на капацитет, обмен и обучение на персонал;

               д)
                     закрила и защита на правата върху интелектуална собственост и разпространение на информация в това отношение сред бизнес кръговете и гражданското общество, наред с други;

               е)
                     повишаване на обществената осведоменост на потребителите и носителите на права;

               ж)
                     засилване на институционалното сътрудничество, особено между службите по интелектуална собственост на двете страни;

               з)
                     повишаване на информираността и осведомеността на широката общественост относно политиките, свързани със закрилата и прилагането на правата върху интелектуална собственост;

               и)
                     насърчаването на защитата и прилагането на правата върху интелектуална собственост с публично-частно сътрудничество с участието на малки и средни предприятия;

               й)
                     изготвяне на ефективни стратегии за идентифициране на адресати и програми за осведомяване с цел повишаване на информираността на потребителите и на медиите относно въздействието на нарушенията на правата върху интелектуална собственост, включително относно рисковете за здравето и безопасността, както и връзката с организираната престъпност.

               3.Страните, пряко или чрез Специализирания комитет по интелектуалната собственост, поддържат контакт по всички въпроси, отнасящи се до прилагането и функционирането на настоящия дял.

               Член IP.56: Доброволни инициативи на заинтересовани страни

               Всяка страна се стреми да улесни доброволните инициативи на заинтересовани страни за намаляване на нарушенията на правата върху интелектуална собственост, включително онлайн и на други пазари, фокусирани върху конкретни проблеми и търсещи практически решения, които са реалистични, балансирани, пропорционални и справедливи за всички заинтересовани страни, включително по следните начини:

               а)
                     всяка страна се стреми да свиква на консенсусна основа заинтересовани страни на нейна територия, за да улеснява доброволни инициативи за намиране на решения и разрешаване на разногласия по отношение на защитата и осигуряването на съблюдаване на правата върху интелектуална собственост и намаляване на нарушенията;

               б)
                     страните се стремят да обменят информация помежду си относно усилията за улесняване на доброволни инициативи на заинтересованите страни на техните съответни територии; и

               в)
                     страните се стремят да насърчават открит диалог и сътрудничество между заинтересованите страни на страните, както и да насърчават заинтересованите страни на страните да намират заедно решения и да отстраняват разногласията по отношение на защитата и осигуряването на съблюдаване на правата върху интелектуална собственост и намаляване на нарушенията.

               Член IP.57: Преглед във връзка с географските указания

               Като отбелязват съответните разпоредби на всяко по-ранно двустранно споразумение между Обединеното кралство, от една страна, и Европейския съюз и Европейската общност за атомна енергия, от друга страна, страните могат съвместно да положат разумни усилия, за да договорят правила за закрила и ефективно прилагане на техните географски указания на вътрешно равнище.

               Дял VI: Обществени поръчки

               Глава 1: Обхват

               Член PPROC.1: Цел

               Целта на настоящия дял е да гарантира достъпа на доставчиците от всяка страна до разширени възможности за участие в процедурите за възлагане на обществени поръчки и да повиши прозрачността на процедурите за възлагане на обществени поръчки.

               Член PPROC.2: Включване на някои разпоредби на СДП и попадащи в обхвата обществени поръчки

               1.
                     Разпоредбите на СДП, посочени в приложение PPROC-1, раздел А, включително приложенията на всяка страна към допълнение I към СДП, са включени в настоящия дял.

               2.
                     За целите на настоящия дял „попадащи в обхвата обществени поръчки“ означава обществени поръчки, за които се прилага член II от СДП и освен това обществените поръчки, изброени в раздел Б от приложение PPROC-1.

               3.
                     По отношение на попадащите в обхвата обществени поръчки всяка страна прилага, mutatis mutandis, разпоредбите на СДП, съдържащи се в раздел А от приложение PPROC-1, относно доставчици, стоки или услуги от другата страна.

               Глава 2: Допълнителни правила за попадащите в обхвата обществени поръчки

               Член PPROC.3: Използване на електронни средства при възлагането на обществени поръчки

               1.
                     Всяка страна гарантира, че нейните възложители  провеждат попадащи в обхвата обществени поръчки по електронен път, доколкото е възможно.

               2.
                     Възложителят се счита, че провежда попадащи в обхвата обществени поръчки по електронен път, ако използва електронни средства за информация и комуникация за:

               а)
                     публикуването на обявления и тръжна документация в процедурите за възлагане на обществени поръчки; и

               б)
                     подаването на заявки за участие и на оферти.

               3.
                     Освен в специални случаи, тези електронни средства за информация и комуникация трябва да бъдат недискриминационни, общодостъпни и оперативно съвместими с продуктите на информационните и комуникационни технологии в обща употреба, както и да не ограничават достъпа до процедурата за възлагане на обществени поръчки.

               4.
                     Всяка страна гарантира, че нейните възложители получават и обработват електронни фактури в съответствие с нейното законодателство.

               Член PPROC.4: Електронно публикуване

               По отношение на попадащите в обхвата обществени поръчки всички обявления за обществени поръчки, включително обявленията за предполагаеми поръчки, обобщените обявления, обявленията за планирани обществени поръчки и обявленията за възлагане на договори следва да са директно достъпни по електронен път, безплатно, чрез една точка за достъп в интернет.

               Член PPROC.5: Подкрепящи доказателства

               Всяка страна гарантира, че при подаването на заявленията за участие или при подаването на офертите възложителите не изискват от доставчиците да представят всички или част от подкрепящите доказателства, така че да не бъдат в някоя от ситуациите, в които даден доставчик може да бъде отстранен, и така че да отговарят на условията за участие, освен ако това е необходимо, за да се гарантира правилното провеждане на поръчката.

               Член PPROC.6: Условия за участие

               Всяка страна гарантира, че когато нейните възложители изискват като условие за участие в попадаща в обхвата обществена поръчка даден доставчик да докаже предишен опит, те не изискват доставчикът да има такъв опит на територията на тази страна.

               Член PPROC.7: Системи за регистрация и квалификационни процедури

               Страна, която поддържа система за регистрация на доставчиците, гарантира, че заинтересованите доставчици могат да поискат регистрация по всяко време. Всеки заинтересован доставчик, който е отправил искане, трябва да бъде информиран в разумен срок за решението дали искането е удовлетворено или не.

               Член PPROC.8: Селективна тръжна процедура

               Всяка страна гарантира, че когато възложителят използва селективна тръжна процедура, той отправя покани за представяне на оферти до определен брой доставчици, достатъчен, за да се гарантира реална конкуренция, без да се засяга оперативната ефективност на системата за възлагане на обществени поръчки.

               Член PPROC.9: Необичайно ниски цени

               В допълнение към член XV, параграф 6 от СДП, ако възложителят получи оферта с цена, която е необичайно ниска в сравнение с цените в другите подадени оферти, той разполага също така с възможността да провери с помощта на доставчика дали при определянето на цената се взема предвид предоставянето на субсидии.

               Член PPROC.10: Екологични, социални и трудови съображения

               Всяка страна гарантира, че възложителите могат в хода на процедурата за възлагане на обществена поръчка да вземат предвид екологични, трудови и социални съображения, при условие че тези съображения са съвместими с правилата, предвидени в глави 1 и 2, и са посочени в обявлението за планираната поръчка или в друго обявление, използвано като обявление за планираната поръчка, или в документацията за поръчката.

               Член PPROC.11: Вътрешни процедури за обжалване

               1.
                     Когато по реда на член XVIII, параграф 4 от СДП е определен безпристрастен административен орган от някоя от страните, тази страна гарантира, че:

               (a)членовете на определения орган са независими, безпристрастни и свободни от външно влияние за срока на назначението си;

               (b)членовете на определения орган не се освобождават от длъжност против волята им, докато са на служба, освен ако тяхното освобождаване се изисква по силата на разпоредбите, регламентиращи дейността на въпросния орган; и

               (c)председателят или поне един друг член на съответния определен орган притежава правна и професионална квалификация, равностойна на необходимата за съдии, адвокати или юристи, получена по реда на законовите и подзаконовите нормативни актове на страната

               2.
                     Всяка страна приема или запазва в сила процедури, които предвиждат бързи временни мерки за запазване на възможността за доставчика да участва в процедурата за възлагане на поръчката. Такива временни мерки, предвидени в член XVIII, параграф 7, буква а) от СДП, могат да доведат до спиране на процедурата по възлагане на поръчката или — ако конкретен договор е сключен от възложителя и ако страната е предвидила това — до спиране на изпълнението на договора. Процедурите могат да предвиждат, че при вземането на решение за това, дали да се приложат такива мерки, могат да бъдат взети под внимание императивни съображения, свързани с неблагоприятни последици за засегнатите интереси, включително за обществения интерес. В писмена форма се предоставят основателни причини за непредприемането на действия.

               3.
                     В случай че заинтересован или участващ доставчик е подал жалба пред определения орган, посочен в параграф 1, всяка страна гарантира по принцип, че възложителят няма да може да сключи договора, преди същият орган да излезе с решение или с препоръка по жалбата по отношение на евентуални временни мерки, корективно действие или обезщетение за претърпените щети или вреди, както е посочено в параграфи 2, 5 и 6, в съответствие с неговите правила, нормативни разпоредби и процедури Всяка страна може да предвиди, че в случай на неизбежни и надлежно обосновани обстоятелства договорът все пак може да бъде сключен.

               4.
                     Всяка страна може да предвиди:

               (a)период на запазване на статуквото между решението за възлагане на поръчка и сключването на договор, с цел да се предостави на неодобрените доставчици достатъчно време, за да преценят дали е целесъобразно да започнат процедура за преразглеждане; или

               (b)достатъчен период за заинтересования доставчик да подаде жалба, която може да послужи като основание за спирането на изпълнението на договора.

               5.
                     Корективното действие съгласно член XVIII, параграф 7, буква б) от СДП може да включва една или повече от следните мерки:

               (a)премахване на дискриминационните технически, икономически или финансови спецификации от поканата за представяне на оферти, от документите за възлагане на поръчка или от всеки друг документ, свързан с процедурата за възлагане на поръчка, и провеждане на нови процедури за възлагане на поръчки;

               (b)повторно провеждане на процедурата за възлагане на поръчката, без да се променят условията;

               (c)отмяна на решението за възлагане на поръчката и приемане на ново решение за възлагане на поръчката;

               (d)прекратяване на договор или обявяване на неговата недействителност; или

               (e)приемане на други мерки с цел отстраняване на нарушение на глави 1 и 2, например разпореждане за плащане на определена сума, докато нарушението не бъде ефективно отстранено.

               6.
                     В съответствие с член XVIII, параграф 7, буква б) от СДП, всяка от страните може да предвиди присъждането на обезщетение за претърпените щети или вреди. В тази връзка, ако определеният от страната орган за целите на преразглеждането не е съд, а доставчикът счита, че е налице нарушение на национални законови и подзаконови разпоредби за прилагане на предвидените в глави 1 и 2 задължения, доставчикът може да отнесе въпроса пред съд, включително за да претендира обезщетение, в съответствие със съдебните процедури на страната.

               7.
                     Всяка страна приема или запазва в сила необходимите процедури, чрез които се изпълняват ефективно решенията или препоръките на органите, натоварени с преразглеждането, или се подлагат на ефективно принудително изпълнение решенията на органите за съдебен контрол.

               Глава 3: Национално третиране извън попадащите в обхвата обществени поръчки

               Член PPROC.12: Определения

               1.
                     За целите на настоящата глава третирането, предоставяно от дадена страна по настоящата глава, означава:

               а)
                     по отношение на Обединеното кралство — третиране, не по-неблагоприятно от най-благоприятното третиране, предоставяно в сходни ситуации на доставчици от Обединеното кралство; и

               б)
                     по отношение на държава членка — третиране, не по-неблагоприятно от най-благоприятното третиране, предоставено в сходни ситуации от тази държава членка на доставчици от тази държава членка.

               2.
                     За целите на настоящата глава доставчик от някоя от страните, който е юридическо лице, означава:

               а)
                     за Съюза — юридическо лице, учредено или организирано съгласно правото на Съюза или поне една от неговите държави членки и извършващо съществена стопанска дейност, разбирано от Съюза в съответствие с неговата нотификация до СТО относно Договора за създаване на Европейската общност (WT/REG39/1), като равностойно на понятието „действителна и непрекъсната връзка“ с икономиката на държава членка, залегнало в член 54 от Договора за функционирането на Европейския съюз, на територията на Съюза; и

               б)
                     за Обединеното кралство — юридическо лице, учредено или организирано съгласно правото на Обединеното кралство и извършващо съществена стопанска дейност на територията на Обединеното кралство.

               Член PPROC.13: Национално третиране на местни доставчици

               1.
                     По отношение на която и да е обществена поръчка, никоя мярка на някоя от страните не може да води до това, че доставчици от другата страна, установени на нейна територия чрез учредяването, придобиването или поддръжката на юридическо лице, получават третиране, по-неблагоприятно от третирането, което тази страна предоставя на собствените си подобни доставчици
                  41
               .

               2.
                     Изпълнението на задължението за национално третиране, предвидено в настоящия член, остава предмет на изключенията във връзка със сигурността и общите изключения, определени в член III от СДП, дори ако обществените поръчки не са попадащи в обхвата обществени поръчки в съответствие с настоящия дял.

               Глава 4: Други разпоредби

               Член PPROC.14: Промени и корекции на ангажиментите във връзка с достъпа до пазара

               Всяка страна може да промени или коригира своите ангажименти за достъп до пазара в съответния си подраздел на раздел Б от приложение PPROC-.1 в съответствие с процедурите, определени в членове PPROC.15 [Промени] — PPROC .18 [Изменение на раздел от приложение PROC-1].

               Член PPROC.15: Промени

               1.
                     Страна, която възнамерява да промени подраздел на раздел Б от приложение PPROC-1:

               (a)уведомява другата страна писмено за това; и

               (b)включва в уведомлението предложение за подходящи компенсаторни корекции до другата страна с цел запазване ниво на ангажиментите за достъп до пазара, сравнимо със съществуващото преди изменението равнище.

               2.
                     Независимо от параграф 3, буква б), не е необходимо дадена страна да предоставя компенсаторни корекции на другата страна, ако промяната касае възложител, спрямо чието възлагане на поръчки тази страна действително е премахнала своя контрол или влияние.

               Контролът или влиянието на дадена страна върху попадащите в обхвата обществени поръчки на възложители се считат за действително премахнати, ако възложителят е изложен на конкуренция на пазари, до които достъпът не е ограничен.

               3. Другата страна може да възрази срещу промяната, посочена в параграф 1, буква а), ако оспори, че:

               (a)компенсаторната корекция, предложена съгласно параграф 1, буква б), е достатъчна, за да се запази сравнимо равнище на взаимно договорени ангажименти за достъп до пазара; или

               (b)промяната обхваща възложител, върху който страната действително е премахнала своя контрол или влияние, както е предвидено в параграф 2.

               Другата страна следва да възрази писмено в срок от 45 дни от получаването на уведомлението, посочено в параграф 1, буква а), или ще се смята, че приема компенсаторната корекция или промяната, включително за целите на шеста част, дял I [Уреждане на спорове] от шеста част [Уреждане на спорове и хоризонтални разпоредби].

               Член PPROC.16: Корекции

               1.
                     Страна, която възнамерява да коригира подраздел на раздел Б от приложение PPROC-1, уведомява писмено другата страна.

               При условие че не засягат взаимно договорените ангажименти за достъп до пазара, предвидени в настоящия дял, за корекция се считат следните промени на подраздел на раздел Б от приложение PPROC-1:

               (a)промяна в наименованието на възложител;

               (b)сливане на два или повече възложители, изброени в този подраздел; и

               (c)разделянето на възложител, посочен в този подраздел, на два или повече възложители, които се добавят към възложителите, изброени в същия подраздел.

               2.
                     Всяка страна може да уведоми другата страна, че възразява срещу предложена корекция в срок от 45 дни от получаване на уведомлението. Страната, подаваща възражение, следва да изложи основанията си да не счита предложената корекция като промяна, предвидена в параграф 1, и описва ефекта от предложената корекция върху взаимно договорените ангажименти за достъп до пазара, предвидени в настоящия дял. Ако в срок от 45 дни след получаване на уведомлението не бъде подадено такова писмено възражение, се счита, че страната е съгласна с предложената корекция.

               Член PPROC.17: Консултации и уреждане на спорове

               Ако някоя страна възрази срещу предложената промяна или предложените компенсаторни корекции, посочени в член PPROC.15 [Промени], или срещу предложената корекция, посочена в член PPROC.16 [Корекции], страните се стремят да разрешат въпроса чрез консултации. Ако в срок от 60 дни от получаване на възражението не бъде постигнато съгласие, страната, която иска да измени или коригира своя подраздел на раздел Б от приложение PPROC-1, може да отнесе въпроса за уреждане на спора в съответствие с шеста част, дял I [Уреждане на спорове] от шеста част [Уреждане на спорове и хоризонтални разпоредби] с цел да се определи дали възражението е основателно.

               Член PPROC.18: Изменение на раздел Б от приложение PPROC-1

               Ако съответната страна не възрази срещу промяната съгласно член PPROC.15 [Промени], параграф 3 или срещу корекцията съгласно член PPROC.16 [Корекции], параграф 2, или промените или корекциите се договорят между страните чрез консултациите, посочени в член PPROC.17 [Консултации и уреждане на спорове], или има окончателно уреждане на въпроса съгласно шеста част, дял I [Уреждане на спорове] от шеста част [Уреждане на спорове и хоризонтални разпоредби], Съветът за партньорство изменя съответния подраздел на раздел Б от приложение PPROC-1, за да отразява съответните промени, корекции или компенсаторни корекции.

               Член PPROC.19: Сътрудничество

               1.
                     Страните потвърждават ползите, които могат да произтекат в резултат от сътрудничество в международното насърчаване на взаимната либерализация на пазарите на обществени поръчки.

               2.
                     Страните си предоставят взаимно годишни статистически данни за попадащите в обхвата обществени поръчки, в зависимост от наличните технически средства.

               Дял VII: Малки и средни предприятия

               Член SME.1: Цел

               Целта на настоящия дял е да разшири възможностите за малките и средните предприятия да се възползват от първа позиция [Търговия].

               Член SME.2: Обмен на информация

               1.
                     Всяка страна създава или поддържа свой публично достъпен уебсайт за малки и средни предприятия с информация относно първа позиция [Търговия], който съдържа:

               а)
                     обобщение на първа позиция [Търговия];

               б)
                     описание на разпоредбите на първа позиция  [Търговия], за които всяка страна счита, че имат отношение към малките и средните предприятия на двете страни; и

               в)
                     всяка допълнителна информация, която всяка страна счита за полезна за малките и средните предприятия, имащи интерес да се възползват от първа позиция [Търговия].

               2.
                     Всяка страна включва интернет връзка в уебсайта, предвиден в параграф 1, към:

               а)
                     текста на първа позиция [Търговия];

               б)
                     еквивалентния уебсайт на другата страна; и

               в)
                     уебсайтове на собствените си органи, които страната счита, че биха предоставили полезна информация на лицата, интересуващи се от извършването на търговия и бизнес на нейна територия.

               3.
                     Всяка страна включва интернет връзка в уебсайта, предвиден в параграф 1, към уебсайтове на собствените си органи с информация, отнасяща се до следното:

               а)
                     митническите законови и подзаконови нормативни актове, процедури за внос, износ и транзит, както и съответните формуляри, документи и друга необходима информация;

               б)
                     законовите и подзаконовите нормативни актове и процедурите във връзка с правата на интелектуална собственост, включително географските указания;

               в)
                     техническите законови и подзаконови нормативни актове, включително, когато е необходимо, задължителните процедури за оценяване на съответствието, както и връзки към списъци на органите за оценка на съответствието, в случаите, когато оценката на съответствието от трето лице е задължителна, както е предвидено в настоящата позиция, дял I [Търговия със стоки], глава 4 [Технически пречки пред търговията];

               г)
                     законовите и подзаконови нормативни актове относно санитарните и фитосанитарните мерки, свързани с вноса и износа, както е предвидено в настоящата позиция, дял I [Търговия със стоки], глава 3 [Санитарни и фитосанитарни въпроси];

               д)
                     законовите и подзаконови нормативни актове относно обществените поръчки, единна точка за достъп в интернет до обявленията за обществени поръчки, както е предвидено в настоящия дял, дял VI [Обществени поръчки] и други относими разпоредби, съдържащи се в посочения дял;

               е)
                     процедурите за регистрация на дружество; и

               ж)
                     друга информация, която страната счита, че може да бъде в помощ на малките и средните предприятия.

               4.
                     Всяка страна включва интернет връзка в уебсайта, предвиден в параграф 1, към база данни, която позволява търсенето онлайн по код от тарифната номенклатура и включва следната информация по отношение на достъпа до пазара на тази страна:

               а)
                     по отношение на тарифните мерки и свързаната с тарифите информация:

               (i)
                     ставките на митата и квотите, включително клаузата за най-облагодетелствана нация, ставките за държави, за които не се прилага клаузата за най-облагодетелствана нация, както и преференциалните ставки и тарифните квоти;

               (ii)
                     акцизите;

               (iii)
                     данъците (данъка върху добавената стойност/данъка върху продажбите);

               (iv)
                     митническите или други такси, включително други такси, свързани с конкретен продукт;

               (v)
                     правилата за произход, предвидени в настоящата позиция, дял I [Търговия със стоки], глава 2 [Правила за произход];

               (vi)
                     връщането, отсроченото плащане или други видове освобождаване от мита, водещи до намаляване, възстановяване или неналагане на мита;

               (vii)
                     критериите, използвани за определяне на митническата стойност на стоката; и

               (viii)
                     другите тарифни мерки;

               б)
                     по отношение на нетарифни мерки, свързани с тарифната номенклатура:

               (i)
                     информацията, необходима за процедури за внос; и

               (ii)
                     информацията, свързана с нетарифни мерки.

               5.
                     Всяка страна редовно, или ако е поискано от другата страна, актуализира поддържаните на своя уебсайт информация и връзки, които са посочени в параграфи 1—4, за да гарантира, че информацията и връзките са актуални и точни.

               6.
                     Всяка страна гарантира, че информацията и връзките, посочени в параграфи 1—4, са представени по подходящ начин с цел използване от малките и средните предприятия.  Всяка страна полага усилия информацията да бъде достъпна на английски език.

               7.
                     За достъпа до информацията, предоставяна съгласно параграфи 1—4, няма да се налага такса на лицата от някоя от страните.

               Член SME.3: Звена за контакт за малките и средни предприятия

               1.
                     След влизането в сила на Споразумението всяка страна определя звено за контакт, което да изпълнява функциите, изброени в настоящия член, и уведомява другата страна за неговите координати за връзка. Страните своевременно се уведомяват взаимно за всяка промяна в посочените координати за връзка.

               2.
                     Звената за контакт за малките и средните предприятия на страните:

               а)
                     се стремят да гарантират, че при прилагането на първа позиция [Търговия] се вземат предвид потребностите на малките и средните предприятия, както и че малките и средни предприятия от двете страни могат да извлекат полза от първа позиция [Търговия];

               б)
                     обмислят начини за задълбочаване на сътрудничеството между страните по въпроси от значение за малките и средни предприятия с оглед разширяване на възможностите пред малките и средни предприятия за търговия и инвестиции;

               в)
                     гарантират, че информацията по член SME.2 е актуална, точна и от значение за малките и средните предприятия. Всяка страна може, чрез звеното за контакт за малките и средните предприятия, да предложи допълнителна информация за евентуално включване от другата страна на нейните уебсайтове, които тя следва да поддържа в съответствие с член SME.2;

               г)
                     разглеждат всеки въпрос, от значение за малките и средните предприятия, във връзка с прилагането на първа позиция [Търговия], включително:

               (i)
                     обмен на информация с цел подпомагане на Съвета за партньорство в неговата задача по наблюдение и изпълнение на свързаните с малките и средните предприятия аспекти на първа позиция [Търговия];

               (ii)
                     подпомагане на специализирани комитети, съвместни работни групи и звена за контакт, създадени с настоящото споразумение, при разглеждане на въпроси от значение за малките и средните предприятия;

               д)
                     периодично докладват, съвместно или поотделно, на Съвета за партньорство за своите дейности с цел обсъждането им; и

               е)
                     разглеждат всеки друг въпрос, възникващ по настоящото споразумение във връзка с малките и средните предприятия, за който страните могат да се споразумеят.

               3.
                     Звената за контакт за малките и средните предприятия на страните осъществяват своята работа чрез комуникационните канали, определени от страните, които могат да включват електронна поща, видеоконферентни връзки или други средства. При необходимост те могат също така да провеждат срещи.

               4.
                     При осъществяване на своите дейности звената за контакт за малките и средните предприятия могат да търсят сътрудничеството на експерти и външни организации, според случая.

               Член SME.4: Връзка с шеста част

               Шеста част [Уреждане на спорове и хоризонтални разпоредби], дял I [Уреждане на спорове] не се прилага по отношение на настоящия дял.

               Дял VIII: Енергетика

               Глава 1: Общи разпоредби

               Член ENER.1: Цели

               Целите на настоящия дял е да се улеснят търговията и инвестициите между страните в областта на енергетиката и суровините и да се подпомогнат сигурността на доставките и екологичната устойчивост, особено като се допринесе за борбата с изменението на климата в тези области.

               Член ENER.2: Определения

               1.
                     За целите на настоящия дял се прилагат следните определения:

               (a)„Агенция за сътрудничество между регулаторите на енергия“ означава Агенцията, създадена с Регламент (ЕС) № 2019/942 на Европейския парламент и на Съвета от 5 юни 2019 г. за създаване на Агенция на Европейския съюз за сътрудничество между регулаторите на енергия
                  42
               ;

               (b)„разрешение“ означава разрешително, лиценз, концесия или подобен административен или договорен инструмент, с който компетентният орган на една от страните дава право на даден субект да упражнява определена стопанска дейност на нейната територия;

               (c)„балансиране“ означава:

               (I)що се отнася до електроенергийните системи, всички действия и процеси, във всички срокове, чрез които операторите на преносни системи за електроенергия гарантират непрекъснатото поддържане на честотата в системата в предварително определен интервал на устойчивост в съответствие с размера на резервите, които са необходими с оглед на изискваното качество;

               (II)що се отнася до газопреносните системи, действията, които се предприемат от операторите на газопреносни системи за промяна на входящите или изходящите потоци на газ във или от преносната мрежа, с изключение на действията, свързани с газ, който не е отчетен като изтеглен от системата, и газ, използван от оператора на газопреносна система с цел експлоатация на системата;

               (d)„разпределение“ означава:

               (I)във връзка с електроенергия означава преноса на електроенергия по разпределителни системи с високо, средно и ниско напрежение с цел осъществяване на доставка до клиенти, като не се включва доставката;

               (II)във връзка с газ означава преноса на природен газ по местни или регионални мрежи от газопроводи с оглед доставянето му до клиентите, като не се включва доставката;

               (e)„оператор на разпределителна система“ означава физическо или юридическо лице, отговорно за функционирането на разпределителната система, за нейната поддръжка и ако това е необходимо — за развитието на разпределителната система на електроенергия или на природен газ на дадена територия, а ако е приложимо — и за междусистемните връзки с други системи, както и за осигуряването в дългосрочен план на способността на системата да отговаря на разумни искания за разпределяне на електроенергия или газ;

               (f)„междусистемен електропровод“ означава електропровод:

               (I)между страните, с изключение на всеки такъв електропровод изцяло в рамките на единния пазар на електроенергия в Ирландия и Северна Ирландия;

               (II)между Великобритания и единния пазар на електроенергия в Ирландия и Северна Ирландия, който е извън обхвата на подточка i);

               (g)„енергийни стоки“ означава стоките, от които се произвежда енергия, изброени със съответния код по Хармонизираната система (ХС) в приложение ENER-1;

               (h)„субект“ означава всяко физическо лице, юридическо лице или предприятие или група от такива;

               (i)„междусистемен газопровод“ означава газопровод, който пресича или следва границата между страните;

               (j)„производство“ означава производството на електроенергия;

               (k)„въглеводороди“ означава стоките, изброени със съответния код по ХС в приложение ENER-1;

               (l)„точка на междусистемно свързване“ означава, що се отнася до природния газ, физическа или виртуална точка между входно-изходните системи на Съюза и Обединеното кралство или свързване на входно-изходна система с междусистемен газопровод, доколкото тези точки подлежат на резервиране от ползвателите на мрежата;

               (m)„суровини“ означава стоките, изброени със съответната глава от ХС в приложение ENER-1;

               (n)„енергия от възобновяеми източници“ означава вид енергия, включително електроенергия, произведена от възобновяеми неизкопаеми източници;

               (o)„стандартен продукт за капацитет“ означава, що се отнася до природния газ, определено количество транспортен капацитет за определен период от време в конкретна точка на междусистемно свързване;

               (p)„пренос“ означава:

               (I)що се отнася до електроенергията, транспортирането на електроенергия по система за свръхвисоко и високо напрежение с цел снабдяване на клиенти или разпределители, като не се включва доставката;

               (II)що се отнася до природния газ, транспортирането на природен газ по мрежа, съставена предимно от тръбопроводи с високо налягане, различна от добивна тръбопроводна мрежа и различна от частта от тръбопроводите с високо налягане, използвана предимно в контекста на местното разпределение на природен газ, с оглед на доставката му до клиенти, но невключващо самата доставка;

               (q)„оператор на преносна система“ означава физическо или юридическо лице, което извършва дейността по пренос или отговаря за експлоатацията, осигурява поддръжката и при необходимост развива преносната система за електроенергия или природен газ в даден район, и където е приложимо, междусистемните връзки с другите системи, осигурява дългосрочната способност на системата да посреща разумните искания за пренос на газ или електроенергия според случая;

               (r)„добивна тръбопроводна мрежа“ означава всеки тръбопровод или мрежа от тръбопроводи, експлоатирани и/или изградени като част от проект за добив на нефт или газ, или използвани за пренос на природен газ от един или повече такива проекти до преработвателно предприятие, терминал или краен брегови терминал.

               2.
                     За целите на настоящия дял позоваванията на „недискриминационно“ „и „недискриминация“ означават третиране като най-облагодетелствана нация, както е определено в членове SERVIN.2.4 [Третиране като най-облагодетелствана нация] и 3.5 [Третиране като най-облагодетелствана нация], и национално третиране, както е определено в членове SERVIN. 2.3 [Национално третиране] и 3.4 [Национално третиране], както и третиране при ред и условия, не по-малко благоприятни от предоставените на всеки друг подобен субект в подобни ситуации.

               Член ENER.3: Връзка с други дялове

               1.           Глави 2 [Либерализиране на инвестициите] и 3 [Трансгранична търговия с услуги] от дял II се прилагат за енергетиката и суровините. В случай на несъответствие между настоящия дял и Дял II [Услуги и инвестиции] и приложения SERVIN-1—SERVIN-6, предимство имат Дял II [Услуги и инвестиции] и приложения SERVIN-1—SERVIN-6.

               2.           За целите на член GOODS.4A [Свобода на транзита], когато дадена страна поддържа или прилага система за виртуална търговия с природен газ или електроенергия чрез тръбопроводи или електроенергийни мрежи, т.е. система, която не изисква физическо идентифициране на транзитирания природен газ или електроенергия, а се основава на система за нетиране на входящите и изходящите количества, се счита, че най-подходящите маршрути за международен транзит, посочени в същия член, включват такава виртуална търговия.

               3.           Когато се прилага глава 3 [Контрол на субсидиите] от дял XI [Еднакви условия за открита и лоялна конкуренция и устойчиво развитие], се прилага и приложение ENER-2. Глава 3 [Контрол на субсидиите] от дял XI [Еднакви условия за открита и лоялна конкуренция и устойчиво развитие] се прилага по отношение на приложение ENER-2. Член 3.13 [Уреждане на спорове] от дял XI, глава 3 [Равни условия за открита и лоялна конкуренция и устойчиво развитие] се прилага по отношение на спорове, възникващи между страните във връзка с тълкуването и прилагането на приложение ENER-2.

               Член ENER.4: Принципи

               Всяка от страните си запазва правото да приема, поддържа и прилага мерки, необходими за постигане на легитимните цели на обществената политика, като гарантиране на доставките на енергийни стоки и суровини, защита на обществото, околната среда, включително борбата срещу изменението на климата, общественото здраве и потребителите и насърчаване на сигурността и безопасността, в съответствие с разпоредбите на настоящото споразумение.

               Глава 2: Електроенергия и природен газ

               Раздел 1: Конкуренция на пазарите на електроенергия и природен газ

               Член ENER.5: Конкуренция на пазарите и недискриминация

               1.С цел осигуряване на лоялна конкуренция всяка от страните гарантира, че нейната регулаторна рамка за производството, генерирането, преноса, разпределението или доставката на електроенергия или природен газ е недискриминационна по отношение на правилата, таксите и третирането.

               2.Всяка от страните гарантира, че клиентите са свободни да изберат или да се прехвърлят към доставчика на електроенергия или природен газ по техен избор в рамките на съответните им пазари на дребно в съответствие с приложимите законови и подзаконови актове.

               3.Без да се засяга правото на всяка от страните да определя изисквания за качество, разпоредбите на настоящата глава, свързани с природния газ, се прилагат и за биогаз и газ от биомаса или други видове газ, доколкото такъв газ може технически и безопасно да бъде подаван и транспортиран в системата за природен газ.

               4.Настоящият член не се прилага по отношение на трансграничната търговия и не засяга правото на всяка от страните да извършва регулаторна дейност, за да постигне легитимните цели на обществената политика въз основа на обективни и недискриминационни критерии.

               Член ENER.6: Разпоредби относно пазарите на едро на електроенергия и газ

               1.Всяка от страните гарантира, че цените на едро на електроенергията и природния газ отразяват действителното търсене и предлагане. За тази цел всяка от страните гарантира, че правилата на пазарите на едро за електроенергия и природен газ:

               (a)насърчават свободното ценообразуване;

               (b)не определят технически ограничения за ценообразуването, които ограничават търговията;

               (c)позволяват ефикасно диспечерско управление на генериращите мощности, съхраняването на енергия и оптимизацията на потреблението, както и ефективното използване на електроенергийната система;

               (d)дават възможност за ефикасно използване на системата за природен газ; и

               (e)дават възможност за интегриране на електроенергията от възобновяеми енергийни източници и гарантират ефикасната и сигурна експлоатация и развитие на електроенергийната система.

               2.Всяка от страните гарантира, че балансиращите пазари са организирани по такъв начин, че да осигурят:

               (a)недискриминация между участниците и недискриминационен достъп за участниците;

               (b)че услугите са определени по прозрачен начин;

               (c)че услугите се възлагат по прозрачен, основан на пазара начин, като се взема предвид появата на нови технологии; и

               (d)че на производителите на енергия от възобновяеми източници се предоставят разумни и недискриминационни условия при възлагането на поръчки за продукти и услуги.

               Дадена страна може да реши да не прилага буква в), ако на пазара за услуги по балансиране липсва конкуренция.

               3.Всяка от страните гарантира, че всеки механизъм за осигуряване на капацитет на пазарите на електроенергия е ясно определен, прозрачен, пропорционален и недискриминационен. Никоя от страните не е длъжна да разрешава на капацитет, разположен на територията на другата страна, да участва в който и да е механизъм за осигуряване на капацитет на нейните пазари на електроенергия.

               4.Всяка страна оценява необходимите действия за улесняване на интегрирането на газ от възобновяеми източници.

               5.Настоящият член не засяга правото на всяка от страните да извършва регулаторна дейност, за да постигне легитимните цели на обществената политика въз основа на обективни и недискриминационни критерии.

               Член ENER.7: Забрана на пазарните злоупотреби на пазарите на едро на електроенергия и газ

               1.Всяка от страните забранява манипулирането на пазара и злоупотребата с вътрешна информация на пазарите на едро за електроенергия и природен газ, включително извънборсовите пазари, борсите за електроенергия и природен газ и пазарите за търговия с електроенергия, капацитет, услуги по балансиране и спомагателни услуги във всички времеви интервали, включително форуърдните пазари, пазарите „ден напред“ и пазарите в рамките на деня.

               2.Всяка от страните наблюдава търговската дейност на тези пазари с цел разкриване и предотвратяване на търговия, основана на вътрешна информация и манипулиране на пазара.

               3.Страните си сътрудничат, включително в съответствие с член ENER.20 [Сътрудничество между регулаторните органи], с цел откриване и предотвратяване на търговия въз основа на вътрешна информация и манипулиране на пазара и когато е целесъобразно, могат да обменят информация, включително относно дейностите по наблюдение на пазара и правоприлагане.

               Член ENER.8: Достъп на трети страни до преносни и разпределителни мрежи

               1.Всяка от страните осигурява прилагането на система за достъп на трети страни до своите преносни и разпределителни мрежи въз основа на публикувани тарифи, които се прилагат обективно и без дискриминация.

               2.Без да се засягат разпоредбите на член ENER.4 [Принципи], всяка от страните гарантира, че операторите на преносните и разпределителните системи на нейна територия предоставят достъп до своите преносни или разпределителни системи на субекти на пазара на тази страна в рамките на разумен срок от датата на искането за достъп.

               Всяка от страните гарантира, че операторите на преносни системи третират производителите на енергия от възобновяеми източници при разумни и недискриминационни условия по отношение на свързването и използването на електроенергийната мрежа.

               Операторът на преносна или разпределителна система може да откаже достъп, когато липсва необходимият капацитет. Всеки такъв отказ се мотивира надлежно.

               3.Без да се засягат легитимните цели на обществената политика, всяка от страните гарантира, че таксите, налагани на субектите на пазара на тази страна от операторите на преносни и разпределителни системи за достъп, свързване или използване на мрежите и когато е приложимо, таксите за съответното укрепване на мрежата, отразяват по подходящ начин разходите и са прозрачни. Всяка от страните осигурява публикуването на реда, условията, тарифите и цялата информация, която може да е необходима за ефективното упражняване на правото за достъп и използване на преносните и разпределителните системи.

               4.Всяка от страните гарантира, че тарифите и таксите, посочени в параграфи 1 и 3, се прилагат по недискриминационен начин по отношение на субектите на пазара на съответната страна.

               Член ENER.9: Експлоатация на системата и отделяне на операторите на преносни системи

               1.Всяка от страните гарантира, че операторите на преносни системи изпълняват своите функции по прозрачен и недискриминационен начин.

               2.Всяка от страните въвежда правила за операторите на преносни системи, които са ефективни за отстраняване на всички конфликти на интереси, произтичащи от упражняването на контрол от едно и също лице върху оператор на преносна система и върху производител или доставчик.

               Член ENER.10: Цели на обществената политика за достъп на трети страни и отделяне на собствеността

               1.Когато е необходимо да се изпълни легитимна цел на обществената политика и въз основа на обективни критерии, всяка от страните може да реши да не прилага членове ENER.8 [Достъп на трети страни до преносни и разпределителни мрежи] и ENER.9 [Експлоатация на системата и отделяне на операторите на преносни системи] по отношение на следното:

               (a)възникващи или изолирани пазари или системи;

               (b)инфраструктура, която отговаря на условията, посочени в приложение ENER-3.

               2.
                     Когато е необходимо да се изпълни легитимна цел на обществената политика и въз основа на обективни критерии, всяка от страните може да реши да не прилага членове ENER.5 [Конкуренция на пазарите и недискриминация] и ENER.6 [Разпоредби относно пазарите на едро на електроенергия и газ] по отношение на:

               (a)малки или изолирани пазари или системи на електроенергия;

               (b)малки, възникващи или изолирани пазари или системи на природен газ.

               Член ENER.11: Съществуващи освобождавания за междусистемни връзки

               Всяка от страните гарантира, че освобождаванията, предоставени за междусистемни връзки между Съюза и Обединеното кралство съгласно член 63 от Регламент (ЕС) 2019/943 на Европейския парламент и на Съвета
                  43
                и член 36 от Директива 2009/73/ЕО на Европейския парламент и на Съвета
                  44
                в съответните им юрисдикции, чиито ред и условия са приложими и след преходния период, продължават да се прилагат в съответствие с правото на съответните им юрисдикции и приложимите условия.

               Член ENER.12: Независим регулаторен орган

               1.Всяка от страните осигурява определянето и поддържането на оперативно независим регулаторен орган или органи за електроенергия и газ със следните правомощия и задължения:

               (a)определяне или одобряване на тарифите, таксите и условията за достъп до мрежите, посочени в член ENER.8 [Достъп на трети страни до преносни и разпределителни мрежи], или на методиките, на които те се основават;

               (b)осигуряване на съответствие с разпоредбите, посочени в членове ENER.9 [Експлоатация на системата и отделяне на операторите на преносни системи] и ENER.10 [Цели на обществената политика и достъп на трети страни и отделяне на собствеността];

               (c)издаване на обвързващи решения най-малко във връзка с букви а) и б);

               (d)налагане на ефективни средства за правна защита.

               2.При изпълнението на тези задължения и упражняването на тези правомощия независимият регулаторен орган или органи действат безпристрастно и прозрачно.

               Раздел 2: Търговия през междусистемни връзки

               Член ENER.13: Ефикасно използване на междусистемните електропроводи

               1.С цел осигуряване на ефикасно използване на междусистемните електропроводи и намаляване на пречките пред търговията между Съюза и Обединеното кралство, всяка от страните гарантира, че:

               (a)разпределянето на преносната способност и управлението на претоварването на междусистемните електропроводи се основават на пазара и са прозрачни и недискриминационни;

               (b)се предоставя максималното равнище на преносната способност на междусистемните електропроводи, като се спазва:

               (I)необходимостта да се гарантира сигурна експлоатация на системата; и

               (II)най-ефикасното използване на системите;

               (c)преносната способност на междусистемните електропроводи може да бъде намаленq само при извънредни ситуации и всяко такова намаляване се извършва по недискриминационен начин;

               (d)информацията относно изчисляването на преносната способност се публикува в подкрепа на целите на настоящия член;

               (e)няма такси за мрежата за отделни сделки и няма минимални цени за използването на междусистемните електропроводи;

               (f)разпределянето на преносната способност и управлението на претоварването на междусистемните електропроводи се координират между съответните оператори на преносни системи от Съюза и операторите на преносни системи от Обединеното кралство; тази координация включва разработването на механизми за постигане на стабилни и ефективни резултати за всички съответни времеви интервали, а именно форуърд, ден напред, в рамките на деня и балансиране; и

               (g)разпоредбите за разпределяне на преносната способност и управление на претоварването допринасят за създаването на благоприятни условия за развитието и инвестициите в икономически ефективна междусистемна електроенергийна свързаност.

               2.Координацията и разпоредбите, посочени в параграф 1, буква е), не включват и не предполагат участие на оператори на преносни системи от Обединеното кралство в процедурите на Съюза за разпределяне на преносна способност и управление на претоварването.

               3.Всяка страна предприема необходимите стъпки, за да гарантира сключването във възможно най-кратък срок на многостранно споразумение относно компенсацията за разходите за преминаване на трансгранични потоци от електроенергия между:

               (a)Операторите на преносни системи, участващи в механизма за компенсиране между операторите на преносни системи, създаден с Регламент (ЕС) № 838/2010 на Комисията
                  45
               ; и

               (b)операторите на преносни системи от Обединеното кралство.

               4.Многостранното споразумение по параграф 3 има за цел да гарантира, че:

               (a)операторите на преносни системи от Обединеното кралство се третират равностойно с оператор на преносна система в държава, участваща в механизма за компенсиране между операторите на преносни системи; и

               (b)третирането на операторите на преносни системи от Обединеното кралство не е по-благоприятно в сравнение с третирането, което би се прилагало за оператор на преносна система, участващ в механизма за компенсиране между операторите на преносни системи.

               5.Независимо от параграф 1, буква д), до сключването на многостранното споразумение, посочено в параграф 3, може да се събира такса за използване на преносната система за планирания внос и износ между Съюза и Обединеното кралство.

               Член 14: Договорености за търговия с електроенергия във всички времеви интервали

               1.
                     За разпределяне на преносна способност и управление на претоварването на етапа „ден напред“ Специализираният комитет по енергетика приоритетно предприема необходимите стъпки в съответствие с член ENER.19 [Сътрудничество между операторите на преносни системи], за да гарантира, че операторите на преносни системи разработват договорености за определяне на технически процедури в съответствие с приложение ENER-4 в рамките на конкретен график.

               2.
                     Ако Специализираният комитет по енергетика не препоръча на страните да прилагат такива технически процедури в съответствие с член ENER.19 [Сътрудничество между операторите на преносни системи], параграф 4, той взема решения и отправя необходимите препоръки за разпределяне на преносната способност на междусистемните електропроводи в рамките на пазарния времеви интервал „ден напред“ в съответствие с приложение ENER-4.

               3.
                     Специализираният комитет по енергетика разглежда договореностите за всички времеви интервали, и по-специално за времевите интервали за балансиране и „ден напред“, и може да препоръча всяка страна да поиска от своите оператори на преносни системи да подготвят технически процедури в съответствие с член ENER.19 [Сътрудничество между операторите на преносни системи] за подобряване на договореностите за определен времеви интервал.

               4.
                     Специализираният комитет по енергетика разглежда дали техническите процедури, разработени в съответствие с параграф 1, продължават да отговарят на изискванията на приложение ENER-4 и незабавно решава всички установени проблеми.

               Член ENER.15: Ефикасно използване на междусистемните газопроводи

               1.С цел осигуряване на ефикасно използване на междусистемните газопроводи и намаляване на пречките пред търговията между Съюза и Обединеното кралство, всяка от страните гарантира, че:

               (a)се предоставя максималното равнище на преносната способност на междусистемните газопроводи, като се спазва принципът на недискриминация и като се вземе предвид:

               (I)необходимостта да се гарантира сигурна експлоатация на системата; и

               (II)най-ефикасното използване на системите.

               (b)механизмите за разпределяне на преносна способност и управление на претоварването за междусистемните газопроводи са пазарно ориентирани, прозрачни и недискриминационни и че търговете обикновено се използват за разпределяне на преносна способност в точките на междусистемно свързване.

               2.Всяка от страните предприема необходимите мерки, за да гарантира, че:

               (a)операторите на преносни системи се стремят да предлагат съвместно стандартни продукти за преносна способност, които се състоят от съответен входен и изходен капацитет от двете страни на дадена точка на междусистемно свързване;

               (b)операторите на преносни системи координират процедурите, свързани с използването на междусистемните газопроводи между съответните оператори на преносни системи от Съюза и оператори на преносни системи от Обединеното кралство.

               3.Координацията, посочена в параграф 2, буква б), не включва и не предполага участие на оператори на преносни системи от Обединеното кралство в процедурите на Съюза, свързани с използването на междусистемни газопроводи.

               Раздел 3: Развитие на мрежата и сигурност на доставките

               Член ENER.16: Развитие на мрежата

               1.Страните си сътрудничат за улесняване на навременното развитие и оперативната съвместимост на енергийната инфраструктура, свързваща техните територии.

               2.Всяка от страните осигурява изготвянето, публикуването и редовното актуализиране на планове за развитие на eлектропреносните и газопреносните системи.

               Член ENER.17: Сътрудничество във връзка със сигурността на доставките

               1.Страните си сътрудничат в областта на сигурността на доставките на електроенергия и природен газ.

               2.Страните своевременно обменят информация относно всички рискове, идентифицирани съгласно член ENER.18 [Готовност за справяне с рискове и планове за действие при извънредни ситуации].

               3.Страните споделят плановете, посочени в член ENER.18 [Готовност за справяне с рискове и планове за действие при извънредни ситуации]. За Съюза тези планове могат да бъдат на равнище държава членка или на регионално равнище.

               4.Страните се информират взаимно без ненужно забавяне, когато има надеждна информация, че може да настъпи прекъсване или друга криза, свързана с доставките на електроенергия или природен газ, както и за планираните или предприетите мерки.

               5.Страните се информират взаимно без забавяне в случай на действително прекъсване или друга криза с оглед на евентуални координирани мерки за смекчаване и възстановяване.

               6.Страните обменят най-добри практики, що се отнася до краткосрочните и сезонните оценки на адекватността.

               7.Страните разработват подходящи рамки за сътрудничество в областта на сигурността на доставките на електроенергия и природен газ.

               Член ENER.18: Готовност за справяне с рискове и планове за действие при извънредни ситуации

               1.Всяка от страните оценява рисковете, засягащи сигурността на доставките на електроенергия или природен газ, включително вероятността и въздействието на такива рискове и трансграничните рискове.

               2.Всяка от страните изготвя и редовно актуализира плановете с цел справяне с установените рискове, засягащи сигурността на доставките на електроенергия или природен газ. Такива планове съдържат мерките, необходими за отстраняване или смекчаване на вероятността и въздействието на всеки риск, установен съгласно параграф 1, както и необходимите мерки за подготовка и смекчаване на въздействието на криза в електроснабдяването или газоснабдяването.

               3.Мерките, съдържащи се в плановете, посочени в параграф 2:

               (a)са ясно определени, прозрачни, пропорционални, недискриминационни и проверими;

               (b)не нарушават значително търговията между страните; и

               (c)не застрашават сигурността на доставките на електроенергия или природен газ на другата страна.

               В случай на криза страните задействат непазарни мерки само като крайна мярка.

               Раздел 4: Техническо сътрудничество

               Член ENER.19: Сътрудничество между операторите на преносни системи

               1.Всяка от страните гарантира, че операторите на преносни системи разработват работни договорености, които са ефикасни и приобщаващи, за да подпомагат планирането и оперативните задачи, свързани с постигането на целите на настоящия дял, включително по препоръка на Специализираният комитет по енергетика, подготовката на технически процедури за ефективно прилагане на разпоредбите на:

               (a)Член ENER.13 [Ефикасно използване на междусистемните електропроводи];

               (b)Член ENER.14 [Договорености за търговия с електроенергия във всички времеви интервали];

               (c)Член ENER.15 [Ефикасно използване на междусистемните газопроводи];

               (d)Член ENER.16 [Развитие на мрежата]; и

               (e)Член ENER.17 [Сътрудничество във връзка със сигурността на доставките].

               Работните договорености, посочени в първа алинея, включват рамки за сътрудничество между Европейската мрежа на операторите на преносни системи за електроенергия („ENTSO-E“), създадена в съответствие с Регламент (ЕС) 2019/943, и Европейската мрежа на операторите на преносни системи за газ („ENTSO-G“), създадена в съответствие с Регламент (ЕО) № 715/2009 на Европейския парламент и на Съвета
                  46
               , от една страна, и операторите на преносни системи за електроенергия и газ в Обединеното кралство, от друга страна. Тези рамки обхващат най-малко следните области:

               (a)пазарите на електроенергия и газ;

               (b)достъпа до мрежите;

               (c)сигурността на доставките на електроенергия и газ;

               (d)енергията от разположени в морето инсталации;

               (e)планиране на инфраструктурата;

               (f)ефикасното използване на междусистемните електропроводи и газопроводи; и

               (g)декарбонизацията на газа и неговото качество;

               Специализираният комитет по енергетика договаря насоки относно работните договорености и рамките за сътрудничество, които да се разпространят сред операторите на преносни системи възможно най-бързо.

               Рамката за сътрудничество, посочена във втора алинея, не включва членство в ENTSO-E или ENTSO-G, нито дава статус, сравним с подобно членство, на операторите на преносни системи от Обединеното кралство.

               2.Специализираният комитет по енергетика може да препоръча на всяка страна да поиска от своите оператори на преносни системи да подготвят техническите процедури, посочени в параграф 1, първа алинея.

               3.Всяка от страните гарантира, че съответните ѝ оператори на преносни системи изискват становищата съответно на Агенцията за сътрудничество между регулаторите на енергия и на регулаторния орган в Обединеното кралство, определен в съответствие с член ENER.12 [Независим регулаторен орган], относно техническите процедури в случай на разногласие и винаги преди окончателното изготвяне на тези технически процедури. Съответните оператори на преносни системи на страните подават тези становища заедно с проектите на технически процедури до Специализирания комитет по енергетика.

               4.Специализираният комитет по енергетика прави преглед на проектите на технически процедури и може да препоръча на страните да въведат такива процедури в съответните си вътрешни разпоредби, като надлежно вземат предвид становищата на Агенцията за сътрудничество между регулаторите на енергия и на регулаторния орган в Обединеното кралство, определен в съответствие с член ENER.12 [Независим регулаторен орган]. Специализираният комитет по енергетика наблюдава ефективното действие на тези технически процедури и може да препоръча те да бъдат актуализирани.

               Член ENER.20: Сътрудничество между регулаторните органи

               1.
                     Страните гарантират, че Агенцията за сътрудничество между регулаторите на енергия и регулаторният орган в Обединеното кралство, определен в съответствие с член ENER.12 [Независим регулаторен орган], осъществяват контакти и сключват административни договорености възможно най-бързо, за да улеснят постигането на целите на настоящото споразумение. Контактите и административните договорености обхващат най-малко следните области:

               (a)пазарите на електроенергия и газ;

               (b)достъпа до мрежите;

               (c)предотвратяването на пазарните злоупотреби на пазарите на едро на електроенергия и газ;

               (d)сигурността на доставките на електроенергия и газ;

               (e)планиране на инфраструктурата;

               (f)енергията от разположени в морето инсталации;

               (g)ефикасното използване на междусистемните електропроводи и газопроводи;

               (h)сътрудничеството между операторите на преносни системи; и

               (i)декарбонизацията на газа и неговото качество;

               Специализираният комитет по енергетика договаря насоки относно административните договорености и рамките за такова сътрудничество, които да се разпространят възможно най-бързо сред регулаторните органи.

               2.
                     Административните договорености, посочени в параграф 1, не включват участие в Агенцията за сътрудничество между регулаторите на енергия, нито дават статус, сравним с подобно членство, на регулаторния орган на Обединеното кралство, определен в съответствие с член ENER.12 [Независим регулаторен орган].

               Глава 3: Безопасна и устойчива енергия

               Член ENER.21: Енергия от възобновяеми източници и енергийна ефективност

               1.Всяка от страните насърчава енергийната ефективност и използването на енергия от възобновяеми източници.

               Всяка от страните гарантира, че правилата ѝ, които се прилагат към лицензирането или еквивалентни мерки, приложими за енергията от възобновяеми източници, са необходими и пропорционални.

               2.Съюзът потвърждава отново целта за дела на брутното крайно потребление на енергия от възобновяеми енергийни източници през 2030 г., определена в Директива (ЕС) 2018/2001 на Европейския парламент и на Съвета
                  47
               .

               Съюзът потвърждава отново своите цели за енергийна ефективност за 2030 г., определени в Директива (ЕС) 2012/27/ЕС на Европейския парламент и на Съвета
                  48
               .

               3.Обединеното кралство потвърждава отново:

               (a)амбицията си за дела на енергията от възобновяеми източници в брутното крайно потребление на енергия през 2030 г., както е определено в неговия национален план в областта на енергетиката и климата;

               (b)амбицията си за абсолютното равнище на първичното и крайното енергийно потребление през 2030 г., както е определено в неговия национален план в областта на енергетиката и климата.

               4.Страните се информират взаимно във връзка с въпросите по параграфи 2 и 3.

               Член ENER.22: Подкрепа за енергията от възобновяеми източници

               1.Всяка от страните гарантира, че подпомагането за електроенергия от възобновяеми източници улеснява интегрирането на електроенергията от възобновяеми източници на пазара на електроенергия.

               2.Биогоривата, течните горива от биомаса и биомасата се подпомагат като енергия от възобновяеми източници само ако отговарят на строги критерии за устойчивост и за намаляване на емисиите на парникови газове, които подлежат на проверка.

               3.Всяка от страните определя ясно всички технически спецификации, които трябва да бъдат спазени от съоръженията и системите за енергия от възобновяеми източници, за да се ползват от схемите за подпомагане. Тези технически спецификации вземат предвид сътрудничеството, изградено съгласно член ENER.25 [Сътрудничество в областта на стандартите], член TBT.4 [Технически регламенти] и член TBT.5 [Стандарти].

               Член ENER.23: Сътрудничество при разработването на енергия от възобновяеми източници в морето

               1.Страните си сътрудничат при разработването на енергия от възобновяеми източници в морето чрез споделяне на най-добри практики и, когато е целесъобразно, чрез улесняване на разработването на конкретни проекти.

               2.Въз основа на енергийното сътрудничество в северните морета страните дават възможност за създаването на специален форум за технически дискусии между Комисията, министерствата и публичните органи на държавите членки, министерствата и публичните органи на Обединеното кралство, операторите на преносни системи, морската енергийна промишленост и заинтересованите страни в по-широк план, във връзка с развитието на мрежи в морето и на големия потенциал за енергия от възобновяеми източници в региона на северните морета. Това сътрудничество включва най-малко следните области:

               (a)хибридни и съвместни проекти;

               (b)морско пространствено планиране;

               (c)рамка за подкрепа и финансиране;

               (d)най-добри практики за планиране на съответните електроенергийни мрежи на сушата и в морето;

               (e)обмен на информация относно новите технологии; и

               (f)обмен на най-добри практики във връзка със съответните правила, регламенти и технически стандарти.

               Член ENER.24: Риск и безопасност в крайбрежни води

               1.Страните си сътрудничат и обменят информация с цел поддържане на високи нива на безопасност и опазване на околната среда за всички свързани с нефт и газ дейности в крайбрежни води.

               2.Страните предприемат подходящи мерки за предотвратяване на големи аварии при свързани с нефт и газ дейности в крайбрежни води и за ограничаване на последиците от такива аварии.

               3.Страните насърчават обмена на най-добри практики сред своите органи, които са компетентни в областта на безопасността и опазването на околната среда при свързаните с нефт и газ дейности в крайбрежни води. Регулирането на безопасността и опазването на околната среда при свързаните с нефт и газ дейности в крайбрежни води е независимо от всички функции, свързани с лицензиране на свързаните с нефт и газ дейности в крайбрежни води.

               Член ENER.25: Сътрудничество в областта на стандартите

               В съответствие с член TBT.5 [Стандарти] и член TBT.11 [Сътрудничество] страните насърчават сътрудничеството между регулаторите и органите по стандартизация, намиращи се в съответните им територии, за да улеснят разработването на международните стандарти във връзка с енергийната ефективност и енергията от възобновяеми източници с оглед да се допринесе за устойчивата енергетика и политиката в областта на климата.

               Член ENER.26: Научноизследователска и развойна дейност и иновации

               Страните насърчават научните изследвания, развойната дейност и иновациите в областта на енергийната ефективност и енергията от възобновяеми източници.

               Глава 4: Енергийни стоки и суровини

               Член ENER.27: Експортна цена

               Никоя от страните не може да налага цена за износ на енергийни стоки или суровини за другата страна, която е по-висока от цената на тези енергийни стоки или суровини, когато те са предназначени за вътрешния пазар, посредством каквито и да било мерки, като например лицензи или изисквания за минимална цена.

               Член ENER.28: Регулирани цени

               Ако една от страните реши да регулира цената на вътрешните доставки за потребителите на електроенергия или природен газ, тя може да направи това само за постигане на цел на обществената политика и само чрез налагане на регулирана цена, която е ясно определена, прозрачна, недискриминационна и пропорционална.

               Член ENER.29: Разрешение за проучване и добив на въглеводороди и генериране на електроенергия

               1.Ако някоя от страните изисква разрешение за проучване или добив на въглеводороди или генериране на електроенергия, тя предоставя такива разрешения въз основа на обективни и недискриминационни критерии, които са изготвени и публикувани преди началото на периода за подаване на заявления в съответствие с общите условия и процедури, определени в раздел 1 [Вътрешна нормативна уредба] на глава 5 [Нормативна уредба] от дял II [Услуги и инвестиции].

               2.Независимо от параграф 1 от настоящия член и член ENER.3 [Връзка с други дялове], всяка от страните може да издава разрешения, свързани с проучване или добив на въглеводороди, без да спазва условията и процедурите, свързани с публикуването, определено в член SERVIN.5.8 [Публикуване и налична информация], въз основа на надлежно обосновани освобождавания, както е предвидено в приложимото законодателство.

               3.Финансовите вноски или вноските в натура, изисквани от субектите, на които е предоставено разрешение, не оказват влияние на процеса на управление и вземане на решения на такива субекти.

               4.Всяка от страните предвижда, че заявителят за разрешение има право да обжалва всяко решение относно разрешението пред орган, който е по-висш или е независим от органа, издал решението, или да поиска от такъв по-висш или независим орган да преразгледа това решение. Всяка от страните гарантира, че на заявителя са предоставени мотивите за административното решение, така че на заявителя да бъде дадена възможност да прибегне до процедурите за обжалване или преразглеждане, ако е необходимо. Приложимите правила за обжалване или преразглеждане се публикуват.

               Член ENER.30: Безопасност и цялост на енергийното оборудване и инфраструктура

               Настоящият дял не се тълкува като възпрепятстващ някоя от страните да приема временни мерки, необходими за защита на безопасността и за запазване на целостта на енергийното оборудване или инфраструктура, при условие че тези мерки не се прилагат по начин, който би представлявал прикрито ограничение на търговията или инвестициите между страните.

               Глава 5: Заключителни разпоредби

               Член ENER.31: Ефективно прилагане и изменения

               1.
                     Съветът за партньорство може да изменя приложение ENER-1 и приложение ENER-3. Съветът за партньорство може да актуализира приложение ENER-2, когато това е необходимо, за да се гарантира действието на това приложение във времето.

               2.
                     Специализираният комитет по енергетика може да изменя приложение ENER-4.

               3.
                     Специализираният комитет по енергетика отправя препоръки, когато е необходимо, за да се гарантира ефективното прилагане на главите от настоящия дял, за които отговаря той.

               Член ENER.32: Диалог

               Страните установяват редовен диалог, за да улеснят постигането на целите на настоящия дял.

               Член ENER.33: Прекратяване на настоящия дял

               1.           Настоящият дял престава да се прилага от 30 юни 2026 г.

               2.           Независимо от параграф 1, между 1 юли 2026 г. и 31 декември 2026 г. Съветът за партньорство може да реши настоящият дял да се прилага до 31 март 2027 г. Между 1 април 2027 г. и 31 декември 2027 г., както и по всяко време на всяка следваща година, Съветът за партньорство може да реши настоящият дял да се прилага до 31 март на следващата година.

               3.           Настоящият член се прилага, без да се засягат членове FISH.17 [Прекратяване], FINPROV.8 [Прекратяване] и OTH.10 [Прекратяване на втора част].

               Дял IX: Прозрачност

               Член TRNSY.1: Цел

               1.
                     Като признават въздействието, което съответната им регулаторна среда може да оказва върху търговията и инвестициите помежду им, страните имат за цел да осигурят предвидима регулаторна среда и ефикасни процедури за икономическите оператори, особено за малките и средните предприятия.

               2.
                     Страните потвърждават своите ангажименти по отношение на прозрачността, произтичащи от Споразумението за СТО, и се основават на тези ангажименти в разпоредбите, предвидени в настоящия дял.

               Член TRNSY.2: Определение

               За целите на настоящия дял „административно решение“ означава решение или действие, пораждащо правни последици, което се прилага за определено лице, стока или услуга в отделен случай и включва бездействието да се вземе решение или да се предприеме такова действие, когато това се изисква съгласно правото на някоя от страните.

               Член TRNSY.3: Обхват

               Настоящият дял се прилага по отношение на дялове I—VIII, дялове X—XII и шеста позиция [Други разпоредби].

               Член TRNSY.4: Публикуване

               1.
                     Всяка страна гарантира, че нейните законови и подзаконови нормативни актове, процедури и административни актове с общо приложение се публикуват в кратки срокове чрез официално предназначено за тази цел средство, а когато това е осъществимо, по електронен път или се предоставят на разположение по друг начин, така че да се даде възможност на всички лица да се запознаят с тях.

               2.
                     Доколкото е уместно, всяка страна предоставя обяснение за целта на мерките, посочени в параграф 1, и мотивите за тях.

               3
                     Всяка страна предоставя разумен срок между публикуването и влизането в сила на своите законови и подзаконови нормативни актове, освен когато това не е възможно по съображения за спешност.

               Член TRNSY.5: Запитвания

               1.
                     Всяка страна въвежда или запазва в сила подходящи и пропорционални механизми за предоставяне на отговор на въпроси от всякакви лица във връзка с всички законови или подзаконови нормативни актове.

               2.
                     Всяка страна своевременно предоставя информация и отговаря на въпросите на другата страна, отнасящи се до законови или подзаконови нормативни актове, независимо дали те са в сила или планирани, освен ако съгласно друга разпоредба на настоящото споразумение е създаден специален механизъм.

               Член TRNSY.6: Администриране на мерките с общо приложение

               1.
                     Всяка страна администрира обективно, безпристрастно и разумно своите законови и подзаконови нормативни актове, процедури и административни актове с общо приложение.

               2.
                     При образуване на административно производство, свързано с лица, стоки или услуги на другата страна, във връзка с прилагането на законови или подзаконови нормативни актове, всяка страна:

               (a)се стреми да предостави на лицата, които са пряко засегнати от административното производство, разумно предизвестие в съответствие със своите законови и подзаконови нормативни разпоредби, включително и описание на естеството на производството, посочване на правното основание, по силата на което е започнато производството, и общо описание на всички спорни въпроси; и

               (b)предоставя на такива лица разумна възможност за представяне на факти и доводи в подкрепа на техните позиции преди приемането на окончателно административно решение, доколкото времето, естеството на производството и общественият интерес позволяват това.

               Член TRNSY.7: Контрол и обжалване

               1.
                     Всяка страна създава или поддържа общи, арбитражни или административни съдилища или процедури с цел своевременен контрол, а когато има основание за това — и коригиране на административните решения. Всяка страна гарантира, че процедурите по обжалване или контрол пред нейните съдилища се провеждат без дискриминация и безпристрастно. Тези съдилища са безпристрастни и независими от органа, оправомощен да извършва административното правоприлагане.

               2.
                     Всяка страна гарантира, че на страните по производството, както е посочено в параграф 1, се предоставя разумна възможност за подкрепа или защита на техните съответни позиции.

               3.
                     В съответствие със своето право всяка страна гарантира, че всички решения, приети по реда на производствата по параграф 1, се основават на доказателствата и представената документация или, когато е приложимо, на документацията, събрана от компетентния административен орган.

               4.
                     Всяка страна гарантира, че в зависимост от изхода на процедурата за обжалване или последващо преразглеждане, предвидена в нейното право, решенията по параграф 3 се прилагат от органа, оправомощен да извършва административно правоприлагане.

               Член TRNSY.8: Връзка с други дялове

               Разпоредбите на настоящия дял допълват специалните правила относно прозрачността, уредени в тези дялове от настоящата част, по отношение на които се прилага настоящият дял.

               Дял Х: Добри регулаторни практики и регулаторно сътрудничество

               Член GRP.1: Общи принципи

               1.
                     Всяка страна е свободна да определя своя подход към добрите регулаторни практики съгласно настоящото споразумение по начин, който е в съответствие със собствената ѝ правна уредба, практики, процедури и основни принципи
                  49
               , залегнали в основата на нейната регулаторна система.

               2.
                     Никоя от разпоредбите на настоящия дял не може да се тълкува като изискваща от някоя от страните:

               (a)да се отклони от вътрешните си процедури за изготвяне и приемане на регулаторни мерки;

               (b)да предприеме действия, които биха затруднили или попречили на своевременното приемане на регулаторни мерки, насочени към постигане на целите на публичната политика; или

               (c)да постигне конкретен регулаторен резултат.

               3.
                     Настоящият раздел по никакъв начин не засяга правото на някоя от страните да определя или регламентира свои собствени равнища на закрила в преследване или в стремеж да постигне допълнителен напредък в осъществяването на целите си, свързани с обществената политика в такива области, като:

               (a)общественото здраве;

               (b)живота и здравето на хората, животните или растенията, както и хуманното отношение към животните;

               (c)здравословните и безопасни условия на труд;

               (d)условията на труд;

               (e)околната среда, включително изменението на климата;

               (f) защитата на потребителите;

               (g)социалната закрила и социалната сигурност;

               (h)защитата на данните и киберсигурността;

               (i)културното многообразие;

               (j)целостта и стабилността на финансовата система, както и защитата на инвеститорите;

               (k)енергийната сигурност; и

               (l)борбата срещу изпирането на пари.

               По съображения за по-голяма правна сигурност, за целите по-специално на първата алинея, букви в) и г) различните модели на колективни трудови правоотношения, включително ролята и автономността на социалните партньори, както са уредени от правото или националните практики на страните, продължават да се прилагат, включително законодателството и практиките относно колективното договаряне и прилагането на колективните трудови договори.

               4.
                     Регулаторните мерки не могат да представляват прикрита пречка пред търговията.

               Член GRP.2: Определения

               За целите на настоящия дял:

               (a)„регулаторен орган“ означава:

               (I)за Съюза — Европейската комисия; и

               (II)за Обединеното кралство — правителството на Нейно Величество на Обединеното кралство Великобритания и Северна Ирландия и децентрализираните администрации на Обединеното кралство.

               б)
                     „регулаторни мерки“ означава:

               (I)за Съюза:

               А)
                     регламентите и директивите по член 288 от Договора за функционирането на Европейския съюз (ДФЕС); и

               Б)
                     актовете за изпълнение и делегираните актове, съответно предмет на разпоредбите на членове 290 и 291 от ДФЕС; и

               (II)за Обединеното кралство:

               А)
                     първичното законодателство; и

               Б)
                     вторичното законодателство.

               Член GRP.3: Обхват

               1.
                     Настоящият дял се прилага за регулаторни мерки, предложени или издадени, според случая, от регулаторния орган на всяка от страните по отношение на всеки въпрос, попадащ в обхвата на дялове I-IX, дял XI и дял XII и шеста позиция [Други разпоредби].

               2.
                     Членове GRP.12 [Дейности по регулаторно сътрудничество] и GRP.13 [Специализиран търговски комитет по регулаторно сътрудничество] се прилагат и за другите мерки с общо приложение, приети или предложени от регулаторния орган на някоя от страните във връзка с въпросите, попадащи в обхвата на дяловете, посочени в параграф 1, които са от значение за дейностите по регулаторно сътрудничество, като например насоки, политически документи или препоръки.

               3.
                     Настоящият дял не се прилага за регулаторните органи и регулаторните мерки, регулаторните практики или подходи на държавите членки.

               4.
                     Всички специални разпоредби, съдържащи се в дяловете, посочени в параграф 1, се ползват с предимство пред разпоредбите на настоящия дял, доколкото това е необходимо за прилагането на специалните разпоредби.

               Член GRP.4: Вътрешна координация

               Всяка страна разполага с процеси или механизми за вътрешна координация или преглед във връзка с регулаторните мерки, подготвяни от нейния регулаторен орган. Тези процеси или механизми следва да имат за цел наред с другото:

               (a)да се способства за добрите регулаторни практики, включително посочените в настоящия дял;

               (b)да се откриват и избягват ненужно дублиране и непоследователни изисквания в различните регулаторни мерки на съответната страна;

               (c)да се гарантира спазването на международните задължения на съответната страна в областта на търговията и инвестициите; и

               (d)да се насърчава отчитането на въздействието на подготвяните регулаторни мерки, включително въздействието върху малките и средните предприятия
                  50
               , съгласно съответните правила и процедури на страната.

               Член GRP.5: Описание на процесите и механизмите

               Всяка страна прави публично достояние описанията на процесите и механизмите, по които нейният регулаторен орган подготвя, оценява и прави преглед на своите регулаторни мерки. Тези описания съдържат позоваване на съответните правила, насоки или процедури, включително онези от тях, които са свързани с възможности за обществеността да представя коментари.

               Член GRP.6: Ранно информиране за планираните регулаторни мерки

               1.
                     Всяка страна прави публично достояние, в съответствие със съответните си правила и процедури, поне веднъж годишно списък на планираните важни
                  51
                регулаторни мерки, които нейният регулаторен орган очаква с основание да предложи или приеме в рамките на една година. Регулаторният орган на всяка страна може да определи какво точно представляват „важна“ регулаторна мярка за целите на неговите задължения по настоящия дял.

               2.
                     Във връзка с всяка важна регулаторна мярка, включена в списъка по параграф 1, всяка страна следва също така да направи публично достояние възможно най-рано:

               (a)кратко описание на обхвата и целите на мярката; и

               (b)ориентировъчния график за нейното приемане, при наличие на такъв, включително всички възможности за обществена консултация.

               Член GRP.7: Обществена консултация

               1.
                     При изготвянето на важна регулаторна мярка всяка страна гарантира съгласно съответните свои правила и процедури, че нейният регулаторен орган:

               (a)публикува проекта на регулаторната мярка или документите за консултацията, предоставящи достатъчно подробности относно подготвяната регулаторна мярка, за да се даде възможност на всяко лице да прецени дали и по какъв начин интересите му могат да бъдат значително засегнати;

               (b)предоставя на недискриминационна основа разумни възможности за всяко лице да представи своите коментари; и

               (c)разглежда получените коментари.

               2.
                     Всяка страна гарантира, че нейният регулаторен орган използва електронни средства за комуникация и се стреми да поддържа онлайн услуги, които са на разположение на обществеността безплатно, за целите на публикуването на съответните регулаторни мерки или документи от вида, посочен в параграф 1, буква а), и на получаването на коментари, свързани с обществени консултации.

               3.
                     Всяка страна гарантира, че нейният регулаторен орган прави публично достояние, съгласно съответните си правила и процедури, обобщение на резултатите от обществените консултации по настоящия член.

               Член GRP.8: Оценка на въздействието

               1.
                     Всяка страна потвърждава намерението си да гарантира, че нейният регулаторен орган извършва в съответствие със своите правила и процедури оценки на въздействието на всяка важна регулаторна мярка, която подготвя. В тези правила и процедури може да бъдат предвидени изключения.

               2.
                     При извършването на оценка на въздействието всяка страна гарантира, че нейният регулаторен орган разполага с процеси и механизми, които насърчават отчитането на следните фактори:

               (a)необходимостта от регулаторната мярка, включително естеството и значимостта на проблема, чието решаване се цели с регулаторната мярка;

               (b)всички осъществими и подходящи регулаторни и нерегулаторни варианти, включително вариантът въпросът да не се регулира, чрез които би могло да се постигнат целите на публичната политика на страната;

               (c)доколкото е възможно и относимо — потенциалното социално, икономическо и екологично въздействие на тези варианти, включително въздействието върху международната търговия и международните инвестиции и, съгласно съответните правила и процедури на страната, въздействието върху малките и средните предприятия; и

               (d)ако е целесъобразно — по какъв начин разглежданите варианти се съотнасят към релевантните международни стандарти, включително причините за евентуалните отклонения.

               3.
                     Във връзка с оценката на въздействието, извършвана от регулаторния орган за регулаторна мярка, всяка страна гарантира, че нейният регулаторен орган изготвя окончателен доклад, в който подробно описва факторите, които е взел под внимание при своята оценка, както и съответните си констатации. Доколкото е възможно, всяка страна прави публично достояние тези доклади най-късно при оповестяването на предложението за регулаторна мярка по член GRP.2 [Определения], буква б), точка i), подточка А) или точка ii), подточка Б), или за регулаторна мярка по член GRP.2 [Определения], буква б), точка i), подточка Б) или точка ii), подточка Б).

               Член GRP.9: Ретроспективна оценка

               1.
                     Всяка страна гарантира, че регулаторният ѝ орган разполага с процеси или механизми за целта на извършване на периодични ретроспективни оценки на действащите регулаторни мерки, когато това е подходящо.

               2.
                     При извършването на периодична ретроспективна оценка всяка страна се стреми да прецени дали съществуват възможности за по-ефективно постигане на целите на своята публична политика и за намаляване на ненужната регулаторна тежест, включително върху малките и средните предприятия.

               3.
                     Всяка страна гарантира, че нейният регулаторен орган прави публично достояние всички съществуващи планове за ретроспективни оценки, като и резултатите от ретроспективните оценки.

               Член GRP.10: Регулаторен регистър

               Всяка страна гарантира, че регулаторните мерки, които са в сила, се публикуват в определен за целта регистър, в който те са обозначени и който е публично достъпен онлайн безплатно. Регистърът следва да дава възможност за търсене на регулаторни мерки по цитати или по дума. Всяка страна актуализира периодично своя регистър.

               Член GRP.11: Обмен на информация относно добрите регулаторни практики

               Страните се стремят да обменят информация относно своите добри регулаторни практики съгласно предвиденото в настоящия дял, включително в рамките на Специализирания търговски комитет по регулаторно сътрудничество.

               Член GRP.12: Дейности по регулаторно сътрудничество

               1.
                     Страните могат да участват в дейности по регулаторно сътрудничество на доброволни начала, без това да засяга автономността на собственото им вземане на решения и съответния им правен ред. Всяка страна може да откаже да участва в дейности по регулаторно сътрудничество или може да се оттегли от подобни дейности. Страната, която отказва да участва в дейности по регулаторно сътрудничество или се оттегля от подобни дейности, следва да обясни на другата страна причините за своето решение.

               2.
                     Всяка страна може да предложи на другата страна конкретна дейност за регулаторно сътрудничество. Тя представя предложението си чрез звеното за контакт, определено в съответствие с член GRP.14 [Звена за контакт]. Другата страна разглежда предложението в разумен срок с и уведомява страната, от която то изхожда, за това дали счита предложената дейност за подходяща за регулаторно сътрудничество.

               3.
                     С цел да се идентифицират дейности, подходящи за регулаторно сътрудничество, всяка страна взема под внимание:

               (a)списъка по член GRP.6 [Ранно информиране за планираните регулаторни мерки], параграф 1; и

               (b)предложенията за дейности по регулаторно сътрудничество, постъпили от лица от някоя от страните, които са обосновани и придружени от съответна информация.

               4.
                     Ако страните решат да започнат дейност по регулаторно сътрудничество, регулаторният орган на всяка страна полага усилия, доколкото е целесъобразно:

               (a)да информира регулаторния орган на другата страна за подготовката на нови или за преразглеждането на действащи регулаторни мерки и други мерки с общо приложение по член GRP.3 [Обхват], параграф 2, които се отнасят до дейността по регулаторно сътрудничество;

               (b)при поискване да предоставя информация и да обсъжда регулаторни мерки и други мерки с общо приложение по член GRP.3 [Обхват], параграф 2, които се отнасят до дейността по регулаторно сътрудничество; и

               (c)когато подготвя нови или преразглежда  действащи регулаторни мерки или други мерки с общо приложение по член GRP.3 [Обхват], параграф 2, да взема под внимание, доколкото е възможно, всеки регулаторен подход на другата страна по същия или свързан с него въпрос.

               Член GRP.13: Специализиран търговски комитет по регулаторно сътрудничество

               1.
                     Специализираният търговски комитет по регулаторно сътрудничество има следните функции:

               (a)укрепва и насърчава добрите регулаторни практики и регулаторното сътрудничество между страните;

               (b)обменя мнения във връзка с дейностите по сътрудничество, предложени или осъществявани съгласно член GRP.12 [Дейности по регулаторно сътрудничество];

               (c)насърчава регулаторното сътрудничество и координация в рамките на международни форуми, включително, когато е целесъобразно, периодичния двустранен обмен на информация относно текущи или планирани дейности.

               2.
                     Специализираният търговски комитет по регулаторно сътрудничество може да кани заинтересовани лица да участват в заседанията му.

               Член GRP.14: Звена за контакт

               В срок от един месец след влизането в сила на настоящото споразумение всяка страна определя звено за контакт, което да улеснява обмена на информация между страните.

               Член GRP.15: Неприлагане на разпоредбите относно уреждането на спорове

               Дял I [Уреждане на спорове] от шеста част не се прилага за спорове относно тълкуването и прилагането на настоящия дял.

               Дял XI: Еднакви условия за открита и лоялна конкуренция и устойчиво развитие

               Първа глава: Общи разпоредби

               Член 1,1: Принципи и цели

               1.Страните признават, че създаването на условия, гарантиращи еднакви условия на конкуренция между тях, е необходимо, за да могат търговията и инвестициите между Съюза и Обединеното кралство, при условията, определени в настоящото споразумение, да се осъществяват в среда на открита и лоялна конкуренция и по начин, който благоприятства устойчивото развитие.

               2.Страните признават, че устойчивото развитие обхваща икономическото развитие, социалното развитие и опазването на околната среда, като тези три елемента са взаимозависими и взаимно се подсилват, и потвърждават ангажимента си да насърчават развитието на международната търговия и международните инвестиции по начин, който допринася за постигането на целта за устойчиво развитие.

               3.Всяка страна потвърждава отново амбицията си за постигане до 2050 г. на неутралност на цялата икономика по отношение на климата.

               4.Страните потвърждават общото си разбиране, че икономическото им партньорство може да доведе до взаимни изгоди само ако ангажиментите, свързани с еднаквите условия за открита и лоялна конкуренция, устоят на проверката на времето, като предотвратяват нарушаването на търговията или инвестициите и като допринасят за устойчивото развитие. Страните признават обаче, че настоящият дял няма за цел хармонизирането на стандартите на страните. Страните са решени да запазят и да подобрят съответните си високи стандарти в областите, обхванати от настоящия дял,

               Член 1.2: Право на регулиране, подход на предпазливост
                  52
                и научна и техническа информация

               1.Страните потвърждават правото на всяка страна да определя политиките и приоритетите си в областите, обхванати от настоящия дял, да определя равнищата на защита, които счита за целесъобразни, и да приема или изменя съответното си законодателство и политики по начин, съобразени с международните ангажименти на всяка страна, включително нейните ангажименти съгласно настоящия дял.

               2.Страните признават, че в съответствие с подхода на предпазливост, когато има основателни причини за опасения, че е налице потенциална заплаха за нанасяне на сериозни или непоправими вреди на околната среда или здравето на хората, липсата на пълна научна сигурност не може да се използва като основание за възпрепятстване на съответната страна да вземе подходящи мерки за предотвратяването на тези вреди.

               3.При изготвянето или прилагането на насочени към защита на околната среда или на условията на труд мерки, които могат да засегнат търговията или инвестициите, страните вземат предвид съответните налични научна и техническа информация, международни стандарти, насоки и препоръки.

               Член 1.3 Уреждане на спорове

               Дял I [Уреждане на спорове] от шеста част [Уреждане на спорове и хоризонтални разпоредби] не се прилага за настоящата глава, с изключение на член 1.2 [Право на регулиране, подход на предпазливост и научна и техническа информация], параграф 2. Членове 9.1 [Консултации] и 9.2 [Експертна група] се прилагат за член 1.1 [Принципи и цели], параграф 3.

               Втора глава: Политика в областта на конкуренцията

               Член 2.1: Принципи и определения

               1.Страните признават значението на свободната и ненарушена конкуренция за своите търговски и инвестиционни отношения. Страните признават, че антиконкурентните стопански практики могат да нарушат правилното функциониране на пазарите и да намалят ползите от либерализацията на търговията.

               2.За целите на настоящата глава  „икономически оператор“ означава субект или група субекти, съставляващи един стопански субект, независимо от правния му статус, който извършва стопанска дейност, като предлага стоки или услуги на пазара.

               Член 2.2: Конкурентно право

               1.В признание на принципите в член 2.1 [Принципи и определения], всяка страна поддържа конкурентно право, с което ефективно се преодоляват следните антиконкурентни стопански практики:

               a)споразумения между икономически дейци, решения на сдружения на икономически дейци и съгласувани практики, които имат за цел или резултат предотвратяване, ограничаване или нарушаване на конкуренцията;

               b)злоупотреба с господстващо положение от страна на един или повече икономически дейци; и

               c)за Обединеното кралство — сливания или придобивания, а за Съюза — концентрация между икономически дейци, които могат да имат значителни антиконкурентни последици.

               2.Конкурентното право по параграф 1 се прилага за всички икономически дейци, независимо от тяхната национална принадлежност или техния режим на собственост.

               3.Всяка страна може с оглед постигането на легитимни цели на обществената политика да предвиди някои изключения от своето конкурентно право, при условие че тези изключения са прозрачни и пропорционални на съответните цели.

               Член 2.3: Правоприлагане

               1.Всяка страна предприема съответни мерки за прилагането на своето конкурентно право на своята територия.

               2.Всяка страна поддържа функционално независим орган или органи, които са компетентни за ефективното правоприлагане на нейното конкурентно право.

               3.Всяка страна прилага своето конкурентно право по прозрачен и недискриминационен начин, като спазва принципите на процесуална справедливост, включително правото на защита на засегнатите икономически дейци, независимо от тяхната национална принадлежност или техния режим на собственост.

               Член 2.4: Сътрудничество

               1.За да постигнат целите на настоящата глава и да засилят ефективното правоприлагане на съответното си конкурентно право, страните признават значението на сътрудничеството между съответните свои органи за защита на конкуренцията по отношение на новостите в политиката в областта на конкуренцията и дейностите по правоприлагане.

               2.За целите на параграф 1 Европейската комисия или органите за защита на конкуренцията на държавите членки, от една страна, и органът или органите за защита на конкуренцията на Обединеното кралство, от друга страна, се стремят към сътрудничество и координация по отношение на своите дейности по правоприлагане във връзка с идентични или свързани поведение или трансакции, когато подобни действия са възможни и целесъобразни.

               3.За улесняване на сътрудничество и координацията, посочени в параграфи 1 и 2, Европейската комисия или органите за защита на конкуренцията на държавите членки, от една страна, и органът или органите за защита на конкуренцията на Обединеното кралство, от друга страна, могат да разменят информация, доколкото това е разрешено от законодателството на всяка страна.

               4.За да постигнат целите на настоящия член, страните могат да сключат отделно споразумение за сътрудничество и координация между Европейската комисия, органите за защита на конкуренцията на държавите членки и органа или органите за защита на конкуренцията на Обединеното кралство, което може да включва условия за обмена и използването на поверителна информация.

               Член 2.5: Уреждане на спорове

               Настоящата глава не е предмет на уреждане на спорове съгласно дял I [Уреждане на спорове] от шеста част [Уреждане на спорове и хоризонтални разпоредби].

               Трета глава: Контрол на субсидиите

               Член 3.1: Определения

               1.За целите на настоящата глава:

               a)„икономически оператор“ означава субект или група субекти, съставляващи един стопански субект, независимо от правния му статус, който извършва стопанска дейност, като предлага стоки или услуги на пазара;

               b)„субсидия“ означава финансова помощ, която:

               (i) произхожда от ресурсите на страните, включително:

               А) пряко или условно прехвърляне на средства, като например преки безвъзмездни средства, заеми или гаранции по заеми;

               Б) отказ от приходи, които иначе са дължими; или

               В) предоставянето на стоки или услуги или закупуването на стоки или услуги;

               (ii) предоставя икономическо предимство на един или повече икономически дейци;

               (iii) е специфична, доколкото предоставя правни или фактически предимства на определени икономически дейци за сметка на други във връзка с производството на определени стоки или услуги; и

               (iv) оказва или би могло да окаже въздействие върху търговията или инвестициите между страните.

               2.За целите на параграф 1, буква б), подточка iii):

               (a)дадена данъчна мярка не се счита за специфична, освен ако:

               (i) някои икономически дейци получават намаление на данъчните задължения, които иначе биха платили при режима на обичайно данъчно облагане; и

               (ii) тези икономически дейци се третират по-благоприятно от други, намиращи се в сходно положение, в рамките на режима на обичайно данъчно облагане; за целите на настоящата подточка обичайното данъчно облагане се определя от вътрешната си цел, от характеристиките си (като данъчна основа, данъчнозадължено лице, данъчно събитие или данъчна ставка) и от орган, който е институционално, процесуално, икономически и финансово автономен и е компетентен да определя характеристиките на данъчния режим.

               (b)Независимо от буква а), субсидията не се счита за специфична, ако е обоснована от принципи, присъщи на замисъла на общата система. При данъчните мерки примери за такива присъщи принципи са необходимостта от борба с измамите или отклонението от данъчно облагане, възможността за административно управление, избягването на двойното данъчно облагане, принципа на данъчен неутралитет, прогресивния характер на данъка върху доходите и неговата преразпределителна цел или необходимостта да се зачита платежоспособността на данъкоплатците;

               (c)независимо от буква а), налозите със специална цел не се считат за специфични, ако замисълът им се изисква от неикономически цели на обществената политика, като например необходимостта от ограничаване на отрицателното въздействие на определени дейности или продукти върху околната среда или човешкото здраве, доколкото целите на обществената политика не са дискриминационни
                  53
               .

               Член 3.2: Обхват и изключения

               1.Член 3.4 [Принципи], член 3.5 [Забранени субсидии и субсидии, подчинени на условия] и член 3.12 [Коригиращи мерки] не се прилагат за субсидии, предоставени за компенсиране на щети, причинени от природни бедствия или други извънредни неикономически събития.

               2.Нищо в настоящата глава не възпрепятства страните да отпускат субсидии със социален характер, насочени към крайните потребители.

               3.Субсидиите, които са предоставени на временна основа в отговор на извънредна ситуация в национален или световен мащаб, са целенасочени, пропорционални и ефективни с оглед преодоляването на тази извънредна ситуация. Членове 3.5 [Забранени субсидии и субсидии, подчинени на условия] и 3.12 [Коригиращи мерки] не се прилагат за такива субсидии.

               4.Настоящата глава не се прилага за субсидии, при които общата сума, предоставена на един и същ икономически деец, е под 325 000 специални права на тираж за период от три данъчни години. Съветът за партньорство може да изменя този праг.

               5.Настоящата глава не се прилага за субсидиите, които са предмет на разпоредбите на част IV или приложение 2 към Споразумението за селското стопанство, и субсидиите, свързани с търговията с риба и рибни продукти.

               6.Настоящата глава не се прилага за субсидии, свързани с аудио-визуалния сектор.

               7.Член 3.9 [Независим орган или структура и сътрудничество] не се прилага за субсидии, финансирани със средства на страните на наднационално равнище.

               8.За целите на субсидиите за въздушните превозвачи, за всяко позоваване на „засягане на търговията или инвестициите между страните „в настоящата глава се заменя позоваването на „въздействие върху конкуренцията между въздушните превозвачи на страните при предоставянето на въздухоплавателни транспортни услуги“, включително услугите за въздушен транспорт, които не попадат в обхвата на дял I [Въздушен транспорт] от позиция 2 [Въздухоплаване].

               Член 3.3: Услуги от общ икономически интерес

               1.Субсидиите, предоставени на икономически дейци, на които са възложени конкретни задачи от обществен интерес, включително задължения за обществена услуга, са предмет на член 3.4 [Принципите], доколкото прилагането на посочените в този член принципи не възпрепятства правно или фактически изпълнението на конкретната задача, възложена на съответния икономически деец. Задачата се възлага предварително по прозрачен начин.

               2.Страните гарантират, че размерът на компенсацията, предоставена на икономически деец, на който е възложена задача от в обществен интерес, е ограничен до необходимото за покриване на всички или част от разходите, направени при изпълнението на тази задача, като се вземат предвид съответните приходи и разумна печалба за изпълнението на задачата. Страните гарантират, че предоставената компенсация не се използва за кръстосано субсидиране на дейности, попадащи извън обхвата на възложената задача. Спрямо компенсация под 15 милиона специални права на тираж на задача не се прилагат задълженията по член 3.7 [Прозрачност]. Съветът за партньорство може да изменя този праг.

               3.Настоящата глава не се прилага, когато общата компенсация на икономически участник, изпълняващ задачи от обществен интерес, е под 750 000 специални права на тираж за период от три бюджетни години. Съветът за партньорство може да изменя този праг.

               Член 3.4: Принципи

               1.С цел да се гарантира, че субсидиите не се предоставят, когато имат или биха могли да имат съществено въздействие върху търговията или инвестициите между страните, всяка страна разполага със и поддържа ефективна система за контрол на субсидиите, която гарантира, че предоставянето на субсидия спазва следните принципи:

               a)субсидиите преследват специфична цел на обществената политика за преодоляване на установена пазарна неефективност или за решаване на въпроси от съображения за справедливост, като например социални трудности или опасения, свързани с разпределението („целта“);

               b)субсидиите са пропорционални и ограничени до необходимото за постигане на целта;

               c)субсидиите са предназначени да доведат до промяна в икономическото поведение на бенефициера, която благоприятства постигането на целта и която не би могла да бъде постигната, ако субсидиите не бъдат предоставени;

               d)субсидиите обикновено не следва да компенсират разходите, които бенефициерът би финансирал при липсата на субсидия;

               e)субсидиите са подходящ инструмент на политиката за постигане на цел на обществената политика и тази цел не може да бъде постигната чрез други средства, нарушаващи конкуренцията в по-малка степен;

               f)положителният принос на субсидиите за постигането на целта надвишава евентуалните отрицателни последици, по-специално отрицателните последици за търговията или инвестициите между страните.

               2.Без да се засяга параграф 1, всяка от страните прилага условията, определени в член 3.5 [Забранени субсидии и субсидии, подчинени на условия], когато е приложимо, ако съответните субсидии имат или биха могли да имат съществено въздействие върху търговията или инвестициите между страните.

               3.Всяка от страните определя как нейните задължения по параграфи 1 и 2 се изпълняват в структурата на нейната система за контрол на субсидиите в нейното вътрешно законодателство, при условие че всяка от страните гарантира, че задълженията по параграфи 1 и 2 се прилагат в нейното законодателство по такъв начин, че законността на индивидуалната субсидия ще се определя от принципите.

               Член 3.5 Забранени субсидии и субсидии, подчинени на условия

               1.Категориите субсидии, посочени в член 3.4 [Принципи], параграф 2 и условията, които следва да се прилагат към тях, са следните. Съветът за партньорство може да актуализира тези разпоредби, когато това е необходимо, за да се гарантира действието на настоящия член във времето.

               Неограничени държавни гаранции

               2.Забраняват се субсидиите под формата на гаранция за дългове или задължения на икономически дейци без никакво ограничение по отношение на размера на тези дългове и задължения или срока на гаранцията.

               Оздравяване и преструктуриране

               3.Забраняват се субсидиите за преструктуриране на икономически деец, намиращ се в затруднено положение или в неплатежоспособност, без същият да е изготвил надежден план за преструктуриране. Планът за преструктуриране се основава на реалистични допускания с оглед гарантиране на възстановяването в разумен срок на дългосрочната жизнеспособност на намиращия се в затруднено положение или в неплатежоспособност икономически деец. По време на изготвянето на плана за преструктуриране икономическият деец може да получи временна подкрепа за ликвидността под формата на заеми или гаранции по заеми. С изключение на малките и средните предприятия, икономическият деец или неговите собственици, кредитори или нови инвеститори допринасят със значителни средства или активи за покриване на разходите за преструктуриране. За целите на настоящия параграф икономическият деец в затруднено положение или в неплатежоспособност е такъв, който почти сигурно би прекратил дейността си в краткосрочен до средносрочен план без субсидията.

               4.При други, освен при изключителни обстоятелства, субсидии за оздравяване и преструктуриране на икономически дейци в затруднено положение или в неплатежоспособност следва да бъдат разрешавани само ако допринасят за постигането на цел от обществен интерес чрез избягване на социални затруднения или предотвратяване на сериозна пазарна неефективност, по-специално по отношение на загубата на работни места или прекъсването на важна услуга, която трудно може да бъде възпроизведена. Освен в случай на непредвидими обстоятелства, които не са причинени от бенефициера, те не следва да се предоставят повече от веднъж в рамките на всеки петгодишен период.

               5.Параграфи 3 и 4 не се прилагат за субсидии за банки, кредитни институции и застрахователни дружества в затруднено положение или в несъстоятелност.

               Банки, кредитни институции и застрахователни дружества

               6.Без да се засяга член SERVIN 5.39 [Пруденциални мерки], субсидиите за преструктуриране на банки, кредитни институции и застрахователни дружества може да се предоставят само въз основа на надежден план за преструктуриране, който възстановява дългосрочната жизнеспособност. Ако възвръщането на дългосрочната жизнеспособност не може да бъде надеждно доказано, всяка субсидия за банките, кредитните институции и застрахователните дружества се ограничава до това, което е необходимо, за да се гарантира тяхната организирана ликвидация и излизане от пазара, като същевременно размерът на субсидията и отрицателното въздействие върху търговията и инвестициите между страните се свеждат до минимум.

               7.Гарантира се, че предоставящият орган получава подходящо възнаграждение за субсидията за преструктуриране и че бенефициерът, неговите акционери, неговите кредитори или бизнес групата, към която принадлежи бенефициерът, допринасят значително за разходите за преструктуриране или ликвидация със свои собствени ресурси. Субсидиите в подкрепа на предоставянето на ликвидност трябва да са временни, не могат да се използват за покриване на загуби и не могат да се превръщат в капиталова подкрепа. На предоставящия орган се изплаща подходящо възнаграждение за субсидиите, предоставени в подкрепа на осигуряването на ликвидност.

               Експортни субсидии

               8.Субсидиите, които зависят, правно или фактически
                  54
               , само или като едно от няколко други условия от извършването на износ на стоки или услуги, се забраняват, освен по отношение на:

               (a)краткосрочно кредитно застраховане за непродаваеми рискове; или

               (b)експортни кредити и гаранции за експортни кредити или застрахователни програми, които са допустими в съответствие със Споразумението за СИМ, четени с необходимите корекции в контекста.

               9.За целите на параграф 8, буква а) „продаваеми рискове“ означава търговските и политически рискове с максимален период на риска под две години относно публични и частни купувачи в държавите с продаваеми рискове
                  55
               . Може да се счита, че дадена държава е временно извадена от групата на държавите с продаваеми рискове, ако липсва достатъчен частен пазарен капацитет поради:

               (a)значително свиване на капацитета за частно кредитно застраховане;

               (b)значително влошаване на рейтинга на държавния сектор; или

               (c)значително влошаване на резултатите на корпоративния сектор.

               10.Такова временно отстраняване на държава с продаваеми рискове поражда действие, доколкото е засегната една от страните, в съответствие с решение на тази страна въз основа на критериите в параграф 9 и само ако тази страна приеме такова решение. Публикуването на това решение се счита за нотификация до другата страна за такова временно отстраняване, доколкото е засегната първата страна.

               11.Ако субсидиран застраховател предоставя застраховане на експортни кредити, всяка застраховка за продаваеми рискове се предоставя на търговска основа. В такъв случай застрахователят не може пряко или косвено да се възползва от субсидии за предоставянето на застраховки за продаваеми рискове.

               Субсидии в зависимост от използването на местно съдържание

               12.Без да се засягат разпоредбите на член SERVIN 2.6 [Изисквания за постигнати резултати] и член SERVIN 2.7 [Несъответстващи мерки и изключения], субсидиите, зависещи единствено или като едно от няколко други условия, от използването на местни за сметка на вносни стоки или услуги, се забраняват.

               Големи трансгранични или международни проекти за сътрудничество

               13.Субсидии могат да се отпускат в контекста на големи трансгранични или международни проекти за сътрудничество, като например проекти за транспорт, енергетика, околна среда, научноизследователска и развойна дейност, както и проекти за първоначално внедряване с цел стимулиране на появата и внедряването на нови технологии (с изключение на производството). Ползите от такива трансгранични или международни проекти за сътрудничество не трябва да се ограничават до икономическите участници или сектора или участващите държави, а трябва да имат по-широка полза и значимост чрез странични ефекти, които не се натрупват изключително в полза на държавата, която отпуска субсидията, съответния сектор и бенефициер.

               Околна среда и енергетика

               14.Страните признават значението на сигурната, достъпна и устойчива енергийна система и на устойчивостта на околната среда, по-специално във връзка с борбата срещу изменението на климата, което представлява екзистенциална заплаха за човечеството. Поради това, без да се засяга член 3.4 [Принципи], субсидиите във връзка с енергетиката и околната среда трябва да бъдат насочени към и да стимулират бенефициера за осигуряването на сигурна, достъпна и устойчива енергийна система и добре функциониращ и конкурентен енергиен пазар или към повишаването на равнището на опазване на околната среда в сравнение с равнището, което би било постигнато при липса на субсидия. Такива субсидии не може да освобождават бенефициера от отговорност, произтичаща от неговите отговорности като замърсител съгласно правото на съответната страна.

               Субсидии за въздушните превозвачи за обслужване на маршрути

               15.Субсидии не се отпускат на въздушен превозвач
                  56
                за обслужване на маршрути, с изключение на:

               (a)Когато е налице задължение за обществена услуга, в съответствие с член 3.3 [Услуги от обществен икономически интерес];

               (b)в специални случаи, когато това финансиране носи ползи за обществото като цяло; или

               (c)като субсидии за започване на стопанска дейност за откриване на нови маршрути до регионални летища, при условие че тя увеличава мобилността на гражданите и стимулира регионалното развитие.

               Член 3.6: Използване на субсидиите

               Всяка страна гарантира, че икономическите дейци използват субсидиите единствено за специфичната цел, за която са предоставени.

               Член 3.7: Прозрачност

               1.По отношение на всяка субсидия, предоставена или запазена в сила на нейна територия, в срок от шест месеца от предоставянето на субсидията всяка страна прави публично достояние, чрез официален уебсайт или публична база данни, следната информация:

               (a)правното основание и целта на политиката или целта на субсидията;

               (b)името на получателя на субсидията, когато то е налично;

               (c)датата на предоставяне на субсидията, продължителността на субсидията, и всякакви други срокове, свързани с нея; и

               (d)размера на субсидията или сумата, предвидена за субсидията в бюджета.

               2.За субсидии под формата на данъчни мерки публичен достъп до информацията се предоставя в срок до една година от датата, на която трябва да се подаде данъчната декларация. Задълженията за прозрачност при субсидии под формата на данъчни мерки се отнасят до същата информация като посочената в параграф 1, с изключение на информацията, изисквана съгласно буква г) от посочения параграф, която може да бъде предоставена чрез посочване на горна и долна граница.

               3.В допълнение към задължението, посочено в параграф 1, страните предоставят информация за субсидиите в съответствие с параграфи 4 или 5 по-долу.

               4.За Съюза спазването на параграф 3 означава, че по отношение на всяка субсидия, предоставена или поддържана на неговата територия, в срок от шест месеца от предоставянето на субсидията информацията се оповестява публично на официален уебсайт или публична база данни, която позволява на заинтересованите страни да оценят съответствието с принципите, посочени в член 3.4 [Принципи].

               5.За Обединеното кралство спазването на параграф 3 означава, че Обединеното кралство гарантира, че:

               (a)ако заинтересована страна уведоми предоставящия орган, че може да поиска преразглеждане от съд или правораздавателен орган на i) предоставянето на субсидия от предоставящия орган или ii) всяко съответно решение на предоставящия орган или на независимата структура или орган;

               (b)След това, в срок от 28 дни от писменото искане, предоставящият орган, независимият орган или орган предоставят на заинтересованата страна информацията, която му позволява да оцени прилагането на принципите, посочени в член 3.4 [Принципи], при спазване на всички пропорционални ограничения, които преследват легитимна цел, като например търговска чувствителност, поверителност или правно призната привилегия.

               Информацията, посочена в първа алинея, буква б), се предоставя на заинтересованата страна, за да ѝ се даде възможност да вземе информирано решение дали да предяви иск или да разбере и надлежно да определи спорните въпроси в предложената претенция.

               6.За целите на настоящия член , член 3.10 [Съдилища и правораздавателни органи] и член 3.11 [Събиране] „заинтересована страна“ означава всяко физическо или юридическо лице, икономически участник или сдружение на икономически субекти, чийто интерес може да бъде засегнат от предоставянето на субсидия, по-специално бенефициерът, икономическите субекти, конкуриращи се с бенефициера, или съответните търговски сдружения.

               7.Задълженията по настоящия член не засягат задълженията на страните съгласно съответното им законодателство относно свободата на информация или достъпа до документи.

               Член 3.8: Консултации относно контрола на субсидиите

               1.Ако някоя от страните счита, че другата страна е предоставила субсидия или че са налице ясни доказателства, че другата страна възнамерява да предостави субсидия и че предоставянето на субсидията е имало или би могло да има отрицателно въздействие върху търговията или инвестициите между страните, тя може да поиска от другата страна да представи обяснение за начина, по който принципите, посочени в член 3.4 [Принципи], са били спазени по отношение на тази субсидия.

               2.Някоя от страните може също така да поиска информацията, изброена в член 3.7 [Прозрачност], параграф 1, доколкото тази информация все още не е била направена публично достояние чрез официален уебсайт или публична база данни, както е посочено в член 3.7 [Прозрачност], параграф 1, или доколкото тази информация не е била предоставена по леснодостъпен начин.

               3.Другата страна представя писмено поисканата информация не по-късно от 60 дни от получаването на искането. Ако част от поисканата информация не може да бъде предоставена, съответната страна обяснява липсата на тази информация в писмения си отговор.

               4.Ако след получаване на поисканата информация молещата страна продължава да счита, че субсидията, предоставена или предвидена да бъде предоставена от другата страна, има или би могла да има отрицателно въздействие върху търговията или инвестициите между страните, отправилата искането страна може да поиска консултации в рамките на Специализирания комитет по търговия по въпросите на равнопоставеността и конкуренцията и устойчивото развитие. Искане трябва да е в писмена форма и да включва обяснение на причините, поради които отправилата искането страна иска консултация.

               5.Специализираният търговски комитет по еднаквите условия за открита и лоялна конкуренция и устойчивото развитие полага всички усилия за постигане на взаимно удовлетворяващо решение на въпроса. Той провежда първото си заседание в срок от 30 дни от датата на искането за консултация.

               6.Сроковете на консултациите, посочени в параграфи 3 и 5 по-горе, могат да бъдат удължени по споразумение между страните.

               Член 3.9: Независим орган или структура и сътрудничество

               1.Всяка от страните създава или поддържа оперативно независим орган или орган с подходяща роля в своя режим за контрол на субсидиите. Този независим орган или структура разполага с необходимите гаранции за независимост при изпълнението на оперативните си функции и действа безпристрастно.

               2.Страните насърчават съответните си независими органи или структури да си сътрудничат по въпроси от общ интерес в рамките на съответните си функции, включително прилагането на членове 3.1 [Определения] до 3.7 [Прозрачност], според случая, в рамките, установени от съответните им правни уредби. Страните или съответните им независими органи или структури могат да се споразумеят за отделна уредба, посветена на сътрудничеството между тези независими органи.

               Член 3.10: Съдилища и правораздавателни органи

               1.Всяка страна гарантира, в съответствие със своите общи и конституционни закони и процедури, че нейните съдилища или правораздавателни органи са компетентни да:

               а)
                     контролират решенията за субсидии, взети от предоставящ орган или структура, когато е приложимо, от независимия орган, за съответствие с нормативните разпоредби на съответната страна за въвеждане на член 3.4 [Принципи];

               б)
                     контролират всички други съответни решения на независимия орган или структура и всяко относимо бездействие;

               в)
                     налагат ефективни коригиращи мерки във връзка с букви а) и б), включително спиране на действието, забрана или изискване за предприемане на действия от предоставящия орган, присъждане на обезщетение за вреди и събиране на субсидия от нейния бенефициер, ако и доколкото тези мерки са налични съгласно съответните закони на датата на влизане в сила на настоящото споразумение;

               г)
                     разглеждане на искове от заинтересованите страни във връзка със субсидии, които са предмет на настоящата глава, когато заинтересованата страна има процесуална легитимация да предяви иск във връзка със субсидия съгласно правото на съответната страна.

               2.С разрешението, ако е необходимо, на съответния съд или правораздавателен орган, всяка страна има право да участва в съответствие с общите закони и процедури на другата страна в случаите по параграф 1.

               3.Без да се засягат задълженията за запазване или, когато е необходимо, за създаване на компетенциите, средствата за правна защита и правата на намеса, посочени в параграфи 1 и 2 от настоящия член и в член 3.11 [Събиране], нищо в настоящия член не изисква от която и да е от страните да създава права на действие, средства за правна защита, процедури или обхвата или основанията за преразглеждане на решенията на съответните им публични органи, извън тези, които съществуват съгласно нейното законодателство към датата на влизане в сила на настоящото споразумение.

               Никоя от разпоредбите на настоящия член не изисква от която и да е от страните да разширява обхвата или основанията за контрол от страна на нейните съдилища и трибунали на актове на Парламента на Обединеното кралство, на актове на Европейския парламент и на Съвета на Европейския съюз или на актове на Съвета на Европейския съюз извън тези, които съществуват съгласно нейното законодателство към датата на влизане в сила на настоящото споразумение
                  57
               .

               Член 3.11: Събиране

               1.Всяка от страните разполага с ефективен механизъм за възстановяване на субсидиите в съответствие със следните разпоредби, без да се засягат другите средства за правна защита, които съществуват в нейното законодателство
                  58
               .

               2.Всяка от страните гарантира, че при условие че заинтересованата страна по смисъла на член 3.7 [Прозрачност], параграф 6 е обжалвала решение за отпускане на субсидия пред съд или трибунал в определения срок, както е определено в параграф 3 от настоящия член, може да бъде разпоредено събиране, ако съд или трибунал на една от страните установи материална грешка при прилагане на правото, тъй като:

               (a)предоставящият субсидията не е третирал като субсидия мярка, представляваща субсидия;

               (b)Предоставящият субсидията не е приложил принципите, определени в член 3.4 [Принципи], така както са въведени в законодателството на тази страна, или ги е приложил по начин, който е под стандарта за преразглеждане, приложим в законодателството на тази страна; или

               (c)Като е решил да предостави субсидията, предоставящият я е действал извън обхвата на своите правомощия или е злоупотребил с тези правомощия във връзка с принципите, посочени в член 3.4 [Принципи], както са въведени в законодателството на тази страна.

               3.За целите на настоящия член определеният срок се определя, както следва:

               (a)За Съюза тя започва от датата, на която информацията, посочена в член 3.7 [Прозрачност], параграфи 1, 2 и 4 е предоставена на разположение на официалния уебсайт или публичната база данни и не е по-кратка от един месец.

               (b)за Обединеното кралство:

               (i) започва да тече от датата, на която информацията, посочена в член 3.7 [Прозрачност], параграфи 1 и 2 е била предоставена на разположение на официалния уебсайт или публичната база данни;

               (ii) действието се прекратява един месец по-късно, освен ако преди тази дата заинтересованата страна не е поискала информация в рамките на процедурата, посочена в член 3.7, параграф 5;

               (iii) след като заинтересованата страна е получила информацията, посочена в член 3.7, параграф 5, буква б), достатъчна за целите, посочени в същия параграф, има допълнителен едномесечен срок, в края на който посоченият срок се прекратява;

               (iv) датата на получаване на информацията по подточка iii) е датата, на която предоставящият орган удостовери, че е предоставил информацията, посочена в член 3.7 [Прозрачност ], параграф 5, буква б), достатъчна за тези цели, независимо от по-нататъшна или обяснителна кореспонденция след тази дата;

               (v) сроковете, посочени в подточки i)—iii), могат да бъдат удължени със законодателство.

               4.За целите на параграф 3, буква б), по отношение на схемите, определеният срок започва да тече от момента на публикуване на информацията по буква б) , а не от момента на извършване на последващи плащания, когато:

               (a)субсидията се отпуска привидно в съответствие с условията на схемата;

               (b)създателят на схемата е предоставил публичен достъп до информацията, която се изисква да бъде публикувана съгласно член 3.7 [Прозрачност], параграфи 1 и 2 по отношение на схемата; и

               (c)информацията, предоставена относно схемата по буква б), съдържа информация за субсидията, която би позволила на заинтересованата страна да определи дали тя може да бъде засегната от схемата, която обхваща най-малко целта на субсидията, категориите бенефициери, реда и условията за получаване на субсидията и основата за изчисляване на субсидията (включително всички съответни условия, свързани със съотношенията или размерите на субсидията).

               5.За целите на настоящия член не се изисква възстановяване на субсидия, когато субсидията се отпуска въз основа на акт на парламента на Обединеното кралство, на акт на Европейския парламент и на Съвета на Европейския съюз или на акт на Съвета на Европейския съюз.

               6.Нищо в настоящия член не възпрепятства някоя от страните да реши да предвиди допълнителни ситуации, при които възстановяването е средство за правна защита, освен посочените в настоящия член, в съответствие с нейното законодателство.

               7.Страните признават, че възстановяването е важен инструмент за коригиране във всяка система за контрол на субсидиите. По искане на една от страните, страните, в рамките на Съвета за партньорство, разглеждат допълнителни или алтернативни механизми за събиране на вземания, както и съответните изменения на настоящия член. В рамките на Съвета за партньорство всяка от страните може да предложи изменения, които да позволят различни договорености за съответните им механизми за събиране на вземания. Една от страните трябва да разгледа предложение, направено от другата страна добросъвестно и да се съгласи с него, при условие че тази страна счита, че то съдържа договорености, които представляват поне също толкова ефективно средство за възстановяване, колкото съществуващите механизми на другата страна. След това Съветът за партньорство може да внесе съответните изменения в настоящия член
                  59
               .

               Член 3.12: Коригиращи мерки

               1. Всяка от страните може да отправи до другата страна писмено искане за информация и консултации относно субсидия, за която счита, че причинява или съществува сериозен риск да причини значително отрицателно въздействие върху търговията или инвестициите между страните. В искането си молещата страна следва да предостави цялата необходима информация, за да могат страните да намерят взаимноприемливо решение, включително описание на субсидията и опасенията на отправилата искането страна по отношение на нейното въздействие върху търговията или инвестициите.

               2.Не по-късно от 30 дни от датата на предаване на искането получилата искането страна предоставя писмен отговор, предоставящ исканата информация, на отправилата искането страна, а страните започват консултации, които се считат за приключени след изтичане на 60 дни от датата на предаване на искането, освен ако страните не се споразумеят за друго. Тези консултации, и по-специално цялата информация, означена като поверителна, и становищата, изразени от страните по време на консултациите, са с поверителен характер и не засягат правата на никоя от страните във всякакви по-нататъшни процедури.

               3.Не по-рано от 60 дни от датата на предаване на искането, посочено в параграф 1, отправилата искането страна може едностранно да предприеме подходящи коригиращи мерки, ако са налице доказателства, че субсидията от получилата искането страна причинява или съществува сериозен риск тя да окаже значително отрицателно въздействие върху търговията или инвестициите между страните.

               4.Не по-рано от 45 дни от датата на предаване на искането, посочено в параграф 1, отправилата искането страна уведомява получилата искането страна за коригиращите мерки, които възнамерява да предприеме в съответствие с параграф 3. Отправилата искането страна предоставя цялата необходима информация във връзка с мерките, които възнамерява да предприеме, за да даде възможност на страните да намерят взаимноприемливо решение. Отправилата искането страна не може да предприеме тези коригиращи мерки по-рано от 15 дни от датата на предаване на уведомлението за тези мерки на получилата искането страна.

               5.Оценката на някоя от страните за наличието на сериозен риск от значително отрицателно въздействие се основава на факти, а не само на твърдения, предположения или далечна възможност. Промяната в обстоятелствата, която би създала ситуация, при която субсидията би причинила значителни отрицателни последици, трябва да бъде ясно предсказуема.

               6.
                     Оценката на някоя от страните за наличието на субсидия или на значително отрицателно въздействие върху търговията или инвестициите между страните, причинена от субсидията, се основава на надеждни доказателства, а не само на предположения или далечна възможност, и се отнася до стоки, доставчици на услуги или други икономически субекти, които могат да бъдат идентифицирани, включително, ако е приложимо, в случай на схеми за субсидиране.

               7.
                     Съветът за партньорство може да поддържа примерен списък на това какво би представлявало значително отрицателно въздействие върху търговията или инвестициите между страните по смисъла на параграфи 1 и 3. Това не засяга правото на страните да предприемат коригиращи мерки.

               8.Коригиращите мерки, предприети съгласно параграф 3, се ограничават до това, което е строго необходимо и пропорционално за коригиране на причинените значителни отрицателни последици или за справяне със сериозния риск от такива последици. Приоритет се дава на мерки, които нарушават в най-малка степен функционирането на настоящото споразумение.

               9.В срок от пет дни от датата на влизане в сила на коригиращите мерки, посочени в параграф 3, и без да се прибягва до консултации в съответствие с член INST.13 [Консултации], нотифицираната страна може да поиска, в съответствие с член INST.14 [Арбитражна процедура], параграф 2, създаването на арбитражен съд посредством писмено искане, отправено до отправилата искането страна, за да може арбитражният съд да реши дали:

               (a)коригираща мярка, предприета от отправилата искането страна, е несъвместима с параграф 3 или 8;

               (b)отправилата искането страна не е участвала в консултациите, след като получилата искането страна е предоставила исканата информация и се е съгласила с провеждането на такива консултации; или

               (c)не е предприето или съобщено за коригираща мярка в съответствие със сроковете, посочени съответно в параграф 3 или 4.

               Това искане няма суспензивно действие по отношение на коригиращите мерки. Освен това арбитражният съд не оценява прилагането от страните на членове 3.4 [Принципи] и 3.5 [Забранени субсидии и субсидии, подчинени на условия].

               10.Арбитражният съд, създаден вследствие на искането, посочено в параграф 9, провежда производството в съответствие с член INST.34B [Специални процедури за коригиращи мерки и възстановяване на баланса] и се произнася с окончателно решение в срок от 30 дни от своето сформиране.

               11.В случай на констатация срещу ответната страна, най-късно 30 дни от датата на обявяване на решението на арбитражния съд ответната страна уведомява страната ищец за всяка мярка, която е предприела за изпълнение на това решение.

               12. След констатация срещу ответната страна по споразумението в рамките на процедурата, посочена в параграф 10, страната ищец може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение или на допълващо споразумение, която не надвишава равнището, равностойно на анулирането или увреждането, причинено от прилагането на коригиращите мерки, ако прецени, че несъответствието на коригиращите мерки с параграфи 3 или 8 е значително. В искането се предлага равнище на спиране на изпълнението на задължения в съответствие с принципите, изложени в член INST.34C [Спиране на задълженията за целите на член LPFS.3.12, параграф 12 [Коригиращи мерки], член FISH.9, параграф 5 и член FISH.14, параграф 6]. Страната ищец може да спре изпълнението на задължения по настоящото споразумение или по допълващо споразумение в съответствие със степента на спиране на изпълнението на задължения, определена от арбитражния съд. Такова спиране не може да бъде приложено по-рано от 15 дни след постановяването на такова решение.

               13.Никоя от страните не може да се позовава на Споразумението за СТО или на друго международно споразумение, за да попречи на другата страна да предприеме мерки съгласно настоящия член, включително когато тези мерки се състоят в спиране на изпълнението на задължения по настоящото споразумение или по допълващо споразумение.

               14.За целите на оценката дали налагането или запазването в сила на коригиращи мерки върху вноса на същия продукт е ограничено до това, което е строго необходимо или пропорционално за целите на настоящия член, дадена страна:

               а)
                     вземат предвид изравнителните мерки, прилагани или запазени в сила съгласно член GOODS.17 [Средства за търговска защита], параграф 3 от дял IV [Търговия със стоки]; и

               б)
                     може да вземе предвид антидъмпинговите мерки, прилагани или запазени в сила в съответствие с член GOODS.17 [Средства за търговска защита], параграф 3 от дял IV [Търговия със стоки].

               15.Никоя от страните не прилага едновременно коригираща мярка по настоящия член и мярка за възстановяване на баланса съгласно член 9.4 [Възстановяване на баланса] за коригиране на въздействието върху търговията или инвестициите, причинено пряко от същата субсидия.

               16.Ако страната, срещу която са били предприети коригиращи мерки, не подаде искане съгласно параграф 9 от настоящия член в срока, определен в същия параграф, тази страна може да започне арбитражната процедура, посочена в член INST.14 [Арбитражна процедура], за да оспори коригираща мярка на основанията, посочени в параграф 9 от настоящия член, без предварително да прибягва до консултации в съответствие с член INST.13 [Консултации]. Арбитражният съд разглежда въпроса като спешен случай за целите на член INST.19 [Спешно производство].

               17.За целите на производствата по параграфи 9 и 16, когато преценява дали дадена коригираща мярка е строго необходима или пропорционална, арбитражният съд взема надлежно предвид принципите, установени в параграфи 5 и 6, както и параграфи 13, 14 и 15.

               Член 3.13: Уреждане на спорове

               1.При спазване на параграфи 2 и 3, дял I [Уреждане на спорове] от шеста част [Уреждане на спорове и хоризонтални разпоредби ] се прилага за спорове между страните относно тълкуването и прилагането на настоящата глава, с изключение на член 3.9 [Независим орган или орган и сътрудничество] и член 3.10 [Съдилища и трибунали].

               2.Арбитражният съд не е компетентен по отношение на:

               (a)индивидуална субсидия, включително дали тази субсидия е спазила принципите, посочени в член 3.4 [Принципи], параграф 1, различна от тази по отношение на условията, посочени в член 3.5, параграф 2 [Неограничени държавни гаранции], параграфи 3—5 [Оздравяване и преструктуриране], параграфи 8—11 [Експортни субсидии] и параграф 12 [Субсидии, зависещи от използването на местно съдържание];

               (b)дали средството за възстановяване по смисъла на член 3.11 [Събиране] е било приложено правилно във всеки отделен случай.

               3.Дял I [Уреждане на спорове] от шеста част [Уреждане на спорове и хоризонтални разпоредби ] се прилага по отношение на член 3.12 [Коригиращи мерки] в съответствие с посочения член и член INST.34Б [Специални процедури за коригиращи мерки и възстановяване на баланса].

               Четвърта глава: Държавни предприятия, предприятия, на които са предоставени специални права или привилегии, и определени монополи

               Член 4.1: Определения

               1.За целите на настоящата глава се прилагат следните определения:

               (a)„договореност“ означава Споразумението за официално подкрепяните експортни кредити, изготвено в рамката на ОИСР, или последващ ангажимент, независимо дали е изготвен в рамката на ОИСР или извън нея, който е бил поет от поне 12 от първоначалните членове на СТО — участници в Договореността към 1 януари 1979 г.;

               (b) „търговски дейности“ означава дейности, чийто краен резултат е производството на стока или предоставянето на услуга, която да бъде продавана на съответния пазар в количества и по цени, определени от предприятие в зависимост от условията на предлагане и търсене, и които са насочени към реализирането на печалба; дейностите на предприятие, което извършва дейност с нестопанска цел или такава на принципа на покриване на разходите, не са дейности, насочени към реализирането на печалба;

               (c)„търговски съображения“ означава съображения, свързани с цената, качеството, наличността, възможността за пазарна реализация, транспортирането и други условия и ред за закупуване или продажба, или други фактори, които обичайно биха били отчетени при вземането на търговски решения от частно предприятие, действащо съобразно принципите на пазарната икономика в съответния икономически сектор или отрасъл;

               (d)„попадащ в обхвата субект“ означава:

               (I)определен монопол;

               (II)предприятие, на което са предоставени специални права или привилегии; или

               (III)държавно предприятие.

               (e)„определен монопол“ означава субект, в т.ч. консорциум или държавен орган, който за съответния пазар на територията на някоя от страните е определен за единствен доставчик или купувач на стока или услуга, като това понятие не включва субекти, на които е предоставено изключително право на интелектуална собственост, само на основание на това предоставяне; в този контекст „определен“ означава да се установи или разреши монопол или да се разшири обхватът на монопол така, че да обхваща допълнителна стока или услуга.

               (f)„предприятие“ означава предприятие съгласно определението в член SERVIN.1.2 [Определения], буква ж).

               (g)„предприятие, на което са предоставени специални права или привилегии“ означава всяко публично или частно предприятие, на което някоя от страните е предоставила юридически или фактически специални права или привилегии;

               (h)„услуга, предоставяна в процеса на упражняване на държавна власт“ означава услуга, предоставяна в процеса на упражняване на държавна власт така, както е определена в ГАТС;

               (i)„специални права или привилегии“ означава права или привилегии, с които някоя от страните определя или ограничава до две или повече броя на предприятията, на които е разрешено да доставят стока или услуга по критерии, които не са обективни, пропорционални и недискриминационни, съществено засягайки способността на всяко друго предприятие да доставя същата стока или услуга на същата територия или същия продуктов пазар при еквивалентни по същество условия;

               (j)„държавно предприятие“ означава предприятие, в което някоя от страните:

               (I)пряко притежава повече от 50 % от дяловия капитал;

               (II)контролира — пряко или косвено — упражняването на повече от 50 % от правата на глас;

               (III)има правомощието да назначава мнозинството от членовете на управителния съвет или на друг еквивалентен управителен орган; или

               (IV)има правомощието да упражнява контрол върху предприятието. За констатирането на контрола се вземат предвид всички относими правни и фактически елементи за всеки отделен случай.

               Член 4.2: Обхват

               1.Настоящата глава се прилага за попадащите в обхвата субекти, на всички равнища на управление, които извършват търговски дейности. Ако попадащ в обхвата субект извършва както търговски, така и нетърговски дейности, само търговските дейности попадат в обхвата на настоящата глава.

               2.Настоящата глава не се прилага за:

               (a)обхванати субекти, когато действат като възложители, както са определени в приложения 1—3 на всяка от страните към допълнение 1 към СДП и параграф 1 на всяка от страните от съответните им подраздели в раздел Б2 от ПРИЛОЖЕНИЕ PPROC-1: ОБЩЕСТВЕНИ ПОРЪЧКИ от дял X [Обществени поръчки], провеждане на попадаща в обхвата поръчка, както е определено в член PPROC.2 [Въвеждане на някои разпоредби на СДП и попадащи в обхвата поръчки], параграф 2 от дял X [Обществени поръчки];

               (b)услуги, предоставяни в процеса на упражняване на държавна власт;

               3.Настоящата глава не се прилага за попадащ в обхвата субект, ако през някоя от предходните три последователни данъчни години годишните приходи от търговските дейности на съответното предприятие или монопол са били под 100 милиона специални права на тираж.

               4.Член 4.5 [Недискриминационно третиране и търговски съображения] не се прилага за предоставянето на финансови услуги, по силата на възложен от държавната власт мандат, от попадащ в обхвата субект, ако това предоставяне на финансови услуги:

               (a)подкрепя износа или вноса, при условие че тези услуги:

               I.не е предназначено да измести търговското финансиране; или

               II.се предлага при условия, които не са по-благоприятни от тези, които биха могли да бъдат получени за сравними финансови услуги на търговския пазар; или

               (b)подкрепя частни инвестиции извън територията на страната, при условие че тези услуги:

               I.не е предназначено да измести търговското финансиране; или

               II.се предлага при условия, които не са по-благоприятни от тези, които биха могли да бъдат получени за сравними финансови услуги на търговския пазар; или

               (c)се предлага при условия, съобразени с договореността, при условие че предоставянето на финансови услуги попада в обхвата на договореността.

               5.Без да се засяга параграф 3 от настоящия член, член 4.5 [Недискриминационно третиране и търговски съображения] не се прилага за следните сектори: аудио-визуални услуги; национален морски каботаж
                  60
               ; и транспорт по вътрешни водни пътища, както е посочено в член SERVIN 1.1, параграф 5 [Цел и обхват].

               6.Член 4.5 [Недискриминация и търговски съображения] не се прилага, доколкото попадащ в обхвата субект на някоя от страните извършва покупки или продажби на стоки или услуги съгласно:

               (a)всяка съществуваща несъответстваща на изискванията мярка, която страната поддържа, продължава, подновява или изменя в съответствие с [член SERVIN 2.7 [Несъответстващи мерки и изключения], параграф 1 или член SERVIN.3.6 [Несъответстващи мерки ], параграф 1, както е посочено в нейните списъци към ПРИЛОЖЕНИЯ SERVIN-1 и SERVIN-2, според случая]; или

               (b)несъответстваща на изискванията мярка, която страната приема или запазва в сила по отношение на сектори, подсектори или дейности в съответствие с [ член SERVIN.2.7 [Несъответстващи мерки и изключения], параграф 2 или член SERVIN.3.6 [Несъответстващи мерки ], параграф 2, както е посочено в нейните списъци към ПРИЛОЖЕНИЯ SERVIN-1 и SERVIN—2], според случая.

               Член 4.3: Връзка със Споразумението за СТО

               Страните потвърждават своите права и задължения по силата на разпоредбите на член XVII, параграфи 1—3 от ГАТТ от 1994 г., на Договореността относно тълкуването на член XVII от ГАТТ от 1994 г., както и на разпоредбите на член VIII, параграфи 1, 2 и 5 от ГАТС.

               Член 4.4: Общи разпоредби

               1.Без да се засягат правата и задълженията на всяка страна съгласно настоящата глава, никоя от нейните разпоредби не възпрепятства някоя от страните да създаде или запази попадащ в обхвата субект.

               2.Страните не могат да изискват попадащ в обхвата субект да действа по начин, който противоречи на настоящата глава, нито да го насърчават да действа по такъв начин.

               Член 4.5: Недискриминационно третиране и търговски съображения

               1.Всяка страна гарантира, че всеки от нейните попадащи в обхвата субекти, когато извършва търговска дейност:

               (a)се ръководи от търговски съображения при закупуването или продажбата от него на стока или услуга, с изключение на случаите, в които по силата на възложен му мандат изпълнява задължения за предоставяне на обществена услуга, които не са в противоречие с разпоредбите на буква б) или в);

               (b)при закупуването от него на стока или услуга:

               I.предоставя на стока или услуга, доставяна от предприятие на другата страна, третиране, което е не по-малко благоприятно от това, което предоставя на сходна стока или сходна услуга, доставяна от предприятия на самата страна; и

               II.предоставя на стока или услуга, доставяна на територията на страната от попадащо в обхвата предприятие, третиране, което е не по-малко благоприятно от това, което предоставя на сходна стока или сходна услуга, доставяна от предприятия на самата страна на съответния пазар на нейна територия; и

               (c)при продажбата от него на стока или услуга:

               I.предоставя на предприятие на другата страна третиране, което е не по-малко благоприятно от това, което предоставя на предприятията на самата страна; и

               II.предоставя на попадащ в обхвата субект на територията на страната третиране, което е не по-малко благоприятно от това, което предоставя на предприятия на самата страна на съответния пазар на нейна територия
                  61
               .

               2.Параграф 1, букви б) и в) не възпрепятстват попадащ в обхвата субект:

               (a)да закупува или да доставя стоки или услуги при различни ред или условия, включително такива, свързани с цената, при условие че тези различни ред или условия са продиктувани от търговски съображения; или

               (b)да откаже да закупи или да достави стоки или услуги, при условие че този отказ е продиктуван от търговски съображения.

               Член 4.6: Нормативна уредба

               1.Всяка страна спазва и използва по най-добрия начин относимите международни стандарти, в т.ч. Насоките на ОИСР за корпоративно управление на държавните предприятия.

               2.Всяка страна гарантира, че всеки регулаторен орган или всеки друг орган, упражняващ регулаторна функция, който страната учредява или запазва в сила:

               (a)е независим от предприятията, регулирани от този орган, и не се отчита пред никое от тях; и

               (b)при сходни обстоятелства действа безпристрастно по отношение на всички предприятия, регулирани от този орган, в т.ч. попадащи в обхвата субекти; безпристрастността, с която органът упражнява регулаторните си функции, трябва да се оценява в контекста на общовъзприетата методика или практика от съответния регулаторен орган.

               За секторите, за които страните са се споразумели за специфични задължения, свързани с такъв орган в контекста на настоящото споразумение, предимство имат относимите разпоредби на настоящото споразумение.

               3.Всяка страна прилага своите законови и подзаконови нормативни актове спрямо попадащите в обхвата субекти по последователен и недискриминационен начин.

               Член 4.7: Обмен на информация

               1.Страна, която има основание да смята, че нейните интереси по настоящата глава се засягат неблагоприятно от търговските дейност на субект на другата страна, може да поиска писмено от другата страна да предостави информация за търговските дейности на този субект, свързани с изпълнението на разпоредбите на настоящата глава в съответствие с параграф 2.

               2.При условие че искането, посочено в параграф 1, включва пояснение за това по какъв начин дейностите на субекта могат да засегнат интересите на отправилата искането страна по настоящата глава и посочва кои от посочените по-долу категории информация следва да бъдат предоставени, получилата искането страна предоставя така поисканата информация:

               (a)чия собственост е и каква е структурата на гласуване на субекта, като се посочват кумулативният процент на акциите/дяловете и процентът на правата на глас, които получилата искането страна и нейните попадащи в обхвата субекти притежават сумарно в субекта;

               (b)описание на всички специални акции/дялове или специални права на глас или други права на глас, които притежават получилата искането страна или нейните попадащи в обхвата субекти, доколкото тези права са различни от правата, произтичащи от обикновените акции/дялове на субекта;

               (c)описание на организационната структура на субекта и на състава на неговия управителен съвет или на еквивалентен орган;

               (d)описание на държавните ведомства или публичните органи, които регулират или осъществяват надзор върху субекта, описание на изискванията за докладване, наложени му от тези държавни ведомства или публични органи, и на правата и практиките на тези държавни ведомства или публични органи във връзка с назначаването, уволняването или възнагражденията на висшите ръководни кадри и членовете на неговия управителен съвет или на еквивалентен орган;

               (e)годишните приходи и общите активи на субекта през последните три години, за които има налична информация;

               (f)всякакви освобождавания, имунитети и свързани с това мерки, от които се ползва субектът по силата на законовите и подзаконовите нормативни актове на получилата искането страна;

               (g)всякаква допълнителна информация за субекта, която е публично достъпна, в т.ч. годишните финансови отчети и извършените одити от трети лица.

               3.Параграфи 1 и 2 не задължават страните да разкриват поверителна информация, чието разкриване би било в противоречие с техните законови и подзаконови нормативни актове, би попречило на правоприлагането или по друг начин би противоречало на обществения интерес, или би накърнило законните търговски интереси на определени предприятия.

               4.Ако исканата информация не е налична, получилата искането страна предоставя на отправилата искането страна в писмен вид причините, поради които тази информация не е налична.

               Пета глава: Данъчно облагане

               Член 5.1: Добро управление

               Страните признават принципите на доброто управление в областта на данъчното облагане, по-специално световните стандарти за прозрачност и обмен на информация, справедливо данъчно облагане, и се ангажират с тяхното прилагане. Страните потвърждават своята подкрепа за стандартите на ОИСР срещу свиването на данъчната основа и прехвърлянето на печалби (BEPS) и повторно заявяват ангажимента си за прилагане на минималните стандарти на ОИСР за борба с BEPS. Страните насърчават доброто управление по данъчни въпроси, подобряват международното сътрудничество в областта на данъчното облагане и улесняват събирането на данъчните приходи.

               Член 5.2: Данъчни стандарти

               1.След изтичането на преходния период никоя от страните не отслабва, нито намалява равнището на закрила, предвидено в нейното законодателство, под равнището, предвидено в стандартите и правилата, договорени в ОИСР в края на преходния период, по отношение на:

               (a)спонтанния или автоматичен обмен на информация при поискване относно финансовите сметки, данъчните становища във връзка с трансгранични сделки, отчетите по държави между данъчните администрации и потенциалните трансгранични договорености за данъчно планиране;

               (b)правила за ограничаване на лихвите, контролирани чуждестранни дружества и несъответствия при хибридни образувания и инструменти.

               2.Никоя от страните не отслабва или намалява след изтичането на преходния период равнището на защита, предвидено в нейното законодателство, по отношение на публичното отчитане по държави от страна на кредитните институции и инвестиционните посредници, различни от малките и невзаимосвързани инвестиционни посредници.

               Член 5.3: Уреждане на спорове

               Настоящата глава не е предмет на уреждане на спорове съгласно дял I [Уреждане на спорове] от шеста част [Уреждане на спорове и хоризонтални разпоредби].

               Шеста глава: Трудови и социални стандарти

               Член 6.1: Определение

               1.За целите на настоящия раздел „трудови и социални равнища на закрила“ означава равнищата на закрила като цяло в правото и стандартите
                  62
                на дадена страна във всяка от следните области:

               (a)основните права на работното място;

               (b)стандарти за здравословни и безопасни условия на труд;

               (c)справедливите условия на труд и трудовите стандарти;

               (d)правата на информация и консултации на равнище предприятие; или

               (e)преструктурирането на предприятията.

               2.За Съюза „трудови и социални равнища на закрила“ означава трудови и социални равнища на закрила, които са приложими към и във всички държави членки и са общи за всички тях.

               Член 6.2: Недопускане на понижаване на равнищата на закрила

               1.Страните потвърждават правото на всяка страна да определя политиките и приоритетите си в областите, обхванати от настоящата глава, да определя трудовите и социалните равнища на закрила, които счита за подходящи, и да приема или изменя съответното си право и политики по начин, съобразен с международните ангажименти на всяка страна, включително тези съгласно настоящата глава.

               2.Страните не отслабват, нито понижават по начин, който засяга търговията или инвестициите между страните, трудовите и социалните си равнища на закрила под тези, които са в сила в края на преходния период, включително като не прилагат ефективно законите и стандартите си.

               3.Страните признават, че всяка от страните си запазва правото да упражнява разумна дискретност и да взема добросъвестни решения относно разпределението на ресурси за правоприлагане в областта на трудовото право по отношение на други трудови закони, за които е определено, че имат по-висок приоритет, при условие че упражняването на това право на преценка и тези решения не са несъвместими със задълженията ѝ по настоящата глава.

               4.Страните продължават да полагат усилия за повишаване на съответните си равнища на трудова и социална закрила, посочени в настоящата глава.

               Член 6.3: Правоприлагане

               За целите на правоприлагането по член 6.2 [Недопускане на понижаване на равнището на закрила] всяка страна въвежда или запазва в сила система за ефективно правоприлагане на вътрешно равнище, и по-специално ефективна система за инспекции по труда в съответствие с международните си ангажименти, свързани с условията на труд и защитата на работниците; осигурява наличието на административни и съдебни производства, които да позволяват на публичните органи и лицата с процесуална легитимация да търсят своевременно правна защита по процесуален ред срещу нарушения на трудовите и социалните стандарти; и предвижда подходящи и ефективни средства за правна защита, включително временни коригиращи мерки, както и пропорционални и възпиращи санкции. При въвеждането и прилагането на вътрешно равнище на член 6.2 [Недопускане на понижаване на равнището на закрила] всяка страна зачита ролята и автономността на социалните партньори на национално равнище, когато е уместно, в съответствие с приложимото право и практика.

               Член 6.4: Уреждане на спорове

               1.Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.

               2.Чрез дерогация от дял I [Уреждане на спорове] от шеста част [Уреждане на спорове и хоризонтални разпоредби], в случай на спор между страните относно прилагането на настоящата глава, страните използват изключително процедурите, установени съгласно член 9.1 [Консултации], член 9.2 [Експертна група] и член 9.3 [Експертна група за областите, в които не се допуска понижаване на равнището на закрила] от настоящия дял.

               Седма глава: Околна среда и климат

               Член 7.1: Определения

               1.За целите на настоящата глава „равнища на закрила на околната среда“ означава равнищата на закрила, предвидени като цяло в правото на някоя от страните, които имат за цел опазване на околната среда, включително предотвратяване на опасност за живота или здравето на човека от въздействия върху околната среда, във всяка от следните области:

               (a)емисии от промишлеността;

               (b)емисии в атмосферата и качество на въздуха;

               (c)опазване на природата и на биологичното разнообразие;

               (d)управление на отпадъците;

               (e)защита и опазване на водната среда;

               (f)защита и опазване на морската среда;

               (g)предотвратяване, намаляване и премахване на рисковете за здравето на човека или за околната среда, произтичащи от производството, употребата, разпространението или обезвреждането на химически вещества; или

               (h)управление на въздействието върху околната среда от селскостопанското производство или производството на храни, по-специално чрез използването на антибиотици и обеззаразители.

               2.За Съюза „равнища на закрила на околната среда“ означава равнища на закрила на околната среда, които са приложими към и във всички държави членки и са общи за всички тях.

               3.За целите на настоящата глава „равнище на закрила на климата“ означава равнището на закрила по отношение на емисиите и поглъщанията на парникови газове и поетапно извеждане от употреба на озоноразрушаващите вещества. По отношение на парниковите газове това означава:

               (a)за Съюза — целта за 2030 г. от 40 % от цялата икономика, включително системата на Съюза за ценообразуване на въглеродните емисии;

               (b)за Обединеното кралство — делът на икономиката на Обединеното кралство от тази цел за 2030 г., включително системата на Обединеното кралство за ценообразуване на въглеродните емисии.

               Член 7.2: Недопускане на понижаване на равнищата на закрила

               1.Страните потвърждават правото на всяка страна да определя политиките и приоритетите си в областите, обхванати от настоящата глава, да определя равнищата на закрила на околната среда и равнището на закрила на климата, които счита за подходящи, и да приема или изменя съответното си право и политики по начин, съобразен с международните ангажименти на всяка страна, включително тези съгласно настоящата глава.

               2.Страните не отслабват, нито понижават по начин, който засяга търговията или инвестициите между страните, своите равнищата на закрила на околната среда и равнището на закрила на климата под тези, които са в сила в края на преходния период, включително като не прилагат ефективно правото си в областта на околната среда или равнището на закрила на климата.

               3.Страните признават, че всяка от страните си запазва правото да упражнява разумна дискретност и да взема добросъвестни решения относно разпределението на ресурси за правоприлагане в областта на околната среда по отношение на други закони в областта на околната среда и политики в областта на климата, за които е определено, че имат по-висок приоритет, при условие че упражняването на това право на преценка и тези решения не са несъвместими със задълженията ѝ по настоящата глава.

               4.За целите на настоящата глава, доколкото в правото на някоя от страните са предвидени цели в областите, изброени в член 7.1 [Определения], те са част от равнищата на закрила на околната среда на страната в края на преходния период. Целите включват такива, чието постигане се предвижда за дата след края на преходния период. Настоящият параграф се прилага и за озоноразрушаващите вещества.

               5.Страните продължават да полагат усилия за повишаване на съответните си равнища на закрила на околната среда или на съответното си равнище на закрила на климата, посочени в настоящата глава.

               Член 7.3: Ценообразуване на въглеродните емисии

               1.От 1 януари 2021 г. всяка страна разполага с ефективна система за ценообразуване на въглеродните емисии.

               2.Всяка система обхваща емисиите на парникови газове от производството на електроенергия, производството на топлинна енергия, промишлеността и въздухоплаването.

               3.Ефективността на съответните системи на страните за ценообразуване на въглеродните емисии запазва равнището на закрила, предвидено в член 7.2 [Недопускане на понижаване на равнищата на закрила].

               4.Чрез дерогация от параграф 2 въздухоплаването се включва най-късно в срок от две години, ако вече не е било включено. Обхватът на системата на Съюза за ценообразуване на въглеродните емисии обхваща заминаващите полети от Европейското икономическо пространство до Обединеното кралство.

               5.Всяка страна запазва в сила своята система за ценообразуване на въглеродните емисии, доколкото тя е ефективен инструмент за нея в борбата срещу изменението на климата, и при всички случаи запазва равнището на закрила, предвидено в член 7.2 [Недопускане на понижаване на равнищата на закрила].

               6.Страните си сътрудничат в областта на ценообразуването на въглеродните емисии. Те обръщат сериозно внимание на свързването на съответните си системи за ценообразуване на въглеродните емисии по начин, който запазва целостта на тези системи и дава възможност за увеличаване на ефективността им.

               Член 7.4: Принципи по отношение на околната среда и климата

               1.Като се отчита фактът, че Съюзът и Обединеното кралство споделят обща биосфера по отношение на трансграничното замърсяване, всяка страна се ангажира да спазва международно признатите принципи в областта на околната среда, с които се е ангажирала, като например Декларацията от Рио де Жанейро за околната среда и развитието, приета в Рио де Жанейро на 14 юни 1992 г. („Декларацията от Рио де Жанейро от 1992 г. за околната среда и развитието“) и в многостранните споразумения в областта на околната среда, включително Рамковата конвенция на ООН по изменение на климата, съставена в Ню Йорк на 9 май 1992 г. („РКООНИК“), и Конвенцията за биологичното разнообразие, съставена в Рио де Жанейро на 5 юни 1992 г. („Конвенцията за биологичното разнообразие“), и по-специално:

               (a)принципа, че опазване на околната среда следва да бъде интегрирано при изготвянето на политиките, включително чрез оценки на въздействието;

               (b)принципа на превантивни действия с цел предотвратяване на вреди за околната среда.

               (c)подхода на предпазливост, посочен в член 1.2 [Право на регулиране, подход на предпазливост и научна и техническа информация], параграф 2;

               (d)принципа, че вредите за околната среда трябва да се отстраняват предимствено още при източника; и

               (e)принципа „замърсителят плаща“.

               2.Страните потвърждават отново съответните си ангажименти за процедури за оценка на вероятното въздействие на всяка предложена дейност върху околната среда и когато има вероятност определени проекти, планове и програми да окажат значително въздействие върху околната среда, включително върху здравето, да включват оценка на въздействието върху околната среда или стратегическа екологична оценка, според случая.

               3.Тези процедури включват, когато е целесъобразно и в съответствие със законодателството на страната, определяне на обхвата на екологичния доклад и неговата подготовка, организиране на участие на обществеността и провеждане на консултации и вземане под внимание в одобрения проект или приетия план или програма на екологичния доклад и на резултатите от участието на обществеността и консултациите.

               Член 7.5: Правоприлагане

               1.За целите на правоприлагането, както е посочено в член 7.2 [Недопускане на понижаване на равнищата на закрила], всяка страна гарантира, в съответствие със законодателството си, че:

               (a)националните органи, компетентни да прилагат съответното законодателство в областта на околната среда и климата, надлежно вземат предвид предполагаемите нарушения на това право, които са им станали известни; тези органи разполагат с адекватни и ефективни средства за правна защита, включително разпореждания за преустановяване на нарушения, както и пропорционални и възпиращи санкции, ако е целесъобразно; и

               (b)физическите и юридическите лица, които имат достатъчен интерес, разполагат с национални административни или съдебни производства, за да предявяват искове срещу нарушения на това право и да търсят ефективни правни средства за защита, включително разпореждания за преустановяване на нарушенията, и че производствата не са прекомерно скъпи и се провеждат по честен, справедлив и прозрачен начин.

               Член 7.6: Сътрудничество в областта на мониторинга и правоприлагането

               Страните гарантират, че Европейската комисия и надзорните органи на Обединеното кралство се срещат редовно и си сътрудничат за ефективния мониторинг и прилагане на правото по отношение на околната среда и климата, както е посочено в член 7.2 [Недопускане на понижаване на равнищата на закрила].

               Член 7.7: Уреждане на спорове

               1.Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.

               2.Чрез дерогация от дял I от шеста част [Уреждане на спорове и хоризонтални разпоредби], в случай на спор между страните относно прилагането на настоящата глава, страните използват изключително процедурите, установени съгласно член 9.1 [Консултации], член 9.2 [Експертна група] и член 9.3 [Експертна група за областите, в които не се допуска понижаване на равнището на закрила] от настоящия дял.

               Осма глава: Други инструменти за търговия и устойчиво развитие

               Член 8.1: Контекст и цели

               1.Страните припомнят Дневен ред 21 и Декларацията от Рио де Жанейро от 1992 г. за околната среда и развитието, Плана за изпълнение от Йоханесбург, приет на Световната среща на върха за устойчиво развитие от 2002 г., Декларацията на Международната организация на труда (МОТ) относно социалната справедливост за справедлива глобализация, приета в Женева на 10 юни 2008 г. от Международната конференция по труда на нейната 97-а сесия („Декларацията на МОТ от 2008 г. относно социалната справедливост за справедлива глобализация“), Заключителния документ на Конференцията на ООН от 2012 г. по въпросите на устойчивото развитие, озаглавен „Бъдещето, което искаме“, одобрен с Резолюция 66/288 на Общото събрание на ООН, приета на 27 юли 2012 г., и Програмата на ООН до 2030 г. за устойчиво развитие, приета на 25 септември 2015 г. с Резолюция 70/1 на Общото събрание на ООН, и нейните цели за устойчиво развитие.

               2.С оглед на параграф 1 целта на настоящата глава е да се засили интегрирането на устойчивото развитие, по-специално на неговите трудови и екологични измерения, в търговските и инвестиционните отношения на страните и в това отношение да се допълнят ангажиментите на страните съгласно глава 6 [Трудови и социални стандарти] и глава 7 [Околна среда и климат].

               Член 8.2: Прозрачност

               1.Страните подчертават значението на това да се осигури прозрачност, в качеството ѝ на елемент, необходим за насърчаване участието на обществеността и предоставянето на обществено достъпна информация в контекста на настоящата глава. В съответствие със своите законови и подзаконови нормативни актове, разпоредбите на настоящата глава, глава IX [Прозрачност] и глава X [Добри регулаторни практики] всяка страна:

               (a)гарантира, че всяка мярка с общо приложение, насочена към постигане на целите на настоящата глава, се администрира по прозрачен начин, включително като предоставя на обществеността разумни възможности и достатъчно време да сподели мнението си и като публикува тези мерки;

               (b)гарантира достъп на широката общественост до съответната информация за околната среда, съхранявана от или за публичните органи, както и гарантира активното разпространение на тази информация сред широката общественост по електронен път;

               (c)насърчава обществения дебат със и сред недържавните участници по отношение на разработването и определянето на политики, които могат да доведат до приемането от публичните органи на законодателство, свързано с настоящата глава; това включва, по отношение на околната среда, участие на обществеността в проекти, планове и програми; и

               (d)насърчава обществената осведоменост за своите закони и стандарти, свързани с настоящата глава, както и за процедурите за прилагане и спазване, като предприема стъпки за задълбочаване на познанията и разбирането на обществеността; по отношение на трудовото законодателство и стандарти това включва работниците, работодателите и техните представители.

               Член 8.3: Многостранни трудови и социални стандарти и споразумения

               1.Страните потвърждават ангажимента си да насърчават развитието на международната търговия по начин, който благоприятства достойните условия на труд за всички, както е посочено в Декларацията на МОТ от 2008 г. относно социалната справедливост за справедлива глобализация.

               2.В съответствие с Устава на МОТ и Декларацията на МОТ за основните принципи и права в областта на труда и механизма за нейното прилагане, приети в Женева на 18 юни 1998 г. от Международната конференция по труда на нейната 86-а сесия, всяка страна се ангажира да зачита, насърчава и ефективно да прилага международно признатите основни трудови стандарти, определени в основните конвенции на МОТ, които са:

               (a)свобода на сдружаване и ефективно признаване на правото на колективно трудово договаряне;

               (b)премахване на всички форми на принудителен или задължителен труд;

               (c)ефективно премахване на детския труд; и

               (d)премахване на дискриминацията в областта на заетостта и упражняването на професия.

               3.Всяка страна полага непрестанни и трайни усилия за ратифициране на основните конвенции на МОТ, ако все още не са ги ратифицирали.

               4.Страните редовно и по целесъобразност обменят информация относно съответните ситуации и напредък на държавите членки и на Обединеното кралство по отношение на ратифицирането на конвенциите или протоколите на МОТ, които МОТ категоризира като актуални, и на другите относими международни инструменти.

               5.Всяка страна се ангажира да прилага всички конвенции на МОТ, ратифицирани съответно от Обединеното кралство и от държавите — членки на Съюза, и различните разпоредби на Европейската социална харта, приети
                  63
                съответно от държавите — членки на Съюза, и от Обединеното кралство като членове на Съвета на Европа.

               6.Всяка страна продължава да насърчава, чрез правото и практиките си и съгласно съответните конвенции на МОТ, Програмата на МОТ за достоен труд, изложена в Декларацията на МОТ от 2008 г. относно социалната справедливост за справедлива глобализация („Програмата на МОТ за достоен труд“), както и в съответствие със съответните конвенции на МОТ и други международни ангажименти, по-специално по отношение на:

               (a)достойните условия на труд за всички по отношение, наред с другото, на надниците и заплатите, работното време, отпуска по майчинство и другите условия на труд;

               (b)здравословни и безопасни условия на труд, включително предотвратяване на трудовите злополуки и професионалните заболявания и обезщетяване в случай на такива злополуки или заболявания; и

               (c)недопускане на дискриминация по отношение на условията на труд, включително за работниците мигранти.

               7.Всяка страна защитава и насърчава социалния диалог по трудови въпроси, воден между работниците и работодателите и съответните им организации, както и със съответните държавни органи.

               8.Страните работят съвместно по свързани с търговията въпроси от значение за настоящия член, включително в рамките на многостранни форуми като МОТ, когато е целесъобразно. Това сътрудничество може да обхваща, наред с другото:

               (a)свързаните с търговията аспекти на прилагането на основни, приоритетни и други актуални конвенции на МОТ;

               (b)свързаните с търговията аспекти на Програмата на МОТ за достоен труд, включително относно взаимовръзките между търговията и пълната и продуктивна заетост, адаптирането на пазара на труда, основните трудови стандарти, достойните условия на труд в световните вериги за доставки, социалната закрила и социалното приобщаване, социалния диалог и равенството между половете;

               (c)въздействието на трудовото право и стандарти върху търговията и инвестициите или въздействието на търговското и инвестиционното право върху труда;

               (d)диалога и обмена на информация относно разпоредби в областта на труда в контекста на съответните за страните търговски споразумения и относно прилагането на тези разпоредби; и

               (e)всяка друга форма на сътрудничество, която бъде счетена за целесъобразна.

               9.Страните вземат предвид всички становища, изразени от представители на работниците, на работодателите и на организациите на гражданското общество, когато определят областите на сътрудничество и когато осъществяват съвместни дейности.

               Член 8.4: Многостранни споразумения в областта на околната среда

               1.Страните признават значението на Асамблеята на ООН по околната среда (UNEA) на Програмата на ООН за околната среда (UNEP) и на многостранното управление и споразумения в областта на околната среда като отговор на международната общност на глобалните или регионалните предизвикателства в областта на околната среда и подчертават необходимостта от засилване на взаимното допълване между политиките, правилата и мерките в областта на търговията и околната среда.

               2.В светлината на параграф 1 всяка страна се ангажира да прилага ефективно многостранните споразумения, протоколи и техните изменения в областта на околната среда, които е ратифицирала и прилага в своето право и практики.

               3.Страните обменят редовно и по целесъобразност информация относно:

               (a)съответното си положение по отношение на ратифицирането и прилагането на многостранни споразумения в областта на околната среда, включително на техните протоколи и изменения;

               (b)текущи преговори по нови многостранни споразумения в областта на околната среда; и

               (c)съответното становище на всяка страна във връзка с присъединяването ѝ към допълнителни многостранни споразумения в областта на околната среда.

               4.Страните потвърждават отново правото на всяка страна да приема или запазва в сила мерки за постигане на целите на многостранните споразумения в областта на околната среда, по които тя е страна. Страните припомнят, че мерките, приети или приведени в изпълнение за изпълнението на такива многостранни споразумения в областта на околната среда, могат да бъдат обосновани съгласно дял XII [Изключения], член EXC.1 [Общи изключения].

               5.Страните работят заедно по свързаните с търговията аспекти на политиките и мерките в областта на околната среда, включително на международни форуми като Политическия форум на високо равнище на ООН за устойчиво развитие, Програмата на ООН за околната среда, многостранните споразумения в областта на околната среда, Асамблеята на ООН по околната среда, Международната организация за гражданско въздухоплаване (ИКАО) или СТО. Това сътрудничество може да обхваща, наред с другото:

               (a)инициативи за устойчиво производство и потребление, включително инициативи, насочени към насърчаване на кръгова икономика и екологосъобразен растеж и намаляване на замърсяването;

               (b)инициативи за насърчаване на екологичните стоки и услуги, включително чрез преодоляване на свързаните с тях тарифни и нетарифни бариери;

               (c)въздействието на законодателството и стандартите в областта на околната среда върху търговията и инвестициите; или въздействието на търговското и инвестиционното право върху околната среда;

               (d)прилагането на приложение 16 към Конвенцията за международно гражданско въздухоплаване, подписана в Чикаго на 7 декември 1944 г., и други мерки за намаляване на въздействието на въздухоплаването върху околната среда, включително в областта на управлението на въздушното движение; и

               (e)други свързани с търговията аспекти на многостранните споразумения в областта на околната среда, включително техните протоколи, изменения и изпълнение.

               6.Сътрудничеството по параграф 5 може да включва технически обмен, обмен на информация и най-добри практики, научноизследователски проекти, проучвания, доклади, конференции и семинари.

               7.Когато определят и прилагат своите дейности по сътрудничество, страните ще вземат предвид мненията или приноса от страна на обществеността и на заинтересованите страни и могат да привличат такива заинтересовани страни за по-нататъшно участие в тези дейности, по целесъобразност.

               Член 8.5: Търговия и изменение на климата

               1.Страните признават значението на предприемането на спешни действия за борба с изменението на климата и последиците от него, както и ролята на търговията и инвестициите за постигането на тази цел, в съответствие с Рамковата конвенция на ООН по изменение на климата, целите на Парижкото споразумение, прието в Париж на 12 декември 2015 г. от Конференцията на страните по Рамковата конвенция на ООН по изменение на климата на нейната 21-ва сесия („Парижкото споразумение“), както и с други многостранни споразумения в областта на околната среда и многостранни инструменти в областта на изменението на климата.

               2.В светлината на параграф 1 всяка страна:

               (a)се ангажира да прилага ефективно Рамковата конвенция на ООН по изменение на климата и Парижкото споразумение, прието на тяхно основание, съгласно които една от основните цели е засилването на глобалните действия в отговор на изменението на климата и задържане на покачването на средната температура в световен мащаб значително под 2 °C над равнищата от прединдустриалния период и продължаване на усилията за ограничаване на повишаването на температурата до 1,5 °C над нивата от прединдустриалния период;

               (b)насърчава взаимното допълване на политиките и мерките в областта на търговията и климата, като по този начин допринася за прехода към икономика с ниски емисии на парникови газове, ефикасно използване на ресурсите и устойчиво на климатичните изменения развитие;

               (c)улеснява премахването на пречките пред търговията и инвестициите в стоки и услуги от особено значение за смекчаването на последиците от изменението на климата и адаптирането към него, като например енергия от възобновяеми източници, енергийноефективни продукти и услуги, например чрез премахване на тарифните и нетарифните бариери или чрез приемане на рамки на политиката, благоприятстващи внедряването на най-добрите налични решения.

               3.Страните работят заедно за засилване на сътрудничеството си по свързаните с търговията аспекти на политиките и мерките в областта на изменението на климата, в зависимост от случая на двустранно и регионално равнище и в рамките на международни форуми, включително в рамките на Рамковата конвенция на ООН по изменение на климата, СТО, Монреалския протокол за веществата, които нарушават озоновия слой, подписан в Монреал на 26 август 1987 г. („Монреалският протокол“), Международната морска организация (ММО) и Международната организация за гражданско въздухоплаване (ИКАО). Това сътрудничество може да обхваща, наред с другото:

               (a)политически диалог и сътрудничество във връзка с изпълнението на Парижкото споразумение, като например относно средствата за насърчаване на устойчивостта спрямо изменението на климата, енергията от възобновяеми източници, нисковъглеродните технологии, енергийната ефективност, устойчивия транспорт, устойчиво развиващата се и устойчивата на изменението на климата инфраструктура, мониторинга на емисиите, международните пазари на въглеродни емисии;

               (b)подкрепа за разработването и приемането от ММО на амбициозни и ефективни мерки за намаляване на емисиите на парникови газове, които да бъдат изпълнени от корабите, извършващи международна търговия;

               (c)подкрепа за разработването и приемането от ИКАО на амбициозни и ефективни мерки за намаляване на емисиите на парникови газове;

               (d)подкрепа за амбициозно поетапно извеждане от употреба на озоноразрушаващите вещества и поетапно намаляване на употребата на флуоровъглеводородите съгласно Монреалския протокол, чрез мерки за контрол на тяхното производство, потребление и търговия; въвеждането на техни екологосъобразни алтернативи; актуализиране на стандартите за безопасност и други приложими стандарти, както и посредством борба с незаконната търговия с вещества, регулирани от Монреалския протокол.

               Член 8.6: Търговия и биологично разнообразие

               1.Страните признават значението на опазването и устойчивото използване на биологичното разнообразие и ролята на търговията за постигането на тези цели, включително чрез насърчаване на устойчивата търговия или контролиране или ограничаване на търговията със застрашени видове, в съответствие със съответните многостранни споразумения в областта на околната среда, по които те са страна, и решенията, приети съгласно тях, по-специално Конвенцията за биологичното разнообразие и протоколите към нея, както и Конвенцията по международната търговия със застрашени видове от дивата фауна и флора („CITES“), подписана във Вашингтон на 3 март 1973 г.

               2.В светлината на параграф 1 всяка страна:

               (a)прилага ефективни мерки за борба с незаконната търговия с екземпляри от дивата флора и фауна, включително по отношение на трети държави, когато е целесъобразно;

               (b)насърчава използването на CITES като инструмент за опазване и устойчиво управление на биологичното разнообразие, включително чрез включването на животински и растителни видове в допълненията към CITES, когато природозащитният статус на съответния вид се счита за застрашен поради международната търговия;

               (c)насърчава търговията с продукти, получени от устойчиво използване на биологични ресурси и допринасящи за опазването на биологичното разнообразие;

               (d)продължава да предприема мерки за опазване на биологичното разнообразие, когато то е подложено на натиск, свързан с търговията и инвестициите, по-специално чрез мерки за предотвратяване на разпространението на инвазивни чужди видове.

               3.Страните работят съвместно по свързани с търговията въпроси от значение за настоящия член, включително в рамките на многостранни форуми като CITES и Конвенцията за биологичното разнообразие, когато е целесъобразно. Това сътрудничество може да обхваща, наред с другото: търговията с екземпляри от дивата флора и фауна и продукти, основани на природни ресурси, остойностяването и оценката на екосистемите и свързаните с тях услуги, както и достъпа до генетични ресурси и справедливото и равноправно споделяне на ползите, произтичащи от тяхното използване, в съответствие с Протокола от Нагоя за достъп до генетични ресурси и справедливо и равноправно разпределение на ползите, произтичащи от тяхното използване, към Конвенцията за биологичното разнообразие, приет в Нагоя на 29 октомври 2010 г.

               Член 8.7: Търговия и гори

               1.Страните признават значението на опазването и устойчивото управление на горите, за подсигуряване на екологични функции и на икономически и социални възможности за сегашните и бъдещите поколения, както и ролята на търговията за постигането на тази цел.

               2.В светлината на параграф 1 и по начин, съвместим с международните ѝ задължения, всяка страна:

               (a)продължава да прилага ефективни мерки за борба с незаконната сеч и свързаната с нея търговия, включително по отношение на трети държави, когато е целесъобразно, и насърчава търговията с изделия от законно добит дървен материал;

               (b)насърчава опазването и устойчивото управление на горите и търговията и потреблението на дървен материал и изделия от дървен материал, добит в съответствие с правото на държавата на дърводобив и от устойчиво управлявани гори; и

               (c)обменя информация с другата страна относно свързани с търговията инициативи за устойчиво управление на горите, управление на горите и опазване на горското покритие и сътрудничество за постигане на максимално въздействие и взаимно допълване на съответните политики на страните от взаимен интерес.

               3.Страните работят заедно за засилване на сътрудничеството си по свързаните с търговията аспекти на устойчивото управление на горите, опазването на горското покритие, както и незаконната сеч, включително в рамките на многостранни форуми, когато е целесъобразно.

               Член 8.8: Търговия и устойчиво управление на морските биологични ресурси и аквакултурите

               1.Страните признават значението на опазването и устойчивото управление на морските биологични ресурси и екосистеми, както и на насърчаването на отговорни и устойчиви аквакултури, а също и ролята на търговията за постигането на тези цели.

               2.В светлината на параграф 1 всяка страна:

               (a)се ангажира да действа последователно и да спазва, както е уместно, съответните конвенции на ООН и Организацията за прехрана и земеделие („ФAO“), Конвенцията на ООН по морско право, Споразумението относно прилагането на разпоредби на Конвенцията на ООН по морско право от 10 декември 1982 г., свързани с опазването и управлението на трансгранично преминаващите и далекомигриращите рибни запаси, подписано в Ню Йорк на 4 август 1995 г., Споразумението на ФАО за насърчаване на спазването на международните мерки за опазване и управление от риболовните кораби в открито море, подписано в Рим на 24 ноември 1993 г., Кодекса на ФAO за поведение за отговорно рибарство, Споразумението на ФАО за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов, одобрено в Рим на 22 ноември 2009 г. на 36-та сесия на Конференцията на ФАО, и участие в инициативата на ФАО за глобалния списък на риболовните кораби, корабите за хладилен транспорт и снабдителните кораби;

               (b)насърчава устойчивото рибарство и доброто управление на рибарството чрез активно участие в работата на съответните международни организации или органи, в които членува, има ролята на наблюдател или сътрудничеща недоговаряща се страна, включително регионалните организации за управление на рибарството (РОУР), посредством, когато е приложимо, ефективно наблюдение, контрол или изпълнение на резолюциите, препоръките или мерките на РОУР; прилагането на техните схеми за документиране или сертифициране на улова и мерките на пристанищната държава;

               (c)приема и запазва в сила съответните си ефективни инструменти за борба с ННН риболов, включително мерки за изключване на продуктите от ННН риболов от търговските потоци, и да сътрудничи за тази цел;

               (d)насърчава развитието на устойчива и отговорна аквакултура, включително по отношение на изпълнението на целите и принципите, съдържащи се в Кодекса на ФAO за поведение за отговорно рибарство, според случая.

               3.Страните работят съвместно по въпросите на опазването и свързаните с търговията аспекти на политиките и мерките в областта на рибарството и аквакултурите, включително в рамките на СТО, РОУР и други многостранни форуми, когато е целесъобразно, с цел насърчаване на практиките за устойчив риболов и аквакултури и търговията с рибни продукти от устойчиво управлявани операции в областта на рибарството и аквакултурите.

               4.Настоящият член не засяга разпоредбите на позиция V [Рибарство] от втора част.

               Член 8.9: Търговия и инвестиции, насърчаващи устойчивото развитие

               1.Страните потвърждават своя ангажимент за повишаване на приноса на търговията и инвестициите за устойчивото развитие в неговите икономически, социални и екологични измерения.

               2.Съгласно параграф 1 страните продължават да насърчават:

               (a)търговски и инвестиционни политики, които подкрепят четирите стратегически цели на Програмата за достоен труд на МОТ, в съответствие с Декларацията на МОТ от 2008 г. относно социалната справедливост за справедлива глобализация, включително минималната заплата, гарантираща жизнен минимум, здравословните и безопасни условия на труд и други аспекти, свързани с условията на труд;

               (b)търговия и инвестиции в екологични стоки и услуги, като например енергия от възобновяеми източници, енергийноефективни продукти и услуги, включително чрез премахване на свързаните с тях нетарифни бариери или чрез приемането на рамки на политиката, които спомагат за внедряването на най-добрите налични решения;

               (c)търговия със стоки и услуги, които допринасят за подобряване на социалните условия и на екологосъобразните практики, включително тези, които са предмет на доброволни схеми за гарантиране на устойчивост, като например схеми за справедлива и етична търговия и екомаркировки; и

               (d)сътрудничество в рамките на многостранни форуми по въпроси от настоящия член.

               3.Страните признават значението на разглеждането на специфични въпроси, свързани с устойчивото развитие, чрез преглед, мониторинг и оценяване на потенциалните икономически, социални и екологични въздействия на възнамеряваните действия, като отчитат гледната точка на заинтересованите страни.

               Член 8.10: Търговия и отговорно управление на веригата на доставки

               1.Страните признават значението на отговорното управление на веригите на доставки чрез отговорно бизнес поведение и практики за корпоративна социална отговорност и ролята на търговията за постигането на тази цел.

               2.В светлината на параграф 1 всяка страна:

               (a)поощрява корпоративната социална отговорност и отговорното бизнес поведение, включително чрез предоставяне на подкрепящи политически рамки, които насърчават възприемането на съответните практики от страна на предприятията; и

               (b)подкрепя спазването, изпълнението, последващите действия и разпространението на съответните международни инструменти, като например Насоките на ОИСР за многонационалните предприятия, Тристранната декларация на МОТ относно принципите за многонационалните предприятия и социалната политика, Глобалния договор на ООН и Ръководните принципи на ООН за бизнеса и правата на човека.

               3.Страните признават полезността на международните специфични за отделните сектори насоки в областта на корпоративната социална отговорност и отговорното бизнес поведение и поощряват съвместната работа в това отношение. По отношение на Насоките на ОИСР по надлежната проверка за отговорни вериги за доставки на полезни изкопаеми от засегнати от конфликти и високорискови зони и допълненията към тях страните също така трябва да прилагат мерки за насърчаване на възприемането на посочените насоки.

               4.Страните работят заедно за засилване на сътрудничеството си по свързаните с търговията аспекти на въпроси, обхванати от настоящия член, включително в рамките на международни форуми, когато е целесъобразно, наред с другото посредством обмена на информация, най-добри практики и инициативи за популяризиране.

               Член 8.11: Уреждане на спорове

               1.Страните полагат всички усилия чрез диалог, консултации, обмен на информация и сътрудничество за разрешаването на възможни разногласия относно прилагането на настоящата глава.

               2.Чрез дерогация от шеста част [Уреждане на спорове и хоризонтални разпоредби], дял I [Уреждане на спорове], в случай на спор между страните относно прилагането на настоящата глава, страните използват изключително процедурите, установени съгласно член 9.1 [Консултации] и член 9.2 [Експертна група].

               Девета глава: Хоризонтални и институционални разпоредби

               Член 9.1: Консултации

               1.Всяка от страните може да поиска консултации с другата страна по всеки въпрос, произтичащ от глава 1 [Общи разпоредби], член 1.1 [Принципи и цели], параграф 3 и глава 6 [Трудови и социални стандарти], глава 7 [Околна среда и климат] и глава 8 [Други инструменти за търговия и устойчиво развитие], като изпрати писмено искане до другата страна. В писменото си искане страната ищец посочва причините и основанието за искането, в т.ч. посочва оспорваните мерки, като уточнява кои разпоредби смята за приложими. Консултациите трябва да започнат веднага след като някоя от страните отправи искане за консултации и във всеки случай не по-късно от 30 дни след датата на предаване на искането, освен ако страните се споразумеят за по-дълъг срок.

               2.Страните започват консултации с цел постигане на взаимноприемливо решение на въпроса. По време на консултациите всяка страна предоставя на другата страна достатъчно от информацията, с която разполага, така че да даде възможност за пълно проучване на повдигнатите въпроси. Всяка страна се стреми да осигури участието на служители от своите компетентни органи, които имат експертни познания по въпроса — предмет на консултациите.

               3.По въпроси, свързани с многостранните споразумения или инструменти по член 1.1 [Принципи и цели], параграф 3, глава 6 [Трудови и социални стандарти], глава 7 [Околна среда и климат] и глава 8 [Други инструменти за търговия и устойчиво развитие], страните вземат предвид наличната информация от МОТ или съответните органи или организации, създадени по силата на многостранни споразумения в областта на околната среда. Когато е целесъобразно, страните се консултират съвместно с тези организации или с техните органи, или с всеки друг експерт или орган, който считат за подходящ.

               4.Когато е целесъобразно, всяка страна може да потърси становищата на вътрешните консултативни групи по член INST.7 [Вътрешни консултативни групи] или други експертни съвети.

               5.Всяко решение на въпрос, постигнато от страните, се оповестява публично.

               Член 9.2: Експертна група

               1.По всеки въпрос, по който не е постигнато удовлетворително решение чрез консултации съгласно член 9.1 [Консултации], дадена страна може, 90 дни след получаване на искането за консултации съгласно посочения член, да отправи писмено искане до другата страна за свикване на експертна група, която да разгледа въпроса. В искането се посочва спорната мярка, уточнява се и се обяснява как тази мярка не съответства на разпоредбите на съответната глава или глави по начин, достатъчен за ясно представяне на жалбата.

               2.Експертната група се състои от трима членове.

               3.На първото си заседание след влизането в сила на настоящото споразумение Специализираният търговски комитет по еднаквите условия за открита и лоялна конкуренция и устойчивото развитие съставя списък с най-малко 15 лица, които желаят и са способни да изпълняват функциите на членове на експертната група. Всяка страна посочва поименно най-малко пет физически лица за списъка на лицата, които да изпълняват функциите на членове. Страните също така посочват поименно най-малко пет лица, които не са граждани на нито една от страните и които желаят и са способни да изпълняват функциите на председател на експертна група. Специализираният търговски комитет по еднаквите условия за открита и лоялна конкуренция и устойчивото развитие гарантира, че списъкът се актуализира и че броят на експертите се поддържа най-малко 15 души.

               4.Експертите, предложени за членове, трябва да имат специализирани познания или експертен опит по трудово право или правото в областта на околната среда, по други застъпени в съответната глава или глави въпроси или във връзка с разрешаването на спорове, възникващи по международни споразумения. Те трябва да служат в качеството си на частни лица и да не приемат инструкции от никоя организация или правителство по въпроси, свързани със спора. Те трябва да не са свързани със страните, нито да приемат указания от някоя от тях; Те не са лица, които са членове, длъжностни лица или други служители на институциите на Съюза, на правителството на държава членка, на правителството на Обединеното кралство.

               5.Освен ако страните не се договорят за друго, в срок от пет дни от датата на сформиране на експертната група, нейният мандат е:

               „да разгледа, в светлината на относимите разпоредби, въпроса, посочен в искането за сформиране на експертната група, и да излезе с доклад в съответствие с настоящия член, в който се правят констатации за съответствието на мярката с релевантните разпоредби“.

               6.По отношение на въпроси, свързани с многостранни стандарти или споразумения, обхванати в настоящия дял, експертната група следва да потърси информация от МОТ или съответните органи, създадени съгласно тези споразумения, включително всички съответни налични тълкувателни насоки, констатации или решения, приети от МОТ и тези органи.

               7.Експертната група може да поиска и да получи писмени изявления или всякаква друга информация от лица, които притежават информация или специализирани познания по въпроса.

               8.Експертната група предоставя тази информация на всяка от страните, като им позволява да представят своите коментари в срок от 20 дни от получаването ѝ.

               9.Експертната група изготвя за страните междинен и окончателен доклад, съдържащи фактическите констатации, нейните заключения по въпроса, включително дали ответната страна е изпълнила задълженията си съгласно съответната глава или глави и мотивите за всички направени от групата констатации и заключения. От съображения за правна сигурност се уточнява, че страните споделят разбирането, че ако експертната група отправи препоръки в своя доклад, не е необходимо ответната страна да следва тези препоръки в процеса на гарантиране на съответствие със споразумението.

               10. Експертната група представя на страните междинния доклад в срок от 100 дни след датата на сформирането си. Когато експертната група счита, че този краен срок не може да бъде спазен, председателят на експертната група уведомява писмено страните, като посочва причините за забавянето и датата, на която експертната група планира да представи своя междинен доклад. При никакви обстоятелства експертната група не представя междинния си доклад по-късно от 125 дни след датата на сформирането си.

               11. В срок от 25 дни от представянето на доклада всяка страна може да отправи до експертната група мотивирано искане за преразглеждане на конкретни аспекти от междинния доклад. Всяка страна може да коментира искането на другата страна в срок от 15 дни от получаване на искането.

               12. След като разгледа тези коментари, експертната група изготвя окончателния доклад. Ако в срока по параграф 11 не постъпи искане за преразглеждане на конкретни аспекти от междинния доклад, междинният доклад става окончателният доклад на експертната група.

               13. Експертната група представя окончателния си доклад на страните в срок от 175 дни от датата на сформирането си. Когато експертната група счита, че този срок не може да бъде спазен, нейният председател уведомява писмено страните, като посочва причините за забавянето и датата, на която експертната група планира да представи своя окончателен доклад. При никакви обстоятелства експертната група не представя окончателния си доклад по-късно от 195 дни след датата на сформирането си.

               14. В окончателния доклад се обсъждат евентуалните писмени искания на страните във връзка с междинния доклад и се заема ясна позиция спрямо коментарите на страните.

               15. Страните правят публично достояние окончателния доклад на експертната група в срок от 15 дни от представянето му от експертната група.

               16.Ако в окончателния доклад на експертната група се установи, че някоя страна не е изпълнила задълженията си по съответната глава или глави, в срок от 90 дни от представянето на окончателния доклад страните обсъждат мерките, които е целесъобразно да бъдат приложени, като се има предвид докладът на експертната група. Не по-късно от 105 дни след представянето на доклада на страните, ответната страна информира своите вътрешни консултативни групи, създадени съгласно член INST.7 [Вътрешни консултативни групи], и страната ищец за своето решение относно мерките, които трябва да бъдат приложени.

               17. Специализираният търговски комитет по еднаквите условия за открита и лоялна конкуренция и устойчивото развитие наблюдава последващите действия във връзка с доклада на експертната група. Вътрешните консултативни групи на страните, създадени съгласно член INST.7 [Вътрешни консултативни групи], може да представят коментари в това отношение на Специализирания търговски комитет по еднаквите условия за открита и лоялна конкуренция и устойчивото развитие.

               18.Когато между страните няма съгласие за съществуването или съответствието с релевантните разпоредби на мярка, приета за справяне с липсата на съответствие, страната ищец може да отправи писмено искане до първоначалния състав на експертната група да вземе решение по въпроса. В искането се посочва всяка оспорвана мярка и се обяснява как тя се отклонява от релевантните разпоредби по начин, който е достатъчен, за да се представи ясно правното основание за жалбата. Експертната група представя констатациите си на страните в срок от 45 дни след датата на постъпване на искането.

               19.Освен ако в настоящия член не е предвидено друго, разпоредбите в член INST.14 [Арбитражна процедура], параграф 1, член INST.29 [Решения и постановления на арбитражния съд], член INST.30 [Спиране и прекратяване на арбитражното производство], член INST.31 [Решение по взаимно съгласие], член INST.32 [Срокове], член INST.34 [Разноски], член INST.15 [Сформиране на арбитражен съд] или член INST.28 [Замяна на арбитрите], както и ПРИЛОЖЕНИЕ INST [Процедурен правилник за уреждане на спорове] и ПРИЛОЖЕНИЕ INST-X [Кодекс за поведение за арбитри], се прилагат mutatis mutandis.

               Член 9.3: Експертна група за областите, в които не се допуска понижаване на равнището на закрила

               1.Член 9.2 [Експертна група] се прилага при спорове между страните относно тълкуването и прилагането на глава 6 [Трудови и социални стандарти] и глава 7 [Околна среда и климат].

               2.За целите на такива спорове, освен членовете, изброени в член 9.2 [Експертна група], параграф 19, член INST.24 [Временни средства за правна защита] и член INST.25 [Преглед на мерки, приложени за изпълнение на решението след приемане на временни средства за правна защита] се прилагат mutatis mutandis.

               3.Страните приемат, че когато ответната страна реши да не предприема никакви действия, за да се съобрази с доклада на експертната група и настоящото споразумение, страната ищец може да прилага всички средства за правна защита, допустими по член INST.24 [Временни средства за правна защита].

               Член 9.4: Възстановяване на баланса

               1.Страните признават правото на всяка страна да определя своите бъдещи политики и приоритети по отношение на трудовата заетост и социалната сфера, опазването на околната среда или климата, или по отношение на контрола на субсидиите, по начин, съвместим с международните ангажименти на всяка от страните, включително тези по настоящото споразумение. Същевременно страните признават, че значителните различия в тези области могат да имат последици за търговията или инвестициите между страните по начин, който променя обстоятелствата, които са послужили за основа за сключването на настоящото споразумение.

               2.Ако в резултат на значителни различия между страните в областите по параграф 1 възникне съществено въздействие върху търговията или инвестициите между страните, всяка от страните може да предприеме подходящи мерки за възстановяване на баланса, за да се справи със ситуацията. Обхватът и продължителността на подобни мерки се ограничават до това, което е строго необходимо и пропорционално за коригиране на ситуацията. Приоритет се дава на мерки, които най-малко биха нарушили функционирането на настоящото споразумение. Оценката на страните за тези въздействия се основава на надеждни доказателства, а не само на предположения или далечни възможности.

               3.За мерките за възстановяване на баланса, предприети по параграф 2, се прилагат следните процедури:

               (a)Съответната страна уведомява незабавно другата страна чрез Съвета за партньорство за мерките за възстановяване на баланса, които възнамерява да предприеме, като предоставя цялата съответна информация. Страните започват незабавно консултации. Консултациите се считат за приключени след изтичане на 14 дни от датата на постъпване на уведомлението, освен ако не са приключили съвместно преди изтичането на този срок.

               (b)Ако не бъде намерено взаимноприемливо решение, засегнатата страна може да приеме мерки за възстановяване на баланса не по-рано от пет дни от приключването на консултациите, освен ако уведомената страна поиска в същия петдневен срок, в съответствие с член INST.14 [Арбитражна процедура]
                  64
               , параграф 2, сформирането на арбитражен съд посредством писмено искане, отправено до другата страна, за да може арбитражният съд да реши дали съобщените мерки за възстановяване на баланса са в съответствие с параграф 2 от настоящия член.

               (c)Арбитражният съд постановява окончателното си решение в срок от 30 дни от сформирането си. Ако арбитражният съд не постанови окончателното си решение в рамките на този срок, засегнатата страна може да приеме мерките за възстановяване на баланса не по-рано от три дни след изтичането на този 30-дневен срок. В този случай другата страна може да предприеме мерки за противодействие, пропорционални на приетите мерки за възстановяване на баланса, докато арбитражният съд постанови решението си. Приоритет се дава на мерки за противодействие, които най-малко биха нарушили функционирането на настоящото споразумение. Буква а) се прилага mutatis mutandis към такива мерки за противодействие, които могат да бъдат приети не по-рано от три дни след приключването на консултациите.

               (d)Ако арбитражният съд установи, че мерките за възстановяване на баланса са в съответствие с параграф 2, засегнатата страна може да приеме мерките за възстановяване на баланса, съобщени на другата страна.

               (e)Ако арбитражният съд установи, че мерките за възстановяване на баланса са несъвместими с параграф 2, в срок от три дни от обявяването на решението съответната страна уведомява страната ищец за мерките
                  65
               , които възнамерява да предприеме, за да изпълни решението на арбитражния съд. Членове INST.23 [Контрол на изпълнението на решението], параграф 2, INST.24 [Временни средства за правна защита]
                  66
                и INST.25 [Преглед на мерки, приложени за изпълнение на решението след приемане на временни средства за правна защита] се прилагат mutatis mutandis, ако страната ищец счита, че съобщените мерки не са в съответствие с решението на арбитражния съд. Процедурите по членове INST.23 [Контрол на изпълнението на решението], параграф 2, INST.24 [Временни мерки] и INST.25 [Преглед на мерки, приложени за изпълнение на решението след приемане на временни средства за правна защита] нямат суспензивно действие по отношение на прилагането на съобщените мерки съгласно настоящия параграф.

               (f)Ако мерките за възстановяване на баланса са приети преди арбитражното решение в съответствие с буква в), всички мерки за противодействие, приети съгласно посочената буква, се оттеглят незабавно и в никакъв случай не по-късно от пет дни след постановяване на решението на арбитражния съд.

               (g)Никоя от страните не може да се позовава на Споразумението за СТО или на друго международно споразумение, за да попречи на другата страна да предприеме мерки съгласно параграфи 2 и 3, включително когато тези мерки се състоят в спиране на изпълнението на задължения по настоящото споразумение.

               (h)Ако уведомената страна не представи искане съгласно буква б) в определения в нея срок, тази страна може, без предварително да прибягва до консултации в съответствие с член INST.13 [Консултации], да започне арбитражната процедура по член INST.14 [Арбитражна процедура]. Арбитражният съд разглежда въпроса като спешен случай за целите на член INST.19 [Производства при спешни случаи].

               4.С цел да се осигури подходящ баланс между ангажиментите, поети от страните по настоящото споразумение на по-трайна основа, всяка от страните може да поиска, не по-рано от четири години след влизането в сила на настоящото споразумение, преглед на функционирането на първа позиция [Търговия] от настоящото споразумение. Страните могат да се споразумеят, че други позиции от настоящото споразумение могат да бъдат добавени към прегледа.

               5.Такъв преглед започва по искане на една от страните, ако тази страна счита, че мерките по параграф 2 или 3 са били предприети често от едната или от двете страни, или ако мярка, която има съществено въздействие върху търговията или инвестициите между страните, е била прилагана за период от 12 месеца. За целите на настоящия параграф въпросните мерки са тези, които не са били оспорени или за които арбитражният съд не е установил, че са абсолютно ненужни съгласно параграф 3, буква г) или з). Този преглед може да започне по-рано от четири години след влизането в сила на настоящото споразумение.

               6.Прегледът, поискан съгласно параграф 4 или 5, започва в рамките на три месеца от искането и приключва в рамките на шест месеца.

               7.Преглед въз основа на параграф 4 или 5 може да бъде повторен на последващи интервали от не по-малко от четири години след приключването на предишния преглед. Ако някоя от страните е поискала преглед съгласно параграф 4 или 5, тя не може да поиска допълнителен преглед съгласно параграф 4 или 5 за поне четири години от приключването на предходния преглед или, ако е приложимо, от влизането в сила на всяко споразумение за изменение.

               8.В прегледа се разглежда въпросът дали споразумението постига подходящ баланс между правата и задълженията между страните, по-специално по отношение на функционирането на първа позиция [Търговия], и дали в резултат от това е необходимо изменение на условията на настоящото споразумение.

               9.Съветът за партньорство може да реши, че не са необходими действия в резултат на прегледа. Въпреки това, ако след прегледа страна счита, че е необходимо изменение на настоящото споразумение, страните полагат всички усилия, за да договорят и сключат споразумение с необходимите изменения. Тези преговори се ограничават до въпросите, посочени в прегледа.

               10.Ако споразумението за изменение по параграф 9 не бъде сключено в срок от една година от датата, на която страните са започнали преговорите, всяка от страните може да отправи предизвестие за прекратяване на първа позиция [Търговия] или на която и да е друга позиция от споразумението, която е била добавена към прегледа, или страните могат да решат да продължат преговорите. Ако някоя от страните прекрати първа позиция [Търговия], трета позиция [Автомобилен транспорт] се прекратява на същата дата. Прекратяването влиза в сила три месеца след датата на такова предизвестие.

               11.Ако първа позиция [Търговия] бъде прекратена съгласно параграф 10, втора позиция [Въздухоплаване] се прекратява на същата дата, освен ако страните не се споразумеят да включат съответните части от дял XI [Еднакви условия за открита и лоялна конкуренция и устойчиво развитие] във втора позиция [Въздухоплаване].

               12.Шеста част [Уреждане на спорове и хоризонтални разпоредби], дял I [Уреждане на спорове] не се прилага към параграфи 4—9.

               Дял XII: Изключения

               Член EXC.1: Общи изключения

                  a)Никоя от разпоредбите на втора част, първа позиция, дял I, първа глава [Национално третиране и достъп на стоки до пазара] и пета глава [Митници и улесняване на търговията], на втора част, първа позиция, дял VIII [Енергия и суровини], на втора част, първа позиция, дял XI, четвърта глава [Държавни предприятия], на втора част, първа позиция, дял III [Електронна търговия] и на втора част, първа позиция, дял II, втора глава [Либерализиране на инвестициите] не може да се тълкува по начин, който възпрепятства някоя от страните да приема или запазва в сила мерки, съвместими с член XX от ГАТТ от 1994 г. За тази цел член XХ от ГАТТ от 1994 г., включително забележките и допълнителните разпоредби към него, е включен в настоящото споразумение, като става част от него, mutatis mutandis.

                  b)В зависимост от изискването подобни мерки да не се прилагат по начин, който би представлявал средство за произволна или необоснована дискриминация между държави, в които преобладават сходни условия, или прикрито ограничение на либерализирането на инвестициите или търговията с услуги, никоя от разпоредбите на втора част, първа позиция, дял VIII [Енергия и суровини], на втора част, първа позиция, дял XI, четвърта глава [Държавни предприятия], на втора част, първа позиция, дял III [Електронна търговия], на втора част, първа позиция, дял II [Услуги и инвестиции] и на втора част, първа позиция, дял IV [Движение на капитали, плащания, парични преводи и временни защитни мерки] не може да се тълкува по начин, който възпрепятства приемането или прилагането от някоя от страните на мерки:

               (a)необходими за защита на обществената сигурност или обществения морал или за поддържане на обществения ред
                  67
               ;

               (b)необходими за опазване на живота или здравето на хората, животните или растенията;

               (c)необходими, за да се осигури съответствието със законовите или подзаконовите нормативни актове, които не са в противоречие с разпоредбите на настоящото споразумение, включително тези, отнасящи се до:

               (I)предотвратяването на заблуждаващи и измамни практики или справянето с последиците от неизпълнение на договори;

               (II)защитата на неприкосновеността на личния живот на лицата във връзка с обработването и разпространението на лични данни и защитата на поверителността на личните досиета и сметки; и

               (III)безопасността.

                  c)От съображения за правна сигурност страните приемат, че доколкото тези мерки иначе са в противоречие с разпоредбите на горепосочените глави, раздели или дялове:

               (a)мерките по член XX, буква б) от ГАТТ от 1994 г. и параграф 2, буква б) от настоящия член включват мерки за опазване на околната среда, които са необходими за защита на живота и здравето на хората, животните или растенията;

               (b)член XX, буква ж) от ГАТТ от 1994 г. се прилага за мерки, свързани с опазването на живите и неживите изчерпаеми природни ресурси; и

                  (c)мерките, предприети за изпълнение на многостранни споразумения в областта на околната среда, могат да попаднат в обхвата на член XX, буква б) или ж) от ГАТТ от 1994 г. или в обхвата на параграф 2, буква б) от настоящия член.

                  d)Преди някоя от страните да предприеме мерки, предвидени в член XX, букви и) и й) от ГАТТ от 1994 г., тази страна предоставя на другата страна цялата релевантна информация с оглед търсенето на приемливо за страните решение. Ако в срок от 30 дни от предоставянето на информацията не бъде постигнато съгласие, страната може да приложи съответните мерки. Когато предварителното предоставяне на информацията или нейното проучване е невъзможно поради наличието на извънредни и критични обстоятелства, налагащи предприемането на незабавни действия, страната, която възнамерява да предприеме мерките, може незабавно да приложи необходимите за справяне със ситуацията обезпечителни мерки. Тази страна незабавно информира другата страна за това.

               Член EXC.2: Данъчно облагане

                  1.
                        Никоя от разпоредбите на втора част, първа позиция, дялове I—VII, дял VIII, четвърта глава [Енергия и суровини], дялове IX—XII или втора част, шеста позиция [Други разпоредби] не засяга правата и задълженията на Съюза или на неговите държави членки и на Обединеното кралство по данъчните спогодби. В случай на несъответствие между настоящото споразумение и такава данъчна спогодба, данъчната спогодба има предимство до степента на несъответствието. По отношение на данъчна спогодба между Съюза или неговите държави членки и Обединеното кралство съответните компетентни органи по настоящото споразумение и тази данъчна спогодба определят съвместно дали съществува несъответствие между настоящото споразумение и данъчната спогодба
                     68
                  .

                  2.
                        Втора част, първа позиция, дял II, втора глава, член SERVIN.2.4 [Либерализиране на инвестициите] и втора част, първа позиция, дял II, трета глава, член SERVIN.3.4 [Трансгранична търговия с услуги] не се прилагат за предимства, предоставени по данъчна спогодба.

               3.
                     В зависимост от изискването данъчните мерки да не се прилагат по начин, който би представлявал средство за произволна или необоснована дискриминация между държави, в които преобладават сходни условия, или прикрито ограничение на търговията и инвестициите, никоя от разпоредбите на втора част, първа позиция, дялове I—VII, дял VIII, четвърта глава [Енергия и суровини], дялове IX—XII или втора част, шеста позиция [Други разпоредби] не може да се тълкува по начин, който възпрепятства приемането, запазването в сила или прилагането от някоя от страните на мярка, която:

               (a)цели да осигури справедливото или ефективно
                  69
                облагане с преки данъци или събирането на такива данъци; или

               (b)разграничава между данъкоплатци, които не се намират в едно и също положение, особено с оглед на мястото им на пребиваване или на мястото, в което е инвестиран капиталът им.

                  4.
                        За целите на настоящия член:

               (a)„пребиваване“ означава пребиваване за данъчни цели;

               (b)„данъчна спогодба“ означава спогодба за избягване на двойното данъчно облагане или друго международно споразумение или договореност, отнасящи се изцяло или предимно до данъчно облагане; и

               (c)„преки данъци“ включват всички данъци върху дохода или капитала, включително данъците върху приходи от отчуждаване на собственост, данъците върху недвижимо имущество, наследство и дарения, данъците върху възнагражденията или заплатите, плащани от предприятията, и данъците върху капитала.

               Член EXC.3: Освобождаване от задължения в рамките на СТО

                  Ако задължение във втора част, първа позиция, дялове I—XII или втора част, шеста позиция [Други разпоредби] от настоящото споразумение е по същество еквивалентно на задължение, съдържащо се в Споразумението за СТО, всяка мярка, предприета в съответствие с освобождаване от задължения, прието съгласно член IX от Споразумението за СТО, се счита, че отговаря на изискванията на еквивалентната по същество разпоредба в настоящото споразумение.

               Член EXC.4: Изключения във връзка със сигурността

               Никоя от разпоредбите на втора част, първа позиция, дялове I—XII или втора част, шеста позиция [Други разпоредби] от настоящото споразумение не може да се тълкува по начин, който:

               (a)изисква от някоя от страните да предостави или да позволи достъп до информация, чието разкриване според нея е в противоречие с нейни основни интереси в областта на сигурността; или

               (b)възпрепятства някоя от страните да предприеме действие, което счита за необходимо за защитата на свои основни интереси в областта на сигурността:

               (I)свързано с производството или с трафика на оръжие, боеприпаси и военна техника и с подобно производство, трафик и сделки с други стоки и материали, услуги и технологии, и с икономически дейности, осъществявани пряко или косвено с цел снабдяване на военен обект;

               (II)отнасящо се до материали, свързани с ядреното делене и ядрения синтез, или до материали, от които те се получават; или

               (III)предприето по време на война или друго извънредно положение в международните отношения; или

               (c)възпрепятства някоя от страните да предприеме действия в изпълнение на своите задължения по Устава на ООН с цел поддържането на международния мир и сигурност.

               Член EXC.5: Поверителна информация

               1.
                     Никоя от разпоредбите на втора част, първа позиция, дялове I—X, дял XI, с изключение на дял XI, член LPFS.2.26 [Данъчни стандарти], и дял XII или втора част, шеста позиция [Други разпоредби] от настоящото споразумение не може да се тълкува по начин, който изисква някоя от страните да предостави поверителна информация, чието разкриване би попречило на правоприлагането или би противоречало по друг начин на обществения интерес, или което би накърнило законните търговски интереси на определени предприятия, публични или частни, с изключение на случаите, когато арбитражен съд изисква такава поверителна информация в производството по уреждане на спорове по шеста част, дял I [Уреждане на спорове] или експертна група изисква такава поверителна информация в производството по член LPFS.9.2 [Експертна група] или член LPFS.9.3 [Експертна група за областите, в които не се допуска понижаване на равнището на закрила].  В такива случаи арбитражният съд или, в зависимост от случая, експертната група гарантира, че поверителността е напълно защитена в съответствие с ПРИЛОЖЕНИЕ INST-X [Процедурен правилник].

               2.
                     Когато някоя от страните предостави на Съвета за партньорство или на някой от комитетите информация, която се счита за поверителна съгласно нейните законови и подзаконови нормативни актове, другата страна третира информацията като поверителна, освен ако предоставящата информацията страна не поиска друго.

               ВТОРА ПОЗИЦИЯ: ВЪЗДУХОПЛАВАНЕ

               Дял I: Въздушен транспорт

               Член AIRTRN.1: Определения

               За целите на настоящия дял се прилагат следните определения:

               а)
                     „въздушен превозвач“ означава предприятие за въздушен превоз, притежаващо валиден оперативен лиценз или еквивалентен документ;

               б)
                     „въздушен превозвач на Съюза“ означава въздушен превозвач, който отговаря на условията, предвидени в член AIRTRN.6 [Оперативни лицензи и технически разрешения], параграф 1, буква б);

               в)
                     „въздушен превозвач на Обединеното кралство“ означава въздушен превозвач, който отговаря на условията, предвидени в член AIRTRN.6 [Оперативни лицензи и технически разрешения], параграф 1, буква а) или параграф 2;

               г)
                     „аеронавигационно обслужване“ означава различни видове обслужване на въздушното движение; комуникационно обслужване, навигационно обслужване и обзор; метеорологично обслужване за въздухоплаването; аеронавигационно информационно обслужване;

               д)
                     „свидетелство за авиационен оператор“ означава документ, издаден на въздушен превозвач, който потвърждава, че въпросният въздушен превозвач има професионалните способности и организация да осигури безопасната експлоатация на въздухоплавателното средство за авиационните дейности, посочени в свидетелството;

               е)
                     „управление на въздушното движение“ означава съвкупност от бордни и наземни функции (обслужване на въздушното движение, управление на въздушното пространство и ръководство на потоците на въздушното движение), необходими за осигуряване на безопасност и ефикасност на движението на въздухоплавателните средства във всеки етап на полета;

               ж)
                     „въздушен транспорт“ означава превоз с въздухоплавателно средство на пътници, багажи, товари и поща, поотделно или в комбинация, предлаган на обществеността срещу възнаграждение или под наем;

               з)
                     „определяне на националната принадлежност“ означава констатация, че въздушният превозвач, който предлага да извършва въздухоплавателни услуги по настоящия дял, отговаря на изискванията на член AIRTRN.6 [Оперативни лицензи и технически разрешения] по отношение на собствеността, ефективния контрол и основното място на стопанска дейност;

               и)
                     „компетентни органи“ означава, за Обединеното кралство, органите на Обединеното кралство, отговорни за регулаторните и административните функции, възложени на Обединеното кралство съгласно настоящия дял; и за Съюза — органите на Съюза и на държавите членки, отговорни за регулаторните и административните функции, възложени на Съюза съгласно настоящия дял;

               й)
                     „Конвенцията“ означава Конвенцията за международно гражданско въздухоплаване, подписана в Чикаго на 7 декември 1944 г.:

               i)
                     всяко изменение, което е влязло в сила съгласно член 94, буква a) от Конвенцията и е ратифицирано от Обединеното кралство и от засегнатата държава членка или държави членки в зависимост от разглеждания въпрос; и

               ii)
                     всяко приложение към нея или всяко нейно изменение, прието съгласно член 90 от Конвенцията, доколкото даденото приложение или изменение е в сила във всеки даден момент за Обединеното кралство и за засегнатата държава членка или държави членки в зависимост от разглеждания въпрос;

               к)
                     „дискриминация“ означава различно третиране по какъвто и да било признак, което не е обективно обосновано, по отношение на доставката на стоки или услуги, включително обществени услуги, използвани за извършването на услуги за въздушен транспорт, или по отношение на тяхното третиране от страна на публичните органи, имащи отношение към тези услуги;

               л)
                     „ефективен контрол“ означава отношение, установено в резултат на упражняване на права, въз основа на договори или по друг начин, които заедно или поотделно и с оглед на съществуващите фактически обстоятелства или приложимото право дават възможност за пряко или непряко упражняване на решаващо влияние върху дадено предприятие, по-специално чрез:

               i)
                     право на ползване на всички или част от активите на предприятието;

               ii)
                     права или договори, с които се предоставя решаващо влияние върху състава, гласуването или решенията на органите на предприятието или които по друг начин предоставят решаващо влияние върху управлението на дейността на предприятието;

               м)
                     „определяне на пригодността“ означава да се установи, че въздушният превозвач, желаещ да предоставя въздухоплавателни услуги съгласно настоящия дял, има достатъчен финансов капацитет и адекватен управленски опит, за да извършва такива услуги, и че е готов да спазва законите, разпоредбите и изискванията, които уреждат предлагането на такива услуги;

               н)
                     „пълна стойност“ означава разходите за предоставената услуга, които могат да включват съответни суми за капиталови разходи и амортизация на активи, както и разходите за поддръжка, експлоатация, управление и администрация;

               о)
                     „ИКАО“ означава Международната организация за гражданско въздухоплаване на ООН;

               п)
                     „основно място на стопанска дейност“ означава мястото на централата или седалището на въздушния превозвач, където се упражняват основните финансови функции и оперативен контрол на въздушния превозвач, включително постоянно управление на поддържането на летателната годност;

               р)
                     „наземна инспекция“ означава проверка от компетентния орган на дадена страна или негови определени представители на борда и около въздухоплавателно средство на другата страна, за да се провери както валидността на съответните документи на въздухоплавателното средство, така и тези на членовете на неговия екипаж и видимото състояние на самолета и неговото оборудване;

               с)
                     „самообслужване“ означава извършването на операции по наземно обслужване от въздушен превозвач директно за себе си или за друг въздушен превозвач, когато:

                i)
                     една от тях притежава мажоритарен дял в другата; или

                ii)
                     една единствена структура има мажоритарен дял във всяка една от тях;

               т)
                     „редовни въздушни линии“ означава въздухоплавателни услуги, които са планирани и се изпълняват срещу възнаграждение в съответствие с публикуван график или са толкова редовни или чести, че представляват разпознаваема систематична поредица, и които са открити за директни резервации от обществеността; и допълнителни полети поради свръхголям трафик за редовните полети;

               у)
                     „спиране с нетърговска цел“ означава кацане с всякаква цел, различна от тази за качване или сваляне на пътници, багажи, товари и/или поща при въздушния транспорт;

               ф)
                     „тарифа“ означава всяка тарифа, ставка или такса за превоз на пътници, багаж или товар (с изключение на поща) във въздушния транспорт (включително всеки друг вид транспорт във връзка с това), начислявани от въздушните превозвачи, включително техните представители и условията, уреждащи наличието на такава тарифа, ставка или такса;

               х)
                     „такса за използване на летищата“ означава такса, наложена на въздушните превозвачи за предоставяне на летище, аеронавигация (включително прелитания), съоръжения или услуги за сигурност на въздухоплаването, включително свързани услуги и съоръжения, или такси, свързани с околната среда, включително свързани с шума, и такси за решаване на местни проблеми с качеството на въздуха на или около летищата.

                Член AIRTRN.2: Разписание на маршрутите

               1.
                     При спазване на член AIRTRN.3 [Права на въздушно движение] Съюзът предоставя на Обединеното кралство правото на въздушните превозвачи на Обединеното кралство, докато извършват въздушен транспорт, да изпълняват полети по посочените по-долу маршрути:

               Точки на територията на Обединеното кралство — Междинни точки — Точки на територията на Съюза — Точки извън пределите.

               2.
                     При спазване на член AIRTRN.3 [Права на въздушно движение] Обединеното кралство предоставя на Съюза правото на въздушните превозвачи на Съюза, докато извършват въздушен транспорт, да изпълняват полети по посочените по-долу маршрути:

               Точки на територията на Съюза — Междинни точки — Точки на територията на Обединеното кралство — Точки извън пределите.

               Член AIRTRN.3: Права на въздушно движение

               1.
                     Всяка страна предоставя на другата страна правото на съответните нейни въздушни превозвачи, за целите на извършването на въздушен транспорт по маршрутите, предвидени в член AIRTRN.2 [Разписание на маршрутите]:

               а)
                     да прелитат през нейна територия без кацане;

               б)
                     да осъществяват спиране на нейна територия с нетърговска цел.

               2.
                     Обединеното кралство се ползва с правото на своите въздушни превозвачи да спират на територията на Съюза, за да предоставят услуги за редовен и чартърен въздушен транспорт между всички точки, разположени на територията на Обединеното кралство, и всички точки, разположени на територията на Съюза (права на въздушно движение по трета и четвърта свобода).

               3.
                     Съюзът се ползва с правото на своите въздушни превозвачи да спират на територията на Обединеното кралство, за да предоставят услуги за редовен и чартърен въздушен транспорт между всички точки, разположени на територията на Съюза, и всички точки, разположени на територията на Обединеното кралство (права на въздушно движение по трета и четвърта свобода).

               4.
                     Независимо от параграфи 1, 2 и 3 и без да се засяга параграф 9, държавите членки и Обединеното кралство, при спазване на съответните вътрешни правила и процедури на страните, могат да сключват двустранни договорености, с които, в рамките на настоящото споразумение, си предоставят следните права:

               а)
                     за Обединеното кралство — правото на неговите въздушни превозвачи да спират на територията на съответната държава членка, за да предоставят услуги за редовен и чартърен изцяло товарен въздушен транспорт между точки, разположени на територията на тази държава членка, и точки, разположени в трета държава, като част от услуга с отправна точка или с местоназначение на територията на Обединеното кралство (права на въздушно движение по пета свобода);

               б)
                     за съответната държава членка — правото на въздушните превозвачи на Съюза да спират на територията на Обединеното кралство, за да предоставят услуги за редовен и чартърен изцяло товарен въздушен транспорт между точки, разположени на територията на Обединеното кралство, и точки, разположени в трета държава, като част от услуга с отправна точка или с местоназначение на територията на държавата членка (права на въздушно движение по пета свобода).

               5.
                     Взаимно предоставените в съответствие с параграф 4 права се уреждат от разпоредбите на настоящия дял.

               6.
                     Страните не ограничават едностранно обема на трафика, капацитета, честотата, редовността, маршрутите, отправната точка или местоназначението на услугите за въздушен транспорт, извършвани в съответствие с параграфи 2, 3 и 4, или вида или видовете въздухоплавателни средства, експлоатирани за тази цел от въздушните превозвачи на другата страна, освен ако това не се изисква по митнически, технически, оперативни съображения, съображения, свързани с управлението на въздушното движение, съображения за безопасност, опазване на околната среда или здравето, по недискриминационен начин, или освен ако в настоящия дял не е предвидено друго.

               7.
                     Никоя от разпоредбите на настоящия дял не може да се разглежда като предоставяща на Обединеното кралство правото неговите въздушни превозвачи, когато се намират на територията на някоя държава членка, да приемат на борда пътници, багаж, товари или поща, превозвани срещу възнаграждение и предназначени за друга точка на територията на същата държава членка или на някоя друга държава членка.

               8.
                     Никоя от разпоредбите на настоящия дял не може да се разглежда като предоставяща на Съюза правото неговите въздушни превозвачи, когато се намират на територията на Обединеното кралство, да приемат на борда пътници, багаж, товари и/или поща, превозвани срещу възнаграждение и предназначени за друга точка на територията на Обединеното кралство.

               9.
                     При спазване на вътрешните правила и процедури на страните, компетентните органи на Обединеното кралство и на държавите членки могат да разрешат услуги за чартърен въздушен транспорт извън правата, предвидени в настоящия член, при условие че те не представляват прикрита форма на редовни услуги, и могат да установят двустранни договорености относно процедурите, които трябва да се следват при обработването на заявленията на въздушните превозвачи и вземането на решения по тях.

               Член AIRTRN.4: Договорености за съвместно използване на кодове и за осигуряване на блок-места

               1.
                     Услугите за въздушен транспорт в съответствие с член AIRTRN.3 [Права на въздушно движение] могат да се предоставят чрез договорености за съвместно използване на кодове и за осигуряване на блок-места, както следва:

               а)
                     въздушен превозвач на Обединеното кралство може да действа в качеството на търговски превозвач по отношение на всеки опериращ превозвач, който е въздушен превозвач на Съюза или въздушен превозвач на Обединеното кралство, или по отношение на всеки опериращ превозвач от трета държава, която съгласно правото на Съюза или, според случая, съгласно правото на съответната държава членка или съответните държави членки, разполага с необходимите права за въздушни превози, както и правото неговите въздушни превозвачи да упражняват посочените права посредством въпросната договореност;

               б)
                     въздушен превозвач на Съюза може да действа в качеството на търговски превозвач по отношение на всеки опериращ превозвач, който е въздушен превозвач на Съюза или въздушен превозвач на Обединеното кралство, или по отношение на всеки опериращ превозвач от трета държава, която съгласно правото на Обединеното кралство разполага с необходимите права за въздушни превози, както и правото неговите въздушни превозвачи да упражняват посочените права посредством въпросната договореност;

               в)
                     въздушен превозвач на Обединеното кралство може да действа като опериращ превозвач по отношение на всеки търговски превозвач, който е въздушен превозвач на Съюза или въздушен превозвач на Обединеното кралство, или по отношение на всеки търговски превозвач от трета държава, която съгласно правото на Съюза или, според случая, съгласно правото на съответната държава членка или съответните държави членки, разполага с необходимите права да сключва въпросната договореност;

               г)
                     въздушен превозвач на Съюза може да действа като опериращ превозвач по отношение на всеки търговски превозвач, който е въздушен превозвач на Съюза или въздушен превозвач на Обединеното кралство, или по отношение на всеки търговски превозвач от трета държава, която съгласно правото на Обединеното кралство разполага с необходимите права да сключва въпросната договореност;

               д)
                     в контекста на договореностите, предвидени в букви а)—г), въздушен превозвач на една от страните може да действа като търговски превозвач по договорености за съвместно използване на кодове и за осигуряване на блок-места при обслужване между всяка двойка точки, при които както отправната точка, така и местоназначението се намират на територията на другата страна, при условие че са изпълнени следните условия:

               i)
                     условията по буква а) или б), зависимост от случая, по отношение на опериращия превозвач; и

               ii)
                     въпросната транспортна услуга представлява част от превоз от търговския превозвач между точка на територията на неговата страна и тази точка на местоназначение на територията на другата страна.

               2.
                     Въздушен превозвач на една от страните може да действа като търговски превозвач по договорености за съвместно използване на кодове и за осигуряване на блок-места при обслужване между всяка двойка точки, от които едната се намира на територията на другата страна, а другата се намира в трета държава, при условие че са изпълнени следните условия:

               а)
                     условията по параграф 1, буква а) или б), зависимост от случая, по отношение на опериращия превозвач; и

               б)
                     въпросната транспортна услуга представлява част от превоз от търговския превозвач между точка на територията на неговата страна и тази точка на територията на трета държава.

               3.
                     По отношение на всеки продаден билет, включващ договореностите по настоящия член, при резервация купувачът бива информиран кой въздушен превозвач ще действа във всеки сектор на услугата. Когато това е невъзможно или в случай на промяна след резервацията, идентичността на опериращия превозвач се съобщава на пътника веднага след като тя бъде уточнена. Във всички случаи идентичността на опериращия превозвач или превозвачи се съобщава на пътника при регистрация или преди качване, когато не се изисква регистрация за свързващ полет.

               4.
                     Страните могат да поискат договореностите по настоящия член да бъдат одобрени от техните компетентни органи с цел проверка на съответствието с условията, предвидени в тях, и с други изисквания, предвидени в настоящото споразумение, по-специално по отношение на конкуренцията, безопасността и сигурността.

               5.
                     В никакъв случай прибягването до договорености за съвместно използване на кодове и за осигуряване на блок-места не води до това въздушните превозвачи на страните да упражняват права на въздушно движение въз основа на настоящото споразумение, различни от предвидените в член AIRTRN.3 [Права на въздушно движение].

               Член AIRTRN.5: Оперативна гъвкавост

               Правата, взаимно предоставени от страните в съответствие с член AIRTRN.3 [Права на въздушно движение], параграфи 2, 3 и 4, включват, в определените в него рамки, следните прерогативи:

               а)
                     да извършват полети в една или в двете посоки;

               б)
                     да комбинират полети с различни номера в едно въздухоплавателно средство;

               в)
                     да обслужват точки в разписанието по маршрута в каквато и да е комбинация и в произволен ред;

               г)
                     да прехвърлят превози между въздухоплавателни средства на един и същи въздушен превозвач във всяка точка (change of gauge — смяна на самолета под един полетен номер);

               д)
                     да осъществяват превоз с междинно кацане през които и да е точки, независимо дали на територията или извън територията на която и да е от страните;

               е)
                     да извършват транзитен превоз през територията на другата страна;

               ж)
                     да комбинират превози на едно и също въздухоплавателно средство, независимо откъде произхождат тези превози;

               з)
                     да обслужват повече от една точка в рамките един полет (co-terminalisation).

               Член AIRTRN.6: Оперативни лицензи и технически разрешения

               1.
                     При получаване на заявление за оперативен лиценз от въздушен превозвач на някоя от страните, под формата и начина, предписани за извършване на услуги за въздушен транспорт в съответствие с настоящия дял, другата страна предоставя съответните лицензи и/или технически разрешения с минимално процедурно забавяне, при условие че са изпълнени следните условия:

               а)
                     в случай на въздушен превозвач на Обединеното кралство:

               i)
                     въздушният превозвач е собственост, пряко или чрез мажоритарна собственост, и е ефективно контролирана от Обединеното кралство, негови граждани или и двете;

               ii)
                     въздушният превозвач има основно място на дейност на територията на Обединеното кралство и е лицензиран в съответствие с правото на Обединеното кралство; и

               iii)
                     въздушният превозвач притежава свидетелство за авиационен оператор, издадено от компетентния орган на Обединеното кралство, който е ясно определен, и този орган упражнява и поддържа ефективен регулаторен контрол над въздушния превозвач.

               б)
                     в случай на въздушен превозвач на Съюза:

               i)
                     въздушният превозвач е притежаван пряко или чрез мажоритарно участие и е ефективно контролиран от една или повече държави членки, от други държави — членки на Европейското икономическо пространство, от Швейцария, от граждани на тези държави или от съчетание от тях;

               ii)
                     основното място на дейност на въздушния превозвач се намира на територията на Съюза и въздушният превозвач притежава валиден оперативен лиценз в съответствие с правото на Съюза; и

               iii)
                     въздушният превозвач притежава свидетелство за авиационен оператор, издадено от компетентния орган на Съюза или на държава членка, който е ясно посочен, и този орган упражнява и поддържа ефективен регулаторен контрол над въздушния превозвач;

               в)
                     спазват се членове AIRTRN.18 [Безопасност на въздухоплаването] и AIRTRN.19 [Сигурност на въздухоплаването]; и

               г)
                     въздушният превозвач е отговаря на условията, предвидени в законовите и подзаконовите нормативни актове, които се прилагат по принцип към извършване на международен въздушен транспорт от страната, която разглежда заявлението или заявленията;

               2.
                     Независимо от параграф 1, буква а), подточка i), на въздушните превозвачи на Обединеното кралство се предоставят съответните оперативни лицензи и разрешения, при условие че са изпълнени следните условия:

               а)
                     спазват се условията, предвидени в параграф 1, буква а), подточки ii) и iii), букви в) и г);

               б)
                     въздушният превозвач е притежаван пряко или чрез мажоритарно участие и е ефективно контролиран от една или повече държави членки, от други държави — членки на Европейското икономическо пространство, от Швейцария, от граждани на тези държави или от съчетание от тях, независимо дали самостоятелно или заедно с Обединеното кралство и/или граждани на Обединеното кралство;

               в)
                     в деня, в който преходният период е приключил, въздушният превозвач е притежавал валиден оперативен лиценз в съответствие с правото на Съюза.

               3.
                     За целите на параграфи 1 и 2 доказателствата за ефективен регулаторен контрол включват, но не се ограничават до това:

               а)
                     съответният въздушен превозвач да притежава валиден оперативен лиценз или разрешение, издаден от компетентния орган и отговарящ на критериите на страната, която издава оперативния лиценз или разрешение за извършване на международни въздухоплавателни услуги; и

               б)
                     и тази страна да има и да поддържа програми за надзор на безопасността и сигурността за този въздушен превозвач в съответствие със стандартите на ИКАО.

               4.
                     При издаването на оперативни лицензи и технически разрешения всяка страна се отнася към всички въздушни превозвачи на другата страна без дискриминация.

               5.
                     При получаване на заявление за оперативен лиценз от въздушен превозвач на едната страна, другата страна признава всяко определяне на пригодността или определяне на националната принадлежност, или и на двете, направено от първата страна за този въздушен превозвач, така, както би признала такова определяне, извършено от нейните собствени компетентни органи, и не предприема допълнителни проверки по тези въпроси, освен в случаите, предвидени в член AIRTRN.8 [Отказ, отмяна, спиране на действието или ограничаване на оперативен лиценз], параграф 3.

               Член AIRTRN.7: Оперативни планове, програми и разписания

               Уведомяване за оперативни планове, програми или разписания за въздухоплавателни услуги, извършвани съгласно настоящия дял, може да бъде поискано от дадена страна само за сведение. Когато дадена страна изисква такова уведомяване, тя свежда до минимум административната тежест, свързана с нейните изисквания и процедури по уведомяване, която се поема от посредниците в областта на въздушния транспорт и въздушните превозвачи на другата страна.

               Член AIRTRN.8: Отказ, отмяна, спиране на действието или ограничаване на оперативен лиценз

               1.
                     Съюзът може да предприеме действия срещу въздушен превозвач на Обединеното кралство в съответствие с параграфи 3, 4 и 5 от настоящия член във всеки от следните случаи:

               а)
                     в случай на лицензи и разрешения, предоставени в съответствие с член AIRTRN.6 [Оперативни лицензи и технически разрешения], параграф 1, буква а), някое от съдържащите се там условията не е изпълнено;

               б)
                     в случай на лицензи и разрешения, предоставени в съответствие с член AIRTRN.6 [Оперативни лицензи и технически разрешения], параграф 2, някое от съдържащите се там условията не е изпълнено;

               в)
                     въздушният превозвач не спазва законовите и подзаконовите нормативни актове, посочени в член AIRTRN.10 [Спазване на законовите и подзаконовите нормативни актове]; или

               г)
                     такива действия са необходими, за да се предотврати, защити или контролира разпространението на болест или за да се защити по друг начин общественото здраве.

               2.
                     Обединеното кралство може да предприеме действия срещу въздушен превозвач на Съюза в съответствие с параграфи 3, 4 и 5 от настоящия член във всеки от следните случаи:

               а)
                     някое от условията, съдържащите се в член AIRTRN.6 [Оперативни лицензи и технически разрешения], параграф 1, буква б), не е изпълнено;

               б)
                     въздушният превозвач не спазва законовите и подзаконовите нормативни актове, посочени в член AIRTRN.10 [Спазване на законовите и подзаконовите нормативни актове] от настоящия дял; или

               в)
                     такива действия са необходими, за да се предотврати, защити или контролира разпространението на болест или за да се защити по друг начин общественото здраве.

               3.
                     Когато някоя от страните има разумни основания да предположи, че въздушен превозвач на другата страна се намира в някоя от ситуациите по параграф 1 или 2, в зависимост от случая, и че в това отношение трябва да се предприемат действия, тази страна уведомява другата страна писмено възможно най-скоро за причините за планирания отказ, спиране на действието или ограничаване на оперативния лиценз или техническото разрешение и иска провеждането на консултации.

               4.
                     Такива консултации започват в най-кратки срокове, но не по-късно от 30 дни след получаването на искането за консултации. Ако в срок от 30 дни или в уговорен срок от началната дата на такива консултации не бъде постигнато удовлетворително споразумение или ако не бъде предприето договореното коригиращо действие, това представлява основание за страната, поискала консултациите, да предприеме действия по отказ, отмяна, спиране на действието, налагане на условия или ограничаване на оперативния лиценз или техническите разрешения на съответния въздушен превозвач или въздушни превозвачи, за да гарантира спазването на членове AIRTRN.6 [Оперативни лицензи и технически разрешения] и AIRTRN.10 [Спазване на законовите и подзаконовите нормативни актове]. Когато са предприети мерки за отказ, отмяна, спиране на действието или ограничаване на оперативния лиценз или техническото разрешение на въздушен превозвач, страната може да се отнесе до арбитраж в съответствие с член INST.14 [Арбитражна процедура], без предварително да прибягва до консултации в съответствие с член INST.13 [Консултации]. Арбитражният съд разглежда въпроса като спешен случай за целите на член INST.19 [Производства при спешни случаи]. По искане на страна съдът може, до произнасяне на окончателното си решение, да разпореди приемането на временни коригиращи мерки, включително изменение или спиране на мерките, предприети от някоя от страните съгласно настоящия член.

               5.
                     Независимо от разпоредбите на параграфи 3 и 4, в случаите по параграф 1, букви в) и г) и параграф 2, букви б) и в) всяка страна може да предприеме незабавни или спешни действия, ако извънредна ситуация изисква това или за предотвратяване на по-нататъшно неспазване.  За целите на настоящия параграф „по-нататъшно неспазване“ означава, че въпросът за неспазването вече е бил повдигнат между компетентните органи на страните.

               6.
                     Настоящият член не засяга разпоредбите на първа позиция, дял XI [Еднакви условия за открита и лоялна конкуренция и устойчиво развитие], член AIRTRN 11 [Недискриминация], параграф 4, член AIRTRN 18 [Безопасност на въздухоплаването], параграфи 4, 6 и 8 и член AIRTRN 19 [Сигурност на въздухоплаването], параграф 12, както и процедурата за уреждане на спорове, предвидена в шеста част, дял I [Уреждане на спорове], нито произтичащите от тях мерки.

               Член AIRTRN.9: Собственост и контрол над въздушните превозвачи

               Страните признават потенциалните ползи от по-нататъшното либерализиране на собствеността и контрола над съответните си въздушни превозвачи. Страните се договарят да проучат в Специализирания комитет по въздушен транспорт възможностите за реципрочно либерализиране на собствеността и контрола над въздушните си превозвачи в срок от 12 месеца от влизането в сила на настоящото споразумение и след това в срок от 12 месеца от получаването на искане за това от една от страните. В резултат на това разглеждане страните могат да решат да изменят настоящия дял.

               Член AIRTRN.10: Спазване на законовите и подзаконовите нормативни актове

               1.
                     Законовите и подзаконовите нормативни актове на едната страна, свързани с достъпа до нейна територия, дейността на нея или отпътуването от нейна територия на въздухоплавателни средства, извършващи международен въздушен транспорт, се спазват от въздушните превозвачи на другата страна съответно при влизане, извършване на дейност или напускане на територията на тази страна.

               2.
                     Законовите и подзаконовите нормативни актове на едната страна, свързани с достъпа до нейна територия, дейността на нея или отпътуването от нейна територия на пътници, екипажи, багажи, товари или поща във въздухоплавателни средства (включително подзаконовите нормативни актове, свързани с влизане, пропускателен режим, имиграция, паспорти, митници и карантина или, когато става дума за поща — подзаконовите нормативни актове за пощите) се спазват от самите пътници, екипажи, багажи, товари и поща, превозвани от въздушните превозвачи на другата страна, или от тяхно име, съответно при влизане, извършване на дейност или напускане на територията на тази страна.

               3.
                     Страните разрешават на съответната си територия на въздушните превозвачи на другата страна да предприемат подходящи мерки, за да гарантират, че се превозват само лица с пътните документи, които се изискват за влизане на територията на другата страна или транзит през нея.

               Член AIRTRN.11: Недискриминация

               1.
                     Без да се засяга първа позиция, дял XI [Еднакви условия за открита и лоялна конкуренция и устойчиво развитие], страните премахват в рамките на съответните си юрисдикции всички форми на дискриминация, които биха оказали неблагоприятно въздействие върху справедливите и равни възможности за въздушните превозвачи на другата страна да се конкурират при упражняването на правата, предвидени в настоящия дял.

               2.
                     Всяка страна („иницииращата страна“) може да действа в съответствие с параграфи 3—6, когато счита, че справедливите и равни възможности за нейните въздушни превозвачи да се конкурират при упражняването на правата, предвидени в настоящия дял, са неблагоприятно засегнати от дискриминация, забранена с параграф 1.

               3.
                     Иницииращата страна подава писмено искане за консултации до другата страна („ответната страна“). Консултациите започват в срок от 30 дни от получаването на искането, освен ако страните не са договорили друго.

               4.
                     Когато иницииращата страна и ответната страна не успеят да постигнат съгласие по въпроса в срок от 60 дни от получаването на искането за консултации по параграф 3, иницииращата страна може да предприеме мерки срещу всички или част от въздушните превозвачи, които са се възползвали от забранена с параграф 1 дискриминация, включително действия по отказ, отмяна, спиране на действието, налагане на условия или ограничаване на оперативните лицензи или техническите разрешения на съответните въздушни превозвачи.

               5.
                     Мерките, предприети съгласно параграф 4, са подходящи, пропорционални и ограничени по своя обхват и продължителност до строго необходимото за смекчаване на вредите за въздушните превозвачи на иницииращата страна и за премахване на неправомерното предимство, получено от въздушните превозвачи, срещу които са насочени.

               6.
                     Когато консултациите не са уредили въпроса или когато са взети мерки съгласно параграф 4, всяка страна може да се отнесе до арбитраж в съответствие с член INST.14 [Арбитражна процедура], без предварително да прибягва до консултации в съответствие с член INST.13 [Консултации]. Арбитражният съд разглежда въпроса като спешен случай за целите на член INST.19 [Производства при спешни случаи]. По искане на страна съдът може, до произнасяне на окончателното си решение, да разпореди приемането на временни коригиращи мерки, включително изменение или спиране на мерките, предприети от някоя от страните съгласно настоящия член.

               7. Независимо от параграф 2, страните не предприемат действия по параграфи 3—6 във връзка с поведение, попадащо в обхвата на първа позиция, дял XI [Еднакви условия за открита и лоялна конкуренция и устойчиво развитие].

               Член AIRTRN.12: Упражняване на стопанска дейност

               1.
                     Страните се съгласяват, че пречките пред упражняването на стопанска дейност, на които се натъкват въздушните превозвачи, биха възпрепятствали ползите по настоящия дял. Страните се договарят да си сътрудничат за премахване на пречките пред упражняването на стопанска дейност от въздушните превозвачи на двете страни, когато такива пречки могат да възпрепятстват търговските операции, да създадат нарушения на конкуренцията или да засегнат равните възможности да се конкурират.

               2.
                     Специализираният комитет по въздушен транспорт наблюдава напредъка на ефективното разглеждане на въпросите, свързани с пречките пред упражняването на стопанска дейност от въздушните превозвачи.

               Член AIRTRN.13: Търговски операции

               1.
                     Страните си предоставят взаимно правата, залегнали в параграфи 2—7. За целите на упражняването на тези права въздушните превозвачи на всяка страна не са длъжни да имат местен организатор.

               2.
                     По отношение представителите на въздушните превозвачи:

               а)
                     установяването на представителства и изграждането на съоръжения от въздушните превозвачи на едната страна на територията на другата страна, необходими за предоставянето на услуги по настоящия дял, се разрешава без ограничения или дискриминация;

               б)
                     без да се засягат разпоредбите за безопасност и сигурност, когато такива представителства и съоръжения се намират на летище, на тях могат да бъдат наложени ограничения поради разполагаемото пространство;

               в)
                     всяка страна, в съответствие със своите законови и подзаконови нормативни актове, свързани с влизането, пребиваването и трудовата заетост, разрешава на въздушните превозвачи на другата страна да доведат и поддържат на територията на разрешаващата страна свой собствен управленски, търговски, технически, оперативен и друг специализиран персонал, който въздушният превозвач разумно счита за необходим за предоставянето на услуги за въздушен транспорт съгласно настоящия дял. Когато се изискват разрешения за работа за персонала по настоящия параграф, включително този, който изпълнява определени временни задължения, страните обработват експедитивно заявленията за такива разрешения при спазване на съответните законови и подзаконови нормативни актове.

               3.
                     По отношение на наземното обслужване:

               а)
                     всяка страна разрешава на въздушните превозвачи на другата страна да извършват самообслужване на нейна територия без други ограничения, освен такива, основани на съображения за безопасност или сигурност или произтичащи по друг начин от физически или оперативни ограничения;

               б)
                     всяка страна няма да налага на въздушните превозвачи на другата страна избора на един или повече доставчици на наземно обслужване измежду тези, които присъстват на пазара в съответствие със законовите и подзаконовите нормативни актове на страната, където се предоставят услугите;

               в)
                     без да се засяга буква а), когато законовите и подзаконовите нормативни актове на някоя от страните ограничават или стесняват по някакъв начин свободната конкуренция между доставчиците на наземни услуги, тази страна гарантира, че всички необходими наземни услуги са на разположение на въздушните превозвачи на другата страна и че те се предоставят при не по-малко благоприятни условия от тези, при които се предоставят на всеки друг въздушен превозвач.

               4.
                     Що се отнася до разпределянето на слотовете на летищата, всяка страна гарантира, че нейните разпоредби, насоки и процедури за разпределяне на слотовете на летищата на нейна територия се прилагат по прозрачен, ефективен, недискриминационен и своевременен начин.

               5.
                     По отношение на местните разходи и прехвърлянето на средства и печалби:

               а)
                     разпоредбите на първа позиция, дял IV [Движение на капитали, плащания, парични преводи и временни защитни мерки] се прилагат към въпросите, уредени от настоящия дял, без да се засяга член AIRTRN.6 [Оперативни лицензи и технически разрешения];

               б)
                     страните си предоставят взаимно предимствата по букви в)—д);

               в)
                     по преценка на въздушния превозвач е възможно продажбата и покупката на транспортни и свързани с тях услуги от въздушните превозвачи на страните да бъдат деноминирани в лири стерлинги, ако продажбата или покупката се извършва на територията на Обединеното кралство, или, ако продажбата или покупката се извършва на територията на държава членка — да бъде деноминирана във валутата на тази държава членка;

               г)
                     за местни разходи, на въздушните превозвачи на всяка страна се разрешава да плащат, по своя преценка, в местна валута;

               д)
                     на въздушните превозвачи на всяка страна се разрешава при поискване да превеждат приходи, получени на територията на другата страна от продажбата на услуги за въздушен транспорт и свързаните с тях дейности, пряко свързани с въздушния транспорт, след приспадане на извършените на място разходи, по всяко време и по всеки начин в страна по техен избор. Бързият обмен на валута и бързите преводи се разрешават без ограничения или облагане с данъци по пазарния обменен курс, приложим за текущи трансакции и превод на валута на датата, на която превозвачът е подал първоначална заявка за извършване на превода, и не подлежат на други такси, освен обичайните такси, начислявани от банките за обмен на валута и преводи.

               6.
                     По отношение на интермодалния транспорт:

               а)
                     във връзка с превоза на пътници страните не налагат на доставчиците на наземен транспорт спазването на законовите и подзаконовите нормативни актове, уреждащи въздушния транспорт, на единственото основание, че такъв наземен транспорт се предлага от въздушен превозвач от негово собствено име;

               б)
                     при спазване на условията и ограниченията, установени в първа позиция, дял II [УСЛУГИ И ИНВЕСТИЦИИ] и приложенията към него, както и в трета позиция, дял I [Автомобилен превоз на стоки] и приложението към него, на въздушните превозвачи на всяка страна се разрешава да използват без ограничения във връзка с международния въздушен транспорт всякакъв вид наземен транспорт за товари към и от всяка точка на териториите на страните или в трети държави, включително транспорт към и от всички летища с митници и включително, където е приложимо, правото да превозват товари под митнически надзор съгласно приложимите законови и подзаконови нормативни актове. Такива товари, превозвани наземно или по въздуха, имат достъп до летищна митническа обработка и до помещенията, в която тя се извършва. Въздушните превозвачи могат да изберат да извършват собствен наземен транспорт или да го осигурят чрез договорености, включително за съвместно използване на кодове, с други доставчици на наземен транспорт, включително наземен транспорт, извършван от други въздушни превозвачи и непреки доставчици на въздушен транспорт на товари. Такива интермодални товарни услуги могат да бъдат предлагани като пряка услуга и на една цена за комбинирания въздушен и наземен транспорт, при условие че спедиторите са информирани за доставчиците на съответния транспорт.

               7.
                     По отношение на лизинга:

               а)
                     страните си предоставят правото за своите въздушни превозвачи да предоставят услуги за въздушен транспорт в съответствие с член AIRTRN 3 [Права на въздушно движение] по всички от следните начини:

               i)
                     чрез използване на въздухоплавателни средства, взети на лизинг без екипаж от който и да е лизингодател;

               ii)
                     в случая на въздушни превозвачи на Обединеното кралство — чрез използване на въздухоплавателни средства, взети на лизинг с екипаж от други въздушни превозвачи на страните;

               iii)
                     в случая на въздушни превозвачи на Съюза — чрез използване на въздухоплавателни средства, взети на лизинг с екипаж от други въздушни превозвачи на Съюза;

               iv)
                     чрез използване на въздухоплавателни средства, взети на лизинг с екипаж от въздушни превозвачи, различни от тези съответно по подточки ii) и iii), при условие че лизингът е оправдан въз основа на извънредни нужди, сезонния капацитет или оперативни затруднения на лизингополучателя, а продължителността на лизинга не надхвърля срока, който е строго необходим за удовлетворяване на тези нужди или преодоляване на тези затруднения;

               б)
                     страните могат да поискат лизинговите договорености да бъдат одобрени от техните компетентни органи с цел да се удостовери съответствието с условията, определени в настоящия параграф, и с приложимите изисквания за безопасност и сигурност;

               в)
                     ако обаче някоя от страните изисква такова одобрение, тя полага усилия да ускори процедурите за одобрение и да сведе до минимум административната тежест за съответните въздушни превозвачи;

               г)
                     разпоредбите на настоящия параграф не засягат законовите и подзаконовите нормативни актове на страните по отношение на лизинга на въздухоплавателни средства от въздушните превозвачи на съответната страна.

               Член AIRTRN.14: Данъчни разпоредби

               1.
                     При пристигане на територията на едната страна на въздухоплавателните средства, експлоатирани за международен въздушен транспорт от въздушните превозвачи на другата страна, обичайното им оборудване, гориво, смазочни материали, консумативи за техническа поддръжка, наземно оборудване, резервни части (включително двигатели), безмитни стоки и провизии за бордна продажба (включително, но не само, храни, безалкохолни и алкохолни напитки, тютюн и други продукти, предназначени за продажба или използване от пътниците в ограничени количества по време на полет), както и други артикули, предназначени или използвани единствено във връзка с експлоатирането или обслужването на въздухоплавателни средства, които извършват международен въздушен транспорт, се освобождават, на реципрочна основа и при условие че това оборудване и запаси остават на борда на въздухоплавателното средство, от всички ограничения за внос, данъци върху имуществото и капитала, мита, акцизи, такси за инспекции, данък върху добавената стойност или други сходни косвени данъци, и сходни такси и тежести, налагани от националните или местните органи или от Съюза.

               2.
                     Следните стоки също се освобождават на реципрочна основа от данъците, налозите, митата, таксите и тежестите по параграф 1:

               а)
                     безмитните стоки и провизии за бордна продажба, внесени или доставени на територията на една от страните и взети на борда, в разумни количества, за използване на борда на напускащи тази територия въздухоплавателни средства на въздушен превозвач на другата страна, използвани за международен въздушен транспорт, дори ако тези безмитни стоки и провизии за бордна продажба са предназначени за използване през част от пътуването, извършвано над тази територия;

               б)
                     наземното оборудване и резервните части (включително двигатели), внесени на територията на едната страна с цел обслужване, поддържане или ремонт на въздухоплавателни средства на въздушен превозвач на другата страна, използвани за международен въздушен транспорт;

               в)
                     смазочни материали и консумативи за техническа поддръжка, различни от гориво, внесени или доставени на територията на една от страните за използване във въздухоплавателни средства на въздушен превозвач на другата страна, използвани за международен въздушен транспорт, дори ако тези консумативи са предназначени за използване през част от пътуването, извършвано над тази територия; и

               г)
                     печатни материали, съгласно предвиденото в митническото законодателство на всяка страна, внесени или доставени на територията на едната страна и взети на борда за използване на напускащи тази територия въздухоплавателни средства на въздушен превозвач на другата страна, използвани за международен въздушен транспорт, дори ако тези материали са предназначени за използване през част от пътуването, извършвано над тази територия.

               3.
                     Обичайното бордово оборудване, както и материалите, запасите и резервните части по параграф 1, обичайно държани на борда на въздухоплавателното средство, използвано от въздушен превозвач на една от страните, могат да бъдат разтоварвани на територията на другата страна само с одобрението на митническите органи на тази страна и може да се наложи да бъдат съхранявани под надзора или контрола на тези органи до момента, в който не бъдат реекспортирани или с тях не бъде разпоредено по друг начин съгласно приложимите нормативни актове.

               4.
                     Освобождаването от мита, национални акцизи и сходни национални такси, предвидено в настоящия член, се предоставя и в случаите, когато въздушният превозвач или въздушните превозвачи на едната страна са сключили договорености с друг въздушен превозвач или въздушни превозвачи за наемане или прехвърляне на територията на другата страна на артикулите, посочени в параграфи 1 и 2, при условие че другият въздушен превозвач или въздушни превозвачи се ползват по сходен начин от такова освобождаване, предоставено от тази друга страна.

               5.
                     Никоя от разпоредбите на настоящия дял не възпрепятства някоя от страните да налага данъци, налози, мита, такси и тежести на стоки, продавани с цел различна от потребяване от пътниците на борда през част от въздухоплавателна услуга между две точки на нейна територия, на които е разрешено качване или слизане.

               6.
                     Багажът и товарите, които се намират под режим директен транзит през територията на някоя от страните, са освободени от данъци, мита, такси и други сходни тежести.

               7.
                     Може да се изиска оборудването и запасите по параграф 2 от настоящия член да бъдат съхранявани под надзора или контрола на компетентните органи.

               8.
                     С настоящия дял не се изменят разпоредбите на съответните спогодби за избягване на двойното данъчно облагане на доходите и капиталите, които са в сила между Обединеното кралство и държави членки.

               9.
                     Освобождаването от мита, национални акцизи и сходни национални такси не обхваща и тежестите, основани на разходите за услуги, предоставяни на въздушния превозвач на някоя от страните на територията на другата страна.

               Член AIRTRN.15: Такси за използване на летищата

               1.
                     Таксите за използване на летищата, които едната страна може да наложи на въздушните превозвачи на другата страна за аеронавигационно обслужване и за контрол на въздушното движение, са свързани с разходите и са недискриминационни. Във всеки случай всички тези такси за използване на летищата се определят за въздушните превозвачи на другата страна при условия, които не са по-неблагоприятни от най-благоприятните условия, предоставени на всеки друг въздушен превозвач при сходни обстоятелства по време на определянето на таксите.

               2.
                     Без да се засяга член AIRTRN.13 [Търговски операции], параграф 5, всяка страна гарантира, че таксите за използване на летищата, различни от посочените в параграф 1, които могат да бъдат наложени на въздушните превозвачи на другата страна, са справедливи, разумни, не са несправедливо дискриминационни и са разпределени безпристрастно между категориите ползватели. Таксите за използване на летищата, наложени на въздушните превозвачи на другата страна, могат да отразяват, но не и да надвишават, пълната стойност за предоставяне на подходящо летище, летищни съоръжения и услуги, свързани с околната среда и със сигурността на въздухоплаването, на летището или в системата на летището. Такива такси могат да включват разумна възвръщаемост на активите след амортизация. Съоръженията и услугите, за които се налагат такси за използване на летищата, се предоставят на принципа на ефикасността и икономичността. Във всеки случай всички тези такси за използване на летищата се определят за въздушния превозвач на другата страна при условия, които не са по-неблагоприятни от най-благоприятните условия, предоставени на всеки друг въздушен превозвач при сходни обстоятелства по време на определянето на таксите.

               3.
                     За да се осигури правилното прилагане на принципите, посочени в параграфи 1 и 2, всяка страна гарантира провеждането на консултации между компетентните органи или структури, налагащи таксите на нейна територия, и въздушните превозвачи, използващи съответните услуги и съоръжения, и обмена на необходимата информация между компетентните органи или структури, налагащи таксите, и въздушните превозвачи. Всяка страна гарантира, че компетентните органи, налагащи таксите, уведомяват в разумен срок ползвателите относно предложения за промени в таксите за използване на летищата, за да даде възможност на ползвателите да изразят своите становища, преди да бъдат направени промените.

               Член AIRTRN.16: Тарифи

               1.
                     Страните разрешават тарифите да се определят свободно от въздушните превозвачи на страните въз основа на лоялна конкуренция в съответствие с настоящия дял.

               2.
                     Страните няма да подлагат тарифите на въздушните превозвачи на другата страна на одобрение.

               Член AIRTRN.17: Статистика

               1.
                     Страните си сътрудничат в рамките на Специализирания комитет по въздушен транспорт за улесняване на обмена на статистическа информация, свързана с въздушния транспорт по настоящия дял.

               2.
                     При поискване всяка страна предоставя на другата страна наличните неповерителни и нечувствителни от търговска гледна точка статистически данни във връзка с въздушния транспорт съгласно настоящия дял, както е предвидено в съответните законови и подзаконови нормативни актове на страните, на недискриминационна основа и в разумни рамки.

               Член AIRTRN.18: Безопасност на въздухоплаването

               1.
                     Страните потвърждават отново значението на тясното сътрудничество в областта на безопасността на въздухоплаването.

               2.
                     Удостоверения за летателна годност, удостоверения за правоспособност и лицензи, издадени или признати за валидни от една от страните и все още в сила, се признават за валидни от другата страна и нейните компетентни органи за целите на извършването на въздухоплавателни услуги по настоящия дял, при условие че такива удостоверения или лицензи са издадени или признати за валидни по силата на и при спазване най-малко на съответните международни стандарти, установени съгласно Конвенцията.

               3.
                     Всяка страна може по всяко време да поиска консултации относно стандартите за безопасност, поддържани и управлявани от другата страна в области, свързани с аеронавигационните съоръжения, полетните екипажи, въздухоплавателните средства и експлоатацията на въздухоплавателни средства. Такива консултации се провеждат в срок от 30 дни от датата на искането.

               4.
                     Ако след такива консултации едната страна констатира, че другата страна не поддържа и не управлява ефективно стандарти за безопасност в областите по параграф 2, които са поне равностойни на минималните стандарти, установени към този момент съгласно Конвенцията, първата страна уведомява другата страна за тези констатации и за мерките, които се считат за необходими за осигуряване на съответствие с тези минимални стандарти, а другата страна предприема подходящите коригиращи действия. Ако другата страна не предприеме подходящи действия в срок от 15 дни или в друг уговорен срок, това представлява основание за отправилата искането страна да откаже, отмени, спре действието, наложи условия или ограничи оперативните лицензи или техническите разрешения или по друг начин да откаже, отмени, спре действието, наложи условия или ограничи операциите на въздушния превозвач, които са под надзор за безопасност на другата страна.

               5.
                     Всяко въздухоплавателно средство, експлоатирано от въздушен превозвач или въздушни превозвачи на едната страна или, съгласно договореност за наем — от името на въздушен превозвач или въздушни превозвачи на едната страна, докато е на територията на другата страна, може да бъде подложено на наземна инспекция, при условие че това не води до необосновано забавяне на експлоатацията на въздухоплавателното средство.

               6.
                     Наземната инспекция или поредицата от наземни инспекции може да предизвика:

               а)
                     сериозни опасения, че въздухоплавателно средство или експлоатацията на въздухоплавателно средство не отговаря на минималните стандарти, установени към този момент съгласно Конвенцията; или

               б)
                     сериозни опасения, че липсва ефективно поддържане и управление на стандартите за безопасност, установени към този момент съгласно Конвенцията.

               В случай, че страната, която е извършила наземната инспекция или инспекции, установи наличието на сериозни опасения по буква а) или б), тя уведомява компетентните органи на другата страна, които отговарят за надзора за безопасност на въздушния превозвач, експлоатиращ въздухоплавателното средство, за тези констатации и ги информира за мерките, които се считат за необходими за осигуряване на съответствие с тези минимални стандарти. Ако не бъдат предприети подходящи коригиращи действия в срок от 15 дни или в друг уговорен срок, това представлява основание за първата страна да откаже, отмени, спре действието, наложи условия или ограничи оперативните лицензи или техническите разрешения или по друг начин да откаже, отмени, спре действието, наложи условия или ограничи операциите на въздушния превозвач, експлоатиращ въздухоплавателното средство.

               7.
                     В случай че бъде отказан достъп за извършването на наземна инспекция на въздухоплавателно средство, експлоатирано от въздушен превозвач или въздушни превозвачи на едната страна в съответствие с параграф 5, другата страна има право да направи извода, че това предизвиква сериозни опасения по параграф 6 и да действа в съответствие с параграф 6.

               8.
                     Всяка страна си запазва правото незабавно да отмени, спре действието или ограничи оперативните лицензи или технически разрешения или по друг начин да спре или ограничи операциите на въздушен превозвач или въздушни превозвачи на другата страна, ако първата страна заключи в резултат от наземна инспекция, поредица от наземни инспекции, отказ на достъп за наземна инспекция, консултация или по друг начин, че незабавните действия са от съществено значение за безопасността на експлоатацията на даден въздушен превозвач. Страната, която предприема такива мерки, своевременно информира другата страна, като посочва мотивите за действията си.

               9.
                     Всяко действие на една от страните в съответствие с параграфи 4, 6 или 8 се преустановява веднага след като основанието за предприемането му престане да съществува.

               10.
                     Когато са предприети мерки от някоя от страните съгласно параграфи 4, 6 или 8, в случай на спор страната може да се отнесе до арбитраж в съответствие с член INST.14 [Арбитражна процедура], без предварително да прибягва до консултации в съответствие с член INST.13 [Консултации]. Арбитражният съд разглежда въпроса като спешен случай за целите на член INST.19 [Производства при спешни случаи]. По искане на страната ищец съдът може, до произнасяне на окончателното си решение, да разпореди приемането на временни коригиращи мерки, включително изменение или спиране на мерките, предприети от някоя от страните съгласно настоящия член.

               Член AIRTRN.19: Сигурност на въздухоплаването

               1.
                     При поискване страните си оказват взаимно цялото необходимо съдействие за отстраняване на всяка заплаха за сигурността на гражданското въздухоплаване, включително предотвратяването на действия за незаконно завладяване на граждански въздухоплавателни средства и други незаконни действия срещу безопасността на такива въздухоплавателни средства, техните пътници и екипаж, летищата и аеронавигационните съоръжения, както и всяка друга заплаха за сигурността на гражданското въздухоплаване.

               2.
                     В своите взаимоотношения страните действат в съответствие със стандартите за сигурност на въздухоплаването, установени от ИКАО. Те изискват операторите на въздухоплавателни средства в техните регистри и операторите на летищата на тяхна територия да действат най-малко в съответствие с тези стандарти за сигурност на въздухоплаването. При поискване всяка страна отправя до другата страна уведомление за всяко различие между нейните закони, подзаконови актове и практики и стандартите за сигурност на въздухоплаването по настоящия параграф. Всяка страна може по всяко време да поиска незабавни консултации с другата страна, за да обсъдят тези различия.

               3.
                     Всяка страна гарантира, че са взети ефективни мерки в рамките на нейната територия за защита на гражданското въздухоплаване от актове на незаконна намеса, включително, но не само, проверка на пътниците и техния ръчен багаж, проверка на регистрирания багаж, проверка за сигурност на лицата, които не са пътници, включително на екипажа, и носените от тях вещи, проверка за сигурност на товарите, пощата, доставките на стоки, предназначени за полета и за летището, и контрол на достъпа до съоръженията за излитане и кацане и зоните с ограничен достъп. Всяка от страните е съгласна, че разпоредбите за сигурност на другата страна във връзка с допускането до, дейността във и напускането на нейната територия на въздухоплавателни средства трябва да бъдат спазвани.

               4.
                     Страните се стремят да си сътрудничат по въпросите на сигурността на въздухоплаването във възможно най-голяма степен, да обменят информация за заплахите, уязвимостта и риска при условията на взаимно съгласие по съответни договорености за сигурно предаване, използване, съхраняване и унищожаване на класифицирана информация, да обсъждат и обменят най-добри практики, стандарти за ефективност и откриване по отношение на оборудването за сигурност, най-добри практики и резултати по отношение на мониторинга на спазването, както и във всяка друга област, която страните могат да определят. По-специално страните се стремят да разработват и поддържат договорености за сътрудничество между техническите експерти относно разработването и признаването на стандарти за сигурност на въздухоплаването с цел улесняване на такова сътрудничество, намаляване на административното дублиране и насърчаване на ранното уведомяване и предварителното обсъждане на нови инициативи и изисквания в областта на сигурността.

               5.
                     При поискване всяка страна предоставя на другата страна резултатите от одитите, извършени от ИКАО, и коригиращите действия, предприети от държавния одит, при условие че се постигне взаимно съгласие за съответни договорености за сигурно предаване, използване, съхраняване и унищожаване на такава информация.

               6.
                     Страните се договарят да си сътрудничат при инспекции за сигурност, предприети от тях на територията на всяка от страните, чрез установяването на механизми, включително административни договорености, за взаимния обмен на информация за резултатите от такива инспекции за сигурност. Страните се договарят да разглеждат благоразположено искания за участие като наблюдатели в инспекциите за сигурност, провеждани от другата страна.

               7.
                     При спазване на параграф 9 и при пълно и взаимно зачитане на суверенитета на другата страна, всяка страна може да приеме мерки за сигурност за влизане на нейна територия. Когато е възможно, тази страна взема предвид мерките за сигурност, които вече се прилагат от другата страна, както и всички мнения, които може да изложи другата страна. Всяка страна признава, че никоя от разпоредбите на настоящия член не ограничава правото на другата страна да откаже влизане на своя територия на полет или полети, които тя счита за заплаха за сигурността ѝ.

               8.
                     Всяка страна може да предприеме спешни мерки, за да реагира на конкретна заплаха за сигурността. Другата страна се уведомява незабавно за тези мерки.  Без да се засяга необходимостта от предприемане на незабавни действия за защита на сигурността на въздухоплаването, при обмисляне на мерки за сигурност всяка страна преценява евентуалните им неблагоприятни последици за международния въздушен транспорт и, при липса на законови ограничения, взема тези последици предвид, когато определя какви мерки е необходимо и целесъобразно да бъдат предприети в интерес на сигурността.

               9.
                     По отношение на въздухоплавателните услуги, предназначени за нейната територия, никоя страна не може да изисква прилагането на мерки за сигурност на територията на другата страна. Когато някоя от страните счита, че конкретна заплаха спешно изисква прилагането на временни мерки в допълнение към вече действащите мерки на територията на другата страна, тя информира другата страна за подробностите за тази заплаха, доколкото това е съвместимо с необходимостта от защита на информацията за сигурността, както и за предлаганите мерки. Другата страна разглежда благоразположено такова предложение и може да реши да приложи допълнителни мерки, ако сметне това за необходимо.  Тези мерки трябва да бъдат пропорционални и ограничени във времето.

               10.
                     В случай че възникне инцидент или опасност от инцидент за незаконно завладяване на граждански въздухоплавателни средства или други незаконни действия срещу безопасността на въздухоплавателни средства, пътници, екипажи, летища или аеронавигационни съоръжения, страните си сътрудничат, като улесняват комуникациите и предприемат други целесъобразни мерки, предназначени за бързото и безопасно приключване на такъв инцидент или на такава опасност.

               11.
                     Всяка от страните взема всички мерки, които сметне за нужни, за да гарантира, че въздухоплавателно средство, намиращо се на земята на нейна територия, което е станало обект на незаконно завладяване или други действия на незаконна намеса, бива задържано на земята, освен ако неговото отпътуване се окаже необходимо в името на първостепенния дълг за защита на човешки живот. Когато е възможно, такива мерки се предприемат на основата на консултации между страните.

               12.
                     Ако някоя от страните има достатъчно основания да смята, че другата страна не спазва разпоредбите на настоящия член, тя може да поиска незабавни консултации с другата страна. Такива консултации започват в срок от 30 дни от получаването на такова искане. Ако в срок от 15 дни или в друг уговорен срок от датата на такова искане не бъде постигнато удовлетворително споразумение, това представлява основание за страната, поискала консултациите, да предприеме действия по отказ, отмяна, спиране на действието, налагане на условия или ограничаване на оперативния лиценз и техническите разрешения на въздушен превозвач или въздушни превозвачи на другата страна, за да гарантира спазването на разпоредбите на настоящия член. Ако извънредна ситуация изисква това или за предотвратяване на по-нататъшно неспазване на настоящия член, всяка страна може да предприеме временни действия преди изтичането на 15-дневния срок по настоящия параграф.

               13.
                     Всяко действие, предприето в съответствие с параграф 8, се прекратява, когато въпросната страна прецени, че действието вече не е необходимо или е било заменено от други мерки за намаляване на заплахата.  Всяко действие, предприето в съответствие с параграф 12, се прекратява, когато другата страна започне да спазва настоящия член.  В случай на действие, предприето в съответствие с параграф 8 или 12, то може да бъде прекратено по взаимно съгласие на страните.

               14.
                     Когато мерки или действия са предприети в съответствие с параграфи 7, 8, 9 или 12, всяка страна може да се отнесе до разпоредбите за уреждане на спорове на шеста част, дял I [Уреждане на спорове]. Арбитражният съд разглежда въпроса като спешен случай за целите на член INST.19 [Производства при спешни случаи].

               Член AIRTRN.20: Управление на въздушното движение

               1.
                     Страните и техните съответни компетентни органи и доставчиците на аеронавигационно обслужване си сътрудничат по такъв начин, че да повишават безопасността и ефикасността на функционирането на въздушното движение в европейския регион. Страните се стремят към оперативна съвместимост между доставчиците си на услуги.

               2.
                     Страните се договарят да си сътрудничат по въпроси, отнасящи се до ефективността и таксуването на аеронавигационното обслужване и мрежовите функции с цел оптимизация на общата ефикасност на полетите, намаляване на разходите, минимизиране на въздействието върху околната среда и повишаване на безопасността и пропускателната способност на потоците на въздушно движение между съществуващите системи за управление на въздушното движение на страните.

               3.
                     Страните се договарят да насърчават сътрудничеството между доставчиците си на аеронавигационно обслужване с цел обмен на полетни данни и координиране на потоците на въздушно движение, за да се оптимизира ефикасността на полетите с цел постигане на по-голяма предвидимост, точност и непрекъснатост на обслужването на въздушното движение.

               4.
                     Страните се договарят да си сътрудничат по своите програми за модернизация на управлението на въздушното движение, включително по дейностите на научно изследване, разработване и внедряване, и да насърчават участието на разменни начала в дейностите по валидиране и демонстриране с цел осигуряване на глобална оперативна съвместимост.

               Член AIRTRN.21: Отговорност на въздушните превозвачи

               Страните потвърждават отново задълженията си съгласно Конвенцията за уеднаквяване на някои правила за международния въздушен превоз, приета в Монреал на 28 май 1999 г. (Конвенцията от Монреал).

               Член AIRTRN.22: Защита на потребителите

               1.
                     Страните споделят целта за постигане на високо равнище на защита на потребителите и си сътрудничат в тази посока.

               2.
                     Страните гарантират, че се предприемат ефективни и недискриминационни мерки за защита на интересите на потребителите във въздушния транспорт. Тези мерки включват подходящ достъп до информация, помощ, включително за лица с увреждания и намалена подвижност, възстановяване на разходите и, ако е приложимо, обезщетение в случай на отказан достъп на борда, отмяна или закъснение, и ефикасни процедури за разглеждане на жалбите.

               3.
                     Страните се консултират помежду си по всички въпроси, свързани със защитата на потребителите, включително планираните от тях мерки в това отношение.

               Член AIRTRN.23: Връзка с други споразумения

               1.
                     Предишни споразумения и договорености, отнасящи се до предмета на настоящия дял, между Обединеното кралство и държавите членки, доколкото не са били заменени от правото на Съюза, се заменят с настоящото споразумение.

               2.
                     Обединеното кралство и държава членка не могат да си предоставят взаимно никакви права във връзка с въздушния транспорт до, от или в рамките на съответните си територии, различни от изрично посочените в настоящия дял, както е предвидено в член AIRTRN.3 [Права на въздушно движение], параграфи 4 и 9.

               3.
                     Ако страните станат страни по многостранно споразумение или одобрят решение, прието от ИКАО или от друга международна организация, в което се разглеждат въпроси, обхванати от настоящия дял, те се консултират в Специализирания комитет по въздушен транспорт, за да установят дали настоящият дял следва да бъде преразгледан, за да бъдат взети предвид тези обстоятелства.

               4.
                     Никоя от разпоредбите на настоящия дял не засяга валидността и прилагането на съществуващи и бъдещи споразумения между държавите членки и Обединеното кралство по отношение на територии под съответния им суверенитет, които не са обхванати от член FINPROV.1 [Териториален обхват].

               5.
                     Никоя от разпоредбите на настоящия дял не засяга правата, предоставени на Обединеното кралство и на държавите членки по силата на Многостранното споразумение за търговските права по чартърните въздухоплавателни услуги в Европа, подписано в Париж на 30 април 1956 г., доколкото тези права надхвърлят правата, предвидени в настоящия дял.

               Член AIRTRN.24:  Спиране на действието и прекратяване

               1.
                     Спирането на действието на настоящия дял, изцяло или частично, съгласно член INST.24 [Временни средства за правна защита] може да бъде приложено не по-рано от първия ден на летателния сезон на Международната асоциация за въздушен транспорт (IATA) след сезона, в течение на който е било уведомено за спирането на действието.

               2.
                     При прекратяване на настоящото споразумение съгласно член FINPROV.8 [Прекратяване] или при прекратяване на настоящия дял съгласно член AIRTRN.25 [Прекратяване на настоящия дял] или член OTH.10 [Прекратяване на втора част] или член FISH.17 [Прекратяване], разпоредбите, уреждащи въпросите, попадащи в обхвата на настоящия дял, продължават да се прилагат и след датата на прекратяване по член FINPROV.8 [Прекратяване] или член AIRTRN.25 [Прекратяване на настоящия дял] или член OTH.10 [Прекратяване на втора част] или член FISH.17 [Прекратяване], до края от летателния сезон на IATA, който е в ход на тази дата.

               3.
                     Страната, която спира действието на настоящия дял, изцяло или частично, или прекратява настоящото споразумение или настоящия дял, информира ИКАО за това.

               Член AIRTRN.25: Прекратяване на настоящия дял

               Без да се засягат разпоредбите на член FINPROV.8 [Прекратяване], член OTH.10 [Прекратяване на втора част] и член FISH.17 [Прекратяване], всяка от страните може по всяко време да прекрати настоящия дял чрез писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.

               Член AIRTRN.26: Регистрация на споразумението

               В съответствие с член 83 от Конвенцията настоящото споразумение и всички негови изменения се регистрират, доколкото са релевантни, в ИКАО.

               Дял II: Безопасност на въздухоплаването

               Член AVSAF.1: Цели

               Целите на настоящия дял са:

               (a)да осигурява взаимното приемане, както това е предвидено в приложенията към настоящия дял, на констатации за съответствие и удостоверения, издадени от компетентните органи или одобрените организации на всяка от страните;

               (b)да насърчава сътрудничеството за постигане на висока степен на безопасност и екологична съвместимост на гражданското въздухоплаване;

               (c)да способства международното измерение на сектора на гражданското въздухоплаване;

               (d)да улеснява и насърчава свободното движение на граждански въздухоплавателни продукти и услуги.

               Член AVSAF.2: Определения

               За целите на настоящия дял се прилагат следните определения:

               (a)„одобрена организация“ означава всяко юридическо лице, сертифицирано от компетентните органи на някоя от страните да упражнява прерогативи, попадащи в обхвата на настоящия дял;

               (b)„сертификат“ означава всяко одобрение, лиценз или друг документ, издаден като акт на признаване на съответствието на даден граждански въздухоплавателен продукт, организация или юридическо или физическо лице с приложимите изисквания, предвидени в законовите и подзаконовите нормативни актове на някоя от страните;

               (c)„граждански въздухоплавателен продукт“ означава всяко гражданско въздухоплавателно средство, двигател на въздухоплавателно средство или витло или възел, устройство, част или компонент, който е монтиран или трябва да бъде монтиран на същото;

               (d)„компетентен орган“ означава съюзна или правителствена агенция или съюзна или правителствена структура, отговорна за безопасността на гражданското въздухоплаване, която е определена от някоя от страните за целите на настоящия дял да изпълнява следните функции:

               (I)да оценява съответствието на гражданските въздухоплавателни продукти, организации, съоръжения, операции и услуги, намиращи се под неин надзор, с приложимите изисквания, предвидени в законовите, подзаконовите и административните разпоредби на съответната страна;

               (II)да извършва мониторинг на тяхното продължаващо съответствие с тези изисквания; и

               (III)да предприема мерки за правоприлагане, за да гарантира тяхното съответствие с тези изисквания;

               (e)„констатации за съответствие“ означава определяне на съответствието с приложимите изисквания, предвидени в законовите и подзаконовите нормативни актове на някоя от страните, в резултат от действия като например изпитвания, инспекции, квалификации, одобрения и мониторинг;

               (f)„мониторинг“ означава редовно наблюдение от компетентен орган на една от страните с цел установяване на постоянно съответствие с приложимите изисквания, предвидени в законовите и подзаконовите нормативни разпоредби на тази страна;

               (g)„технически агент“ означава, за Съюза, Агенцията за авиационна безопасност на Европейския съюз (ЕААБ) или нейния правоприемник и, за Обединеното кралство, Органа за гражданско въздухоплаване на Обединеното кралство (CAA) или неговия правоприемник; и

               (h)„Конвенцията“ означава Конвенцията за международно гражданско въздухоплаване, подписана в Чикаго на 7 декември 1944 г.:

               (I)всяко изменение, което е влязло в сила съгласно член 94, буква a) от Конвенцията и е ратифицирано от Обединеното кралство и от засегнатата държава членка или държави членки в зависимост от разглеждания въпрос; и

               (II)всяко приложение към нея или всяко нейно изменение, прието съгласно член 90 от Конвенцията, доколкото даденото приложение или изменение е в сила във всеки даден момент за Обединеното кралство и за засегнатата държава членка или държави членки в зависимост от разглеждания въпрос.

               Член AVSAF.3: Обхват и транспониране

               1.
                     Страните могат да си сътрудничат в следните области:

               (a)удостоверенията за летателна годност и мониторинга на граждански въздухоплавателни продукти;

               (b)екологичните сертификати и изпитванията на граждански въздухоплавателни продукти;

               (c)сертификатите за проект и за производство и мониторинга на проектантски и производствени организации;

               (d)сертификатите и мониторинга на организации за техническо обслужване;

               (e)лицензирането и обучението на персонала;

               (f)оценката на квалификацията за полетен тренажор;

               (g)експлоатацията на въздухоплавателни средства;

               (h)управлението на въздушното движение и аеронавигационното обслужване и

               (i)други области, свързани с безопасността на въздухоплаването, предмет на приложенията към Конвенцията.

               2.
                     Обхватът на настоящия дял се определя чрез приложения, обхващащи всяка област на сътрудничество, посочена в параграф 1.

               3.
                     Специализираният комитет по авиационната безопасност може да приема приложения по параграф 2 само когато всяка страна е установила, че стандартите, правилата, практиките, процедурите и системите в областта на гражданското въздухоплаване на другата страна осигуряват достатъчна еквивалентност по отношение на равнището на безопасност, за да допускат приемане на констатации за съответствие, направени, и сертификати, издадени от нейните компетентни органи или от организации, одобрени от тези компетентни органи.

               4.
                     Всяко приложение по параграф 2 описва условията и методите за взаимно приемане на констатации за съответствие и сертификати и при необходимост — на преходни договорености.

               5.
                     Техническите агенти могат да разработят процедури за транспониране на всяко отделно приложение. Техническите различия в стандартите, правилата, практиките, процедурите и системите в областта на гражданското въздухоплаване на страните се разглеждат в приложенията по параграф 2 и процедурите за транспониране.

               Член AVSAF.4: Общи задължения

               1.
                     Всяка страна приема констатации за съответствие, направени, и сертификати, издадени от компетентните органи на другата страна или одобрени организации, в съответствие с условията, посочени в приложенията по член AVSAF.3 [Обхват и изпълнение], параграф 2.

               2.
                     Никоя от разпоредбите на настоящия дял не предполага взаимното приемане на стандартите или техническите правила на страните.

               3.
                     Всяка страна гарантира, че съответните ѝ компетентни органи поддържат капацитета си за изпълнение на своите задължения по настоящия дял.

               Член AVSAF.5: Запазване на нормативната власт

               Никоя от разпоредбите на настоящия дял не може да се тълкува като ограничаваща властта на някоя от страните да определя посредством свои законови, подзаконови и административни мерки равнището на закрила, което тя смята за подходящо за безопасността и околната среда.

               Член AVSAF.6: Защитни мерки

               1.
                     Всяка страна може да предприеме всички целесъобразни и незабавни мерки, когато прецени, че съществува основателен риск даден граждански въздухоплавателни продукти, услуга или всяка дейност в обхвата на настоящия дял да застраши безопасността или околната среда, да не отговаря на нейните приложимите законови, подзаконови или административни мерки или да не отговаря по друг начин на някое от изискванията в обхвата на съответното приложение към настоящия дял.

               2.
                     Ако някоя от страните предприеме мерки съгласно параграф 1, тя информира писмено другата страна в срок от 15 работни дни от предприемането на такива мерки, като посочва причините за това.

               Член AVSAF.7: Комуникация

               1.
                     Страните определят и се уведомяват взаимно относно звеното за контакт за комуникацията във връзка с транспонирането на настоящия дял. Цялата комуникация се осъществява на английски език.

               2.
                     Страните се уведомяват взаимно за списък на компетентните органи, а след това за актуализиран списък всеки път, когато това е необходимо.

               Член AVSAF.8: Прозрачност, регулаторно сътрудничество и взаимопомощ

               1.
                     Всяка страна гарантира, че ще информира надлежно другата страна за своите законови и подзаконови нормативни актове, свързани с настоящия дял, и за всички съществени промени в тези законови и подзаконови нормативни актове.

               2.
                     Доколкото е възможно, страните взаимно се информират за предложените съществени изменения в съответните си законови и подзаконови нормативни актове, стандарти и изисквания, и в системите си за сертифициране, доколкото тези изменения могат да имат отражение върху настоящия дял. Доколкото е възможно, те взаимно си предоставят възможност за коментар по подобни изменения и надлежно разглеждат такива коментари.

               3.
                     За целите на разследването и разрешаването на специфични проблеми с безопасността, компетентните органи на едната страна могат да позволят на компетентните органи на другата страна да участват като наблюдатели в техните надзорни дейности, както е посочено в съответното приложение към настоящия дял.

               4.
                     За целите на мониторинга и инспекциите, компетентните органи на едната страна при необходимост съдействат на компетентните органи на другата страна с цел да им предоставят безпрепятствен достъп до регулираните субекти, намиращи се под техен надзор.

               5.
                     За да се осигури трайно доверие на всяка страна в надеждността на процедурите за констатации на съответствие на другата страна, всеки технически агент може да участва като наблюдател в надзорните дейности на другата страна съгласно процедурите, съдържащи се в приложенията към настоящия дял. Това участие не означава системно участие в надзорната дейност на другата страна.

               Член AVSAF.9: Обмен на информация за безопасността

               Без да се засяга член AVSAF.11 [Поверителност и защита на данни и информация] и в зависимост от приложимото им законодателство, страните:

               (a)си предоставят при поискване и своевременно информацията, с която разполагат техническите им агенти, във връзка с произшествия, сериозни инциденти или събития, свързани с граждански въздухоплавателни продукти, услуги или дейности, обхванати от приложенията към настоящия дял; и

               (b)обменят друга информация, свързана с безопасността, за каквато техническите агенти могат да се договорят.

               Член AVSAF.10: Сътрудничество в дейностите по правоприлагането

               Чрез своите технически агенти или компетентни органи и при спазване на приложимите законови и подзаконови нормативни актове, при поискване и според наличието на поисканите ресурси, страните си сътрудничат и се подпомагат при дейности по разследване или правоприлагане във връзка с всяко твърдяно или подозирано нарушение на законови или подзаконови нормативни актове, които попадат в обхвата на настоящия дял. Освен това, всяка страна своевременно уведомява другата страна за всяко разследване, което засяга общите им интереси.

               Член AVSAF.11: Поверителност и защита на данни и информация

               1.
                     В съответствие със своите законови и подзаконови нормативни актове, всяка страна спазва поверителността на данните и информацията, получени от другата страна съгласно настоящия дял. Такива данни и информация могат да бъдат използвани от получаващата ги страна само за целите на настоящия дял.

               2.
                     По-конкретно, при спазване на съответните си законови и подзаконови нормативни актове, страните нито разкриват на трети лица, включително обществеността, нито позволяват на своите компетентни органи да разкриват на трети лица, включително обществеността, данни и информация, получени от другата страна съгласно настоящия дял, които представляват търговска тайна, интелектуална собственост, поверителна търговска или финансова информация, собственически данни или информация, свързана с текущо разследване. За целта такива данни и информация се смятат за поверителни.

               3.
                     Една от страните или компетентен орган на една от страните може, при предоставяне на данни или информация на другата страна или на компетентен орган на другата страна, да определи данни или информация, които счита за поверителни и които не трябва да бъдат разкривани. В този случай страната или нейният компетентен орган ясно обозначава тези данни или информация като поверителни.

               4.
                     Ако една от страните не е съгласна с определянето, направено от другата страна или от компетентен орган на другата страна в съответствие с параграф 3, първата страна може да поиска консултации с другата страна за решаване на въпроса.

               5.
                     Всяка страна предприема всички разумни предпазни мерки, необходими за защита от неразрешено разкриване на данните и информацията, получени съгласно настоящия дял.

               6.
                     Страната, получаваща данни и информация от другата страна съгласно настоящия дял, не придобива права на собственост върху такива данни и информация поради това, че ги е получила от другата страна.

               Член AVSAF.12: Приемане и изменение на приложения към настоящия дял

               Специализираният комитет по авиационната безопасност може да изменя ПРИЛОЖЕНИЕ AVSAF-1 [Летателна годност и екологично сертифициране] към настоящата глава, да приема или изменя приложения, както е предвидено в член AVSAF.3 [Обхват и изпълнение], параграф 2, и да заличава всяко приложение.

               Член AVSAF.13: Събиране на разходи

               Всяка страна се стреми да гарантира, че таксите или тежестите, наложени от нея или от неин технически агент на юридическо или физическо лице, чиито дейности са обхванати от настоящия дял, са справедливи, разумни и пропорционални на предоставените услуги и че не създават пречка за търговията.

               Член AVSAF.14: Други споразумения и предишни договорености

               1.
                     С влизането в сила на настоящото споразумение, настоящият дял заменя всички двустранни споразумения или договорености в областта на безопасността на въздухоплаването между Обединеното кралство и държавите членки по отношение на всички въпроси, обхванати от настоящия дял, които са били транспонирани в съответствие с в член AVSAF.3 [Обхват и изпълнение].

               2.
                     Техническите агенти предприемат необходимите мерки за изменение или прекратяване, според случая, на предишни договорености между тях.

               3.
                     При спазване на параграфи 1 и 2, никоя от разпоредбите на настоящия дял не засяга правата и задълженията на страните по всяко друго международно споразумение.

               Член AVSAF.15: Спиране на изпълнението на задълженията за взаимно приемане

               1.
                     Всяка страна има правото да спре да изпълнява, изцяло или частично, задълженията си за взаимно приемане по член AVSAF.4 [Общи задължения], параграф 1, когато другата страна съществено нарушава задълженията си съгласно настоящия дял.

               2.
                     Преди да упражни правото си да спре да изпълнява задълженията си за взаимно приемане, страната иска провеждането на консултации с цел да поиска коригиращи мерки от другата страна. По време на консултациите страните разглеждат, когато е целесъобразно, последиците от спирането на изпълнението на задълженията.

               3.
                     Правата по настоящия член се упражняват само ако другата страна не успее да предприеме коригиращи мерки в подходящ срок след приключване на консултациите. Ако някоя от страните упражни право по настоящия член, тя уведомява писмено другата страна за своето намерение да спре да изпълнява задълженията си за взаимно приемане, като представя причините за това.

               4.
                     Такова спиране на изпълнението поражда действие 30 дни след датата на уведомлението, освен ако преди изтичане на този срок страната, която е предприела стъпки за спиране на изпълнението, не уведоми писмено другата страна, че оттегля своето предходно уведомление.

               5.
                     Такова спиране на изпълнението не засяга валидността на констатациите за съответствие, направени, и сертификатите, издадени от компетентните органи или одобрените организации на другата страна преди датата, на която спирането на изпълнението поражда действие. Всяко ефективно спиране на изпълнението може да бъде незабавно отменено чрез размяната между страните на дипломатически ноти в този смисъл.

               Член AVSAF.16: Прекратяване на настоящия дял

               Без да се засягат разпоредбите на член FINPROV.8 [Прекратяване], член OTH.10 [Прекратяване на втора част] и член FISH.17 [Прекратяване], всяка от страните може по всяко време да прекрати настоящия дял чрез писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.

               ТРЕТА ПОЗИЦИЯ: АВТОМОБИЛЕН ТРАНСПОРТ

               Дял I: Автомобилен превоз на стоки

               Член ROAD.1: Цел

               1.Целта на настоящия дял е да осигури, по отношение на автомобилния превоз на стоки, непрекъсната връзка между, през и в рамките на териториите на страните и да установи правилата, приложими за такъв превоз.

               2.Страните се договарят да не предприемат дискриминационни мерки при прилагането на настоящия дял.

               3.Никоя от разпоредбите на настоящия дял не засяга автомобилния превоз на стоки на територията на някоя от страните от автомобилен превозвач на товари, установен на тази територия.

               Член ROAD.2: Обхват

               1.Настоящият дял се прилага за автомобилен превоз на стоки с търговска цел между, през и в рамките на териториите на страните и не засяга прилагането на правилата, установени от Международния транспортен форум.

               2.Всеки автомобилен превоз на стоки, за който не се получава пряко или непряко възнаграждение и който не генерира пряко или непряко доходи за водача на превозното средство или за други и който не е свързан с професионална дейност, се счита за превоз на стоки с нетърговска цел.

               Член ROAD.3: Определения

               За целите на настоящия дял и в допълнение към определенията, съдържащи се във втора част [Услуги и инвестиции], първа позиция, дял II, първа глава, член [SERVIN 1.2] [Определения], се прилагат следните определения:

               (a)„превозно средство“ означава моторно превозно средство, регистрирано на територията на една от страните, или свързана комбинация от превозни средства, от което моторното превозно средство е регистрирано на територията на една от страните и което се използва изключително за превоз на стоки;

               (b)„автомобилен превозвач на товари“ означава всяко физическо или юридическо лице, което се занимава с превоз на стоки с търговска цел с помощта на превозно средство;

               (c)„автомобилен превозвач на товари на дадена страна“ означава автомобилен превозвач на товари, който е юридическо лице, установено на територията на дадена страна, или физическо лице от дадена страна;

               (d)„страна по установяване“ означава страната, в която е установен даден автомобилен превозвач на товари;

               (e)„водач“ означава всяко лице, което управлява превозно средство, дори за кратък период, или което пътува в превозно средство като част от задълженията си, за да бъде на разположение при необходимост да управлява превозното средство;

               (f)„транзит“ означава движение на превозни средства през територията на дадена страна без товарене или разтоварване на стоки;

               (g) „регулаторни мерки“ означава:

               (i)за Съюза:

               (A)регламентите и директивите, както е предвидено в член 288 от Договора за функционирането на Европейския съюз (ДФЕС); и

               (B)актовете за изпълнение и делегираните актове, както е предвидено съответно в членове 290 и 291 от ДФЕС; и

               ii) за Обединеното кралство:

               (A)първичното законодателство; и

               (B)вторичното законодателство

               Член ROAD.4 Превоз на стоки между, през и в рамките на териториите на страните

               1.Ако са изпълнени условията на параграф 2, автомобилните превозвачи на товари на дадена страна могат да извършват:

               (a)пътувания с товар с помощта на превозно средство от територията на страната по установяване до територията на другата страна, и обратното, със или без транзит през територията на трета държава;

               (b)пътувания с товар с помощта на превозно средство от територията на страната по установяване до територията на същата страна с транзит през територията на другата страна;

               (c)пътувания с товар с помощта на превозно средство до или от територията на страната по установяване с транзит през територията на другата страна;

               (d)пътувания без товар с помощта на превозно средство във връзка с пътуванията по букви а)—в).

               2.Автомобилните превозвачи на товари на дадена страна могат да извършат пътуване по параграф 1 само ако:

               (a)притежават валиден лиценз, издаден в съответствие с член ROAD.5 [Изисквания за превозвачите], с изключение на случаите по член ROAD.6 [Изключения от изискването за лицензиране]; и

               (b)пътуването се осъществява от водачи, притежаващи удостоверение за професионална компетентност в съответствие с член ROAD.7 [Изисквания за водачите], параграф 1.

               3.При спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство могат да извършват до две пътувания с товар от една държава членка до друга държава членка, без да се връщат до територията на Обединеното кралство, при условие че такива пътувания следват пътуване от територията на Обединеното кралство, допустимо съгласно параграф 1, буква а).

               4.Без да се засяга параграф 5, при спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство могат да извършват едно пътуване с товар в рамките на територията на държава членка, при условие че този превоз:

               (a)следва пътуване от територията на Обединеното кралство, допустимо съгласно параграф 1, буква а); и

               (b)се извършва в срок от седем дни от разтоварването на територията на тази държава членка на стоки, превозвани по време на пътуването по буква а).

               5.При спазване на параграф 6 и ако са изпълнени условията на параграф 2, автомобилните превозвачи на товари на Обединеното кралство, установени в Северна Ирландия, могат да извършват до две пътувания с товар в рамките на територията на Ирландия, при условие че такива превози:

               (a)следват пътуване от територията на Северна Ирландия, допустимо съгласно параграф 1, буква а); и

               (b)се извършват в срок от седем дни от разтоварването на територията на Ирландия на стоки, превозвани по време на пътуването по буква а).

               6.Автомобилните превозвачи на товари на Обединеното кралство се ограничават до максимум две пътувания на територията на Съюза съгласно параграфи 3, 4 и 5, преди да се върнат на територията на Обединеното кралство.

               7.Ако са изпълнени условията на параграф 2, автомобилните превозвачи на товари на Съюза могат да извършват до две пътувания с товар в рамките на територията на Обединеното кралство, при условие че такива превози:

               (a)следват пътуване от територията на Съюза, допустимо съгласно параграф 1, буква а); и

               (b)се извършват в срок от седем дни от разтоварването на територията на Обединеното кралство на стоки, превозвани по време на пътуването по буква а).

               Член ROAD.5: Изисквания за превозвачите

               1.Автомобилните превозвачи на товари на дадена страна, извършващи пътуване по член ROAD.4 [Превоз на стоки между, през и в рамките на териториите на страните], трябва да притежават валиден лиценз, издаден в съответствие с параграф 2 от настоящия член.

               2.В съответствие с правото на страните лицензите се издават само на автомобилни превозвачи на товари, които отговарят на изискванията по приложение ROAD-1, част А, раздел 1, уреждащ допускането до професията на автомобилен превозвач на товари и упражняването на тази професия.

               3.На борда на превозното средство се съхранява заверено копие на лиценза, което се представя при поискване от служителя, оправомощен от всяка страна да извършва проверка. Лицензът и заверените копия съответстват на някой от образците по приложение ROAD-1, част А, допълнение ROAD.A.1.3, което съдържа също така условията, регламентиращи използването му. Лицензът съдържа най-малко два от защитните елементи, изброени в  приложение ROAD-1, част А, допълнение ROAD.A.1.4.

               4.Автомобилните превозвачи на товари трябва да спазват изискванията, предвидени в приложение ROAD-1, част А, раздел 2, в който се определят изискванията за командироването на водачи, когато извършват пътуване по член ROAD.4 [Превоз на товари между, през и в рамките на териториите на страните], параграфи 3—7.

               Член ROAD.6: Изключения от изискването за лицензиране

               Следните видове превоз на товари и пътувания без товар, извършени заедно с такъв превоз, могат да се извършват без валиден лиценз, както се изисква по член ROAD.5 [Изисквания за превозвачите]:

               (a)превоз на поща като универсална услуга;

               (b)превоз на повредени или аварирали превозни средства;

               (c)до 20 февруари 2022 г., превоз на товари в моторни превозни средства, чиято допустима маса в натоварено състояние, включително тази на ремаркета, не надвишава 3,5 тона;

               (d)от 21 февруари 2022 г., превоз на товари в моторни превозни средства, чиято допустима маса в натоварено състояние, включително тази на ремаркета, не надвишава 2,5 тона;

               (e)превоз на лекарствени продукти, уреди, оборудване и други предмети, необходими за оказване на медицинска помощ при извънредни ситуации, по-специално при природни бедствия и хуманитарна помощ;

               (f)превоз на товари в превозни средства, ако са изпълнени следните условия:

               (I)превозваните стоки са собственост на автомобилния превозвач на товари или са продадени, закупени, отдадени под наем или наети, произведени, извлечени, обработени или ремонтирани от превозвача;

               (II)целта на пътуването е да превози стоките до или от помещенията на автомобилния превозвач на товари или да ги премести вътре или извън помещенията на превозвача за собствени нужди;

               (III)превозните средства, използвани за такъв превоз, се управляват от персонал, нает от или предоставен на разположение на автомобилния превозвач на товари по договор;

               (IV)превозните средства, превозващи стоките, са собственост на автомобилния превозвач на товари, закупени са от него на изплащане или са наети; и

               (V)такъв превоз е само спомагателен за цялостната дейност на автомобилния превозвач на товари;

               (g)превоз на стоки с помощта на моторни превозни средства с максимална разрешена скорост непревишаваща 40 км/ч.

               Член ROAD.7: Изисквания за водачите

               1
                     Водачите на превозните средства, извършващи пътувания, както е посочено в член ROAD.4 [Превоз на стоки между, през и в рамките на териториите на страните] трябва:

               (a)да притежават удостоверение за професионална компетентност, издадено в съответствие с приложение ROAD-1, част Б, раздел 1; и

               (b)да спазват правилата за времето на управление, почивките и прекъсванията и използването на тахографи в съответствие с приложение ROAD-1, част Б, раздели 2—4.

               2.
                     При международни автомобилни превози, част от които се извършват извън територията на страните, вместо параграф 1, буква б) за цялото пътуване се прилага Европейската спогодба за работата на екипажите на превозните средства, извършващи международни автомобилни превози (AETR), подписана в Женева на 1 юли 1970 г.

               Член ROAD.8: Изисквания за превозните средства

               1.Страните не отхвърлят, нито забраняват използването на тяхна територия на превозно средство, извършващо пътуване по член ROAD.4 [Превоз на стоки между, през и в рамките на териториите на страните], ако превозното средство отговаря на изискванията по  приложение ROAD-1, част В, раздел 1.

               2.Превозните средства, извършващи пътувания по член ROAD.4 [Превоз на стоки между, през и в рамките на териториите на страните], трябва да бъдат оборудвани с тахограф, който е конструиран, монтиран, използван, изпитан и контролиран в съответствие с приложение ROAD-1, част В, раздел 2.

               Член ROAD.9: Правила за движение по пътищата

               Когато са на територията на другата страна, водачите на превозни средства, извършващи превоз на стоки съгласно настоящия дял, трябва да спазват действащите на тази територия национални законови и подзаконови нормативни актове за движението по пътищата.

               Член ROAD.10: Разработване на закони и Специализиран комитет по автомобилен транспорт

               1.
                     Когато една от страните предлага нова регулаторна мярка в област, обхваната от приложение ROAD-1, тя:

               (a)уведомява другата страна за предложената регулаторна мярка във възможно най-кратък срок; и

               (b)информира надлежно другата страна за напредъка по регулаторната мярка.

               2.
                     По искане на една от страните и не по-късно от два месеца след подаването на искането, в рамките на Специализирания комитет по автомобилен транспорт се провежда обмен на мнения относно това дали предложената нова регулаторна мярка ще се прилага за пътуванията по член ROAD.4 [Превоз на стоки между, през и в рамките на териториите на страните] или не.

               3.
                     Когато една от страните приеме нова регулаторна мярка по параграф 1, тя уведомява другата страна и предоставя текста на новата регулаторна мярка в срок от една седмица от публикуването ѝ.

               4.
                     По искане на някоя от страните и в срок от два месеца от подаването на искането, Специализираният комитет по автомобилен транспорт заседава, за да обсъди всяка новоприета регулаторна мярка, независимо дали е било направено уведомление в съответствие с параграф 1 или 3, нито дали е било проведено обсъждане в съответствие с параграф 2.

               5.
                     Специализираният комитет по автомобилен транспорт може:

               (a)да изменя приложение ROAD-1, за да се вземат предвид регулаторните и/или технологичните промени или за да се гарантира задоволителното транспониране на настоящия дял;

               (b)да потвърди, че измененията, внесени с новата регулаторна мярка, са съвместими с приложение ROAD-1; или

               (c)решава за приемане на всяка друга мярка, която цели защитата на правилното функциониране на настоящия дял.

               Член ROAD.11: Коригиращи мерки

               1
                     Ако една от страните счита, че другата страна е приела нова регулаторна мярка, която не съответства на изискванията на приложение ROAD-1, по-специално в случаите, когато Специализираният комитет по автомобилен транспорт не е стигнал до решение съгласно член 10 [Разработване на закони и Специализиран комитет по автомобилен транспорт], параграф 5, а другата страна въпреки всичко е приложила разпоредбите на новата регулаторна мярка спрямо автомобилните превозвачи на товари, водачите или превозните средства на първата страна, след като уведоми другата страна, първата страна може да приеме подходящи коригиращи мерки, в т.ч. спиране на изпълнението на задълженията по настоящото споразумение или по всяко допълващо споразумение, при условие че такива мерки:

               (a)не надвишават равнище, еквивалентно на пропуснатите ползи или причинените вреди, дължащи се на новата регулаторна мярка, приета от другата страна, която не отговаря на изискванията на приложение ROAD-1; и

               (b)влизат в сила най-рано 7 дни след като страната, която възнамерява да предприеме такива мерки, е уведомила другата страна съгласно настоящия параграф.

               2.
                     Подходящите коригиращи мерки спират да се прилагат:

               (a)когато страната, предприела такива мерки, е удовлетворена от факта, че другата страна спазва задълженията си по настоящия дял; или

               (b)в съответствие с решение на арбитражния съд.

               3.Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.

               Член ROAD.12: Данъчно облагане

               1.Превозните средства, използвани за превоз на стоки в съответствие с настоящия дял, се освобождават от данъците и таксите, с които се облага притежаването или движението на превозни средства на територията на другата страна.

               2.Освобождаването по параграф 1 не се прилага по отношение на:

               (a)данък или такса върху потреблението на гориво;

               (b)такса за използването на път или пътна мрежа; или

               (c)такса за използването на определени мостове, тунели или фериботи.

               3.Горивото, съдържащо се в стандартните резервоари на превозните средства и в специалните контейнери, допуснати временно, което се използва пряко за задвижването и, когато е уместно, за функционирането по време на превоза на хладилни системи и на други системи, както и смазочните материали, намиращи се в моторните превозни средства и необходими за нормалното им функциониране по време на пътуването, са освободени от мита и други данъци и налози, като ДДС и акцизи, и не подлежат на никакви ограничения по отношение на вноса.

               4.Резервните части, внесени на територията на една от страните за ремонт на превозно средство, което е било регистрирано или пуснато в движение в другата страна, се допускат под покритието на временен безмитен внос и без забрана или ограничение по отношение на вноса. Заменените части подлежат на облагане с мита и други данъци (ДДС) и се реекспортират или унищожават под контрола на митническите органи на другата страна.

               Член ROAD.13: Задължения в други дялове

               Втора част, първа позиция, дял II, трета глава, членове SERVIN 3.2 [Достъп до пазара] и SERVIN 3.4 [Национално третиране] се включват в настоящия дял и стават неразделна част от него и се прилагат за третирането на автомобилните превозвачи на товари, извършващи пътувания в съответствие с член ROAD.4 [Превоз на стоки между, през и в рамките на териториите на страните].

               Член ROAD.14: Прекратяване на настоящия дял

               5. Без да се засягат разпоредбите на член FINPROV.8 [Прекратяване], член OTH.10 [Прекратяване на втора част] и член FISH.17 [Прекратяване], всяка от страните може по всяко време да прекрати настоящия дял чрез писмено уведомление по дипломатически път. В този случай настоящият дял престава да бъде в сила на първия ден от деветия месец след датата на уведомлението.

               Дял II: Автомобилен превоз на пътници

               Член X: Обхват

               1.Целта на настоящия дял е да осигури, по отношение на автомобилния превоз на пътници, непрекъсната връзка между, през и в рамките на териториите на страните и да установи правилата, приложими за такъв превоз. Той се прилага за случайния, редовния и специалния редовен превоз на пътници с автобус между, през и в рамките на териториите на страните.

               2.Страните се договарят да не предприемат дискриминационни мерки при прилагането на настоящия дял.

               3.Никоя от разпоредбите на настоящия дял не засяга превоза на пътници на територията на някоя от страните от автомобилен превозвач на пътници, установен на тази територия.

               Член X+1: Определения

               За целите на настоящия дял и в допълнение към определенията, съдържащи се във втора част [Услуги и инвестиции], първа позиция, дял II, първа глава, член [SERVIN 1.2] [Определения], се прилагат следните определения:

               (a)„автобуси“ означава превозни средства, които по своята конструкция и оборудване са подходящи за превозване на повече от девет души, включително водача, и са предназначени за тази цел;

               (b)„услуги за пътнически превоз“ означава услуги за автомобилен пътнически превоз за населението или за специфични категории ползватели, предоставяни срещу заплащане от превозваното лице или от организатора на превоза, с помощта на автобуси;

               (c)„автомобилен превозвач на пътници“ означава всяко физическо или юридическо лице, независимо дали самото то е юридическо лице или е зависимо от орган, който е юридическо лице, което предоставя услуги за пътнически превоз;

               (d)„автомобилен превозвач на пътници на дадена страна“ означава автомобилен превозвач на пътници, който е установен на територията на дадена страна или е физическо лице от дадена страна;

               (e)„редовни превози“ означава услуги за пътнически превоз, предоставяни с определена честота по определени маршрути, при което пътниците могат да бъдат качвани и сваляни на предварително определени спирки;

               (f)„специализирани редовни превози“ означава превози, независимо от организатора им, извършвани само по отношение на определени категории пътници, с изключение на всички останали пътници, доколкото такива превози се изпълняват при спазване на изискванията, предвидени за редовните превози. Специализираните редовни превози включват:

               (I)превоза на работници между дома и работата, и

               (II)превоза на ученици и студенти до и от образователната институция.

               Обстоятелството, че специализираният редовен превоз се променя в зависимост от нуждите на ползвателите, не се отразява върху определянето му като редовен превоз;

               (g)„група“ означава всяко от следните:

               (I)едно или повече свързани физически или юридически лица и техните родители — физическо или юридическо лице или лица;

               (II)едно или повече свързани физически или юридически лица, които имат един и същи родител — физическо или юридическо лице или лица;

               (h)„Спогодба Интербус“ означава Спогодбата за международни случайни превози на пътници, извършвани с автобуси, с последващите ѝ изменения, влязла в сила на 1 януари 2003 г.;

               (i)„транзит“ означава движението на автобуси през територията на дадена страна без качване или слизане на пътници;

               (j)„случайни превози“ означава превози, които не са редовни превози или специализирани редовни превози и които се характеризират най-вече с това, че с тях се превозват групи пътници, събрани по инициатива на ползвателя или на автомобилния превозвач на пътници.

               Член Х+2: Пътнически превоз с автобус между, през и в рамките на териториите на страните

               1.Когато извършват редовни и специализирани редовни превози, автомобилните превозвачи на пътници на дадена страна могат да извършват пътувания с товар от територията на една от страните до територията на другата страна, със или без транзит през територията на трета държава, и пътувания без товар, свързани с такива пътувания.

               2.Когато извършват редовни и специализирани редовни превози, автомобилните превозвачи на пътници от дадена страна могат да извършват пътувания с товар от територията на страната, на която автомобилният превозвач на пътници е установен, до територията на същата страна с транзит през територията на другата страна, и пътувания без товар, свързани с такива пътувания.

               3.Автомобилният превозвач на пътници на дадена страна не може да извършва редовни или специализирани редовни превози, при които както отправната точка, така и местоназначението се намират на територията на другата страна.

               4.Когато услугата за пътнически превоз по параграф 1 е част от услуга до или от територията на страната, където автомобилният превозвач на пътници е установен, пътниците могат да бъдат качвани или сваляни на територията на другата страна по маршрута, при условие че спирката е разрешена в съответствие с правилата, приложими на тази територия.

               5.Когато пътническият превоз по настоящия член е част от международен редовен или специализиран редовен превоз между Ирландия и Обединеното кралство по отношение на Северна Ирландия, пътниците могат да бъдат качвани и сваляни в едната страна от автомобилен превозвач на пътници, установен в другата страна.

               6.Автомобилните превозвачи на пътници, установени на територията на някоя от страните, могат временно да извършват случайни превози на остров Ирландия, които качват и свалят пътници на територията на другата страна.

               7.Когато извършват случайни превози, автомобилните превозвачи на пътници могат да предприемат пътуване с товар от територията на една от страните през територията на другата страна до територията на държава, която не е договаряща страна по Спогодбата Интербус, включително свързано пътуване без товар.

               8.Пътническият превоз по настоящия член се извършват с помощта на автобуси, регистрирани в страната, където автомобилният превозвач на пътници е установен или пребивава. Тези автобуси трябва да отговарят на техническите стандарти, установени в приложение 2 към Спогодбата Интербус.

               Член Х+3: Условия за предоставянето на услугите по член X+2

               1.Редовните превози са открити за всички автомобилни превозвачи на пътници на дадена страна, в зависимост от задължителна резервация, когато е необходимо.

               2.Редовните и специализираните редовни превози подлежат на издаване на разрешително в съответствие с член Х+4 и параграф 6.

               3.Редовният характер на превоза не се засяга от адаптирането на условията за експлоатация.

               4.Организирането на паралелни или временни превози, които обслужват същите ползватели, обслужвани от съществуващи редовни превози, необслужването на определени спирки и обслужването на допълнителни спирки в рамките на съществуващи редовни превози се уреждат от същите правила, като приложимите за съществуващите редовни превози.

               5.За тях се прилагат раздели V (Социални разпоредби) и VI (Митнически и фискални разпоредби) от Спогодбата Интербус, както и приложения I (Изисквания към автомобилните превозвачи, извършващи превоз на пътници) и II (Технически изисквания към автобусите).

               6.За срок от шест месеца от датата на влизане в сила на настоящото споразумение за специализираните редовни превози не се изисква разрешително, когато те са обхванати от договор, сключен между организатора и автомобилния превозвач на пътници.

               7.За случайните превози, обхванати от настоящия дял в съответствие с член X+(2), не се изисква разрешително. За организирането на паралелни или временни превози, които са сравними със съществуващи редовни превози и обслужват същите ползватели като тях, обаче се изисква разрешително в съответствие с раздел VIII от Спогодбата Интербус.

               Член Х+4: Разрешително

               1.Разрешителните за превози по член X+2 се издават от компетентния орган на страната, на чиято територия е установен автомобилният превозвач на пътници („разрешаващият орган“).

               2.По отношение на автомобилен превозвач на пътници, установен в Съюза, разрешаващият орган е компетентният орган на държавата членка, в която е отправната точка или местоназначението на превоза.

               3.По отношение на група автомобилни превозвачи на пътници, които възнамеряват да извършват превоз по член X+2, разрешаващият орган е компетентният орган, до който е адресирано заявлението в съответствие с втората част на член X+5, параграф 1.

               4.Разрешителните се издават на името на автомобилния превозвач на пътници и не могат да бъдат прехвърляни. Автомобилен превозвач на пътници на дадена страна, получил разрешително, обаче може, със съгласието на разрешаващия орган, да извършва превоза чрез подизпълнител, ако тази възможност е в съответствие със правото на страната. В този случай името на подизпълнителя и неговата роля се посочват в разрешителното. Подизпълнителят трябва да бъде автомобилен превозвач на пътници на дадена страна и да спазва всички разпоредби на настоящия дял.

               В случай на група автомобилни превозвачи на пътници, които възнамеряват да извършват превози по член X+2, разрешителното се издава на имената на всички автомобилни превозвачи на пътници от групата, като се посочват имената на всички тези превозвачи. То се предоставя на автомобилните превозвачи на пътници, упълномощени от другите автомобилни превозвачи на пътници за тази цел и които са го поискали, а на другите автомобилни превозвачи на пътници се предоставят заверени копия.

               5.Без да се засягат разпоредбите на член X+6, параграф 3, срокът на валидност на разрешителното е не по-дълъг от пет години. По-кратък срок може да се определя или по искане на заявителя, или по взаимно съгласие на компетентните органи на страните, на територията на които се качват или слизат пътници.

               6.В разрешителните се посочва следното:

               (a)видът на превоза;

               (b)маршрутът на превоза, като се посочва по-специално точката на отпътуване и точката на пристигане;

               (c)срокът на валидност на разрешителното; и

               (d)спирките и разписанието.

               7.Разрешителните трябва да съответстват на образеца, съдържащ се в приложение ROAD-2.

               8.Автомобилният превозвач на пътници на дадена страна, извършващ превоз по член X+2, може да използва допълнителни превозни средства, за да се справи с временни и извънредни ситуации. Такива допълнителни превозни средства може да бъдат използвани само съгласно същите условия, като установените в разрешителното по параграф 6.

               В този случай, в допълнение към документите по член X+10, параграфи 1 и 2, автомобилният превозвач на пътници гарантира, че копие от договора между автомобилния превозвач на пътници, извършващ редовния или специализирания редовен превоз, и предприятието, предоставящо допълнителните превозни средства, или еквивалентен документ се държи в превозното средство и се представя при поискване от служител, оправомощен да извършва проверки.

               Член Х+5: Подаване на заявление за разрешително

               1.Заявленията за разрешително се подават от автомобилния превозвач на пътници на дадена страна до разрешаващия орган по член X+4, параграф 1.

               За всеки превоз се подава само едно заявление. В случаите по член X+4, параграф 3 заявлението се подава от превозвача, упълномощен от другите превозвачи за тази цел. Заявлението се адресира до разрешаващия орган на страната, в която е установен подаващият заявлението автомобилен превозвач на пътници.

               2.Заявленията за разрешително се подават въз основа на образеца, съдържащ се в приложение ROAD-3.

               3.Автомобилния превозвач на пътници, кандидатстващ за разрешително, предоставя всякаква допълнителна информация, която счита за уместна или която се изисква от разрешаващия орган, по-специално документите, изброени в приложение ROAD-3.

               Член Х+6: Процедура по издаване на разрешително

               1.Разрешителните се издават със съгласието на компетентните органи на страните, на чиято територия се качват или слизат пътниците. Разрешаващият орган предоставя на тези компетентни органи, както и на компетентните органи, през чиито територии се преминава, без да се качват или да слизат пътници, копие от заявлението, заедно с копия на всякаква друга съответна документация, и своята преценка.

               По отношение на Съюза компетентните органи по първата част от настоящия параграф са органите на държавите членки, на чиито територии се качват или слизат пътници и през чиито територии се преминава, без да се качват или да слизат пътници.

               2.Компетентните органи, чието съгласие е било поискано, уведомяват разрешаващия орган за своето решение по заявлението в срок от четири месеца. Този срок се изчислява от датата на получаване на искането на съгласие, която фигурира в потвърждението за получаване. Ако решението, получено от компетентните органи, чието съгласие е било поискано, съдържа отказ, в него се посочват мотивите за това. Ако разрешаващият орган не получи отговор в срок от четири месеца, се счита, че запитаните компетентни органи са дали своето съгласие и разрешаващият орган може да издаде разрешителното.

               Компетентните органи, през чиято територия се преминава, без да се качват или слизат пътници, могат да уведомят разрешаващия орган за своите коментари в срок от четири месеца.

               3.По отношение на превозите, допустими съгласно Регламент (ЕО) № 1073/2009 на Европейския парламент и на Съвета
                  70
                преди края на преходния период, и по отношение на които разрешителното изтича в края на преходния период, се прилага следното:

               (a)когато, в зависимост от промените, необходими за спазване на член X+2, условията за експлоатация са същите като тези, определени в разрешителното, издадено съгласно Регламент (ЕО) № 1073/2009, съответният разрешаващ орган съгласно настоящия дял може, при поискване или по друг начин, да издаде на автомобилния превозвач съответното разрешително, издавано съгласно настоящия дял. Когато се издава такова разрешително, се счита, че е налице съгласието на компетентните органи, на чиито територии се качват или слизат пътници, както е посочено в параграф 2. Тези компетентни органи и компетентните органи, през чиято територия се преминава, без да се качват или слизат пътници, могат по всяко време да уведомят разрешаващия орган за своите евентуални коментари;

               (b)когато се прилага буква а), срокът на валидност на съответното разрешително, издадено съгласно настоящия дял, не е по-дълъг от последния ден от срока на валидност, посочен в разрешителното, издадено по-рано съгласно Регламент (ЕО) № 1073/2009.

               4.Разрешаващият орган взема решение по заявлението не по-късно от шест месеца от датата на подаване на заявлението от автомобилния превозвач на пътници.

               5.Разрешителното се издава, освен ако:

               (a)заявителят не е в състояние да извършва превоза, предмет на заявлението, с оборудването, с което непосредствено разполага;

               (b)заявителят е нарушил националното или международното законодателство в областта на автомобилния транспорт, и по-специално условията и изискванията, отнасящи се до разрешителните за международни автомобилни пътнически превози, или е извършил тежки нарушения на законодателството на дадена страна в областта на автомобилния транспорт, по-специално по отношение на правилата, приложими за превозните средства и периодите на управление на превозното средство и почивка на водачите;

               (c)в случай на заявление за подновяване на разрешително, не са били спазени условията за издаване на разрешително;

               (d)въз основа на подробен анализ, дадена страна реши, че съответният превоз ще засегне сериозно жизнеспособността на сравним превоз, обхванат от един или повече договори за обществени услуги съгласно правото на страната за съответните преки участъци. В такива случаи страната установява критерии, на недискриминационна основа, за да се определи дали превозът, за който е подадено заявление, би застрашил сериозно жизнеспособността на посочената по-горе сравнима услуга, и съобщава тези критерии на другата страна, посочена в параграф 1; или

               (e)въз основа на подробен анализ, дадена страна реши, че основното предназначение на превоза не е да превозва пътници между спирки, разположени на териториите на страните.

               В случаите, когато съществуващ превоз засяга сериозно жизнеспособността на сравним превоз, обхванат от един или повече договори за обществени услуги, съответстващи на правото на дадена страна за съответните преки участъци, по изключителни причини, които не са могли да бъдат предвидени към момента на издаване на разрешителното, страната може, със съгласието на другата страна, да спре или да отнеме разрешителното за предоставяне на международната автобусна услуга, след като отправи шестмесечно предизвестие на автомобилния превозвач на пътници.

               Фактът, че автомобилен превозвач на пътници на дадена страна предлага по-ниски цени от тези, предлагани от други автомобилни превозвачи на пътници, или фактът, че въпросната връзка вече се експлоатира от други автомобилни превозвачи на пътници, сам по себе си не представлява основание за отхвърляне на заявлението.

               6.След като приключи процедурата, предвидена в параграфи 1—5, разрешаващият орган издава разрешителното или официално отхвърля заявлението.

               Решенията за отхвърляне на заявлението се обосновават. Страните осигуряват на предприятията за превози възможност да представят мнението си в случай на отхвърляне на заявлението.

               Разрешаващият орган информира компетентните органи на другата страна за своето решение и им изпраща копие от разрешителното.

               Член Х+7: Подновяване и изменение на разрешително

               1.Член Х+6 се прилага mutatis mutandis по отношение на заявленията за подновяване на разрешителни или за изменение на условията, при които трябва да се извършват превозите, подлежащи на издаване на разрешително.

               2.Когато съществуващото разрешително изтича в срок от шест месеца от датата на влизане в сила на настоящото споразумение, срокът, в който компетентните органи по член X+6, параграф 2 уведомяват разрешаващия орган за съгласието си или за коментари по заявлението в съответствие с този член, е два месеца.

               3.При незначителни изменения в условията за експлоатация, по-специално при адаптиране на интервали, тарифи и разписания, е необходимо разрешаващият орган само да предостави на компетентните органи на другата страна информацията, отнасяща се до изменението. Промяна на разписанията или интервалите по начин, засягащ времето, когато се извършва контролът на границите между страните или на границите на трети държави, не се счита за незначително изменение.

               Член Х+8: Прекратяване на действието на разрешително

               1.Без да се засягат разпоредбите на член X+6, параграф 3, разрешителното за превоз по член Х+2 изтича с изтичането на срока на неговата валидност или три месеца, след като разрешаващият орган е получил от титуляря на разрешителното предизвестие за намерението му да преустанови извършването на превоза. В предизвестието се посочват причините за това.

               2.Ако вече няма търсене за превоза, предвиденият в параграф 1 срок за предизвестие е един месец.

               3.Разрешаващият орган информира компетентните органи на другата заинтересована страна за прекратяването на действието на разрешителното.

               4.Титулярят на разрешителното информира ползвателите на съответния превоз за неговото преустановяване един месец предварително чрез разгласяване с подходящи средства.

               Член Х+9: Задължения на превозвачите

               1.Освен в случай на непреодолима сила, автомобилният превозвач на пътници на дадена страна, извършващ превоз по член X+2, започва превоза незабавно и до изтичане на разрешителното предприема всички мерки, за да гарантира превозна услуга, която отговаря на стандартите за непрекъснатост, редовност и капацитет и изпълнява условията, посочени в съответствие с член X+4, параграф 6 и приложение ROAD-2.

               2.Автомобилният превозвач на пътници на дадена страна посочва маршрута на услугата, автобусните спирки, разписанието, тарифите и условията на превоза по такъв начин, че да гарантира, че тази информация е лесно достъпна за всички ползватели.

               3.Страните могат да внасят изменения в условията за експлоатация, уреждащи превоза по член X+2, по общо съгласие и със съгласието на титуляря на разрешителното.

               Член Х+10: Документи, които трябва да се държат в автобуса

               1.Без да се засягат разпоредбите на член Х+4, параграф 8, разрешителното за извършване на превози по член Х+2 или заверено копие от него и лицензът на автомобилния превозвач на пътници за извършване на международни автомобилни пътнически превози, издаден съгласно националното право или правото на Съюза, или заверено копие от него се държат на борда на автобуса и се представят при поискване от служител, оправомощен да извършва проверки.

               2.Без да се засягат разпоредбите на параграф 1, както и на член Х+4, параграф 8, в случаите на специализиран редовен превоз договорът между организатора и автомобилния превозвач на пътници или заверено копие от него, както и документ, удостоверяващ, че пътниците са специфична категория, изключвайки други пътници за целите на специализиран редовен превоз, също служат за контролни документи, държат се в превозното средство и се представят при поискване от служител, оправомощен да извършва проверки.

               3.Автомобилните превозвачи на пътници, извършващи случайни превози по член X+2, параграфи 6 и 7, носят попълнен пътен лист по образеца в приложение ROAD-4. Кочанът с пътни листове се предоставя от компетентния орган на територията, на която превозвачът е регистриран, или от структури, определени от компетентния орган.

               Член Х+11: Правила за движение по пътищата

               Когато са на територията на другата страна, водачите на автобуси, извършващи превоз на пътници съгласно настоящия дял, трябва да спазват действащите на тази територия национални законови и подзаконови нормативни актове за движението по пътищата.

               Член Х+12: Прилагане

               Разпоредбите на настоящия дял престават да се прилагат от датата, на която Протоколът към Спогодбата Интербус относно международните редовни и специализирани редовни автобусни превози на пътници влезе в сила за Обединеното кралство или шест месеца след влизането в сила на този Протокол за Съюза, което от двете събития настъпи по-рано, освен за целите на операции по член X+2, параграф 2; член X+2, параграф 5; Член X+2, параграфи 6 и 7.

               Член Х+13: Задължения в други дялове

               Втора част, първа позиция, дял II, трета глава, членове SERVIN 3.2 [Достъп до пазара] и SERVIN 3.4 [Национално третиране] се включват в настоящия дял и стават неразделна част от него и се прилагат за третирането на автомобилните превозвачи, извършващи пътувания в съответствие с член X+2 от настоящия дял.

               Член Х+14: Специализиран комитет

               Специализираният комитет по автомобилен транспорт може да изменя приложения ROAD-2, ROAD-3 и ROAD-4, за да се вземат предвид регулаторните промени. Той може да приема мерки относно транспонирането на настоящия дял.

               ЧЕТВЪРТА ПОЗИЦИЯ: КООРДИНАЦИЯ НА СОЦИАЛНАТА СИГУРНОСТ И ВИЗИ ЗА КРАТКОСРОЧНИ ПОСЕЩЕНИЯ

               Дял I: Координация на социалната сигурност

               Ch.SSC.1: Обзор

               Държавите членки и Обединеното кралство координират своите системи за социална сигурност в съответствие с Протокола за координация на социалната сигурност, за да гарантират социалноосигурителните права на лицата, обхванати в тях.

               Ch.SSC.2: Законно пребиваващ

               1.
                     Протоколът за координация на социалната сигурност се прилага за лицата, законно пребиваващи в държава членка или в Обединеното кралство.

               2.
                     Параграф 1 от настоящия член не засяга правото на парични обезщетения, свързани с предходни периоди на законно пребиваване на лицата, обхванати от член SSC.2 [Персонален обхват] от Протокола за координация на социалната сигурност..

               Ch.SSC.3: Трансгранични ситуации

               1.
                     Протоколът за координация на социалната сигурност се прилага само за ситуации, възникнали между една или повече държави — членки на Съюза, и Обединеното кралство.

               2.
                     Протоколът за координация на социалната сигурност не се прилага за лица, чието положение е ограничено във всяко едно отношение до Обединеното кралство или до държавите членки.

               Ch.SSC.4: Имиграционни приложения

               Протоколът за координация на социалната сигурност се прилага, без да се засяга правото на държава членка или на Обединеното кралство да събира здравна такса съгласно националното законодателство във връзка със заявление за разрешение за влизане, престой, работа или пребиваване в тази държава.

               Дял II: Визи за краткосрочни посещения

               Член VSTV.1: Визи за краткосрочни посещения

               1.
                     Страните отбелязват, че към датата на влизане в сила на настоящото споразумение и двете страни предвиждат безвизово пътуване за краткосрочни посещения по отношение на своите граждани в съответствие с вътрешното си законодателство.   Всяка страна уведомява другата за всяко намерение да наложи изискване за виза за краткосрочни посещения на граждани на другата страна своевременно и ако е възможно, най-малко три месеца преди това изискване да влезе в сила.

               2.
                     При спазване на параграф 3 и на член FINPROV.10 [Бъдещи присъединявания към Съюза] в случай че Обединеното кралство реши да наложи изискване за виза за краткосрочни посещения на граждани на държава членка, това изискване се прилага за гражданите на всички държави членки.

               3.
                     Настоящият член не засяга договореностите, сключени между Обединеното кралство и Ирландия относно общата зона за пътуване.

               ПЕТА ПОЗИЦИЯ: РИБАРСТВО

               Първа глава: Уводни разпоредби

               Член FISH.1: Суверенни права на крайбрежните държави, упражнявани от страните

               Страните потвърждават, че суверенните права на крайбрежните държави, упражнявани от страните с цел проучване, експлоатация, опазване и управление на живите ресурси в техни води, следва да се упражняват съгласно и в съответствие с принципите на международното право, включително Конвенцията на ООН по морско право от 10 декември 1982 г.

               Член FISH.2: Цели и принципи

               1.
                     Страните си сътрудничат, за да гарантират, че риболовните дейности за споделените запаси в техните води са екологично устойчиви в дългосрочен план и допринасят за постигане на икономически и социални ползи при пълно зачитане на правата и задълженията на независими крайбрежни държави, упражнявани от страните.

               2.
                     Страните споделят целта за експлоатиране на споделените запаси при количества, които са предвидени, така че да поддържат и постепенно възстановяват популациите на улавяните видове над равнищата на биомаса, при които може да се постигне максимален устойчив улов.

                  3.         Страните се съобразяват със следните принципи:

               (a)прилагане на подхода на предпазливост към управлението на риболовните дейности;

               (b)насърчаване на дългосрочната устойчивост (екологична, социална и икономическа) и оптимално използване на споделените запаси;

               (c)основаване на решенията за опазване и управление на рибарството на най-добрите налични научни становища, главно тези, предоставяни от Международния съвет за изследване на морето (ICES);

               (d)гарантиране на селективност на рибарството с цел защита на младите екземпляри и струпванията на хвърляща хайвер риба, както и избягване и намаляване на нежелания прилов;

               (e)надлежно отчитане и свеждане до минимум на вредното въздействие на риболова върху морската екосистема и надлежно отчитане на необходимостта от опазване на морското биологично разнообразие;

               (f)прилагане на пропорционални и недискриминационни мерки за опазването на живите морски ресурси и управлението на рибните ресурси, като същевременно се запазва регулаторната автономност на страните;

               (g)гарантиране на събирането и навременното споделяне на пълни и точни данни, които са от значение за опазването на споделените запаси и за управлението на риболовните дейности;

               (h)гарантиране на спазването на мерките за опазване и управление на риболовните дейности и борба с незаконния, недеклариран и нерегулиран риболов; и

               (i)осигуряване на своевременното прилагане на всички договорени мерки в нормативните уредби на страните.

               Член FISH.3: Определения

               1.За целите на настоящата позиция се прилагат следните определения:

               (a)„ИИЗ“ (на една от страните) означава, в съответствие с Конвенцията на Организацията на обединените нации по морско право от 10 декември 1982 г.:

               (I)в случая на Съюза — изключителните икономически зони, установени от неговите държави членки в съседство с техните европейски територии;

               (II)изключителната икономическа зона, установена от Обединеното кралство;

               (b)„подход на предпазливост при управлението на рибарството“ означава подход, съгласно който липсата на подходяща научна информация не оправдава отлагането или невземането на мерки за управление, целящи опазването на видовете, които са обект на риболов, на свързаните или зависещи от тях видове, на останалите видове и на тяхната околна среда;

               (c)„споделени запаси“ означава риби, в т.ч. черупкови организми от всякакъв вид, които се намират във водите на страните, което включва мекотели и ракообразни;

               (d)„ОДУ“ означава общия допустим улов, т.е. максималното количество от запас (или запаси), отговарящ на конкретно описание, които могат да бъдат уловени за определен период;

               (e)„запаси извън квотите“ означава запаси, които не се управляват чрез ОДУ;

               (f)„териториално море“ (на една от страните) означава, в съответствие с Конвенцията на Организацията на обединените нации по морско право от 10 декември 1982 г.:

               (I)в случая на Съюза, чрез дерогация от член FINPROV.1 [Териториален обхват], параграф 1, териториалното море, установено от неговите държави членки в съседство с техните европейски територии;

               (II)териториалното море, установено от Обединеното кралство;

               (g)„води“ (на една от страните) означава:

               (I)по отношение на Съюза, чрез дерогация от член FINPROV.1 [Териториален обхват], параграф 1, ИИЗ на държавите членки и техните териториални морета;

               (II)по отношение на Обединеното кралство, неговата ИИЗ и териториалното му море, с изключение за целите на членове FISH.8 [Достъп до водите], FISH.9 [Компенсаторни мерки в случай на прекратяване или намаляване на достъпа] и приложение FISH.4 [Протокол за достъп до водите] на териториалното море в съседство с Департамент Гърнзи, Департамент Джърси и остров Ман;

               (h)„кораб“ (на една от страните) означава:

               (I)в случая на Обединеното кралство — риболовен кораб, плаващ под знамето на Обединеното кралство, регистриран в Обединеното кралство, Департамент Гърнзи, Департамент Джърси или остров Ман, получил лиценз от органа за управление на рибарството на Обединеното кралство;

               (II)в случая на Съюза — риболовен кораб, плаващ под знамето на държава членка и регистриран в Съюза.

               Втора глава: Опазване и устойчива експлоатация

               Член FISH.4: Управление на рибарството

               1.
                     Всяка страна взема решение за мерки, приложими за нейните води, като се стреми към постигане на целите, определени в член FISH.2 [Цели и принципи], параграфи 1 и 2, и като взема предвид принципите по член FISH.2 [Цели и принципи], параграф 3.

               2.
                     Всяка страна основава мерките, посочени в параграф 1, на най-добрите налични научни становища.

               Страните не прилагат мерките по параграф 1 за корабите на другата страна в свои води, освен ако не прилагат същите мерки и за собствените си кораби.

               Втората алинея не засяга задълженията на страните по Споразумението за мерките на пристанищната държава, схемата за контрол и изпълнение на Комисията по риболова в североизточната част на Атлантическия океан, мерките за опазване и изпълнение на Организацията за риболов в северозападната част на Атлантическия океан и Препоръка 18-09 на Международната комисия за опазване на рибата тон в Атлантическия океан относно мерките на пристанищната държава за предотвратяване, възпиране и премахване на незаконния, недеклариран и нерегулиран риболов.

               Специализираният комитет по рибарството може да изменя списъка на вече съществуващите международни задължения по трета алинея.

               3.
                     Всяка страна уведомява другата страна за нови мерки, посочени в параграф 1, които има вероятност да засегнат корабите на другата страна, като, преди тези мерки да бъдат приложени, предоставя достатъчно време на другата страна да представи коментари или да поиска разяснения.

               Член FISH.5: Разрешения, съответствие и правоприлагане

               1.
                     Когато корабите имат достъп до риболов във водите на другата страна съгласно член FISH.8 [Достъп до водите] и член FISH.10 [Достъп до водите на Департамент Гърнзи, Департамент Джърси и остров Ман]:

               (a)всяка страна предоставя своевременно на другата страна списък на корабите, за които желае да получи разрешения или лицензи за риболов; и

               (b)другата страна издава разрешения или лицензи за риболов.

               2.
                     Всяка страна предприема всички необходими мерки, за да гарантира спазването от нейните кораби на правилата, приложими за тези кораби във водите на другата страна, включително условията за издаване на разрешения или лицензи.

               Трета глава: Договорености относно достъпа до водите и ресурсите

               Член FISH.6: Възможности за риболов

               1.До 31 януари всяка година страните си сътрудничат за определяне на графика за консултации с цел договаряне на ОДУ за запасите, изброени в приложение FISH.1, за следващата година или години. Посоченият график взема предвид други годишни консултации между крайбрежни държави, които засягат едната или и двете страни.

               2.Страните провеждат ежегодни консултации, за да договорят –до 10 декември на всяка година – ОДУ за следващата година за запасите, изброени в приложение FISH.1. Това включва ранен обмен на мнения относно приоритетите, веднага след получаване на становище относно равнището на ОДУ. Страните договарят тези ОДУ:

               (a)въз основа на най-добрите налични научни становища, както и други значими фактори, включително социално-икономически аспекти. и

               (b)в съответствие с приложимите многогодишни стратегии за опазване и управление, договорени между страните;

               3.Дяловете на страните от ОДУ за запасите, изброени в приложение FISH.1, се разпределят между страните в съответствие с дяловете от квотата, определени в същото приложение.

               4.Годишните консултации могат също така да обхващат, inter alia:

               (a)прехвърляне на части от дяловете от ОДУ на една страна на другата страна;

               (b)списък на запасите, за които риболовът е забранен;

               (c)определянето на ОДУ за всеки запас, който не е посочен в приложение FISH.1 или приложение FISH.2, и съответните дялове на страните в тези запаси;

               (d)мерки за управление на риболовните дейности, включително, когато е целесъобразно, ограничения на риболовното усилие.

               (e)запаси от взаимен интерес за страните, различни от изброените в приложенията към настоящата позиция.

               5.Страните могат да провеждат консултации с цел договаряне на изменените ОДУ, ако някоя от страните поиска това.

               6.Ръководителите на делегациите на страните изготвят и подписват писмен протокол, в който се документират договореностите, постигнати между страните в резултат на консултациите по настоящия член.

               7.Всяка страна уведомява с достатъчно предизвестие другата страна, преди да определи или измени ОДУ за запасите, посочени в приложение FISH.3.

               8.Страните се договарят да създадат механизъм за доброволно прехвърляне през годината на възможностите за риболов между тях, което да се извършва ежегодно. Този механизъм се определят по-подробно от Специализирания комитет по рибарството. Страните разглеждат възможността за прехвърляне по пазарна стойност на възможности за риболов за запаси, които са или се очаква да бъдат недостатъчно експлоатирани, чрез този механизъм.

               Член FISH.7: Временни ОДУ

               1.Ако страните не са договорили ОДУ за запас, изброен в приложение FISH.1 или приложение FISH.2А или Б, до 10 декември, те незабавно възобновяват консултациите с продължаващата цел за договаряне на ОДУ. Страните си взаимодействат често с цел проучване на всички възможни варианти за постигане на съгласие във възможно най-кратък срок.

               2.Ако на 20 декември запас, изброен в приложение FISH.1 или приложение FISH.2А и Б, остане без договорен ОДУ, всяка страна определя временен ОДУ, отговарящ на равнището, препоръчано от ICES, който се прилага от 1 януари.

               3.Чрез дерогация от параграф 2, ОДУ за специалните запаси се определя в съответствие с насоките, приети съгласно параграф 5.

               4.За целите на настоящия член „специални запаси“ означава:

               (a)запаси, за които становището на ICES е за нулев ОДУ;

               (b)запаси, уловени при смесен риболов, ако този запас или друг запас при същия риболов е уязвим; или

               (c)други запаси, за които страните считат, че се нуждаят от специално третиране.

               5.До 1 юли 2021 г. Специализираният комитет по рибарството приема насоки за определяне на временни ОДУ за специални запаси.

               6.Всяка година, когато становището относно ОДУ бъде получено от ICES, страните обсъждат приоритетно специалните запаси и прилагането на насоките, изготвени съгласно параграф 5, за определяне на временни ОДУ от всяка страна.

               7.Всяка страна определя своя дял за всеки от временните ОДУ, който не надвишава нейния дял, както е определен в съответното приложение.

               8.Временните ОДУ и дялове по параграфи 2, 3 и 7 се прилагат до постигането на съгласие съгласно параграф 1.

               9.Всяка страна незабавно уведомява другата страна за своите временни ОДУ съгласно параграфи 2 и 3 и за своя временен дял от всеки от тези ОДУ съгласно параграф 7.

               Член FISH.8: Достъп до водите

               1.При условие че е договорен ОДУ, всяка страна предоставя на корабите на другата страна достъп до риболов в своите води в съответните подзони на ICES през същата година. Достъпът се предоставя на равнище и при условия, определени по време на тези годишни консултации.

               2.В рамките на годишни консултации страните могат да се споразумеят за допълнителни специфични условия за достъп по отношение на:

               (a)договорените възможности за риболов;

               (b)всякакви многогодишни стратегии за запаси извън квотите, разработени съгласно член FISH.16 [Специализиран комитет по рибарството], параграф 1, буква в); и

               (c)всякакви технически мерки и мерки за опазване, договорени между страните, без да се засяга член FISH.4 [Управление на рибарството].

               3.Страните провеждат годишните консултации, включително относно равнището и условията за достъп по параграф 1 от настоящия член, добросъвестно и с цел осигуряване на взаимно удовлетворителен баланс между интересите на двете страни.

               4.По-специално, резултатът от консултациите обикновено следва да доведе до това всяка страна да предостави:

               (a)достъп до риболов на запасите, изброени в приложение FISH.1 и приложение FISH.2.A, Б и Е, в ИИЗ на другата страна (или ако е предоставен достъп съгласно буква в), в ИИЗ и в посочените в същата буква участъци) на равнище, което е разумно съизмеримо със съответните дялове на страните от ОДУ;

               (b)достъп до риболов на запаси извън квотите в ИИЗ на другата страна (или ако е предоставен достъп съгласно буква в), в ИИЗ и в посочените в същата буква участъци), на равнище, което поне се равнява на средния тонаж, уловен от тази страна във водите на другата страна през периода 2012—2016 г.; и

               (c)достъп до водите на страните на разстояние между шест и дванадесет морски мили от изходната линия в участъци 4c и 7d-g на ICES за отговарящи на условията кораби до степента, до която риболовните кораби на Съюза и риболовните кораби на Обединеното кралство са имали достъп до тези води към 31 декември 2020 г.

               За целите на буква в) „отговарящ на условията кораб“ означава кораб на една от страните, който е извършвал риболов в зоната, посочена в предходното изречение, през четири от годините между 2012 и 2016 г. или неговата пряка подмяна.

               Годишните консултации по буква в) могат да включват подходящи финансови задължения и прехвърляния на квоти между страните.

               5.По време на прилагането на временен ОДУ и до договарянето на ОДУ страните предоставят временен достъп за риболов в съответните подзони на ICES, както следва:

               (a)за запасите, изброени в приложение FISH.1, и запасите извън квотите — от 1 януари до 31 март на равнищата, предвидени в параграф 4, букви а) и б);

               (b)за запасите, изброени в приложение FISH.2, от 1 януари до 14 февруари на равнищата, предвидени в параграф 4, буква а); и

               (c)По отношение на достъпа до риба в зоната от шест до дванадесет морски мили — достъп в съответствие с параграф 4, буква в) от 1 януари до 31 януари на равнище, еквивалентно на средния месечен тонаж, уловен в тази зона през предходните 3 месеца.

               Такъв достъп за всеки от съответните запаси по букви а) и б) е пропорционален на средния процент на дела на дадена страна от годишния ОДУ, който корабите на тази страна са уловили във водите на другата страна в съответните подзони на ICES през същия период на предходните три календарни години; същото се прилага mutatis mutandis за достъпа до рибни запаси извън квотите.

               До 15 януари във връзка със ситуацията по буква в) от настоящия параграф, до 31 януари по отношение на запасите, изброени в приложение FISH.2, и до 15 март по отношение на всички останали запаси, всяка страна уведомява другата страна за промяната в равнището и условията за достъп до водите, която ще се прилага от 1 февруари във връзка със ситуацията по буква в), от 15 февруари по отношение на запасите, изброени в приложение FISH.2, и от 1 април във връзка с всички останали запаси за съответните подзони на ICES.

               6.Без да се засягат член FISH.7 [Временни ОДУ], параграфи 1 и 8, след периода от един месец във връзка със ситуацията по параграф 5, буква в), един месец и половина по отношение на запасите, изброени в приложение FISH.2 и три месеца по отношение на всички останали запаси, страните се стремят да договорят допълнителни временни договорености за достъп на подходящото географско равнище с цел свеждане до минимум на смущенията в риболовните дейности.

               7.При предоставянето на достъп по параграф 1 дадена страна може да вземе предвид съответствието на отделни кораби или групи кораби с приложимите правила в своите води през предходната година, както и мерките, предприети от другата страна съгласно член FISH.5 [Разрешения, съответствие и правоприлагане], параграф 2 през предходната година.

               8.Настоящият член се прилага при спазване на приложение FISH.4 [Протокол за достъп до водите].

               Член FISH.9: Компенсаторни мерки в случай на прекратяване или намаляване на достъпа

               1.
                     След уведомление от страна („страна домакин“) съгласно член FISH.8 [Достъп до водите], параграф 5 другата страна („риболовната страна“) може да предприеме компенсаторни мерки, съизмерими с икономическото и социалното въздействие на промяната в равнището и условията за достъп до водите. Това въздействие се измерва въз основа на надеждни доказателства, а не само на предположения и далечни възможности. Като дава приоритет на компенсаторните мерки, които в най-малка степен биха нарушили функционирането на настоящото споразумение, риболовната страна може да спре, изцяло или частично, достъпа до своите води и преференциалното тарифно третиране, предоставено на продуктите от риболов съгласно член GOODS.5 [Забрана и мита].

               2. Компенсаторната мярка по параграф 1 може да влезе в сила най-рано седем дни след като риболовната страна е уведомила страната домакин за планираното спиране съгласно параграф 1 и във всеки случай не по-рано от 1 февруари във връзка със ситуацията по член 8 [Достъп до водите], параграф 5, буква в), 15 февруари във връзка с приложение FISH.2 и 1 април във връзка с останалите запаси. Страните провеждат консултации в рамките на Специализирания комитет с цел постигане на взаимноприемливо решение. В предизвестието се посочва:

               (a)датата, на която риболовната страна възнамерява да спре изпълнението; и

               (b)задълженията, чието изпълнение ще да бъде спряно, както и равнището на предвиденото спиране.

               3.           След уведомлението за компенсаторните мерки в съответствие с параграф 2 страната домакин може да поиска сформирането на арбитражен съд в съответствие с шеста част, дял I [Уреждане на спорове], член INST.14 [Арбитражна процедура], без да прибягва до консултации в съответствие с член INST.13 [Консултации]. Арбитражният съд може да преразглежда единствено съответствието на компенсаторните мерки с параграф 1. Арбитражният съд разглежда въпроса като спешен случай за целите на шеста част, дял I [Уреждане на спорове], член INST.19 [Производства при спешни случаи].

               4.  Когато условията за предприемане на компенсаторните мерки по параграф 1 вече не са изпълнени, такива мерки се оттеглят незабавно.

               5.
                     След решение срещу риболовната страна в рамките на процедурата по параграф 3 страната домакин може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение, която не надвишава равнището, еквивалентно на пропуснатите ползи или причинените вреди вследствие на прилагането на компенсаторните мерки, ако прецени, че несъответствието на компенсаторните мерки с параграф 1 е значително. В искането се предлага равнище на спиране в съответствие с принципите, определени в параграф 1, и съответните принципи, определени в член INST.34В [Спиране на изпълнението на задължения за целите на член LPFS.3.12, параграф 12, член FISH.9, параграф 5 и член FISH.14, параграф 7]. Страната домакин може да приложи равнището на спиране на изпълнението на задълженията по настоящото споразумение в съответствие със равнището на спиране, определено от арбитражния съд, не по-рано от 15 дни след постановяването на такова решение.

               6.           Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.

               Член FISH.10: Достъп до водите на Департамент Гърнзи, Департамент Джърси и остров Ман

               1.
                     Чрез дерогация от член FISH.8 [Достъп до водите], параграфи 1 и 3—7, член FISH.9 [Компенсаторни мерки в случай на прекратяване или намаляване на достъпа] и приложение FISH.4 [Протокол за достъп до водите] всяка страна предоставя на корабите на другата страна достъп до риболов в своите води, отразяващ действителния обхват и естество на риболовната дейност, която може да бъде доказана, че е била извършена през периода, започващ на 1 февруари 2017 г. и завършващ на 31 януари 2020 г., от отговарящи на условията кораби на другата страна във водите и съгласно които и да са договорености, съществували на 31 януари 2020 г.

               2.
                     За целите на настоящия член и доколкото останалите членове от настоящата позиция се прилагат във връзка с договореностите за достъп, установени съгласно настоящия член:

               (a)„отговарящ на условията кораб“ означава, по отношение на риболовната дейност, извършвана във водите, прилежащи на Департамент Гърнзи, Департамент Джърси, остров Ман или държава членка, всеки кораб, който е извършвал риболов в териториалното море, прилежащо към тази територия или тази държава членка, за повече от 10 дни през който и да е от трите периода от 12 месеца, приключващи на 31 януари на или между 1 февруари 2017 г. и 31 януари 2020 г.;

               (b)„кораб“ (на една от страните) означава, по отношение на Обединеното кралство — риболовен кораб, плаващ под знамето на Обединеното кралство и регистриран в Департамент Гърнзи, Департамент Джърси или остров Ман, получил лиценз от органа за управление на рибарството на Обединеното кралство;

               (c)„води“ (на една от страните) означава:

               (I)по отношение на Съюза — териториалните води, прилежащи на държава членка; и

               (II)по отношение на Обединеното кралство — териториалните води, прилежащи на всеки от Департамент Гърнзи, Департамент Джърси и остров Ман.

               3.
                     По искане на една от страните Съветът за партньорство решава в срок от 90 дни от влизането в сила на настоящото споразумение, че настоящият член, член FISH.11 [Срокове за уведомяване във връзка с вноса и директното разтоварване на продукти от риболов] и всички други разпоредби на настоящата позиция, доколкото те се отнасят до договореностите, предвидени в посочените членове, както и член OTH.9 [Географско прилагане], параграфи 3—5, престават да се прилагат по отношение на един или повече от Департамент Гърнзи, Департамент Джърси и остров Ман, в срок от 30 дни след това решение.

               4.
                     Съветът за партньорство може да реши да измени настоящия член, член FISH.11 [Срокове за уведомяване във връзка с вноса и директното разтоварване на продукти от риболов] и всички други разпоредби на настоящата позиция, доколкото те се отнасят до договореностите, предвидени в посочените членове.

               Член FISH.11: Срокове за уведомяване във връзка с вноса и директното разтоварване на продукти от риболов

               1.Съюзът прилага следните срокове за уведомяване по отношение на продуктите от риболов, уловени от кораби, плаващи под знамето на Обединеното кралство и регистрирани в Департамент Гърнзи или Департамент Джърси в териториалното море, прилежащо към тези територии, или в териториалното море, прилежащо към държава членка:

               (a)предварително уведомление между три и пет часа преди разтоварването на пресни продукти от риболов на територията на Съюза;

               (b)предварително уведомление между един и три часа за заверения сертификат за улов за директното движение на пратки от продукти от риболов по море преди очакваното време на пристигане на мястото на влизане на територията на Съюза.

               2.За целите на настоящия член „продукти от риболов“ означава всички видове морска риба, мекотели и ракообразни.

               Член FISH.12: Съгласуване на областите на управление

               1.
                     До 1 юли 2021 г. страните искат становище от ICES относно съгласуването на зоните на управление и единиците за оценка, използвани от ICES за запасите, отбелязани със звездичка в приложение FISH.1.

               2.
                     В срок от шест месеца след получаване на становището по параграф 1, страните съвместно преразглеждат това становище и съвместно обмислят адаптациите в зоните на управление на съответните запаси с цел договаряне на последващите промени в списъка на запасите и дяловете, определени в приложение FISH.1.

               Член FISH.13: Дялове от ОДУ за някои други запаси

               1.Съответните дялове на страните от ОДУ за някои други запаси са определени в приложение FISH.2.

               2.Всяка страна уведомява съответните държави и международни организации за своите дялове в съответствие със споразумението за споделяне, съдържащо се в приложения FISH.2А—FISH.2Г.

               3.Всички последващи промени на тези дялове в приложения FISH.2В и Г са от компетентността на съответните многостранни форуми.

               4.Без да се засягат правомощията на Съвета за партньорство по член 16 [Специализиран комитет по рибарството], параграф 3, всяка последваща промяна на дяловете в приложения FISH.2A и Б след 30 юни 2026 г. е въпрос от компетентността на съответните многостранни форуми.

               5.Двете страни подхождат към управлението на тези запаси в приложения FISH.2А—FISH.2Г в съответствие с целите и принципите, определени в член FISH.2 [Цели и принципи].

               Четвърта глава: Правила за управление

               Член FISH.14: Коригиращи мерки и уреждане на спорове

               1.Във връзка с предполагаемо неспазване от една от страните („ответната страна“) на настоящата позиция (освен във връзка с предполагаеми неспазвания, разгледани в параграф 2), другата страна („страната ищец“) може, след като е уведомила ответната страна:

               (a)да спре изцяло или частично достъпа до своите води и преференциалното тарифно третиране, предоставено на продуктите от риболов съгласно член GOODS.5 [Забрана на мита]; и

               (b)ако счита, че посоченото в буква а) спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране на други стоки съгласно член GOODS.5 [Забрана на мита]; и

               (c)ако счита, че спирането, посочено в букви а) и б), не е съизмеримо с икономическото и социалното въздействие на предполагаемото неспазване, тя може да спре изцяло или частично изпълнението на задълженията по втора част [Икономическо партньорство], първа позиция [Търговия], с изключение на дял XI [Еднакви условия за открита и лоялна конкуренция и устойчиво развитие]. Ако изпълнението на първа позиция [Търговия] бъде спряно изцяло, изпълнението на трета позиция [Автомобилен транспорт] също се спира.

               2.Във връзка с предполагаемо неспазване от една от страните („ответната страна“) на член FISH.10 [Достъп до водите на Департамент Гърнзи, Департамент Джърси и остров Ман], FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от настоящата позиция, доколкото тя се отнася до договореностите, предвидени в посочените членове, другата страна („страната ищец“), след като е уведомила ответната страна,:

               (a)може да спре изцяло или частично достъпа до своите води по смисъла на член FISH.10 [Достъп до водите на Департамент Гърнзи, Департамент Джърси и остров Ман];

               (b)ако счита, че посоченото в буква а) спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране, предоставено на продукти от риболов съгласно член GOODS.5 [Забрана на мита];

               (c)ако счита, че посоченото в букви а) и б) спиране не е съизмеримо с икономическото и общественото въздействие на предполагаемото неспазване, тя може да спре изцяло или частично преференциалното тарифно третиране на други стоки съгласно член GOODS.5 [Забрана на мита]; и

               чрез дерогация от параграф 1 коригиращите мерки, засягащи договореностите, установени в член FISH.10 [Достъп до водите на Департамент Гърнзи, Департамент Джърси и остров Ман], член FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от настоящата позиция, доколкото тя се отнася до договореностите, предвидени в посочените членове, не могат да бъдат предприети в резултат на предполагаемо неспазване от някоя от страните на разпоредбите на позицията, които не са свързани с тези договорености.

               3.
                     Мерките по параграфи 1 и 2 са пропорционални на предполагаемото неспазване на ответната страна и на неговото икономическо и социално въздействие.

               4.
                     Мярка по параграфи 1 и 2 може да породи действие най-рано седем дни, след като страната ищец е изпратила на ответната страна уведомление за предложеното спиране. Страните провеждат консултации в рамките на Специализирания комитет по рибарството с цел постигане на взаимноприемливо решение. В уведомлението се посочва:

               (a)начина по който страната ищец счита, че ответната страна не е изпълнила задълженията си;

               (b)датата, на която страната ищец възнамерява да спре изпълнението; и

               (c)равнището на планираното спиране.

               5.       В срок от 14 дни от уведомлението по параграф 4 страната ищец трябва да оспори предполагаемото неспазване от ответната страна на настоящата позиция, както е посочено в параграфи 1 и 2, като поиска сформирането на арбитражен съд съгласно шеста част, дял I [Уреждане на спорове], член INST.14 [Арбитражна процедура]. Отнасянето до арбитраж по настоящия член става, без предварително да се прибягва до консултации в съответствие с член INST.13 [Консултации]. Арбитражният съд разглежда въпроса като спешен случай за целите на шеста част, дял I [Уреждане на спорове], член INST.19 [Производства при спешни случаи].

               6.
                     Спирането на действието повече не се прилага, когато:

               (a)страната ищец е удовлетворена от факта, че ответната страна спазва съответните си задължения съгласно настоящата позиция; или

               (b)арбитражният съд реши, че ответната страна не е нарушила съответните си задължения съгласно настоящата позиция.

               7.
                     След решение срещу страната ищец в рамките на процедурата по параграф 5 ответната страна може да поиска от арбитражния съд, в срок от 30 дни от постановяването на решението му, да определи степен на спиране на изпълнението на задълженията по настоящото споразумение, която не надвишава равнището, еквивалентно на пропуснатите ползи или причинените вреди вследствие на прилагането на компенсаторните мерки, ако прецени, че несъответствието на компенсаторните мерки с параграфи 1 или 2 е значително. В искането се предлага равнище на спиране в съответствие с параграфи 1 или 2 и съответните принципи, определени в член INST.34В [Спиране на изпълнението на задължения за целите на член OTHS.3.12, параграф 12, член FISH.9, параграф 5 и член FISH.14, параграф 7]. Ответната страна може да приложи равнището на спиране на изпълнението на задълженията по настоящото споразумение в съответствие със равнището на спиране, определено от арбитражния съд, не по-рано от 15 дни след постановяването на такова решение.

               8.
                     Никоя от страните не може да се позовава на Споразумението за СТО или на друго международно споразумение, за да възпрепятства другата страна да спре изпълнението на задължения съгласно настоящия член.

               Член FISH.15: Обмен на данни

               Страните обменят информацията, необходима за подпомагане на изпълнението на настоящата позиция, при спазване на законодателството на всяка страна.

               Член FISH.16: Специализиран комитет по рибарството

               1.Специализираният комитет по рибарството може по-специално:

               (a)да осигури форум за обсъждане и сътрудничество във връзка с устойчивото управление на риболовните дейности;

               (b)да разглежда разработването на многогодишни стратегии за опазване и управление като основа за определяне на ОДУ и други мерки за управление;

               (c)да разработва многогодишни стратегии за опазването и управлението на запаси извън квотите по член FISH.8 [Достъп до водите], параграф 2, буква б);

               (d)да разглежда мерки за управление и опазване на риболовните дейности, включително спешни мерки и мерки за гарантиране на селективността на риболова;

               (e)да обмисля подходи за събиране на данни за целите на науката и управлението на рибарството, за споделяне на такива данни (включително на информация, свързана с мониторинга, контрола и налагането на спазване), и за консултации с научни структури във връзка с най-добрите налични научни становища;

               (f)да обмисля мерки за осигуряване на съответствие с приложимите правила, включително съвместни програми за контрол, мониторинг и надзор, и за обмен на данни, за да се улеснят мониторингът на използването на възможностите за риболов и контролът и изпълнението;

               (g)да разработва насоките за определяне на ОДУ, посочени в член FISH.7 [Временни ОДУ], параграф 5;

               (h)да подготвя годишните консултации;

               (i)да разглежда въпроси, свързани с определянето на пристанища за разтоварване, включително улесняването на своевременното уведомяване от страните за тези определяния и за всякакви промени в тях;

               (j)да определя графици за уведомяване за мерките по член FISH.3 [Управление на рибарството], параграф 3, за съобщаване на списъците на корабите по член FISH.5 [Разрешения, съответствие и изпълнение], параграф 1 и уведомлението по член FISH.6 [Възможности за риболов], параграф 7;

               (k)да действа като форум за консултации съгласно член FISH.9 [Компенсаторни мерки], параграф 2 и член FISH.14 [Коригиращи мерки], параграф 4;

               (l)да разработи насоки в подкрепа на практическото прилагане на член FISH.8 [Достъп до водите];

               (m)да разработи механизъм за доброволно прехвърляне през годината на възможности за риболов между страните, както е посочено в член FISH.6 [Възможности за риболов], параграф 8; и

               (n)да обмисля прилагането и изпълнението на член FISH.10 [Достъп до водите на Департамент Гърнзи, Департамент Джърси и остров Ман] и член FISH.11 [Срокове за уведомяване във връзка с вноса и директното разтоварване на продукти от риболов].

               2.
                     Специализираният комитет по рибарството може да приема мерки, включително решения и препоръки:

               (a)за записване на въпроси, договорени между страните след консултации съгласно член FISH.6 [Възможности за риболов];

               (b)по отношение на всеки от въпросите по параграф 1, букви б), в), г), д), е), ж), и), й), л), м) и н) от настоящия член;

               (c)за изменение на списъка на вече съществуващите международни задължения по член FISH.4 [Управление на рибарството], параграф 2;

               (d)във връзка с всеки друг аспект на сътрудничеството за устойчиво управление на рибарството съгласно настоящата позиция; и

               (e)относно реда и условията за преглед по член FISH.18 [Преглед].

               3.
                     Съветът за партньорство има правомощието да изменя приложения FISH.1, FISH.2 и FISH.3.

               Член FISH.17: Прекратяване

               1.Без да се засягат разпоредбите на член FINPROV.8 [Прекратяване] или член OTH.10 [Прекратяване на втора част], всяка от страните може по всяко време да прекрати настоящата позиция чрез писмено уведомление по дипломатически път. В този случай първа позиция [Търговия], втора позиция [Въздухоплаване], трета позиция [Автомобилен транспорт] и настоящата позиция [Рибарство] престават да бъдат в сила на първия ден от деветия месец след датата на уведомлението.

               2.     В случай на прекратяване на настоящата позиция съгласно параграф 1, член FINPROV.8 [Прекратяване] или член OTH.10 [Прекратяване на втора част] задълженията, поети от страните съгласно настоящата позиция за текущата година към момента, в който позицията престава да бъде в сила, продължават да се прилагат до края на годината.

               3.
                     Независимо от параграф 1, втора позиция [Въздухоплаване] може да остане в сила, ако страните се споразумеят да включат съответните части от дял XI [Еднакви условия за открита и лоялна конкуренция и устойчиво развитие].

               4.
                     Чрез дерогация от параграфи 1—3 и без да се засяга член FINPROV.8 [Прекратяване] или член OTH.10 [Прекратяване на втора част]:

               а) освен ако не е договорвено друго между страните, член FISH.10 [Достъп до водите на Департамент Гърнзи, Департамент Джърси и остров Ман], FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от настоящата позиция, доколкото тя се отнася до договореностите, предвидени в посочените членове, другата страна („страната ищец“), остават в сила, докато:

               (I)не бъдат прекратени от някоя от страните, като на другата страна се даде писмено предизвестие за прекратяване от три години; или

               (II)ако е по-ранна — датата, на която член [OTH.9] [Географско прилагане], параграфи [3]—[5] престанат да бъдат в сила;

               б)
                     За целите на параграф 4, буква а), подточка i) предизвестие за прекратяване може да бъде дадено във връзка с един или повече от следните — Департамент Гърнзи, Департамент Джърси или остров Ман, а член FISH.10 [Достъп до водите на Департамент Гърнзи, Департамент Джърси и остров Ман], FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от настоящата позиция, доколкото тя се отнася до договореностите, предвидени в посочените членове, продължават да бъдат в сила на тези територии, по отношение на които не е било дадено предизвестие за прекратяване; и

               (c)за целите на параграф 4, буква а), подточка ii), ако параграфи 3—5 от член OTH.9 [Географско прилагане] от Споразумението престанат да бъдат в сила по отношение на един или повече (но не всички) от Департамент Гърнзи, Департамент Джърси или остров Ман, член FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от настоящата позиция, доколкото тя се отнася до договореностите, предвидени в посочените членове, продължава да е в сила на тези територии, по отношение на които параграфи 3—5 от член OTH.9 [Географско прилагане] остават в сила.

               Член FISH.18: Клауза за преглед

               1.Страните, в рамките на Съвета за партньорство, правят съвместен преглед на изпълнението на настоящата позиция четири години след края на срока на корекция по член 1 от приложение FISH.4 [Протокол за достъп до водите] с цел да се прецени дали договореностите, включително по отношение на достъпа до водите, могат да бъдат допълнително кодифицирани и укрепени.

               2.Този преглед може да бъде повторен на последващи интервали от четири години след приключването на първия преглед.

               3.Страните вземат предварително решение относно реда и условията на прегледа чрез Специализирания комитет по рибарството.

               4.Прегледът позволява по-специално оценка по отношение на предходните години на:

               (a)разпоредбите за взаимен достъп до водите съгласно член FISH.8 [Достъп до водите];

               (b)дяловете от ОДУ, определени в приложения FISH.1, 2 и 3;

               (c)броя и степента на прехвърлянията като част от годишните консултации по член FISH.6 [Възможности за риболов], параграф 4 и всички прехвърляния по член FISH.6 [Възможности за риболов], параграф 8;

               (d)колебанията в годишните ОДУ;

               (e)спазването от двете страни на разпоредбите на настоящата позиция и спазването от страна на корабите на всяка страна на правилата, приложими за тези кораби, когато се намират във водите на другата страна;

               (f)естеството и степента на сътрудничество по настоящата позиция; и

               (g)всеки друг елемент, за който страните вземат предварително решение чрез Специализирания комитет по рибарството.

               Член FISH.19: Връзка с други споразумения

               1.При спазване на параграф 2 настоящата позиция не засяга други съществуващи споразумения относно риболова от кораби, плаващи под знамето на някоя от страните, на територията под юрисдикция на другата страна.

               2.Настоящата позиция заменя и замества всички съществуващи споразумения или договорености по отношение на риболова от страна на риболовни кораби на Съюза в териториалното море, прилежащо към Департамент Гърнзи, Департамент Джърси или остров Ман, и по отношение на риболова от риболовни кораби на Обединеното кралство, регистрирани в Департамент Гърнзи, Департамент Джърси или остров Ман, в териториалното море, прилежащо към държава членка. Въпреки това, в случай че Съветът за партньорство е взел решение в съответствие с член 10 [Достъп до водите на Департамент Гърнзи, Департамент Джърси и остров Ман], параграф 3 Споразумението да престане да се прилага по отношение на Департамент Гърнзи, Департамент Джърси или остров Ман, съответните споразумения или договорености не се заменят и заместват по отношение на територията или териториите, за които е взето такова решение.

               ШЕСТА ПОЗИЦИЯ: ДРУГИ РАЗПОРЕДБИ

               Член OTH.1: Определения

               Освен ако не е посочено друго, за целите на втора част от настоящото споразумение, Протокола относно административната взаимопомощ по митнически въпроси и Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита, се прилагат следните определения:

               (a)„селскостопанска стока“ означава продукт, посочен в приложение 1 към Споразумението за селското стопанство;

               (b)„митнически орган“ означава:

               (I)по отношение на Съюза — службите на Европейската комисия, отговарящи за митническите въпроси, или по целесъобразност митническите администрации и всички други органи, оправомощени от държавите членки да прилагат и налагат спазването на митническото законодателство, и

               (II)по отношение на Обединеното кралство — Her Majesty’s Revenue and Customs и всеки друг орган, отговарящ за митническите въпроси;

               (c)„мито“ означава всички мита или налози от каквото и да било естество, налагани върху или във връзка с вноса на дадена стока, с изключение на:

               (I)налог, еквивалентен на вътрешен данък, налаган в съответствие с член GOODS.4 [Национално третиране по отношение на вътрешното облагане и нормативната уредба] от втора част, първа позиция, дял I;

               (II)антидъмпингово, специално защитно, изравнително или защитно мито, прилагано съответно съгласно ГАТТ от 1994 г., Антидъмпинговото споразумение, Споразумението за селското стопанство, Споразумението за субсидиите и изравнителните мерки или Споразумението за защитните мерки; или

               (III)такса или друг налог, налагани върху вноса или във връзка с него, които са ограничени като сума до приблизителния размер на разходите за предоставените услуги;

               (d)„CPC“ означава Централната класификация на продуктите (Statistical Papers Series M No. 77, Отдел „Международни икономически и социални въпроси“, Статистическа служба на Организацията на обединените нации, Ню Йорк, 1991 г.);

               (e) „съществуващ“ означава действащ към датата на влизане в сила на настоящото споразумение;

               (f)„стоки на някоя от страните“ означава местни продукти по смисъла на ГАТТ от 1994 г. и включва стоките с произход от тази страна;

               (g)„Хармонизирана система“ или „ХС“ означава Хармонизираната система за описание и кодиране на стоките, включително всички правни забележки и изменения към нея, разработена от Световната митническа организация;

               (h)„позиция“ означава първите четири цифри в номера на тарифното класиране по Хармонизираната система;

               (i)„юридическо лице“ означава всеки правен субект, надлежно учреден или организиран по друг начин съгласно приложимото право с цел печалба или с друга цел, който е частна или държавна собственост, включително дружество, доверителен фонд, съдружие, съвместно предприятие, еднолично предприятие или сдружение;

               (j)„мярка“ означава всяка мярка, приета от някоя от страните, независимо дали във вид на закон, подзаконов акт, разпоредба, процедура, решение, административно действие, изискване или практика или под каквато и да било друга форма
                  71
               ;

               (k)„мерки на някоя от страните“ означава мерки, приети или запазени в сила от:

               (I)органи на централната власт или регионални или местни органи на управление; и

               (II)неправителствени организации, упражняващи правомощия, които са им делегирани от органи на централната власт или регионални или местни органи на управление;

               „мерки на някоя от страните“ включва мерки, приети или поддържани от структури, изброени в подточки i) и ii) чрез указване, ръководене или контролиране, пряко или непряко, на поведението на други структури по отношение на тези мерки;

               (l)„физическо лице от някоя от страните“ означава
                  72
               :

               (I)за Европейския съюз — гражданин на държава членка съгласно нейното законодателство
                  73
               ; и

               (II)за Обединеното кралство — британски гражданин;

               (m)„лице“ означава физическо или юридическо лице;

               (n)„санитарна или фитосанитарна мярка“ означава всяка мярка по параграф 1 от приложение А към Споразумението за СФС;

               (o)„трета държава“ означава държава или територия извън териториалния обхват на прилагане на настоящото споразумение;

               (p)„Виенска конвенция за правото на договорите“ означава Виенската конвенция за правото на договорите, подписана във Виена на 23 май 1969 г.; и

               (q)„СТО“ означава Световната търговска организация.

               Член OTH.2: Споразумения в рамките на СТО

               За целите на настоящото споразумение споразуменията на СТО са посочени, както следва:

               (a)„Споразумение за селското стопанство“ означава Споразумението за селското стопанство, съдържащо се в приложение 1A към Споразумението за СТО;

               (b)„Антидъмпингово споразумение“ означава Споразумението за прилагане на член VI от Общото споразумение за митата и търговията от 1994 г.;

               (c)„ГАТС“ означава Общото споразумение по търговията с услуги, съдържащо се в приложение 1Б към Споразумението за СТО;

               (d)„ГАТТ от 1994 г.“ означава Общото споразумение за митата и търговията от 1994 г., съдържащо се в приложение 1А към Споразумението за СТО;

               (e)„СДП“ означава Споразумението за държавните поръчки в приложение 4 към Споразумението за СТО
                  74
               ;

               (f)„Споразумение за защитни мерки“ означава Споразумението за защитни мерки, съдържащо се в приложение 1A към Споразумението за СТО;

               (g)„Споразумение за СИМ“ означава Споразумението за субсидиите и изравнителните мерки, съдържащо се в приложение 1A към Споразумението за СТО;

               (h)„Споразумение за СФС“ означава Споразумението за санитарните и фитосанитарните мерки, съдържащо се в приложение 1A към Споразумението за СТО;

               (i)„Споразумение за ТПТ“ означава Споразумението за техническите пречки пред търговията, съдържащо се в приложение 1А към Споразумението за СТО;

               (j)„Споразумение ТРИПС“ означава Споразумението за свързаните с търговията аспекти на правата върху интелектуалната собственост, съдържащо се в приложение 1В към Споразумението за СТО; и

               (k)„Споразумение за СТО“ означава Споразумението от Маракеш за създаване на Световната търговска организация, подписано в Маракеш на 15 април 1994 г.

               Член OTH.3: Създаване на зона за свободна търговия

               Страните създават зона за свободна търговия в съответствие с член XXIV от ГАТТ от 1994 г. и член V от ГАТС.

               Член OTH.4: Връзка със Споразумението за СТО

                  Страните потвърждават своите права и задължения, произтичащи от Споразумението за СТО и други споразумения, по които те са страни.

                  Никоя от разпоредбите на настоящото споразумение не може да се тълкува като задължаваща някоя от страните да действа по начин, който е несъвместим със задълженията ѝ по Споразумението за СТО.

               Член OTH.4a: Съдебна практика на СТО

               Тълкуването и прилагането на разпоредбите на настоящата част вземат предвид съответните тълкувания в докладите на комисиите на СТО и на Апелативния орган, приети от органа за уреждане на спорове на СТО, както и в арбитражните решения съгласно Споразумението за уреждане на спорове.

               Член OTH.5: Изпълнение на задълженията

               1.Всяка страна приема каквито и да било общи или конкретни мерки, необходими за изпълнение на задълженията ѝ по настоящата част, включително тези, необходими за осигуряване на спазването им от централни, регионални или местни правителства и власти, както и от неправителствени органи при упражняване на делегирани им правомощия.

               Член OTH.7: Препращане към закони и други споразумения

                  1.Освен ако не е посочено друго, когато в настоящата част се препраща към законовите и подзаконовите нормативни актове на някоя от страните, се разбира, че в тези законови и подзаконови нормативни актове се включват и измененията към тях.

                  2.
                        Освен ако не е посочено друго, когато към международни споразумения се препраща или са включени в настоящата част, изцяло или частично, се приема, че тези споразумения включват измененията към тях или техните последващи споразумения, които влизат в сила и за двете страни по споразумението на датата на подписване на настоящото споразумение или след нея. Ако възникнат каквито и да било въпроси по прилагането на разпоредбите на настоящата част в резултат на такива изменения или последващи споразумения, страните по споразумението могат при необходимост и по искане на всяка от тях да се консултират помежду си с цел намиране на взаимноприемливо решение по въпроса.

               Член OTH.8: Задачи на Съвета за партньорство във втора част

               Съветът за партньорство може:

               (a)да приема решения за изменение на:

               (I)втора част, първа позиция, дял I, втора глава [Правила за произход] и приложенията към нея, в съответствие с член ORIG.31 [Изменение на настоящата глава и приложенията към нея];

               (II)договореностите, определени в приложения TBT-[XX] и TBT-[ZZ], в съответствие с член TBT.9 [Сътрудничество в областта на надзора над пазара на нехранителните продукти и на безопасността и съответствието им], параграф 8;

               (III)допълнения А и Б, в съответствие с член 2 [Определения на продукти, енологични практики и обработки], параграф 3 от приложение TBT-5 [ТЪРГОВИЯ С ВИНО];

               (IV)допълнение В в съответствие с член 3 [Изисквания за сертифициране при внос на съответните територии на страните], параграф 3 от приложение TBT-5 [ТЪРГОВИЯ С ВИНО];

               (V)допълнения А, Б, В и Г, в съответствие с член 1 [Цел и обхват] от приложение TBT-4 [БИОЛОГИЧНИ ПРОДУКТИ];

               (VI)допълнения 1—3, в съответствие с член 1 [Определения] и член 2 [Продуктов обхват] от приложение TBT-2 [ЛЕКАРСТВЕНИ ПРОДУКТИ];

               (VII)приложението относно одобрените икономически оператори, Протокола относно административната взаимопомощ по митнически въпроси, Протокола относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита, и списъка на стоките по член CUSTMS.16 [Временен внос], параграф 2 в съответствие с член CUSTMS.21 [Изменения];

               (VIII)съответния подраздел съгласно раздел Б от ANNEX.PPROC-1 в съответствие с член PPROC.18 [Изменение на раздел Б от ANNEX.PPROC-1];

               (IX)приложение ENER-1 [СПИСЪК НА ЕНЕРГИЙНИ ПРОДУКТИ, ВЪГЛЕВОДОРОДИ И СУРОВИНИ], приложение ENER-2 [ЕНЕРГИЙНИ СУБСИДИИ И СУБСИДИИ ЗА ОКОЛНАТА СРЕДА] и приложение ENER-3 [НЕПРИЛАГАНЕ НА ДОСТЪП НА ТРЕТИ ЛИЦА И ОТДЕЛЯНЕ НА СОБСТВЕНОСТТА ПО ОТНОШЕНИЕ НА ИНФРАСТРУКТУРАТА], в съответствие с член ENER.31 [Ефективно прилагане и изменения];

               (X)параграф 4 от член LPFS.3.2 [Обхват и изключения] в съответствие с посочения параграф, член LPFS.3.3 [Услуги от общ икономически интерес], параграф 2 в съответствие с четвъртото изречение от същия параграф, член LPFS.3.3 [Услуги от общ икономически интерес], параграф 3 в съответствие с посочения параграф, член LPFS.3.5 [Забранени субсидии и субсидии, подчинени на условия] в съответствие с параграф 1 от посочения член и член LPFS.3.11 [Събиране на вземания] в съответствие с параграф 7 от посочения член от глава 3 [Контрол на субсидиите];

               (XI)член FISH.10 [Департамент Гърнзи, Департамент Джърси и остров Ман], член FISH.11 [Срокове за уведомяване във връзка с вноса и директното разтоварване на продукти от риболов] и всяка друга разпоредба на пета позиция [Рибарство] в съответствие с член FISH.10 [Департамент Гърнзи, Департамент Джърси и остров Ман], параграф 4;

               (XII)приложения FISH.1, FISH.2 и FISH.3 в съответствие с член FISH.16 [Специализиран комитет по рибарството], параграф 3;

               (XIII)всяка друга разпоредба, протокол, допълнение или приложение, за които възможността за такова решение е изрично предвидена във втора част от настоящото споразумение.

               (b)да приема решения за тълкуване на разпоредбите на втора част от настоящото споразумение.

               Член OTH.9: Географско прилагане

               1.
                     Разпоредбите на настоящото споразумение относно тарифния режим на стоките, включително правилата за произход и временното спиране на прилагането на този режим, се прилагат и по отношение на Съюза към тези зони на митническата територия на Съюза, както е определена в член 4 от Регламент (ЕС) № 952/2013 на Европейския парламент и на Съвета
                  75
               , които не са обхванати от седма част [Заключителни разпоредби], член FINPROV.1 [Териториален обхват], буква а).

               2.
                     Без да се засяга член FINPROV.1 [Териториален обхват], параграфи 2, 3 и 4, правата и задълженията на страните съгласно настоящата част се прилагат и за всички райони отвъд териториалните води на всяка от страните, включително морското и океанското дъно и неговите недра, върху които съответната страна упражнява суверенни права или които са под нейна юрисдикция в съответствие с международното право, включително Конвенцията на Организацията на обединените нации по морско право, сключена в Монтего Бей на 10 декември 1982 г., както и нейните законови и подзаконови актове, които са в съответствие с международното право
                  76
               .

               3.
                     При спазване на изключенията, съдържащи се в параграф 4, глава 1 [NTMA], глава 2 [Правила за произход] и глава 5 [Митници и улесняване на търговията] от дял IV [Търговия със стоки] и протоколите и приложенията към тези глави се прилагат и по отношение на Обединеното кралство към териториите, посочени в член FINPROV.1 [Териториален обхват], параграф 2. За тази цел териториите, посочени в член FINPROV.1 [Териториален обхват], параграф 2, се смятат за част от митническата територия на Обединеното кралство. Митническите органи на териториите по член FINPROV.1 [Териториален обхват], параграф 2 отговарят за прилагането и изпълнението на тези глави и протоколите и приложенията към тези глави на съответните им територии. Позоваванията на „митнически орган“ в тези разпоредби се четат съответно. Въпреки това исканията и съобщенията, направени съгласно тези глави и протоколите и приложенията към тези глави, се управляват от митническия орган на Обединеното кралство.

               4.
                     Член CUSTMS.9 [Одобрени икономически оператори] от глава 5 [Митници и улесняване на търговията] на втора част, първа позиция, дял IV [Търговия със стоки], ПРИЛОЖЕНИЕ CUSTMS-1 [Одобрени икономически оператори] и Протоколът относно административното сътрудничество и борбата с измамите в областта на данъка върху добавената стойност и за взаимопомощта при събирането на вземания, свързани с данъци и мита не се прилагат към Департамент Гърнзи или Департамент Джърси.

               5.
                     Глава 3 [СФС] и глава 4 [TПТ] от дял IV [Търговия със стоки] на втора част, първа позиция и приложенията към тези глави се прилагат също, по отношение на Обединеното кралство, към териториите, посочени в член FINPROV. [Териториален обхват], параграф 2. Органите на териториите по член FINPROV.1 [Териториален обхват], параграф 2 отговарят за прилагането и изпълнението на тези глави и приложенията към тези глави на съответните им територии и релевантните позования се четат съответно. Въпреки това исканията и съобщенията, направени съгласно тези глави и приложенията към тези глави, се управляват от органите на Обединеното кралство.

               6.
                     Без да се засягат член FINPROV.8 [Прекратяване] и член OTH.10 [Прекратяване на втора част], и освен ако не е договорено друго между страните, параграфи 3—5 от настоящия член остават в сила до по-ранната от следните дати:

               (a)изтичане на период от три години след изпращането на писмено уведомление за прекратяване до другата страна; или

               (b)датата, на която член FISH.10 [Достъп до водите на Департамент Гърнзи, Департамент Джърси и остров Ман], FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от пета позиция пт [Рибарство], доколкото тя се отнася до договореностите, предвидени в посочените членове, престанат да бъдат в сила.

               7.
                     За целите на параграф 6, буква а) уведомление за прекратяване може да бъде изпратено във връзка с един или повече от Департамент Гърнзи, Департамент Джърси или остров Ман, а параграфи 3—5 от настоящия член продължават да бъдат в сила за териториите, за които не е изпратено уведомление за прекратяване.

               8.
                     За целите на параграф 6, буква б), ако член FISH.10 [Достъп до водите на Департамент Гърнзи, Департамент Джърси и остров Ман], член FISH.11 [Срокове за уведомяване във връзка с вноса и директното разтоварване на продукти от риболов] и всички други разпоредби на пета позиция [Рибарство], доколкото се отнасят до договореностите, предвидени в посочените членове, престават да бъдат в сила по отношение на един или повече (но не всички) от Департамент Гърнзи, Департамент Джърси или остров Ман, параграфи 3—5 от настоящия член продължават да бъдат в сила за тези територии, по отношение на които член FISH.10 [Достъп до водите на Департамент Гърнзи, Департамент Джърси и остров Ман], FISH.11 [Срокове за уведомяване във връзка с вноса и директното разтоварване на продукти от риболов] или всяка друга разпоредба от пета позиция [Рибарство], доколкото тя се отнася до договореностите, предвидени в посочените членове, остават в сила.

               Член OTH.10: Прекратяване на втора част

                  Без да се засяга член FINPROV.8 [Прекратяване], всяка страна може да прекрати прилагането на настоящата част във всеки един момент чрез писмено уведомление по дипломатически път. В този случай настоящата част престава да бъде в сила на първия ден от деветия месец след датата на уведомлението. Четвърта позиция [Координация на социалната сигурност и визи за краткосрочни посещения] и Протоколът за координация на социалната сигурност не се прекратяват съгласно настоящия член.

               ТРЕТА ЧАСТ: ПРАВОПРИЛАГАНЕ И СЪДЕБНО СЪТРУДНИЧЕСТВО ПО НАКАЗАТЕЛНОПРАВНИ ВЪПРОСИ

               Дял I: Общи разпоредби

               Член LAW.GEN.1: Цел

               1.Целта на настоящата част е да се предвидят правоприлагане и съдебно сътрудничество между държавите членки и институции, органи, служби и агенции на Съюза, от една страна, и Обединеното кралство, от друга страна, във връзка с предотвратяването, разследването, разкриването и наказателното преследване на престъпления, както и с предотвратяването и борбата с изпирането на пари и финансирането на тероризма.

               2.Настоящата част се прилага единствено към правоприлагането и съдебното сътрудничество по наказателноправни въпроси, които се осъществяват изключително между Обединеното кралство, от една страна, и Съюза и държавите членки, от друга страна. Тя не се прилага към ситуации, възникващи между държавите членки или между държави членки и институции, органи, служби и агенции на Съюза, нито към органи, отговарящи за опазването на националната сигурност, когато действат в тази сфера.

               Член LAW.GEN.2: Определения

               За целите на настоящата част се прилагат следните определения:

               (a)„трета държава“ означава държава, която не е нито държава членка, нито Обединеното кралство;

               (b)„специални категории лични данни“ означава лични данни, разкриващи расов или етнически произход, политически възгледи, религиозни или философски убеждения или членство в синдикални организации, генетични данни, биометрични данни, обработвани единствено за целите на идентифицирането на физическо лице, данни за здравословното състояние или данни за сексуалния живот или сексуалната ориентация на физическо лице;

               (c)„генетични данни“ означава всички лични данни, свързани с генетичните белези на физическо лице, наследени или придобити, които дават уникална информация за физиологията или здравето на това физическо лице и са получени, по-специално, от анализ на биологична проба от въпросното физическо лице;

               (d)„биометрични данни“ означава лични данни, получени в резултат на специфично техническо обработване, които са свързани с физическите, физиологичните или поведенческите характеристики на дадено физическо лице и които позволяват или потвърждават уникалната идентификация на това физическо лице, като лицеви изображения или дактилоскопични данни;

               (e)„обработване“ означава всяка операция или съвкупност от операции, извършвана с лични данни или набор от лични данни чрез автоматични или други средства като събиране, записване, организиране, структуриране, съхранение, адаптиране или промяна, извличане, консултиране, употреба, разкриване чрез предаване, разпространяване или друг начин, по който данните стават достъпни, подреждане или комбиниране, ограничаване, изтриване или унищожаване;

               (f)„нарушение на сигурността на лични данни“ означава нарушение на сигурността, което води до случайно или неправомерно унищожаване, загуба, промяна, неразрешено разкриване или достъп до лични данни, които се предават, съхраняват или обработват по друг начин;

               (g)„регистър с лични данни“ означава всеки структуриран набор от лични данни, достъпът до които се осъществява съгласно определени критерии, независимо дали е централизиран, децентрализиран или разпределен съгласно функционален или географски принцип;

               (h)„Специализиран комитет по правоприлагане и съдебно сътрудничество“ означава комитетът с това име, създаден с член INST.2. [Комитети].

               Член LAW.GEN.3: Защита на правата на човека и основните свободи

               1.Предвиденото в настоящата част сътрудничество се основава на дългогодишното зачитане от страните и държавите членки на демокрацията, върховенството на закона и основните права и свободи на лицата, включително както са посочени във Всеобщата декларация за правата на човека и Европейската конвенция за правата на човека, както и на значението да се осигури упражняването на правата и свободите съгласно тази конвенцията на местно равнище.

               2.Нищо в настоящата част не променя задължението за зачитане на основните права и правните принципи, както са отразени по-специално в Европейската конвенция за правата на човека и, в случая на Съюза и неговите държави членки, в Хартата на основните права на Европейския съюз.

               Член LAW.GEN.4: Защита на личните данни

               8.Предвиденото в тази част сътрудничество се основава на дългосрочния ангажимент на страните да гарантират високо равнище на защита на личните данни.

               9.За да отразят това високо равнище на защита, страните гарантират, че личните данни, обработвани съгласно тази част, подлежат на ефективни защитни мерки в съответните режими за защита на данните на страните, включително че:

               (a)личните данни се обработват законосъобразно, безпристрастно и в съответствие с принципите за свеждане на данните до минимум, ограничаване в рамките на целта, точност и ограничение на съхранението;

               (b)обработването на специални категории лични данни се разрешава единствено доколкото то е необходимо и при условие че се прилагат целесъобразни защитни мерки, съобразени с конкретните рискове от обработването;

               (c)се прилага ниво на сигурност, съобразено с риска от обработването, като се предприемат съответните технически и организационни мерки, особено по отношение на обработването на специални категории лични данни;

               (d)на субектите на данни се предоставя юридически упражняемо право на достъп, коригиране и заличаване при спазването на евентуални ограничения, които са предвидени в законодателството и които представляват необходими и пропорционални мерки в едно демократично общество, за да бъдат защитени важни цели от обществен интерес;

               (e)в случай на нарушение на сигурността на данните, създаващо риск за правата и свободите на физически лица, компетентният надзорен орган се уведомява без необосновано забавяне за нарушението; когато има вероятност нарушението да създаде висок риск за правата и свободите на физически лица, субектите на данните също се уведомяват при спазването на евентуални ограничения, които са предвидени в законодателството и които представляват необходими и пропорционални мерки в едно демократично общество, за да бъдат защитени важни цели от обществен интерес;

               (f)по-нататъшното предаване на трета държава е разрешено единствено при спазването на подходящи за това предаване условия и защитни мерки, които гарантират, че нивото на сигурност не се нарушава;

               (g)контролирането на спазването на мерките за защита на данните и принудителното изпълнение на тези мерки се извършва от независими органи; и

               (h)на субектите на данни се предоставя юридически упражняемо право на ефективна административна и съдебна защита в случай на нарушение на мерките за защита на данните.

               10.Обединеното кралство, от една страна, и Съюзът, включително от името на всяка от своите държави членки, от друга страна, уведомяват Специализирания комитет по правоприлагане и съдебно сътрудничество за надзорните органи, отговарящи за надзора на изпълнението и гарантирането на спазването на правилата за защита на данните, приложими към сътрудничеството съгласно тази част. Надзорните органи си сътрудничат, за да гарантират спазването на тази част.

               11.Разпоредбите относно защитата на личните данни, съдържащи се в тази част, се прилагат за обработването на лични данни изцяло или частично с автоматични средства, както и за обработването с други средства на лични данни, които са част от регистър с лични данни или са предназначени да бъдат част от регистър с лични данни.

               12.Настоящият член не засяга прилагането на специални разпоредби в тази част, свързана с обработването на лични данни.

               Член LAW.GEN.5: Обхват на сътрудничеството, когато държава членка вече не участва в аналогични мерки съгласно правото на Съюза

               1.Настоящият член се прилага, ако държава членка престане да участва в или да се ползва с права съгласно разпоредби от правото на Съюза, свързани с правоприлагането и съдебното сътрудничество по наказателноправни въпроси, които са аналогични с някои от съответните разпоредби от настоящата част.

               2.Обединеното кралство може да уведоми писмено Съюза за намерението си да прекрати прилагането на съответните разпоредби от настоящата част по отношение на тази държава членка.

               3.Уведомление, дадено съгласно параграф 2, влиза в сила на посочената в него дата, която не трябва да бъде по-рано от датата, на която държавата членка престава да участва в или да се ползва с права съгласно разпоредбите в правото на Съюза по параграф 1.

               4.Ако Обединеното кралство даде уведомление съгласно настоящия член, че възнамерява да прекрати прилагането на съответните разпоредби от настоящата част, Специализираният комитет по правоприлагане и съдебно сътрудничество заседава, за да вземе решение относно необходимите мерки, за да се гарантира, че всяко сътрудничество, започнато съгласно настоящата част и засегнато от прекратяването, се приключва по целесъобразен начин. Във всеки случай, що се отнася до всички лични данни, получени чрез сътрудничество съгласно съответните разпоредби от настоящата част преди прекратяването на тяхното прилагане, страните гарантират, че след влизането в сила на прекратяването нивото на защита при предаването на личните данни се запазва.

               5.Съюзът уведомява писмено Обединеното кралство по дипломатически път за датата, на която държавата членка ще възобнови участието си в или ползването си с права  съгласно съответните разпоредби от правото на Съюза. Прилагането на съответните разпоредби от настоящата част се възобновява на тази дата или, в случай че това стане по-късно, на първия ден от месеца след датата, на която е дадено уведомлението.

               6.С цел улесняване на прилагането на настоящия член, Съюзът уведомява Обединеното кралство, ако държава членка престане да участва в или да се ползва с права съгласно разпоредби от правото на Съюза, свързани с правоприлагането и съдебното сътрудничество по наказателноправни въпроси, които са аналогични със съответните разпоредби от настоящата част.

               Дял II: Обмен на данни за ДНК, за пръстови отпечатъци и за регистрацията на превозни средства

               Член LAW.PRUM.5: Цел

               Целта на настоящия дял е въвеждането на реципрочно сътрудничество между компетентните правоприлагащи органи на Обединеното кралство, от една страна, и държавите членки, от друга страна, във връзка с автоматизираното предаване на ДНК профили, на дактилоскопични данни и на някои национални данни за регистрацията на превозни средства.

               Член LAW.PRUM.6: Определения

               За целите на настоящия дял се прилагат следните определения:

               (a)„компетентен правоприлагащ орган“ означава национален полицейски, митнически или друг орган, оправомощен съгласно националното право да разкрива, предотвратява и разследва престъпления или престъпни дейности и да упражнява власт и да прилага принудителни мерки в контекста на подобни дейности; агенции, органи или други звена, които се занимават изключително с въпроси на националната сигурност, не са компетентни правоприлагащи органи за целите на настоящия дял;

               (b)„търсене“ и „сравняване“, както са използвани в членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили], LAW.PRUM.12 [Автоматизирано търсене на дактилоскопични данни] и LAW.PRUM.17 [Мерки за прилагане], означават процедурите, с които се установява дали има съвпадение между, съответно ДНК данни или дактилоскопични данни, които са съобщени от една държава, и ДНК данни или дактилоскопични данни, съхранявани в базите данни на една, няколко или всички останали държави;

               (c)„автоматизирано търсене“, както е използвано в член LAW.PRUM.15 [Автоматизирано търсене на данни за регистрацията на превозни средства], означава процедура за онлайн достъп с цел извършване на справка в базите данни на една, няколко или всички останали държави;

               (d)„некодираща част от ДНК“ означава хромозомни сектори, които нямат генетичен израз, т.е. за тях не е известно да осигуряват функционални свойства на даден организъм;

               (e)„ДНК профил“ означава буквен или цифров код, който представлява набор от идентификационни характеристики на некодиращата част на анализирана проба човешка ДНК, т.е. определена молекулярна структура в различните части на ДНК (локуси);

               (f)„референтни ДНК данни“ означава ДНК профил и референтен номер; референтните ДНК данни включват само ДНК профили, създадени от некодиращата част на ДНК, и референтен номер; референтните ДНК данни не съдържат никакви данни, от които субектът им може да бъде пряко идентифициран; референтни ДНК данни, които не принадлежат на никое физическо лице (неидентифицирани ДНК профили), следва да бъдат разпознаваеми като такива;

               (g)„референтен ДНК профил“ означава ДНК профил на идентифицирано лице;

               (h)„неидентифициран ДНК профил“ означава ДНК профил, получен от следи, събрани по време на разследване на престъпления и принадлежащи на лице, което все още не е идентифицирано;

               (i)„забележка“ означава маркиране на ДНК профил от държава в нейната национална база данни, посочващо, че вече е имало съвпадение на този ДНК профил при търсене или сравняване от друга държава;

               (j)„дактилоскопични данни“ означава образи на пръстови отпечатъци, образи на следи от пръстови отпечатъци, отпечатъци на длани, следи на отпечатъци от длани, както и модели на такива образи (кодирани признаци (minutiae), когато те се съхраняват и обработват чрез автоматизирана база данни;

               (k)„дактилоскопични референтни данни“ означава дактилоскопични данни и референтен номер; дактилоскопичните референтни данни не съдържат никакви данни, от които субектът им може да бъде пряко идентифициран; дактилоскопичните референтни данни, които не принадлежат на никое физическо лице (неидентифицирани дактилоскопични данни), следва да бъдат разпознаваеми като такива;

               (l)„данни за регистрацията на превозни средства“ означава съвкупността от данни, посочени в глава 3 от ПРИЛОЖЕНИЕ LAW-1;

               (m)„отделен случай“, както е използвано в член LAW.PRUM.8 [Автоматизирано търсене на ДНК профили], параграф 1, второ изречение, в член LAW.PRUM.12 [Автоматизирано търсене на дактилоскопични данни], параграф 1, второ изречение и в член LAW.PRUM.15 [Автоматизирано търсене на данни за регистрацията на превозни средства], параграф 1, означава отделна преписка по разследване или привличане към наказателна отговорност; в случай че такава преписка съдържа повече от един ДНК профил или повече от един елемент от дактилоскопични данни или данни за регистрацията на превозно средство, те могат да бъдат изпратени заедно като едно искане;

               (n)„лабораторна дейност“ означава мярка, предприета в лаборатория за откриване или събиране на следи по предмети, както и разработка, анализ и разчитане на доказателства, получени в рамките на криминалистични анализи, относно ДНК профили и дактилоскопични данни, с цел предоставяне на експертизи или обмен на доказателства, получени в рамките на криминалистични анализи;

               (o)„резултати от лабораторни дейности“ означава всякакви аналитични резултати и пряко свързаното с тях тълкуване;

               (p)„структура, предоставяща услуги във връзка с криминалистичните анализи“ означава всяка организация, публична или частна, която извършва лабораторни дейности в областта на криминалистичните анализи по искане на компетентните правоприлагащи или съдебни органи;

               (q)„национален орган по акредитация“ означава единственият орган в дадена държава, упълномощен от държавата да извършва акредитация.

               Член LAW.PRUM.7: Създаване на национални файлове с ДНК анализи

               1.Държавите създават и поддържат национални файлове с ДНК анализи за разследване на престъпления.

               2.За целите на прилагането на настоящия дял държавите осигуряват наличието на референтни ДНК данни от своите национални файлове с ДНК анализи, както е упоменато в параграф 1.

               3.Държавите декларират националните файлове с ДНК анализи, към които са приложими членовете от LAW.PRUM.7 [Създаване на национални файлове с ДНК анализи] до LAW.PRUM.10 [Събиране на клетъчен материал и предоставяне на ДНК профили] и членове LAW.PRUM.13 [Национални звена за контакт], LAW.PRUM.14 [Предоставяне на допълнителни лични данни и друга информация] и LAW.PRUM.17 [Мерки за прилагане], и условията за автоматизирано търсене, както са посочени в член LAW.PRUM.8 [Автоматизирано търсене на ДНК профили], параграф 1.

               Член LAW.PRUM.8: Автоматизирано търсене на ДНК профили

                  1.При разследването на престъпления държавите разрешават на националните звена за контакт на други държави, посочени в член LAW.PRUM.13 [Национални звена за контакт], достъп до референтни ДНК данни от техните файлове с ДНК анализи, с правомощието да провеждат автоматизирано търсене чрез сравняване на ДНК профили. Търсенето може да се осъществява само в отделни случаи и в съответствие с националното право на молещата държава.

               2.Ако автоматизирано търсене покаже, че предоставен ДНК профил съвпада с ДНК профилите, въведени в претърсвания от помолената държава файл, тогава националното звено за контакт на молещата държава получава по автоматизиран път референтните ДНК данни, за които е намерено съвпадение. Ако не може да бъде установено съвпадение, това се съобщава автоматично.

               Член LAW.PRUM.9: Автоматизирано сравняване на ДНК профили

               1.При разследването на престъпления държавите, чрез своите национални звена за контакт, сравняват ДНК профилите от своите неидентифицирани ДНК профили с всички ДНК профили от референтните данни на другите национални файлове с ДНК анализи в съответствие с взаимноприемливи практически договорености между засегнатите държави. ДНК профилите се предоставят и сравняват в автоматизирана форма. Неидентифицираните ДНК профили се предоставят само за сравнение, когато това е предвидено в националното законодателство на молещата държава.

               2.Ако в резултат на сравнението, посочено в параграф 1, държава открие, че някои предоставени от друга държава ДНК профили съвпадат с профили от собствените ѝ файлове с ДНК анализи, тя незабавно предоставя на националното звено за контакт на другата държава референтните ДНК данни, за които е намерено съвпадение.

               Член LAW.PRUM.10: Събиране на клетъчен материал и предоставяне на ДНК профили

               Когато в текущо разследване или наказателно производство няма наличен ДНК профил за дадено физическо лице на територията на помолената държава, същата осигурява правна помощ, като събира и изследва клетъчен материал от това физическо лице и предоставя получения ДНК профил на молещата държава, при условие че:

               (a)молещата държава посочи причината, поради която изисква това;

               (b)молещата държава представи заповед за разследване или изложение на компетентния орган, както е предвидено в националното законодателство на тази държава, в което се посочва, че изискванията за събиране и изследване на клетъчен материал биха били изпълнени, ако съответното физическо лице се намира на територията на молещата държава; и

               (c)съгласно законодателството на замолената държава са изпълнени изискванията за събиране и изследване на клетъчен материал и за предоставяне на получения ДНК профил.

               Член LAW.PRUM.11: Дактилоскопични данни

               За прилагането на настоящия дял държавите осигуряват наличието на дактилоскопични референтни данни от файла за националните автоматизирани системи за идентификация на пръстови отпечатъци, създадени за предотвратяване и разследване на престъпления.

               Член LAW.PRUM.12: Автоматизирано търсене на дактилоскопични данни

               1.За целите на предотвратяването и разследването на престъпления държавите разрешават на националните звена за контакт на други държави, както е посочено в член LAW.PRUM.13 [Национални звена за контакт], достъп до референтните данни в създадените от тях за тази цел автоматизирани системи за идентификация на пръстови отпечатъци, като им предоставят правомощията да провеждат автоматизирано търсене чрез сравняване на дактилоскопични данни. Търсенето може да се осъществява само в отделни случаи и в съответствие с националното законодателство на молещата държава.

               2.Потвърждаването на съвпадение на дактилоскопични данни с референтните данни, съхранявани от помолената държава, се осъществява от националното звено за контакт на молещата държава посредством автоматизирано предоставяне на референтните данни, необходими за ясно съвпадение.

               Член LAW.PRUM.13: Национални звена за контакт

               1.За целите на предоставянето на данни, както е посочено в членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили] и LAW.PRUM.12 [Автоматизирано търсене на дактилоскопични данни], държавите определят национални звена за контакт.

               2.По отношение на държавите членки националните звена за контакт, определени за сходен обмен на данни в рамките на Съюза, се разглеждат като национални звена за контакт за целите на настоящия дял.

               3.Правомощията на националните звена за контакт се уреждат от приложимото национално право.

               Член LAW.PRUM.14: Предоставяне на допълнителни лични данни и друга информация

               Ако процедурата, упомената в членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили] и LAW.PRUM.12 [Автоматизирано търсене на дактилоскопични данни], покаже съвпадение между ДНК профили или дактилоскопични данни, предоставянето на допълнителни съществуващи лични данни и друга информация относно референтните данни, се урежда от националното право, в т.ч. правилата за правна помощ, на помолената държава, без да се накърнява член LAW.PRUM.17 [Мерки за прилагане], параграф 1.

               Член LAW.PRUM.15: Автоматизирано търсене на данни за регистрацията на превозни средства

               1.За предотвратяване и разследване на престъпления и в работата си по други нарушения, попадащи в юрисдикцията на съдилищата или на прокуратурата на молещата държава, както и за поддържане на обществената сигурност, държавите предоставят на националните звена за контакт на други държави, както е посочено в параграф 2, достъп до следните национални данни за регистрация на превозните средства, с правомощието да провеждат автоматизирано търсене в отделни случаи:

               (a)данни, свързани с притежатели или държатели; и

               (b)данни, свързани с превозни средства.

               2.
                     Търсене по силата на параграф 1 може да се прави само по пълен номер на шасито или пълен регистрационен номер и в съответствие с националното право на молещата държава.

               3.
                     За целите на предоставянето на данни, предвидено в параграф 1, държавите определят национално звено за контакт относно постъпващите искания от други държави. Правомощията на националните звена за контакт се уреждат от приложимото национално право.

               Член LAW.PRUM.16: Акредитация на структурите, предоставящи услуги във връзка с криминалистичните анализи и извършващи лабораторни дейности

               1.Държавите гарантират, че техните структури, предоставящи услуги във връзка с криминалистичните анализи и извършващи лабораторни дейности, са акредитирани от национален орган по акредитация като съответстващи на EN ISO/IEC 17025.

               2.Всяка държава гарантира, че резултатите от работата на акредитирани структури, предоставящи услуги във връзка с криминалистичните анализи и извършващи лабораторни дейности в други държави, се признават от нейните органи отговорни за превенцията, разкриването и разследването на престъпления, за еднакво надеждни с резултатите от работата на националните структури, предоставящи услуги във връзка с криминалистичните анализи и извършващи лабораторни дейности, които са акредитирани по EN ISO/IEC 17025.

               3.Компетентните правоприлагащи органи на Обединеното кралство нямат право да извършват търсене и автоматизирано сравняване съгласно членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили] и LAW.PRUM.12 [Автоматизирано търсене на дактилоскопични данни], преди Обединеното кралство да е въвело и приложило мерките, упоменати в параграф 1 от настоящия член.

               4.Параграфи 1 и 2 не засягат националните правила за оценка на доказателствата от съда.

               5.Обединеното кралство уведомява Специализирания комитет по правоприлагане и съдебно сътрудничество за текста на основните разпоредби, приети за въвеждане и прилагане на разпоредбите на настоящия член.

               Член LAW.PRUM.17: Мерки за прилагане

               1.За целите на настоящия дял държавите предоставят на компетентните органи на други държави достъп до всички категории съществуващи данни с цел търсене и сравняване при същите условия, при които те са налични с цел търсене и сравняване от националните компетентни правоприлагащи органи. Държавите предоставят допълнителни съществуващи лични данни и друга информация относно референтните данни, както е посочено в член LAW.PRUM.14 [Предоставяне на допълнителни лични данни и друга информация], на компетентните органи на други държави за целите, обхванати от настоящия дял, при същите условия, при които те биха били предоставени на национални органи.

               2.Техническите и процедурните спецификации за прилагането на процедурите, упоменати в членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили], LAW.PRUM.12 [Автоматизирано търсене на дактилоскопични данни] и LAW.PRUM.15 [Автоматизирано търсене на данни за регистрацията на превозните средства], са определени в ПРИЛОЖЕНИЕ LAW-1.

               3.Декларациите, направени от държавите членки в съответствие с Решения 2008/615/ПВР
                  77
                и 2008/616/ПВР
                  78
                на Съвета, са приложими и в техните отношения с Обединеното кралство.

               Член LAW.PRUM.18: Предварителна оценка

               1.За да бъде проверено доколко Обединеното кралство е изпълнило задълженията, определени в член LAW.PRUM.17 [Мерки за прилагане] и ПРИЛОЖЕНИЕ LAW-1, ще бъдат проведени посещение с цел оценка и пилотно изпитание по отношение на Обединеното кралство и при условия и организация, приемливи за него, доколкото това се изисква съгласно приложение LAW-1 . При всички положения ще бъде проведено пилотно изпитание по отношение на търсенето на данни по силата на член LAW.PRUM.15 [Атоматизирано търсене на данни за регистрацията на превозни средства].

               2.Въз основа на доклад за цялостна оценка от посещението и, когато е приложимо, от пилотното изпитание, както са посочени в параграф 1, Съюзът определя датата или датите, от които държавите членки могат да предоставят лични данни на Обединеното кралство съгласно настоящия дял.

               3.До приключването на оценката, упомената в параграф 1, държавите членки могат да предоставят на Обединеното кралство лични данни, както е упоменато в членове LAW.PRUM.8 [Автоматизирано търсене на ДНК профили], LAW.PRUM.9 [Автоматизирано сравняване на ДНК профили], LAW.PRUM.12 [Автоматизирано търсене на дактилоскопични данни] и LAW.PRUM.14 [Предоставяне на допълнителни лични данни и друга информация], от датата на влизане в сила на настоящото споразумение до датата или датите, определени от Съюза в съответствие с параграф 2 от настоящия член, но не по-късно от девет месеца след влизането в сила на настоящото споразумение. Специализираният комитет по правоприлагане и съдебно сътрудничество може да удължи този период веднъж с не повече от десет месеца.

               Член LAW.PRUM.19: Спиране или прекратяване на прилагането

               1.В случай че Съюзът реши да измени настоящия дял поради това, че неговото право, третиращо предмета, уреден от този дял, е изменено или е в процес да бъде изменено съществено, той може да уведоми съответно Обединеното кралство с цел съгласуване на официално изменение на настоящото споразумение по отношение на настоящия дял. След такова уведомление страните започват консултации.

               2.Ако до девет месеца от това уведомление страните не сключат споразумение за изменение на настоящия дял, Съюзът може да реши да спре прилагането на настоящия дял за период до девет месеца. Преди изтичането на този период страните могат да се договорят да удължат спирането на прилагането за допълнителен период до девет месеца. Ако до края на периода на спирането страните не сключат споразумение за изменение на настоящия дял, разпоредбите му спират да се прилагат на първия ден от месеца след изтичането на периода на спирането, освен ако Съюзът не уведоми Обединеното кралство, че вече не желае изменение на настоящия дял. В такъв случай действието на разпоредбите на настоящия дял, чието прилагане е било спряно, се възстановява.

               3.Ако прилагането на някоя от разпоредбите на настоящия дял е спряно по силата на настоящия член, Специализираният комитет по правоприлагане и съдебно сътрудничество заседава, за да вземе решение относно необходимите стъпки, за да се гарантира, че всяко сътрудничество, започнато съгласно настоящия дял и засегнато от спирането, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящия дял преди спирането на прилагането на съответните разпоредби, страните гарантират, че след влизането в сила на спирането нивото на защита при предаването на личните данни се запазва.

               Дял ІІІ: Предаване и обработване на резервационни данни на пътниците

               Член LAW.PNR.18: Обхват

               1.Настоящият дял определя правилата, съгласно които резервационните данни на пътниците могат да бъдат предавани на, обработвани и използвани от компетентните органи на Обединеното кралство при полети между Съюза и Обединеното кралство, и установява конкретни предпазни мерки в тази връзка.

               2.Настоящият дял е приложим към въздушни превозвачи, които изпълняват пътнически полети между Съюза и Обединеното кралство.

               3.Настоящият дял е приложим също към въздушни превозвачи, учредени или съхраняващи данни в Съюза и изпълняващи пътнически полети до и от Обединеното кралство.

               4.Настоящият дял също предвижда полицейско и съдебно сътрудничество по наказателноправни въпроси между Обединеното кралство и Съюза във връзка с PNR данните.

               Член LAW.PNR.19: Определения

               За целите на настоящия дял се прилагат следните определения:

               (a)„въздушен превозвач“ означава предприятие за въздушен транспорт с валиден лиценз за дейност или еквивалентен документ, който позволява извършването на превози по въздух на пътници между Обединеното кралство и Съюза;

               (b)„резервационни данни на пътниците (PNR)“ означава запис на изискванията за пътуването на всеки пътник, в който се съдържа цялата информация, необходима за обработване и контролиране на резервацията от въздушните превозвачи, извършващи резервацията, и от участващите въздушни превозвачи за всяко пътуване, резервирано от пътник или от негово име, без значение дали записът се съдържа в системи за резервации, системи за контрол на излитанията, използвани за регистрация на пътниците преди полета, или сходни системи със същите функционални възможности; по-конкретно, както се използва в настоящия дял, PNR данните съдържат елементите, описани в ПРИЛОЖЕНИЕ LAW-2;

               (c)„компетентен орган в Обединеното кралство“ означава органът от Обединеното кралство, който е натоварен с получаването и обработването на PNR данните по настоящото споразумение; ако Обединеното кралство има повече от един компетентен орган, то предвижда система за обслужване на едно гише за данни на пътниците, която позволява на въздушните превозвачи да предават PNR данни на единна входна точка за предаване на данни, и определя единно звено за контакт за получаването и отправянето на искания съгласно член LAW.PNR.22 [Полицейско и съдебно сътрудничество];

               (d)„звена за данни за пътниците (ЗДП)“ означава създадените или посочените от държавите членки звена, които отговарят за получаването и обработването на PNR данните;

               (e)„тероризъм“ означава всяко престъпление, изброено в ПРИЛОЖЕНИЕ LAW-7;

               (f)„тежко престъпление“ означава престъпление, което е наказуемо с лишаване от свобода или с мярка за задържане за максимален срок от най-малко три години съгласно националното право на Обединеното кралство.

               Член LAW.PNR.20: Цели на използването на PNR данните

               1.Обединеното кралство осигурява PNR данните, получени съгласно настоящия дял, да бъдат обработвани само с цел предотвратяване, разкриване, разследване или наказателно преследване на терористични престъпления или тежки престъпления и, за извършването на контрол върху обработването на PNR данните, при условията, определени в настоящото споразумение.

               2. В изключителни случаи PNR данните могат да бъдат обработвани от компетентния орган в Обединеното кралство, когато това е необходимо за защитата на жизнените интереси на физическо лице като:

               (a)риск от смърт или сериозна телесна повреда; или

               (b)значителен риск за общественото здраве, по-специално според международно признати стандарти.

               3.Компетентният орган в Обединеното кралство може също да обработва PNR данни в отделни случаи, когато разкриването на съответни PNR данни е наредено от съд или административен трибунал в Обединеното кралство в производство, пряко свързано с някоя от целите съгласно параграф 1.

               Член LAW.PNR.21: Гарантиране предоставянето на PNR данни

               1.Съюзът гарантира, че въздушните превозвачи не са възпрепятствани да предават PNR данни на компетентния орган в Обединеното кралство съгласно настоящия дял.

               2.Съюзът гарантира, че въздушните превозвачи могат да предават PNR данни на компетентния орган в Обединеното кралство чрез упълномощени агенти, които действат от името и под ръководството на въздушен превозвач, съгласно настоящия дял.

               3.Обединеното кралство не изисква от въздушните превозвачи да предоставят елементи от PNR данни, които още не са събрани или не са държани от въздушния превозвач с цел резервиране.

               4.Обединеното кралство заличава при получаването им данни, които са му били предадени от въздушен превозвач съгласно настоящия дял, ако този елемент на данните не е упоменат в ПРИЛОЖЕНИЕ LAW-2.

               Член LAW.PNR.22: Полицейско и съдебно сътрудничество

               1.Компетентният орган в Обединеното кралство обменя с Европол или Евроюст в рамките на съответните им мандати или със ЗДП на държавите членки цялата необходима и целесъобразна аналитична информация, съдържаща PNR данни, възможно най-скоро в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.

               2.По искане на Европол или Евроюст в рамките на съответните им мандати или на ЗДП на държава членка компетентният орган в Обединеното кралство обменя PNR данни, резултатите от обработването на тези данни или аналитична информация, съдържаща PNR данни, в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.

               3.ЗДП на държавите членки обменят с компетентния орган в Обединеното кралство цялата необходима и целесъобразна аналитична информация, съдържаща PNR данни, възможно най-скоро в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.

               4.По искане на компетентния орган в Обединеното кралство ЗДП на държавите членки обменят PNR данни,  резултатите от обработването на тези данни или аналитична информация, съдържаща PNR данни, в конкретни случаи, когато това е необходимо за предотвратяване, разкриване, разследване или наказателно преследване на тероризъм или тежко престъпление.

               5.Страните гарантират, че информацията, посочена в параграфи 1—4, се обменя в съответствие със споразуменията и договореностите в областта на правоприлагането или обмена на информация между Обединеното кралство и Европол, Евроюст или съответната държава членка. По-конкретно, обменът на информация с Европол по настоящия член се осъществява по сигурната линия за връзка, създадена за обмен на информация чрез Европол.

               6.Компетентният орган в Обединеното кралство и ЗДП на държавите членки гарантират, че се обменя само минималният обем PNR данни по силата на параграфи 1—4.

               Член LAW.PNR.23: Недискриминация

               Обединеното кралство гарантира, че защитните мерки, прилагани при обработването на PNR данните, важат за всички физически лица при равни условия без незаконна дискриминация.

               Член LAW.PNR.24: Използване на специални категории лични данни

               По силата на настоящия дял се забранява всякакво обработване на специални категории лични данни. Доколкото PNR данните, които се предават на компетентния орган в Обединеното кралство, съдържат специални категории лични данни, същият изтрива подобни данни.

               Член LAW.PNR.25: Сигурност и цялост на данните

               1.Обединеното кралство въвежда регулаторни, процедурни или технически мерки, за да защити PNR данните срещу непреднамерен, незаконен или неразрешен достъп, обработване или загуба.

               2.Обединеното кралство гарантира проверка на съответствието и защитата, сигурността, поверителността и целостта на данните. В тази връзка Обединеното кралство:

               (a)прилага към PNR данните процедури за криптиране, разрешаване и документиране;

               (b)ограничава достъпа до PNR данни до кръга на упълномощените служители;

               (c)държи PNR данните в сигурна физическа среда, която е защитена с контрол на достъпа; и

               (d)въвежда механизъм, който осигурява запитванията за PNR данни да се извършват по начин, съответстващ на член LAW.PNR.20 [Цели на използването на PNR данни].

               3.Ако е осъществен достъп или разкриване на PNR данните на физическо лице без разрешение, Обединеното кралство предприема мерки, за да уведоми това лице, да намали риска от вреди и да предприеме коригиращи действия.

               4.Компетентният орган в Обединеното кралство без отлагане уведомява Специализирания комитет по правоприлагане и съдебно сътрудничество за евентуални съществени случаи на непреднамерен, незаконен или неразрешен достъп, обработване или загуба на PNR данни.

               5.Обединеното кралство гарантира, че всяко нарушение на сигурността на данните, по-специално водещо до непреднамерено или незаконно унищожаване или непреднамерена загуба, промяна, неразрешено разкриване или достъп, или всяка незаконна форма на обработване подлежи на ефективни и възпиращи коригиращи мерки, които могат да включват санкции.

               Член LAW.PNR.26: Прозрачност и осведомяване на пътниците

               1.Компетентният орган в Обединеното кралство публикува на своя уебсайт следната информация:

               (a)списък на законодателството, разрешаващо събирането на PNR данни;

               (b)целите на събирането на PNR данни;

               (c)начина за защита на PNR данните;

               (d)начина и степента, до която могат да бъдат разкрити PNR данни;

               (e)информация относно правата на достъп, коригиране, добавяне на бележки и средствата за правна защита; и

               (f)информация за контакт с цел отправяне на запитвания.

               2.Страните работят със заинтересовани трети страни, напр. браншовете на авиацията и пътуванията по въздух, за насърчаване на прозрачността в момента на резервация за целите на събирането, обработването и използването на PNR данните и за това как може да се поискат достъп, корекция и средства за правна защита. Въздушните превозвачи предоставят на пътниците ясна и съдържателна информация относно предаването на PNR данни по настоящия дял, в т.ч. подробности за получаващия орган, целта на предаването и правото да се изиска от получаващия орган достъп до и корекция на личните данни на пътника, които са били предадени.

               3.Ако PNR данните, съхранявани в съответствие с член LAW.PNR.28 [Съхраняване на PNR данни] са били използвани съгласно условията, описани в член LAW.PNR.29 [Условия за използването на PNR данни] или са били разкрити съгласно член LAW.PNR.31 [Разкриване в Обединеното кралство] или член LAW.PNR.32 [Разкриване извън Обединеното кралство],  Обединеното кралство писмено уведомява съответните пътници, индивидуално и в разумен срок, след като вече няма опасност това уведомление да попречи на разследванията от съответните държавни органи и доколкото имащата отношение информация за връзка с пътниците е на разположение или може да бъде изтеглена чрез полагане на разумни усилия. Уведомлението включва информация за това как физическото лице може да търси защита по административен или съдебен ред.

               Член LAW.PNR.27: Автоматична обработка на PNR данните

               1.Компетентният орган в Обединеното кралство гарантира, че автоматичната обработка на PNR данните се основава на недискриминационни, конкретни и надеждни предварително възприети модели и критерии, които да му позволят:

               (a)да постигне резултати в установяването на физически лица, за които има основателно подозрение за замесеност или участие в тероризъм или тежко престъпление; или

               (b)при изключителни обстоятелства, да защити жизнените интереси на което и да било физическо лице, както е описано в член LAW.PNR.20 [Цели на използването на PNR данни].

               2.Компетентният орган в Обединеното кралство гарантира, че базите данни, с които ще се сравняват PNR данните, са надеждни, актуални и ограничени до тези, които се използват от него във връзка с целите, описани в член LAW.PNR.20 [Цели на използването на PNR данни].

               3.Обединеното кралство не взема никакви решения, които оказват значително неблагоприятно въздействие върху физическо лице, единствено въз основа на автоматична обработка на PNR данни.

               Член LAW.PNR.28: Съхраняване на PNR данни

               1.Обединеното кралство не съхранява PNR данни в продължение на повече от пет години от датата, на която е получило PNR данните.

               2.Не по-късно от шест месеца от посоченото в параграф 1 предаване на PNR данни всички PNR данни се деперсонализират чрез прикриване на следните елементи, които могат да послужат за непосредствено идентифициране на пътника, за когото се отнасят, или на друго физическо лице:

               (a)имена, включително имената на други пътници, съдържащи се в PNR данните, и броят пътниците, пътуващи заедно, съдържащ се в PNR данните;

               (b)адреси, телефонни номера и информация за електронна връзка с пътника, лицата, направили резервацията за полета на пътника, лицата, чрез които може да се осъществи връзка с пътника, използващ въздушен транспорт, и лицата, които трябва да бъдат уведомени в случай на извънредна ситуация;

               (c)цялата налична информация за плащането и фактурирането, доколкото тя съдържа данни, които биха могли да послужат за идентифицирането на физическо лице;

               (d)информация за редовни пътници;

               (e)друга допълнителна информация (OSI), специална служебна информация (SSI) и специална информация във връзка със служебно запитване, доколкото тя съдържа данни, които биха могли да послужат за идентифицирането на физическо лице; и

               (f)данни от предварителна информация за пътниците (API), които са били събрани.

               3.Компетентният орган в Обединеното кралство може да разкрие PNR данни само ако това е необходимо за извършването на разследвания на целите, посочени в член LAW.PNR.20 [Цели на използването на PNR данните]. Достъп до тези неприкрити PNR данни имат само ограничен брой специално упълномощени служители.

               4.Независимо от параграф 1, Обединеното кралство заличава PNR данните на пътниците след отпътуването им от страната, освен ако от оценка на риска не е явно, че тези данни е необходимо да бъдат съхранени. За да се установи такава нужда, Обединеното кралство посочва обективни доказателства, от които може да се направи извод, че някои пътници са рискови от гледна точна на борбата с тероризма и тежките престъпления.

               5.За целите на параграф 4, освен ако не е налице информация за точната дата на отпътуването, за дата на отпътуването следва да се приеме последният ден от срока на максималния законен престой на съответния пътник в Обединеното кралство.

               6.Използването на данните, съхранени съгласно настоящия член, е в зависимост от условията, определени в член LAW.PNR.29 [Условия за използването на PNR].

               7.Независим административен орган в Обединеното кралство оценява ежегодно възприетия от Обединеното необходимостта от съхраняване на PNR данните съгласно параграф 4.

               8.Независимо от параграфи 1, 2 и 4 Обединеното кралство има право да съхранява PNR данните, изисквани за конкретно действие, преглед, разследване, принудителна мярка, съдебно производство, наказателно преследване или налагане на санкции, до приключването им.

               9.Обединеното кралство заличава PNR данните в края на периода на съхраняване на PNR данните.

               10.Параграф 11 се прилага към специалните обстоятелства, които възпрепятстват Обединеното кралство да извърши техническите адаптации, необходими за трансформирането на системите за обработване на PNR, които Обединеното кралство използваше, докато към него се прилагаше правото на Съюза, в системи, които ще позволяват заличаването на PNR данни в съответствие с параграф 4.

               11.Обединеното кралство може да предвиди временни дерогации от параграф 4 за преходен период, чиято продължителност е предвидена в параграф 13, докато Обединеното кралство извърши техническите адаптации възможно най-скоро. По време на преходния период компетентният орган в Обединеното кралство предотвратява използването на PNR данните, които трябва да бъдат заличени в съответствие с параграф 4, чрез прилагането на следните допълнителни защитни мерки към тези PNR данни:

               (a)PNR данните са достъпни само за ограничен брой упълномощени длъжностни лица и само когато този достъп е необходим, за да се определи дали PNR данните следва да бъдат заличени в съответствие с параграф 4;

               (b)искането за използване на PNR данните се отхвърля, когато данните трябва да бъдат заличени в съответствие с параграф 4, и вече не се предоставя достъп до тези данни, когато документацията, посочена в буква г) от настоящия параграф, сочи, че има по-ранно искане за използване, което е било отхвърлено;

               (c)заличаването на PNR данните се извършва възможно най-скоро, като се полагат най-големите усилия за това и се вземат под внимание специалните обстоятелства, посочени в параграф 10;  и

               (d)в съответствие с член LAW.PNR.30 [Регистриране и документиране на обработването на PNR данни] посоченото по-долу се документира и тази документация се предоставя на независимия административен орган, посочен в параграф 7 от настоящия член:

               (I)искания за използване на PNR данните;

               (II)датата и часът на достъпа до PNR данните с цел да се прецени дали PNR данните трябва да се заличат;

               (III)отхвърлянето на искането за използване на PNR данните въз основа на това, че PNR данните е трябвало да бъдат заличени съгласно параграф 4, включително датата и часът на отхвърлянето; и

               (IV)датата и часът на заличаване на PNR данните в съответствие с буква в) от настоящия параграф.

               12.Девет месеца след влизането в сила на настоящото споразумение и една година след това, ако преходният период бъде удължен с една година, Обединеното кралство предоставя на Специализирания комитет по правоприлагане и съдебно сътрудничество:

               (a)доклад от независимия административен орган, посочен в параграф 7 от настоящия член, който съдържа становището на надзорния орган на Обединеното кралство, посочен в член LAW.GEN.4 [Защита на личните данни], параграф 3, дали защитните мерки, предвидени в параграф 11 от настоящия член, са били ефективно приложени; и

               (b)оценката на Обединеното кралство дали специалните обстоятелства, посочени в параграф 10 от настоящия член, продължават да са налице, заедно с описание на положените усилия за транформиране на системите на Обединеното кралство за обработване на PNR в системи, които ще позволят PNR данните да бъдат заличени в съответствие с параграф 4 от настоящия член.

               13.Специализираният комитет по правоприлагане и съдебно сътрудничество провежда заседание в рамките на една година от влизането в сила на насттоящото споразумение, за да разгледа доклада и оценката, предоставени по параграф 12. Когато специалните обстоятелства, посочени в параграф 10, продължават да са налице, Съветът за партньорство удължава с една година преходния период, посочен в параграф 11. Съветът за партньорство удължава преходния период с още една, последна година при същите условия и съгласно същата процедура като за първото удължаване, при което е бил отбелязан значителен напредък, въпреки че все още не е било възможно системите на Обединеното кралство за обработване на PNR да бъдат трансформирани в системи, които ще позволят PNR данните да бъдат заличени в съответствие с параграф 4.

               14.Ако Обединеното кралство смята, че отказът на Съвета за партньорство да предостави някое от тези удължавания, не е обоснован, то може да спре прилагането на настоящия дял с едномесечно предизвестие.

               15.На третата година от датата на влизане в сила на настоящото споразумение параграфи 10—14 спират да се прилагат.

               Член LAW.PNR.29: Условия за използването на PNR данни

               1.Компетентният орган в Обединеното кралство може да използва PNR данните, съхранени съгласно член LAW.PNR.28 [Съхраняване на PNR данни], за цели, различни от проверки по сигурността и граничния контрол, в т.ч. за разкриване съгласно член LAW.PNR.31 [Разкриване в Обединеното кралство] и член LAW.PNR.32 [Разкриване извън Обединеното кралство], само когато нови обстоятелства, базирани на обективни основания, сочат, че PNR данните на един или повече пътници биха могли да дадат ефикасен принос за постигането на целите, описани в член LAW.PNR.20 [Цели на използването на PNR данни].

               2.Използването на PNR данни от компетентния орган в Обединеното кралство съгласно параграф 1 подлежи на предварителен преглед от съд или от независим административен орган в Обединеното кралство въз основа на мотивирано искане от компетентния орган в Обединеното кралство, подадено съгласно националната правна рамка на процедурите по предотвратяване, разкриване или наказателно преследване на престъпления, със следните изключения:

               (a)в случаи на убедително доказана срочност; или

               (b)за доказване на надеждността и актуалността на предварително въведените модели и критерии, на които се основава автоматичната обработка на PNR данните или за определяне на нови модели и критерии за такова обработване.

               Член LAW.PNR.30: Регистриране и документиране на обработването на PNR данни

               Компетентният орган в Обединеното кралство регистрира и документира обработването на PNR данни. Той използва това регистриране и документиране единствено:

               (a)за да извършва самоконтрол и да проверява законността на обработването на данни;

               (b)за да се гарантира целостта на данните;

               (c)за да гарантира сигурността на обработването на данните; и

               (d)за да гарантира контрол.

               Член LAW.PNR.31: Разкриване в Обединеното кралство

               1.Компетентният орган в Обединеното кралство не разкрива PNR данни пред други публични органи в Обединеното кралство, освен когато са изпълнени следните условия:

               (a)PNR данните се разкриват пред публични органи, чиито функции са пряко свързани с целите, изброени в член LAW.PNR.20 [Цели на използването на PNR данни];

               (b)PNR данните се разкриват само при разглеждане на всеки случай поотделно;

               (c)разкриването е необходимо при особени обстоятелства и за целите, описани в член LAW.PNR.20 [Цели на използването на PNR данни];

               (d)разкрива се само минималният обем PNR данни;

               (e)получаващият публичен орган осигурява защита, равностойна на защитните мерки, описани в настоящия дял; и

               (f)получаващият публичен орган не разкрива PNR данните на друго образувание освен ако разкриването не е разрешено от компетентния орган в Обединеното кралство в съответствие с условията, определени в настоящия параграф.

               2.Когато се предава аналитична информация, съдържаща PNR данни, получени по силата на настоящия дял, се спазват защитните мерки, описани в настоящия член.

               Член LAW.PNR.32: Разкриване извън Обединеното кралство

               1.Обединеното кралство гарантира, че компетентният орган в Обединеното кралство не разкрива PNR данни пред публични органи в трети държави, освен когато са изпълнени всички следни условия:

               (a)PNR данните се разкриват пред публични органи, чиито функции са пряко свързани с целите, изброени в член LAW.PNR.20 [Цели на използването на PNR данни];

               (b)PNR данните се разкриват само при разглеждане на всеки случай поотделно;

               (c)PNR данните се разкриват само ако се налага за целите, изброени в член LAW.PNR.20 [Цели на използването на PNR данни];

               (d)разкрива се само минималният обем PNR данни; и

               (e)третата държава, пред която се разкриват данните, е сключила споразумение със Съюза, предвиждащо защита на личните данни съпоставима с настоящото споразумение, или е обект на решение на Европейската комисия съгласно законодателството на Съюза, с което се установява, че третата държава осигурява достатъчно равнище на защита на данните по смисъла на законодателството на Съюза.

               2.Като изключение от параграф 1, буква д) компетентният орган в Обединеното кралство може да предава PNR данни на трета държава, ако:

               (a)ръководителят на този орган или високопоставен служител, специално упълномощен от органа, смята, че разкриването е необходимо за предотвратяването и разследването на сериозна и непосредствена заплаха за обществената сигурност или за защитата на жизнените интереси на физическо лице; и

               (b)третата държава предоставя писмено уверение съгласно договореност, споразумение или друго, че информацията се защитава в съответствие със защитните мерки, приложими съгласно правото на Обединеното кралство към обработването на PNR данни, получени от Съюза, включително защитните мерки, определени в настоящия дял.

               3.Предаването в съответствие с параграф 2 от настоящия член се документира. Тази документация се предоставя на надзорния орган, посочен в член LAW.GEN.4 [Защита на личните данни], параграф 3, при поискване, включително датата и часа на предаването, информация относно получаващия орган, обосноваване на предаването и предадените PNR данни.

               4.Ако в съответствие с параграф 1 или параграф 2, компетентният орган в Обединеното кралство разкрива PNR данни, събрани съгласно настоящия дял и с произход от държава членка, компетентният орган в Обединеното кралство възможно най-скоро уведомява властите на въпросната държава членка за разкриването. Обединеното кралство извършва това уведомяване в съответствие със споразуменията или договореностите в областта на правоприлагането или предоставянето на информация между Обединеното кралство и тази държава членка.

               5.Когато се предава аналитична информация, съдържаща PNR данни, получени по силата на настоящия дял, се спазват защитните мерки, описани в настоящия член.

               Член LAW.PNR.33: Метод на предаване

               Въздушните превозвачи предават PNR данните на компетентния орган в Обединеното кралство изключително въз основа на метода за предаване „push“, чрез който въздушните превозвачи предават PNR данните в базата данни на компетентния орган в Обединеното кралство, и в съответствие със следните процедури, които трябва да бъдат спазени от въздушните превозвачи, с които те:

               (a)да предават PNR данните по електронен път в съответствие с техническите изисквания на компетентния орган в Обединеното кралство или в случай на технически проблем — по всякакъв друг подходящ начин, който осигурява подходяща степен на сигурност на данните;

               (b)да предават PNR данните, като използват договорен формат на съобщенията; и

               (c)да предават PNR данните по сигурен начин, като използват широко достъпни протоколи, изисквани от компетентния орган в Обединеното кралство.

               Член LAW.PNR.34: Честота на предаване

               1.Компетентният орган в Обединеното кралство изисква от въздушните превозвачи да предават PNR данните:

               (a)първоначално не по-рано от 96 часа преди обявения час на излитане;  и

               (b)не повече от пет пъти, както е посочено от компетентния орган в Обединеното кралство.

               2.Компетентният орган в Обединеното кралство разрешава на въздушните превозвачи да ограничат предаването на данни, посочено в буква б) от параграф 1, до актуализиране на PNR данните, предадени съгласно буква а) от същия параграф.

               3.Компетентният орган в Обединеното кралство уведомява въздушните превозвачи за определените часове за предаване.

               4.В конкретни случаи когато има сведения, че е необходим допълнителен достъп до PNR данни, за да се реагира на конкретна заплаха, свързана с целите, описани в член LAW.PNR.20 [Цели на използването на PNR данни], компетентният орган в Обединеното кралство може да изиска от въздушен превозвач да предостави PNR данни преди, между или след плановите предавания. При упражняването на тази преценка компетентният орган в Обединеното кралство действа премерено и пропорционално и използва метода на предаване, описан в член LAW.PNR.33 [Метод на предаване].

               Член LAW.PNR.35: Сътрудничество

               Компетентният орган в Обединеното кралство и ЗДП в държавите членки си сътрудничат за осигуряване на съгласуваност на режимите си за обработване на PNR данни по начин, който допълнително укрепва сигурността на гражданите на Обединеното кралство, на Съюза и на други места.

               Член LAW.PNR.36: Изключване на дерогация

               Настоящият дял не трябва да се тълкува като дерогация от задължение между Обединеното кралство и държавите членки или трети държави за отправяне или отговаряне на искане в рамките на инструмент за взаимопомощ.

               Член LAW.PNR.37: Консултации и преглед

               1.Страните се уведомяват взаимно за всички мерки, които могат да бъдат приведени в действие и да засегнат настоящия дял.

               2.При извършването на съвместни прегледи по настоящия дял, както е упоменато в член LAW.OTHER.135 [Преглед и оценка], параграф 1, страните отделят особено внимание на необходимостта и пропорционалността на обработването и съхранението на PNR данни за всяка от целите, описани в член LAW.PNR.20 [Цели на използването на PNR данни]. Съвместните прегледи включват също проверка на това как компетентният орган в Обединеното кралство е гарантира, че предварително възприетите модели, критерии и бази данни, упоменати в член LAW.PNR.27 [Автоматична обработка на PNR данните] са надеждни, относими и актуални, имайки предвид статистическите данни.

               Член LAW.PNR 38: Спиране на сътрудничеството по настоящия дял

               1.Ако някоя от страните смята, че продължаването на сътрудничеството по настоящия дял вече не е целесъобразно, тя може да уведоми другата страна, че възнамерява да спре прилагането на настоящия дял. След такова уведомление страните започват консултации.

               2.Ако до шест месеца от това уведомление страните не постигнат договореност, всяка от страните може да реши да спре прилагането на настоящия дял за период до шест месеца. Преди изтичането на този период страните могат да се договорят да удължат спирането на прилагането за допълнителен период до шест месеца. Ако до края на периода на спирането страните не постигнат договореност относно настоящия дял, той престава да се прилага на първия ден от месеца след изтичането на периода на спирането, освен ако уведомяващата страна не информира другата страна, че желае да оттегли уведомлението. В такъв случай действието разпоредбите на настоящия дял се възстановява.

               3.Ако прилагането на настоящия дял е спряно по силата на настоящия член, Специализираният комитет по правоприлагане и съдебно сътрудничество заседава, за да вземе решение относно необходимите стъпки, за да се гарантира, че всяко сътрудничество, започнато съгласно настоящия дял и засегнато от спирането, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящия дял преди спирането на прилагането на съответните разпоредби, страните гарантират, че след влизането в сила на спирането нивото на защита при предаването на личните данни се запазва.

               Дял IV: Сътрудничество относно оперативната информация

               Член LAW.OPCO.1: Сътрудничество относно оперативната информация

               1.Целта на настоящия дял е страните да гарантират, че компетентните органи в Обединеното кралство и в държавите членки са в състояние, при спазване на условията на националното си право, в рамките на правомощията си и доколкото това не е предвидено в други дялове на настоящата част, да си оказват взаимно съдействие чрез предоставянето на нужна информация за целите на:

               (a)предотвратяването, разследването, разкриването или наказателното преследване на престъпления;

               (b)изпълнението на наказания за престъпления;

               (c)защитата от и предотвратяването на заплахи за обществената безопасност;  и

               (d)предотвратяването и борбата с изпирането на пари и финансирането на тероризма.

               2.За целите на настоящия дял „компетентен орган“ означава национален полицейски, митнически или друг орган, оправомощен съгласно националното право да предприема дейности за целите, посочени в параграф 1.

               3.Информация, включително информация за издирвани или изчезнали лица или предмети, може да бъде поискана от компетентен орган в Обединеното кралство или в държава членка или да бъде спонтанно предоставена на компетентен орган в Обединеното кралство или в държава членка. Информация може да бъде предоставена в отговор на искане или спонтанно при спазване на условията на националното право, което се прилага към предоставящия компетентен орган, и в рамките на правомощията му.

               4.Информация може да бъде поискана и предоставена, доколкото условията съгласно националното право, което се прилага към молещия или предоставящия компетентен орган, не изискват искането или предоставянето на информация да се извършва или изпраща посредством съдебни органи.

               5.При спешни случаи предоставящият компетентен орган отговаря на искане или предоставя спонтанно информацията възможно най-скоро.

               6.Към момента на отправяне на искането или на по-късен етап компетентен орган на молещата държава може, в съответствие с приложимото национално право, да поиска съгласието на предоставящата държава информацията да бъде използвана за доказателствени цели в производства пред съдебен орган. Предоставящата държава може, при спазване на условията в дял VIII [Правна взаимопомощ] и на условията съгласно националното право, което се прилага към нея, да даде съгласие информацията да бъде използвана за доказателствени цели пред съдебен орган в молещата държава. По същия начин, когато информацията се предоставя спонтанно, предоставящата държава може да даде съгласие информацията да бъде използвана за доказателствени цели пред съдебен орган в получаващата държава. Когато не е дадено съгласие съгласно настоящия параграф, получената информация не се използва за доказателствени цели в производства пред съдебен орган.

               7.Предоставящият компетентен орган може, съгласно съответното национално право, да постави условия относно използването на предоставената информация.

               8.По силата на настоящия дял компетентен орган може да предостави всякаква информация, с която разполага, при спазване на условията на националното право, което се прилага към него, и в рамките на правомощията му. Това може да включва информация от други източници единствено ако по-нататъшното предаване на тази информация е разрешено в рамката, съгласно която информацията е била получена от предоставящия компетентен орган.

               9.Информация съгласно настоящия дял може да се предоставя чрез всякакви подходящи канали за връзка, включително сигурната линия за връзка, която служи за предоставянето на информация чрез Европол.

               10.Настоящият член не засяга действието или сключването на двустранни споразумения между Обединеното кралство и държавите членки, при условие че държавите членки действат в съответствие с правото на Съюза. Той не засяга също така други правомощия на компетентните органи в Обединеното кралство или в държавите членки съгласно приложимото национално или международно право за предоставяне на съдействие чрез споделяне на информация за целите, определени в параграф 1.

               Дял V: Сътрудничество с Европол

               Член LAW.EUROPOL.46: Цел

               Целта на настоящия дял е да бъдат установени отношения на сътрудничество между Европол и компетентните органи на Обединеното кралство, за да бъдат подпомогнати и засилени действията на държавите членки и на Обединеното кралство, както и взаимното им сътрудничество по предотвратяване и борба с тежките престъпления, тероризма и видовете престъпления, които засягат общ интерес обхванат от политика на Съюза, както е упоменато в член LAW.EUROPOL.48 [Видове престъпления].

               Член LAW.EUROPOL.47: Определения

               За целите на настоящия дял се прилагат следните определения:

               (a)„Европол“ означава Агенцията на Европейския съюз за сътрудничество в областта на правоприлагането, създадена с Регламент (ЕС) 2016/794
                  79
                („Регламентът за Европол“);

               (b)„компетентен орган“ означава за Съюза — Европол, а за Обединеното кралство — правоприлагащ орган съгласно националното законодателство, отговарящ по националното законодателство за предотвратяване и борба с престъпленията.

               Член LAW.EUROPOL.48: Видове престъпления

               1.Сътрудничеството, както е установено по настоящия дял, е свързано с видовете престъпления от компетентността на Европол, както са изброени в ПРИЛОЖЕНИЕ LAW-3, включително свързаните престъпления.

               2.Свързани престъпления са престъпленията, извършени с цел набавяне на средства за извършване на видовете престъпления, упоменати в параграф 1, престъпленията, извършени с цел подпомагане или извършване на такива деяния, и престъпленията, извършени за осигуряване на безнаказаност на такива деяния.

               3.При промяна в списъка на видовете престъпления, за които Европол е компетентна съгласно законодателството на Съюза, Специализираният комитет по правоприлагане и съдебно сътрудничество може, по предложение от Съюза, да измени съответно ПРИЛОЖЕНИЕ LAW-3 от датата на влизане в сила на промяната в компетентността на Европол.

               Член LAW.EUROPOL.49: Обхват на сътрудничеството

               В допълнение към обмена на лични данни при условията, посочени в настоящия дял, и в съответствие със задачите на Европол, описани в Регламента за Европол, сътрудничеството може да включва по-специално:

               (a)обмен на информация като специализирани познания;

               (b)общи ситуационни доклади;

               (c)резултати от стратегически анализ;

               (d)информация за процедури по наказателно разследване;

               (e)информация за методите за предотвратяване на престъпления;

               (f)участие в дейности по обучение; и

               (g)предоставяне на съвети и съдействие в отделни наказателни разследвания, както и оперативно сътрудничество.

               Член LAW.EUROPOL.50: Национални звена за контакт и служители за връзка

               1.Обединеното кралство определя национално звено за контакт, което да действа като централно звено за контакт между Европол и компетентните органи в Обединеното кралство.

               2.Обменът на информация между Европол и компетентните органи в Обединеното кралство се извършва между Европол и националното звено за контакт, посочено в параграф 1. Това обаче не изключва прекия обмен на информация между Европол и компетентните органи в Обединеното кралство, ако бъде счетено за целесъобразно както от Европол, така и от съответния компетентни органи.

               3.Националното звено за контакт ще бъде също централното звено за контакт във връзка с прегледа, поправките и изтриването на личните данни.

               4.За улесняване на сътрудничеството, установено съгласно настоящия дял, Обединеното кралство командирова един или повече служители за връзка в Европол. Европол може да командирова един или повече служители за връзка в Обединеното кралство.

               5.Обединеното кралство осигурява неговите служители за връзка да имат бърз и, когато е технически възможно, пряк достъп до съответните национални бази данни в Обединеното кралство, които са им необходими за изпълнение на задълженията им.

               6.Броят на служителите за връзка, подробностите за задачите им, техните права и задължения и свързаните с тях разходи се уреждат с работни договорености, сключени между Европол и компетентните органи в Обединеното кралство, както е упоменато в член LAW.EUROPOL.59 [Работни и административни договорености].

               7.Служителите за връзка от Обединеното кралство и представителите на компетентните органи в Обединеното кралство могат да бъдат канени на работни съвещания. Служителите за връзка от държавите членки и служителите за връзка от трети държави, представителите на компетентните органи от държавите членки и трети държави, персоналът на Европол и други заинтересовани страни могат да присъстват на заседания, организирани от служителите за връзка или от компетентните органи в Обединеното кралство.

               Член LAW.EUROPOL.51: Обмен на информация

               1.Обменът на информация между компетентните органи се извършва в съответствие с целта и разпоредбите на настоящия дял. Лични данни се обработват само за конкретните цели, посочени в параграф 2.

               2.Компетентните органи ясно посочват, най-късно в момента на предаване на лични данни, конкретната цел или цели, за които се предават личните данни. При предаване на Европол целта или целите на подобно предаване се определят в съответствие с конкретните цели на обработването, описани в Регламента за Европол. Ако предаващият компетентен орган не е направил това, получаващият компетентен орган, в съгласие с предаващия орган, обработва личните данни, за да определи тяхната значимост и целта или целите, за които обработването на личните данни следва да продължи. Компетентните органи могат да обработват лични данни за цел, различна от тази, за която те са били предоставени, само ако това им бъде разрешено от предаващия компетентен орган.

               3.Компетентните органи, които получават личните данни, поемат ангажимент в смисъл, че тези данни ще бъдат обработвани само за целта, за която са били предадени. Личните данни се изтриват веднага след като престанат да бъдат необходими за целта, за която са били предадени.

               4.Европол и компетентните органи в Обединеното кралство определят, без неоправдано забавяне и не по-късно от шест месеца след получаването на личните данни, дали и до каква степен тези лични данни са необходими за целта, за която са били предадени, и уведомяват за това предаващия орган.

               Член LAW.EUROPOL.52: Ограничения на достъпа до и по-нататъшното използване на предадените лични данни

               1.В момента на предаване на лични данни предаващият компетентен орган може да постави ограничения върху достъпа до тях или върху по-нататъшното им използване при общи или специални условия, включително що се отнася до тяхното по-нататъшно предаване, заличаване или унищожаване след определен период от време или по-нататъшното им обработване. Ако необходимостта от подобни ограничения стане ясна след като личните данни са били предадени, предаващият компетентен орган уведомява съответно получаващия компетентен орган.

               2.Получаващият компетентен орган спазва всички ограничения на достъпа до или по-нататъшното използване на личните данни, означени от предаващия компетентен орган както е описано в параграф 1.

               3.Всяка страна гарантира, че информацията, предадена съгласно настоящия дял, е била събрана, съхранявана и предадена съгласно съответната ѝ правна рамка. Всяка страна гарантира, доколкото е възможно, че тази информация не е била получена в нарушение на правата на човека. Тази информация не се предава, ако, доколкото е разумно предвидимо, тя би могла да се използва за искане, произнасяне или изпълнение на смъртна присъда или на каквато и да било форма на жестоко или нехуманно отношение.

               Член LAW.EUROPOL.53: Различни категории субекти на данни

               1.Предаването на лични данни по отношение на пострадали от престъпления, свидетели или други лица, които могат да предоставят информация относно престъпления, или по отношение на лица под осемнадесетгодишна възраст се забранява, освен ако това предаване е строго необходимо и пропорционално в отделни случаи за предотвратяване или борба с престъпления.

               2.Обединеното кралство и Европол гарантират поотделно, че обработването на лични данни съгласно параграф 1 подлежи на допълнителни защитни мерки, в т.ч. ограничения на достъпа, допълнителни мерки за защита и ограничения на по-нататъшните предавания.

               Член LAW.EUROPOL.54: Улесняване на движението на лични данни между Обединеното кралство и Европол

               В интерес на постигането на взаимни ползи страните полагат усилия да си сътрудничат в бъдеще с цел да гарантират, че обменът на данни между Европол и компетентните органи в Обединеното кралство се извършва възможно най-бързо, и да обмислят включването на нови процеси и технически развития, които могат да спомогнат за тази цел, като едновременно с това отчитат факта, че Обединеното кралство не е държава членка.

               Член LAW.EUROPOL.55: Оценка на надеждността на източника и точността на информацията

               1.Компетентните органи посочват доколкото е възможно, най-късно в момента на предаване на информацията, надеждността на източника на информацията въз основа на следните критерии:

               (a)когато няма съмнение относно достоверността, надеждността и компетентността на източника или ако информацията е предоставена от източник, който в миналото се е доказал като надежден във всички случаи;

               (b)когато информацията е предоставена от източник, който в повечето случаи се е доказал като надежден;

               (c)когато информацията е предоставена от източник, който в повечето случаи се е доказал като ненадежден;

                  (d)когато надеждността на източника не може да бъде оценена.

               2.Компетентните органи посочват доколкото е възможно, най-късно в момента на предаване на информацията, точността на информацията въз основа на следните критерии:

               (a)информация, чиято точност е несъмнена;

               (b)информация, която е известна лично на източника, но не е известна лично на служителя, който я предава;

               (c)информация, която не е известна лично на източника, но е потвърдена от друга, вече записана информация;

               (d)информация, която не е известна лично на източника и не може да бъде потвърдена.

               3.Ако въз основа на информацията, с която вече разполага, получаващият компетентен орган стигне до заключението, че оценката на информацията или на нейния източник, предоставена от предаващия компетентен орган съгласно параграфи 1 и 2, следва да бъде коригирана, той уведомява този компетентен орган и прави опит да договори изменение на оценката. Получаващият компетентен орган не променя оценката на получената информация или на нейния източник без такава договореност.

               4.Ако компетентен орган получи информация без оценка, той прави опит, доколкото е осъществимо и по възможност съгласувано с предаващия компетентен орган, да оцени надеждността на източника или точността на информацията въз основа на информация, с която вече разполага.

               5.Ако не може да се направи надеждна оценка, информацията се оценява, както е посочено в параграф 1, буква г) и параграф 2, буква г).

               Член LAW.EUROPOL.56: Сигурност на обмена на информация

               1.Техническите и организационните мерки, въведени за гарантиране на сигурността на обмена на информация по настоящия дял, се определят в административни договорености между Европол и компетентните органи в Обединеното кралство, както е упоменато в член LAW.EUROPOL.59 [Работни и административни договорености].

               2.Страните се договарят относно установяването, внедряването и експлоатацията на сигурна линия за връзка за целите на обмена на информация между Европол и компетентните органи в Обединеното кралство.

               3.Административните договорености между Европол и компетентните органи в Обединеното кралство, както са посочени в член LAW.EUROPOL.58 [Обмен на чувствителна некласифицирана и на класифицирана информация], уреждат сроковете и условията на използване на сигурната линия за връзка.

               Член LAW.EUROPOL.57: Отговорност за неразрешено или неправилно обработване на лични данни

               1.Компетентните органи носят отговорност, съгласно своите съответни правни рамки, за евентуални вреди, причинени на физически лица поради правни или фактически грешки в обменяната информация. За да се избегне отговорност съгласно техните съответни правни рамки към ощетена трета страна, нито Европол, нито компетентните органи в Обединеното кралство могат да претендират, че съответният друг компетентен орган е предал неточна информация.

               2.Ако срещу Европол или компетентните органи в Обединеното кралство бъдат присъдени щети поради използване от тях на информация, която е била погрешно предадена от насрещната страна или предадена в резултат на неизпълнение от насрещната страна на нейни задължения, сумата, платена като компенсация по параграф 1 от Европол или от компетентните органи в Обединеното кралство, се възстановява от насрещната страна, освен ако информацията не е била използвана в разрез с настоящия дял.

               3.Европол и компетентните органи в Обединеното кралство не изискват от насрещната страна заплащане за наказателни или некомпенсационни обезщетения съгласно параграфи 1 и 2.

               Член LAW.EUROPOL.58: Обмен на класифицирана и на чувствителна некласифицирана информация

               Обменът и защитата на класифицирана и на чувствителна некласифицирана информация, ако е необходимо съгласно настоящия дял, се уреждат с работни и административни договорености, както е упоменато в член LAW.EUROPOL.59 [Работни и административни договорености], между Европол и компетентните органи в Обединеното кралство.

               Член LAW.EUROPOL.59: Работни и административни договорености

               1.Подробностите за сътрудничеството между Обединеното кралство и Европол, както е подходящо с цел допълване и изпълнение на разпоредбите на настоящия дял, са предмет на работни договорености в съответствие с член 23, параграф 4 от Регламента за Европол и на административни договорености в съответствие с член 25, параграф 1 от Регламента за Европол, сключени между Европол и компетентните органи в Обединеното кралство.

               2.Без да се засягат разпоредбите на настоящия дял и отразявайки статута на Обединеното кралство, което не е държава членка, Европол и компетентните органи в Обединеното кралство включват, с решение на управителния съвет на Европол, в работните договорености или в административните договорености, според конкретния случай, разпоредби за допълване или изпълнение на настоящия дял, позволяващи по-специално:

               (a)консултации между Европол и един или повече представители на националното звено за контакт в Обединеното кралство по въпроси на политиката и теми от общ интерес за постигане на техните цели, съгласуване на съответните им дейности и задълбочаване на сътрудничеството между Европол и компетентните органи в Обединеното кралство;

               (b)участие на един или повече представители на Обединеното кралство в качеството на наблюдател или наблюдатели в конкретни заседания на началниците на отдели в Европол, в съответствие с процедурните правила за подобни заседания;

               (c)приобщаване на един или повече представители на Обединеното кралство към проекти за оперативен анализ в съответствие с правилата, въведени от съответните ръководни органи на Европол;

                  (d)уточняване на задачите на служителите за връзка, техните права и задължения и свързани с това разходи;  или

               (e)сътрудничество между компетентните органи в Обединеното кралство и Европол в случай на нарушения на неприкосновеността или сигурността.

               3.Същността на работните и административните договорености може да бъде описана в един документ.

               Член LAW.EUROPOL.60: Уведомяване за изпълнението

               1.Обединеното кралство и Европол публикуват свои документи, които определят в разбираема форма разпоредбите относно обработването на лични данни, предавани по настоящия дял, в т.ч. средствата, с които субектите на данни разполагат, за да упражняват правата си, и гарантират, че копие от този документ се предоставя на насрещната страна.

               2.Ако вече не са въведени такива, Обединеното кралство и Европол приемат правила, определящи как съответствието с разпоредбите относно обработването на лични данни ще бъде осигурявано на практика. Обединеното кралство и Европол изпращат копие от тези правила на насрещната страна и на съответните надзорни органи.

               Член LAW.EUROPOL.61: Правомощия на Европол

               Нищо от настоящия дял не се тълкува като налагащо задължение на Европол да сътрудничи с компетентните органи в Обединеното кралство извън компетентността на Европол, както е определена в съответното законодателство на Съюза.

               Дял VI: Сътрудничество с Евроюст

               Член LAW.EUROJUST.61: Цел

               Целта на настоящия дял е да бъдат установени отношения на сътрудничество между Евроюст и компетентните органи в Обединеното кралство за борба с тежките престъпления, както е упоменато в член LAW.EUROJUST.63 [Видове престъпления].

               Член LAW.EUROJUST.62: Определения

               За целите на настоящия дял се прилагат следните определения:

               (a)„Евроюст“ означава Агенцията на Европейския съюз за сътрудничество в областта на наказателното правосъдие (Евроюст), създадена с Регламент (ЕС) 2018/1727
                  80
                („Регламентът за Евроюст“);

               (b)„компетентен орган“ означава за Съюза — Евроюст, представлявана от колегията или от национален член, а за Обединеното кралство — вътрешен орган, който има отговорности съгласно националното право във връзка с разследването и наказателното преследване на престъпления;

               (c)„колегия“ означава колегията на Евроюст, както е упоменато в Регламента за Евроюст;

               (d)„национален член" означава националният член, командирован от всяка държава членка в Евроюст, както е посочени в Регламента за Евроюст;

               (e)„помощник“ означава лице, което може да подпомага национален член и заместника на националния член или прокурора за връзка, както е посочено съответно в Регламента за Евроюст и в член LAW.EUROJUST.66 [Прокурор за връзка], параграф 3;

               (f)„прокурор за връзка“ означава прокурор, командирован от Обединеното кралство в Евроюст и подлежащ на националното законодателство на Обединеното кралство по отношение на неговия статут;

               (g)„магистрат за връзка“ означава магистрат, назначен от Евроюст в Обединеното кралство в съответствие с член LAW.EUROJUST.67 [Магистрат за връзка];

               (h)„национален кореспондент по въпросите на тероризма“ означава звеното за контакт, определено от Обединеното кралство в съответствие с член LAW.EUROJUST.65 [Звено за контакт с Евроюст] и отговарящо за обработката на кореспонденцията по въпросите на тероризма.

               Член LAW.EUROJUST.63: Видове престъпления

               1.Сътрудничеството, установено по настоящия дял, е свързано с видовете тежки престъпления от компетентността на Евроюст, както са изброени в ПРИЛОЖЕНИЕ LAW-4, включително свързаните престъпления.

               2.Свързани престъпления са престъпленията, извършени с цел набавяне на средства за извършване на видовете тежки престъпления, упоменати в параграф 1, престъпленията, извършени с цел подпомагане или извършване на такива тежки престъпления, и престъпленията, извършени за осигуряване на безнаказаност на такива тежки престъпления.

               3.При промяна в списъка на видовете тежки престъпления, за които Евроюст е компетентна съгласно законодателството на Съюза, Специализираният комитет по правоприлагане и съдебно сътрудничество може, по предложение от Съюза, да измени съответно ПРИЛОЖЕНИЕ LAW-4 от датата на влизане в сила на промяната в компетентността на Европол.

               Член LAW.EUROJUST.64: Обхват на сътрудничеството

               Страните гарантират, че Евроюст и компетентните органи в Обединеното кралство си сътрудничат в областите на дейност, определени в членове 2 и 54 от Регламента за Евроюст и в настоящия дял.

               Член LAW.EUROJUST.65: Звена за контакт с Евроюст

               1.Обединеното кралство сформира или назначава поне едно звено за контакт с Евроюст в рамките на компетентните органи в Обединеното кралство.

               2.Обединеното кралство определя едно от своите звена за контакт за национален кореспондент на Обединеното кралство по въпросите на тероризма.

               Член LAW.EUROJUST.66: Прокурор за връзка

               1.За улесняване на сътрудничеството, установено съгласно настоящия дял, Обединеното кралство командирова прокурор за връзка в Евроюст.

               2.Мандатът и срокът на командироването се определят от Обединеното кралство.

               3.Прокурорът за връзка може да бъде подпомаган от до петима помощници, което отразява мащаба на сътрудничеството. При необходимост помощниците могат да заместят прокурора за връзка или да действат от негово име.

               4.Обединеното кралство уведомява Евроюст за естеството и обхвата на съдебните правомощия на прокурора за връзка и неговите помощници, в рамките на Обединеното кралство, за изпълнение на неговите задачи в съответствие с настоящия дял. Обединеното кралство определя компетентността на своя прокурор за връзка и неговите помощници да действат по отношение на чуждестранни съдебни органи.

               5.Прокурорът за връзка и неговите помощници имат достъп до информацията, съдържаща се във вътрешните регистър за съдимост или в други регистри на Обединеното кралство, съгласно националното право, когато става въпрос за прокурор или друго лице с равностойни правомощия.

               6.Прокурорът за връзка и неговите помощници имат право да се свързват пряко с компетентните органи в Обединеното кралство.

               7.Броят на помощниците, упоменати в параграф 3 от настоящия член, подробностите за задачите на прокурора за връзка и неговите помощници, техните права и задължения и свързаните с тях разноски се уреждат с работни договорености, сключени между Евроюст и компетентните органи в Обединеното кралство, както е посочено в член LAW.EUROJUST.75 [Работни договорености].

               8.Работните документи на прокурора за връзка и неговите помощници се съхраняват надеждно от Евроюст.

               Член LAW.EUROJUST.67: Магистрат за връзка

               1.За улесняване на съдебното сътрудничество с Обединеното кралство в случаите, в които Евроюст оказва съдействие, Евроюст може да командирова магистрат за връзка в Обединеното кралство в съответствие с член 53 от Регламента за Евроюст.

               2.Подробното описание на задачите на магистрата за връзка по параграф 1 от настоящия член, неговите права и задължения и свързаните с тях разноски се уреждат с работни договорености, сключени между Евроюст и компетентните органи в Обединеното кралство, както е посочено в член LAW.EUROJUST.75 [Работни договорености].

               Член LAW.EUROJUST.68: Оперативни и стратегически заседания

               1.Прокурорът за връзка, неговите помощници и представители на други компетентни органи в Обединеното кралство, в т.ч. звеното за контакт с Евроюст, могат да участват в заседания по стратегически въпроси по покана на председателя на Евроюст и в заседания по оперативни въпроси с одобрението на заинтересованите национални членове.

               2.Националните членове, техните заместници и помощници, административният директор на Евроюст и персоналът на Евроюст могат да участват в заседания, организирани от прокурора за връзка, неговите помощници или други компетентни органи в Обединеното кралство, в т.ч. звеното за контакт с Евроюст.

               Член LAW.EUROJUST.69: Обмен на нелични данни

               Евроюст и компетентните органи в Обединеното кралство могат да обменят нелични данни, доколкото тези данни са важни за сътрудничеството по този дял, и при спазване на ограниченията съгласно член LAW.EUROJUST.74 [Обмен на класифицирана и на чувствителна некласифицирана информация].

               Член LAW.EUROJUST.70: Обмен на лични данни

               1.Личните данни, поискани и получени от компетентни органи съгласно настоящия дял, се обработват от тях само за целите, описани в член LAW.EUROJUST.61 [Цел], за конкретните предназначения, упоменати в параграф 2, и при спазване на ограниченията върху достъпа или по-нататъшното ползване, упоменати в параграф 3 от настоящия член.

               2.Предаващият компетентен орган ясно посочва, най-късно в момента на предаване на личните данни, конкретната цел или цели, за които се предават данните.

               3.В момента на предаване на лични данни предаващият компетентен орган може да постави ограничения върху достъпа до тях или върху по-нататъшното им използване при общи или специални условия, включително що се отнася до тяхното по-нататъшно предаване, заличаване или унищожаване след определен период от време или по-нататъшното им обработване. Ако необходимостта от подобни ограничения стане ясна след като личните данни са били предадени, предаващият компетентен орган уведомява съответно получаващия компетентен орган.

               4.Получаващият компетентен орган спазва евентуални ограничения върху достъпа или по-нататъшното ползване на личните данни, поставени от предаващия компетентен орган, както е предвидено в параграф 3.

               Член LAW.EUROJUST.71: Канали за предаване

               1.Информация се обменя:

               (a)между прокурора за връзка или неговите помощници или ако такъв не е назначен или по друга причина не е наличен, звеното за контакт с Евроюст в Обединеното кралство и заинтересованите национални членове или колегията;

               (b)ако Евроюст е назначила магистрат за връзка в Обединеното кралство — между магистрата за връзка и компетентен орган в Обединеното кралство; в този случай прокурорът за връзка се уведомява такива обмени на информация;  или

               (c)пряко между компетентен орган в Обединеното кралство и заинтересованите национални членове или колегията; в този случай прокурорът за връзка и, ако е приложимо, магистратът за връзка се уведомяват за такива обмени на информация.

               2.Евроюст и компетентните органи в Обединеното кралство могат да се договорят за използване на други канали за обмена на информация в конкретни случаи.

               3.Евроюст и компетентните органи в Обединеното кралство гарантират, че техните съответни представители са упълномощени да обменят информация на подходящо равнище и в съответствие с правото на Обединеното кралство и Регламента за Евроюст съответно и са преминали адекватно лично проучване.

               Член LAW.EUROJUST.72: По-нататъшни предавания

               Компетентните органи в Обединеното кралство и Евроюст не съобщават информация, предоставена от насрещната страна, на трета държава или международна организация без съгласието на компетентните органи в Обединеното кралство или на Евроюст, които са предоставили информацията, и без подходящи защтни мерки относно защитата на личните данни.

               Член LAW.EUROJUST.73: Отговорност за неразрешено или неправилно обработване на лични данни

               1.Компетентните органи носят отговорност, съгласно своите съответни правни рамки, за евентуални вреди, причинени на физически лица поради правни или фактически грешки в обменяната информация. За да се избегне отговорност съгласно техните съответни правни рамки към ощетена трета страна нито Евроюст, нито компетентните органи в Обединеното кралство могат да претендират, че съответният друг компетентен орган е предал неточна информация.

               2.Ако срещу компетентен орган бъдат присъдени щети поради използване от него на информация, която е била погрешно предадена от насрещната страна или е била предадена в резултат на неизпълнение от насрещната страна на нейни задължения, сумата, платена като компенсация по параграф 1 от компетентния орган, се възстановява от насрещната страна, освен ако информацията не е била използвана в разрез с настоящия дял.

               3.Евроюст и компетентните органи в Обединеното кралство не изискват от насрещната страна заплащане за наказателни или некомпенсационни обезщетения съгласно параграфи 1 и 2 по-горе.

               Член LAW.EUROJUST.74: Обмен на класифицирана и на чувствителна некласифицирана информация

               Обменът и защитата на класифицирана и на чувствителна некласифицирана информация, ако е необходимо съгласно настоящия дял, се уреждат с работна договореност, както е упоменато в член LAW.EUROJUST.75 [Работен механизъм], между Европол и компетентните органи в Обединеното кралство.

               Член LAW.EUROJUST.75: Работен механизъм

               Редът и условията за сътрудничеството между страните, както е подходящо за прилагането на настоящия дял, са предмет на работен механизъм между Евроюст и компетентните органи в Обединеното кралство в съответствие с член 47, параграф 3 и член 56, параграф 3 от Регламента за Евроюст.

               Член LAW.EUROJUST.76: Правомощия на Евроюст

               Нищо от настоящия дял не трябва да се тълкува като налагащо задължение на Евроюст да сътрудничи с компетентните органи в Обединеното кралство извън компетентността на Евроюст, както е определена в съответното законодателство на Съюза.

               Дял VII: Предаване

               Член LAW.SURR.76: Цел

               Целта на настоящия дял е да се гарантира, че системата за екстрадиция между държавите членки, от една страна, и Обединеното кралство, от друга страна, се основава на механизъм на предаване въз основа на заповед за арест в съответствие с условията на настоящия дял.

               Член LAW.SURR.77: Принцип на пропорционалност

               Сътрудничеството посредством заповедта за арест е в рамките на необходимото и пропорционалното, вземайки предвид правата на исканото лице и интересите на жертвите, отчитайки сериозността на деянието, вероятното наказание, което би било наложено, и възможността държава да вземе по-леки принудителни мерки от предаването на исканото лице, особено с оглед избягване на ненужно продължителни срокове на задържане под стража.

               Член LAW.SURR.78: Определения

               За целите на настоящия дял се прилагат следните определения:

               (a)„заповед за арест“ означава съдебно решение, издадено от държава с цел арест и предаване от друга държава на искано лице за целите на провеждането на наказателно преследване или изпълнението на присъда за лишаване от свобода или на мярка, изискваща задържане;

               (b)„съдебен орган“ означава орган, който съгласно национално законодателство е съдия, съд или прокурор. Прокурор се разглежда като съдебен орган само доколкото национално законодателство предвижда това;

               (c)„изпълняващ съдебен орган“ означава съдебният орган на изпълняващата държава, който е компетентен да изпълни заповедта за арест по силата на националното право на тази държава;

               (d)„издаващ съдебен орган“ означава съдебният орган на издаващата държава, който е компетентен да издава заповед за арест по силата на националното право на тази държава.

               Член LAW.SURR.79: Обхват

               1.Заповед за арест може да бъде издадена за деяния, които са наказуеми съгласно правото на издаващата държава с присъда за лишаване от свобода или мярка, изискваща задържане, за максимален срок от най-малко 12 месеца или, когато е била произнесена присъда или е била предприета мярка, изискваща задържане, за присъди или мерки, изискващи задържане, със срок най-малко четири месеца.

               2.Без да се засягат разпоредбите на параграфи 3 и 4, предаването се извършва при условие, че действията, за които е била издадена заповедта за арест, съставляват престъпление съгласно законите на изпълняващата държава, независимо от състава и описанието му.

               3.При условията на член LAW.SURR.80 [Основания, при които не се допуска изпълнение на заповед за арест], член LAW.SURR.81 [Други основания за неизпълнение на заповед за арест], параграф 1, букви б—з), член LAW.SURR.82 [Изключение за политическо престъпление], член LAW.SURR.83 [Изключение за националност] и член LAW.SURR.84 [Гаранции, които следва да бъдат давани от издаващата държава в определени случаи], държава не отказва да изпълни заповед за арест, издадена по отношение на следното поведение, когато това поведение подлежи на наказание с лишаване от свобода или с мярка, изискваща задържане, за максимум от поне 12 месеца:

               (a)поведението на лице, което подпомага извършването от група лица, които действат с обща цел, на едно или повече престъпления в областта на тероризма, упоменати в членове 1 и 2 от Европейската конвенция за борба с тероризма, подписана в Страсбург на 27 януари 1977 г., или във връзка с незаконен трафик на наркотични и психотропни вещества или убийство, тежка телесна повреда, отвличане, противозаконно лишаване от свобода, вземане на заложници или изнасилване, дори когато това лице не участва в действителното извършване на съответното престъпление или престъпления; такова подпомагане трябва да е било умишлено и осъществено със съзнанието, че участието ще спомогне за извършването на престъпните деяния на групата; или

               (b)тероризъм съгласно определението в ПРИЛОЖЕНИЕ LAW-7.

               4.Обединеното кралство и Съюзът, действащ от името на всяка от своите държави членки, могат да уведомят Специализирания комитет по правоприлагане и съдебно сътрудничество, че на основата на реципрочност условието за двойна наказуемост, упоменато в параграф 2, няма да се прилага, при условие че престъплението, във връзка с което е издадена заповедта, е:

               (a)едно от престъпленията изброени в параграф 5, както са определени в законодателството на издаващата държава, и

               (b)наказуемо в издаващата държава с присъда за лишаване от свобода или с мярка, изискваща задържане за максимален срок от най-малко 3 години.

               5.Престъпленията, посочени в параграф 4, са:

               -участие в престъпна организация;

               -тероризъм съгласно определението в ПРИЛОЖЕНИЕ LAW-7;

               -трафик на хора;

               -сексуална експлоатация на деца и детска порнография;

               -незаконен трафик на наркотици и психотропни вещества;

               -незаконен трафик на оръжия, боеприпаси и взривни вещества;

               -корупция, включително подкуп;

               -измама, включително такава, която засяга финансовите интереси на Обединеното кралство, на държава членка или на Съюза;

               -изпиране на имущество, придобито от престъпление;

               -подправяне на парични знаци;

               -престъпления, свързани с компютри;

               -престъпления против околната среда, включително незаконен трафик на застрашени животински и растителни видове и разновидности;

               -улесняване на неразрешено влизане и пребиваване;

               -убийство;

               -тежка телесна повреда;

               -незаконна търговия с човешки органи и тъкани;

               -отвличане, противозаконно лишаване от свобода и задържане на заложници;

               -расизъм и ксенофобия;

               -организиран или въоръжен грабеж;

               -незаконен трафик на предмети на културата, включително антични предмети и произведения на изкуството;

               -мошеничество;

               -рекет и изнудване;

               -подправяне и пиратство на изделия;

               -подправяне на административни документи и търговия с тях;

               -подправяне на платежни средства;

               -незаконен трафик на хормонални вещества и други стимулатори на растежа;

               -незаконен трафик на ядрени или радиоактивни материали;

               -трафик на противозаконно отнети превозни средства;

               -изнасилване;

               -палеж;

               -престъпления от компетентността на Международния наказателен съд;

               -незаконно отвличане на въздухоплавателни средства, кораби или космически летателни апарати; и

               -саботаж.

               Член LAW.SURR.80: Основания, при които не се допуска изпълнение на заповед за арест

               Изпълнението на заповед за арест не се допуска:

               (a)ако престъплението, във връзка с което е издадена заповедта за арест, е амнистирано в изпълняващата държава, когато тази държава е компетентна да преследва престъплението съгласно своето наказателно право;

               (b)ако изпълняващият съдебен орган е уведомен, че исканото лице е осъдено с влязла в сила присъда в друга държава за същите деяния, при условие че ако е наложено наказание, то е изтърпяно или е в процес на изтърпяване, или вече не може да бъде изтърпяно съгласно правото на осъждащата държава; или

               (c)ако лицето, за което има издадена заповед за арест, не може поради своята възраст да бъде подведено под отговорност за деянията, във връзка с които е издадена заповедта за арест, съгласно правото на изпълняващата държава.

               Член LAW.SURR.81: Други основания за неизпълнение на заповед за арест

               1.Изпълнението на заповед за арест може да бъде отказано:

               (a)ако в някои от случаите, посочени в член LAW.SURR.79 [Обхват], параграф 2, деянието, във връзка с което е издадена заповедта за арест, не представлява престъпление съгласно правото на изпълняващата държава; въпреки това по отношение на данъчни, митнически и борсови задължения изпълнението на заповед за арест не се отказва на основание, че законодателството на изпълняващата държава не налага същия вид данъци или такси или не предвижда същите правила по отношение на данъците, таксите, митниците и борсите като законодателството на издаващата държава;

               (b)ако лицето, за което е издадена заповедта за арест, е съдебно преследвано в изпълняващата държава за същото деяние, във връзка с което е издадена заповедта за арест;

               (c)ако съдебните органи на изпълняващата държава са взели решение да не преследват по наказателен ред деянието, във връзка с което е издадена заповедта за арест, или да спрат наказателното производство или когато в дадена държава е издадена окончателна присъда на исканото лице за същите деяния, която възпрепятства по-нататъшното наказателно преследване;

               (d)ако наказателното преследване или наказанието на исканото лице е погасено по давност съгласно правото на изпълняващата държава и деянията попадат под юрисдикцията на тази държава съгласно нейното наказателно право;

               (e)ако изпълняващият съдебен орган е уведомен, че исканото лице е осъдено с влязла в сила присъда в трета държава за същите деяния, при условие че ако е наложено наказание, то е изтърпяно или е в процес на изтърпяване, или вече не може да бъде изтърпяно съгласно правото на осъждащата държава;

               (f)ако заповедта за арест е била издадена с цел изпълнение на присъда за лишаване от свобода или мярка, изискваща задържане, когато исканото лице престоява или е гражданин, или пребивава в изпълняващата държава, и тази държава се задължава да изпълни присъдата или мярката, изискваща задържане, съгласно своето национално право; ако за прехвърлянето на присъдата или мярката, изискваща задържане, към изпълняващата държава е необходимо съгласието на исканото лице, изпълняващата държава може да откаже да изпълни заповедта за арест само след като исканото лице даде съгласието си за прехвърлянето на присъдата или на мярката, изискваща задържане;

               (g)ако заповедта за арест е издадена във връзка с престъпления, които:

               (I)се смятат от законодателството на изпълняващата държава за извършени изцяло или частично на територията на изпълняващата държава или на място, третирано като такова или

               (II)са били извършени извън територията на издаващата държава и законодателството на изпълняващата държава не допуска преследването на престъпления от същия вид, ако са извършени извън нейната територия;

               (h)ако има основания да се смята въз основа на обективни признаци, че посочената заповед за арест е издадена с цел преследване или наказание на лице на база на неговия пол, раса, изповедание, етнически произход, националност, език, политически убеждения или сексуална ориентация или че положението на това лице може да бъде засегнато от някоя от изброените причини;

               (i)ако заповедта за арест е издадена с цел изпълнение на присъда за лишаване от свобода или на мярка, изискваща задържане, и исканото лице не се е явило лично на съдебния процес, вследствие на който е постановено решението, освен когато в заповедта за арест се посочва, че лицето, в съответствие с други процедурни изисквания, определени в законодателството на издаващата държава:

               (III)своевременно:

               (A)или е призовано лично и по този начин уведомено за определената дата и място на съдебния процес, вследствие на който е постановено решението, или чрез други средства действително е получило официална информация за определената дата и място на съдебния процес по начин, който недвусмислено доказва, че то е знаело за датата и мястото на насрочения съдебен процес;

               и

               (B)е уведомено за възможността за постановяване на такова решение, ако не се яви на съдебния процес;

               или

               след като е било знаело за датата и мястото на насрочения съдебен процес, е упълномощило адвокат, посочен от заинтересованото лице или от държавата, да го представлява на съдебния процес и действително е било представлявано от този адвокат на процеса;

               или

               след като решението му е било връчено лично и е било изрично уведомено за правото на повторно разглеждане или обжалване, в което лицето има правото да участва и което позволява делото да се преразгледа по същество, включително с оглед на нови доказателства, и което може да доведе до отмяна на първоначалното решение:

               (A)изрично е заявило, че не обжалва решението;

               или

               (B)не е поискало повторно разглеждане или обжалване в приложимия за целта срок;

               или

               решението не му е било връчено лично, но:

               (A)решението ще му бъде връчено лично незабавно след предаването и ще бъде изрично уведомено за правото на повторно разглеждане или обжалване, в което лицето има правото да участва и което позволява делото да се преразгледа по същество, включително с оглед на нови доказателства, и което може да доведе до отмяна на първоначалното решение;

               и

               (B)ще бъде уведомено за срока, в който трябва да поиска повторно разглеждане или обжалване, както е посочено в съответната заповед за арест.

               2.
                     В случай че заповедта за арест е издадена с цел изпълнение на присъда за лишаване от свобода или на мярка, изискваща задържане, съгласно условията на параграф 1, буква и), подточка iv), и до този момент заинтересованото лице не е получило никаква официална информация за съществуването на наказателно производство срещу него, то може да поиска, в момента на получаване на информацията за съдържанието на заповедта за арест, да получи копие от съдебното решение, преди да бъде предадено. Веднага след като бъде информиран за искането, издаващият орган предоставя копие от съдебното решение на заинтересованото лице чрез изпълняващия орган. Искането на заинтересованото лице не води до забавяне на процедурата по предаване, нито до забавяне на вземането на решението за изпълнение на заповедта за арест.  Съдебното решение се предоставя на заинтересованото лице само за сведение; предоставянето му не се счита за официално връчване на съдебното решение, нито поставя началото на срокове за подаване на искане за повторно разглеждане или за обжалване.

               3.
                     Когато дадено лице е предадено съгласно условията на параграф 1, буква и), подточка iv) и е поискало повторно разглеждане или обжалване, до окончателното приключване на производството задържането на такова лице, на което предстои такова разглеждане или обжалване, подлежи на преразглеждане на редовни интервали от време или по искане на заинтересованото лице съгласно националното правото на издаващата държава. Такава проверка включва по-специално възможността за временно или окончателно прекратяване на задържането. Повторното разглеждане или обжалване започва своевременно след предаването.

               Член LAW.SURR.82: Изключение за политическо престъпление

               1.Изпълнението на заповед за арест не може да бъде отказано на основание, че престъплението може да бъде разглеждано от изпълняващата държава като политическо престъпление, като престъпление, свързано с политическо престъпление, или като престъпление по политически подбуди.

               2.Въпреки това Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че параграф 1 ще се прилага само по отношение на:

               (a)престъпленията, посочени в членове 1 и 2 от Европейската конвенция за борба с тероризма;

               (b)престъпен заговор или конспирация за извършване на едно или повече от престъпленията, посочени в членове 1 и 2 от Европейската конвенция за борба с тероризма, ако този престъпен заговор или конспирация отговаря на описанието на поведение, посочено в член LAW.SURR.79 [Обхват], параграф 3 от настоящото споразумение; и

               (c)тероризъм съгласно определението в ПРИЛОЖЕНИЕ LAW-7 към настоящото споразумение.

               3.Когато е издадена заповед за арест от държава, която е направила уведомление, както е посочено в параграф 2, или от държава, от името на която е направено такова уведомление, държавата, изпълняваща заповедта за арест, може да приложи реципрочни действия.

               Член LAW.SURR.83: Изключение за националност

               1.Изпълнението на заповед за арест не може да бъде отказано на основание, че исканото лице е гражданин на изпълняващата държава.

               2.Обединеното кралство и Съюзът, действащ от името на всяка от своите държави членки, могат да уведомят поотделно Специализирания комитет по правоприлагане и съдебно сътрудничество, че техни граждани няма да бъдат предавани или че предаването на техни граждани се разрешава само при някои определени условия. Уведомлението се основава на съображения, свързани с основните принципи или практики във вътрешния правов ред на Обединеното кралство или на държавата, от чието име е направено уведомление. В такъв случай Съюзът, от името на всяка от своите държави членки, или Обединеното кралство, според случая, може да уведоми Специализирания комитет по правоприлагане и съдебно сътрудничество в подходящ срок след получаване на уведомлението от другата страна, че изпълняващите съдебни органи на държавата членка или на Обединеното кралство, според случая, могат да откажат да предадат свои граждани на тази държава или че предаването се разрешава само при някои определени условия.

               3.
                     Когато държава откаже да изпълни заповед за арест на основание, че, в случая на Обединеното кралство, то е направило уведомление или, в случая на държава членка, Съюзът е направил е уведомление от нейно име, както е посочено в параграф 2, тази държава обмисли възможността да заведе производство срещу своя гражданин, което да е съразмерно с предмета на заповедта, вземайки предвид мнението на издаващата държава. Когато съдебен орган реши да не завежда такова производство, жертвата на престъплението, във връзка с което е издадена заповедта за арест, трябва да може да получи информация относно решението в съответствие с приложимото национално право.

                  4.Когато компетентните органи на държава заведат производство срещу свой гражданин в съответствие с параграф 3, тази държава гарантира, че нейните компетентни органи ще могат да вземат подходящи мерки за подпомагане на жертвите и евентуални свидетели при обстоятелства, при които жертвата и свидетелят са постоянно пребиваващи в друга държава, особено по отношение на начина, по който се води производството.

               Член LAW.SURR.84: Гаранции, които следва да бъдат давани от издаващата държава в определени случаи

               Изпълнителната съдебна власт може да изпълни заповед за арест при следните гаранции:

               (a)ако престъплението, във връзка с което е издадена заповедта за арест, се наказва с доживотен затвор или мярка, изискваща доживотно задържане, в издаващата държава, изпълняващата държава може да обвърже изпълнението на заповедта за арест с условието издаващата държава да даде уверение, считано за достатъчно от изпълняващата държава, че ще преразгледа наложеното наказание или мярка при поискване или най-късно след 20 години или ще насърчи прилагането на мерки за намаляване на присъдата, на които лицето има право съгласно законодателството или практиката на издаващата държава, имащи за цел да не се стигне до изпълнението на такова наказание или мярка;

               (b)ако лицето, за което е издадена заповед за арест с цел наказателно преследване, е гражданин на изпълняващата държава или постоянно пребивава в нея, предаването му може да се извърши, при условие че лицето, след като бъде изслушано, бъде върнато на изпълняващата държава, за да изтърпи присъдата за лишаване от свобода или мярката, изискваща задържане, произнесени срещу него в издаващата държава; ако се изисква исканото лице да даде съгласието си за прехвърлянето на присъдата или на мярката, изискваща задържане, към изпълняващата държава, гаранцията, че лицето ще бъде върнато на изпълняващата държава, за да изтърпи присъдата, подлежи на условието исканото лице, след като бъде изслушано, да даде съгласието си да бъде върнато на изпълняващата държава;

               (c)ако са налице съществени основания да се смята, че има реален риск за защитата на основните права на исканото лице, изпълняващият съдебен орган може, когато е целесъобразно, преди да вземе решение дали да изпълни заповедта за арест, да изиска допълнителни гаранции за третирането на исканото лице след неговото предаване.

               Член LAW.SURR.85: Сезиране на централния орган

               1.Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, в случая на Обединеното кралство, за неговия централния орган, а в случая на Съюза, за централния орган във всяка държава, след като бъде определен такъв орган, или когато правната система на съответната държава предвижда това, за повече от един централен орган, който да подпомага компетентните съдебни органи.

               2.Когато уведомяват Специализирания комитет по правоприлагане и съдебно сътрудничество съгласно параграф 1, Обединеното кралство и Съюзът, действащ от името на всяка от своите държави членки, могат поотделно да посочат, че вследствие на устройството на вътрешната съдебна система на съответните държави централният орган или централните органи отговарят за административното предаване и приемане на заповедите за арест, както и за цялата официална кореспонденция във връзка с административното предаване и получаване на заповедите за арест. Това посочване е обвързващо за всички органи в издаващата държава.

               Член LAW.SURR.86: Съдържание и форма на заповедта за арест

               1.Заповедта за арест съдържа следната информация в съответствие с формуляра в ПРИЛОЖЕНИЕ LAW-5:

               (a)самоличност и гражданство на исканото лице;

               (b)трите имена, адреса, телефона, факса и електронната поща на издаващия съдебен орган;

               (c)доказателства за влязла в сила присъда, заповед за арест или друго подлежащо на принудително изпълнение съдебно решение със същото действие, което попада под действието на член LAW.SURR.79 [Обхват];

               (d)характерът и правната квалификация на престъплението, особено във връзка с член LAW.SURR.79 [Обхват];

               (e)описание на обстоятелствата, при които е извършено престъплението, включително времето, мястото и степента на участие на исканото лице в престъплението;

               (f)наложената санкция, ако има окончателна присъда, или предвидената скала от санкции за престъплението съгласно законодателството на издаващата държава; и

               (g)когато е възможно, описание на други последици от престъплението.

               2.Заповедта за арест се превежда на официалния език или на един от официалните езици на изпълняващата държава. Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че ще бъде приет преводът на един или на повече от един от официалните езици на държавата.

               Член LAW.SURR.87: Предаване на заповед за арест

               Ако местонахождението на исканото лице е известно, издаващият съдебен орган може да предаде заповедта за арест директно на изпълняващия съдебен орган.

               Член LAW.SURR.88: Подробно описание на процедурите за предаване на заповед за арест

               1.Ако издаващият съдебен орган не е уведомен за компетентния изпълняващ съдебен орган, той прави необходимите проучвания, за да получи тази информация от изпълняващата държава.

               2.Издаващият съдебен орган може да поиска от Международната организация на криминалната полиция (Интерпол) да предаде заповед за арест.

               3.Издаващият съдебен орган може да предаде заповедта за арест по всички сигурни начини, които дават възможност да се получат официални писмени документи при условия, позволяващи на изпълняващата държава да установи автентичност на заповедта за арест.

               4.Всички трудности, свързани с предаването или истинността на всеки документ, необходим за изпълнението на заповед за арест, се разрешават в преки контакти между замесените съдебни органи или, когато е възможно, с включване на централните власти на държавите.

               5.Ако органът, който получава заповед за арест, не е компетентен да предприема действия по нея, той автоматично препраща заповедта за арест на компетентния орган в своята държава и съответно информира съдебния орган, издал заповедта.

               Член LAW.SURR.89: Права на исканото лице

               1.Ако искано лице е арестувано с цел изпълнение на заповед за арест, изпълняващият съдебен орган, в съответствие с националното си законодателство, уведомява това лице за заповедта за арест и нейното съдържание, както и за възможността да даде съгласието си да бъде предадено на издаващата държава.

               2.Искано лице, което е арестувано с цел изпълнение на заповед за арест и което не говори или не разбира езика на производството по заповедта за арест, има право да получи съдействие от устен преводач и да му бъде предоставен писмен превод на родния му език на исканото лице или на друг език, което то говори или разбира, в съответствие с националното законодателство на изпълняващата държава.

               3.При ареста исканото лице има право на помощ от адвокат в съответствие с националното законодателство на изпълняващата държава.

               4.Исканото лице се уведомява за правото си да посочи адвокат в издаващата държава, който да оказва съдействие на адвоката в изпълняващата държава в производството по заповедта за арест. Този параграф не засяга сроковете, определени в член LAW.SURR.101 [Срокове за предаване на лицето].

               5.Искано лице, което е арестувано, има правото консулските власти на държавата, на която това лице е гражданин, или ако лицето е без гражданство, консулските власти на държавата, в която лицето обикновено пребивава, да бъдат уведомени за ареста му без излишно забавяне и да комуникира с тези власти, ако желае това.

               Член LAW.SURR.90: Задържане на лицето

               Когато лице е арестувано на основание на заповед за арест, изпълняващият съдебен орган взема решение дали исканото лице трябва да остане задържано, в съответствие със законодателството на изпълняващата държава. Лицето може да бъде освободено условно по всяко време съгласно националното законодателство на изпълняващата държава, при условие че компетентният орган на тази държава вземе всички мерки, които смята за необходими за предотвратяване на укриването на лицето.

               Член LAW.SURR.91: Съгласие за предаване

               1.Ако арестуваното лице даде съгласие за предаването си, това съгласие и, ако е подходящо, изричният отказ от правото на „специалното правило“, посочено в член LAW.SURR.105 [Възможност за наказателно преследване за други престъпления], параграф 2, трябва да бъдат дадени пред изпълняващия съдебен орган в съответствие с националното право на изпълняващата държава.

               2.Всяка държава приема необходимите мерки, за да гарантира, че това съгласие и, когато е целесъобразно, отказът съгласно параграф 1 се дават по начин, който да показва, че засегнатото лице ги е изразило доброволно и с пълно съзнание за последствията. За тази цел исканото лице има право на адвокат.

               3.Съгласието и, когато е целесъобразно, отказът съгласно параграф 1 се регистрират официално в съответствие с процедурата, предвидена в националното законодателство на изпълняващата държава.

               4.По принцип съгласие не може да бъде оттегляно. Всяка държава може да предвиди възможност за оттегляне на съгласието и, ако е целесъобразно, на отказа съгласно параграф 1 от настоящия член в съответствие с действащите разпоредби на своето национално законодателство. В такъв случай периодът между датата на съгласието и датата на отмяната му не се вземат под внимание при определянето на сроковете, посочени в член LAW.SURR.101 [Срокове за предаване на лицето]. Обединеното кралств и Съюзът, действащ от името на всяка от своите държави членки, могат да уведомят поотделно Специализирания комитет по правоприлагане и съдебно сътрудничество, че желаят да се възползват от тази възможност, уточнявайки процедурите, при които е възможно оттегляне на съгласие, и евентуални изменения в тези процедури.

               Член LAW.SURR.92: Разпит на исканото лице

               Когато арестуваното лице не е съгласно да бъде предадено, както е посочено в член LAW.SURR.91 [Съгласие за предаване], то има право да бъде изслушано от изпълняващия съдебен орган в съответствие със законодателството на изпълняващата държава.

               Член LAW.SURR.93: Решение за предаване

               1.Изпълняващият съдебен орган взема решение дали лицето да бъде предадено в срока и съгласно условията, определени в настоящия дял, по-специално принципа на пропорционалност, както е посочен в член LAW.SURR.77 [Принцип на пропорционалност].

               2.Ако изпълняващият съдебен орган смята, че информацията, съобщена от издаващата държава, е недостатъчна за вземане на решение относно предаването, той изисква необходимата допълнителна информация, по конкретно по отношение на член LAW.SURR. 77 [Принцип на пропорционалност], от член LAW.SURR.80 [Основания, при които не се допуска изпълнение на заповед за арест] до член LAW.SURR.82 [Изключение за политическо престъпление], член LAW.SURR.84 [Гаранции, които следва да бъдат давани от издаващата държава в определени случаи] и член LAW.SURR.86 [Съдържание и форма на заповедта за арест], да бъде предоставена спешно и може да определи срок за нейното получаване, вземайки предвид необходимостта от спазване на сроковете в член LAW.SURR.95 [Срокове и процедури за вземане на решение за изпълнение на заповед за арест].

               3.Издаващият съдебен орган може по всяко време да изпраща допълнителна полезна информация на изпълняващия съдебен орган.

               Член LAW.SURR.94: Решение при конкуренция на искания

               1.Ако две или повече държави са издали европейска заповед за арест или заповед за арест за едно и също лице, решението коя от тези заповеди да бъде изпълнена, се взема от изпълняващия съдебен орган при надлежно отчитане на всички обстоятелства и особено на относителната тежест и мястото на престъпленията, съответните дати на заповедите за арест или на европейските заповеди за арест и дали те са били издадени с цел наказателно преследване или за изпълнение на присъда за лишаване от свобода или на мярка, изискваща задържане, както и на правните задължения на държавите членки, произтичащи от законодателството на Съюза относно, по-конкретно, принципите на свободно движение и недискриминация на основание националност.

               2.Изпълняващият съдебен орган на държава членка може да потърси съвета на Евроюст, когато се прави изборът съгласно параграф 1.

               3.При наличието на конфликт между заповед за арест и искане за екстрадиция, представени от трета държава, решението дали заповедта за арест или искането за екстрадиция има предимство, се взема от компетентния орган в изпълняващата държава след внимателно разглеждане на всички обстоятелства, по-специално тези по параграф 1 и тези, упоменати в приложимата конвенция.

               4.Настоящият член не засяга задълженията на държавите съгласно устава на Международния наказателен съд.

               Член LAW.SURR.95: Срокове и процедури за вземане на решение за изпълнение на заповед за арест

               1.Заповед за арест се изпълнява във възможно най-кратки срокове.

               2.Когато исканото лице се съгласи да бъде предадено, окончателното решение за изпълнението на заповедта за арест се взема в срок до десет дни след даването на съгласието.

               3.В други случаи окончателното решение за изпълнението на заповедта за арест се взема в срок до 60 дни след арестуването на исканото лице.

               4.Когато в определени случаи заповедта за арест не може да бъде изпълнена в сроковете, установени в параграфи 2 или 3, изпълняващият съдебен орган незабавно информира за това издаващия съдебния орган, като посочва причините за забавянето. В тези случаи сроковете могат да бъдат удължени с 30 дни.

               5.Докато изпълняващият съдебен орган не вземе окончателно решение по заповедта за арест, той гарантира, че съществените условия, необходими за действителното предаване на лицето, остават изпълнени.

               6.Трябва да бъдат представени основания за всеки отказ да се изпълни заповед за арест.

               Член LAW.SURR.96: Процес на взимане на решение

               1.Когато заповедта за арест е била издадена за целите на наказателно преследване, изпълняващият съдебен орган:

               (a)дава съгласие исканото лице да бъде изслушано съгласно член LAW.SURR.97 [Изслушване на лицето в процеса на взимане на решение]; или

               (b)дава съгласие за временно предаване на исканото лице.

               2.Условията и срокът на временното предаване се определят по взаимно съгласие между издаващия и изпълняващия съдебен орган.

               3.В случай на временно предаване лицето трябва да може да се върне в изпълняващата държава, за да присъства на изслушванията, отнасящи се до него, като част от процедурата по предаване.

               Член LAW.SURR.97: Изслушване на лицето в процеса на взимане на решение

               1.Исканото лице се изслушва от съдебен орган. За целта исканото лице се подпомага от адвокат, посочен в съответствие със законодателството на издаващата държава.

               2.Исканото лице се изслушва в съответствие със законодателството на изпълняващата държава и с условията, определени по взаимна договореност между издаващия съдебен орган и изпълняващия съдебен орган.

               3.Компетентният изпълняващ съдебен орган може да посочи друг съдебен орган от своята държава, който да вземе участие в изслушването на исканото лице, за да се гарантира правилното прилагане на настоящия член.

               Член LAW.SURR.98: Привилегии и имунитети

               1.Ако исканото лице се ползва с привилегия или имунитет срещу юрисдикция или изпълнение в изпълняващата държава, сроковете, посочени в член LAW.SURR.95 [Срокове и процедури за вземане на решение за изпълнение на заповед за арест], започват да текат, когато или ако изпълняващият съдебен орган бъде уведомен за факта, че привилегията или имунитетът са отменени.

               2.Изпълняващата държава гарантира, че съществените условия, необходими за действително предаване, са изпълнени, когато лицето престане да се ползва с такава привилегия или имунитет.

               3.Когато правомощието за отнемане на привилегия или имунитет принадлежи на орган на изпълняващата държава, изпълняващият съдебен орган изисква този орган да упражни това правомощие незабавно. Когато отнемането на привилегията или имунитета е от компетентността на орган на друга държава, трета държава или международна организация, издаващият съдебен орган изисква този орган да упражни това правомощие.

               Член LAW.SURR.99: Конкуренция на международни задължения

               1.Настоящото споразумение не засяга задълженията на изпълняващата държава, ако исканото лице е било екстрадирано в нея от трета държава и ако то е защитено от разпоредбите на споразумението, съгласно което то е екстрадирано, относно специалното правило. Изпълняващата държава взема всички необходими мерки за незабавно изискване на съгласието на третата държава, от която е било екстрадирано исканото лице, за да може то да бъде предадено на държавата, издала заповедта за арест. Сроковете, посочени в член LAW.SURR.95 [Срокове и процедури за вземане на решение за изпълнение на заповед за арест], не не започват да текат до деня, на който специалното правило спира да се прилага.

               2.До вземането на решението на третата държава, от която е било екстрадирано исканото лице, изпълняващата държава гарантира, че съществените условия, необходими за действително предаване, остават изпълнени.

               Член LAW.SURR.100: Съобщаване на решението

               Изпълняващият съдебен орган информира незабавно издаващия съдебен орган за решението си за действията, които ще бъдат предприети по заповедта за арест.

               Член LAW.SURR.101: Срокове за предаване на лицето

               1.Исканото лице се предава възможно най-скоро, на дата, договорена между съответните органи.

               2.Исканото лице се предава не по-късно от десет дни след окончателното решение относно изпълнението на заповедта за арест.

               3.Ако предаването на исканото лице в срока, установен в параграф 2, е възпрепятствано от обстоятелства извън контрола на някоя от държавите, изпълняващият съдебен орган и издаващият съдебен орган незабавно установяват връзка и се договарят за нова дата на предаване. В този случай предаването се извършва в десетдневен срок от така договорената дата.

               4.По изключение предаването може да бъде временно отложено заради сериозни причини от хуманитарно естество, например когато има съществени основания да се счита, че предаването явно ще застраши живота или здравето на исканото лице. Изпълнението на заповедта за арест се извършва веднага щом тези основания престанат да съществуват. Изпълняващият съдебен орган следва незабавно да уведоми издаващия съдебен орган и заедно да насрочат нова дата за предаване. В този случай предаването се извършва в десетдневен срок от новата договорена дата.

               5.След изтичане на посочените в параграфи 2—4 срокове, ако исканото лице продължава да е задържано, то се освобождава. Изпълняващият съдебен орган и издаващият съдебен орган установяват връзка веднага щом стане ясно, че предстои освобождаването на лице по този параграф, и се договарят за условията за предаването на това лице.

               Член LAW.SURR.102: Отложено предаване или предаване под условие

               1.След като е взел решение да изпълни заповедта за арест, изпълняващият съдебен орган може да отложи предаването на исканото лице, за да може то да бъде съдено в изпълняващата държава или, ако то вече е осъдено, да може да излежи на присъдата, произнесена за деяние, различно от посоченото в заповедта за арест, на територията на изпълняващата държава.

               2.Вместо отсрочване на предаването, изпълняващият съдебен орган може временно да предаде исканото лице в издаващата държава при условия, които трябва да бъдат определени по взаимна договореност между изпълняващите съдебни органи и издаващите съдебни органи. Споразумението се изготвя в писмен вид и условията са обвързващи за всички органи в издаващата държава.

               Член LAW.SURR.103: Преминаване

               1.Всяка държава разрешава преминаване през нейната територия на искано лице, което се екстрадира, при условие че е получила информация за:

               (a)самоличността и националността на лицето, обект на заповед за арест;

               (b)наличието на заповед за арест;

               (c)характер и правна квалификация на престъплението; и

               (d)описание на обстоятелствата, при които е извършено престъплението, включително времето и мястото.

               2.Държавата, от името на която е издадено уведомление съгласно член LAW.SURR.83 [Изключение за националност], параграф 2, в смисъл, че нейни граждани няма да бъдат предавани или че предаването ще бъде разрешено само при някои определени условия, може при същите условия да откаже преминаване на свои граждани през своята територия или да го обвърже със същите условия.

               3.Държавата посочва орган, който отговаря за получаването на исканията за преминаване и необходимите документи, както и всяка друга официална кореспонденция, свързана с исканията за преминаване.

               4.Искането за преминаване и посочената в параграф 1 информация могат да бъдат отправени към органа, определен съгласно параграф 3, чрез всяко средство, позволяващо възпроизвеждане на писмен текст. Държавата на преминаване използва същата процедура, за да уведоми за своето решение.

               5.Настоящият член не се прилага при транспортиране по въздух без планиран престой. Въпреки това, в случай на непланирано кацане издаващата държава предоставя на органа, посочен съгласно параграф 3, информацията, предвидена в параграф 1.

               6.Когато преминаването се отнася за лице, което трябва да бъде екстрадирано от трета държава до държава, настоящият член се прилага mutatis mutandis. По-специално препратките към „заповед за арест“ се третират като препратки към „искане за екстрадиране“.

               Член LAW.SURR.104: Приспадане на срока на задържане в изпълняващата държава

               1.Издаващата държава приспада всички срокове на задържане, произтичащи от изпълнението на заповед за арест, от целия срок на задържане, който трябва да бъде изтърпян в издаващата държава, вследствие на издаване на присъда за лишаване от свобода или мярка, изискваща задържане.

               2.Цялата информация, отнасяща се до времетраенето на задържането на исканото лице на базата на заповедта за арест, се предава от изпълняващия съдебен орган или централния орган, посочен по член LAW.SURR.85 [Сезиране на централния орган], на издаващия съдебен орган при предаването.

               Член LAW.SURR.105: Възможност за наказателно преследване за други престъпления

               1.Обединеното кралство и Съюзът, действащ от името на всяка от своите държави членки, могат да уведомят поотделно Специализирания комитет по правоприлагане и съдебно сътрудничество, че във взаимоотношенията с други държави, за които се прилага същото уведомление, се приема, че е било дадено съгласие за наказателно преследване, осъждане или задържане на лице с оглед изпълнението на присъда за лишаване от свобода или мярка, изискваща задържане, за престъпление, извършено преди предаването на лицето, различно от това, за което е било предадено, освен ако в конкретен случай изпълняващият съдебен орган не постанови друго в своето решение за предаване.

               2.С изключение на посочените в параграфи 1 и 3 случаи лицето, което се предава, не може да бъде наказателно преследвано, осъдено или по друг начин лишено от свобода за престъпление, извършено преди предаването на лицето и различно от това, за което то е било предадено.

               3.Параграф 2 от настоящия член не се прилага в следните случаи:

               (a)лицето, което е имало възможност да напусне територията на държавата, на която е било предадено, не е направило това в срок от 45 дни от неговото окончателно освобождаване, или се е върнало на тази територия след напускането ѝ;

               (b)за престъплението не се предвижда наказание лишаване от свобода или мярка, изискваща задържане;

               (c)наказателното производство не изисква прилагане на мерки, свързани с ограничаване на личната свобода;

               (d)на лицето може да бъде наложено наказание или мярка, която не е свързана с лишаване от свобода, а именно глоба или свързана с нея мярка, дори когато глобата или мярката може да доведе до ограничаване на неговата лична свобода;

               (e)лицето е дало съгласие да бъде предадено, ако е подходящо по същото време, когато то се е отказало от специалното правило, в съответствие с член LAW.SURR.91 [Съгласие за предаване];

               (f)лицето, след като е било предадено, изрично се е отказало от прилагането на специалното правило във връзка с определени престъпления, предхождащи предаването на лицето; отказът се дава пред компетентния съдебен орган на издаващата държава и се регистрира официално съгласно националното законодателство на тази държава; от начина на формулирането на отказа трябва да става ясно, че лицето го е дало доброволно и при пълно осъзнаване на последиците; за тази цел лицето има право на адвокат; и

               (g)изпълняващият съдебен орган, извършил предаване на лицето, дава своето съгласие съгласно параграф 4 от настоящия член.

               4.Искането за съгласие се подава до изпълняващия съдебен орган, придружено от информацията, придружено от информацията, посочена в член LAW.SURR.86 [Съдържание и форма на заповедта за арест], параграф 1, и писмен превод, както е упоменато в член LAW.SURR.86 [Съдържание и форма на заповедта за арест], параграф 2. Съгласието се дава, когато престъплението, за което то е поискано, само по себе си е основание за предаване в съответствие с разпоредбите на настоящия дял. Съгласие се отказва на основанията, упоменати в член LAW.SURR.80 [Основания, при които не се допуска изпълнение на заповед за арест], и иначе може да бъде отказано само на основанията, посочени в член LAW.SURR.81 [Други основания за неизпълнение на заповед за арест] или член LAW.SURR.82 [Изключение за политическо престъпление], параграф 2 и член LAW.SURR.83 [Изключение за националност], параграф 2. Решение следва да се вземе до 30 дни от получаване на искането. За случаите, посочени в член LAW.SURR.84 [Гаранции, които следва да бъдат давани от издаващата държава в определени случаи], издаващата държава трябва да дава гаранциите, предвидени в него.

               Член LAW.SURR.106: Предаване или последваща екстрадиция

               1.Обединеното кралство и Съюзът, действащ от името на всяка от своите държави членки, могат да уведомят Специализирания комитет по правоприлагане и съдебно сътрудничество, че във взаимоотношенията с други държави, за които се прилага същото уведомление, се приема, че е било дадено съгласие за предаване на лице на държава, различна от изпълняващата държава, съгласно заповед за арест или европейска заповед за арест, издадена за престъпление, извършено преди предаването на това лице, освен ако в конкретен случай изпълняващият съдебен орган не постанови друго в своето решение за предаването.

               2.При всички случаи лице, което е било предадено на издаващата държава съгласно заповед за арест или европейска заповед за арест, може да бъде предадено на държава, различна от изпълняващата държава, съгласно заповед за арест или европейска заповед за арест, издадена за престъпление, извършено преди неговото предаване, без съгласието на изпълняващата държава в следните случаи:

               (a)исканото лице, което е имало възможност да напусне територията на държавата, на която е било предадено, не е направило това в срок от 45 дни от неговото окончателно освобождаване, или се е върнало на тази територия след напускането ѝ;

               (b)исканото лице дава съгласието си да бъде предадено на държава, различна от изпълняващата държава, съгласно заповед за арест или европейска заповед за арест; съгласието се дава пред компетентните съдебни органи на издаващата държава и се регистрира официално съгласно националното законодателство на държавата; от начина на формулирането му следва да личи, че лицето го е дало доброволно и при пълно съзнаване на неговите последици; за тази цел исканото лице има право на адвокат; и

               (c)към исканото лице не се прилага специалното правило в съответствие с член LAW.SURR.105 [Възможност за наказателно преследване за други престъпления], параграф 3, букви а), д), е) или ж).

               3.Изпълняващият съдебен орган дава съгласието си за предаване на друга държава в съответствие със следните правила:

               (a)искането за съгласие се подава в съответствие с член LAW.SURR.87 [Предаване на заповед за арест], придружено от информацията, посочена в член LAW.SURR.86 [Съдържание и форма на заповедта за арест], параграф 1, и превод, както е упоменато в член LAW.SURR.86 [Съдържание и форма на заповедта за арест], параграф 2;

               (b)съгласието се дава, когато престъплението, за което то е поискано, само по себе си е основание за предаване в съответствие с разпоредбите на настоящото споразумение;

               (c)решение следва да се вземе не по-късно от 30 дни от получаване на искането; и

               (d)съгласие се отказва на основанията, упоменати в член LAW.SURR.80 [Основания, при които не се допуска изпълнение на заповед за арест], и иначе може да бъде отказано само на основанията, посочени в член LAW.SURR.81 [Други основания за неизпълнение на заповед за арест], член LAW.SURR.82 [Изключение за политическо престъпление], параграф 2 и член LAW.SURR.83 [Изключение за националност], параграф 2.

               4.За случаите, посочени в член LAW.SURR.84 [Гаранции, които следва да бъдат давани от издаващата държава в определени случаи], издаващата държава дава гаранциите, предвидени в него.

               5.Независимо от разпоредбите на параграф 1 лице, което е било предадено по силата на заповед за арест, не се екстрадира в трета страна без съгласието на компетентния орган на държавата, която е предала лицето. Такова съгласие се дава в съответствие с конвенциите, по които тази държава има задължения, както и с националното ѝ законодателство.

               Член LAW.SURR.107: Предаване на имущество

               1.По искане на издаващия съдебен орган или по негова собствена инициатива изпълняващият съдебен орган следва в съответствие с националното си законодателство да изземе и предаде имущество, което:

               (a)може да се изиска като доказателство; или

               (b)е придобита от исканото лице в резултат от престъпление.

               2.Имуществото, посочено в параграф 1, се предава дори ако заповедта за арест не е била изпълнена поради смърт или бягство на лице.

               3.Ако имуществото по параграф 1 подлежи на изземване или конфискация на територията на изпълняващата държава, тази държава може, ако имуществото е необходимо за предстоящо наказателно производство, временно да го задържи или да го предаде на издаващата държавата, при условие да бъде върнато.

               4.Всички права, които изпълняващата държава или трети страни са придобили върху имуществото, посочено в параграф 1, се запазват. Когато такива права съществуват, издаващата държава връща имуществото без заплащане от изпълняващата държава, веднага след прекратяване на наказателното производство.

               Член LAW.SURR.108: Разноски

               1.Разноските, направени на територията на изпълняващата държава за изпълнение на заповедта за арест, са за сметка на тази държава.

               2.Всички останали разноски са за сметка на издаващата държава.

               Член LAW.SURR.109: Отношение с други правни актове

               1.Без да се засяга прилагането им в отношенията между държавите и трети държави, настоящият дял от датата на влизането си в сила на настоящото споразумение заменя съответните разпоредби от следните конвенции, действащи в сферата на екстрадицията, в отношенията между Обединеното кралство, от една страна и държавите членки, от друга страна:

               (a)Европейската конвенция за екстрадиция, приета в Париж на 13 декември 1957 г., и нейните допълнителни протоколи; и

               (b)Европейската конвенция за борба с тероризма, доколкото засяга екстрадицията.

               2.Когато конвенциите, посочени в параграф 1, се прилагат към териториите на държави или към територии, за чиито външни отношения отговорност носи дадена държава, към която настоящият дял не не се прилага, тези конвенции продължават да уреждат взаимоотношенията между тези територии и другите държави.

               Член LAW.SURR.110: Преглед на уведомленията

               При извършването на съвместни прегледи по настоящия дял, както е упоменато в член LAW.OTHER.135 [Преглед и оценка], параграф 1, страните разглеждат нуждата от запазване на уведомленията, направени съгласно член LAW.SURR.79 [Обхват], параграф 4, член LAW.SURR.82 [Изключение за политическо престъпление], параграф 2 и член LAW.SURR.83 [Изключение за националност], параграф 2. Ако уведомленията по член LAW.SURR.83 [Изключение за националност], параграф 2 не бъдат подновени, техният срок на действие изтича пет години след датата на влизане в сила на настоящото споразумение. Уведомленията, посочени в член LAW.SURR.83 [Изключение за националност], параграф 2, могат да бъдат подновени или да се направят нови единствено в тримесечния период преди петата годишнина от влизането в сила на настоящото споразумение и на всеки пет години след това, при положение че към съответния момент са изпълнени условията, посочени в член LAW.SURR.83 [Изключение за националност], параграф 2.

               Член LAW.SURR.111: Заповеди за арест, които са в ход при прекратяване на прилагането

               Без да се засягат член LAW.GEN.5 [Обхват на сътрудничеството, когато държава членка вече не участва в аналогични мерки съгласно правото на Съюза] член LAW.OTHER.136 [Прекратяване] и член LAW.OTHER.137 [Спиране], разпоредбите на настоящия дял се прилагат по отношение на заповеди за арест, когато исканото лице е задържано преди прекратяването на прилагането на настоящия дял с цел изпълнение на заповед за арест, независимо от решението на изпълняващия съдебен орган за това дали исканото лице трябва да остане задържано или да бъде временно освободено.

               Член LAW.SURR.112: Прилагане по отношение на заварени европейски заповеди за арест

               Настоящият дял се прилага към европейски заповеди за арест, издадени в съответствие с Рамково решение на Съвета 2002/584/ПВР
                  81
                от държава преди края на преходния период, ако исканото лице не е било арестувано с цел нейното изпълнение преди края на преходния период.

               Дял VIII: Взаимопомощ

               Член LAW.MUTAS.113: Цел

               1.Целта на настоящия дял е да бъдат допълнени разпоредбите и да се улесни прилагането между държавите членки, от една страна, и Обединеното кралство, от друга страна, на:

               (a)Европейската конвенция за взаимопомощ по наказателноправни въпроси, подписана в Страсбург на 20 април 1959 г. („Европейската конвенция за взаимопомощ“);

               (b)Допълнителния протокол към Европейската конвенция за взаимопомощ, подписан в Страсбург на 17 март 1978 г.; и

               (c)Втория допълнителен протокол към Европейската конвенция за взаимопомощ, подписан в Страсбург на 8 ноември 2001 г.

               2.Настоящият дял не засяга разпоредбите на дял IX [Обмен на информация, получена от регистрите за съдимост], който има предимство пред настоящия дял.

               Член LAW.MUTAS.114: Определение за компетентен орган

               За целите на настоящия дял „компетентен орган“ означава орган, който е компетентен да изпраща или получава искания за взаимопомощ в съответствие с разпоредбите на Европейската конвенция за взаимопомощ и протоколите към нея и както е определено от държавите в техните съответни декларации, адресирани до генералния секретар на Съвета на Европа. „Компетентен орган“ включва също органите на Съюза, уведомявани в съответствие с член LAW.OTHER.134 [Уведомления], параграф 7, буква в); по отношение на такива органи на Съюза се прилагат съответно разпоредбите на настоящия дял.

               Член LAW.MUTAS.115: Формуляр за искане за взаимопомощ

               1.Специализираният комитет по правоприлагане и съдебно сътрудничество въвежда стандартен формуляр за исканията за взаимопомощ, като приеме приложение към настоящото споразумение.

               2.Ако Специализираният комитет по правоприлагане и съдебно сътрудничество е приел решение съгласно параграф 1, исканията за взаимопомощ се подават, като се използва стандартният образец.

               3.Специализираният комитет по правоприлагане и съдебно сътрудничество може да измени стандартния формуляр за исканията за взаимопомощ според необходимото.

               Член LAW.MUTAS.116 Условия за искане за взаимопомощ

               1.Компетентният орган на молещата държава може да подаде искане за взаимопомощ само след като се е уверил, че са изпълнени следните условия:

               (a)искането е необходимо и пропорционално за целта на производството, вземайки предвид правата на заподозряното или обвиняемото лице; и

               (b)процесуално-следственото действие или процесуално-следствените действия, посочени в искането, биха могли да бъдат разпоредени при същите условия в сходен национален случай.

               2.Замолената държава може да се допита до молещата държава, ако компетентният орган на замолената държава е на мнение, че условията в параграф 1 не са изпълнени. След допитването компетентният орган на молещата държава може да реши да оттегли искането за взаимопомощ.

               Член LAW.MUTAS.117: Избор на друг вид процесуално-следствено действие

               1.Когато е възможно, компетентният орган на замолената държава обмисля дали да използва процесуално-следствено действие, различно от предвиденото в искането за взаимопомощ, когато:

               (a)процесуално-следственото действие, посочено в искането, не съществува според правото на замолената държава; или

               (b)процесуално-следственото действие, посочено в искането, не би могло да се използва в сходен национален случай.

               2.Без да се засягат основанията за отказ, съществуващи съгласно Европейската конвенция за взаимопомощ и протоколите към нея, както и съгласно член LAW.MUTAS.119 [Ne bis in idem], параграф 1 от настоящия член не се прилага към следните процесуално-следствени действия, които винаги трябва да бъдат на разположение съгласно законодателството на замолената държава:

               (a)получаване на информация, съдържаща се в базите данни на полицейски или съдебни органи и до която компетентният орган на замолената държава има пряк достъп в рамките на наказателно производство;

               (b)разпит на свидетел, вещо лице, пострадал, заподозряно или обвиняемо лице или трета страна на територията на замолената държава;

               (c)всяко непринудително процесуално-следствено действие, определено в правото на замолената държава; и

               (d)установяване на самоличността на лица, притежаващи абонамент за даден телефонен номер или IP адрес.

               3.Компетентният орган на замолената държава може също да избере процесуално-следствено действие, различно от посоченото в искането за взаимопомощ, когато процесуално-следственото действие, избрано от компетентния орган на замолената държава, би постигнало същия резултат със средства, представляващи по-малко вмешателство от процесуално-следственото действие, посочено в искането.

               4.Ако компетентният орган на замолената държава реши да избере процесуално-следствено действие, различно от посоченото в искането за взаимопомощ, както е посочено в параграф 1 или параграф 3, той първо уведомява компетентния орган на молещата държава, който може да реши да оттегли или допълни искането.

               5.Когато посоченото в искането процесуално-следствено действие не съществува в правото на замолената държава или не би било на разположение в сходен национален случай и когато не е налице никакво друго процесуално-следствено действие, с което би бил постигнат същият резултат, както с исканото процесуално-следствено действие, компетентният орган на замолената държава уведомява компетентния орган на молещата държава, че не е възможно да бъде оказана исканата помощ.

               Член LAW.MUTAS.118: Задължение за информиране

               Компетентният орган на замолената държава уведомява компетентния орган на молещата държава по всякакъв начин и незабавно, ако:

               (a)не е възможно да бъде изпълнено искането за взаимопомощ поради факта, че искането е непълно или съдържа явни грешки; или

               (b)компетентният орган на замолената държава, в процеса на изпълнение на искането за взаимопомощ, прецени без допълнителни проучвания, че може да е подходящо да се проведат процесуално-следствени действия, които не са били предвидено първоначално или които не е могло да бъдат уточнени, когато е подадено искането за взаимопомощ, за да се позволи на компетентния орган на молещата държава да предприеме по-нататъшни действия в конкретния случай.

               Член LAW.MUTAS.119: Ne bis in idem

               Взаимопомощ може да бъде отказана, в допълнение към основанията за отказ, изброени в Европейската конвенция за взаимопомощ и протоколите към нея, ако лицето, във връзка с което се иска помощ и срещу което се води наказателно разследване, преследване или друго производство, включително съдебно, в молещата държава, е осъдено с влязла в сила присъда в друга държава за същите деяния, при условие че ако е наложено наказание, то е изтърпяно или е в процес на изтърпяване, или вече не може да бъде изтърпяно съгласно законите на осъждащата държава.

               Член LAW.MUTAS.120: Срокове

               1.Замолената държава решава дали да изпълни искането за взаимопомощ, при първа възможност и във всички случаи не по-късно от 45 дни от постъпването му и уведомява молещата държава за решението си.

               2.Искане за взаимопомощ се изпълнява при първа възможност и във всички случаи не по-късно от 90 дни след решението, упоменато в параграф 1 от настоящия член, или след провеждането на консултацията, посочена в член LAW.MUTAS.116 [Условия за искане за взаимопомощ], параграф 2.

               3.Когато в искането за взаимопомощ е посочено, че поради процесуалните срокове, тежестта на престъплението или други особено спешни обстоятелства е необходим по-кратък срок от предвидения в параграф 1 или параграф 2, или ако в искането е посочено, че мярката за взаимопомощ трябва да бъде изпълнена на конкретна дата, замолената държава се съобразява с това изискване във възможно най-голяма степен.

               4.Ако е отправено искане за взаимопомощ за предприемане на временни мерки съгласно член 24 от Втория допълнителен протокол към Европейската конвенция за взаимопомощ, компетентният орган на замолената държава взема решение относно временната мярка и го съобщава на компетентния орган на молещата държава при първа възможност след получаването на искането. Преди да отмени временна мярка, въведена по настоящия член, компетентният орган на замолената държава, когато е възможно, дава на компетентния орган на молещата държава възможност да представи съображенията си в полза на запазването на мярката в сила.

               5.Ако в конкретен случай срокът, посочен в параграф 1 или параграф 2, или срокът или конкретната дата, посочени в параграф 3, не могат да бъдат спазени или решението за прилагане на временни мерки съгласно параграф 4 бъде забавено, компетентният орган на замолената държава незабавно и по всякакъв начин уведомява компетентния орган на молещата държава, като посочва причините за забавянето и се допитва до компетентния орган на молещата държава за подходящия срок за изпълнение на искането за взаимопомощ.

               6.Сроковете, посочени в настоящия член, не се прилагат, ако искането за взаимопомощ е направено във връзка с някое от следните престъпления и нарушения, попадащи в обхвата на Европейската конвенция за взаимопомощ и нейните протоколи, както е посочено в правото на молещата държава:

               (a)шофиране с превишена скорост, ако не е било причинено нараняване или смърт на друго лице и ако превишаната скорост не е била твърде висока;

               (b)неизползване на предпазен колан;

               (c)неспиране на червен светофар или на друг сигнал за задължително спиране;

               (d)неизползване на предпазна каска; или

               (e)използване на забранена лента (например забранено използване на аварийна лента, на лента, запазена за обществения транспорт, или на лента, която е затворена заради пътни ремонтни дейности).

               7.Специализираният комитет по правоприлагане и съдебно сътрудничество преразглежда функционирането на параграф 6. Той се ангажира да определя срокове за исканията, към които се прилага параграф 6, в срок от три години от влизането в сила на настоящото споразумение, като взема под внимание обема на исканията. Той може също така да реши, че параграф 6 вече не се прилага.

               Член LAW.MUTAS.121: Предаване на исканията за взаимопомощ

               1.В допълнение към каналите за комуникация, предвидени по Европейската конвенция за взаимопомощ и протоколите към нея, когато разпоредбите им предвиждат пряко изпращане, исканията за взаимопомощ могат също да бъдат изпращани пряко от прокурори в Обединеното кралство до компетентните органи в държавите членки.

               2.В допълнение към каналите за комуникация, предвидени по Европейската конвенция за взаимопомощ и протоколите към нея, исканията за взаимопомощ и информацията, предадена без поискване, могат, в спешни случаи, да бъдат изпращани чрез Европол или Евроюст съгласно разпоредбите на съответните дялове от настоящото споразумение.

               Член LAW.MUTAS.122: Съвместни екипи за разследване

               Ако компетентните органи на държави сформират съвместен екип за разследване, отношенията между държавите членки в рамките на Съвместния екип за разследване се уреждат от законодателството на Съюза, независимо от правното основание, посочено в споразумението за създаване на съвместния екип за разследване.

               Дял IX: Обмен на информация от регистрите за съдимост

               Член LAW.EXINF.120: Цел

               1.Целта на настоящия дял е да се позволи обмен на информация, получена от регистрите за съдимост, между държавите членки, от една страна, и Обединеното кралство, от друга страна.

               2.В отношенията между Обединеното кралство и държавите членки разпоредбите на настоящия дял:

               (a)допълват член 13 и член 22, параграф 2 от Европейската конвенция за взаимопомощ по наказателноправни въпроси и допълнителните протоколи към нея от 17 март 1978 г. и 8 ноември 2001 г.; и

               (b)заменят член 22, параграф 1 от Европейската конвенция за взаимопомощ по наказателноправни въпроси, както е допълнен от член 4 от Допълнителния протокол към нея от 17 март 1978 г.

               3.В отношенията между държава членка, от една страна, и Обединеното кралство, от друга страна, те се отказват от правото да се позовават на резервите си във връзка с член 13 от Европейската конвенция за взаимопомощ по наказателноправни въпроси и във връзка с член 4 от Допълнителния протокол към нея от 17 март 1978 г.

               Член LAW.EXINF.121: Определения

               За целите на настоящия дял се прилагат следните определения:

               (a)„присъда“ означава окончателно решение на наказателен съд, постановено срещу физическо лице във връзка с престъпление, доколкото това решение е вписано в регистъра за съдимост на осъждащата държава;

               (b)„наказателно производство“ означава досъдебната фаза, съдебната фаза и изпълнението на присъдата;

               (c)„регистър за съдимост“ означава национален регистър или регистри, в които се вписват присъди в съответствие с националното законодателство.

               Член LAW.EXINF.122: Централни органи

               Всяка държава определя един или повече централни органи, компетентни за обмена на информация, получена от регистрите за съдимост съгласно настоящия дял, и за обмените, упоменати в член 22, параграф 2 от Европейската конвенция за взаимопомощ по наказателноправни въпроси.

               Член LAW.EXINF.123: Уведомления

               1.Всяка държава предприема необходимите мерки, за да гарантира, че при предоставянето им в регистъра ѝ за съдимост всички постановени на нейна територия присъди се придружават от информация за гражданството или гражданствата на осъденото лице, ако то е гражданин на друга държава.

               2.Централният орган на всяка държава уведомява централния орган на всяка друга държава за всички постановени на нейна територия осъдителни присъди по отношение на граждани на другата държава, както и за последващите промени или заличавания на информация в регистъра ѝ за съдимост, както е въведена в регистъра за съдимост. Централните органи на държавите си съобщават взаимно подобна информация най-малко веднъж месечно.

               3.Ако централен орган на държава научи за факта, че осъдено лице е гражданин на две или повече други държави, той предава съответната информация на всяка от тези държави, дори и осъденото лице да е гражданин на държавата, на чиято територия то е осъдено.

               Член LAW.EXINF.124: Съхранение на информация за осъдителни присъди

               1.Централният орган на всяка държава съхранява цялата информация, съобщена съгласно член LAW.EXINF.123 [Уведомления].

               2.Централният орган на всяка държава гарантира, че ако бъде уведомен за последваща промяна или заличаване съгласно член LAW.EXINF.123 [Уведомления], параграф 2, идентична промяна или заличаване ще се направи в информацията, съхранявана съгласно параграф 1 от настоящия член.

               3.Централният орган на всяка държава гарантира, че само информация, която е актуализирана съгласно параграф 2 от настоящия член, се предоставя в отговор на искания, подадени съгласно член LAW.EXINF.125 [Искания за информация].

               Член LAW.EXINF.125: Искания за информация

               1.Ако на национално равнище се иска информация от регистъра за съдимост на държава за целите на наказателно производство срещу дадено лице или за други цели, различни от тези на наказателното производство, централният орган на тази държава може, в съответствие с нейното национално законодателство, да подаде до централния орган на друга държава искане за информация и свързани данни, които да бъдат взети от регистъра за съдимост.

               2.Ако лице поиска от централния орган на държава, различна от държавата на гражданството му, информация за собственото си досие за съдимост, този централен орган подава до централния орган на държавата на гражданството на лицето искане за получаване на информация и свързани данни, които да бъдат взети от регистъра за съдимост, за да включи тази информация и свързани данни в извлечението, което ще бъде предоставено на въпросното лице.

               Член LAW.EXINF.126: Отговори на искания

               1.Отговорите на искания за информация се изпращат от централния орган на замолената държава до централния орган на молещата държава при първа възможност и във всички случаи в срок от 20 работни дни от датата на получаването на искането.

               2.Централният орган на всяка държава дава отговор на исканията, изпратени за цели, различни от тези на наказателно производство, в съответствие с националното си законодателство.

               3.Без да се засяга параграф 2, когато отговарят на искания, изпратени с цел набиране на персонал за професионални или организирани доброволни дейности, включващи преки и редовни контакти с деца, държавите включват информация за наличието на осъдителни присъди за престъпления, свързани със сексуално насилие или сексуална експлоатация на деца, детска порнография, установяване на контакт с деца за сексуални цели, включително подбудителство, помагачество или опит за извършване на някое от тези престъпления, както и информация относно съществуването на лишаване от права за упражняване на дейности, включващи преки и редовни контакти с деца, произтичащи от тези осъдителни присъди.

               Член LAW.EXINF.127: Канали за комуникация

               Обменът между държавите на информация, получена от регистрите за съдимост, се извършва по електронен път в съответствие с техническите и процедурните спецификации, посочени в ПРИЛОЖЕНИЕ LAW-6.

               Член LAW.EXINF.128: Условия за използване на лични данни

               1.Всяка държава може да използва лични данни, получени в отговор на нейно искане по член LAW.EXINF.126 [Отговори на искания], единствено за целите, за които те са поискани.

               2.Ако информацията е поискана за цели, различни от тези на наказателните производства, личните данни, получени по член LAW.EXINF.126 [Отговори на искания], могат да се използват от молещата държава в съответствие с нейното национално право само в границите, определени от замолената държава във формуляра в глава 2 на ПРИЛОЖЕНИЕ LAW-6.

               3.Без да се засягат параграфи 1 и 2 от настоящия член, личните данни, предоставени от държава в отговор на искане по член LAW.EXINF.126 [Отговори на искания], могат да се използват от молещата държава за предотвратяване на непосредствена и сериозна заплаха за обществената сигурност.

               4.Всяка държава гарантира, че нейните централни органи не разкриват лични данни, за които са уведомени съгласно член LAW.EXINF.123 [Уведомления], пред органи в трети държави, освен когато са изпълнени следните условия:

               (a)личните данни се разкриват само при разглеждане на всеки случай поотделно;

               (b)личните данни се разкриват пред органи, чиито функции са пряко свързани с целите, за които са разкрити личните данни съгласно буква в) от настоящия параграф;

               (c)личните данни се разкриват само ако е необходимо:

               (IV)за целите на наказателни производства;

               за цели, различни от тези на наказателните производства; или

               за предотвратяване на непосредствена и сериозна заплаха за обществената сигурност;

               (d)личните данни могат да се използват от молещата трета държава само за целите, за които информацията е била поискана, и в границите, поставени от държавата, уведомила за личните данни съгласно член LAW.EXINF.123 [Уведомления]; и

               (e)личните данни се разкриват само ако  централният орган, след като прецени всички обстоятелства около предаването на личните данни на третата държава, стигне до извода, че са налице подходящи защитни мерки за защитата на личните данни.

               5.Настоящият член не се прилага към лични данни, които са получени от държава съгласно настоящия дял и са с произход от тази държава.

               Дял Х: Борба с изпирането на пари и с финансирането на тероризма

               Член LAW.AML.127: Цел

               Целта на настоящия дял е да се подпомогнат и засилят действията на Съюза и на Обединеното кралство за предотвратяване и борба с изпирането на пари и с финансирането на тероризма.

               Член LAW.AML.128: Мерки за предотвратяване и борба с изпирането на пари и с финансирането на тероризма

               1.Страните се споразумяват да подкрепят международните усилия за предотвратяване и борба с изпирането на пари и с финансирането на тероризма. Страните признават нуждата от сътрудничество за предотвратяване на използването на финансовите им системи за изпиране на облаги от всякакви престъпни дейности, включително трафик на наркотици и корупция, както и за борба с финансирането на тероризма.

               2.Страните обменят съответна информация при спазване на изискванията на своите правни уредби.

               3.Всяка страна поддържа цялостен режим за борба с изпирането на пари и с финансирането на тероризма и редовно преразглежда необходимостта от засилването на този режим, като взема под внимание принципите и целите в препоръките на Специалната група за финансови действия.

               Член LAW.AML.129 Прозрачност на действителната собственост при корпоративни и други юридически лица

               1.За целите на настоящия член се прилагат следните определения:

               (a)„действителен собственик“ означава всяко лице по отношение на корпоративно юридическо лице, което в съответствие със законовите и подзаконовите разпоредби на страната:

               (V)упражнява или има правото да упражнява краен контрол върху управлението на юридическото лице;

               притежава или контролира пряко или непряко повече от 25 % от правата на глас, дяловете или други участия в собствеността на юридическото лице, без да се засяга правото на страната да определи по-малък процент;   или

               по друг начин контролира или има правото да контролира юридическото лице.

               По отношение на юридически лица като фондации, тръстове (Anstalt) и партньорства с ограничена отговорност, всяка страна има право да определя подобни критерии за установяване на действителния собственик или да избере да прилага определението в член AML.130 [Прозрачност на действителната собственост при други видове правни форми], параграф 1, буква а), като взема предвид формата и структурата на такива юридически лица.

               По отношение на други юридически лица, които не са посочени по-горе, всяка страна взема под внимание различните форми и структури на тези юридически лица и нивата на риска от изпиране на пари и финансиране на тероризма, свързан с такива юридически лица, за да вземе решение относно подходящите нива на прозрачност на действителната собственост.

               (b)„основна информация за действителен собственик“ означава името, месецът и датата на раждане и държавата на пребиваване и гражданство на действителния собственик, както и естеството и мащабът на дяловото участие или упражнявания контрол на действителния собственик в юридическото лице;

               (c)„компетентни органи“ означава:

               (VI)публични органи, включително звена за финансово разузнаване, на които са възложени отговорности за борба с изпирането на пари и с финансирането на тероризма;

               публични органи, които има функцията за разследване или наказателно преследване на изпирането на пари, съответните предикатни престъпления или финансирането на тероризма, или които имат функцията за проследяване, изземване или обезпечаване и конфискация на активи от престъпна дейност;

               публични органи, които имат отговорности за надзор или наблюдение, чиято цел е да се гарантира спазването на изискванията, свързани с борбата с изпирането на пари и с финансирането на тероризма.

               Това определение не засяга правото на всяка от страните да определи допълнителни компетентни органи, които могат да имат достъп до информация относно действителните собственици.

                  2.Всяка страна гарантира, че юридическите лица на нейната територия поддържат адекватна, точна и актуална информация относно действителните собственици. Всяка страна въвежда механизми, с които гарантира, че нейните компетентни органи имат своевременен достъп до такава информация.

                  3.Всяка страна създава или поддържа централен регистър, съдържащ адекватна, актуална и точна информация относно действителните собственици. В случая на Съюза централните регистри се създават на равнището на държавите членки. Това задължение не се прилага за юридически лица, които се търгуват на борсата и към които се прилагат изисквания за разкриване относно адекватно равнище на прозрачност. Когато не е установен действителен собственик по отношение на юридическо лице, регистърът съдържа алтернативна информация, като например се посочва, че не е установен действителен собственик или се посочват подробности за физическото лице или физическите лица, които заемат висша ръководна позиция в юридическото лице.

               4.Всяка страна гарантира, че информацията в нейния централен регистър или регистри се предоставя на компетентните ѝ органи без ограничения и своевременно.

               5.Всяка страна гарантира, че основната информация относно действителните собственици се предоставя на всеки представител на обществеността. Ограничени изключения могат да бъдат направени за обществено достъпната информация по настоящия параграф в случаи, в които публичният достъп би изложил действителния собственик на непропорционално големи рискове, като рискове от измама, отвличане, шантаж, изнудване, тормоз, насилие или сплашване, или когато действителният собственик е непълнолетен или неправоспособен по други причини.

               6.Всяка страна гарантира, че са налице ефективни, пропорционални и възпиращи сакнции срещу юридически или физически лица, които не спазват наложените им изисквания във връзка с въпросите, посочени в настоящия член.

               7.Всяка страна гарантира, че компетентните органи са в състояние да предоставят информацията по параграфи 2 и 3 на компетентните органи на другата страна своевременно, ефективно и безплатно. За тази цел страните обмислят начини за осигуряване на защитения обмен на информацията.

               Член LAW.AML.130 Прозрачност на действителната собственост при правни форми

               1.За целите на настоящия член се прилагат следните определения:

               (a)„действителен собственик“ означава учредителят, пазителят (ако има такъв), бенефициерът или класът бенефициери, всяко лице, заемащо равностойна позиция във връзка с правна форма в структура или изпълняващо функция, подобна на доверителна собственост, и всяко друго физическо лице, което упражнява окончателен действителен контрол над тръст или над подобна правна форма;

               (b)„компетентни органи“ означава:

               (VII)публични органи, включително звена за финансово разузнаване, на които са възложени отговорности за борба с изпирането на пари и с финансирането на тероризма;

               публични органи, които има функцията за разследване или наказателно преследване на изпирането на пари, съответните предикатни престъпления или финансирането на тероризма, или функцията за проследяване, изземване или обезпечаване и конфискация на активи от престъпна дейност;

               публични органи, които имат отговорности за надзор или наблюдение, чиято цел е да се гарантира спазването на изискванията, свързани с борбата с изпирането на пари и с финансирането на тероризма.

               Това определение не засяга правото на всяка от страните да определи допълнителни компетентни органи, които могат да имат достъп до информация относно действителните собственици.

               2.Всяка страна гарантира, че доверениците на доверителна собственост поддържат адекватна, точна и актуална информация относно действителните собственици. Тези мерки се прилагат и към други правни форми, идентифицирани от всяка страна като имащи структура или функция, сходна на тръстовете.

               3.Всяка страна въвежда механизми, с които гарантира, че нейните компетентни органи имат своевременен достъп до адекватна, точна и актуална информация относно действителните собственици на доверена собственост и други правни форми, чиято структура или функция е сходна на тръстовете, на нейната територия.

               4.Ако информацията относно действителната собственост за тръстовете или сходни правни форми се държи в централен регистър, съответната държава гарантира, че информацията е адекватна, точна и актуална и че компетентните органи имат своевременен и неограничен достъп до такава информация. Страните полагат всички усилия за разглеждане на начини за предоставяне на достъп до информация относно действителната собственост за тръстове и сходни правни форми на отделни лица и организации, които могат да докажат основателен интерес за търсенето на такава информация.

               5.Всяка страна гарантира, че са налице ефективни, пропорционални и възпиращи сакнции срещу юридически или физически лица, които не спазват наложените им изисквания във връзка с въпросите, посочени в настоящия член.

               6.Всяка страна гарантира, че компетентните органи са в състояние да предоставят информацията по параграф 3 на компетентните органи на другата страна своевременно, ефективно и безплатно. За тази цел страните обмислят начини за осигуряване на защитения обмен на информацията.

               Дял XI: Обезпечаване и конфискация

               Член LAW.CONFISC.1: Цели и принципи на сътрудничеството

               1. Целта на настоящия дял е да се осигури сътрудничество между Обединеното кралство, от една страна, и държавите членки, от друга страна, във възможно най-голяма степен за целите на разследвания и производства, насочени към обезпечаване на имущество с оглед на неговата последваща конфискация, и за целите на разследвания и производства, насочени към конфискация на имущество в рамките на наказателни производства. Това не изключва друго сътрудничество съгласно член LAW.CONFISC.10 [Задължение за конфискация], параграфи 5 и 6. Настоящият дял предвижда също сътрудничество с органи на Съюза, които Съюзът е посочил за целите на настоящия дял.

               2.Всяка държава изпълнява, при условията, предвидени в настоящия дял, искания от друга държава:

               а)
                     за конфискацията на конкретно имущество, както и за конфискацията на облаги, изразяващи се в изискване за плащане на парична сума, съответстваща на стойността на облагите;

               б)
                     за помощ при разследване и временни мерки с оглед на която и да било форма на конфискация, посочена в буква а).

               3.Помощта при разследване и временните мерки, искани съгласно параграф 2, буква б), се осъществяват, както е разрешено от националното право на замолената държава и в съответствие с него. Когато искането, засягащо една от тези мерки, уточнява формалности или процедури, които са необходими съгласно националното право на молещата държава, дори ако са непознати за замолената държава, замолената държава изпълнява такива искания доколкото исканото действие не противоречи на основните принципи на националното ѝ право.

               4.Замолената държава гарантира, че исканията от друга държава за идентифициране, проследяване, обезпечаване или изземване на облаги и средства на престъплението, се третират със същия приоритет като исканията, отправени в рамките на национални процедури.

               5.Когато иска конфискация, помощ при разследване и временни мерки за целите на конфискация, молещата държава гарантира, че се спазват принципите на необходимост и пропорционалност.

               6.Разпоредбите на настоящия дял се прилагат на мястото на главите относно международното сътрудничество от Конвенцията на Съвета на Европа относно изпиране, издирване, изземване и конфискация на облагите от престъпление и относно финансирането на тероризма, съставена във Варшава на 16 май 2005 г. („Конвенцията от 2005 г.“), и Конвенцията относно изпиране, издирване, изземване и конфискация на облагите от престъпление, съставена в Страсбург на 8 ноември 1990 г. („Конвенцията от 1990 г.“). Член LAW.CONFISC.2 [Определения] от настоящото споразумение заменя съответните определения в член 1 от Конвенцията от 2005 г. и член 1 от Конвенцията от 1990 г. Разпоредбите на настоящия дял не засягат задълженията на държавите съгласно другите разпоредби на Конвенцията от 2005 г. и на Конвенцията от 1990 г.

               Член LAW.CONFISC.2: Определения

               За целите на настоящия дял се прилагат следните определения:

               (a)„конфискация“ означава наказание или мярка, постановени от съда след производство във връзка с престъпление или престъпления, които водят до окончателно отнемане на имущество;

               (b)„обезпечаване“ или „изземване“ означава временна забрана за прехвърляне, унищожаване, преобразуване, разпореждане или преместване на имущество или временно поемане на попечителството или контрола над имуществото въз основа на разпореждане, издадено от съд или друг компетентен орган;

               (c)„средства на престъплението“ означава всяко имущество, което е използвано или се е предвиждало да бъде използвано по какъвто и да е начин, изцяло или частично, за извършване на престъпление или престъпления;

               (d)„съдебен орган“ означава орган, който съгласно национално законодателство е съдия, съд или прокурор; прокурорът се разглежда като съдебен орган само доколкото националното законодателство предвижда това;

               (e)„облаги“ означава всяка икономическа полза, произтичаща или получена пряко или непряко от престъпление, или всяка сума пари, равностойна на такава икономическа полза; те могат да се състоят от имущество съгласно определението в настоящия член;

               (f)„имущество“ означава всякаква форма на имущество, материална или нематериална, движима или недвижима, както и правни документи или инструменти, доказващи право върху такова имущество или интерес от такова имущество, за което молещата държава счита:

               (VIII)че представлява облага от престъпление или е равностойно на облага от престъпление, било то на пълната стойност или само на част от стойността на такава облага;

               че представлява средство на престъплението или неговата равностойност;

               че подлежи на конфискация съгласно други разпоредби, свързани с правомощия за конфискация съгласно правото на молещата държава, в резултат на производство, свързано с престъпление, включително конфискация на трети страни, разширена конфискация и конфискация без окончателна присъда.

               Член LAW.CONFISC.3: Задължение за оказване на помощ

               Държавите предоставят една на друга, при поискване, възможно най-голямата помощ за идентифицирането и проследяването на средствата на престъплението, облагите и друго имущество, подлежащо на конфискация. Тази помощ включва всякакви мерки за предоставяне и обезпечаване на доказателства за съществуването, местоположението или движението, естеството, правния статут или стойността на тези средства на престъплението, облаги или друго имущество.

               Член LAW.CONFISC.4: Молби за информация за банкови сметки и банкови сейфове

               1.При условията, посочени в настоящия член, замолената държава, в отговор на молба, изпратена от друга държава, предприема необходимите мерки, за да определи дали физическо или юридическо лице, срещу което се води наказателно разследване, държи или контролира една или повече сметки, независимо от техния характер, в която и да било банка, разположена на нейната територия, и ако е така, предоставя подробна информация за установените сметки. Тази подробна информация включва по-специално името на титуляра на сметката и номерът IBAN, а в случая на сейфове — името на наемателя или уникален идентификационен номер.

               2.Задължението, посочено в параграф 1, се прилага само доколкото информацията е на разположение на банката, която поддържа сметката.

               3.В допълнение към изискванията по член LAW.CONFISC.25 [Съдържание на молбата], в своята молба молещата държава:

               (a)посочва защо смята, че исканата информация би могла да бъде от значителна стойност за целите на наказателното разследване на престъплението;

               (b)посочва основанията, на които предполага, че сметката се намира в банки в замолената държава, и уточнява възможно най-подробно банките и сметките, които може да са засегнати;   и

               (c)включва цялата налична допълнителна информация, която може да улесни изпълнението на молбата.

               4.
                     Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че настоящият член ще бъде разширен, за да бъдат включени и сметки в небанкови финансови институции. Това уведомяване може да подлежи на принципа на реципрочност.

               Член LAW.CONFISC.5: Молби за информация за банкови трансакции

               1.По молба на друга държава замолената държава предоставя информация за конкретни банкови сметки и за банкови операции, извършени през конкретен период чрез една или повече сметки, посочени в молбата, включително информация за сметки на наредители или на получатели.

               2.Задължението, посочено в параграф 1, се прилага само доколкото информацията е на разположение на банката, която поддържа сметката.

               3.В допълнение към изискванията по член LAW.CONFISC.25 [Съдържание на молбата], в своята молба молещата държава посочва защо смята, че исканата информация би могла да бъде от значение за целите на наказателното разследване на престъплението.

               4.За изпълнението на такава молба замолената държава може да въведе същите условия, които прилага по отношение на молби за издирване и изземване.

               5.Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че настоящият член ще бъде разширен, за да бъдат включени и сметки в небанкови финансови институции. Това уведомяване може да подлежи на принципа на реципрочност.

               Член LAW.CONFISC.6: Молби за наблюдение на банкови трансакции

               1.Замолената държава гарантира, че по молба на друга държава тя е в състояние да наблюдава, за определен период, банковите операции, извършвани през една или повече сметки, посочени в искането, и да съобщава на молещата държава резултатите от наблюдението.

               2.В допълнение към изискванията по член LAW.CONFISC.25 [Съдържание на молбата], в своята молба молещата държава посочва защо смята, че исканата информация би могла да бъде от значение за целите на наказателното разследване на престъплението.

               3.Решението за наблюдение се взема за всеки случай поотделно от компетентните органи в замолената държава в съответствие с нейното национално право.

               4.Компетентните органи на молещата и замолената държава договарят помежду си практическите подробности във връзка с наблюдението.

               5.Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че настоящият член ще бъде разширен, за да бъдат включени и сметки в небанкови финансови институции. Това уведомяване може да подлежи на принципа на реципрочност.

               Член LAW.CONFISC.7: Предаване на информация без поискване

               Без да се засягат нейните собствени разследвания или производства, държава може, без предварителна молба, да предаде на друга държава информация относно средствата на престъплението, облагите и друго имущество, подлежащо на конфискация, когато смята, че разкриването на тази информация може да помогне на получаващата държава да започне или да проведе разследвания или производства или може да доведе до молба от страна на тази държава съгласно настоящия дял.

               Член LAW.CONFISC.8: Задължение за предприемане на временни мерки

               1.По молба на друга държава, която е започнала наказателно разследване или производство или разследване или производство за целите на конфискация, замолената държава предприема необходимите временни мерки, като обезпечаване или изземване, за да предотврати занимаването, прехвърлянето или разпореждането с имущество, което на по-късен етап може да бъде предмет на молба за конфискация или да удовлетвори молбата.

               2.Държава, която е получила молба за конфискация съгласно член LAW.CONFISC.10 [Задължение за конфискация], предприема мерките, посочени в параграф 1 от настоящия член, по отношение на имущество, което е предмет на молбата или може да удовлетвори молбата, ако това се иска от нея.

               3.Когато е получена молба съгласно настоящия член, замолената държава предприема всички необходими мерки за изпълнение на молбата без забавяне и със същата бързина и степен на приоритет, както при сходни национални случаи, и без забавяне изпраща на молещата държава потвърждение чрез всяко средство, позволяващо възпроизвеждане на писмен текст.

               4.Когато молещата държава заяви, че е необходимо незабавно обезпечаване, тъй като са налице основателни причини да се смята, че въпросното имущество ще бъде незабавно премахнато или унищожено, замолената държава предприема всички необходими мерки за изпълнение на молбата в срок от 96 часа от нейното получаване и изпраща на молещата държава потвърждение чрез всяко средство, позволяващо възпроизвеждане на писмен текст.

               5.Когато замолената държава не е в състояние да изпълни молбата в срока по параграф 4, тя незабавно уведомява молещата държава и се консултира с нея относно целесъобразните следващи стъпки.

               6.Изтичането на срока по параграф 4 не погасява изискванията към замолената държава съгласно настоящия член.

               Член LAW.CONFISC.9: Изпълнение на временните мерки

               1.След изпълнението на временните мерки, поискани в съответствие с член LAW.CONFISC.8 [Задължение за предприемане на временни мерки], параграф 1, молещата държава предоставя без поискване и възможно най-скоро на замолената държава цялата информация, която може да оспори или измени обхвата на тези мерки. Молещата държава незабавно предоставя цялата допълнителна информация, искана от замолената държава и необходима за изпълнението на временните мерки и предприемането на последващи действия във връзка с тях.

               2.Преди да отмени временна мярка, въведена съгласно член LAW.CONFISC.8 [Задължение за предприемане на временни мерки], замолената държава, когато е възможно, дава на молещата държава възможност да представи съображенията си в полза на оставянето на мярката в сила.

               Член LAW.CONFISC.10: Задължение за конфискация

               1.Държава, която е получила молба за конфискация на имущество, разположено на нейната територия:

               (a)изпълнява решение за конфискация, издадено във връзка с това имущество от съд в молещата държава; или

               (b)предава молбата на компетентните си органи с цел получаването на решение за конфискация и, ако такова решение бъде дадено, го изпълнява.

               2.За целите на параграф 1, буква б) държавите, когато е необходимо, имат компетентност да заведат иск за конфискация съгласно националното си право.

               3.Параграф 1 се прилага също към конфискация, изразяваща се в изискване за плащане на парична сума, съответстваща на стойността на облагите, ако имуществото, срещу което може да бъде изпълнена конфискацията, е разположена в замолената държава. В такива случаи, когато изпълнява конфискация съгласно параграф 1 и ако плащането не е получено, замолената държава реализира вземането по отношение на което и да било имущество, налично за целта.

               4.Ако искането за конфискация е свързано с конкретно имущество, молещата държава и замолената държава могат да се договорят, че замолената държава може да изпълни конфискацията под формата на плащане на парична сума, съответстваща на стойността на облагите.

               5.Държава сътрудничи във възможно най-голяма степен съгласно националното си право с държава, която иска изпълнението на мерки, равностойни на конфискация на имущество, когато искането не е било отправено в рамките на наказателно производство, доколкото такива мерки са разпоредени от съдебен орган в молещата държава във връзка с наказателно престъпление, при условие че е установено, че имуществото представлява облаги или:

               (a)друго имущество, в което облагите са били преобразувани или превърнати;

               (b)имущество, придобито от законни източници, ако облагите са били смесени, изцяло или частично, с такова имущество, до стойността, на която се оценяват смесените облаги; или

               (c)доход или друга полза, произтичащи от облаги, от имущество, в което облагите от престъпление са били преобразувани или превърнати, или от имущество, с което облагите от престъпление са били смесени, до стойността, на която се оценяват смесените облаги, по същия начин и в същата степен като облаги.

               6.Мерките, посочени в параграф 5, включват мерки, позволяващи изземването, задържането и лишаването от имущество и активи чрез подаване на искове към граждански съдилища.

               7.Замолената държава решава относно изпълнението на решението за конфискация без забавяне и, без да се засяга параграф 8 от настоящия член, не по-късно от 45 дни след получаването на искането. Замолената държава изпраща потвърждение на молещата държава чрез всяко средство, позволяващо възпроизвеждане на писмен текст, и без забавяне. Освен ако не са налице основания за отлагане по член LAW.CONFISC.17 [Отлагане] , замолената държава предприема конкретни мерки, необходими за изпълнение на решението за конфискация без забавяне и най-малко със същата бързина и степен на приоритет, както при сходен национален случай.

               8.Когато замолената държава не е в състояние да изпълни искането в срока по параграф 7, тя незабавно уведомява молещата държава и се консултира с нея относно целесъобразните следващи стъпки.

               9.Изтичането на срока по параграф 7 не погасява изискванията към замолената държава съгласно настоящия член.

               Член LAW.CONFISC.11: Изпълнение на конфискацията

               1.Процедурите за получаването и изпълнението на конфискация съгласно член LAW.CONFISC.10 [Задължение за конфискация] се уреждат от националното право на замолената държава.

               2.Замолената държава е обвързана с фактическите констатации, доколкото те са посочени в присъдата или съдебното решение, издадени от съд на молещата държава, или доколкото тази присъда или съдебно решение се основават негласно на тях.

               3.Ако конфискацията се изразява в изискване за плащане на парична сума, компетентният орган на замолената държава преобразува размера на сумата в паричната единица на тази държава при обменния курс, приложим към момента на вземане на решението за изпълнение на конфискацията.

               Член LAW.CONFISC.12: Конфискувано имущество

               1.При спазване на параграфи 2 и 3 от настоящия член замолената държава разполага с имущество, конфискувано съгласно член LAW.CONFISC.10 [Задължение за конфискация] и член LAW.CONFISC.11 [Изпълнение на конфискацията], в съответствие с националното си право и административни процедури.

               2.Когато действа по молба на друга държава съгласно член LAW.CONFISC.10 [Задължение за конфискация], замолената държава, доколкото се разрешава от нейното национално право и ако това е поискано, дава приоритет на връщането на конфискувано имущество на молещата държава, за да може тя да обезщети жертвите на престъплението, или връща такова имущество на законните му собственици.

               3.Когато действа по молба на друга държава съгласно член LAW.CONFISC.10 [Задължение за конфискация] и след като е взела под внимание правото на жертва на връщане на имущество или на обезщетение за имущество съгласно параграф 2 от настоящия член, замолената държава се разпорежда с паричната сума, получена в резултат на изпълнението на решение за конфискация, както следва:

               (a)ако сумата е равна на или по-малка от 10 000 EUR, тя остава за замолената държава; или

               (b)ако сумата е по-голяма от 10 000 EUR, замолената държава прехвърля 50 % от събраната сума на молещата държава.

               4.Без да се засяга параграф 3, молещата държава и замолената държава могат, разглеждайки всеки случай поотделно, да отделят специално внимание на сключването на други такива споразумения или договорености относно разпореждането със собственост, както смятат за целесъобразно.

               Член LAW.CONFISC.13: Право на изпълнение и максимален размер на конфискацията

               1.Искане за конфискация, подадено по член LAW.CONFISC.10 [Задължение за конфискация], не засяга правото на молещата държава самостоятелно да изпълни решението за конфискация.

               2.Нищо в настоящия дял не трябва да се тълкува като разрешение общата стойност на конфискацията да надхвърля размера на паричната сума, посочен в решението за конфискация. Ако държава установи, че това би могло да се случи, засегнатите държави започват консултации помежду си, за да се избегне такъв ефект.

               Член LAW.CONFISC.14: Заместващо наказание лишаване от свобода

               Замолената държава не налага заместващо наказание лишаване от свобода или друга мярка, ограничаваща свободата на лице, вследствие на искане по член LAW.CONFISC.10 [Задължение за конфискация] без съгласието на молещата държава.

               Член LAW.CONFISC.15: Основания за отказ

               1.Сътрудничество по настоящия дял може да бъде отказано, ако:

               (a)замолената държава смята, че изпълнението на молбата ще противоречи на принципа ne bis in idem; или

               (b)престъплението, с което е свързано искането, не представлява престъпление съгласно националното право на замолената държава, ако е извършено в нейната юрисдикция;  това основание за отказ се прилага към сътрудничество съгласно член LAW.CONFISC.3 [Задължение за оказване на помощ] — член LAW.CONFISC.7 [Предаване на информация без поискване] само доколкото исканата помощ е свързана с принудителни действия.

               2.Обединеното кралство и Съюзът, действащ от името на всяка от своите държави членки, могат да уведомят поотделно Специализирания комитет по правоприлагане и съдебно сътрудничество, че на основата на реципрочност условието за двойна наказуемост, упоменато в параграф 1, буква б) от настоящия член, няма да се прилага, при условие че престъплението, във връзка с което е издадена молбата, е:

               (a)едно от престъпленията, изброени в член LAW.SURR.79 [Обхват], параграф 4, както са определени в законодателството на молещата държава, и

               (b)наказуемо в молещата държава с присъда за лишаване от свобода или с мярка, изискваща задържане за максимален срок от най-малко 3 години.

               3.Сътрудничество по член LAW.CONFISC.3 [Задължение за оказване на помощ] — LAW.CONFISC.7 [Предаване на информация без поискване], доколкото исканата помощ е свързана с принудителни действия, и по член LAW.CONFISC.8 [Задължение за предприемане на временни мерки] и член LAW.CONFISC.9 [Изпълнение на временните мерки] също може да бъде отказано, ако исканите мерки не биха могли да бъдат предприети съгласно националното право на замолената държава за целите на разследване или производство в сходен национален случай.

               4.Когато това е изискване съгласно националното право на замолената държава, сътрудничеството по член LAW.CONFISC.3 [Задължение за оказване на помощ] — LAW.CONFISC.7 [Предаване на информация без поискване], доколкото исканата помощ е свързана с принудителни действия, и по член LAW.CONFISC.8 [Задължение за предприемане на временни мерки] и член LAW.CONFISC.9 [Изпълнение на временните мерки] може да бъде отказано и ако исканите мерки или други мерки със сходно действие няма да бъдат разрешени съгласно националното право на молещата държава или, що се отнася до компетентните органи на молещата държава, ако молбата не е разрешена от съдебен орган, действащ във връзка с наказателно престъпление.

               5.Сътрудничество по член LAW.CONFISC.10 [Задължение за конфискация] — член LAW.CONFISC.14 [Заместващо наказание лишаване от свобода] може също да бъде отказано, ако:

               (a)националното право на замолената държава не предвижда конфискация за вида престъпление, с който е свързано искането;

               (b)без да се засяга задължението съгласно член LAW.CONFISC.10 [Задължение за конфискация], параграф 3, то би противоречало на принципите на националното право на замолената държава относно ограниченията на конфискацията по отношение на връзката между престъпление и:

               (IX)икономическа изгода, която би могла да се определи като облаги от него;  или

               имущество, което би могло да се определи като средства на престъплението;

               (c)съгласно националното право на замолената държава конфискация вече не може да бъде наложена или изпълнена заради давностните срокове;

               (d)без да се засяга член LAW.CONFISC.10 [Задължение за конфискация], параграфи 5 и 6, молбата не е свързана с предишна присъда или решение от съдебен характер, или с изложение в такова решение, че е извършено престъпление или няколко престъпления, въз основа на които е издадена или се иска конфискацията;

               (e)конфискацията не подлежи на принудително изпълнение в молещата държава или все още подлежи на обичайните средства за обжалване; или

               (f)молбата е свързана с решение за конфискация вследствие на решение, постановено в отсъствието на лицето, срещу което е постановено решението за конфискация, и според замолената държава производството на молещата държава, довело до това решение, не удовлетворява минималните стандарти за защита, на които има право всяко лице, срещу което е повдигнато обвинение за извършено престъпление.

               6.За целите на параграф 5, буква е) едно решение не се счита за постановено в отсъствието на лицето, ако:

               (a)е било потвърдено или поставено след противопоставяне от страна на засегнатото лице;  или

               (b)е било произнесено при обжалване, при положение че обжалването е било подадено от засегнатото лице.

               7.Когато за целите на параграф 5, буква е) замолената държава преценява дали са били удовлетворени минималните стандарти за защита, тя взема под внимание факта, че засегнатото лице умишлено се е опитало да се укрие от правосъдието, или факта, че лицето е имало възможност да предяви правно средство за защита срещу решението, постановено в негово отсъствие, но е избрало да не направи това. Същото се прилага, когато засегнатото лице, след като надлежно е било получило призовка да се яви в съда, е избрало да не направи това и да не поиска отлагане.

               8.Държавите не се позовават на банковата тайна като основание за отказ на сътрудничество по настоящия дял. Когато това е изискване съгласно националното право, замолената държава може да поиска разрешение за молбата за сътрудничество, свързано с отменяне на банкова тайна, от съдебен орган, действащ във връзка с наказателни престъпления.

               9.Замолената държава не се позовава на факта, че:

               (a)лицето, за което се отнася разследването или решението за конфискация от органите на молещата държава, е юридическо лице, като пречка пред оказването на сътрудничество съгласно настоящия дял;

               (b)физическото лице, срещу което е издадено решение за конфискация на облаги, е починало или юридическото лице, срещу което е издадено решение за конфискация на облаги, впоследствие е било разформирано, като пречка пред оказването на помощ в съответствие с член LAW.CONFISC.10 [Задължение за конфискация], параграф 1, буква а); или

               (c)лицето, за което се отнася разследването или решението за конфискация от органите на молещата държава, е посочено в молбата едновременно като извършител на основното престъпление и на престъплението за изпиране на пари, като пречка пред оказването на сътрудничество съгласно настоящия дял.

               Член LAW.CONFISC.16: Консултации и информиране

               Когато има съществени основания да се счита, че изпълнението на решение за обезпечаване или конфискация ще създаде реален риск за защитата на основните права, замолената държава, преди да реши дали да изпълни решението за обезпечаване или конфискация, се консултира с молещата държава и може да поиска предоставянето на необходима информация.

               Член LAW.CONFISC.17: Отлагане

               Замолената държава може да отложи предприемането на действие относно молба, ако това действие ще засегне разследвания или производство на нейните органи.

               Член LAW.CONFISC.18: Частично или условно удовлетворяване на молба

               Преди да откаже или отложи сътрудничество по настоящия дял, замолената държава, когато е целесъобразно и след консултации с молещата държава, разглежда дали молбата може да бъде частично или условно удовлетворена при условията, които счита за необходими.

               Член LAW.CONFISC.19: Връчване на документи

               1.Държавите си оказват възможно най-голямата степен на взаимопомощ във връзка с връчването на съдебни документи на лица, засегнати от временни мерки и конфискация.

               2.Нищо в настоящия член няма за цел да попречи на:

               (a)възможността за изпращане по пощата на съдебни документи директно на лица, намиращи се в чужбина; и

               (b)възможността съдебни изпълнители, длъжностни лица или други компетентни органи от държавата на произход да връчват директно съдебни документи чрез консулските служби на тази държава или чрез съдебните органи, включително съдебни изпълнители и длъжностни лица, или други компетентни органи на държавата, за която са предназначени съдебните документи.

               3.При връчването на съдебни документи на лица, които се намират в чужбина и са засегнати от решения за временни мерки или за конфискация, издадени в изпращащата държава, тази държава посочва средствата за правна защита, с които разполагат тези лица съгласно нейното национално право.

               Член LAW.CONFISC.20: Признаване на чуждестранни решения

               1.При разглеждането на молба за сътрудничество съгласно член LAW.CONFISC.8 [Задължение за предприемане на временни мерки] — член LAW.CONFISC.14 [Заместващо наказание лишаване от свобода] замолената държава признава всяко решение, издадено от съдебен орган в молещата държава относно права, предявени от трети страни.

               2.Признаването може да бъде отказано, ако:

               (a)третите страни не разполагат с адекватна възможност да отстояват правата си;

               (b)решението е несъвместимо с решение, което вече е постановено в замолената държава по същия случай;

               (c)то е несъвместимо с обществения ред на замолената държава;  или

               (d)решението е постановено в разрез с разпоредбите относно изключителната компетентност, предвидени в националното право на замолената държава.

               Член LAW.CONFISC.21: Органи

               1.Всяка държава определя централен орган, който отговаря за изпращането и отговарянето на молби съгласно настоящия дял, за изпълнението на тези молби или за предаването им на компетентните органи с цел изпълнението им.

               2.Съюзът може да посочи орган на Съюза, който, в допълнение към компетентните органи на държавите членки, подава и, ако е целесъобразно, изпълнява молби по настоящия дял. За целите на настоящия дял всяка такава молба се счита за молба от държава членка. Съюзът може също да определи този орган на Съюза за централен орган, който отговаря за изпращането и отговарянето на молби, подадени по настоящия дял от този орган или към него.

               Член LAW.CONFISC.22: Пряка връзка

               1.Централните органи комуникират пряко помежду си.

               2.В спешни случаи молби или съобщения по настоящия дял могат да бъдат изпратени директно от съдебните органи на молещата държава към съдебните органи на замолената държава. В тези случаи чрез централния орган на молещата държава се изпраща едновременно копие до централния орган на замолената държава.

               3.Когато е отправена молба съгласно параграф 2 и органът не е компетентен за нейното разглеждане, той предава молбата на компетентния национален орган и директно уведомява молещата държава, че е направил това.

               4.Молби или съобщения съгласно член  LAW.CONFISC.3 [Задължение за оказване на помощ] — член LAW.CONFISC.7 [Предаване на информация без поискване], които не са свързани с принудителни действия, могат да бъдат директно предадени от компетентните органи на молещата държава на компетентните органи на замолената държава.

               5.Проекти на молби или на съобщения по настоящия дял могат да бъдат изпратени директно от съдебните органи на молещата държава на съдебните органи на замолената държава преди официална молба, за да се гарантира, че официалната молба може да бъде ефикасно разгледана при нейното получаване и че съдържа достатъчно информация и придружаващи документи, за да изпълни изискванията съгласно правото на замолената държава.

               Член LAW.CONFISC.23: Формуляр и езици на молбата

               1.Всички молби по настоящия дял се отправят в писмен вид. Те могат да бъдат предадени по електронен път или чрез всякакво друго далекосъобщително средство, при условие че молещата държава е подготвена, при поискване, да представи писмен запис на такова съобщение и на оригинала по всяко време.

               2.Молбите по параграф 1 се отправят на един от официалните езици на замолената държава или на друг език, за който замолената държава е уведомила или е било уведомено от нейно име, в съответствие с параграф 3.

               3.Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество за езика или езиците, които ще се използват за отправяне на молби по настоящия дял, в допълнение към официалния език или езици на тази държава.

               4.Молбите по член LAW.CONFISC.8 [Задължение за предприемане на временни мерки] за временни мерки се отправят чрез използване на предвидения за целта формуляр в ПРИЛОЖЕНИЕ LAW-8.

               5.Молбите по член LAW.CONFISC.10 [Задължение за конфискация] за конфискация се отправят чрез използване на предвидения за целта формуляр в ПРИЛОЖЕНИЕ LAW-8.

               6.Специализираният комитет по правоприлагане и съдебно сътрудничество може да измени формулярите, посочени в параграфи 4 и 5, според необходимото.

               7.Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че изискват писмен превод на някои придружаващи документи на един от официалните езици на замолената държава или на всеки друг език, посочен в съответствие с параграф 3 от настоящия член. В случай на молби съгласно член LAW.CONFISC.8 [Задължение за предприемане на временни мерки], параграф 4 такъв превод на придружаващи документи може да бъде предоставен на замолената държава в срок от 48 часа след предаването на молба, без да се засяга срокът, предвиден в член LAW.CONFISC.8 [Задължение за предприемане на временни мерки], параграф 4.

               Член LAW.CONFISC.24: Легализиране

               Документите, предадени в прилагане на настоящия дял, се освобождават от всички формалности, свързани с легализацията им.

               Член LAW.CONFISC.25: Съдържание на молбата

               1.Всяка молба за сътрудничество по настоящия дял уточнява:

               (a)органа, отправящ молбата, и органа, водещ разследванията или производството;

               (b)предмета и основанието за отправяне на молбата;

               (c)въпросите, включително съответните факти (като дата, място и обстоятелства на престъплението), за което се отнасят разследванията или производството, с изключение на случаите, свързани с молба за уведомяване;

               (d)доколкото сътрудничеството е свързани с принудителни действия:

               (X)текста на законовите разпоредби или, когато това не е възможно, посочване на съответното приложимо право;  и

               посочване, че исканата мярка или всякакви други мерки със сходен ефект биха могли да бъдат взети на територията на молещата държава съгласно нейното национално право;

               (e)когато е необходимо и доколкото е възможно:

               (XI)подробни данни за засегнатото лице или лица, включително име, дата и място на раждане, националност и местоположение, и в случай на юридическо лице, неговото седалище;  и

               имуществото, във връзка с което се търси сътрудничество, неговото местоположение, връзката му със засегнатото лице или лица, връзка с престъплението, както и всяка налична информация за други лица и участие в имуществото;   и

               (f)всяка специфична процедура, която молещата държава иска да бъде следвана.

               2.Молбата за временни мерки по член LAW.CONFISC.8 [Задължение за предприемане на временни мерки] във връзка с изземване на имущество, за което може да бъде изпълнено решение за конфискация, изразяваща се в изискване за плащане на парична сума, посочва също максималния размер на сумата, чието събиране се иска чрез това имущество.

               3.В допълнение към информацията, посочена в параграф 1 от настоящия член, всяка молба по член LAW.CONFISC.10 [Задължение за конфискация] съдържа:

               (a)в случай на член LAW.CONFISC.10 [Задължение за конфискация], параграф 1, буква а):

               (XII)заверено копие от решението за конфискация, постановено от съда на молещата държава, и изложение на основанията, на които е било постановено решението, ако те не са посочени в самото решение;

               удостоверение от компетентния орган на молещата държава, че решението за конфискация подлежи на изпълнение и не подлежи на обичайните средства за обжалване;

               информация относно степента, до която се изисква изпълнението на решението;  и

               информация относно необходимостта от вземане на временни мерки;

               (b)в случая на член LAW.CONFISC.10 [Задължение за конфискация], параграф 1, буква б), изложение на фактите, които според молещата държава са достатъчни, за да може замолената държава да разпореди изпълнение на решението съгласно националното си право;

               (c)когато трети страни са имали възможност да предявят права, документите, показващи, че това е било направено.

               Член LAW.CONFISC.26: Пропуски в молбите

               1.Ако молбата не изпълнява разпоредбите на настоящия дял или предоставената информация не е достатъчна, за да може замолената държава да обработи молбата, тази държава може да поиска от молещата държава да промени молбата или да включи допълнителна информация в нея.

               2.Замолената държава може да определи срок за получаването на тези промени или информация.

               3.В очакване да получи исканите промени или информация във връзка с молба по член LAW.CONFISC.10 [Задължение за конфискация], замолената държава може да предприеме всяка от мерките, посочени в член LAW.CONFISC.3 [Задължение за оказване на помощ] —  член LAW.CONFISC.9 [Изпълнение на временните мерки].

               Член LAW.CONFISC.27: Множество молби

               1.Когато замолената държава получи повече от една молба по член LAW.CONFISC.8 [Задължение за предприемане на временни мерки] или член LAW.CONFISC.10 [Задължение за конфискация] за едно и също лице или имущество, това множество молби не възпрепятства обработването им от тази държава, включващо предприемането на временни мерки.

               2.В случай на множество молби по член LAW.CONFISC.10 [Задължение за конфискация] замолената държава обмисля консултации с молещите държави.

               Член LAW.CONFISC.28: Задължение за обосноваване

               Замолената държава обосновава всяко решение за отказ или отлагане на сътрудничеството по настоящия дял или за определяне на условия във връзка с него.

               Член LAW.CONFISC.29: Информация

               1.Замолената държава незабавно уведомява молещата държава за:

               (a)действието, предприето въз основа на молба по настоящия дял;

               (b)окончателния резултат от действието, извършено въз основа на молба по настоящия дял;

               (c)решение за отказ или отлагане на сътрудничеството по настоящия дял или за определяне на условия във връзка с него, изцяло ил частично;

               (d)всякакви обстоятелства, заради които е невъзможно исканото действие да бъде извършено или които могат да го забавят значително;  и

               (e)в случая на временни мерки, предприети съгласно молба по член LAW.CONFISC.3 [Задължение за оказване на помощ] — член LAW.CONFISC.8 [Задължение за предприемане на временни мерки], тези разпоредби от националното право, които автоматично биха довели до премахване на временната мярка.

               2.Молещата държава незабавно уведомява замолената държава за:

               (a)всяко преразглеждане, решение или друг факт, които са основания решението за конфискация вече да не подлежи на изпълнение, изцяло или частично;  и

               (b)всяко развитие, фактологическо или правно, заради което всяко действие по настоящия дял вече не е обосовано.

               3.Когато държава, въз основа на същото решение за конфискация, иска конфискация в повече от една държава, тя уведомява за молбата всички държави, засегнати от изпълнението на решението.

               Член LAW.CONFISC.30: Ограничаване на използването

               1.Замолената държава може да изпълни молбата, при условието че получената информация или доказателства няма да бъдат използвани от или предадени на органите на молещата държава за разследвания или производства, различни от посочените в молбата, без нейното предварително съгласие.

               2.Без предварителното съгласие на замолената държава информация или доказателства, които тя е предоставила съгласно настоящия дял, не се използват или предават от органите на молещата държава за разследвания или производства, различни от посочените в молбата.

               3.Лични данни, съобщени по настоящия дял, могат да бъдат използвани от държавата, на която са били предадени:

               (a)за целите на производството, към което се прилага настоящият дял;

               (b)за други съдебни и административни производства, пряко свързани с производството, посочено в буква а);

               (c)за предотвратяване на непосредствена и сериозна заплаха за обществената сигурност;  или

               (d)за всяка друга цел само с предварителното съгласие на съобщаващата държава, освен ако засегнатата държава не получи съгласието на субекта на данните.

               4.Настоящият член се прилага към лични данни, които не са били съобщени, а са били получени по друг начин съгласно настоящия дял.

               5.Настоящият член не се прилага към лични данни, получени от Обединеното кралство или държава членка съгласно настоящия дял и с произход от тази държава.

               Член LAW.CONFISC.31: Поверителност

               1.Молещата държава може да поиска от замолената държава да запази поверителни фактите и съдържанието на молбата, с изключение на необходимото за изпълнение на молбата. Ако замолената държава не може да спази изискването за поверителност, тя незабавно информира молещата страна.

               2.Ако това не противоречи на основни принципи на нейното национално право и така се изисква, молещата държава запазва поверителни доказателствата и информацията, предоставени от замолената държава, с изключение на необходимото за разследванията или производствата, описани в молбата.

               3.При спазване на разпоредбите на националното право държава, на която е била предадена информация без поискване по член LAW.CONFISC.7 [Предаване на информация без поискване], спазва всички изискванията за поверителност, както иска държавата, предоставила информацията. Ако получаващата държава не може да спази такова изискване, тя незабавно информира предаващата държава.

               Член LAW.CONFISC.32: Разноски

               Обичайните разноски за изпълнението на молба се поемат от замолената държава. Когато за изпълнението на молба са необходими значителни разноски или разноски от извънреден характер, молещата и замолената държава извършват консултации, за да се договарят за условията, при които ще се изпълни молбата и как ще се поемат разноските.

               Член LAW.CONFISC.33: Обезщетение за вреди

               1.Когато лице е завело съдебно дело за отговорност за вреди вследствие на действие или бездействие във връзка със сътрудничество по настоящия дял, засегнатите държави обмислят консултации помежду си, когато това е целесъобразно, за да определят как да бъде разпределена дължимата сума за вреди.

               2.Държава, която е предмет на съдебно спор за вреди, полага всички усилия да информира другата държава за този спор, в случай че тази държава може да има интерес към делото.

               Член LAW.CONFISC.34: Средства за правна защита

               1.Всяка държава гарантира, че лицата, засегнати от мерки по член LAW.CONFISC.8 [Задължение за предприемане на временни мерки] — LAW.CONFISC.11 [Изпълнение на конфискацията], разполагат с ефективни средства за правна защита, за да защитят правата си.

                  2.Мотивите за същество за исканите мерки по член LAW.CONFISC.8 [Задължение за предприемане на временни мерки] —  член LAW.CONFISC.11 [Изпълнение на конфискацията] не се оспорват пред съд на замолената държава.

               Дял XII: Други разпоредби

               Член LAW.OTHER.134: Уведомления

               1.До датата на влизане в сила на настоящото споразумение Съюзът и Обединеното кралство извършват всяко от уведомленията, предвидени в член LAW.SURR.82 [Изключение за политическо престъпление], параграф 2, член LAW.SURR.83 [Изключение за националност], параграф 2 и член LAW.SURR.91 [Съгласие за предаване], параграф 4, и доколкото е възможно, посочват дали не е необходимо да се извърши такова уведомление.

               Доколкото такова уведомление или указание не е било направено във връзка с дадена държава към момента, посочен в първа алинея, уведомленията във връзка с тази държава могат да се направят във възможно най-кратък срок и най-късно два месеца след влизането в сила на настоящото споразумение.

               По време на този преходен период всяка държава, във връзка с която не е било направено уведомление по член LAW.SURR.82 [Изключение за политическо престъпление], параграф 2, член LAW.SURR.83 [Изключение за националност], параграф 2 и член LAW.SURR.91 [Съгласие за предаване], параграф 4, и която не е получила указание, че не трябва да се извършва такова уведомление, може да се възползва от възможностите, предвидени в посочения член, както ако такова уведомление е било направено по отношение на тази държава. В случая на член LAW.SURR.83 [Изключение за националност], параграф 2 държавата може да се възползва от възможностите, предвидени в посочения член, само доколкото това е съвместимо с критериите за уведомяване.

               2.Уведомленията, посочени в Член LAW.SURR.79 [Обхват], параграф 4, член LAW.SURR.85 [Сезиране на централния орган], параграф 1, член LAW.SURR.86 [Съдържание и форма на заповедта за арест], параграф 2, член LAW.SURR.105 [Възможност за наказателно преследване за други престъпления], параграф 1, член LAW.SURR.106 [Предаване или последваща екстрадиция], параграф 1, член LAW.CONFISC.4 [Молби за информация за банкови сметки и банкови сейфове], параграф 4, член LAW.CONFISC.5 [Молби за информация за банкови трансакции], параграф 5, член LAW.CONFISC.6 [Молби за наблюдение на банкови трансакции], параграф 5, член LAW.CONFISC 15 [Основания за отказ], параграф 2, и член LAW.CONFISC.23 [Формуляр и езици на молбата], параграфи 3 и 7, могат да бъдат направени по всяко време.

               3.Уведомленията, посочени в  член LAW.SURR.85 [Сезиране на централния орган], параграф 1, член LAW.SURR.86 [Съдържание и форма на заповедта за арест], параграф 2 и член CONFISC 23 [Формуляр и езици на молбата], параграфи 3 и 7, могат да бъдат изменени по всяко време.

               4.Уведомленията, посочени в член LAW.SURR.82 [Изключение за политическо престъпление], параграф 2, член LAW.SURR.83 [Изключение за националност], параграф 2, член LAW.SURR.85 [Сезиране на централния орган], параграф 1, член LAW.SURR.91 [Съгласие за предаване], член 4, член LAW.CONFISC.4 [Молби за информация за банкови сметки и банкови сейфове], параграф 4, член LAW.CONFISC.5 [Молби за наблюдение на банкови трансакции], параграф 5 и член LAW.CONFISC.6 [Молби за наблюдение на банкови трансакции], параграф 5, могат да бъдат оттеглени по всяко време.

               5.Съюзът публикува информация относно уведомленията на Обединеното кралство, посочени в член LAW.SURR.85 [Сезиране на централния орган], параграф 1, в Официален вестник на Европейския съюз.

               6.До датата на влизане в сила на настоящото споразумение Обединеното кралство уведомява Съюза за следните органи:

               (a)органа, отговарящ за получаването и обработването на PNR данни по дял III [Предаване и обработване на резервационни данни на пътниците (PNR)];

               (b)органа, считан за компетентния правоприлагащ орган за целите на дял V [Сътрудничество с Европол] и кратко описание на правомощията му;

               (c)националното звено за контакт, посочено по член LAW.EUROPOL 50 [Национални звена за контакт и служители за връзка], параграф 1;

               (d)органа, считан за компетентен орган за целите на дял VI [Сътрудничество с Евроюст], и кратко описание на неговите правомощия;

               (e)звеното за контакт, посочено по член LAW.EUROJUST.65 [Звена за контакт с Евроюст], параграф 1;

               (f)националния кореспондент по въпросите на тероризма на Обединеното кралство, посочен по член LAW.EUROJUST.65 [Звена за контакт с Евроюст], параграф 2;

               (g)органа, компетентен по силата на националното право на Обединеното кралство да изпълни заповед за арест, както е посочено в буква в) от член LAW.SURR.78 [Определения], и органа, компетентен по силата на националното право на Обединеното кралство да издаде заповед за арест, както е посочено в буква г) от член LAW.SURR.78 [Определения];

               (h)органа, посочен от Обединеното кралство по член LAW.SURR.103 [Преминаване], параграф 3;

               (i)централния орган, посочен от Обединеното кралство по член LAW.EXINF.122 [Централни органи];

               (j)централния орган, посочен от Обединеното кралство по член LAW.CONFISC.21 [Органи], параграф 1;

               Съюзът публикува информация относно органите, посочени в първата алинея, в Официален вестник на Европейския съюз.

               7.До датата на влизане в сила на настоящото споразумение Съюзът, от свое име или от името на своите държави членки в зависимост от случая, уведомява Обединеното кралство за следните органи:

               (a)звената за данни за пътниците, създадени или посочени от всяка държава членка за целите на получаването и обработването на PNR данни по дял III [Предаване и обработване на резервационни данни на пътниците (PNR)];

               (b)органа, компетентен по силата на националното право на всяка държава членка да изпълни заповед за арест, както е посочено в буква в) от член LAW.SURR.78 [Определения], и органа, компетентен по силата на националното право на всяка държава членка да издаде заповед за арест, както е посочено в буква г) от член LAW.SURR.78 [Определения];

               (c)органа, посочен от всяка държава членка по член LAW.SURR.103 [Преминаване], параграф 3;

               (d)органа на Съюза, посочен в член LAW.MUTAS.114 [Определяне на компетентен орган];

               (e)централния орган, посочен от всяка държава членка по член LAW.EXINF.122 [Централни органи];

               (f)централния орган, посочен от всяка държава членка по член LAW.CONFISC.21 [Органи], параграф 1;

               (g)всеки орган на Съюза, посочен съгласно първото изречение на член LAW.CONFISC.21 [Органи], параграф 2, и дали е посочен и като централен орган съгласно последното изречение на същия параграф.

               8.Уведомленията, направени по параграф 6 или параграф 7, могат да бъдат изменени по всяко време. Тези промени се съобщават на Специализирания комитет по правоприлагане и съдебно сътрудничество.

               9.Обединеното кралство и Съюзът могат да уведомят повече от един орган във връзка с параграф 6, букви а), б), г), д), ж), з), и) и й) и във връзка с параграф 7 съответно и могат да ограничат тези уведомления само до специални цели.

               10.Когато Съюзът прави уведомленията, посочени в настоящия член, той посочва своите държави членки, към които се прилага уведомлението, или дали прави уведомлението от свое име.

               Член LAW.OTHER.135: Преглед и оценка

               1.Настоящата част се преразглежда в съответствие с член FINPROV.3 [Преглед] или при искане на една от страните, когато искането е съвместно договорено.

               2.Страните решават предварително как да бъде извършен прегледът и се информират взаимно за състава на своите екипи за преглед. Екипите за преглед се състоят от лица, които притежават необходимия експертен опит по отношение на разглежданите въпроси. При спазване на приложимите закони от всички участници в прегледа се изисква да зачитат поверителността на дискусиите и да са преминали съответните проучвания за надеждност. За целите на тези прегледи Обединеното кралство и Съюзът сключват договорености за подходящ достъп до съответната документация, системи и персонал.

               3.Без да се засяга параграф 2, прегледът се отнася по-специално до практическото изпълнение, тълкуванието и развиването на настоящата част.

               Член LAW.OTHER.136: Прекратяване

               1.Без да се засяга член FINPROV.8 [Прекратяване], всяка страна може да прекрати прилагането на настоящата част във всеки един момент чрез писмено уведомление по дипломатически път. В този случай настоящата част престава да бъде в сила на първия ден от деветия месец след датата на уведомлението.

               2.Въпреки това ако настоящата част бъде прекратена заради Обединеното кралство или държава членка, които денонсират Европейската конвенция за правата на човека или протоколи 1, 6 или 13 към нея, настоящата част престава да бъде в сила от датата, на която денонсирането става ефективно, или ако уведомлението за прекратяването е направено след тази дата, на петнадесетия ден след такова уведомление.

               3.Ако някоя от страните извести за прекратяване съгласно настоящия член, Специализираният комитет по правоприлагане и съдебно сътрудничество заседава, за да вземе решение относно необходимите мерки, за да се гарантира, че всяко сътрудничество, започнато съгласно настоящата част, се приключва по целесъобразен начин. Във всеки случай, що се отнася до всички лични данни, получени чрез сътрудничество по настоящата част, преди тя да престане да бъде в сила, страните гарантират, че след влизането в сила на прекратяването нивото на защита при предаването на личните данни се запазва.

               Член LAW.OTHER.137: Спиране на прилагането

               1.В случай на сериозни и системни недостатъци при една от страните във връзка със защитата на основните права или принципа на върховенство на закона, другата страна може да спре прилагането на настоящата част или на дялове от нея чрез писмено уведомление по дипломатически път. В това уведомление се уточняват сериозните и системни недостатъци, на които се основава спирането на прилагането.

               2.В случай на сериозни и системни недостатъци при една от страните във връзка със защитата на личните данни, включително когато тези недостатъци са довели до прекратяване на прилагането на съответно решение относно адекватното ниво на защита, другата страна може да спре прилагането на настоящата част или на дялове от нея чрез писмено уведомление по дипломатически път. В това уведомление се уточняват сериозните и системни недостатъци, на които се основава спирането на прилагането.

               3.За целите на параграф 2 „съответно решение относно адекватното ниво на защита“ означава:

               (a)по отношение на Обединеното кралство, решение, прието от Европейската комисия в съответствие с член 36 от Директива (ЕС) 2016/680
                  82
                или сходно последващо законодателство, удостоверяващо адекватното ниво на защита;

               (b)по отношение на Съюза, решение, прието от Обединеното кралство и удостоверяващо адекватното ниво на защита за целите на предаването, попадащо в обхвата на част 3 от Закона за защита на данните от 2018 г.
                  83
                или сходно последващо законодателство.

               4.Във връзка със спирането на прилагането на дял III [Предаване и обработване на резервационни данни на пътниците (PNR)] или Title X [Борба с изпирането на пари и финансирането на тероризма], препратките към „съответно решение относно адекватното ниво на защита“ включват също:

               (a)по отношение на Обединеното кралство, решение, прието от Европейската комисия в съответствие с член 45 от Общия регламент относно защитата на данните (ЕС) 2016/679
                  84
                или сходно последващо законодателство, удостоверяващо адекватното ниво на защита;

               (b)по отношение на Съюза, решение, прието от Обединеното кралство и удостоверяващо адекватното ниво на защита за целите на предаването, попадащо в обхвата на част 2 от Закона за защита на данните от 2018 г. или сходно последващо законодателство.

               5.Засегнатите от спирането дялове временно престават да се прилагат на първия ден от третия месец след датата на уведомлението, посочено в параграф 1 или 2, освен ако не по-късно от две седмици преди изтичането на този период, който може да бъде удължен според случая в съответствие с параграф 7, буква г), страната, която е уведомила за спирането, дава писмено уведомление на другата страна по дипломатически път за оттегляне на първото уведомление или за намаляване на обхвата на спирането. Във втория случай временно престават да се прилагат само дяловете, посочени във второто уведомление.

               6.Ако една от страните уведоми за спирането на прилагането на един или няколко дяла от настоящата част съгласно параграф 1 или 2, другата страна може да спре прилагането на всички останали дялове чрез писмено уведомление по дипломатически път, като направи тримесечно известие.

               7.При уведомяване относно спиране на прилагане съгласно параграф 1 или 2, Съветът за партньорство незабавно се сезира по въпроса. Съветът за партньорство проучва възможни начини, които да позволят на страната, уведомила за спирането на прилагането, да отложи влизането му в сила, да намали обхвата му или да го оттегли. За тази цел, по препоръка на Специализирания комитет по правоприлагане и съдебно сътрудничество, Съветът за партньорство може:

               (a)да договори съвместно тълкувание на разпоредби на настоящата част;

               (b)да препоръча подходящо действие на страните;

               (c)да приеме целесъобразни адаптации на настоящата част, необходими, за да се отстранят основанията за спирането на прилагането, с максимален срок на валидност 12 месеца;  и

               (d)да удължи посочения в параграф 5 период с до три месеца.

               8.Ако някоя от страните извести за спирането на прилагането съгласно настоящия член, Специализираният комитет по правоприлагане и съдебно сътрудничество заседава, за да вземе решение относно необходимите мерки, за да се гарантира, че всяко сътрудничество, започнато съгласно настоящата част, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящата част, преди засегнатите от спирането дялове временно да престанат да се прилагат, страните гарантират, че след влизането в сила на спирането нивото на защита при предаването на личните данни се запазва.

               9.Прилагането на засегнатите от спирането дялове се възстановява на първия ден от месеца след деня, на който страната, уведомила за спирането на прилагането съгласно параграф 1 или 2, писмено е уведомила другата страна по дипломатически път за намерението си да възстанови прилагането на засегнатите от спирането дялове. Страната, уведомила за спирането на прилагането съгласно параграф 1 или 2, незабавно прави това, след като сериозните и системни недостатъци във връзка с другата страна, на които се основава спирането на прилагането, са престанали да съществуват.

               10.След уведомлението за намерението да се възстанови прилагането на засегнатите от спирането дялове в съответствие с параграф 9, прилагането на останалите дялове, спряно съгласно параграф 6, се възстановява едновременно с прилагането на дяловете, спряно съгласно параграф 1 или 2.

               Член LAW.OTHER.138: Разноски

               Страните и държавите членки, включително институции, органи, служби и агенции на страните или държавите членки, поемат собствените си разходи, които възникват в хода на изпълнението на настоящата част, освен ако не е предвидено друго в настоящото споразумение.

               Дял XIII: Уреждане на спорове

               Член LAW.DS.1: Цел

               Целта на настоящия дял е да се установи бърз, ефективен и ефикасен механизъм за предотвратяване и уреждане на спорове между страните относно настоящата част, включително спорове във връзка с настоящата част, когато се прилага към ситуации, уредени с други разпоредби на настоящото споразумение, с оглед постигане на решение по взаимно съгласие, когато това е възможно.

               Член LAW.DS.2: Обхват

               1.Настоящият дял се прилага към спорове между страните относно настоящата част ( „обхванати разпоредби“).

               2.Обхванатите разпоредби включват всички разпоредби на настоящата част, с изключение на:

               (a)член LAW.GEN.5 [Обхват на сътрудничеството, когато държава членка вече не участва в аналогични мерки съгласно правото на Съюза];

               (b)член LAW.PRUM.19 [Спиране или прекратяване на прилагането];

               (c)член LAW.PNR.28 [Съхраняване на PNR данни], параграф 14;

               (d)член LAW.PNR.38 [Спиране на сътрудничеството по настоящия дял];

               (e)член LAW.OTHER.136 [Прекратяване];

               (f)член LAW.OTHER.137 [Спиране]; и

               (g)член LAW.DS.6 [Спиране].

               Член LAW.DS.3: Изключителност

               Страните поемат ангажимента да не отнасят спор помежду си относно настоящата част до механизъм за уреждане, различен от предвидените в настоящия дял.

               Член LAW.DS.4: Консултации

               1.Ако страна („страната ищец“) смята, че другата страна („страната ответник“) е нарушила задължение по настоящата част, страните полагат усилия да уредят въпроса, като пристъпят към добросъвестни консултации с цел постигане на решение по взаимно съгласие.

               2.Страната ищец може да потърси консултации с писмено искане, предадено на страната ответник. В писменото си искане страната ищец посочва причините за искането, в т.ч. уточнява действията или бездействията, които според нея представляват нарушение на задължение от страната ответник, както и обхванатите разпоредби, които смята за приложими.

               3.Страната ответник отговаря на искането без отлагане и не по-късно от два дни след датата на постъпването му. Консултациите се провеждат редовно в рамките на период от три месеца от датата на предаване на искането лично или по друг начин на комуникация, съгласуван от страните.

               4.Консултациите приключват в срок от три месеца от датата на предаване на искането, освен ако страните не решат да ги продължат.

               5.Страната ищец може да поиска консултациите да се провеждат в рамките на Специализирания комитет по правоприлагане и съдебно сътрудничество или в рамките на Съвета за партньорство.  Първото заседание се провежда в срок от един месец от искането за консултации, посочено в параграф 2 от настоящия член. Специализираният комитет по правоприлагане и съдебно сътрудничество и Съветът за партньорство могат по всяко време да решат да отнесат въпроса до Съвета за партньорство. Съветът за партньорство може също да се самосезира по въпроса. Специализираният комитет по правоприлагане и съдебно сътрудничество или, според конкретния случай, Съветът за партньорство може да уреди спора с решение. Такова решение се счита за решение по взаимно съгласие по смисъла на член LAW.DS.5 [Решение по взаимно съгласие].

               6.Страната ищец може по всяко време едностранно да оттегли искането си за консултации. В такъв случай консултациите се прекратяват незабавно.

               7.Консултациите, и по-специално цялата информация, означена като поверителна, и становищата, изразени от страните по време на консултациите, са с поверителен характер.

               Член LAW.DS.5: Решение по взаимно съгласие

               1.Страните могат по всяко време да постигнат решение по взаимно съгласие във връзка с всеки спор, упоменат в член LAW.DS.2 [Обхват].

               2.Решението по взаимно съгласие може да бъде прието с решение на Специализирания комитет по правоприлагане и съдебно сътрудничество или на Съвета за партньорство. Когато решението по взаимно съгласие се изразява в споразумение относно съвместното тълкувание на разпоредби на настоящата част от страните, това решение по взаимно съгласие се приема с решение на Съвета за партньорство.

               3.Всяка страна предприема необходимите мерки, за да изпълни решението по взаимно съгласие в уговорения срок.

               4.Не по-късно от датата, на която изтича уговореният срок, изпълняващата страна писмено уведомява другата страна за предприетите от нея мерки за изпълнение на решението по взаимно съгласие.

               Член LAW.DS.6: Спиране

               1.Когато консултациите по член LAW.DS.4 [Консултации] не са довели до решение по взаимно съгласие по смисъла на член LAW.DS.5 [Решение по взаимно съгласие], при условие че страната ищец не е оттеглила искането си за консултации в съответствие с член LAW.DS.4 [Консултации], параграф 6 и когато тя смята, че страната ответник сериозно нарушава задълженията си в обхванатите разпоредби, посочени в член LAW.DS.4 Консултации], параграф 2, страната ищец може да спре прилагането на дяловете от настоящата част, за които се отнася сериозното нарушение, чрез писмено уведомление по дипломатически път. В това уведомление се уточнява сериозното нарушение на задълженията, извършено от страната ответник, на което се основава спирането на прилагането.

               2.Засегнатите от спирането дялове временно престават да се прилагат на първия ден от третия месец след датата на уведомлението, посочено в параграф 1, или на друга дата, договорена между страните, освен ако не по-късно от две седмици преди изтичането на този период страната ищец уведоми писмено страната ответник по дипломатически път за оттегляне на първото уведомление или за намаляване на обхвата на спирането. Във втория случай временно престават да се прилагат само дяловете, посочени във второто уведомление.

               3.Ако страната ищец уведоми за спирането на прилагането на един или няколко дяла от настоящата част съгласно параграф 1, страната ответник може да спре прилагането на всички останали дялове чрез писмено уведомление по дипломатически път, като направи тримесечно известие.

               4.Ако бъде уведомено за спиране на прилагането съгласно настоящия член, Специализираният комитет по правоприлагане и съдебно сътрудничество заседава, за да вземе решение относно необходимите мерки, за да се гарантира, че всяко сътрудничество, започнато съгласно настоящия дял, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящата част, преди засегнатите от спирането дялове временно да престанат да се прилагат, страните гарантират, че след влизането в сила на спирането нивото на защита при предаването на личните данни се запазва.

               5.Прилагането на засегнатите от спирането дялове се възстановява на първия ден от месеца след датата, на която страната ищец писмено е уведомила страната ответник по дипломатически път за намерението си да възстанови прилагането на засегнатите от спирането дялове. Страната ищец незабавно прави това, когато счита, че сериозното нарушение на задълженията, на което се основава спирането на прилагането, е престанало да съществува.

               6.След уведомлението на страната ищец за нейното намерение да възстанови прилагането на засегнатите от спирането дялове в съответствие с параграф 5, прилагането на останалите дялове, спряно от страната ответник съгласно параграф 3, се възстановява едновременно с прилагането на дяловете, спряно от страната ответник съгласно параграф 1.

               Член LAW.DS.7: Срокове

               1.Всички срокове, определени в настоящия дял, се пресмятат в седмици или месеци според случая, от деня след акта, за който се отнасят.

               2.
                     Всеки срок, посочен в настоящия дял, може да бъде изменен по взаимно съгласие на страните.

               ЧЕТВЪРТА ЧАСТ: ТЕМАТИЧНО СЪТРУДНИЧЕСТВО

               Дял I: Здравна сигурност

               Член HS.1: Сътрудничество в областта на здравната сигурност

               1.За целите на настоящия член „сериозна трансгранична заплаха за здравето“ означава животозастрашаваща или друга сериозна опасност за здравето с биологичен, химичен, екологичен или неизвестен произход, която се разпространява или е свързана със значителен риск от разпространение отвъд границите на държавите членки и на Обединеното кралство.

               2.Страните се уведомяват взаимно в случай на сериозна трансгранична заплаха за здравето, засягаща другата страна, и полагат усилия да правят това своевременно.

               3.В случай на сериозна трансгранична заплаха за здравето Съюзът, след писмено искане от страна на Обединеното кралство, може да предостави на Обединеното кралство извънреден достъп до Системата за ранно предупреждение и реагиране (СРПР) по отношение на тази конкретна заплаха, за да могат страните и компетентните органи на държавите членки да обменят нужната информация, да оценяват рисковете за общественото здраве и да координират мерките, които могат да бъдат необходими за защита на общественото здраве. Съюзът полага усилия да отговори своевременно на писменото искане на Обединеното кралство.

               Освен това Съюзът може да покани Обединеното кралство да участва в комитет, сформиран в рамките на Съюза и състоящ се от представители на държавите членки, за подпомагане на обмена на информация и за координация във връзка със сериозната трансгранична заплаха за здравето.

               И двете договорености са на временна основа и във всеки случай за срок, не е по-дълъг от това, което всяка от страните смята за необходимо, след като се е консултирала с другата страна, във връзка със съответната сериозна трансгранична заплаха за здравето

               4.За целите на обмена на информация, упоменат в параграф 2, и евентуални искания, отправени съгласно параграф 3, всяка страна определя координационно звено и уведомява за това другата страна. Координационното звено също:

               (a)полага всички усилия за улесняване на разбирателството между страните относно това дали една заплаха е сериозна трансгранична заплаха за здравето;

               (b)търси взаимноприемливи решения на всеки технически въпрос, който възниква вследствие на изпълнението на настоящия дял.

               5.Обединеното кралство спазва всички приложими условия за използването на СРПР, както и процедурните правила на комитета, упоменат в параграф 3, относно периода на достъп, предоставен във връзка със сериозна трансгранична заплаха за здравето. Ако след обмена на пояснения между страните:

               (a)Съюзът смята, че Обединеното кралство не е спазило посочените по-горе условия или процедурни правила, той може да прекрати достъпа на Обединеното кралство до СРПР или участието му в комитета, според случая, по отношение на тази заплаха;

               (b)Обединеното кралство смята, че не може да приеме условията или процедурните правила, то може да оттегли участието си от СРПР или от комитета, според случая, по отношение на тази заплаха.

               6.Когато е в техен взаимен интерес, страните си сътрудничат в международните форуми в областта на предотвратяването, установяването, подготовката и реагирането на установени и възникващи заплахи за здравната сигурност.

               7.Европейският център за профилактика и контрол върху заболяванията и съответният орган в Обединеното кралство, отговарящ за надзора, епидемиологичното разузнаване и научните препоръки относно заразните болести, си сътрудничат по технически и научни въпроси от общ интерес за страните и могат да сключат меморандум за разбирателство за целта.

               Дял II: Киберсигурност

               Член CYB.1: Диалог по въпроси на кибернетичното пространство

               Страните полагат всички усилия за установяването на редовен диалог с цел обмен на информация относно развитието на политиките, в т.ч. във връзка с международната сигурност, сигурността на новите технологии, управлението на интернет, киберсигурността, киберотбраната и киберпрестъпността.

               Член CYB.2: Сътрудничество по въпроси на кибернетичното пространство

               1.Когато е в техен взаимен интерес, страните си сътрудничат по въпроси на кибернетичното пространство чрез обмен на най-добри практики и чрез общи практически действия, имащи за цел насърчаването и защитата на отворено, свободно, стабилно и сигурно киберпространство, основано върху прилагането на съществуващото международно право и други съответни норми за отговорно поведение на държавите и на регионални мерки за укрепване на доверието в кибернетичното пространство.

               2.Страните полагат всички усилия, за да си сътрудничат в съответните международни органи и форуми, и за укрепване на глобалната отбранителна способност срещу кибератаки и подобряване на способността на трети държави ефективно да се борят с киберпрестъпността.

               Член CYB.3: Сътрудничество с Екипа за незабавно реагиране при компютърни инциденти — Европейски съюз

               С предварителното одобрение на управителния съвет на екипа за незабавно реагиране при компютърни инциденти — Европейски съюз (CERT-EU), CERT-EU и националният екип за незабавно реагиране при компютърни инциденти в Обединеното кралство си сътрудничат на доброволна, своевременна и реципрочна основа за обмен на информация за средства и методи, като например техники, тактики, процедури и най-добри практики във връзка с общите заплахи и уязвими места.

               Член CYB.4: Участие в конкретни дейности на групата за сътрудничество, сформирана съгласно Директива (ЕС) 2016/1148

               1.С оглед на насърчаването на сътрудничеството в областта на киберсигурността, като в същото време се гарантира автономността на процеса на вземане на решения от Съюза, съответните национални органи в Обединеното кралство могат да участват, след покана, която Обединеното кралство също може да поиска, от председателя на групата за сътрудничество в консултации с Комисията, в следните дейности на групата за сътрудничество:

               (a)обмен на най-добри практики при изграждането на капацитет за осигуряване на мрежова и информационна сигурност;

               (b)обмен на информация във връзка с ученията, свързани смрежовата и информационна сигурност;

               (c)обмен на информация, опит и най-добри практики относно рискове и инциденти;

               (d)обмен на информация и най-добри практики по въпросите на повишаването на осведомеността и обучението; и

               (e)обмен на информация и най-добри практики в областта на научноизследователската и развойната дейност в областта на мрежовата и информационна сигурност.

               2.Целият обмен на информация, опит и най-добри практики между групата за сътрудничество и съответните национални органи в Обединеното кралство е на доброволна и, където е подходящо, на реципрочна основа.

               Член CYB.5: Сътрудничество с Агенцията на Европейския съюз за киберсигурност (ENISA)

               1.За насърчаване на сътрудничеството по киберсигурността, като в същото време се гарантира автономността на процеса на вземане на решения от Съюза, Обединеното кралство може да участва по покана, която Обединеното кралство може също да поиска, от управителния съвет на Агенцията на Европейския съюз за киберсигурност (ENISA), в следните дейности на ENISA:

               (a)изграждане на капацитет;

               (b)познания и информация;  и

               (c)повишаване на осведомеността и образование.

               2.Условията за участието на Обединеното кралство в дейностите на ENISA, упоменати в параграф 1, в т.ч. адекватна финансова вноска, се определят в работни договорености, приети от управителния съвет на ENISA, при условие че бъдат предварително одобрени от Комисията и договорени с Обединеното кралство.

               3.Обменът на информация, опит и най-добри практики между ENISA и Обединеното кралство е доброволен и, където е подходящо, на реципрочна основа.

               ПЕТА ЧАСТ: УЧАСТИЕ В ПРОГРАМИТЕ НА СЪЮЗА, ДОБРО ФИНАНСОВО УПРАВЛЕНИЕ И ФИНАНСОВИ РАЗПОРЕДБИ

               Член UNPRO.0.1: Обхват

               1.Настоящата част се прилага към участието на Обединеното кралство в програми и дейности на Съюза и в предоставяне на свързани с тях услуги, за които страните са се договорили, че Обединеното кралство участва.

               2.Настоящата част не се прилага за участието на Обединеното кралство в програми за сближаване по цел „Европейско териториално сътрудничество“ или подобни програми със същата цел, което се осъществява въз основа на основните актове на една или повече институции на Съюза, приложими за тези програми.

               Приложимите условия за участие в програмите, упоменати в първата алинея, се посочват в приложимия основен акт и в сключеното съгласно него споразумение за финансиране. Страните договарят разпоредби с действие, подобно на това във втора глава [Добро финансово управление], относно участието на Обединеното кралство в тези програми.

               Член UNPRO.0.2: Определения

               За целите на настоящата част се прилагат следните определения:

               (a)„основен акт“ означава:

               (I)акт на една или повече институции на Съюза, с който се създава програма или дейност и който предоставя правно основание за дадено действие и за изпълнението на съответния разход, записан в бюджета на Съюза, или на бюджетната гаранция, подкрепена от бюджета на Съюза, включително всички изменения и включително всички съответни актове на институция на Съюза, които допълват или изпълняват този акт, с изключение на тези, с които се приемат работни програми; или

               (II)акт на една или повече институции на Съюза, с който се установява финансирана от бюджета на Съюза дейност, различна от програми;

               (b)„споразумение за финансиране“ означава споразумения, свързани с програми и дейности на Съюза съгласно Протокол I, с които се изпълняват средства на Съюза, като например споразумения за безвъзмездни средства, споразумения за финансов принос, споразумения за финансово рамково партньорство, споразумения за финансиране и гаранционни споразумения;

               (c)„други правила, отнасящи се до изпълнението на програмата и дейността на Съюза“ означава правилата, определени в Регламент (ЕС, Евратом) 2018/1046 на Европейския парламент и на Съвета
                  85
                („Финансовия регламент“) и приложими за общия бюджет на Съюза и в работната програма или в поканите за представяне на предложения или други процедури за предоставяне на средства от Съюза;

               (d)„Съюз“ означава Съюза или Европейската общност за атомна енергия или и двете, в зависимост от контекста;

               (e)„процедура за предоставяне на средства от Съюза“ означава процедура за предоставяне на финансиране от Съюза, предприета от Съюза или от лица или субекти, на които е възложено изпълнението на средства на Съюза;

               (f)„субект от Обединеното кралство“ означава всеки вид субект, независимо дали става въпрос за физическо лице, юридическо лице или друг субект, който може да участва в дейности по програма или дейност на Съюза в съответствие с основния акт и който пребивава или е установен в Обединеното кралство.

               Глава 1: Участие на Обединеното кралство в програмите и дейностите на Съюза

               Раздел 1: Общи условия за участие в програмите и дейностите на Съюза

               Член UNPRO.1.3: Установяване на участието

               1.Обединеното кралство участва в и допринася за програмите и дейностите на Съюза или, в изключителни случаи, за частта от програмите или дейностите на Съюза, в които може да участва и които са изброени в Протокол I [Програми и дейности, в които Обединеното кралство участва].

               2.Протокол I се договаря между страните. Той се приема и може да бъде изменян от Специализирания комитет за участие в програмите на Съюза.

               3.В протокол I:

               (a)се посочват програмите и дейностите на Съюза или, в изключителни случаи, частта от програми или дейности на Съюза, в които Обединеното кралство участва;

               (b)се определя продължителността на участието, като се посочва периодът от време, през който Обединеното кралство и субектите от Обединеното кралство могат да кандидатстват за финансиране от Съюза или през който може да им бъде възложено изпълнението на средства на Съюза;

               (c)се определят специални условия за участието на Обединеното кралство и на субекти от Обединеното кралство, включително специални процедури за изпълнението на финансовите условия, определени в член UNPRO.2.1 [Финансови условия], специални процедури за корекционния механизъм, определен в член UNPRO.2.2 [Програми, за които може да се прилага автоматичен корекционен механизъм], и условия за участие в структури, създадени за целите на изпълнението на тези програми или дейности на Съюза. Тези условия са в съответствие с настоящото споразумение, основните актове и актовете на една или повече институции на Съюза, с които се създават такива структури;

               (d)когато е приложимо, се определят размерът на приноса на Обединеното кралство към програма на Съюза, изпълнявана чрез финансов инструмент или бюджетна гаранция, и когато е целесъобразно, специалните процедури, посочени в член UNPRO.2.3 [Финансиране във връзка с програми, изпълнявани чрез финансови инструменти или бюджетни гаранции].

               Член UNPRO.1.4: Съответствие с правилата на програмите

               1.Обединеното кралство участва в програмите и дейностите на Съюза или части от тях, посочени в протокол I, съгласно реда и условията, определени в настоящото споразумение, основните актове и други правила, отнасящи се до изпълнението на програмите и дейностите на Съюза.

               2.Редът и условията, посочени в параграф 1, включват:

               (a)допустимостта за участие на субектите от Обединеното кралство и всички други условия за допустимост, свързани с Обединеното кралство, по-специално с произхода, мястото на дейност или гражданството;

               (b)реда и условията, приложими за кандидатстването, оценката и подбора на кандидатурите и за изпълнението на действията от страна на допустимите за участие субекти от Обединеното кралство.

               3.Редът и условията, посочени в параграф 2, буква б), са равностойни на условията, приложими за допустимите за участие субекти от държавите членки, с изключение на надлежно обосновани изключителни случаи, предвидени в реда и условията, посочени в параграф 1. Всяка от страните може да изтъкне пред Специализирания комитет за участие в програмите на Съюза необходимостта от обсъждане на надлежно обосновани изключителни случаи.

               Член UNPRO.1.5: Условия за участие

               1.Участието на Обединеното кралство в програма или дейност на Съюза или в части от тях, както е посочено в член UNPRO.0.1 [Обхват], зависи от това Обединеното кралство:

               (a)да положи всички усилия в рамките на националното си право за улесняване на влизането и пребиваването на лица, участващи в изпълнението на тези програми и дейности или на части от тях, включително студенти, научни работници, стажанти или доброволци;

               (b)да гарантира, доколкото това е под контрола на органите на Обединеното кралство, че условията за лицата, посочени в буква а), за достъп до услуги в Обединеното кралство, които са пряко свързани с изпълнението на програми или дейности, са същите като за граждани на Обединеното кралство, включително що се отнася до таксите;

               (c)що се отнася до участие, свързано с обмен на или достъп до класифицирана и чувствителна некласифицирана информация, да е сключило необходимите споразумения в съответствие с член FINPROV.6 [Класифицирана и чувствителна некласифицирана информация].

               2.Във връзка с участието на Обединеното кралство в програма или дейност на Съюза или в части от тях, както е посочено в член UNPRO.0.1 [Обхват], Съюзът и неговите държави членки:

               (a)полагат всички усилия, в рамките на правото на Съюза или правото на държавите членки, за улесняване на влизането и пребиваването на граждани на Обединеното кралство, участващи в изпълнението на тези програми и дейности или на части от тях, включително студенти, научни работници, стажанти или доброволци;

               (b)гарантират, доколкото това е под контрола на органите на Съюза и на държавите членки, че условията за гражданите на Обединеното кралство, посочени в буква а), за достъп до услуги в Съюза, които са пряко свързани с изпълнението на програми или дейности, са същите като за граждани на Съюза, включително що се отнася до таксите.

               3. Протокол I може да съдържа допълнителни специфични условия, препращащи към настоящия член, които са необходими за участието на Обединеното кралство в програма или дейност на Съюза или в части от тях.

               4.Настоящият член не се засяга член UNPRO.1.4 [Спазване на правилата на програмите].

               5.Настоящият член и член UNPRO 3.1 [Спиране на участието на Обединеното кралство в програма на Съюза от страна на Съюза] също така не засягат договореностите, сключени между Обединеното кралство и Ирландия относно общата зона за пътуване.

               Член UNPRO.1.6: Участие на Обединеното кралство в управлението на програми или дейности

               1.Освен в случай на въпроси, отнасящи се само за държавите членки или за програма или дейност, в която Обединеното кралство не участва, представители или експерти от Обединеното кралство или експерти, определени от Обединеното кралство, имат право да участват като наблюдатели в заседанията на комитетите, експертните групи или други подобни заседания, в които участват представители или експерти от държавите членки или експерти, определени от държавите членки, и които подпомагат Европейската комисия при изпълнението и управлението на програмите, дейностите или части от тях, в които Обединеното кралство участва в съответствие с член UNPRO.0.1 [Обхват], или са установени от Европейската комисия във връзка с прилагането на правото на Съюза във връзка с тези програми, дейности или части от тях. Представителите или експертите от Обединеното кралство или експертите, определени от Обединеното кралство, не присъстват при гласуването. Резултатът от гласуването се съобщава на Обединеното кралство

               2.Когато експертите или оценителите не са назначени въз основа на гражданство, гражданството не е основание за изключване на граждани на Обединеното кралство.

               3.При спазване на условията по параграф 1 участието на представители на Обединеното кралство в заседанията, посочени в параграф 1, или в други заседания във връзка с изпълнението на програмите или дейностите, се урежда от същите правила и процедури като приложимите за представителите на държавите членки, включително по-специално правото на изказване, получаването на информация и документация, освен ако те не се отнасят до въпроси, запазени единствено за държавите членки, или до програма или дейност, в които Обединеното кралство не участва, и възстановяването на разноски за път и престой.

               4. В протокол I могат да бъдат определени допълнителни условия относно участието на експерти, както и относно участието на Обединеното кралство в управителните съвети и структури, създадени за целите на изпълнението на програмите или дейностите на Съюза, определени в протокол I.

               Раздел 2: Правила за финансиране на участието в програми и дейности на Съюза

               Член UNPRO.2.1: Финансови условия

               1.Участието на Обединеното кралство или на субекти от Обединеното кралство в програми и дейности на Съюза или в части от тях се обуславя от финансов принос на Обединеното кралство към съответното финансиране от бюджета на Съюза.

               2.Финансовият принос се изразява в сума за:

               (a)такса за участие; и

               (b)оперативен принос.

               3.Финансовият принос е под формата на годишно плащане на една или повече вноски.

               4.Без да се засягат разпоредбите на член UNPRO.8 [Такса за участие през годините от 2021 г. до 2026 г.], таксата за участие е в размер на 4 % от годишния оперативен принос и не подлежи на корекции със задна дата, освен във връзка със спиране съгласно член UNPRO.3.1 [Спиране на участието на Обединеното кралство в програма на Съюза от страна на Съюза], параграф 7, буква б) и прекратяване съгласно член UNPRO.3.3 [Прекратяване на участието в програма или дейност в случай на съществено изменение на програми на Съюза], параграф 6, буква в). От 2028 г. размерът на таксата за участие може да бъде коригиран от Специализирания комитет по участие в програмите на Съюза.

               5.Оперативният принос покрива оперативните разходи и разходите за подкрепа и допълва, по отношение както на бюджетните кредити за поети задължения, така и на бюджетните кредити за плащания, сумите, записани в бюджета на Съюза и окончателно приети за програми или дейности, или по изключение за части от тях, увеличени, когато е целесъобразно, с външни целеви приходи, които не произтичат от финансов принос към програми и дейности на Съюза от други донори, както е определено в протокол I.

               6.Оперативният принос се основава на алгоритъм за приноса, определен като съотношението на брутния вътрешен продукт (БВП) на Обединеното кралство по пазарни цени спрямо БВП на Съюза по пазарни цени. Данните за БВП по пазарни цени, които се прилагат, са последните налични към 1 януари на годината, през която се извършва годишното плащане, както е предвидено от Статистическата служба на ЕС (ЕВРОСТАТ), веднага щом договореността, посочена в член UNPRO.5.2 [Сътрудничество в областта на статистиката], се приложи и съгласно правилата на тази договореност. Преди прилагането на тази договореност БВП на Обединеното кралство е определеният въз основа на данните, осигурени от Организацията за икономическо сътрудничество и развитие (ОИСР).

               7.Оперативният принос се основава на прилагането на алгоритъма за приноса към първоначалните бюджетни кредити за поети задължения, увеличени, както е описано в параграф 5, записани в окончателно приетия бюджет на Съюза за съответната година за финансирането на програми или дейности или по изключение на части от тях, в които Обединеното кралство участва.

               8.Оперативният принос за програма, дейност или част от тях за дадена година N може да бъде коригиран в посока увеличение или намаление със задна дата през една или повече следващи години въз основа на бюджетните задължения, направени за бюджетните кредити за поети задължения за съответната година, изпълнението им като правни задължения и отмяната им.

               Първата корекция се прави през година N+1, когато първоначалният принос се коригира в посока увеличение или намаление с разликата между първоначалния принос и коригиран принос, изчислен след прилагането на алгоритъма за приноса на година N към сумата от:

               (a)размера на бюджетните задължения, направени за бюджетните кредити за поети задължения, разрешени през година N съгласно гласувания бюджет на Европейския съюз, и за бюджетните кредити за поети задължения, съответстващи на отмяната на бюджетни задължения, които отново са били предоставени; и

               (b)бюджетни кредити за външни целеви приходи, които не идват от финансови приноси към програми и дейности на Съюза от други донори, както е посочено в протокол I, и които са били налични към края на година N.

               Всяка следваща година, докато всички бюджетни задължения, финансирани съгласно бюджетни кредити за поети задължения от година N, бъдат платени или отменени, и най-късно три години след края на програмата или след края на многогодишната финансова рамка, съответстваща на година N, в зависимост от това кое от двете по-рано, Съюзът изчислява корекция на приноса за година N, като намалява приноса на Обединеното кралство с размера, получен чрез прилагане на алгоритъма за приноса на година N към отменените бюджетни кредити за година N, финансирани съгласно бюджета на Съюза или от отменени бюджетни кредити, които са били предоставени отново.

               Ако бъдат отменени бюджетни кредити за външни целеви приходи, които не идват от финансови приноси на други донори към програми и дейности на Съюза, както е посочено в протокол I, приносът на Обединеното кралство се намалява с размера, получен чрез прилагане на алгоритъма за приноса на година N към отменения размер.

               През година N+2 или последващи години, след като бъдат направени корекциите, посочени във втората, третата и четвъртата алинея, приносът на Обединеното кралство за година N също се намалява с размера, получен чрез умножаване на приноса на Обединеното кралство за година N и съотношението на

               (a)правните задължения за година N, финансирани съгласно бюджетните кредити за поети задължения, налични за година N, и произтичащи от състезателни процедури за предоставяне на средства,

               (I)от които Обединеното кралство и субектите от Обединеното кралство са били изключени или

               (II)за които Специализираният комитет по участие в програмите на Съюза е взел решение в съответствие с процедурата, установена с член UNPRO.2.1a [Квази-изключване от състезателна процедура за предоставяне на средства], че е налице квази-изключване на Обединеното кралство или на субекти от Обединеното кралство, или

               (III)за които крайният срок за подаване на кандидатурите е изтекъл по време на спирането, посочено в член UNPRO.3.1 [Спиране на участието на Обединеното кралство в програма на Съюза от страна на Европейския съюз], или след прекратяването, посочено в член UNPRO.3.3 [Прекратяване на участието в програма в случай на съществено изменение на програма на Съюза], е влязло в сила, или

               (IV)за които участието на Обединеното кралство и на субекти от Обединеното кралство е било ограничено в съответствие с член UNPRO.3.5 [Преглед на увеличението на финансовите средства]; и

               (b)общия размер на правните задължения, финансирани съгласно бюджетните кредити за поети задължения за година N.

               Този размер на правните задължения се изчислява, като се вземат всички бюджетни задължения, поети през година N, и се приспаднат отменените бюджетни кредити, които са били направени за тези задължения през година N+1.

               9.При поискване Съюзът предоставя на Обединеното кралство информация за неговото финансово участие, която е включена в информацията за бюджета, отчетността, изпълнението и оценката, предоставяна на органите на Съюза по бюджета и по освобождаването от отговорност във връзка с програмите и дейностите на Съюза, в които Обединеното кралство участва. Тази информация се предоставя при надлежно спазване на правилата на Съюза и на Обединеното кралство за поверителност и защита на данните и не засяга информацията, която Обединеното кралство има право да получи съгласно втората глава [Добро финансово управление] от настоящата част.

               10.Всеки принос на Обединеното кралство или плащания от Европейския съюз и изчисляването на дължимите или подлежащите на получаване суми се извършват в евро.

               11.При спазване на параграф 5 и параграф 8, втора алинея от настоящия член подробните разпоредби за прилагането на настоящия член се съдържат в приложение UNPRO-1 [Изпълнение на финансовите условия]. Приложение UNPRO-1 може да бъде изменяно от Специализирания комитет по участие в програмите на Съюза.

               Член UNPRO.2.1a: Квази-изключване от състезателна процедура за предоставяне на средства

               1.Когато Обединеното кралство счита, че някои условия, посочени в състезателна процедура за предоставяне на средства, се равнява на квази-изключване на субекти от Обединеното кралство, Обединеното кралство уведомява Специализирания комитет по участие в програмите на Съюза преди срока за подаване на кандидатурите за съответната процедура и предоставя обосновка.

               2.В рамките на три месеца след срока за подаване на кандидатурите в съответната процедура за предоставяне на средства, Специализираният комитет по участие в програмите на Съюза разглежда уведомлението, посочено в параграф 1, при условие че процентът на участие на субекти от Обединеното кралство в съответната процедура за предоставяне на средства е с най-малко 25 % по-нисък в сравнение с:

               (a)средния процент на участие на субекти от Обединеното кралство в сходни състезателни процедури за предоставяне на средства, които не съдържат такова условие и които са били стартирани в рамките на трите години, предшестващи уведомлението; или,

               (b)ако няма сходни състезателни процедури за предоставяне на средства, средния процент на участие на субекти от Обединеното кралство във всички състезателни процедури за предоставяне на средства, стартирани по програмата или по предходната програма, в зависимост от случая, в рамките на трите години, предшестващи уведомлението.

               3.До края на периода, посочен в параграф 2, Специализираният комитет по участие в програмите на Съюза решава дали е било налице квази-изключване на субекти от Обединеното кралство от съответната процедура за предоставяне на средства в контекста на обосновката, предоставена от Обединеното кралство съгласно параграф 1, и на процента на ефективно участие в съответната процедура за предоставяне на средства.

               4.За целите на параграфи 2 и 3 процентът на участие е съотношението между броя подадени кандидатури от субекти от Обединеното кралство и общия брой подадени кандидатури в рамките на една и съща процедура за предоставяне на средства.

               Член UNPRO.2.2: Програми, за които се прилага автоматичен корекционен механизъм

               1.По отношение на тези програми и дейности на Съюза или на части от тях, за които в протокол I е предвидено да се прилага автоматичен корекционен механизъм, се прилага автоматичен корекционен механизъм. Прилагането на този автоматичен корекционен механизъм може да бъде ограничено до части от програмата или дейността, посочени в протокол I, които се изпълняват чрез безвъзмездни средства, за които се организират състезателни процедури. Подробни правила за определяне на частите от програмата или дейността, за които се прилага или не се прилага автоматичният корекционен механизъм, могат да бъдат установени в протокол I.

               2.Размерът на автоматичната корекция за програма или дейност или за части от тях е разликата между първоначалните размери на правните задължения, действително поети от Обединеното кралство или субекти от Обединеното кралство, финансирани от  бюджетни кредити за поети задължения през въпросната календарна година, и съответния оперативен принос, платен от Обединеното кралство след корекцията съгласно член UNPRO.2.1 [Финансови условия], параграф 8, с изключение на разходите за подкрепа, за същия период, ако този размер е положителен.

               3.Всяка сума, посочена в параграф 2 от настоящия член, която за всяка от две последователни години надхвърля 8 % от съответстващия принос на Обединеното кралство към програмата, коригиран съгласно член UNPRO.2.1 [Финансови условия], параграф 8, е дължима от Обединеното кралство като допълнителен принос по автоматичния корекционен механизъм за всяка от тези две години.

               4.Подробни правила за определянето на съответния размер на правните задължения, посочени в параграф 2 от настоящия член, включително в случай на консорциуми, и за изчисляването на автоматичната корекция могат да бъдат определени в протокол I.

               Член UNPRO.2.3: Финансиране по програми, изпълнявани чрез финансови инструменти или бюджетни гаранции

               1.Когато Обединеното кралство участва в програма или дейност на Съюза или в части от тях, изпълнявани чрез финансов инструмент или бюджетна гаранция, приносът на Обединеното кралство към програми, изпълнявани чрез финансови инструменти или бюджетни гаранции в рамките на бюджета на Съюза, изпълняван съгласно дял X от Финансовия регламент, приложим за общия бюджет на Европейския съюз, се предоставя под формата на парични средства. Сумата, предоставена под формата на парични средства, увеличава бюджетната гаранция на Съюза или финансовия пакет на финансовия инструмент.

               2.Когато Обединеното кралство участва в програма по параграф 1, изпълнявана от групата на Европейската инвестиционна банка, в случай че групата на Европейската инвестиционна банка трябва да покрие загуби, непокрити от предоставената от бюджета на Съюза гаранция, Обединеното кралство плаща на групата на Европейската инвестиционна банка процент от тези загуби, равняващ се на съотношението между брутния вътрешен продукт на Обединеното кралство по пазарни цени и сумата на брутния вътрешен продукт по пазарни цени на държавите членки, Обединеното кралство и всяка друга участваща в програмата трета държава. Данните за брутния вътрешен продукт по пазарни цени, които се прилагат, са последните налични към 1 януари на годината, през която е дължимо плащането, както е предвидено от ЕВРОСТАТ, веднага щом договореността, посочена в член UNPRO.5.2 [Сътрудничество в областта на статистиката], се приложи и съгласно правилата на тази договореност. Преди прилагането на тази договореност БВП на Обединеното кралство е определеният въз основа на данните, осигурени от ОИСР.

               3.Когато е целесъобразно, условията за прилагане на настоящия член, по-специално гарантирането, че Обединеното кралство получава своя дял от неизползвания принос към бюджетните гаранции и финансовите инструменти, се уточняват по-подробно в протокол I.

               Раздел 3: Спиране и прекратяване на участието в програми на Съюза

               Член UNPRO.3.1: Спиране на участието на Обединеното кралство в програма на Съюза от страна на Съюза

               1.Съюзът може едностранно да спре прилагането на протокол I във връзка с една или повече програми или дейности на Съюза, или по изключение на части от тях, в съответствие с настоящия член, ако Обединеното кралство не плаща финансовия си принос в съответствие с раздел 2 [Правила за финансиране на участието в програми на Съюза] от настоящата глава или ако Обединеното кралство въведе значителни промени в едно от посочените по-долу условия, които са съществували, когато е било договорено участието на Обединеното кралство в програмата или дейността, или по изключение в части от тях, и са били включени в протокол I, и ако тези промени имат значително въздействие върху изпълнението им:

               (a)условията за влизане и пребиваване в Обединеното кралство на лицата, които участват в изпълнението на тези програми и дейности, или части от тях, включително студенти, научни работници, стажанти или доброволци, са променени. Това се прилага по-специално, ако Обединеното кралство извърши промяна в националното си право относно условията за влизане и пребиваване в Обединеното кралство за тези лица, която дискриминира между държави членки.

               (b)настъпи промяна във финансовите разходи, включително таксите, които се прилагат към лицата, посочени в буква а) от настоящия параграф, за да извършват дейностите, които трябва да извършват за изпълнението на програмата;

               (c)условията по член UNPRO.1.5 [Условия за участие], параграф 3 се променят.

               2.Съюзът уведомява Специализирания комитет по участие в програмите на Съюза за намерението си да спре участието на Обединеното кралство в съответната програма или дейност на Съюза. Съюзът определя обхвата на спирането и представя надлежна обосновка. Освен ако Съюзът не оттегли уведомлението си, спирането влиза в сила 45 дни след датата на уведомлението, направено от Съюза. Датата, на която спирането влиза в сила, представлява референтната дата на спирането за целите на настоящия член.

               Преди уведомлението и спирането и по време на периода на спиране Специализираният комитет по участие в програмите на Съюза може да обсъди целесъобразни мерки за предотвратяване или премахване на спирането. Ако Специализираният комитет по участие в програмите на Съюза стигне до споразумение за предотвратяване на спирането в рамките на периода, посочен в първата алинея, спирането не влиза в сила.

               Във всеки случай Специализираният комитет по участие в програмите на Съюза заседава в рамките на периода от 45 дни, за да обсъди въпроса.

               3.Считано от референтната дата на спирането, Обединеното кралство не се третира като държава, участваща в програмата или дейността на Съюза, или в части от тях, засегнати от спирането, и по-специално Обединеното кралство или субектите от Обединеното кралство вече не са допустими за участие съгласно определените в член UNPRO.1.4 [Съответствие с правилата на програмите] и протокол I условия по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.

               4.Спирането не засяга правните задължения, поети преди референтната дата на спирането. Настоящото споразумение продължава да се прилага за такива правни задължения.

               5.Обединеното кралство уведомява Съюз веднага щом прецени, че е възстановено изпълнението на условията за участие, и представя на Съюза всички съответни доказателства за тази цел.

               В срок от 30 дни от уведомлението Съюзът оценява ситуацията и за целта може да поиска от Обединеното кралство да представи допълнителни доказателства. Времето, необходимо за предоставяне на такива допълнителни доказателства, не се взема предвид в общия срок за оценката.

               Ако Европейският съюз установи, че изпълнението на условията за участие е възстановено, той уведомява без необосновано забавяне Специализирания комитет по участие в програмите на Съюза, че спирането се премахва. Премахването влиза в сила на следващия ден след датата на уведомлението.

               Ако Съюзът установи, че изпълнението на условията за участие не е възстановено, спирането се запазва в сила.

               6.Обединеното кралство отново се третира като държава, участваща в съответната програма или дейност на Съюза, и по-специално Обединеното кралство и субектите от Обединеното кралство отново са допустими за участие съгласно условията, определени в член UNPRO.1.4 [Съответствие с правилата на програмите] и протокол I по отношение на процедурите за предоставяне на средства от Съюза по тази програма или дейност на Съюза, започнала след датата, на която премахването на спирането влиза в сила, или започнала преди тази дата, ако крайният срок за подаване на кандидатурите не е изтекъл.

               7.В случай че участието на Обединеното кралство в програма или дейност, или в част от тях, е спряно, финансовият принос на Обединеното кралство, дължим за периода на спиране, се определя, както следва:

               (a)Съюзът преизчислява оперативния принос, като използва процедурата, описана в член UNPRO.2.1 [Финансови условия], параграф 8, пета алинея, буква а), подточка iii);

               (b)таксата за участие се коригира в съответствие с корекцията на оперативния принос.

               Член UNPRO.3.2 — Прекратяване на участието на Обединеното кралство в програма на Съюза от страна на Съюза

               1.Ако до една година след референтната дата, посочена в  член UNPRO.3.1 [Спиране на участието на Обединеното кралство в програма на Съюза от страна на Европейския съюз], параграф 2, Съюзът не премахне спирането по член UNPRO.3.1 [Спиране на участието на Обединеното кралство], Съюзът:

               (a)извършва преоценка на условията, при които може да предложи на Обединеното кралство да продължи да участва в съответните програми или дейности на Съюза, или в части от тях, и представя тези условия на Специализирания комитет по участие в програмите на Съюза в срок от 45 дни от изтичането на периода на едногодишното спиране с цел да се измени протокол I. Ако няма споразумение относно тези мерки от Специализирания комитет по участие в програмите на Съюза в рамките на допълнителен период от 45 дни, прекратяването влиза в сила, както е посочено в буква б) от настоящия параграф; или

               (b)прекратява едностранно прилагането на протокол I във връзка със съответните програми или дейности на Съюза, или на части от тях, в съответствие с настоящия член, като взема под внимание въздействието на промяната, посочена в член UNPRO.3.1 [Спиране на участието на Обединеното кралство], върху изпълнението на програмата или дейността, или по изключение на части от тях, или размера на неплатения принос.

               2.Съюзът уведомява Специализирания комитет по участие в програмите на Съюза за намерението си да прекрати участието на Обединеното кралство в една или повече програми или дейности на Съюза съгласно параграф 1, буква б). Съюзът определя обхвата на прекратяването и представя надлежна обосновка. Освен ако Съюзът не оттегли уведомлението си, прекратяването влиза в сила 45 дни след датата на уведомлението, направено от Съюза. Датата, на която прекратяването влиза в сила, представлява референтната дата на прекратяването за целите на настоящия член.

               3.Считано от референтната дата на прекратяването, Обединеното кралство не се третира като държава, участваща в програмата или дейността на Съюза, засегната от прекратяването, и по-специално Обединеното кралство или субекти от Обединеното кралство вече не са допустими за участие съгласно условията, определени в член UNPRO.1.4 [Съответствие с правилата на програмата] и в протокол I, по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.

               4.Прекратяването не засяга правните задължения, поети преди референтната дата на спирането, посочена в член UNPRO.3.1 [Спиране на участието на Обединеното кралство], параграф 2. Настоящото споразумение продължава да се прилага за такива правни задължения.

               5.Когато прилагането на протокол I или на част от него се прекратява по отношение на съответните програми или дейности, или по изключение на части от тях;

               (a)оперативният принос, покриващ съпътстващите разходи, свързани с вече поети правни задължения, продължава да се дължи до приключването на тези правни задължения или до края на многогодишната финансова рамка, по която е финансирано правното задължение;

               (b)през следващите години не се прави принос, с изключение на приноса, посочен по буква а) от настоящия параграф.

               Член UNPRO.3.3: Прекратяване на участието в програма или дейност в случай на съществено изменение на програми на Съюза

               1.Обединеното кралство може едностранно да прекрати участието си в програма или дейност на Съюза или част от тях, посочени в протокол I, когато:

               (a)основният акт на тази програма или дейност на Съюза се изменя дотолкова, че условията за участие на Обединеното кралство или на субекти от Обединеното кралство в тази програма или дейност се изменят съществено в резултат на промяна на целите на програмата  или дейността и на съответните действия; или

               (b)общият размер на бюджетните кредити за поети задължения, посочени в член UNPRO.2.1 [Финансови условия], се увеличава с над 15 % в сравнение с първоначалния финансов пакет за тази програма или дейност или част от тях, в която Обединеното кралство участва и или съответстващият таван на многогодишната финансова рамка се увеличава, или се увеличава размерът на външните приходи, посочени в член UNPRO.2.1 [Финансови условия], параграф 5, за целия период на участие; или

               (c)Обединеното кралство или субекти от Обединеното кралство са изключени от участие в част от програма или дейност поради надлежно обосновани причини и това изключване се отнася до бюджетни кредити за поети задължения, надвишаващи 10 % от бюджетните кредити за поети задължения в бюджета на Съюза, окончателно приет за година n за тази програма или дейност.

               2.За тази цел Обединеното кралство уведомява Специализирания комитет по участие в програмите на Съюза за своето намерение да прекрати протокол I във връзка със съответната програма или дейност на Съюза най-късно 60 дни след публикуването на изменението или на приетия годишен бюджет, или на изменение към него в Официален вестник на Европейския съюз. Обединеното кралство излага причините, поради които смята, че изменението променя съществено условията за участие. Специализираният комитет по участие в програмите на Съюза заседава в срок от 45 дни от получаването на уведомлението, за да обсъди въпроса.

               3.Освен ако Обединеното кралство не оттегли уведомлението си, прекратяването влиза в сила 45 дни след датата на уведомлението, направено от Обединеното кралство. Датата, на която прекратяването влиза в сила, представлява референтната дата за целите на настоящия член.

               4.Считано от референтната дата, Обединеното кралство не се третира като държава, участваща в програмата или дейността на Съюза, засегната от прекратяването, и по-специално Обединеното кралство или субекти от Обединеното кралство вече не са допустими за участие съгласно условията, определени в член UNPRO.1.4 [Съответствие с правилата на програмата] и в протокол I, по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.

               5.Прекратяването не засяга правните задължения, поети преди референтната дата. Настоящото споразумение продължава да се прилага за такива правни задължения.

               6.В случай на прекратяване съгласно настоящия член по отношение на съответните програми или дейности:

               (a)оперативният принос, покриващ съпътстващите разходи, свързани с вече поети правни задължения, продължава да се дължи до приключването на тези правни задължения или до края на многогодишната финансова рамка, по която е финансирано правното задължение;

               (b)Съюзът преизчислява оперативния принос за годината, когато настъпва прекратяването, като използва процедурата, описана в параграф 8, пета алинея, буква а), подточка iii) от член UNPRO.2.1 [Финансови условия]. През следващите години не се прави принос, с изключение на приноса, посочен по буква а) от настоящия член;

               (c)таксата за участие се коригира в съответствие с корекцията на оперативния принос.

               Раздел 4: Преглед на изпълнението и увеличение на финансовите средства

               Член UNPRO.3.4: Преглед на изпълнението

               1.По отношение на частите от програмата или дейността на Съюза, за които се прилага корекционният механизъм, посочен в член UNPRO.2.2 [Програми, за които се прилага автоматичен корекционен механизъм], се прилага процедура за преглед на изпълнението в съответствие с условията, определени в настоящия член.

               2.Обединеното кралство може да поиска от Специализирания комитет по участие в програмите на Съюза да започне процедура за преглед на изпълнението, когато сумата, изчислена в съответствие с метода, посочен в параграф 2 от член UNPRO.2.2 [Програми, за които се прилага автоматичен корекционен механизъм], е отрицателна и когато тази сума е по-голяма от 12 % от съответните приноси на Обединеното кралство за програмата или дейността, както е коригирана съгласно параграф 8 от член UNPRO.2.1 [Финансови условия].

               3.В срок от три месеца от датата на искането, посочено в параграф 2, Специализираният комитет по участие в програмите на Съюза анализира съответните данни, свързани с изпълнението, и приема доклад, в който предлага подходящи мерки за решаване на въпроси, свързани с изпълнението.

               Мерките, посочени в първата алинея, се прилагат за период от дванадесет месеца след приемането на доклада. След прилагането на мерките данните за изпълнението през въпросния период се използват за изчисляване на разликата между първоначалните суми, дължими по правните задължения, действително поети с Обединеното кралство или субекти от Обединеното кралство през тази календарна година, и съответния оперативен принос, направен от Обединеното кралство за същата година.

               Ако разликата, посочена във втората алинея, е отрицателна и надвишава 16 % от съответния оперативен принос, Обединеното кралство може:

               (a)да уведоми за намерението си да прекрати своето участие в програмата на Съюза или в част от съответна програма, като даде известие 45 дни преди планираната дата на прекратяване, и може да прекрати участието си в съответствие с параграфи 3—6 от член UNPRO.3.3 [Прекратяване на участието в програма в случай на съществено изменение от страна на Съюза]; или

               (b)да поиска от Специализирания комитет по участие в програмите на Съюза да приеме допълнителни мерки за справяне с незадоволителното изпълнение, включително като адаптира участието на Обединеното кралство в съответната програма на Съюза и коригира бъдещите финансови приноси на Обединеното кралство по отношение на тази програма.

               Член UNPRO.3.5: Преглед на увеличението на финансовите средства

               1.Обединеното кралство може да уведоми Специализирания комитет по участие в програмите на Съюза, че възразява срещу размера на своя принос към програма или дейност на Съюза, ако общият размер на бюджетните кредити за поети задължения, посочени в член UNPRO.2.1 [Финансови условия], се увеличава с над 5 % в сравнение с първоначалния финансов пакет за тази програма или дейност на Съюза и или съответстващият таван се увеличава, или се увеличава размерът на външните приходи, посочен в параграф 5 от член UNPRO.2.1 [Финансови условия], за целия период на участие.

               2.Уведомлението по параграф 1 се извършва в срок от 60 дни от датата на публикуването на приетия годишен бюджет или на негово изменение в Официален вестник на Европейския съюз. Уведомлението не засяга задължението на Обединеното кралство да плаща своя принос, нито прилагането на корекционния механизъм, посочен в параграф 8 от член UNPRO 2.1 [Финансови условия].

               3.Специализираният комитет по участие в програмите на Съюза изготвя доклад и предлага и решава за приемането на целесъобразни мерки в срок от три месеца от датата на уведомлението, посочено в параграф 2 от настоящия член. Тези мерки могат да включват ограничаване на участието на Обединеното кралство и на субекти от Обединеното кралство в определени видове действия или процедури за предоставяне на средства или, когато е целесъобразно, изменение на протокол I. Ограничаването на участието на Обединеното кралство ще се разглежда като изключение за целите на корекционния механизъм, посочен в параграф 8 от член UNPRO.2.1 [Финансови условия].

               4.Когато условията, посочени в параграф 1, буква б) от член UNPRO.3.3 [Прекратяване на участието в програма в случай на съществено изменение на програмата на Съюза], са изпълнени, Обединеното кралство може да прекрати участието си в програма ли дейност на Съюза, посочена в протокол I, в съответствие с параграфи 2—6 от член UNPRO.3.3 [Прекратяване на участието в програма в случай на съществено изменение на програмата на Съюза].

               Глава 2: Добро финансово управление

               Член UNPRO.4.X-1: Обхват

               Настоящата глава се прилага по отношение на програмите и дейностите на Съюза и предоставянето на свързани с тях услуги по програмите на Съюза, посочени в протоколи I и II.

               Раздел 1: Защита на финансовите интереси и събиране на вземания

               Член UNPRO.4.X: Извършване на дейност за целите на доброто финансово управление

               За целите на прилагането на настоящата глава органите на Обединеното кралство и на Съюза, посочени в настоящата глава, си сътрудничат тясно съгласно своите съответни законови и подзаконови разпоредби.

               Когато изпълняват задълженията си на територията на Обединеното кралство, представителите и разследващите органи на Съюза действат при спазване на правото на Обединеното кралство.

               Член UNPRO.4.1: Прегледи и одити

               1.Съгласно предвиденото в съответните споразумения или договори за финансиране и в съответствие с приложимите актове на една или повече институции на Съюза, Съюзът има право да извършва технически, научни, финансови или други видове прегледи и одити в помещенията на всяко физическо лице, пребиваващо в Обединеното кралство, или юридическо лице, установено в Обединеното кралство, които получават финансиране от Съюза, както и във всяка трета страна, пребиваваща или установена в Обединеното кралство, която участва в изпълнението на финансиране от Съюза. Тези прегледи и одити могат да се извършват от представители на институциите и органите на Съюза, по-специално на Европейската комисия и Европейската сметна палата, или от други лица, упълномощени от Европейската комисия в съответствие с правото на Съюза.

               2.Представителите на институциите и органите на Съюза, по-специално представителите на Европейската комисия и Европейската сметна палата, както и други лица, упълномощени от Европейската комисия, получават подходящ достъп до обекти, дейности и документи (на електронен или на хартиен носител, или на двата) и до цялата информация, необходима за извършването на такива прегледи и одити, както е посочено в параграф 1. Този достъп включва правото на получаване на физически или електронни копия и извлечения от всеки документ или от съдържанието на всякакви носители на данни, които се държат от одитираните физически или юридически лица или от одитираната трета страна.

               3.Обединеното кралство не възпрепятства, нито поставя конкретни пречки пред правото на представителите и други лица, посочени в параграф 2, на влизане в Обединеното кралство и на достъп до помещенията на одитираните лица във връзка с изпълнението на техните задължения по настоящия член.

               4.Независимо от спирането или прекратяването на участието на Обединеното кралство в програма или дейност, от спирането на прилагането на част или на всички разпоредби на настоящата част и/или протокол I или от прекратяването на настоящото споразумение, прегледите и одитите могат да се извършват и след датата на влизане в сила на съответното спиране или прекратяване при условията, определени в приложимите актове на една или повече институции на Съюза и съгласно предвиденото в съответните споразумения или договори за финансиране във връзка с правно задължение за изпълнение на бюджета на Съюза, поето от Съюза преди датата на влизане в сила на съответното спиране или прекратяване.

               Член UNPRO.4.2: Борба с нередностите, измамите и други престъпления, засягащи финансовите интереси на Съюза

               1.Европейската комисия и Европейската служба за борба с измамите (OLAF) се оправомощават да провеждат административни разследвания, включително проверки и инспекции на място, на територията на Обединеното кралство. Европейската комисия и OLAF действат в съответствие с актовете на Съюза, уреждащи тези проверки, инспекции и разследвания.

               2.Компетентните органи на Обединеното кралство информират Европейската комисия или OLAF в разумен срок за всеки станал им известен факт или подозрение за нередност, измама или друга незаконна дейност, засягаща финансовите интереси на Съюза.

               3.Проверки и инспекции на място могат да се извършват в помещенията на всяко физическо лице, пребиваващо в Обединеното кралство, или юридическо лице, установено в Обединеното кралство, които получават финансиране от Съюза по силата на споразумение за финансиране или договор, както и в помещенията на всяка трета страна, пребиваваща или установена в Обединеното кралство, която участва в изпълнението на такова финансиране от Съюза. Такива проверки и инспекции се подготвят и извършват от Европейската комисия или OLAF в тясно сътрудничество с компетентния орган на Обединеното кралство, определен от Обединеното кралство. В разумен срок преди проверките и инспекциите определеният орган се уведомява за предмета, целта и правното основание на тези проверки и инспекции, за да може да окаже съдействие. За целта длъжностните лица на компетентните органи на Обединеното кралство могат да участват в проверките и инспекциите на място.

               4.Представителите на Европейската комисия и OLAF имат достъп до цялата информация и документация (на електронен или на хартиен носител, или на двата) за операциите, посочени в параграф 3, които са необходими за правилното извършване на проверките и инспекциите на място. В частност представителите на Европейската комисия и OLAF могат да правят копия на съответните документи.

               5.Европейската комисия или OLAF и компетентните органи на Обединеното кралство решават за всеки отделен случай дали да проведат съвместно проверки и инспекции на място, включително когато и двете страни са компетентни да провеждат разследвания.

               6.В случай че лицето, субектът или друга трета страна, която подлежи на проверка или инспекция на място, се противопостави на проверка или инспекция на място, органите на Обединеното кралство, действайки в съответствие с националните правила и разпоредби, оказват съдействие на Европейската комисия или OLAF, за да могат те да изпълнят задълженията си за извършване на проверка или инспекция на място. Такава помощ включва предприемането на подходящи предпазни мерки съгласно националното право, включително за опазване на доказателства.

               7.Европейската комисия или OLAF информират компетентните органи на Обединеното кралство за резултатите от тези проверки и инспекции. По-специално Европейската комисия или OLAF съобщава във възможно най-кратък срок на компетентния орган на Обединеното кралство за всеки факт или подозрение за нередност, станали известни в хода на проверката или инспекцията на място.

               8.Без да се засяга прилагането на правото на Обединеното кралство, Европейската комисия може да налага административни мерки и санкции на юридически или физически лица, участващи в изпълнението на програма или дейност, в съответствие със законодателството на Съюза.

               9.За целите на правилното прилагане на настоящия член Европейската комисия или OLAF и компетентните органи на Обединеното кралство редовно обменят информация и, по искане на една от страните по настоящото споразумение, се консултират помежду си, освен ако това не е забранено от законодателството на Съюза или от законови и подзаконови актове на Обединеното кралство.

               10.За да се улесни ефективното сътрудничество и обмен на информация с OLAF, Обединеното кралство определя звено за контакт.

               11.При обмена на информация между Европейската комисия или OLAF и компетентните органи на Обединеното кралство се спазват действащите изисквания за поверителност.  Личните данни, включени в обмена на информация, са защитени в съответствие с приложимите правила.

               12.Без да се засяга приложимостта на член LAW.MUTAS.114 [Определяне на компетентен орган], когато гражданин или физическо лице, пребиваващи в Обединеното кралство, или правни субекти, установени в Обединеното кралство, получат финансиране от Съюза по програми и дейности на Съюза, изброени в протокол I, пряко или непряко, включително във връзка с трета страна, участваща в изпълнението на такова финансиране от Съюза, органите на Обединеното кралство си сътрудничат с органите на Съюза или органите на държавите — членки на Съюза, отговарящи за разследването, наказателното преследване и предаването на съд на извършителите и съучастниците в престъпления, засягащи финансовите интереси на Съюза във връзка с такова финансиране, в съответствие с приложимото законодателство и международни инструменти, за да могат те да изпълняват задълженията си.

               Член UNPRO.4.3: Изменения на член UNPRO.0.1, член UNPRO.4.X-1, член UNPRO.4.1 [Прегледи и одити] и член UNPRO.4.2 [Борба с нередностите, измамите и други престъпления, засягащи финансовите интереси на Съюза]

               Специализираният комитет по участие в програмите на Съюза може да изменя член UNPRO.4.1 [Прегледи и одити] и член UNPRO.4.2 [Борба с нередностите, измамите и други престъпления, засягащи финансовите интереси на Съюза], в частност, за да се вземат под внимание промените в актове на една или няколко институции на Съюза.

               Специализираният комитет по участие в програмите на Съюза може да измени член UNPRO.0.1 [Обхват] и член UNPRO.4.X-1 [Обхват] с цел разширяване на прилагането на настоящата глава към други програми и дейности на Съюза и предоставяне на свързани с тях услуги.

               Член UNPRO.4.4: Събиране на вземания и изпълнение

               1.Приетите от Европейската комисия решения за налагане на парично задължение на юридически или физически лица, различни от държави, във връзка с вземания, произтичащи от програми, дейности, действия или проекти на Съюза, подлежат на изпълнение в Обединеното кралство. Редът за изпълнението им се прилага към решението без други формалности освен проверка на автентичността на решението от националния орган, определен за тази цел от Обединеното кралство. Обединеното кралство съобщава на Комисията и Съда на Европейския съюз кой е определеният национален орган. В съответствие с член UNPRO.5.1 [Комуникация и обмен на информация] Европейската комисия има право пряко да уведомява за такива подлежащи на изпълнение решения физически лица, пребиваващи в Обединеното кралство, и юридически лица, установени в Обединеното кралство. Изпълнението на тези решения се извършва в съответствие с правото на Обединеното кралство.

               2.Съдебните решения и определенията на Съда на Европейския съюз, постановени по силата на арбитражна клауза, съдържаща се в договор или споразумение във връзка с програми или дейности на Съюза, или части от тях съгласно протокол I, подлежат на изпълнение в Обединеното кралство по същия начин, както решенията на Европейската комисия, посочени в параграф 1 от настоящия член.

               3.Съдът на Европейския съюз е компетентен да се произнася по законосъобразността на решенията на Комисията, посочени в параграф 1, и да спира изпълнението на такива решения. Произнасянето по жалби относно правомерността на изпълнението обаче е от компетентността на съдилищата на Обединеното кралство.

               Раздел 2: Други правила за изпълнение на програмите на Съюза

               Член UNPRO.5.1: Комуникация и обмен на информация

               Институциите и органите на Съюза, участващи в изпълнението на програми или дейности на Съюза или в контрола над такива програми или дейности, имат право да контактуват пряко, включително чрез системи за електронен обмен, с всяко физическо лице, пребиваващо в Обединеното кралство, или юридическо лице, установено в Обединеното кралство, които получават финансиране от Съюза, както и с всяка трета страна, пребиваваща или установена в Обединеното кралство, която участва в изпълнението на финансиране от Съюза. Тези лица, субекти и трети страни могат да предават пряко на институциите и органите на Съюза цялата съответна информация и документация, която се изисква да представят въз основа на законодателството на Съюза, приложимо към програмата или дейността на Съюза, или въз основа на договорите или споразуменията за финансиране, сключени за изпълнението на тази програма или дейност.

               Член UNPRO.5.2: Сътрудничество в областта на статистиката

               ЕВРОСТАТ и статистическият орган на Обединеното кралство могат да установят договореност, позволяваща сътрудничество по важни статистически въпроси и посочваща, че ЕВРОСТАТ, със съгласието на статистическия орган на Обединеното кралство, предоставя статистически данни относно Обединеното кралство за целите на настоящата част, включително, в частност, данни относно БВП на Обединеното кралство.

               Глава 3: Достъп на Обединеното кралство до услуги по програми на Съюза

                  Член UNPRO.6: Правила относно достъпа до услуги

               1.Когато Обединеното кралство не участва в програма или дейност на Съюза в съответствие с глава 1 [Участие на Обединеното кралство в програмите на Съюза] от настоящата част, то може все пак да има достъп до услуги, предоставяни по програми и дейности на Съюза, при реда и условията, установени в настоящото споразумение, основните актове и всички други правила, свързани с изпълнението на програми и дейности на Съюза.

               2.Протокол II [Достъп на Обединеното кралство до услуги, установено по някои програми и дейности], когато е целесъобразно:

               (a)определя услугите по програмите и дейностите на Съюза, до които Обединеното кралство и субекти от Обединеното кралство имат достъп;

               (b)определя конкретни условия за достъп на Обединеното кралство и субекти от Обединеното кралство. Тези условия са в съответствие с условията, определени в настоящото споразумение и в основните актове;

               (c)когато е приложимо, се определят финансовият принос и/или приносът в натура на Обединеното кралство за услуга, предоставяна по програми и дейности на Съюза.

               3.Протокол II се приема и може да бъде изменян от Специализирания комитет по участие в програмите на Съюза.

               4.Обединеното кралство и собствениците и операторите на публични и частни космически летателни апарати, извършващи дейност в Обединеното кралство или от неговата територия, имат достъп до услугите, предоставяни съгласно член 5.1 от Решение № 541/2014 в съответствие с член 5.2 от настоящото решение, до включването на разпоредби за подобен достъп в Протокол II или до 31 декември 2021 г.

               Глава 4: [Прегледи]

               Член UNPRO.7: [Клауза за преглед]

               Четири години след като протоколи I и II започват да се прилагат, Специализираният комитет по участие в програмите на Съюза прави преглед на изпълнението им въз основа на данните за участието на субекти от Обединеното кралство в непреки и преки действия по програмата, части от програмата, дейностите и услугите, обхванати от протоколи I и II.

               По искане на някоя от страните Специализираният комитет по участие в програмите на Съюза ще обсъди промени или предложени промени, засягащи условията за участие на Обединеното кралство в програмите или части от програмите или части от програмите, дейностите и услугите, изброени в протоколи I и II, и при необходимост може да предложи подходящи мерки в рамките на обхвата на настоящото споразумение.

               Глава 5: Такса за участие през годините от 2021 г. до 2026 г.

               Член UNPRO.8: Такса за участие през годините от 2021 г. до 2026 г.

               Таксата за участие по член UNPRO.2.1 [Финансови условия], параграф 4 е в следния размер през годините от 2021 г. до 2026 г.:

               — през 2021 г.: 0,5 %;

               — през 2022 г.: 1 %;

               — през 2023 г.: 1,5 %;

               — през 2024 г.: 2 %;

               — през 2025 г.: 2,5 %;

               — през 2026 г.: 3 %.

               ШЕСТА ЧАСТ: УРЕЖДАНЕ НА СПОРОВЕ И ХОРИЗОНТАЛНИ РАЗПОРЕДБИ

               Дял I: Уреждане на спорове

               Глава 1: Общи разпоредби

               Член INST.9: Цел

               Целта на настоящия дял е да се установи ефективен и ефикасен механизъм за предотвратяване и уреждане на спорове между страните относно тълкуването и прилагането на настоящото споразумение и допълващи споразумения с оглед постигане на решение по взаимно съгласие, когато това е възможно.

               Член INST.10: Обхват

               1.
                     Настоящият дял е приложим, при спазване на параграфи 2, 3, 4 и 5, към спорове между страните относно тълкуването и прилагането на разпоредбите на настоящото споразумение или на евентуално допълващо споразумение („обхванати разпоредби“).

               2.
                     Обхванатите разпоредби включват всички разпоредби на настоящото споразумение или на евентуално допълващо споразумение, с изключение на:

               (a)втора част, първа позиция, дял I, член GOODS.17 [Средства за търговска защита], параграфи 1—6 и член GOODS.21 [Културни ценности];

               (b)приложение TBT-X [Лекарствени продукти];

               (c)втора част, първа позиция, дял VII [Малки и средни предприятия];

               (d)втора част, първа позиция, дял X [Добри регулаторни практики и регулаторно сътрудничество];

               (e)параграфи 1, 2 и 4 от член LPFS.1.1 [Принципи и цели] и параграфи 1 и 3 от член LPFS.1.2 [Право на регулиране, подход на предпазливост и научна и техническа информация] от глава 1 [Общи разпоредби], глава 2 [Политика в областта на конкуренцията], членове LPFS.3.9 [Независим орган или структура и сътрудничество] и LPFS.3.10 [Съдилища и правораздавателни органи] от глава 2 [Контрол на субсидиите]; и глава 5 [Данъчно облагане] от дял XI [Еднакви условия за открита и лоялна конкуренция и устойчиво развитие] от първа позиция от втора част и параграфи 4—9 от член LPFS.9.4 [Възстановяване на баланса] от глава 9 [Хоризонтални и институционални разпоредби] от дял XI [Еднакви условия за открита и лоялна конкуренция и устойчиво развитие] от първа позиция от втора част;

               (f)трета част [Правоприлагане и съдебно сътрудничество по наказателноправни въпроси], включително когато се прилага във връзка със ситуации, уредени от други разпоредби на настоящото споразумение;

               (g)четвърта част [Тематично сътрудничество];

               (h)дял II [Основа на сътрудничеството] на шеста част [Уреждане на спорове и хоризонтални разпоредби];

               (i)член FINPROV.10A [Временни разпоредби за предаване на лични данни на Обединеното кралство] от седма част; и

               (j)Споразумението относно процедурите за сигурност при обмен и защита на класифицирана информация;

               3.
                     Съветът за партньорство може да бъде сезиран от страна с цел уреждане на спор относно задължения, произтичащи от разпоредбите, посочени в параграф 2.

               4.
                     Към разпоредбите, упоменати в параграф 2, е приложим член INST.11 [Изключителност].

               5.
                     Без да се засягат параграфи 1 и 2, настоящият дял не се прилага към спорове относно тълкуването и прилагането на разпоредбите на Протокола за координация на социалната сигурност или неговите приложения в отделни случаи.

               Член INST.11: Изключителност

               Страните се задължават да не отнасят спор помежду си относно тълкуването или прилагането на разпоредби на настоящото споразумение или на евентуално допълващо споразумение до механизъм за уреждане, различен от тези предвидени в настоящото споразумение.

               Член INST.12: Избор на съд за случаи на равностойно по своята същност задължение по друго международно споразумение

               1.
                     Ако възникне спор във връзка с мярка, за която се твърди, че нарушава задължение по настоящото споразумение или евентуално допълващо споразумение, или равностойно по своята същност задължение по друго международно споразумение, по което и двете страни са страни, включително Споразумението за СТО, търсещата правна защита страна избира съда, пред който да се уреди спорът.

               2.
                     След като една от страните е избрала съда и е започнала процедура за уреждане на спора или по настоящия дял, или по друго международно споразумение, тази страна не може да завежда подобни процедури за уреждане на спор по другото международно споразумение по отношение на конкретната мярка по параграф 1, освен ако първоначално избраният съд не може да се произнесе по причини от процесуален характер или такива, свързани с компетентността.

               3.
                     За целите на настоящия член:

               (a)производствата за уреждане на спорове по настоящия дял се считат за образувани, когато някоя от страните поиска сформирането на арбитражен съд съгласно член INST.14 [Арбитражни процедури];

               (b)процедурите за уреждане на спорове по Споразумението за СТО се смятат за започнати, когато някоя от страните поиска сформирането на специализирана група по член 6 от Договореността на СТО относно правилата и процедурите за уреждане на спорове; и

               (c)процедурите за уреждане на спорове по всяко друго споразумение се смятат за започнати съгласно съответните разпоредби на въпросното споразумение.

               4.
                     Без да се засяга параграф 2, нищо от настоящото споразумение не възпрепятства страна да спре изпълнението на задълженията, одобрени от Органа за уреждане на спорове на СТО или одобрени съгласно процедурите за уреждане на спорове по друго международно споразумение, по което страните са страни. Споразумението за СТО или друго международно споразумение между страните не може да се цитира като аргумент за възпрепятстване на страна да спре изпълнението на задължения по настоящия дял.

               Глава 2: Процедура

               Член INST.13: Консултации

               1.
                     Ако страна („страната ищец“) сметне, че другата страна („страната ответник“) е нарушила задължение по настоящото споразумение или евентуално допълващо споразумение, страните полагат усилия да уредят въпроса, като пристъпят към добросъвестни консултации с цел постигане на решение по взаимно съгласие.

               2.
                     Страната ищец може да потърси консултации с писмено искане, предадено на страната ответник. В писменото си искане страната ищец посочва причините за искането, в т.ч. оспорваните мерки и правното основание за искането, както и обхванатите разпоредби, които смята за приложими.

               3.
                     Страната ответник отговаря на искането без отлагане и във всеки случай не по-късно от 10 дни след датата на постъпването му. Консултациите се провеждат до 30 дни от датата на предаване на искането лично или по друг начин на предаване, съгласуван от страните. Ако консултациите се провеждат лице в лице, те се провеждат на територията на страната ответник, освен ако страните не се договорят за друго.

               4.
                     Консултациите се считат за приключени след изтичане на 30 дни от датата на предаване на искането, освен ако двете страни не решат да ги продължат.

               5.
                     Консултациите по въпроси от особена спешност, включително относно бързо развалящи се стоки или сезонни стоки или услуги, се провеждат до 20 дни от датата на предаването на искането. Консултациите се считат за приключени след изтичане на тези 20 дни, освен ако двете страни не решат да ги продължат.

               6.
                     Всяка от страните предоставя достатъчна фактологическа информация, за да позволи пълно проучване на въпросната мярка, включително за това как мярката би могла да повлияе на изпълнението на настоящото споразумение или на евентуално допълващо споразумение. Всяка страна се стреми да осигури участието на служители от своите компетентни органи, които имат експертни познания по въпроса — предмет на консултациите.

               7.
                     За спорове засягащи области, различни от дялове I—VII, четвърта глава [Енергия и суровини] от дял VIII, дялове IX—XII от първа позиция или шеста позиция на втора част, при поискване от страната ищец консултациите, посочени в параграф 3 от настоящия член, се провеждат в рамките на специализиран комитет или на Съвета за партньорство. Специализираният комитет може по всяко време да реши да отнесе въпроса до Съвета за партньорство. Съветът за партньорство може също да се самосезира по въпроса. Специализираният комитет или, според конкретния случай, Съветът за партньорство може да уреди спора с решение. Прилагат се сроковете по параграф 3 от настоящия член. Местоположението на заседанията се определя от процедурния правилник на Специализирания комитет или, според конкретния случай, на Съвета за партньорство.

               8.
                     Консултациите, и по-специално цялата информация, означена като поверителна, и становищата, изразени от страните по време на консултациите, са с поверителен характер и не засягат правата на никоя от страните във всякакви по-нататъшни процедури.

               Член INST.14: Арбитражна процедура

               1.
                     Страната ищец може да поиска създаването на арбитражен съд, ако:

               (a)страната ответник не отговори на искането за провеждане на консултации в срок от 10 дни от датата на получаването му;

               (b)консултациите не се проведат в сроковете, посочени в член INST.13, параграфи 3, 4 или 5 [Консултации];

               (c)страните се споразумеят да не провеждат консултации; или

               (d)консултациите приключат, без да бъде постигнато решение по взаимно съгласие.

                2.
                     Искането за сформирането на арбитражния съд се извършва с писмено известие, предадено на страната ответник. В известието си страната ищец изрично посочва оспорваната мярка и обяснява как тя съставлява нарушение на обхванатите разпоредби по начин, който е достатъчен, за да се представи ясно правното основание за жалбата.

               Член INST.15: Сформиране на арбитражен съд

               1.
                     Арбитражният съд се състои от трима арбитри.

               2.
                     Не по-късно от 10 дни след датата на постъпване на искането за сформиране на арбитражен съд страните се консултират с цел да се договорят за състава на арбитражния съд.

               3.
                     В случай че страните не постигнат съгласие по състава на арбитражния съд в срока, предвиден в параграф 2, всяка от страните назначава арбитър от подсписъка на тази страна, съставен в съответствие с член INST.27 [Списъци с арбитри], не по-късно от пет дни след изтичането на предвидения в параграф 2 от настоящия член срок. В случай че някоя от страните не назначи арбитър от своя подсписък в този срок, съпредседателят на Съвета за партньорство, който представлява страната ищец, избира до пет дни след изтичането на въпросния срок и чрез теглене на жребий арбитър от подсписъка на страната, която не е назначила арбитър. Съпредседателят на Съвета за партньорство, който представлява страната ищец, може да делегира този избор на арбитър чрез теглене на жребий.

               4.
                     В случай че страните не постигнат съгласие за председателя на арбитражния съд в срока, предвиден в параграф 2 от настоящия член, съпредседателят на Съвета за партньорство, който представлява страната ищец, избира до пет дни след изтичането на въпросния срок и чрез теглене на жребий председателя на арбитражния съд от подсписъка на председателите, съставен в съответствие с член INST.27 [Списъци с арбитри]. Съпредседателят на Съвета за партньорство, който представлява страната ищец, може да делегира този избор на председателя на арбитражния съд чрез теглене на жребий.

               5.
                     Ако някой от списъците по член INST.27 [Списъци с арбитри] не е съставен или не съдържа достатъчен брой имена към момента на извършване на избора съгласно параграф 3 или 4 от настоящия член, арбитрите се избират чрез жребий измежду лицата, които са официално предложени от едната страна или от двете страни в съответствие с приложение INST-X [Процедурен правилник].

               6.
                     За дата на сформиране на арбитражния съд се счита датата, на която последният от тримата избрани арбитри е уведомил страните за приемането на своето назначение в съответствие с приложение INST-X [Процедурен правилник].

               Член INST.16: Изисквания към арбитрите

               1.Всички арбитри трябва:

               (a)да имат доказани експертни познания по право и международна търговия, включително по конкретни въпроси, обхванати от дялове I—VII, четвърта глава [Енергия и суровини] от дял VIII, дялове IX—XII от първа позиция [Търговия] на втора част или шеста позиция [Други разпоредби] на втора част, или по право и други въпроси, обхванати от настоящото споразумение или от евентуално допълващо споразумение и, за случаите на председател, да имат и опит в процедури по уреждане на спорове;

               (b)да не са свързани със страните, нито да приемат указания от някоя от тях;

               (c)да действат в личното си качество и да не приемат указания от никоя организация или правителство по въпроси, свързани със спора; и

               (d)да спазват приложение INST-X [Кодекс за поведение].]

               2.
                     Всички арбитри са лица, чиято независимост е извън съмнение, които притежават всички квалификации, изисквани в техните съответни държави за заемане на висши съдебни длъжности, или които са юристи с призната компетентност.

               3.
                     Предвид предмета на конкретен спор страните могат да се договорят за прилагане на дерогация от изискванията, изброени в параграф 1, буква а).

               Член INST.17: Функции на арбитражния съд

               Арбитражният съд:

               (a)подлага на обективна оценка отнесения до него въпрос, включително обективна оценка на фактите по случая и на приложимостта на обхванатите разпоредби, както и на съответствието на мерките, предмет на спора, с тези разпоредби;

               (b)излага в решенията си фактическите и правни констатации, заедно с обосновката на всички свои констатации; и

               (c)се консултира редовно със страните и осигурява адекватни възможности за постигане на решение по взаимно съгласие.

               Член INST.18: Мандат

               1.
                     Освен ако страните не се договорят друго до пет дни след датата на сформиране на арбитражния съд, мандатът на арбитражния съд е:

               „да проучи, в светлината на съответните обхванати разпоредби от настоящото споразумение или от евентуално допълващо споразумение, въпроса, посочен в искането за сформиране на арбитражния съд, да направи констатации за съответствието на оспорваната мярка с разпоредбите, посочени в член INST.10 [Обхват], и да постанови решение в съответствие с член INST.20 [Решение на арбитражния съд]“.

               2.
                     Ако страните договорят мандат, различен от посочения в параграф 1, те уведомяват арбитражния съд за договорения мандат в срока, посочен в параграф 1.

               Член INST.19: Производства при спешни случаи

               1.
                     Ако страна поиска това, арбитражният съд решава до 10 дни след датата на сформирането си дали случаят е свързан със спешни въпроси.

               2.
                     При спешни въпроси приложимите времеви периоди, определени в член INST.20 [Решение на арбитражния съд], съставляват половината от времето, определено в този член.

               Член INST.20: Решение на арбитражния съд

               1.
                     Арбитражният съд представя на страните междинен доклад в срок от 100 дни след датата на сформирането си. Когато арбитражният съд счита, че този срок не може да бъде спазен, неговият председател уведомява писмено страните, като посочва причините за забавянето и датата, на която арбитражният съд предвижда да представи своя междинен доклад. При никакви обстоятелства арбитражният съд не може да представи своя междинен доклад по-късно от 130 дни след датата на сформирането си.

               2.
                     В срок от 14 дни от представянето на доклада всяка страна може да отправи писмено искане до арбитражния съд за преразглеждане на конкретни аспекти от междинния доклад. В срок от шест дни от постъпването на искането всяка страна може да представи коментарите си по искането на другата страна.

               3.
                     Ако в срока по параграф 2 не постъпи искане за преразглеждане на конкретни аспекти от междинния доклад, междинният доклад става решение на арбитражния съд.

               4.
                     Арбитражният съд представя на страните решението си в срок от 130 дни след датата на сформирането си. Когато арбитражният съд счита, че този срок не може да бъде спазен, неговият председател уведомява писмено страните, като посочва причините за забавянето и датата, на която арбитражният съд предвижда да представи своето решение. При никакви обстоятелства арбитражният съд не може да представи своето решение по-късно от 160 дни след датата на сформирането си.

               5.
                     В решението се съдържа обсъждането на всяко писмено искане на страните по междинния доклад и се дава ясен отговор на коментарите на страните.

               6. От съображения за правна сигурност „решение“ или „решения“ по членове INST.17 [Функции на арбитражния съд], INST.18 [Мандат], INST.28 [Замяна на арбитрите] и член INST.29 [Решения на арбитражния съд], параграфи 1, 3, 4 и 6 се разбира като отнасящо се и за междинния доклад на арбитражния съд.

               Глава 3: Изпълнение на решението

               Член INST.21: Мерки за изпълнение на решението

               1.
                     Ако в решението си по член INST.20 [Решение на арбитражния съд], параграф 1 арбитражният съд установи, че страната ответник е нарушила задължение по настоящото споразумение или по някое допълващо споразумение, тази страна взема нужните мерки, за да изпълни незабавно решението на арбитражния съд с цел да постигне съответствие с обхванатите разпоредби.

               2.
                     В срок от 30 дни след представяне на решението страната ответник изпраща уведомление до страната ищец за мерките, които е предприела или предвижда да предприеме за изпълнение на решението.

               Член INST.22: Разумен срок

               1.
                     Ако не е възможно решението да бъде изпълнено незабавно, не по-късно от 30 дни след представянето на решението по член INST.20 [Решение на арбитражния съд], параграф 1 страната ответник изпраща уведомление до страната ищец за продължителността на разумния срок, който ще ѝ бъде необходим, за да изпълни решението по член INST.20 [Решение на арбитражния съд], параграф 1. Страните полагат усилия да се споразумеят за разумния срок, необходим за изпълнение на решението.

               2.
                     Ако страните не са се споразумели за продължителността на разумния срок, най-рано 20 дни след получаване на уведомлението по параграф 1 страната ищец може да отправи писмено искане първоначалният арбитражен съд да определи продължителността на разумния срок. Арбитражният съд представя на страните решението си в срок от 20 дни след датата на постъпване на искането.

               3.
                     Най-малко един месец преди изтичане на разумния срок страната ответник изпраща писмено уведомление до страната ищец за напредъка си по изпълнението на решението по член INST.20 [Решение на арбитражния съд], параграф 1.

               4.
                     Страните могат да се споразумеят за удължаване на разумния срок.

               Член INST.23: Контрол на изпълнението на решението

               1.
                     Не по-късно от датата на изтичане на разумния срок страната ответник изпраща уведомление до страната ищец за всяка мярка, която е предприела, за да изпълни решението по член INST.20 [Решение на арбитражния съд], параграф 1.

               2.
                     Когато между страните няма съгласие за съществуването или съответствието с обхванатите разпоредби на мярка, приета за изпълнение на решението, страната ищец може да отправи писмено искане до първоначалния състав на арбитражния съд да вземе решение по въпроса. В искането се посочва оспорваната мярка и се обяснява как тя съставлява нарушение на обхванатите разпоредби по начин, който е достатъчен, за да се представи ясно правното основание за жалбата. Арбитражният съд представя на страните решението си в срок от 45 дни след датата на постъпване на искането.

               Член INST.24: Временни средства за правна защита

               1.
                     При поискване от страната ищец и след консултации с нея страната ответник отправя предложение за временна компенсация, ако:

               а)
                     страната ответник изпрати уведомление до страната ищец, че не е възможно да се изпълни решението, упоменато в член INST.20 [Решение на арбитражния съд], параграф 1; или

               б)
                     страната ответник не изпрати уведомление за мярка, предприета за спазване на срока, упоменат в член INST.21 [Мерки за изпълнение на решението], или преди датата на изтичане на разумния срок; или

               в)
                     арбитражният съд установи, че не е предприета мярка за изпълнение на решението или че мярката, предприета за изпълнение на решението, не съответства на обхванатите разпоредби.

               2.
                     Ако е изпълнено някое от условията, упоменати в параграф 1, букви а), б) и в), страната ищец може да отправи писмено уведомление до страната ответник, че възнамерява да спре изпълнението на задълженията по обхванатите разпоредби, ако:

               а)
                     страната ищец реши да не отправя искане по параграф 1; или

               б)
                     страните не се договорят за временна компенсация до 20 дни след изтичане на разумен срок от време или постановяване на решението на арбитражния съд съгласно член INST.23 [Преглед на изпълнението на решението], когато е отправено искане по параграф 1.

               В уведомлението се уточнява нивото, до което се предвижда спирането на изпълнението на задълженията.

               3.  Спирането на изпълнението на задълженията подлежи на следните условия:

               а) задълженията съгласно четвърта позиция [Координация на социалната сигурност и визи за краткосрочни посещения] и Протокола за координация на социалната сигурност или приложенията към него или пета част [Програми на Съюза] не могат да бъдат спирани съгласно настоящия член;

               б) чрез дерогация от буква а) задълженията съгласно пета част [Програми на Съюза] могат да бъдат спирани само когато решението по член INST.20 [Решение на арбитражния съд] параграф 1 се отнася до тълкуването и прилагането на пета част [Програми на Съюза];

               в) задълженията извън рамките на пета част [Програми на Съюза] не могат да бъдат спирани, когато решението по член INST.20 [Решение на арбитражния съд], параграф 1 се отнася до тълкуването и прилагането на пета част [Програми на Съюза]; и

               г) задълженията съгласно дял II [Услуги и инвестиции] от първа позиция на втора част по отношение на финансовите услуги не могат да бъдат спирани съгласно настоящия член, освен ако решението по член INST.20 [Решение на арбитражния съд], параграф 1 се отнася до тълкуването и прилагането на задълженията съгласно дял II [Услуги и инвестиции] от първа позиция на втора част по отношение на финансовите услуги.

               4.
                     Когато една от страните продължава да не спазва решение на арбитражен комитет, сформиран по силата на предходно споразумение, сключено между страните, другата страна може да спре изпълнението на задълженията съгласно обхванатите разпоредби по член INST.10 [Обхват]. С изключение на правилото в параграф 3, буква а), всички правила, свързани с временните средства за правна защита в случай на неспазване и с прегледа на такива мерки, се уреждат от предходното споразумение.

               5.
                     Спирането на изпълнението на задълженията не превишава ниво, равностойно на недействителността или на щетите, причинени от нарушението.

               6.
                     Ако арбитражният съд е установил нарушение по първа позиция [Търговия] или трета позиция [Автомобилен транспорт] от втора част, спирането може да се приложи в друг дял от същата позиция като тази, по която арбитражният съд е установил нарушението, по-специално ако страната ищец е на мнение, че това спиране е ефективно за насърчаване на спазването.

               7.
                     Ако арбитражният съд е установил нарушението по втора позиция [Въздухоплаване]:

               а) страната ищец следва първо да се опита да спре изпълнението на задължения по същия дял, по който арбитражният съд е установил нарушението;

               б) ако страната ищец счита, че спирането на изпълнението на задължения по отношение на същия дял като този, по който съдът е установил нарушението, не е практически осъществимо или ефективно, тя може да се опита да спре изпълнението на задълженията по другия дял от същата позиция.

               8.
                     Ако арбитражният съд установи нарушение по първа позиция [Търговия], втора позиция [Въздухоплаване], трета позиция [Автомобилен транспорт] или пета позиция [Рибарство] от втора част и ако страната ищец счита, че не е практически осъществимо или ефективно да спре изпълнението на задълженията по същата позиция като тази, по която арбитражният съд е установил нарушението, и че обстоятелствата са достатъчно сериозни, тя може да се опита се спре изпълнението на задълженията по други обхванати разпоредби.

               9.
                     В случая на параграф 7, буква б) и параграф 8 страната ищец посочва причините за своето решение.

               10.
                     Страната ищец може да спре изпълнението на задълженията 10 дни след предаване на уведомлението по параграф 2, освен ако страната ответник не е отправила искане по параграф 11.

               11.
                     Ако страната ответник счита, че нивото на спиране на изпълнението на задължения, за което е постъпило уведомление, надвишава нивото, еквивалентно на пропуснатите ползи или вреди, причинени от нарушението или че не са спазени принципите и процедурите, определени в параграф 7, буква б), параграф 8 или параграф 9, тя може да отправи писмено искане до първоначалния арбитражен съд преди изтичането на 10-дневния срок, определен в параграф 10, за да вземе решение по въпроса. Арбитражният съд представя решението си за нивото на спиране на изпълнението на задълженията на страните до 30 дни след датата на искането. Изпълнението на задължения не се спира до постановяване на решението на арбитражния съд. Спирането на изпълнението на задълженията е в съответствие с това решение.

               12.
                     Арбитражният съд, действащ съгласно параграф 11, не разглежда естеството на задълженията, които трябва да бъдат спрени, а определя дали нивото на това спиране надвишава нивото, еквивалентно на пропуснатите ползи или вреди, причинени от нарушението. Ако обаче въпросът, отнесен до арбитраж, включва иск, че принципите и процедурите, определени в параграф 7, буква б), параграф 8 или параграф 9, не са спазени, арбитражният съд разглежда този иск. В случай че арбитражният съд установи, че посочените принципи и процедури не са спазени, страната ищец ги прилага в съответствие с параграф 7, буква б), параграф 8 и параграф 9. Страните приемат решението на арбитражния съд за окончателно и не търсят втора арбитражна процедура. Настоящият параграф при никакви обстоятелства не забавя датата, от която страната ищец има право да спре изпълнението на задълженията съгласно настоящия член.

               13.
                     Спирането на изпълнението на задълженията или обезщетението, посочени в настоящия член, е временно и не се прилага:

               а)
                     след като страните са постигнали решение по взаимно съгласие в съответствие с член INST.31 [Решение по взаимно съгласие];

               б)
                     след като страните са се съгласили, че мярката, приложена за изпълнение на решението, е привела страната ответник в съответствие с обхванатите разпоредби; или

               в)
                     след като мерки, които са приложени за изпълнение на решението на арбитражния съд и са установени за несъвместими с обхванатите разпоредби, са отменени или изменени така, че страната ответник да бъде приведена в съответствие с тези разпоредби.

               Член INST.25: Преглед на мерки, приложени за изпълнение на решението след приемане на временни средства за правна защита

               1.
                     Страната ответник изпраща уведомление до страната ищец за мерките, които е приложила за изпълнение на решението след спиране на изпълнението на задълженията или след прилагане на временното обезщетение, според конкретния случай. С изключение на случаите по параграф 2 страната ищец прекратява спирането на изпълнението на задълженията в срок от 30 дни от постъпването на уведомлението. В случаите, в които е приложено обезщетение, с изключение на случаите по параграф 2, страната ответник може да прекрати прилагането на подобно обезщетение до 30 дни след предаване на уведомлението от страната ответник, че е изпълнила решението.

               2.
                     Ако в срок от 30 дни от датата на предаване на уведомлението страните не постигнат съгласие относно това дали посредством мярката, за която е направено уведомлението, страната ответник е постигнала съответствие с обхванатите разпоредби, страната ищец отправя писмено искане до първоначалния състав на арбитражния съд да вземе решение по въпроса. Арбитражният съд предава решението си на страните до 46 дни след датата на постъпване на искането. Ако арбитражният съд установи, че мярката, предприета за изпълнение, е в съответствие с обхванатите разпоредби, спирането на изпълнението на задълженията или плащането на обезщетението, в зависимост от случая, се отменя. Когато е приложимо, нивото на спиране на изпълнението на задълженията или на обезщетението се адаптира съобразно решението на арбитражния съд.

               Глава 4: Общи процесуални разпоредби

               Член INST.26: Получаване на информация

               1.
                     По искане на една от страните или по собствена инициатива арбитражният съд може да потърси от страните съответна информация, която той счита за необходима и подходяща. Страните трябва да отговорят бързо и изчерпателно на всяко искане за такава информация от страна на арбитражния съд.

               2.
                     По искане на една от страните или по собствена инициатива арбитражният съд може да потърси от всеки източник информация, която смята за подходяща. Арбитражният съд може също да потърси мнението на експерти, както прецени за подходящо и при спазване на срокове и условия, договорени от страните, когато е приложимо.

               3.
                     Арбитражният съд разглежда свидетелства на amicus curiae от физически лица на някоя от страните или юридически лица, установени в някоя от страните, в съответствие с приложение INST-Х [Процедурен правилник].

               4.
                     Информацията, получена от арбитражния съд по настоящия член, се предоставя на страните и те могат да предоставят бележките си по нея на арбитражния съд.

               Член INST.27: Списъци с арбитри

               1.
                     Не по-късно от 180 дни след датата на влизане в сила на настоящото споразумение Съветът за партньорство съставя списък от физически лица с експертни познания в конкретни сектори, обхванати от настоящото споразумение или от евентуални допълващи споразумения, които имат желание и са в състояние да работят като членове на арбитражен съд. Списъкът включва най-малко 15 лица и се състои от три подсписъка:

               (a)един подсписък от физически лица, съставен въз основа на предложения от Съюза;

               (b)един подсписък от физически лица, съставен въз основа на предложения от Обединеното кралство; и

               (c)един подсписък с лица, които не са граждани на нито една от страните и могат да изпълняват функциите на председател на арбитражния съд.

               Всеки подсписък трябва да съдържа най-малко пет лица. Съветът за партньорство следи за това броят на включените в списъка лица никога да не спада под този минимален брой.

               2.
                     Съветът за партньорство може да съставя допълнителни списъци от физически лица с експертни познания в конкретни сектори, обхванати от настоящото споразумение или от евентуално допълващо споразумение. При условие че страните дадат съгласието си за това, тези допълнителни списъци могат да се използват за съставяне на арбитражния съд съгласно процедурата, описана в член INST.15 [Сформиране на арбитражния съд], параграфи 3 и 5. Допълнителните списъци се състоят от два подсписъка:

               (a)един подсписък от физически лица, съставен въз основа на предложения от Съюза; и

               (b)един подсписък от физически лица, съставен въз основа на предложения от Обединеното кралство.

               3.
                     Списъците, упоменати в параграфи 1 и 2, не включват лица, които са членове, длъжностни лица или други служители на институциите на Съюза, на правителството на държава членка или на правителството на Обединеното кралство.

               Член INST.28: Замяна на арбитрите

               Ако в хода на процедурите по уреждане на спорове по настоящия дял арбитър не е в състояние да участва, оттегли се или се налага да бъде сменен, тъй като не отговаря на изискванията на Кодекса за поведение, се прилага процедурата, описана в член INST.15 [Сформиране на арбитражния съд]. Времевият период за произнасянето на постановлението или решението се продължава за времето, необходимо за назначаването на новия арбитър.

               Член INST.29: Решения и постановления на арбитражния съд

               1.
                     Разискванията на арбитражния съд са поверителни. Арбитражният съд полага всички усилия за изготвянето на постановления и вземането на решения с консенсус. Ако това не бъде възможно, арбитражният съд решава въпросите с мнозинство на гласовете. Мненията на отделните арбитри не се оповестяват в никакъв случай.

               2.
                     Решенията на арбитражния съд имат задължителна сила за Съюза и за Обединеното кралство. Те не пораждат никакви права или задължения по отношение на физически или юридически лица.

               3.
                     Решенията на арбитражния съд не могат да разширяват или да стесняват правата и задълженията на страните по настоящото споразумение или по всяко допълващо споразумение.

               4.
                     От съображения за правна сигурност се уточнява, че, арбитражният съд не е компетентен да определя законността съгласно вътрешното право на някоя страна на мярка, за която се твърди, че съставлява нарушение на настоящото споразумение или на някое допълващо споразумение. Никоя констатация на арбитражния съд, когато се произнася по спор между страните, няма задължителна сила за вътрешните съдилища или правораздавателни органи на някоя от страните във връзка с тълкуването на вътрешното право на тази страна.

               4А.
                     От съображения за правна сигурност се уточнява, че съдилищата на страните не са компетентни за разрешаването на спорове между страните по настоящото споразумение.

               5.
                     Страните правят обществено достояние решенията на арбитражния съд в тяхната цялост при спазване на условията за защита на поверителната информация.

               6.
                     Информацията, предоставена от страните на арбитражния съд, се обработва в съответствие с правилата за поверителност, предвидени в ПРИЛОЖЕНИЕ INST-X [Процедурен правилник].

               Член INST.30: Спиране и прекратяване на арбитражното производство

               По съвместно искане на страните арбитражният съд спира работата си по всяко време за уговорен от страните срок, ненадвишаващ 12 последователни месеца. Арбитражният съд възобновява работата си преди края на срока на спирането при писмено поискване от двете страни или в края на срока на спирането при писмено поискване от някоя от страните. Страната, отправила искането, изпраща съответно уведомление до другата страна. Ако никоя от страните не поиска да се възобнови работата на арбитражния съд при изтичане на договорения срок на спиране, правомощията на арбитражния съд губят сила и процедурата по уреждане на спора се прекратява. В случай на спиране на работата на арбитражния съд съответните срокове се продължават с времето, през което е била спряна работата на арбитражния съд.

               Член INST.31: Решение по взаимно съгласие

               5.Страните могат по всяко време да постигнат решение по взаимно съгласие във връзка с всеки спор, упоменат в член INST.10 [Обхват].

               6.В случай че в рамките на производство пред арбитражния съд се стигне до решение по взаимно съгласие, страните съвместно уведомяват за това решение председателя на арбитражния съд. След това уведомление производството пред арбитражния съд се прекратява.

               7.Решението може да бъде прието с решение на Съвета за партньорство. Решенията по взаимно съгласие се правят обществено достояние. Публично оповестеният вариант не съдържа информация, която някоя от страните е определила като поверителна.

               8.Всяка страна предприема необходимите мерки, за да изпълни решението по взаимно съгласие в уговорения срок.

               9.Не по-късно от датата, на която изтича уговореният срок, изпълняващата страна писмено уведомява другата страна за предприетите от нея мерки за изпълнение на решението по взаимно съгласие.

               Член INST.32: Срокове

               1.
                     Всички срокове, определени в настоящия дял, се пресмятат в дни от деня след акта, за който се отнасят.

               2.
                     Всеки срок, посочен в настоящия дял, може да бъде изменен по взаимно съгласие на страните.

               3.
                     Арбитражният съд може по всяко време да предложи на страните да променят всеки срок, посочен в настоящия дял, като изложи причините за предложението.

               Член INST.34: Разноски

               1.
                     Всяка от страните поема разноските си, свързани с участието ѝ в процедурата с арбитражния съд.

               2.
                     Страните си поделят поравно разноските, свързани с организационни въпроси, включително възнаграждението и разноските на членовете на арбитражния съд. Възнаграждението на арбитрите е в съответствие с ПРИЛОЖЕНИЕ INST-X [Процедурен правилник].

               Член INST.34A: Приложения

               1.
                     Процедурите по уреждане на спорове по настоящия дял се уреждат от процедурния правилник, съдържащ се в ПРИЛОЖЕНИЕ INST-X [Процедурен правилник] и се провеждат в съответствие с ПРИЛОЖЕНИЕ INST-X [Кодекс за поведение].

               2.
                     Съветът за партньорство може да изменя ПРИЛОЖЕНИЯ INST-X [Процедурен правилник] и INST-X [Кодекс за поведение].

               Глава 5: Специфични договорености за едностранни мерки

               Член INST.34B: Специални процедури за коригиращи мерки и възстановяване на баланса

               1.
                     За целите на глава 3 [Контрол на субсидиите], член 3.12 [Коригиращи мерки] и втора част, първа позиция, дял XI [Еднакви условия за открита и лоялна конкуренция и устойчиво развитие], глава 9 [Институционални разпоредби], член 9.4 [Възстановяване на баланса], параграфи 2 и 3, настоящият дял се прилага с измененията, определени в настоящия член.

               2.
                     Чрез дерогация от член INST.15 [Сформиране на арбитражен съд] и приложение INST-X [Процедурен правилник за уреждане на спорове], ако страните не постигнат съгласие по състава на арбитражния съд в срок от два дни, съпредседателят на Съвета за партньорство от страната ищец избира, не по-късно от един ден след изтичането на двудневния срок, чрез теглене на жребий арбитър от подсписъка на всяка от страните и избира чрез теглене на жребий председателя на арбитражния съд от подсписъка на председателите, съставен съгласно член INST.27 [Списъци с арбитри]. Съпредседателят на Съвета за партньорство, който представлява страната ищец, може да делегира този избор на арбитър или председател чрез теглене на жребий. В рамките на два дни, считано от датата, на която е било уведомено за своето назначение, това лице потвърждава и на двете страни готовността си да изпълнява тези функции. Организационната среща по правило 10 от приложение INST-X [Процедурен правилник за уреждане на спорове] се провежда в срок от 2 дни от сформирането на арбитражния съд.

               3.
                     Чрез дерогация от правило 11 от приложение INST-X [Процедурен правилник за уреждане на спорове] страната ищец представя писменото си становище не по-късно от седем дни след датата на сформиране на арбитражния съд. Страната ответник представя своето писмено становище не по-късно от седем дни след датата на предаване на писменото становище на страната ищец. Арбитражният съд коригира всички други съответни срокове на процедурата за уреждане на спорове, когато това е необходимо, за да се осигури своевременното представяне на доклада.

               4.
                      Член INST.20 [Решение на арбитражния съд] не се прилага и позоваванията на решението в настоящия дял се считат за позовавания на решението по

               (a)дял XI [Еднакви условия за открита и лоялна конкуренция и устойчиво развитие], глава 3 [Контрол на субсидиите], член 3.12 [Коригиращи мерки], параграф 10; или

               (b)член 9.4 [Възстановяване на баланса], параграф 3, буква в).

               5.
                     Чрез дерогация от член INST.23 [Контрол на изпълнението на решението], параграф 2 Арбитражният съд представя на страните решението си в срок от 30 дни от датата на постъпване на искането.

               Член INST.34C: Спиране на изпълнението на задължения за целите на член LPFS.3.12, параграф 12, член FISH.9, параграф 5 и член FISH.14, параграф 7

               1.
                     Нивото на спиране на изпълнението на задълженията не надвишава равнището, равностойно на отмяната или намаляването на ползите по настоящото споразумение или по допълващо споразумение, което е пряко причинено от коригиращите мерки от датата на влизане в сила на коригиращите мерки до датата на постановяване на арбитражното решение.

               2.
                     Нивото на спиране на изпълнението на задълженията, поискано от страната ищец, и определянето на нивото на спиране на изпълнението на задълженията от арбитражния съд се основават на факти, които доказват, че отмяната или намаляването произтича пряко от прилагането на коригиращата мярка и засяга конкретни стоки, доставчици на услуги, инвеститори или други икономически дейци, а не е само твърдение, предположение или далечна възможност.

               3.
                     Нивото на отменените или намалените ползи, поискано от страната ищец или определено от арбитражния съд:

               (a)не включва наказателни обезщетения, лихви или хипотетични загуби на печалби или бизнес възможности;

               (b)се намалява с всички предходни възстановявания на мита, обезщетения за вреди или други форми на компенсация, които вече са получени от съответните дейци или от съответната страна; и

               (c)не включва приноса за отмяната или намаляването чрез преднамерено или небрежно действие или бездействие на съответната страна или на което и да е лице или субект, по отношение на който са потърсени средства за правна защита вследствие на планираното спиране на изпълнението на задълженията.

               Член INST.34D:  Условия за възстановяване на баланса, коригиращи, компенсаторни и защитни мерки

               Когато една от страните предприеме мярка съгласно член 3.12 [Коригиращи мерки] от трета глава [Контрол на субсидиите] или член 9.4 [Възстановяване на баланса] от девета глава [Институционални разпоредби] от дял XI [Еднакви условия за открита и лоялна конкуренция и устойчиво развитие] от първа позиция [Търговия], член ROAD.11 [Коригиращи мерки] от трета позиция [Автомобилен транспорт], член FISH.9 [Компенсаторни мерки в случай на прекратяване или намаляване на достъпа] или член FISH.14 [Коригиращи мерки и уреждане на спорове] от пета позиция от втора част или член INST.36 [Защитни мерки]от дял III от шеста част, тази мярка се прилага само спрямо обхванатите разпоредби по смисъла на член INST.10 [Обхват] и съответства mutatis mutandis на условията, определени в член INST.24 [Временни средства за правна защита], параграф 3.

               Дял II: Основа за сътрудничество

               Член COMPROV.4: Демокрация, принципи на правовата държава и права на човека

               1.
                     Страните продължават да отстояват споделените ценности и принципи на демокрацията, принципите на правовата държава и зачитането на правата на човека, които стоят в основата на техните вътрешни и международни политики. Във връзка с това страните потвърждават, че зачитат Всеобщата декларация за правата на човека и международните договори в областта на правата на човека, по които са страни.

               2.
                     Страните утвърждават тези споделени ценности и принципи в рамките на международните форуми. Страните си сътрудничат в действията си за утвърждаване на тези ценности и принципи, включително със или в трети държави.

               Член COMPROV.5: Борба с изменението на климата

               1.
                     Страните смятат, че изменението на климата представлява екзистенциална заплаха за човечеството, и потвърждават ангажимента си за засилване на глобалния отговор на тази заплаха. Борбата срещу причиненото от човека изменение на климата, предвидена по процеса на Рамковата конвенция на ООН по изменение на климата (РКООНИК), и по-специално в Парижкото споразумение, прието от Конференцията на страните по Рамковата конвенция на ООН по изменение на климата на нейната 21-ва сесия (наричано по-нататък „Парижкото споразумение“), служи за вдъхновение във вътрешните и външните политики на Съюза и на Обединеното кралство. В съответствие с това всяка страна спазва Парижкото споразумение и процеса по  РКООНИК и се въздържа от действия или бездействия, които биха били в съществено противоречие с предмета и целите на Парижкото споразумение.

               2.
                     Страните се застъпват на международните форуми в полза на борбата с изменението на климата, включително като се ангажират с други държави и региони, за да повишат степента на своите амбиции за намаляване на емисиите на парникови газове.

               Член COMPROV.6: Борба с разпространението на оръжия за масово унищожение

               1.
                     Страните считат, че разпространението на оръжия за масово унищожение (ОМУ) и техните носители, както за държавни, така и за недържавни образувания, представлява една от най-сериозните заплахи за международната стабилност и сигурност.  Ето защо страните се споразумяват да си сътрудничат и да допринасят за борбата с срещу разпространението на оръжия за масово унищожение и средствата за доставянето им в пълно съответствие със съществуващите задължения по международни договори и споразумения за разоръжаване и неразпространение и други съответни международни задължения.

               2.
                     Освен това страните се споразумяват да си сътрудничат и да допринасят за борбата с разпространението на оръжия за масово унищожение и средствата за тяхната доставка като:

               (a)предприемат стъпки за подписване, ратифициране или присъединяване, както е уместно, към всички други съответни международни инструменти и за цялостното им изпълнение; и

               (b)установяват ефективна система за национален контрол върху износа, чрез която да се контролират износът и транзитът на стоки, свързани с ОМУ, включително за контрол, свързан с ОМУ, упражняван спрямо крайната употреба на технологиите с възможна двойна употреба, и която съдържа ефективни санкции за нарушаване на контрола върху износа.

               3.
                     Страните се споразумяват да установят редовен диалог по тези въпроси.

               Член COMPROV.7: Малки оръжия и леки въоръжения и други конвенционални оръжия

               1.
                     Страните признават, че незаконното производство, прехвърляне и движение на малки оръжия и леки въоръжения (МОЛВ), включително боеприпасите за тях, прекаленото им натрупване, лошото им управление, недостатъчно обезопасените запаси и неконтролираното им разпространение продължават да представляват сериозна заплаха за мира и международната сигурност.

               2.
                     Страните се споразумяват да спазват и изцяло да изпълняват съответните си задължения за справяне с незаконната търговия с МОЛВ, включително боеприпасите за тях, съгласно действащите международни споразумения и резолюциите на Съвета за сигурност на ООН, както и своите ангажименти в рамките на други международни инструменти, приложими в тази област, като Програмата за действие на ООН за предотвратяване, борба и премахване на незаконната търговия с МОЛВ във всичките ѝ аспекти.

               3.
                     Страните признават значението на националните системи за контрол на трансфера на конвенционални оръжия в съответствие със съществуващите международни стандарти. Страните признават значението на прилагането на този контрол по отговорен начин като принос за мира, сигурността и стабилността в международен и регионален план и за намаляване на човешкото страдание, както и за предотвратяване на отклоняването на конвенционални оръжия.

               4.
                     В това отношение страните поемат задължение да прилагат изцяло Договора за търговията с оръжие и да си сътрудничат в рамките на този договор, включително за насърчаване на всеобщото му приемане и на пълното му прилагане от всички държави — членки на ООН.

               5.
                     Ето защо страните се ангажират да си сътрудничат в усилията си за регулиране или подобряване на регулирането на международната търговия с конвенционални оръжия и за предотвратяване, борба и премахване на незаконната търговия с оръжие.

               6.
                     Страните се споразумяват да установят редовен диалог по тези въпроси.

               Член COMPROV.8: Най-тежки престъпления, предизвикващи безпокойството на международната общност

               1.
                     Страните потвърждават, че най-тежките престъпления, предизвикващи безпокойството на международната общност като цяло, не трябва да остават ненаказани и че тяхното ефективно наказателно преследване трябва да се осигури чрез предприемане на мерки на национално равнище и чрез засилване на международното сътрудничество, включително чрез Международния наказателен съд. Страните се споразумяват да подкрепят изцяло универсалния характер и целостта на Римския статут на Международния наказателен съд и свързаните с него инструменти.

               2.
                     Страните се споразумяват да установят редовен диалог по тези въпроси.

               Член COMPROV.9: Борба с тероризма

               1.
                     Страните си сътрудничат на двустранно, регионално и международно равнище с цел предотвратяване и борба с актовете на тероризъм във всички негови форми и проявления в съответствие с международното право, включително, когато е приложимо, международните споразумения, свързани с борбата с тероризма, международното хуманитарно право и международното право в областта на правата на човека, както и в съответствие с принципите на Устава на ООН.

               2.
                     Страните засилват сътрудничеството в областта на борбата с тероризма, включително предотвратяването и противодействието на насилническия екстремизъм и финансирането на тероризма, с цел постигане на напредък по отношение на общите си интереси в областта на сигурността, като вземат предвид Глобалната стратегия на ООН за борба с тероризма и съответните резолюции на Съвета за сигурност на ООН, без да се засяга правоприлагането и съдебното сътрудничество по наказателноправни въпроси, както и обмена на разузнавателни данни.

               3.
                     Страните се споразумяват да установят редовен диалог по тези въпроси. Този диалог ще има за цел, наред с другото, да насърчава и улеснява:

               (a)споделянето на оценки на терористичната заплаха;

               (b)обмена на най-добри практики и експертен опит в борбата с тероризма;

               (c)оперативното сътрудничество и обмена на информация, и

               (d)обмена на мнения във връзка със сътрудничеството в рамките на многостранни организации.

               Член COMPROV.10: Защита на личните данни

               1.
                     Страните потвърждават ангажимента си да гарантират високо равнище на защита на личните данни. Те се стремят да работят съвместно за насърчаване на високи международни стандарти.

               2.
                     Страните признават, че физическите лица имат право на защита на личните данни и неприкосновеността на личния живот и че високите стандарти в това отношение допринасят за доверието в цифровата икономика и за развитието на търговията, и са ключов фактор за ефективно сътрудничеството в областта на правоприлагането. За тази цел страните се задължават да спазват, всеки в рамките на съответните си законови и подзаконови актове, ангажиментите, които са поели в настоящото споразумение във връзка с това право.

               3.
                     Страните си сътрудничат на двустранно и многостранно равнище при спазване на съответните си законови и подзаконови нормативни актове. Това сътрудничество може да включва диалог, обмен на експертен опит и сътрудничество в областта на правоприлагането, по целесъобразност, във връзка със защитата на личните данни.

               4.
                     Когато в настоящото споразумение или в някое допълващо споразумение е предвидено предаване на лични данни, това предаване се извършва в съответствие с правилата на предаващата страна относно международното предаване на лични данни. От съображения за правна сигурност се уточнява, че настоящият параграф не засяга прилагането на специалните разпоредби на настоящото споразумение, свързани с предаването на лични данни, по-специално член DIGIT.7 [Защита на личните данни и неприкосновеността на личния живот] и член LAWGEN.4 [Защита на личните данни], както и дял I от шеста част [Уреждане на спорове]. Когато е необходимо, всяка страна полага максимални усилия, като спазва своите правила за международно предаване на лични данни, за да установи ограниченията за предаването на лични данни, като взема предвид всички препоръки на Съвета за партньорство съгласно член INST.1, параграф 4, буква з) [Съвет за партньорство].

               Член COMPROV.11: Сътрудничество в световен мащаб по въпроси от съвместен интерес в областта на икономиката, околната среда и социалната политика

               1.
                     Страните признават значението на сътрудничеството в световен мащаб за решаването на въпросите от съвместен интерес в областта на икономиката, околната среда и социалната политика. Когато това е в техен взаимен интерес, те насърчават намирането на многостранни решения на общите проблеми.

               2.
                     Като запазват автономността си при вземането на решения и без да се засягат другите разпоредби на настоящото споразумение или на което и да е допълващо споразумение, страните се стремят да си сътрудничат по текущи и нововъзникващи глобални въпроси от общ интерес, като мира и сигурността, изменението на климата, устойчивото развитие, трансграничното замърсяване, опазването на околната среда, цифровизацията, общественото здраве и защитата на потребителите, данъчното облагане, финансовата стабилност и свободната и справедлива търговия и инвестиции. За тази цел страните се стремят да поддържат постоянен и ефективен диалог и да координират позициите си в многостранните организации и форуми, в които участват, като Организацията на обединените нации, Групата на седемте (Г-7) и Групата на двадесетте (Г-20), Организацията за икономическо сътрудничество и развитие, Международния валутен фонд, Световната банка и Световната търговска организация.

               Член COMPROV.12: Съществени елементи

               Член COMPROV.4 (1) [Демокрация, правова държава и права на човека], член COMPROV.5 (1) [Борба с изменението на климата] и член COMPROV.6 (1) [Борба срещу разпространението на оръжия за масово унищожение] представляват основни елементи на партньорството, установено с настоящото споразумение и всяко допълващо споразумение.

               Дял III: Изпълнение на задължения и предпазни мерки

               Член INST.35: Изпълнение на задълженията, описани като съществени елементи

               1.
                     В случай че някоя от страните счита, че е налице сериозно и съществено неизпълнение от другата страна на някое от задълженията, описани като съществени елементи в член COMPROV.12 [Съществени елементи], тя може да реши да прекрати или суспендира действието на настоящото споразумение или на всяко допълващо споразумение изцяло или частично.

               2.
                     Преди да направи това, страната, която се позовава на прилагането на настоящия член, отправя искане към Съвета за партньорство за незабавно заседание, за да се потърси своевременно и взаимноприемливо решение. Ако в срок от 30 дни от датата на искането към Съвета за партньорство не бъде намерено приемливо за всички решение, страната предприема мерките, посочени в параграф 1.

               3.
                     Мерките, упоменати в параграф 1 по-горе, се прилагат при пълно спазване на международното право и са пропорционални. Предимство се дава на мерките, които в най-малка степен засягат функционирането на настоящото споразумение и на евентуални допълващи споразумения.

               4.
                     Страните считат, че за да представлява дадена ситуация сериозно и съществено неизпълнение на някое от задълженията, описани като съществени елементи в член COMPROV.12 [Съществени елементи], тежестта и естеството ѝ трябва да бъдат от изключителен характер, който застрашава мира и сигурността или има международни последици. От съображения за правна сигурност се уточнява, че действие или бездействие, което по същество противоречи на предмета и целта на Парижкото споразумение, винаги се счита за сериозно и съществено неизпълнение на задълженията за целите на настоящия член.

               Член INST.36: Предпазни мерки

               1.
                     Ако възникнат сериозни икономически, обществени или екологични затруднения от секторно или регионално естество, включително във връзка с риболовните дейности и зависимите от тях общности, които могат да продължат да съществуват, засегнатата страна може едностранно да предприеме подходящи предпазни мерки. Обхватът и продължителността на подобни защитни мерки се ограничават до това, което е строго необходимо за коригиране на ситуацията. Приоритет се дава на мерки, които нарушават в най-малка степен функционирането на настоящото споразумение.

               2.
                     Съответната страна уведомява незабавно другата страна чрез Съвета за партньорство и предоставя цялата релевантна информация. Страните започват веднага консултации в рамките на Съвета за партньорство с цел постигане на приемливо за всички решение.

               3.
                     Съответната страна не може да предприема защитни мерки преди изтичането на един месец, считано от датата на уведомяването, посочено в параграф 2, освен ако процедурата по консултация по параграф 2 не е приключила по взаимно съгласие преди изтичане на посочения срок. Когато изключителни обстоятелства, изискващи незабавни действия, изключват предварителното разглеждане, засегнатата страна може да приложи незабавно защитните мерки, които са строго необходими за овладяване на ситуацията.

               Съответната страна уведомява незабавно Съвета за партньорство за предприетите мерки и предоставя цялата релевантна информация.

               4.
                     Ако предпазна мярка, предприета от засегнатата страна, създава дисбаланс между правата и задълженията по настоящото споразумение или по някое допълващо споразумение, другата страна може да предприеме такива пропорционални мерки за възстановяване на баланса, каквито са строго необходими за отстраняване на дисбаланса. Приоритет се дава на мерки, които нарушават в най-малка степен функционирането на настоящото споразумение. Параграфи 2—4 се прилагат mutatis mutandis по отношение на подобни мерки за възстановяване на баланса.

               5.
                     Всяка страна може, без преди това да е прибягвала до консултации по член INST.13 [Консултации], да започне арбитражната процедура, посочена в член INST.14 [Арбитражна процедура] с цел оспорване на мярка, предприета от другата страна при прилагането на параграфи 1—5.

               6.
                     Защитните мерки, посочени в параграф 1, и мерките за възстановяване на баланса по параграф 5 могат да бъдат предприети и във връзка с допълващо споразумение, освен ако в него не е предвидено друго.

               СЕДМА ЧАСТ: ЗАКЛЮЧИТЕЛНИ РАЗПОРЕДБИ

                  Член FINPROV.1: Териториален обхват

               1.
                     Настоящото споразумение се прилага в:

               (a)териториите , в които се прилагат Договорът за Европейския съюз, Договорът за функционирането на Европейския съюз и Договорът за създаване на Европейската общност за атомна енергия, и при условията, предвидени в тези договори; и

               (b)територията на Обединеното кралство.

               2.
                     Настоящото споразумение се прилага също така в департамент Гърнзи, департамент Джърси и остров Ман в степента, определена в позиция пета [Рибарство] и член OTH.9 [Географско приложение] от позиция шеста [Други разпоредби] от втора част от настоящото споразумение.

               3.
                     Настоящото споразумение нито се прилага спрямо Гибралтар, нито има каквото и да е действие по отношение на тази територия.

               4.
                     Настоящото споразумение не се прилага в отвъдморските територии, които имат специални отношения с Обединеното кралство: Ангила; Бермуда; Британската антарктическа територия; Британски територии в Индийския океан; Британски Вирджински острови; Кайманови острови; Фолкландски острови; Монтсерат; острови Питкерн, Хендерсън, Дюсие и Оено Света Елена, Възнесение и Тристан да Куня Южна Джорджия и Южните Сандвичеви острови; острови Търкс и Кайкос

                  Член FINPROV.2: Връзка с други споразумения

               Настоящото споразумение и всяко допълващо споразумение се прилагат, без да се засягат по-ранни двустранни споразумения между Обединеното кралство, от една страна, и Съюза и Европейската общност за атомна енергия, от друга страна. Страните потвърждават задълженията си за изпълнението на всяко такова споразумение.

                  Член FINPROV.3: Преглед

               Страните съвместно извършват преглед на изпълнението на настоящото споразумение и на допълващите го споразумения, както и на всички свързани с тях въпроси пет години след влизането на настоящото споразумение в сила и на всеки пет години след това.

                  Член FINPROV.6: Класифицирана информация и чувствителна некласифицирана информация

               Никоя от разпоредбите на настоящото споразумение или на което и да е допълващо споразумение не може да се тълкува като задължаваща някоя от страните да предоставя класифицирана информация.

               Класифицираната информация или материали, предоставени или обменени между страните по настоящото споразумение или всяко допълващо споразумение, се обработват и защитават в съответствие със Споразумението относно процедурите за сигурност за обмен и защита на класифицирана информация и всички договорености за изпълнение, сключени по него.

               Страните се договарят относно инструкциите за обработване, за да осигурят защитата на чувствителната некласифицирана информация, която обменят помежду си.

                  Член FINPROV.7: Неразделни части от настоящото споразумение

               1.
                     Протоколите, приложенията, допълненията и бележките под линия към настоящото споразумение съставляват неразделна част от настоящото споразумение.

               2.
                     Всяко от приложенията към настоящото споразумение, включително допълненията към него, представлява неразделна част от раздел, глава, дял, заглавие или протокол, които се отнасят до това приложение или към които се прави позоваване в същото приложение. От съображения за правна сигурност се уточнява, че:

               (a)приложение INST-X [ПРОЦЕДУРЕН ПРАВИЛНИК НА СЪВЕТА ЗА ПАРТНЬОРСТВО И КОМИТЕТИТЕ] е неразделна част от дял III [Институционални разпоредби] от първа част;

               (b)приложения ORIG-1 [УВОДНИ БЕЛЕЖКИ КЪМ СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД], ORIG-2 [СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД], ORIG-2A [КВОТИ ВЪЗ ОСНОВА НА ПРОИЗХОДА И АЛТЕРНАТИВИ НА СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД ОТ ПРИЛОЖЕНИЕ ORIG-2],ORIG-2B [ПРЕХОДНИ СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ЕЛЕКТРИЧЕСКИ АКУМУЛАТОРИ И ЕЛЕКТРИЧЕСКИ АВТОМОБИЛИ], ORIG-3 [ДЕКЛАРАЦИЯ НА ДОСТАВЧИКА], ORIG-4 [ТЕКСТ НА ДЕКЛАРАЦИЯТА ЗА ПРОИЗХОД], ORIG-5 [СЪВМЕСТНА ДЕКЛАРАЦИЯ ОТНОСНО КНЯЖЕСТВО АНДОРА] и ORIG-6 [СЪВМЕСТНА ДЕКЛАРАЦИЯ ОТНОСНО РЕПУБЛИКА САН МАРИНО] представляват неразделна част от глава втора [Правила за произход] от дял I от позиция едно от втора част;

               (c)приложение SPS-1 [КРИТЕРИИ, ПОСОЧЕНИ В ЧЛЕН SPS.19, буква г)] е неразделна част от глава трета [Санитарни и фитосанитарни мерки] от дял I от позиция едно от втора част;

               (d)приложение TBT-XX [ДОГОВОРЕНОСТ, ПОСОЧЕНА В ЧЛЕН TBT.9, ПАРАГРАФ 4 ЗА РЕДОВНИЯ ОБМЕН НА ИНФОРМАЦИЯ ВЪВ ВРЪЗКА С БЕЗОПАСНОСТТА НА НЕХРАНИТЕЛНИ ПРОДУКТИ И СВЪРЗАНИТЕ ПРЕВАНТИВНИ, ОГРАНИЧИТЕЛНИ И КОРИГИРАЩИ МЕРКИ], приложение TBT-ZZ [ДОГОВОРЕНОСТ, ПОСОЧЕНА В ЧЛЕН 9, ПАРАГРФ 5 ОТНОСНО РЕГУЛАТОРНИЯ ОБМЕН НА ИНФОРМАЦИЯ ВЪВ ВРЪЗКА С МЕРКИТЕ, ВЗЕТИ СПРЯМО НЕСЪОТВЕТСТВАЩИ НЕХРАНИТЕЛНИ ПРОДУКТИ, РАЗЛИЧИ ОТ ОБХВАНАТИТЕ ОТ ЧЛЕН TBT.9, ПАРАГРАФ 4], приложение TBT-1 [МОТОРНИ ПРЕВОЗНИ СРЕДСТВА И ОБОРУДВАНЕ И ТЕХНИТЕ ЧАСТИ], приложение TBT-2 [МЕДИЦИНСКИ ПРОДУКТИ], приложение TBT-3 [ХИМИКАЛИ], приложение TBT-4 [БИОЛОГИЧНИ ПРОДУКТИ] и приложение TBT-5 [ТЪРГОВИЯ С ВИНО] представляват неразделна част от глава четвърта [Технически пречки пред търговията] от дял I от позиция едно от втора част;

               (e)приложение CUSTMS-1 [ЛИЦЕНЗИРАНИ ИКОНОМИЧЕСКИ ОПЕРАТОРИ] представлява неразделна част от глава пета [Митници и улесняване на търговията] от дял I от позиция едно от втора част;

               (f)приложения SERVIN-1 [СЪЩЕСТВУВАЩИ МЕРКИ], SERVIN-2 [БЪДЕЩИ МЕРКИ], SERVIN-3 [ЛИЦА НА ДЕЛОВО ПОСЕЩЕНИЕ ЗА ЦЕЛИТЕ НА УСТАНОВЯВАНЕ, ЛИЦА, ПРЕМЕСТЕНИ ПРИ ВЪТРЕШНОКОРПОРАТИВЕН ТРАНСФЕР И ЛИЦА НА КРАТКОСРОЧНО ДЕЛОВО ПОСЕЩЕНИЕ], SERVIN-4 [ДОСТАВЧИЦИ НА УСЛУГИ ПО ДОГОВОР И НЕЗАВИСИМИ СПЕЦИАЛИСТИ], SERVIN-5 [ДВИЖЕНИЕ НА ФИЗИЧЕСКИ ЛИЦА] и SEVRIN-6 [НАСОКИ ОТНОСНО МЕХАНИЗМИТЕ ЗА ПРИЗНАВАНЕ НА ПРОФЕСИОНАЛНИ КВАЛИФИКАЦИИ] представляват неразделна част от дял II [Услуги и инвестиции] от позиция едно от глава втора;

               (g)приложение PPROC-1 [ВЪЗЛАГАНЕ НА ОБЩЕСТВЕНИ ПОРЪЧКИ] представлява неразделна част от дял VI [Възлагане на обществени поръчки] от позиция едно от втора част;

               (h)приложения ENER-1 [СПИСЪЦИ НА ЕНЕРГИЙНИ СТОКИ, ВЪГЛЕВОДОРОДИ И СУРОВИНИ], ENER-2 [СУБСИДИИ ЗА ЕНЕРГЕТИКА И ОКОЛНА СРЕДА], ENER-3 [НЕПРИЛАГАНЕ НА ДОСТЪП НА ТРЕТИ ЛИЦА И ОТДЕЛЯНЕ НА СОБСТВЕНОСТТА ПО ОТНОШЕНИЕ НА ИНФРАСТРУКТУРАТА] и ENER-4 [РАЗПРЕДЕЛЯНЕ НА ПРЕНОСНАТА СПОСОБНОСТ НА МЕЖДУСИСТЕМНИТЕ ЕЛЕКТРОПРОВОДИ В РАМКИТЕ НА ПАЗАРНИЯ ВРЕМЕВИ ИНТЕРВАЛ „ДЕН НАПРЕД“] представляват неразделна част от дял VIII [Енергетика] от позиция едно от глава втора;

               (i)приложение ENER-2 [СУБСИДИИ ЗА ЕНЕРГЕТИКА И ОКОЛНА СРЕДА] представлява неразделна част от дял XI [LPFOFCSD] от позиция едно от втора част;

               (j)Приложение AVSAF-1 [ЛЕТАТЕЛНА ГОДНОСТ И ЕКОЛОГИЧНО СЕРТИФИЦИРАНЕ] и всяко приложение, прието в съответствие с член AVSAF.12 [Приемане и изменения на приложенията към настоящия дял] представляват неразделна част от дял втори [Авиационна безопасност] от позиция едно от втора част;

               (k)приложение ROAD-1 [Автомобилен превоз на стоки] е неразделна част от дял I [автомобилен превоз на стоки] от позиция три от втора част;

               (l)приложения ROAD-2 [ОБРАЗЕЦ НА РАЗРЕШИТЕЛНО ЗА МЕЖДУНАРОДЕН РЕДОВЕН И СПЕЦИАЛИЗИРАН РЕДОВЕН ПРЕВОЗ], ROAD-3 [ОБРАЗЕЦ НА ЗАЯВЛЕНИЕ ЗА РАЗРЕШИТЕЛНО ЗА МЕЖДУНАРОДЕН РЕДОВЕН И СПЕЦИАЛИЗИРАН РЕДОВЕН ПРЕВОЗ] ROAD-4 [ОБРАЗЕЦ НА ПЪТЕН ФОРМУЛЯР ЗА СЛУЧАЙНИ ПРЕВОЗИ] представляват неразделна част от дял II [Автомобилен превоз на пътници] от позиция три от втора част;

               (m)[приложения FISH.1, FISH.2, FISH.3 и FISH.4 [ПРОТОКОЛ ЗА ДОСТЪПА ДО ВОДИ]  представляват неразделна част от позиция пет [Рибарство] от втора част]];

               (n)приложение LAW-1 [ОБМЕН НА ДНК ДАННИ, ДАКТИЛОСКОПИЧНИ ОТПЕЧАТЪЦИ И ДАННИ ЗА РЕГИСТРАЦИЯТА НА ПРЕВОЗНИ СРЕДСТВА] представлява неразделна част от дял II [Обмен на ДНК данни, дактилоскопични отпечатъци и данни за регистрацията на превозни средства] от трета част;

               (o)приложение Law-2 [РЕЗЕРВАЦИОННИ ДАННИ НА ПЪТНИЦИТЕ] представлява неразделна част от дял III [Предаване и обработване на резервационни данни на пътниците] от трета част;

               (p)приложение LAW-3 [ФОРМИ НА ПРЕСТЪПЛЕНИЕ, ЗА КОИТО ЕВРОПОЛ Е КОМПЕТЕНТЕН] представлява неразделна част от дял V [Сътрудничество с Европол] от трета част;

               (q)приложение LAW-4 [ФОРМИ НА ТЕЖКО ПРЕСТЪПЛЕНИЕ, ЗА КОИТО ЕВРОЮСТ Е КОМПЕТЕНТНА] представлява неразделна част от дял VI [Сътрудничество с Евроюст] от трета част;

               (r)приложение LAW-5 [ЗАПОВЕД ЗА АРЕСТ] представлява неразделна част от дял VII [Предаване] от трета част;

               (s)приложение LAW-6 [ОБМЕН НА ИНФОРМАЦИЯ ОТ РЕГИСТРИТЕ ЗА СЪДИМОСТ — ТЕХНИЧЕСКИ И ПРОЦЕДУРНИ СПЕЦИФИКАЦИИ] представлява неразделна част от дял IX [Обмен на информация от регистрите за съдимост] от трета част;

               (t)приложение LAW-7 [ОПРЕДЕЛЕНИЕ НА ТЕРОРИЗЪМ] представлява неразделна част от дял III [Предаване и обработване на резервационни данни на пътниците], дял VII [Предаване] и дял XI [Обезпечаване и конфискация] от трета част;

               (u)приложение LAW-8 [ОБЕЗПЕЧАВАНЕ И КОНФИСКАЦИЯ] представлява неразделна част от дял XI [Обезпечаване и конфискация] от трета част;

               (v)приложение UNPRO-1 [ИЗПЪЛНЕНИЕ НА ФИНАНСОВИТЕ УСЛОВИЯ [член UNPRO.2.1.11]] представлява неразделна част от раздел 2 [Правила за финансиране на участието в програми и дейности на Съюза] от глава първа от пета част [Участие в програми на Съюза, добро финансово управление и финансови разпоредби];

               (w)приложение INST-X [ПРОЦЕДУРЕН ПРАВИЛНИК ЗА УРЕЖДАНЕ НА СПОРОВЕ] и приложение INST-X [КОДЕКС ЗА ПОВЕДЕНИЕ НА АРБИТРИТЕ] представляват неразделна част от дял I [Уреждане на спорове] от шеста част;

               (x)ПРИЛОЖЕНИЕТО КЪМ ПРОТОКОЛА ОТНОСНО АДМИНИСТРАТИВНОТО СЪТРУДНИЧЕСТВО И БОРБАТА С ИЗМАМИТЕ В ОБЛАСТТА НА ДАНЪКА ВЪРХУ ДОБАВЕНАТА СТОЙНОСТ И ЗА ВЗАИМОПОМОЩТА ПРИ СЪБИРАНЕ НА ВЗЕМАНИЯ, СВЪРЗАНИ С ДАНЪЦИ И МИТА представлява неразделна част от Протокола относно административното сътрудничество и борбата с измамите в областта на данъка върху добавената стойност и за взаимопомощта при събиране на вземания, свързани с данъци и мита;

               (y)приложения SSC-1 [НЯКОИ ПАРИЧНИ ОБЕЗЩЕТЕНИЯ, ЗА КОИТО ПРОТОКОЛЪТ НЕ СЕ ПРИЛАГА], SSC-2 [ОГРАНИЧЕНИЕ НА ПРАВАТА НА ОБЕЗЩЕТЕНИЯ В НАТУРА ЗА ЧЛЕНОВЕТЕ НА СЕМЕЙСТВОТО НА ПОГРАНИЧЕН РАБОТНИК], SSC-3 [ПОВЕЧЕ ПРАВА ЗА ПЕНСИОНЕРИ, ЗАВЪРНАЛИ СЕ В КОМПЕТЕНТНАТА ДЪРЖАВА], SSC-4 [СЛУЧАИ, ПРИ КОИТО ПРОПОРЦИОНАЛНОТО ИЗЧИСЛЯВАНЕ СЕ ОТМЕНЯ ИЛИ НЕ СЕ ПРИЛАГА], SSC-5 [ОБЕЗЩЕТЕНИЯ И СПОРАЗУМЕНИЯ, КОИТО ПОЗВОЛЯВАТ ПРИЛАГАНЕТО НА ЧЛЕН SSC.49 [Съвпадане на обезщетения от един и същ вид]], SSC-6 [СПЕЦИАЛНИ РАЗПОРЕДБИ ЗА ПРИЛАГАНЕ НА ЗАКОНОДАТЕЛСТВОТО НА ДЪРЖАВИТЕ ЧЛЕНКИ И НА ОБЕДИНЕНОТО КРАЛСТВО], SSC-7 [ЧАСТ ОТНОСНО ПРИЛАГАНЕТО] и SSC-8 [ПРЕХОДНИ РАЗПОРЕДБИ ОТНОСНО ПРИЛАГАНЕТО НА ЧЛЕН SSC.11 [КОМАНДИРОВАНИ РАБОТНИЦИ]] и допълненията към тях представляват неразделна част от Протокола за координация социалната сигурност.

                  Член FINPROV.8: Прекратяване

               Всяка от страните може да прекрати действието на настоящото споразумение чрез писмено уведомление по дипломатически път. Настоящото споразумение и всяко допълващо споразумение престават да бъдат в сила на първия ден от дванадесетия месец след датата на уведомлението.

                  Член FINPROV.9: Автентични текстове

               Настоящото споразумение е съставено в два еднообразни екземпляра на английски, български, гръцки, датски, естонски, ирландски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език. До 30 април 2021 г. всички езикови версии на споразумението се подлагат на процес на окончателна правна редакция. Независимо от предходното изречение, процесът на окончателна правна редакция на текста на споразумението на английски език завършва най-късно в деня, посочен в член FINPROV.11, параграф 1 [Влизане в сила и временно прилагане], ако този ден е преди 30 април 2021 г.

               Текстовете на езиците, получени в резултат на горепосочения процес на окончателна правна редакция, заменят ab initio подписаните версии на споразумението и се установяват като автентични и окончателни чрез размяна на дипломатически ноти между страните.

                  Член FINPROV.10: Бъдещи присъединявания към Съюза

               1.
                     Съюзът уведомява Обединеното кралство за всяко ново искане за присъединяване на трета държава към Съюза.

               2.
                     В хода на преговорите между Съюза и третата държава относно присъединяването на тази държава към Съюза
                  86
                Съюзът се стреми:

               а) по искане на Обединеното кралство и, доколкото е възможно, да предоставя всякаква информация относно всеки въпрос, обхванат от настоящото споразумение и от всяко допълващо споразумение; и

               б) да вземе предвид всички опасения, изразени от Обединеното кралство.

               3.
                     Съветът за партньорство проучва всички последици от присъединяването на трета държава към Съюза върху настоящото споразумение и всяко допълващо споразумение достатъчно време преди датата на такова присъединяване.

               4.
                     Доколкото е необходимо, преди влизането в сила на споразумението за присъединяване на трета държава към Съюза Обединеното кралство и Съюзът:

               а) изменят настоящото споразумение или всяко допълващо споразумение,

               б) въвеждат с решение на Съвета за партньорство всякакви други необходими корекции или преходни договорености по отношение на настоящото споразумение или на всяко допълващо споразумение;

               в) решават в рамките на Съвета за партньорство дали:

               (i) да прилагат член VSTV.1 [Визи за краткосрочни посещения] по отношение на гражданите на тази трета държава; или

               (ii) да установят преходни разпоредби по отношение на член VSTV.1 [Визи за краткосрочни посещения] по отношение на тази трета държава и нейните граждани, след като тя се присъедини към Съюза.

               5.
                     При липса на решение по параграф 4, буква в), подточка i) или ii) до влизането в сила на споразумението за присъединяване на съответната трета държава към Съюза, член VSTV.1 [Визи за краткосрочни посещения] не се прилага за гражданите на тази трета държава.

               6.
                     В случай че Съветът за партньорство установи преходни разпоредби, както е посочено в параграф 4, буква в), подточка ii), той посочва тяхната продължителност. Съветът за партньорство може да удължи срока на действие на тези преходни разпоредби.

               7.
                     Преди изтичането на срока на действие на преходните разпоредби, посочени в параграф 4, буква в), подточка ii), Съветът за партньорство решава дали след края на преходните разпоредби по отношение на гражданите на тази трета държава да се прилага член VSTV.1 [Визи за краткосрочни посещения]. При липса на такова решение член VSTV.1 [Визи за краткосрочни посещения] не се прилага по отношение на гражданите на тази трета държава след края на преходните разпоредби.

               8.
                     Параграф 4, буква в) и параграфи 5—7 не засягат прерогативите на Съюза по вътрешното му законодателство.

               9.
                     От съображения за правна сигурност се уточнява, че без да се засягат параграф 4, буква в) и параграфи 5—7 настоящото споразумение се прилага по отношение на нова държава — членка на Европейския съюз, от датата на присъединяване на тази нова държава членка към Европейския съюз.

                  Член FINPROV.10A: Временна разпоредба за предаване на Обединеното кралство на лични данни

               1.
                     За срока на посочения период предаването на лични данни от Съюза към Обединеното кралство не се счита за предаване на трета държава съгласно правото на Съюза, при условие че законодателството на Обединеното кралство за защита на данните към 31 декември 2020 г., както е запазено и включено в правото на Обединеното кралство от 2018 г. със Закона за (оттегляне) от Европейския съюз и изменено с регламентите от 2019 г. за защита на данните, неприкосновеността на личния живот и за електронните съобщения (изменения и т.н.) (Напускане на ЕС)
                  87
                („приложимия режим за защита на данните“), се прилага и при условие че в рамките на определеното от Обединеното кралство споразумение за партньорство не се прилагат правомощията на Обединеното кралство.

               2.
                     При спазване на параграфи 3—11 параграф 1 се прилага и по отношение на предаването на лични данни от Исландия, Княжество Лихтенщайн и Кралство Норвегия към Обединеното кралство през определения период, определен съгласно правото на Съюза, прилагано в тези държави по силата на Споразумението за Европейското икономическо пространство, съставено в Порто на 2 май 1992 г., докато параграф 1 се прилага за предаването на лични данни от Съюза към Обединеното кралство, при условие че тези държави уведомят писмено и двете страни за изричното си съгласие да прилагат тази разпоредба.

               3.
                     В настоящия член „определени правомощия“ означава правомощията:

               (a)приемане на регламенти съгласно членове 17A, 17C и 74A от Закона за защита на данните на Обединеното кралство от 2018 г.;

               (b)издаване на нов документ, в който се посочват стандартни клаузи за защита на данните съгласно член 119А от Закона на Обединеното кралство за защита на данните от 2018 г.;

               (c)одобряване на нов проект на кодекс за поведение съгласно член 40, параграф 5 от ОРЗД на Обединеното кралство, различен от кодекс за поведение, на който не може да се разчита, за да се осигурят подходящи гаранции за предаването на лични данни на трета държава съгласно член 46, параграф 2, буква д) от ОРЗД на Обединеното кралство;

               (d)одобряване на нов сертификационен механизъм съгласно член 42, параграф 5 от ОРЗД на Обединеното кралство, различен от сертификационните механизми, на които не може да се разчита, за да се осигурят подходящи гаранции за предаването на лични данни на трета държава съгласно член 46, параграф 2, буква е) от ОРЗД на Обединеното кралство;

               (e)одобряване на нови задължителни корпоративни правила съгласно член 47 от ОРЗД на Обединеното кралство;

               (f)разрешаване на нови договорни клаузи, посочени в член 46, параграф 3, буква а) от ОРЗД на Обединеното кралство; или

               (g)разрешаване на нови административни договорености, посочени в член 46, параграф 3, буква б) от ОРЗД на Обединеното кралство.

               4.
                     „Посоченият срок“ започва от датата на влизане в сила на настоящото споразумение и приключва при спазване на параграф 5 на:

               (a)датата, на която Европейската комисия е приела решения относно адекватността на нивото на защита по отношение на Обединеното кралство съгласно член 36, параграф 3 от Директива (ЕС) 216/680 и съгласно член 45, параграф 3 от Регламент (ЕС) 2016/679, или

               (b)датата, която е четири месеца след началото на определения срок, като срокът се удължава с два допълнителни месеца, освен ако една от страните възрази;

               в зависимост от това кое от двете събития настъпи по-рано.

               5.
                     При спазване на параграфи 6 и 7, ако по време на определения срок Обединеното кралство измени приложимия режим за защита на данните или упражни определените правомощия без съгласието на Съюза в рамките на Съвета за партньорство, посоченият срок изтича на датата, на която правомощията са упражнени или изменението влиза в сила.

               6.
                     Позоваванията на упражняването на определените правомощия в параграфи 1 и 5 не включват упражняването на такива правомощия, чийто ефект е ограничен до привеждане в съответствие със съответното право на Съюза в областта на защитата на данните.

               7.
                     Всичко, което иначе би представлявало изменение на приложимия режим за защита на данните и което:

               (a)е направено със съгласието на Съюза в рамките на Съвета за партньорство; или

               (b)е ограничено до привеждане в съответствие със съответното законодателство на Съюза за защита на данните;

               не се разглежда като изменение на приложимия режим за защита на данните за целите на параграф 5, а вместо това следва да се разглежда като част от приложимия режим за защита на данните за целите на параграф 1.

               8.
                     За целите на параграфи 1, 5 и 7 „съгласието на Съюза в рамките на Съвета за партньорство“ означава:

               (a)решение на Съвета за партньорство, както е описано в параграф 11; или

               (b)счита се, че е постигнато съгласие, както е описано в параграф 10.

               9.
                     Когато Обединеното кралство уведоми Съюза, че възнамерява да упражни определените правомощия или предлага изменение на приложимия режим за защита на данните, всяка от страните може да поиска, в срок от пет работни дни, заседание на Съвета за партньорство, което трябва да се проведе в срок от две седмици от искането.

               10.
                     Ако не е поискано такова заседание, се счита, че Съюзът е дал съгласието си за такова упражняване или изменение в определения период.

               11.
                     Ако е поискано такова заседание, на това заседание Съветът за партньорство разглежда предложеното упражняване или изменение и може да приеме решение, в което заявява, че е съгласен с упражняването или изменението в определения период.

               12.
                     Обединеното кралство уведомява Съюза, доколкото това е разумно възможно, когато по време на определения период въведе нов инструмент, на който може да се разчита за предаване на лични данни на трета държава съгласно член 46, параграф 2, буква а) от ОРЗД на Обединеното кралство или раздел 75, параграф 1, буква a) от Закона на Обединеното кралство за защита на данните от 2018 г. в определения период. След уведомление от страна на Обединеното кралство съгласно настоящия параграф Съюзът може да поиска свикване на заседание на Съвета за партньорство за обсъждане на съответния инструмент.

               13.
                     Дял I [Уреждане на спорове]от шеста част не се прилага за спорове, свързани с тълкуването и прилагането на настоящия член.

                  Член FINPROV.11: Влизане в сила и временно прилагане

               1.
                     Настоящото споразумение влиза в сила на първия ден от месеца, следващ месеца, през който двете страни са се уведомили взаимно, че са изпълнили съответните си вътрешни изисквания и процедури за установяване на съгласието си да бъдат обвързани.

               2.
                     Страните се споразумяват да прилагат временно настоящото споразумение от 1 януари 2021 г., при условие че преди тази дата са се уведомили взаимно, че съответните им вътрешни изисквания и процедури, необходими за временното прилагане, са изпълнени. Временното прилагане се прекратява на една от следните дати, в зависимост от това коя от двете настъпи по-рано:

               (a)28 февруари 2021 г. или друга дата, определена от Съвета за партньорство; или

               (b)мерките, посочени в параграф 1.

               3.
                     Считано от датата, от която настоящото споразумение се прилага временно, страните приемат позоваванията в настоящото споразумение на „датата на влизане в сила на настоящото споразумение” или на „влизането в сила на настоящото споразумение“ като позовавания на датата, от която настоящото споразумение се прилага временно.

               ПРИЛОЖЕНИЯ

               ПРИЛОЖЕНИЕ INST:  ПРОЦЕДУРЕН ПРАВИЛНИК НА СЪВЕТА ЗА ПАРТНЬОРСТВО И НА КОМИТЕТИТЕ

               Правило 1

               Председател

               1.
                     Европейският съюз и Обединеното кралство се уведомяват взаимно за имената, длъжностите и данните за контакт на назначените от тях съпредседатели. Счита се, че всеки съпредседател е упълномощен да представлява, съответно, Европейския съюз или Обединеното кралство до датата, на която другата страна е уведомена за нов съпредседател.

               2.
                     Решенията на съпредседателите, предвидени в настоящия процедурен правилник, се вземат по взаимно съгласие.

               3.
                     Съпредседателят може да бъде заменен за определено заседание от назначено за негов представител лице. Съпредседателят или назначеното за негов представител лице уведомява възможно най-рано другия съпредседател и секретариата на Съвета за партньорство за назначаването на представителя. Всяко позоваване в настоящия правилник на съпредседателите се разбира като включващо и назначеното за представител лице.

               Правило 2

               Секретариат

               Секретариатът на Съвета за партньорство („секретариатът“) е съставен от длъжностно лице на Европейския съюз и длъжностно лице на правителството на Обединеното кралство. Секретариатът изпълнява задачите, които са му възложени с настоящия процедурен правилник.

               Европейският съюз и Обединеното кралство се уведомяват взаимно за имената, длъжностите и данните за контакт на длъжностното лице, което е член на секретариата на Съвета за партньорство съответно от Съюза и от Обединеното кралство. Счита се, че това длъжностно лице продължава да изпълнява ролята на член на секретариата за Европейския съюз или за Обединеното кралство до датата, на която Съюзът или Обединеното кралство изпратят уведомление за нов член.

               Правило 3

               Заседания

               1.
                     Всяко заседание на Съвета за партньорство се свиква от секретариата на дата и място, договорени от съпредседателите. Когато Европейският съюз или Обединеното кралство са изпратили искане за заседание чрез секретариата, Съветът за партньорство се стреми да заседава в рамките на 30 дни след такова искане или по-рано в случаите, предвидени в настоящото споразумение.

               2.
                     Заседанията на Съвета за партньорство се провеждат с редуване в Брюксел и Лондон, освен ако съпредседателите не решат друго.

               3.
                     Чрез дерогация от параграфи 2 съпредседателите могат да договорят заседание на Съвета за партньорство да се проведе чрез видеоконферентна или телеконферентна връзка.

               Правило 4

               Участие в заседания

               1.
                     В разумен срок преди всяко заседание Европейският съюз и Обединеното кралство взаимно се уведомяват чрез секретариата за предвидения състав на делегациите си и уточняват името и функцията на всеки член на делегацията.

               2.
                     Когато е целесъобразно, съпредседателите на Съвета за партньорство могат, по взаимно съгласие, да поканят експерти (без държавни служители) да присъстват на заседанията на съвета, за да представят информация относно специфични теми и само по време на частите от заседанието, които изискват обсъждането на тези специфични теми.

               Правило 5

               Документи

               Писмените документи, на които се основават разискванията в рамките на Съвета за партньорство, се номерират и разпространяват в Съюза и в Обединеното кралство от секретариата.

               Правило 6

               Кореспонденция

               1.
                     Съюзът и Обединеното кралство изпращат своята кореспонденция, адресирана до Съвета за партньорство, чрез секретариата. Тази кореспонденция може да бъде изпратена под каквато и да е форма на писмена комуникация, включително по електронна поща.

               2.
                     Секретариатът осигурява препращането на адресираната до Съвета за партньорство кореспонденция до съпредседателите, а когато е целесъобразно — и разпращането ѝ, в съответствие с правило 5.

               3.
                     Цялата кореспонденция, изпращана от съпредседателите или адресирана пряко до тях, се препраща на секретариата и се разпраща, когато е целесъобразно, в съответствие с правило 5.

               Правило 7

               Дневен ред на заседанията

               1.
                     За всяко заседание секретариатът изготвя предварителен дневен ред. Той се изпраща, заедно със съпътстващите документи, на съпредседателите не по-късно от 10 дни преди датата на заседанието.

               2.
                     Предварителният дневен ред включва точките, поискани от Съюза или от Обединеното кралство. Всяко такова искане, заедно с всички съпътстващи документи, се изпраща на секретариата не по-късно от 15 дни преди началото на заседанието.

               3.
                     Не по-късно от 5 дни преди датата на заседанието съпредседателите вземат решение относно предварителния дневен ред на заседанието.

               4.
                     Дневният ред се приема от Съвета за партньорство в началото на всяко заседание. По искане на Съюза или на Обединеното кралство и с консенсус в дневния ред може да бъде включена точка, различна от вече включените в предварителния дневен ред точки.

               5.
                     По взаимно съгласие съпредседателите могат да съкратят или удължат сроковете, посочени в параграфи 1 —3, за да се вземат предвид изискванията, свързани с конкретен случай.

               Правило 8

               Протокол

               1.
                     Проектът на протокол за всяко заседание се изготвя от служителя, изпълняващ функциите на член на секретариата на страната домакин на заседанието, в рамките на 15 дни от края заседанието, освен ако съпредседателите решат друго. Проектът на протокола се предава за коментари на члена на секретариата на другата страна. Последният може да представи коментари в рамките на 7 дни от датата на получаване на проекта на протокола.

               2.
                     По правило в протокола се обобщава всяка точка от дневния ред, като, когато е приложимо, се посочва следното:

               (a)документацията, предадена на Съвета за партньорство;

               (b)всяко изявление, чието вписване в протокола е било поискано от единия от съпредседателите; и

               (c)взетите решения, направените препоръки, декларациите, по които е постигнато съгласие, и приетите заключения по конкретни въпроси.

               3.
                     В приложение към протокола се включва списък на участниците, в който за всяка от делегациите са посочени имената и функциите на всички физически лица, присъствали на заседанието.

               4.
                     Секретариатът коригира проекта на протокола въз основа на получените коментари и коригираният проект на протокола се одобрява от съпредседателите в рамките на 28 дни от датата на заседанието, или в друг срок, определен от съпредседателите. След като бъде одобрен, два екземпляра на протокола се заверяват с подпис от членовете на секретариата. Европейският съюз и Обединеното кралство получават по един от тези автентични екземпляри. Съпредседателите могат да се споразумеят, че горното изискване се удовлетворява с подписването и обмена на електронни екземпляри.

               Правило 9

               Решения и препоръки

               1.
                     В периода между заседанията Съветът за партньорство може да приема решения или препоръки чрез писмена процедура. Текстът на проекта на решение или препоръка се представя в писмена форма от единия от съпредседателите на другия съпредседател на работния език на Съвета за партньорство. Другата страна разполага с един месец, или по-дълъг период от време, посочен от предлагащата страна, за да изрази съгласието си с проекта на решение или препоръка. Ако другата страна не изрази съгласие, предложеното решение или препоръка се подлага на обсъждане и може да бъде прието на следващото заседание на Съвета за партньорство. Проектите на решения или препоръки се считат за приети, след като другата страна изрази съгласието си, и се вписват в протокола на следващото заседание на Съвета за партньорство на основание правило 8.

               2.
                     Когато Съветът за партньорство приема решения или препоръки, думата „Решение“ или „Препоръка“ се слага в заглавието на тези актове. Секретариатът регистрира всяко решение или препоръка с пореден номер и указване на датата на приемане на акта.

               3.
                     В приетите от Съвета за партньорство решения се посочва датата, на която те влизат в сила.

               4.
                     Приетите от Съвета за партньорство решения и препоръки се изготвят в два екземпляра на автентичните езици и се подписват от съпредседателите, и се изпращат от секретариата на Съюза и на Обединеното кралство веднага след подписването им. Съпредседателите могат да се споразумеят, че изискването за подпис се удовлетворява с подписването и обмена на електронни екземпляри.

               Правило 10

               Прозрачност

               1.
                     Съпредседателите могат да се договорят Съветът за партньорство да заседава в открито заседание.

               2.
                     Всяка от страните може да реши дали да публикува решенията и препоръките на Съвета за партньорство в съответния си официален вестник или онлайн.

               3.
                     Ако Съюзът или Обединеното кралство предостави на Съвета за партньорство информация, която е поверителна или защитена от разгласяване съгласно неговите законови и подзаконови актове, другата страна третира тази информация като поверителна.

               4.
                     Предварителният дневен ред на заседанията се оповестява публично преди провеждането на заседанието на Съвета за партньорство. Протоколите от заседанията се оповестяват публично след тяхното одобрение в съответствие с правило 8.

               5.
                     Публикуването на документите, посочени в параграфи 2—4, се извършва при спазване на приложимите правила за защита на данните на двете страни.

               Правило 11

               Езици

               1.
                     Официалните езици на Съвета за партньорство са официалните езици на Съюза и на Обединеното кралство.

               2.
                     Работният език на Съвета за партньорство е английски език. Освен ако съпредседателите не решат друго, Съветът за партньорство провежда разискванията си въз основа на документи, изготвени на английски език.

               3.
                     Съветът за партньорство приема решения относно изменението или тълкуването на споразумението на езиците на автентичните текстове на споразумението. Всички останали решения на Съвета за партньорство, включително тези, чрез които се изменя настоящия процедурен правилник, се приемат на работния език, посочен в параграф 2.

               Правило 12

               Разноски

               1.
                     Съюзът и Обединеното кралство поемат поотделно направените от тях разходи в резултат на участието в заседанията на Съвета за партньорство.

               2.
                     Разходите по организирането на заседанията и размножаването на документите се поемат от страната, която е домакин на заседанието.

               3.
                     Разходите по осигуряването по време на заседанията на устен превод към и от работния език на Съвета за партньорство се поемат от страната, която е поискала устния превод.

               4.
                     Всяка страна отговаря за превода на решенията и други документи на собствените си официални езици, ако това се изисква съгласно правило 11, и покрива разходите, свързани с тези преводи.

               Правило 13

               Комитети

               1.
                     Без да се засяга параграф 2 от настоящото правило, правила 1—12 се прилагат mutatis mutandis по отношение на комитетите.

               2.
                     Комитетите уведомяват Съвета за партньорство достатъчно рано за графика и дневния ред на заседанията си и му докладват относно резултатите и заключенията от всяко едно от тях.

               ПРИЛОЖЕНИЕ ORIG-1: УВОДНИ БЕЛЕЖКИ КЪМ СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД

               Бележка 1

               Общи принципи

               1.Настоящото приложение определя общите правила за приложимите изисквания от приложение ORIG-2 [Специфични за отделните продукти правила за произход], както е предвидено в член ORIG 3 [Общи изисквания], параграф 1, буква в) от настоящето споразумение.

               2.За целите на настоящото приложение и на приложение ORIG-2 [Специфични за отделните продукти правила за произход], изискванията за това даден продукт да бъде с произход в съответствие с член ORIG .3 [Общи изисквания], параграф 1, буква в) от настоящото споразумение представляват промяна в тарифното класиране, производствения процес, максималната стойност или теглото на материалите без произход или всяко друго изискване, посочено в настоящото приложение и в приложение и приложение ORIG-2 [Специфични за отделните продукти правила за произход].

               3.Позоваването на теглото в специфичното за отделните продукти правило за произход означава нетното тегло, което представлява теглото на даден материал или продукт, без да се включва теглото на опаковката.

               4.Настоящото приложение и приложение ORIG-2 [Специфични за отделните продукти правила за произход] се основават на Хармонизираната система, както е изменена на 1 януари 2017 г.

               Бележка 2

               Структура на списъка на специфичните за отделните продукти правила за произход

               1.Бележките по раздели или глави, където е приложимо, се четат във връзка със специфичните за отделните продукти правила за произход за съответния раздел, глава, позиция или подпозиция.

               2.Всяко специфично за отделните продукти правило, посочено в колона 2 на приложение ORIG-2 [Специфични за отделните продукти правила за произход], се прилага към съответстващия продукт, посочен в колона 1 на приложение ORIG-2 [Специфични за отделните продукти правила за произход].

               3.Ако даден продукт е предмет на алтернативни специфични за отделните продукти правила за произход, той е с произход в страна, ако изпълнява едно от алтернативните правила.

               4.Ако даден продукт е предмет на специфично за отделните продукти правило за произход, което включва множество изисквания, продуктът е с произход от една от страните само ако изпълнява всички изисквания.

               5.За целите на настоящото приложение и на приложение ORIG-2 [Специфични за отделните продукти правила за произход] се прилагат следните определения:

               (a)„раздел“ означава раздел от Хармонизираната система;

               (b)„глава“ означава първите две цифри в номера на тарифното класиране по Хармонизираната система;

               (c)„позиция“ означава първите четири цифри в номера на тарифното класиране по Хармонизираната система; и

               (d)„подпозиция“ означава първите шест цифри в номера на тарифното класиране по Хармонизираната система.

               2.За целите на специфичните за отделните продукти правила за произход се използват следните съкращения:

               „СС“ означава производство от материали без произход по която и да било глава, с изключение на материали по същата глава, от която е продуктът; това означава, че всички материали без произход, използвани в производството на продукта, трябва да бъдат класирани в глава (2-цифреното ниво от Хармонизираната система), различна от главата на продукта (т.е. промяна на главата);

               „СТН“ означава производство от материали без произход по която и да било позиция, с изключение на материали по същата позиция, от която е продуктът; това означава, че всички материали без произход, използвани в производството на продукта, трябва да бъдат класирани в позиция (4-цифреното ниво от Хармонизираната система), различна от позицията на продукта (т.е. промяна на позицията);

               „CTSH“ означава производство от материали без произход по която и да било подпозиция, с изключение на материали по същата подпозиция, от която е продуктът; това означава, че всички материали без произход, използвани в производството на продукта, трябва да бъдат класирани в подпозиция (6-цифреното ниво от Хармонизираната система), различна от подпозицията на продукта (т.е. промяна на подпозицията).

               Бележка 3

               Прилагане на специфичните за отделните продукти правила за произход

               1.Член ORIG.3 [Общи изисквания], параграф 2 от настоящото споразумение относно продуктите, придобили статут на продукт с произход, които се използват при производството на други продукти, се прилага независимо дали този статут е бил придобит в същия производствен обект в някоя от страните, в която се използват тези продукти.

               2.Ако специфично за отделните продукти правило за произход предвижда, че не може да се използва определен материал без произход или че стойността или теглото на определен материал без произход не може да надвишава определен праг, тези изисквания не се прилагат по отношение на материали без произход, класирани на друго място в Хармонизираната система.

               3.Пример 1: когато правилото за  булдозери (HS подпозиция 8429.11) изисква: „CTH, с изключение на  материалите без произход от позиция 84.31 части, подходящи единствено за машини от позиции 84.25—84.30“, използването на материали без произход, класирани на място, различно от 84.29 и 84.31, като винтове (HS позиция 73.18), изолирани проводници и електрически проводници (HS позиция 85.44) и различна електроника (HS глава 85), не е ограничено.

               Пример 2: Когато правилото за глава 35.05 (декстрин и други модифицирани скорбяла и нишесте; лепила на базата на скорбяла или нишесте и т.н.) изисква „CTH, с изключение на  материалите без произход от позиция 11.08“, използването на материали без произход, класирани на място, различно от 11,08 (скорбяла и нишесте, инулин), като материалите от глава 10 (житни растения), не е ограничено.

               4.Ако специфично за отделните продукти правило за произход предвижда, че даден продукт трябва да бъде произведен от конкретен материал, това условие не ограничава използването на други материали, които не отговарят на изискването поради самото си естество.

               Бележка 4

               Изчисляване на максималната стойност на материалите без произход

               За целите на специфичните за отделните продукти правила за произход се използват следните определения:

               (a)„митническа стойност“ означава стойността, определена в съответствие със Споразумението за прилагане на член VII от Общото споразумение за митата и търговията от 1994 г.;

               (b)EXW или „цена франко завод“ означава:

               (I)цената на продукта, платена или дължима на производителя, в чието предприятие е извършена последната обработка или преработка, при условие че в цената е включена стойността на всички използвани материали и всички други разходи, направени във връзка с производството на продукта, без всякакви вътрешни данъци, които са или могат да бъдат възстановени след износа на получения продукт; или

               (II)ако няма платена или дължима цена или ако действително платената цена не отразява всички разходи, действително направени във връзка с производството на продукта, стойността на всички използвани материали и всички други разходи, направени във връзка с производството на продукта в страната износител, които

               (A)включват разходите за продажба, общите и административните разходи, както и печалбата, които могат обосновано да бъдат отнесени към продукта, и

               (B)изключват разходите за навло, застраховка, всички други разходи за транспортирането на продукта и всички вътрешни данъци в страната износител, които са или могат да бъдат възстановени след износа на получения продукт.

               (III)За целите на подточка i), когато последното производство е било възложено на  подизпълнител, терминът „производител“ в буква и) се отнася до лицето, което е наело подизпълнителя;

               (c)„MaxNOM“ означава максималната стойност на материалите без произход, изразена като процент, и се изчислява според следната формула:

                     VNM

               MaxNOM (%) =

                     × 100

                     EXW

               (d)„VNM“ означава стойността на материалите без произход, използвани в производството на продукт, която е тяхната митническа стойност в момента на вноса, включително разходи за навло, застраховки, където това е целесъобразно, опаковане и всички други разходи, свързани с транспортирането на материалите до пристанището на вноса в страната, в която се намира производителят на стоката. Когато стойността на материалите без произход е неизвестна и не може да бъде установена, се използва първата установима цена, заплатена за материалите без произход в Съюза или в Обединеното кралство; стойността на материалите без произход, използвани в производството на продукта, може да бъде изчислена въз основа на формулата за среднопретеглената стойност или друг метод за оценяване на материалните запаси съгласно общоприетите в страната счетоводни принципи.

               Бележка 5

               Определения за процесите, посочени в раздели V—VII от приложение ORIG-2  [Специфични за отделните продукти правила за произход]

               За целите на специфичните за отделните продукти правила за произход се използват следните определения:

               (a)„биотехнологична преработка“ означава:

               (I)отглеждане на биологични или биотехнологични култури (включително клетъчни култури), хибридизация или генетична модификация на микроорганизми (бактерии, вируси (включително фаги) и др.) или човешки, животински или растителни клетки; и

               (II)производство, изолиране или пречистване на клетъчни или междуклетъчни структури (като изолирани гени, генни фрагменти и плазмиди) или ферментация;

               (b)„промяна в размера на частиците“ означава целенасочената и контролирана промяна в размера на частиците на продукт, различна от просто раздробяване или пресоване, в резултат на което се получава продукт с определен размер на частиците, определен гранулометричен състав или определена площ, които са от значение за целите на получения продукт, и с физични или химични свойства, различни от тези на суровините;

               (c)„химична реакция“ означава процес (включително биохимичен процес), в резултат на който се получава молекула с нов строеж чрез разкъсване на вътрешномолекулните връзки и образуване на нови вътрешномолекулни връзки или чрез промяна на пространственото разположение на атомите в молекулата, с изключение на следните процеси, които не се считат за химични реакции за целите на настоящото определение:

               (I)разтваряне във вода или в други разтворители;

               (II)отстраняване на разтворители, включително на вода в качеството ѝ на разтворител; или

               (III)добавяне или отстраняване на кристализационна вода;

               (d)„дестилация“ означава:

               (I)атмосферна дестилация: процес на сепарация, при който нефтените масла се преобразуват в дестилационна кула във фракции в съответствие с точката на кипене, след което парата се кондензира в различни втечнени фракции; продуктите, получени от дестилацията на нефт, може да включват втечнен нефтен газ, нафта, бензин, керосин, дизелово гориво или мазут, леки газьоли и смазочни масла; и

               (II)вакуумна дестилация: дестилация при по-ниско от атмосферното налягане, но не толкова ниско, че да бъде класифицирана като молекулярна дестилация; вакуумната дестилация се използва за дестилация на материали с висока точка на кипене и материали, чувствителни на нагряване, като например тежки дестилати в нефтени масла за производството на леки до тежки вакуумни газьоли и вакуумни остатъци;

               (e)„разделяне на изомери“ означава изолация или отделяне на изомери от смес от изомери;

               (f)„смесване и купажиране“ означава целенасоченото и пропорционално контролирано смесване или купажиране (включително разпръскване) на материали, различно от добавянето на разтворител, само за спазване на предварително определените спецификации, което води до получаването на продукт с физични или химични характеристики, които са от значение за целите или употребите на продукта и са различни от тези на вложените материали;

               (g)„производство на стандартни материали“ (включително стандартни разтвори) означава производството на препарат, подходящ за аналитични, калибрационни или сравнителни цели, с точно определени степени на чистота или пропорции, сертифицирани от производителя; и

               (h)„пречистване“ означава процес, който води до отстраняване на поне 80 % от съдържанието на съществуващите примеси или до намаляване или отстраняване на онечиствания, в резултат на което се получава стока, подходяща за едно или повече от следните приложения:

               (I)фармацевтични, медицински, козметични субстанции и субстанции за ветеринарни или хранителни цели;

               (II)химични продукти и реактиви за аналитични, диагностични или лабораторни цели;

               (III)елементи и компоненти за употреба в микроелектрониката;

               (IV)специализирани употреби в оптическата промишленост;

               (V)биотехнически цели, например за създаване на клетъчни култури, в генното инженерство или като катализатор;

               (VI)носители, използвани в процес на отделяне; или

               (VII)употреби, при които е необходимо ядрено качество.

               Бележка 6

               Определения на термините, използвани в раздел XI от приложение ORIG-2 [Специфични за продукта правила за произход].

               За целите на специфичните за отделните продукти правила за произход се използват следните определения:

               (a)„синтетични или изкуствени щапелни влакна“ означава кабели от синтетични или изкуствени нишки, щапелни влакна или отпадъци от щапелни влакна от позиции 55.01 — 55.07;

               (b)„естествени влакна“ означава влакна, различни от синтетични или изкуствени влакна, чието използване се отнася единствено до етапите преди преденето, като включва и отпадъците, и освен ако не е предвидено друго, включва влакна, които са кардирани, пенирани или обработени по друг начин, но непредени; „естествени влакна“ включва конските косми от позиция 05.11, коприната от позиции 50.02 и 50.03, както и влакната от вълна, фините или грубите животински косми от позиции 51.01 — 51.05, памучните влакна от позиции 52.01 — 52.03 и другите растителни влакна от позиции 53.01 — 53.05;

               (c)„печат“ означава техника, чрез която обективно оценена функция като например цвят, дизайн или технически характеристики, се предава на текстилен субстрат с постоянен характер, като се използва екран, валяк, цифрова или трансферна техника; и

               (d)„печат (като отделна операция)“ означава техника, чрез която обективно оценена функция като например цвят, дизайн или технически характеристики, се предава на текстилен субстрат с постоянен характер, като се използва екран, валяк, цифрова или трансферна техника, придружено от поне две подготвителни или довършителни операции (като измиване, избелване, мерсеризиране, термофиксиране, кардиране, изглаждане, преработка за придаване на устойчивост на свиване, дълготрайно апретиране, декатиране, импрегниране, поправяне и почистване от възли и грапавини, рязане, пърлeне, процес на въздушно центрофугиране, обработка със сушилно-ширилни машини, смилане, обработка с пара и свиване, както и влажно декатиране), при условие че стойността на всички използвани материали без произход не надвишава 50 % от EXW на продукта.

               Бележка 7

               Допустими отклонения, приложими към продукти, съдържащи два или повече основни текстилни материала

               1.За целите на настоящата бележка основни текстилни материали са следните:

               (a)коприна;

               (b)вълна;

               (c)груби животински косми;

               (d)фини животински косми;

               (e)конски косми;

               (f)памук;

               (g)материали за производство на хартия и хартия;

               (h)лен;

               (i)коноп;

               (j)юта и други текстилни ликови влакна;

               (k)сизал и други текстилни влакна от рода Agave;

               (l)кокосово влакно, абака, рами и други растителни текстилни влакна;

               (m)синтетични нишки;

               (n)изкуствени нишки;

               (o)електропроводими нишки; uth

               (p)синтетични щапелни влакна от полипропилен;

               (q)синтетични щапелни влакна от полиестер;

               (r)синтетични щапелни влакна от полиамид;

               (s)синтетични щапелни влакна от полиакрилонитрил;

               (t)синтетични щапелни влакна от полиимид;

               (u)синтетични щапелни влакна от политетрафлуороетилен;

               (v)синтетични щапелни влакна от поли(фенилен сулфид);

               (w)синтетични щапелни влакна от поли(винил хлорид);

               (x)други синтетични щапелни влакна;

               (y)изкуствени щапелни влакна от вискоза;

               (``)други изкуствени щапелни влакна;

               (aa)прежди от полиуретан, с полиетерни гъвкави сегменти, дори обвити;

               (bb)прежди от полиуретан с полиестерни гъвкави сегменти, дори обвити;

               (cc)продукти от позиция 56.05 (метални и метализирани прежди), съдържащи лента, състояща се от сърцевина от алуминиево фолио или от сърцевина от пластмасов филм, независимо дали е покрита с алуминиев прах, с ширина, непревишаваща 5 mm, слепена чрез прозрачно или цветно лепило между два слоя пластмасов филм;

               (dd)други продукти от позиция 56.05;

               (ee)стъклени влакна; и

               (ff)метални влакна.

               2.Когато в приложение ORIG-2 [Специфични за отделните продукти правила за произход] има препратка към настоящата бележка, изискванията от колона 2 не се прилагат, като допустимо отклонение, по отношение на основните текстилни материали без произход, които се използват в производството на даден продукт, при условие че:

               (a)продуктът съдържа два или повече основни текстилни материала; и

               (b)общото тегло на основните текстилни материали без произход не надвишава 10 % от общото тегло на всички използвани основни текстилни материали.

               Пример: За вълнена тъкан от позиция 51.12, получена от вълнена прежда от позиция 51.07, от синтетична прежда от щапелни влакна от позиция 55.09 и от материали, различни от основни текстилни материали, вълнена прежда без произход, която не изпълнява изискването, посочено в приложение ORIG-2 [Специфични за отделните продукти правила за произход], или синтетична прежда, която не изпълнява изискването, посочено в приложение ORIG-2 [Специфични за отделните продукти правила за произход], или съчетание от двете, могат да бъдат използвани, при условие че общото им тегло не надхвърля 10 % от теглото на всички основни текстилни материали.

               3.Независимо от разпоредбите на бележка 7.2, буква б), за продукти, съдържащи „прежди от полиуретан, разделени от гъвкави сегменти от полиетер, със или без ширит“, допустимото максимално отклонение е 20 %. Делът на другите основни текстилни материали без произход обаче не трябва да надвишава 10 %.

               4.Независимо от разпоредбите на бележка 7.2, буква б), за продукти, включващи „лента, състояща се от сърцевина от алуминиево фолио или от сърцевина от пластмасов филм, независимо дали е покрита с алуминиев прах, с ширина, непревишаваща 5 mm, слепена чрез прозрачно или цветно лепило между два слоя пластмасов филм“, допустимото максимално отклонение е 30 %. Делът на другите основни текстилни материали без произход обаче не трябва да надвишава 10 %.

               Бележка 8

               Други допустими отклонения, приложими към някои текстилни продукти

               1.Когато в приложение ORIG-2 [Специфични за отделните продукти правила за произход] има препратка към настоящата бележка, могат да се използват текстилни материали без произход (с изключение на подплатите и междинните подплати), които не отговарят на правилата за готов текстилен продукт, посочени в колона 2, при условие че са класирани в позиция, различна от тази на продукта, и тяхната стойност не надвишава 8 % от EXW на продукта.

               2.Материалите без произход, които не са класирани в глави 50—63, могат да се използват без ограничения в производството на текстилни продукти, класирани в глави 50—63, независимо дали съдържат текстилни материали.

               Пример: Ако дадено изискване в приложение ORIG-2 [Специфични за отделните продукти правила за произход] предвижда, че за определено текстилно изделие (например панталон) трябва да се използва прежда, това условие не ограничава използването на метални изделия без произход (като копчета), тъй като металните изделия не са класирани в глави 50—63. По същата причина то не ограничава използването на ципове без произход, въпреки че обикновено в циповете са вложени текстилни материали.

               3.Ако изискване по приложение ORIG-2 [Специфични за отделните продукти правила за произход] предвижда максимална стойност на материали без произход, стойността на материалите без произход, които не са класирани в глави 50—63, се взема предвид при изчисляването на стойността на материалите без произход.

               Бележка 9

               Селскостопански продукти

               Селскостопанските продукти, класирани в раздел II от Хармонизираната система и позиция 24.01, които са отгледани или прибрани на територията на някоя от страните, се третират като стоки с произход от тази страна дори ако са отгледани от семена, луковици, вкоренени подложки, изрезки, присадки, филизи, пъпки или други живи части от растения, внесени от трета държава.

               ПРИЛОЖЕНИЕ ORIG-2: СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД

                        Колона 1

                        Класиране по Хармонизираната система (2017 г.), включително специално описание

                        Колона 2

                        Специфични за отделните продукти правила за произход

                        РАЗДЕЛ I

                        ЖИВИ ЖИВОТНИ; ЖИВОТИНСКИ ПРОДУКТИ

                        Глава 1

                        Живи животни

                        01.01—01.06

                        Всички животни от глава 1 са изцяло получени.

                        Глава 2

                        Меса и карантии, годни за консумация

                        02.01—02.10

                        Производство, при което всички използвани материали от глави 1 и 2 са изцяло получени.

                        Глава 3

                        Риба и ракообразни, мекотели и други водни безгръбначни

                        03.01—03.08

                        Производство, при което всички използвани материали от глава 3 са изцяло получени.

                        Глава 4

                        Мляко и млечни продукти; птичи яйца; естествен мед; продукти от животински произход, годни за консумация, неупоменати, нито включени другаде

                        04.01-04.10

                        Производство, при което:

                        - всички използвани материали от глава 4 са изцяло получени; и

                        - общото тегло на материалите без произход от позиции 17.01 и 17.02 не надвишава 20 % от теглото на продукта.

                        Глава 5

                        Други продукти от животински произход, неупоменати, нито включени другаде

                        05.01-05.11

                        Производство от материали без произход от която и да е позиция.

                        РАЗДЕЛ II

                        ПРОДУКТИ ОТ РАСТИТЕЛЕН ПРОИЗХОД

                        Глава 6

                        Живи растения и цветарски продукти; грудки, корени и подобни; рязан цвят и декоративна зеленина

                        06.01-06.04

                        Производство, при което всички използвани материали от глава 6 са изцяло получени.

                        Глава 7

                        Зеленчуци, растения, корени и грудки, годни за консумация

                        07.01-07.14

                        Производство, при което всички използвани материали от глава 7 са изцяло получени.

                        Глава 8

                        Плодове, годни за консумация; цитрусови или пъпешови кори

                        08.01-08.14

                        Производство, при което:

                        - всички използвани материали от глава 8 са изцяло получени; и

                        - общото тегло на материалите без произход от позиции 17.01 и 17.02 не надвишава 20 % от теглото на продукта.

                        Глава 9

                        Кафе, чай, мате и подправки

                        09.01-09.10

                        Производство от материали без произход от която и да е позиция.

                        Глава 10

                        Житни растения

                        10.01-10.08

                        Производство, при което всички използвани материали от глава 10 са изцяло получени.

                        Глава 11

                        Мелничарски продукти; малц; скорбяла и нишесте; инулин; пшеничен глутен

                        11.01-11.09

                        Производство, при което всички използвани материали от глава 10 и глава 11, позиции 07.01, 07.14, 23.02—23.03 или подпозиция 0710.10 са изцяло получени.

                        Глава 12

                        Маслодайни семена и плодове; различни видове зърнени храни, семена и плодове; индустриални или медицински растения; слама и фуражи

                        12.01-12.14

                        CTH

                        Глава 13

                        Естествени лакове; клейове, смоли и други растителни сокове и екстракти

                        13.01-13.02

                        Производство от материали без произход от която и да е позиция, при които общото тегло на материалите без произход от позиции 17.01 и 17.02 не надвишава 20 % от теглото на продукта.

                        Глава 14

                        Растителни материали за сплитане; продукти от растителен произход, неупоменати, нито включени другаде

                        14.01-14.04

                        Производство от материали без произход от която и да е позиция.

                        РАЗДЕЛ III

                        МАЗНИНИ И МАСЛА ОТ ЖИВОТИНСКИ ИЛИ РАСТИТЕЛЕН ПРОИЗХОД; ПРОДУКТИ ОТ ТЯХНОТО РАЗПАДАНЕ; ОБРАБОТЕНИ МАЗНИНИ ЗА ХРАНИТЕЛНИ ЦЕЛИ; ВОСЪЦИ ОТ ЖИВОТИНСКИ ИЛИ РАСТИТЕЛЕН ПРОИЗХОД

                        Глава 15

                        Мазнини и масла от животински или растителен произход; продукти от тяхното разпадане; обработени мазнини за хранителни цели; восъци от животински или растителен произход

                        15.01-15.04

                        CTH

                        15.05-15.06

                        Производство от материали без произход от която и да е позиция.

                        15.07-15.08

                        CTSH

                        15.09-15.10

                        Производство, при което всички използвани растителни материали са изцяло получени.

                        15.11-15.15

                        CTSH

                        15.16-15.17

                        CTH

                        15.18-15.19

                        CTSH

                        15.20

                        Производство от материали без произход от която и да е позиция.

                        15.21-15.22

                        CTSH

                        РАЗДЕЛ IV

                        ПРОДУКТИ НА ХРАНИТЕЛНАТА ПРОМИШЛЕНОСТ; БЕЗАЛКОХОЛНИ И АЛКОХОЛНИ НАПИТКИ И ВИДОВЕ ОЦЕТ; ТЮТЮН И ОБРАБОТЕНИ ЗАМЕСТИТЕЛИ НА ТЮТЮНА

                        Глава 16

                        Продукти от месо, риби или ракообразни, мекотели или други водни безгръбначни

                        1601.00-1604.18

                        Производство, при което всички използвани материали от глави 1, 2, 3 и 16 са изцяло получени
                           88
                        .

                        1604.19

                        CC

                        1604.20

                        - Готови храни от сурими:

                        CC

                        - Други:

                        Производство, при което всички използвани материали от глави 3 и 16 са изцяло получени
                           89
                        .

                        1604.31-1605.69

                        Производство, при което всички използвани материали от глави 3 и 16 са изцяло получени.

                        Глава 17

                        Захар и захарни изделия

                        17.01

                        CTH

                        17.02

                        CTH, при условие че общото тегло на използваните материали без произход от позиции 11.01—11.08, 17.01 и 17.03 не надвишава 20 % от теглото на продукта.

                        17.03

                        CTH

                        17.04

                        - Бял шоколад:

                        CTH, при условие че:

                        а) всички използвани материали от глава 4 са изцяло получени; и

                        б) i) общото тегло на използваните материали без произход от позиции 17.01 и 17.02 не надвишава 40 % от теглото на продукта, или

                        ii) стойността на използваните материали без произход от позиции 17.01 и 17.02 не надвишава 30 % от цената франко на продукта.

                        - Други:

                        CTH, при условие че:

                        - всички използвани материали от глава 4 са изцяло получени; и

                        - общото тегло на използваните материали без произход от позиции 17.01 и 17.02 не надвишава 40 % от теглото на продукта.

                        Глава 18

                        Какао и продукти от какао

                        18.01-18.05

                        CTH

                        1806.10

                        CTH, при условие че:

                        - всички използвани материали от глава 4 са изцяло получени; и

                        - общото тегло на използваните материали без произход от позиции 17.01 и 17.02 не надвишава 40 % от теглото на продукта.

                        1806.20-1806.90

                        CTH, при условие че:

                        а) всички използвани материали от глава 4 са изцяло получени; и

                        б) i) общото тегло на използваните материали без произход от позиции 17.01 и 17.02 не надвишава 40 % от теглото на продукта, или

                        ii) стойността на използваните материали без произход от позиции 17.01 и 17.02 не надвишава 30 % от цената франко на продукта.

                        Глава 19

                        Хранителни продукти, приготвени на базата на житни растения, брашна, скорбяла, нишесте или мляко; тестени сладкарски изделия

                        19.01-19.05

                        CTH, при условие че:

                        - всички използвани материали от глава 4 са изцяло получени;

                        - общото тегло на използваните материали без произход от глави 2, 3 и 16 не надвишава 20 % от теглото на продукта;

                        - общото тегло на използваните материали без произход от позиции 10.06 и 11.08 не надвишава 20 % от теглото на продукта; и

                        - общото тегло на използваните материали без произход от позиции 17.01 и 17.02 не надвишава 40 % от теглото на продукта.

                        Глава 20

                        Хранителни продукти от зеленчуци, плодове или други части от растения

                        20.01

                        CTH

                        20.02-20.03

                        Производство, при което всички използвани материали от глава 7 са изцяло получени.

                        20.04-20.09

                        CTH, при условие че общото тегло на използваните материали без произход от позиции 17.01 и 17.02 не надвишава 40 % от теглото на продукта.

                        Глава 21

                        Разни видове хранителни продукти

                        21.01-21.02

                        CTH, при условие че:

                        - всички използвани материали от глава 4 са изцяло получени; и

                        - общото тегло на използваните материали без произход от позиции 17.01 и 17.02 не надвишава 20 % от теглото на продукта.

                        2103.10

                        2103.20

                        2103.90

                        CTH; може обаче да се използва синапено брашно без произход или готова горчица.

                        2103.30

                        Производство от материали без произход от която и да е позиция.

                        21.04-21.06

                        CTH, при условие че:

                        - всички използвани материали от глава 4 са изцяло получени; и

                        - общото тегло на използваните материали без произход от позиции 17.01 и 17.02 не надвишава 20 % от теглото на продукта.

                        Глава 22

                        Безалкохолни и алкохолни напитки и видове оцет

                        22.01-22.06

                        CTH, с изключение на материалите без произход от позиции 22.07 и 22.08, при условие че:

                        - всички използвани материали от подпозиции 0806.10, 2009.61 и 2009.69 са изцяло получени;

                        - всички използвани материали от глава 4 са изцяло получени; и

                        - общото тегло на използваните материали без произход от позиции 17.01 и 17.02 не надвишава 20 % от теглото на продукта.

                        22.07

                        CTH с изключение на материалите без произход от позиция 22.08, при условие че всички материали от позиция глава 10, подпозиции 0806.10, 2009.61 и 2009.69 са изцяло получени.

                        22.08-22.09

                        CTH с изключение на материалите без произход от позиции 22.07 и 22.08, при условие че всички материали от подпозиции 0806.10, 2009.61 и 2009.69 са изцяло получени.

                        Глава 23

                        Остатъци и отпадъци от хранителната промишленост; приготвени храни за животни

                        23.01

                        CTH

                        2302.10-2303.10

                        CTH, при условие че общото тегло на използваните материали без произход от глава 10 не надвишава 20 % от теглото на продукта.

                        2303.20-2308.00

                        CTH

                        23.09

                        CTH, при условие че:

                        - всички използвани материали от глави 2 и 4 са изцяло получени;

                        - общото тегло на използваните материали без произход от позиции 10.01-10.04, 10.07-10.08, глава 11 и позиции 23.02 и 23.03 не надвишава 20 % от теглото на продукта, и

                        - общото тегло на използваните материали без произход от позиции 17.01 и 17.02 не надвишава 20 % от теглото на продукта.

                        Глава 24

                        Тютюн и обработени заместители на тютюна

                        24.01

                        Производство, при което всички материали от глава 24.01 са изцяло получени.

                        2402.10

                        Производство от материали без произход от която и да е позиция, при условие че общото тегло на използваните материали без произход от позиция 24.01 не надвишава 30 % от теглото на използваните материали от глава 24.

                        2402.20

                        Производство от материали без произход от която и да е позиция, с изключение на тази на продукта и на тютюна за пушене от подпозиция 2403.19, и при което най-малко 10 тегловни % от всички използвани материали от позиция 24.01 са изцяло получени.

                        2402.90

                        Производство от материали без произход от която и да е позиция, при условие че общото тегло на използваните материали без произход от позиция 24.01 не надвишава 30 % от теглото на използваните материали от глава 24.

                        24.03

                        CTH, при което най-малко 10 % от теглото на всички използвани материали от позиция 24.01 са изцяло получени.

                        РАЗДЕЛ V

                        МИНЕРАЛНИ ПРОДУКТИ

                        Раздел бележка: Относно определенията на хоризонталните правила за обработка в рамките на настоящия раздел, вж. бележка 5 от приложение ORIG-1.

                        Глава 25

                        Сол; сяра; пръст и камъни; гипс, вар и цимент

                        25.01-25.30

                        CTH;

                        или

                        MaxNOM 70 % (EXW).

                        Глава 26

                        Руди, шлаки и пепели

                        26.01-26.21

                        CTH

                        Глава 27

                        Минерални горива, минерални масла и продукти от тяхната дестилация; битуминозни материали; минерални восъци

                        27.01-27.09

                        Производство от материали без произход от която и да е позиция.

                        27.10

                        CTH, с изключение на биодизел без произход от подпозиция 3824.99 или 3826.00;

                        или

                        са извършени дестилация или химична реакция, при условие че използваният биодизел (включително хидротретирано растително масло) от позиция 27.10 и подпозиции 3824.99 и 3826.00 е получен чрез естерификация, трансестерификация или хидрообработка.

                        27.11-27.15

                        Производство от материали без произход от която и да е позиция.

                        РАЗДЕЛ VI

                        ПРОДУКТИ НА ХИМИЧЕСКАТА ПРОМИШЛЕНОСТ И НА ДРУГИ СВЪРЗАНИ С НЕЯ ПРОМИШЛЕНОСТИ

                        Раздел бележка: Относно определенията на хоризонталните правила за обработка в рамките на настоящия раздел, вж. бележка 5 от приложение ORIG-1.

                        Глава 28

                        Неорганични химични продукти; органични или неорганични съединения на благородни метали, на редкоземни метали, на радиоактивни елементи или на изотопи

                        28.01-28.53

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 29

                        Органични химични продукти

                        2901.10-2905.42

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        2905.43-2905.44

                        CTH, с изключение на материалите без произход от позиция 17.02 и подпозиция 3824.60.

                        2905.45

                        CTSH, могат обаче да се използват материали без произход от същата подпозиция като тази на продукта, при условие че общата им стойност не надвишава 20 % от цената на продукта франко завода;

                        или

                        MaxNOM 50 % (EXW).

                        2905.49-2942

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 30

                        Фармацевтични продукти

                        30.01-30.06

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 31

                        Торове

                        31.01-31.04

                        CTH, могат обаче да се използват материали без произход от същата позиция като тази на продукта, при условие че общата им стойност не надвишава 20 % от EXW на продукта;

                        или

                        MaxNOM 40 % (EXW).

                        31.05

                        -Натриев нитрат

                        -Калциев цианамид

                        -Калиев сулфат

                        -Магнезиево-калиев сулфат

                        CTH, могат обаче да се използват материали без произход от същата позиция като тази на продукта, при условие че общата им стойност не надвишава 20 % от EXW на продукта;

                        или

                        MaxNOM 40 % (EXW).

                        -Други

                        CTH, могат обаче да се използват все пак материалите, класирани в позицията на продукта, при условие че тяхната обща стойност не превишава 20 % от EXW на продукта и при което стойността на всички използвани материали без произход не превишава 50 % от EXW на продукта;

                        или

                        MaxNOM 40 % (EXW).

                        Глава 32

                        Дъбилни или багрилни екстракти; танини и техните производни; пигменти и други багрилни вещества; бои и лакове; китове; мастила

                        32.01-32.15

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 33

                        Етерични масла и резиноиди; готови парфюмерийни или тоалетни продукти и козметични препарати

                        33.01

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        3302.10

                        CTH, могат обаче да се използват материали без произход от подпозиция 3302.10, при условие че общата им стойност не надвишава 20 % от EXW на продукта.

                        3302.90

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        33.03

                        Производство от материали без произход от която и да е позиция.

                        33.04 -33.07

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 34

                        Сапуни, повърхностноактивни органични продукти, препарати за пране, смазочни препарати, изкуствени восъци, восъчни препарати, препарати за лъскане или почистване, свещи и подобни артикули, пасти за моделиране, „зъболекарски восъци“ и състави за зъболекарството на базата на гипс

                        34.01-34.07

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 35

                        Белтъчни вещества; продукти на базата на модифицирани скорбяла или нишесте; лепила; ензими

                        35.01-35.04

                        CTH, с изключение на материалите без произход от позиция глава 4.

                        35.05

                        CTH, с изключение на материалите без произход от позиция 11.08.

                        35.06-35.07

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 36

                        Барути и взривни вещества; пиротехнически артикули; кибрити; пирофорни сплави; възпламенителни материали

                        36.01-36.06

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 37

                        Фотографски или кинематографски продукти

                        37.01-37.07

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        Глава 38

                        Различни видове продукти на химическата промишленост

                        38.01-38.08

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        3809.10

                        CTH, с изключение на материалите без произход от позиции 11.08 и 35.05.

                        3809.91-3822.00

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        38.23

                        Производство от материал без произход от която и да е позиция.

                        3824.10-3824.50

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        3824.60

                        CTH, с изключение на материалите без произход от подпозиции 2905.43 и 2905.44.

                        3824.71-3825.90

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        38.26

                        Производство, при което биодизелът е получен чрез трансестерификация, естерификация или хидрообработка.

                        РАЗДЕЛ VII

                        ПЛАСТМАСИ И ПЛАСТМАСОВИ ИЗДЕЛИЯ; КАУЧУК И КАУЧУКОВИ ИЗДЕЛИЯ

                        Раздел бележка: Относно определенията на хоризонталните правила за обработка в рамките на настоящия раздел, вж. бележка 5 от приложение ORIG-1.

                        Глава 39

                        Пластмаси и пластмасови изделия

                        39.01-39.15

                        CTSH;

                        Извършени са химична реакция, пречистване, смесване и купажиране, изготвяне на стандартни материали, промяна на размера на частиците, разделяне на изомери или биотехнологична преработка;

                        или

                        MaxNOM 50 % (EXW).

                        39.16-39.19

                        CTH;

                        или

                        MaxNOM 50 % (EXW).

                        39.20

                        CTSH;

                        или

                        MaxNOM 50 % (EXW).

                        39.21-39.22

                        CTH;

                        или

                        MaxNOM 50 % (EXW).

                        3923.10-3923.50

                        CTSH;

                        или

                        MaxNOM 50 % (EXW).

                        3923.90-3925.90

                        CTH;

                        или

                        MaxNOM 50 % (EXW).

                        39.26

                        CTSH;

                        или

                        MaxNOM 50 % (EXW).

                        Глава 40

                        Каучук и каучукови изделия

                        40.01 - 40.11

                        CTH;

                        или

                        MaxNOM 50 % (EXW).

                        4012.11-4012.19

                        CTSH;

                        или

                        Регенериране на употребявани гуми.

                        4012.20-4017.00

                        CTH;

                        или

                        MaxNOM 50 % (EXW).

                        РАЗДЕЛ VIII

                        КОЖИ, КОЖУХАРСКИ КОЖИ И ИЗДЕЛИЯ ОТ ТЕЗИ МАТЕРИАЛИ; СЕДЛАРСКИ ИЛИ САРАШКИ АРТИКУЛИ; ПЪТНИЧЕСКИ АРТИКУЛИ, РЪЧНИ ЧАНТИ И ДРУГИ ПОДОБНИ; ИЗДЕЛИЯ ОТ ЧЕРВА

                        Глава 41

                        Кожи (различни от кожухарските)

                        41.01-4104.19

                        CTH

                        4104.41-4104.49

                        CTSH, с изключение на материалите без произход от подпозиции 4104.41-4104.49.

                        4105.10

                        CTH

                        4105.30

                        CTSH

                        4106.21

                        CTH

                        4106.22

                        CTSH

                        4106.31

                        CTH

                        4106.32-4106.40

                        CTSH

                        4106.91

                        CTH

                        4106.92

                        CTSH

                        41.07-41.13

                        CTH, с изключение на материалите без произход от подпозиции 4104.41, 4104.49, 4105.30, 4106.22, 4106.32 и 4106.92. Могат обаче да бъдат използвани материали без произход от подпозиции 4104.41, 4104.49, 4105.30, 4106.22, 4106.32 или 4106.92 , при условие че претърпяват операция по повторно дъбене.

                        4114.10

                        CTH

                        4114.20

                        CTH, с изключение на материалите без произход от подпозиции 4104.41, 4104.49, 4105.30, 4106.22, 4106.32, 4106.92 и 4107. Могат обаче да бъдат използвани материали без произход от подпозиции 4104.41, 4104.49, 4105.30, 4106.22, 4106.32, 4106.92 и позиция 41.07, при условие че претърпяват операция по повторно дъбене.

                        41.15

                        CTH

                        Глава 42

                        Кожени изделия; седларски или сарашки артикули; пътнически артикули, ръчни чанти и други подобни; изделия от черва

                        42.01-42.06

                        CTH;

                        или

                        MaxNOM 50 % (EXW).

                        Глава 43

                        Кожухарски кожи и облекла от тях; изкуствени кожухарски кожи

                        4301.10-4302.20

                        CTH;

                        или

                        MaxNOM 50 % (EXW).

                        4302.30

                        CTSH

                        43.03-43.04

                        CTH;

                        или

                        MaxNOM 50 % (EXW).

                        РАЗДЕЛ IX

                        ДЪРВЕН МАТЕРИАЛ И ИЗДЕЛИЯ ОТ ДЪРВЕН МАТЕРИАЛ; ДЪРВЕНИ ВЪГЛИЩА; КОРК И КОРКОВИ ИЗДЕЛИЯ; ИЗДЕЛИЯ ОТ СЛАМА ИЛИ ОТ ДРУГИ МАТЕРИАЛИ ЗА ПЛЕТЕНЕ; КОШНИЧАРСКИ ИЗДЕЛИЯ

                        Глава 44

                        Дървен материал и изделия от дървен материал; дървени въглища

                        44.01-44.21

                        CTH;

                        или

                        MaxNOM 50 % (EXW).

                        Глава 45

                        Корк и коркови изделия

                        45.01-45.04

                        CTH;

                        или

                        MaxNOM 50 % (EXW).

                        Глава 46

                        Изделия от слама или от други материали за плетене; кошничарски изделия

                        46.01-46.02

                        CTH;

                        или

                        MaxNOM 50 % (EXW).

                        РАЗДЕЛ X

                        ДЪРВЕСНА МАСА ИЛИ МАСА ОТ ДРУГИ ВЛАКНЕСТИ ЦЕЛУЛОЗНИ МАТЕРИАЛИ; ХАРТИЯ ИЛИ КАРТОН ЗА РЕЦИКЛИРАНЕ (ОТПАДЪЦИ И ОСТАТЪЦИ); ХАРТИЯ КАРТОН И ИЗДЕЛИЯ ОТ ТЯХ

                        Глава 47

                        Дървесна маса или маса от други влакнести целулозни материали; хартия или картон за рециклиране (отпадъци и остатъци)

                        47.01-47.07

                        CTH;

                        или

                        MaxNOM 50 % (EXW).

                        Глава 48

                        Хартии и картони; изделия от целулозна маса, от хартия или от картон

                        48.01-48.23

                        CTH;

                        или

                        MaxNOM 50 % (EXW).

                        Глава 49

                        Печатни книги, вестници, картини и други печатни произведения на издателства, на пресата или на останалата графическа

                        промишленост; ръкописни или машинописни текстове и чертежи

                        49.01-49.11

                        CTH;

                        или

                        MaxNOM 50 % (EXW).

                        РАЗДЕЛ XI

                        ТЕКСТИЛНИ МАТЕРИАЛИ И ИЗДЕЛИЯ ОТ ТЯХ

                        Раздел бележка: Относно определенията на използваните термини за допустимите отклонения, приложими към някои продукти, изработени от текстилни материали, вж. бележки 6, 7 и 8 към приложение ORIG-1.

                        Глава 50

                        Естествена коприна

                        50.01-50.02

                        CTH

                        50.03

                        - Kардирани или пенирани:

                        Кардиране или пениране на отпадъци от естествена коприна.

                        - Други:

                        CTH

                        50.04-50.05

                        Изпридане на естествени влакна;

                        Екструдиране на синтетични или изкуствени влакна с непрекъсната нишка, придружено от изпридане;

                        Екструдиране на синтетични или изкуствени влакна с непрекъсната нишка, придружено от пресукване;

                        или

                        Пресукване, придружено от механична операция.

                        50.06

                        - Прежди от естествена коприна или от отпадъци от естествена коприна:

                        Изпридане на естествени влакна;

                        Екструдиране на синтетични или изкуствени влакна с непрекъсната нишка, придружено от изпридане;

                        Екструдиране на синтетични или изкуствени влакна с непрекъсната нишка, придружено от пресукване;

                        или

                        Пресукване, придружено от механична операция.

                        - Нишки от месина:

                        CTH

                        50.07

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Пресукване или механична операция, придружена от тъкане;

                        Тъкане, придружено от боядисване;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 51

                        Вълна, фини и груби животински косми; прежди и тъкани от конски косми

                        51.01-51.05

                        CTH

                        51.06-51.10

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        51.11-51.13

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Тъкане, придружено от боядисване;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 52

                        Памук

                        52.01-52.03

                        CTH

                        52.04-52.07

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        52.08-52.12

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Пресукване или механична операция, придружена от тъкане;

                        Тъкане, съчетани с боядисване, промазване или ламиниране;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 53

                        Други растителни текстилни влакна; хартиена прежда и тъкани от хартиена прежда

                        53.01-53.05

                        CTH

                        53.06-53.08

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        53.09-53.11

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Тъкане, съчетани с боядисване, промазване или ламиниране;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 54

                        Синтетични или изкуствени нишки; ленти и подобни форми от синтетични или изкуствени текстилни материали

                        54.01-54.06

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        54.07-54.08

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Боядисване на прежди, придружено от тъкане;

                        Тъкане, съчетани с боядисване, промазване или ламиниране;

                        Пресукване или механична операция, придружена от тъкане;

                        Тъкане, придружено от печат;

                        или

                        Печат (като отделна операция).

                        Глава 55

                        Щапелни синтетични или изкуствени влакна

                        55.01-55.07

                        Екструдиране на синтетични или изкуствени влакна.

                        55.08-55.11

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        55.12-55.16

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Пресукване или механична операция, придружена от тъкане;

                        Тъкане, съчетани с боядисване, промазване или ламиниране;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 56

                        Вати, филцове и нетъкани текстилни материали; специални прежди; канапи, въжета и дебели въжета; артикули на въжарството

                        56.01

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        Флокиране, придружено от боядисване или от печат;

                        или

                        Промазване, флокиране, ламиниране или метализиране, придружени от поне две други основни подготвителни или довършителни операции (като изглаждане, преработка за придаване на устойчивост на свиване, термофиксиране, дълготрайно апретиране), при условие че стойността на използваните материали без произход не надвишава 50 % от EXW на продукта.

                        56.02

                        - Иглонабити филцове:

                        Екструдиране на синтетични или изкуствени влакна, придружено от образуване на тъкани; въпреки това:

                        - полипропиленови нишки без произход от позиция 54.02;

                        - полипропиленови влакна без произход от позиция 55.03 или 55.06; или

                        - кабели от полипропиленови нишки без произход от позиция 55.01;

                        чиято линейна плътност във всички случаи на единична нишка или влакно е по-малка от 9 dtex, могат да се използват, при условие че общата им стойност не надвишава 40 % от EXW на продукта;

                        или

                        единствено за образуване на тъкани в случай на филц, изработен от естествени влакна.

                        - Други:

                        Екструдиране на синтетични или изкуствени влакна, придружено от образуване на тъкани;

                        или

                        Единствено за образуване на нетъкан текстил в случай на друг филц, изработен от естествени влакна.

                        5603.11-5603.14

                        Производство от

                        - насочено или произволно ориентирани нишки; или

                        - вещества или полимери от естествен или от синтетичен или изкуствен произход;

                        в двата случая последвано от свързване в нетъкан текстил.

                        5603.91-5603.94

                        Производство от

                        - насочено или произволно ориентирани щапелни влакна; или

                        - нарязани прежди от естествен или от синтетичен или изкуствен произход,

                        в двата случая последвано от свързване в нетъкан текстил.

                        5604.10

                        Производство от нишки или въжета от каучук, непокрити с текстил.

                        5604.90

                        Изпридане на естествени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        56.05

                        Изпридане на естествени влакна или на синтетични или изкуствени влакна;

                        Екструдиране на синтетични или изкуствени влакна, придружено от изпридане;

                        или

                        Пресукване, придружено от механична операция.

                        56.06

                        Екструдиране на синтетични или изкуствени влакна, придружено от изпридане;

                        Пресукване, придружено от обвиване;

                        Изпридане на естествени влакна или на синтетични или изкуствени влакна;

                        или

                        Флокиране, придружено от боядисване.

                        56.07-56.09

                        Изпридане на естествени влакна;

                        или

                        Екструдиране на синтетични или изкуствени влакна, придружено от изпридане.

                        Глава 57

                        Килими и други подови настилки от текстилни материали

                        Забележка към главата: Като основа могат да бъдат използвани тъкани от юта за продуктите без произход от тази глава.

                        57.01-57.05

                        Изпридане на естествени влакна или на синтетични или изкуствени влакна, придружено от тъкане или тъфтинг;

                        Екструдиране на прежди от синтетични или изкуствени нишки, придружено от тъкане или тъфтинг;

                        Производство от прежди от кокосови влакна или сизал, или юта или класическа ring spun вискозна прежда;

                        Тъфтинг, придружен от боядисване или печат;

                        Тъфтинг или тъкане на прежди от синтетични или изкуствени нишки, придружено от промазване или ламиниране;

                        Флокиране, придружено от боядисване или от печат;

                        или

                        Екструдиране на синтетични или изкуствени влакна, придружено от техники за обработка без тъкане, включително пробиване с игли.

                        Глава 58

                        Специални тъкани; тъфтинг изделия; дантели; гоблени; пасмантерия; бродерии

                        58.01-58.04

                        Изпридане на естествени влакна или на синтетични или изкуствени влакна, придружено от тъкане или тъфтинг;

                        Екструдиране на прежди от синтетични или изкуствени нишки, придружено от тъкане или тъфтинг;

                        Тъкане, придружено от боядисване, флокиране, промазване, ламиниране или метализиране;

                        Тъфтинг, придружен от боядисване или печат;

                        Флокиране, придружено от боядисване или от печат;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        58.05

                        CTH

                        58.06-58.09

                        Изпридане на естествени влакна или на синтетични или изкуствени влакна, придружено от тъкане или тъфтинг;

                        Екструдиране на прежди от синтетични или изкуствени нишки, придружено от тъкане или тъфтинг;

                        Тъкане, придружено от боядисване, флокиране, промазване, ламиниране или метализиране;

                        Тъфтинг, придружен от боядисване или печат;

                        Флокиране, придружено от боядисване или от печат;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        58.10

                        Бродиране, при което стойността на използваните материали без произход от която и да е позиция, с изключение на тази на продукта, не надвишава 50 % от EXW на продукта.

                        58.11

                        Изпридане на естествени влакна или на синтетични или изкуствени влакна, придружено от тъкане или тъфтинг;

                        Екструдиране на прежди от синтетични или изкуствени нишки, придружено от тъкане или тъфтинг;

                        Тъкане, придружено от боядисване, флокиране, промазване, ламиниране или метализиране;

                        Тъфтинг, придружен от боядисване или печат;

                        Флокиране, придружено от боядисване или от печат;

                        Боядисване на прежди, придружено от тъкане;

                        Тъкане, придружено от печат;

                        или

                        Печат (като отделна операция).

                        Глава 59

                        Импрегнирани, промазани, покрити или ламинирани тъкани; технически артикули от текстилни материали

                        59.01

                        Тъкане, придружено от боядисване, флокиране, промазване, ламиниране или метализиране;

                        или

                        Флокиране, придружено от боядисване или от печат.

                        59.02

                        - Съдържащи тегловно не повече от 90 % текстилни материали:

                        Тъкане.

                        - Други:

                        Екструдиране на синтетични или изкуствени влакна, придружено от тъкане.

                        59.03

                        Тъкане, плетене или плетене с куки, придружено от боядисване, импрегниране, промазване, ламиниране или метализиране;

                        Тъкане, придружено от печат; или

                        Печат (като отделна операция).

                        59.04

                        Изглаждане, придружено от боядисване, промазване, ламиниране или метализиране. Като основа могат да бъдат използвани тъкани от юта;

                        или

                        Тъкане, придружено от боядисване, промазване, ламиниране или метализиране. Като основа могат да бъдат използвани тъкани от юта.

                        59.05

                        - Импрегнирани, промазани, покрити или ламинирани с каучук, пластмаси или с други материали:

                        Тъкане, плетене или образуване на нетъкан текстил, придружено от импрегниране, промазване, покриване, ламиниране или метализиране.

                        - Други:

                        Изпридане на естествени влакна или на синтетични или изкуствени влакна, придружено от тъкане;

                        Екструдиране на прежди от синтетични или изкуствени нишки, придружено от тъкане;

                        Тъкане, плетене или образуване на нетъкан текстил, придружено от боядисване, промазване или ламиниране;

                        Тъкане, придружено от печат;

                        или

                        Печат (като отделна операция).

                        59.06

                        - Плетени или трикотажни тъкани:

                        Изпридане на естествени влакна или на синтетични или изкуствени влакна, придружено от плетене с игли или с куки;

                        Екструдиране на прежди от синтетични или изкуствени нишки, придружено от плетене с игли или с куки;

                        Плетене с игли или куки, придружено от гумиране; или

                        Гумиране, придружено от поне две други основни подготвителни или довършителни операции (като изглаждане, преработка за придаване на устойчивост на свиване, термофиксиране, дълготрайно апретиране), при условие че стойността на използваните материали без произход не надвишава 50 % от EXW на продукта.

                        - Други тъкани от прежди от синтетични нишки, съдържащи тегловно повече от 90 % текстилни материали:

                        Екструдиране на синтетични или изкуствени влакна, придружено от тъкане.

                        - Други:

                        Тъкане, плетене или преработка без тъкане, придружено от боядисване, промазване или гумиране;

                        Боядисване на преждата, придружено от тъкане, плетене или преработка без тъкане;

                        или

                        Гумиране, придружено от поне две други основни подготвителни или довършителни операции (като изглаждане, преработка за придаване на устойчивост на свиване, термофиксиране, дълготрайно апретиране), при условие че стойността на използваните материали без произход не надвишава 50 % от EXW на продукта.

                        59.07

                        Тъкане, плетене или образуване на нетъкан текстил, придружено от боядисване, печат, промазване, импрегниране или покриване;

                        Флокиране, придружено от боядисване или от печат;

                        или

                        Печат (като отделна операция).

                        59.08

                        - Нажежаващи се чорапчета, импрегнирани:

                        Производство от тръбовидни плетени или трикотажни платове.

                        - Други:

                        CTH

                        59.09-59.11

                        Изпридане на естествени влакна или на синтетични или изкуствени влакна, придружен от тъкане;

                        Екструдиране на синтетични или изкуствени влакна, придружено от тъкане;

                        Тъкане, съчетани с боядисване, промазване или ламиниране;

                        или

                        Промазване, флокиране, ламиниране или метализиране, придружени от поне две други основни подготвителни или довършителни операции (като изглаждане, преработка за придаване на устойчивост на свиване, термофиксиране, дълготрайно апретиране), при условие че стойността на използваните материали без произход не надвишава 50 % от EXW на продукта.

                        Глава 60

                        Трикотажни платове

                        60.01-60.06

                        Изпридане на естествени влакна или на синтетични или изкуствени влакна, придружено от плетене с игли или с куки;

                        Екструдиране на прежди от синтетични или изкуствени нишки, придружено от плетене с игли или с куки;

                        Плетене с игли или с куки, придружено от боядисване, флокиране, промазване, ламиниране или печат;

                        Флокиране, придружено от боядисване или от печат;

                        Боядисване на преждата, придружено от плетене с игли или с куки; или

                        Пресукване или текстуриране, придружени от плетене с игли или с куки, при условие че стойността на използваните непресукани или нетекстурирани прежди не надвишава 50 % от EXW на продукта.

                        Глава 61

                        Облекла и допълнения за облеклото, трикотажни или плетени

                        61.01-61.17

                        - Конфекционирани чрез съшиване или събиране по друг начин на две или повече парчета от плетен или трикотажен плат, които са изрязани по шаблон или са конфекционирани директно в шаблон:

                        Плетене с игли или куки, придружено от конфекциониране, включително рязане на тъкани.

                        - Други:

                        Изпридане на естествени влакна или на синтетични или изкуствени влакна, придружено от плетене с игли или с куки;

                        Екструдиране на прежди от синтетични или изкуствени нишки, придружено от плетене с игли или с куки; или

                        Плетене с игли и конфекциониране в една операция.

                        Глава 62

                        Облекла и допълнения за облеклата, различни от трикотажните или плетените

                        62.01

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.02

                        - Бродирани:

                        Тъкане, придружено от конфекциониране, включително рязане на тъкани;

                        или

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.03

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.04

                        - Бродирани:

                        Тъкане, придружено от конфекциониране, включително рязане на тъкани;

                        или

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.05

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.06

                        - Бродирани:

                        Тъкане, придружено от конфекциониране, включително рязане на тъкани;

                        или

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.07-62.08

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.09

                        - Бродирани:

                        Тъкане, придружено от конфекциониране, включително рязане на тъкани;

                        или

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.10

                        - Пожароустойчива екипировка от тъкани, покрити с фолио от алуминизиран полиестер:

                        Тъкане, придружено от конфекциониране, включително рязане на тъкани;

                        или

                        Промазване или ламиниране, придружени от конфекциониране, включително рязане на тъкани, при условие че стойността на използваните непромазани или неламинирани тъкани без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.11

                        - Облекла за жени или момичета, бродирани:

                        Тъкане, придружено от конфекциониране, включително рязане на тъкани;

                        или

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.12

                        - Трикотажни или плетени, получени чрез съшиване или съединяване по друг начин на две или повече парчета от трикотажна или плетена тъкан, които са били изрязани във форма или получени направо във форма:

                        Плетене с игли, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.13-62.14

                        - Бродирани:

                        Тъкане, придружено от конфекциониране, включително рязане на тъкани;

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта;

                        или

                        Конфекциониране, включително рязане на тъкани, предшествано от печат (като отделна операция).

                        - Други:

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.15

                        Тъкане, придружено от конфекциониране, включително рязане на тъкани;

                        или

                        Конфекциониране, включително рязане на тъкани, предшествано от печат (като отделна операция).

                        62.16

                        - Пожароустойчива екипировка от тъкани, покрити с фолио от алуминизиран полиестер:

                        Тъкане, придружено от конфекциониране, включително рязане на тъкани;

                        или

                        Промазване или ламиниране, придружени от конфекциониране, включително рязане на тъкани, при условие че стойността на използваните непромазани или неламинирани тъкани без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани;

                         или

                        Конфекциониране, включително рязане на тъкани, предшествано от печат (като отделна операция).

                        62.17

                        - Бродирани:

                        Тъкане, придружено от конфекциониране, включително рязане на тъкани;

                        Производство от небродирани тъкани, при условие че стойността на използваната небродирана тъкан без произход не надвишава 40 % от EXW на продукта;

                        или

                        Конфекциониране, включително рязане на тъкани, предшествано от печат (като отделна операция).

                        - Пожароустойчива екипировка от тъкани, покрити с фолио от алуминизиран полиестер:

                        Тъкане, придружено от конфекциониране, включително рязане на тъкани;

                        или

                        Промазване или ламиниране, придружени от конфекциониране, включително рязане на тъкани, при условие че стойността на използваните непромазани или неламинирани тъкани без произход не надвишава 40 % от EXW на продукта.

                        - Помощни текстилни материали за яки и ръкавели, изрязани:

                        CTH, при условие че стойността на всички използвани материали без произход не надвишава 40 % от EXW на продукта.

                        - Други:

                        Тъкане, придружено от конфекциониране, включително рязане на тъкани.

                        Глава 63

                        Други конфекционирани текстилни артикули; асортименти; употребявани облекла и текстилни артикули; парцали

                        63.01-63.04

                        - От филц или от нетъкани текстилни материали:

                        Образуване на нетъкани текстилни материали, придружено от конфекциониране, включително рязане на тъкани.

                        - Други:

                        -- Бродирани:

                        Тъкане или плетене с игли или куки, придружено от конфекциониране, включително рязане на тъкани;

                        или

                        Производство от небродирани тъкани (различни от трикотажните или плетените), при условие че стойността на използваната небродирана тъкан без произход не надвишава 40 % от EXW на продукта.

                        --Други:

                        Тъкане, плетене с игли или куки, придружено от конфекциониране, включително рязане на тъкани.

                        63.05

                        Екструдиране на синтетични или изкуствени влакна или изпридане на естествени или щапелни синтетични или изкуствени влакна, придружено от тъкане или плетене с игли и конфекциониране, включително рязане.

                        63.06

                        -От нетъкан текстилен материал:

                        Образуване на нетъкани текстилни материали, придружено от конфекциониране, включително рязане на тъкани.

                        - Други:

                        Тъкане, придружено от конфекциониране, включително рязане на тъкани.

                        63.07

                        MaxNOM 40 % (EXW).

                        63.08

                        Всяко изделие от комплекта трябва да отговаря на правилото, което би се прилагало към него, ако не беше включено в комплекта; могат обаче да бъдат включени изделия без произход, при условие че общата им стойност не надвишава 15 % от EXW на комплекта.

                        63.09-63.10

                        CTH

                        РАЗДЕЛ XII

                        ОБУВКИ, ШАПКИ, ЧАДЪРИ ЗА ДЪЖД И СЛЪНЦЕ, БАСТУНИ, КАМШИЦИ, БИЧОВЕ И ТЕХНИТЕ ЧАСТИ; АПРЕТИРАНИ ПЕРА И АРТИКУЛИ ОТ ПЕРА; ИЗКУСТВЕНИ ЦВЕТЯ; ИЗДЕЛИЯ ОТ ЧОВЕШКИ КОСИ

                        Глава 64

                        Обувки, гети и подобни артикули; части за тях

                        64.01-64.05

                        Производство от материали без произход от която и да е позиция, с изключение на комплекти, състоящи се от горни части на обувки, фиксирани върху вътрешните ходила или върху други части на ходилата от позиция 64.06.

                        64.06

                        CTH

                        Глава 65

                        Шапки и части за шапки

                        65.01-65.07

                        CTH

                        Глава 66

                        Чадъри, слънчобрани, бастуни, бастуни столове, камшици, бичове и техните части

                        66.01-66.03

                        CTH;

                        или

                        MaxNOM 50 % (EXW).

                        Глава 67

                        Апретирани пера и пух и артикули от пера и пух; изкуствени цветя; изделия от човешки коси

                        67.01-67.04

                        CTH

                        РАЗДЕЛ XIII

                        ИЗДЕЛИЯ ОТ КАМЪНИ, ГИПС, ЦИМЕНТ, АЗБЕСТ, СЛЮДА ИЛИ АНАЛОГИЧНИ МАТЕРИАЛИ; КЕРАМИЧНИ ПРОДУКТИ; СТЪКЛО И ИЗДЕЛИЯ ОТ СТЪКЛО

                        Глава 68

                        Изделия от камъни, гипс, цимент, азбест, слюда или аналогични материали

                        68.01-68.15

                        CTH;

                        или

                        MaxNOM 70 % (EXW).

                        Глава 69

                        Керамични продукти

                        69.01-69.14

                        CTH

                        Глава 70

                        Стъкло и изделия от стъкло

                        70.01-70.09

                        CTH;

                        или

                        MaxNOM 50 % (EXW).

                        70.10

                        CTH

                        70.11

                        CTH;

                        или

                        MaxNOM 50 % (EXW).

                        70.13

                        CTH, с изключение на материалите без произход от позиция 70,10.

                        70.14-70.20

                        CTH;

                        или

                        MaxNOM 50 % (EXW).

                        РАЗДЕЛ XIV

                        ЕСТЕСТВЕНИ ИЛИ КУЛТИВИРАНИ ПЕРЛИ, СКЪПОЦЕННИ ИЛИ ПОЛУСКЪПОЦЕННИ КАМЪНИ, БЛАГОРОДНИ МЕТАЛИ, ПЛАКЕТА ИЛИ ДУБЛЕТА ОТ БЛАГОРОДНИ МЕТАЛИ И ИЗДЕЛИЯ ОТ ТЕЗИ МАТЕРИАЛИ; БИЖУТЕРИЙНА ИМИТАЦИЯ; МОНЕТИ

                        Глава 71

                        Естествени или култивирани перли, скъпоценни или полускъпоценни камъни, благородни метали, плакета или дублета от благородни метали и изделия от тези материали; бижутерийна имитация; монети

                        71.01-71.05

                        Производство от материали без произход от която и да е позиция.

                        71.06

                        - В необработени форми:

                        CTH, с изключение на материалите без произход от позиции 71.06, 71.08 и 71.10.

                        Електролитно, термично или химично разделяне на благородни метали без произход от позиции 71.06, 71.08 или 71.10;

                        или

                        Топене или сплавяне на благородни метали без произход от позиции 71.06, 71.08 или 71.10 един с друг или с неблагородни метали или пречистване.

                        - В полуобработени форми или на прах:

                        Производство от необработени благородни метали без произход.

                        71.07

                        Производство от материали без произход от която и да е позиция.

                        71.08

                        - В необработени форми:

                        CTH, с изключение на материалите без произход от позиции 71.06, 71.08 и 71.10.

                        Електролитно, термично или химично разделяне на благородни метали без произход от позиции 71.06, 71.08 или 71.10;

                        или

                        Топене или сплавяне на благородни метали без произход от позиции 71.06, 71.08 или 71.10 един с друг или с неблагородни метали или пречистване.

                        - В полуобработени форми или на прах:

                        Производство от необработени благородни метали без произход.

                        71.09

                        Производство от материали без произход от която и да е позиция.

                        71.10

                        - В необработени форми:

                        CTH, с изключение на материалите без произход от позиции 71.06, 71.08 и 71.10.

                        Електролитно, термично или химично разделяне на благородни метали без произход от позиции 71.06, 71.08 или 71.10;

                        или

                        Топене или сплавяне на благородни метали без произход от позиции 71.06, 71.08 или 71.10 един с друг или с неблагородни метали или пречистване.

                        - В полуобработени форми или на прах:

                        Производство от необработени благородни метали без произход.

                        71.11

                        Производство от материали без произход от която и да е позиция.

                        71.12-71.18

                        CTH

                        РАЗДЕЛ XV

                        НЕБЛАГОРОДНИ МЕТАЛИ И ИЗДЕЛИЯ ОТ ТЕЗИ МЕТАЛИ

                        Глава 72

                        Желязо и стомана

                        72.01-72.06

                        CTH

                        72.07

                        CTH, с изключение на материалите без произход от позиция 72,06.

                        72.08-72.17

                        CTH, с изключение на материалите без произход от позиции 72.08-72.17.

                        72.18

                        CTH

                        72.19-72.23

                        CTH, с изключение на материалите без произход от позиции 72.19-72.23.

                        72.24

                        CTH

                        72.25-72.29

                        CTH, с изключение на материалите без произход от позиции 72.25-72.29.

                        Глава 73

                        Изделия от желязо или стомана

                        7301.10

                        CC, с изключение на материалите без произход от позиции 72.08-72.17.

                        7301.20

                        CTH

                        73.02

                        CC, с изключение на материалите без произход от позиции 72.08-72.17.

                        73.03

                        CTH

                        73.04-73.06

                        CC, с изключение на материалите без произход от позиции 72.13-72.17, 72.21-72.23 и 72.25-72.29.

                        73.07

                        - Принадлежности за тръбопроводи от неръждаеми стомани:

                        CTH, с изключение на ковани заготовки без произход; могат обаче да се използват ковани заготовки без произход, при условие че стойността им не надвишава 50 % от EXW на продукта.

                        - Други:

                        CTH

                        73.08

                        CTH, с изключение на материалите без произход от подпозиция 7301.20.

                        7309.00-7315.19

                        CTH

                        7315.20

                        CTH;

                        или

                        MaxNOM 50 % (EXW).

                        7315.81-7326.90

                        CTH

                        Глава 74

                        Мед и изделия от мед

                        74.01-74.02

                        CTH

                        74.03

                        Производство от материали без произход от която и да е позиция.

                        74.04-74.07

                        CTH

                        74.08

                        CTH и MaxNOM 50 % (EXW).

                        74.09-74.19

                        CTH

                        Глава 75

                        Никел и изделия от никел

                        75.01

                        CTH

                        75.02

                        Производство от материали без произход от която и да е позиция.

                        75.03-75.08

                        CTH

                        Глава 76

                        Алуминий и изделия от алуминий

                        76.01

                        CTH и MaxNOM 50 % (EXW).

                        или

                        Термична или електролитна обработка от несплавен алуминий или от отпадъци и отломки от алуминий.

                        76.02

                        CTH

                        76.03-76.16

                        CTH и MaxNOM 50 % (EXW)
                           90
                        .

                        Глава 78

                        Олово и изделия от олово

                        7801.10

                        Производство от материали без произход от която и да е позиция.

                        7801.91-7806.00

                        CTH

                        Глава 79

                        Цинк и изделия от цинк

                        79.01-79.07

                        CTH

                        Глава 80

                        Калай и изделия от калай

                        80.01-80.07

                        CTH

                        Глава 81

                        Други неблагородни метали; металокерамики; изделия от тези материали

                        81.01-81.13

                        Производство от материали без произход от която и да е позиция.

                        Глава 82

                        Инструменти и сечива, ножарски артикули и прибори за хранене от неблагородни метали; части за тези артикули от неблагородни метали

                        8201.10-8205.70

                        CTH;

                        или

                        MaxNOM 50 % (EXW).

                        8205.90

                        CTH, в комплекта обаче могат да бъдат включени материали без произход от позиция 82.05, при условие че общата им стойност не надвишава 15 % от EXW на комплекта.

                        82.06

                        CTH, с изключение на материалите без произход от позиции 82.02-82.05; в комплекта обаче могат да бъдат включени материали без произход от позиции 82.02-82.05, при условие че общата им стойност не надвишава 15 % от EXW на комплекта.

                        82.07-82.15

                        CTH;

                        или

                        MaxNOM 50 % (EXW).

                        Глава 83

                        Различни изделия от неблагородни метали

                        83.01-83.11

                        CTH;

                        или

                        MaxNOM 50 % (EXW).

                        РАЗДЕЛ XVI

                        МАШИНИ И АПАРАТИ; ЕЛЕКТРООБОРУДВАНЕ; ЧАСТИ ОТ ТЯХ; АПАРАТИ ЗА ЗАПИСВАНЕ ИЛИ ВЪЗПРОИЗВЕЖДАНЕ НА ЗВУК, АПАРАТИ ЗА ЗАПИСВАНЕ ИЛИ ВЪЗПРОИЗВЕЖДАНЕ НА ТЕЛЕВИЗИОНЕН ОБРАЗ И ЗВУК И ЧАСТИ И ПРИНАДЛЕЖНОСТИ ЗА ТЕЗИ АПАРАТИ

                        Глава 84

                        Ядрени реактори, котли, машини, апарати и механизми; части за тези машини или апарати

                        84.01-84.06

                        CTH;

                        или

                        MaxNOM 50 % (EXW).

                        84.07-84.08

                        MaxNOM 50 % (EXW).

                        84.09-84.12

                        CTH;

                        или

                        MaxNOM 50 % (EXW).

                        8413.11-8415.10

                        CTSH;

                        или

                        MaxNOM 50 % (EXW).

                        8415.20

                        CTH;

                        или

                        MaxNOM 50 % (EXW).

                        8415.81-8415.90

                        CTSH;

                        или

                        MaxNOM 50 % (EXW).

                        84.16-84.20

                        CTH;

                        или

                        MaxNOM 50 % (EXW).

                        84.21

                        CTSH;

                        или

                        MaxNOM 50 % (EXW).

                        84.22-84.24

                        CTH;

                        или

                        MaxNOM 50 % (EXW).

                        84.25-84.30

                        CTH, с изключение на материалите без произход от позиция 84.31.

                        или

                        MaxNOM 50 % (EXW).

                        84.31-84.43

                        CTH;

                        или

                        MaxNOM 50 % (EXW).

                        84.44-84.47

                        CTH, с изключение на материалите без произход от позиция 84.48.

                        или

                        MaxNOM 50 % (EXW).

                        84.48-84.55

                        CTH;

                        или

                        MaxNOM 50 % (EXW).

                        84.56-84.65

                        CTH, с изключение на материалите без произход от позиция 84.66;

                        или

                        MaxNOM 50 % (EXW).

                        84.66-84.68

                        CTH;

                        или

                        MaxNOM 50 % (EXW).

                        84.70-84.72

                        CTH, с изключение на материалите без произход от позиция 84.73;

                        или

                        MaxNOM 50 % (EXW).

                        84.73-84.78

                        CTH;

                        или

                        MaxNOM 50 % (EXW).

                        8479.10-8479.40

                        CTSH;

                        или

                        MaxNOM 50 % (EXW).

                        8479.50

                        CTH;

                        или

                        MaxNOM 50 % (EXW).

                        8479.60-8479.82

                        CTSH;

                        или

                        MaxNOM 50 % (EXW).

                        8479.89

                        CTH;

                        или

                        MaxNOM 50 % (EXW).

                        8479.90

                        CTSH;

                        или

                        MaxNOM 50 % (EXW).

                        84.80

                        CTH;

                        или

                        MaxNOM 50 % (EXW).

                        84.81

                        CTSH;

                        или

                        MaxNOM 50 % (EXW).

                        84.82-84.87

                        CTH;

                         или

                        MaxNOM 50 % (EXW).

                        Глава 85

                        Електрически машини и апарати, електроматериали и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати

                        85.01-85.02

                        CTH, с изключение на материалите без произход от позиция 85.03;

                        или

                        MaxNOM 50 % (EXW).

                        85.03-85.06

                        CTH;

                        или

                        MaxNOM 50 % (EXW).

                        85.07

                        - Акумулатори, съдържащи един или повече акумулаторни клетки или акумулаторни модули и връзките за свързване помежду им,

                        често наричани „акумулаторни блокове“, от вида, използван като основен източник на електроенергия за задвижване на превозните средства от позиции 87.02, 87.03 и 87.04

                        CTH, с изключение на материали  от активен катод без произход;

                        или

                        MaxNOM 30 % (EXW)
                           91
                        .

                        - Акумулаторни клетки, акумулаторни модули и части за тях, предназначени да влязат в електрически акумулатор от вида, използван като основен източник на електроенергия за задвижване на превозните средства от позиции 87.02, 87.03 и 87.04

                        CTH, с изключение на материали  от активен катод без произход;

                        или

                        MaxNOM 35 % (EXW)
                           92
                        .

                        - други:

                        CTH;

                        или

                        MaxNOM 50 % (EXW).

                        85.08-85.18

                        CTH;

                        или

                        MaxNOM 50 % (EXW).

                        85.19-85.21

                        CTH, с изключение на материалите без произход от позиция 85.22;

                        или

                        MaxNOM 50 % (EXW).

                        85.22-85.23

                        CTH;

                        или

                        MaxNOM 50 % (EXW).

                        85.25-85.27

                        CTH, с изключение на материалите без произход от позиция 85.29;

                        или

                        MaxNOM 50 % (EXW).

                        85.28-85.34

                        CTH;

                        или

                        MaxNOM 50 % (EXW).

                        85.35-85.37

                        CTH, с изключение на материалите без произход от позиция 85.38;

                        или

                        MaxNOM 50 % (EXW).

                        8538.10-8541.90

                        CTH;

                        или

                        MaxNOM 50 % (EXW).

                        8542.31-8542.39

                        CTH;

                        Материали без произход, претърпели дифузия;

                        или

                        MaxNOM 50 % (EXW).

                        8542.90-8543.90

                        CTH;

                        или

                        MaxNOM 50 % (EXW).

                        85.44-85.48

                        MaxNOM 50 % (EXW).

                        РАЗДЕЛ XVII

                        ТРАНСПОРТНИ СЪОРЪЖЕНИЯ

                        Глава 86

                        Превозни средства и оборудване за железопътни или подобни линии и техните части; неподвижни съоръжения за железопътни или подобни линии и техните части; механични сигнализационни устройства (включително електромеханичните) за комуникационни пътища

                        86.01-86.09

                        CTH, с изключение на материалите без произход от позиция 86.07;

                        или

                        MaxNOM 50 % (EXW).

                        Глава 87

                        Автомобилни превозни средства, трактори, мотоциклети и велосипеди и други сухопътни превозни средства и техните части

                        87.01

                        MaxNOM 45 % (EXW).

                        87.02-87.04

                        - превозни средства, както с бутален двигател с вътрешно горене, така и с електродвигател като двигатели за задвижване, които могат да бъдат зареждани чрез включване към външен източник на електроенергия („хибридни електрически превозни средства със зареждане от мрежата“)

                         - превозни средства, само с електродвигател за задвижване

                        MaxNOM 45 % (EXW) и акумулаторните блокове от позиция 85.07 от вида, използван като основен източник на електроенергия за задвижване на превозните средства, трябва да са с произход
                           93
                        .

                        - други:

                        MaxNOM 45 % (EXW)
                           94
                        .

                        87.05-87.07

                        MaxNOM 45 % (EXW).

                        87.08-87.11

                        CTH;

                        или

                        MaxNOM 50 % (EXW).

                        87.12

                        MaxNOM 45 % (EXW).

                        87.13-87.16

                        CTH;

                        или

                        MaxNOM 50 % (EXW).

                        Глава 88

                        Въздухоплаване и космонавтика

                        88.01-88.05

                        CTH;

                        или

                        MaxNOM 50 % (EXW).

                        Глава 89

                        Кораби и други плаващи съоръжения

                        89.01-89.08

                        CC;

                        или

                        MaxNOM 40 % (EXW).

                        РАЗДЕЛ XVIII

                        ОПТИЧНИ, ФОТОГРАФСКИ ИЛИ КИНЕМАТОГРАФСКИ, ИЗМЕРИТЕЛНИ, КОНТРОЛИРАЩИ ИЛИ ПРЕЦИЗИРАЩИ ИНСТРУМЕНТИ И АПАРАТИ; МЕДИКО-ХИРУРГИЧЕСКИ ИНСТРУМЕНТИ И АПАРАТИ; ЧАСОВНИКАРСКИ ИЗДЕЛИЯ; МУЗИКАЛНИ ИНСТРУМЕНТИ; ТЕХНИТЕ ЧАСТИ И ПРИНАДЛЕЖНОСТИ

                        Глава 90

                        Оптични, фотографски или кинематографски, измерителни, контролиращи или прецизиращи инструменти и апарати; медико-хирургически инструменти и апарати; техните части и принадлежности

                        9001.10-9001.40

                        CTH;

                        или

                        MaxNOM 50 % (EXW).

                        9001.50

                        CTH;

                        Повърхностна обработка на полуобработено стъкло до напълно обработено офталмологично стъкло с оптични коригиращи свойства, предназначено за монтиране в очила;

                        Полагане на подходящо покритие върху лещата с цел подобряване на зрението и осигуряване на защита за ползвателя;

                        или

                        MaxNOM 50 % (EXW).

                        9001.90-9033.00

                        CTH;

                        или

                        MaxNOM 50 % (EXW).

                        Глава 91

                        Часовникарски изделия

                        91.01-91.14

                        CTH;

                        или

                        MaxNOM 50 % (EXW).

                        Глава 92

                        Музикални инструменти; части и принадлежности за тези инструменти

                        92.01-92.09

                        MaxNOM 50 % (EXW).

                        РАЗДЕЛ XIX

                        ОРЪЖИЯ И МУНИЦИИ; ТЕХНИТЕ ЧАСТИ И ПРИНАДЛЕЖНОСТИ

                        Глава 93

                        Оръжия и муниции; техните части и принадлежности

                        93.01-93.07

                        MaxNOM 50 % (EXW).

                        РАЗДЕЛ XX

                        РАЗНИ ВИДОВЕ ИЗДЕЛИЯ

                        Глава 94

                        Мебели; медицинска и хирургическа мебелировка; спални артикули и други подобни; осветителни тела, неупоменати, нито включени другаде; рекламни лампи, светлинни надписи, светлинни указателни табели и подобни артикули; сглобяеми конструкции

                        94.01-94.06

                        CTH;

                        или

                        MaxNOM 50 % (EXW).

                        Глава 95

                        Играчки, игри, артикули за забавление или за спорт; техните части и принадлежности

                        95.03-95.08

                        CTH;

                        или

                        MaxNOM 50 % (EXW).

                        Глава 96

                        Разни видове изделия

                        96.01-96.04

                        CTH;

                        или

                        MaxNOM 50 % (EXW).

                        96.05

                        Всеки един артикул от комплекта трябва да отговаря на правилото, което би се прилагало за него, ако не беше включен в комплекта, при условие че тяхната обща стойност не надхвърля 15 % от EXW на комплекта.

                        96.06-9608.40

                        CTH;

                        или

                        MaxNOM 50 % (EXW).

                        9608.50

                        Всеки един артикул от комплекта трябва да отговаря на правилото, което би се прилагало за него, ако не беше включен в комплекта, при условие че тяхната обща стойност не надхвърля 15 % от EXW на комплекта.

                        9608.60-96.20

                        CTH;

                        или

                        MaxNOM 50 % (EXW).

                        РАЗДЕЛ XXI

                        ПРОИЗВЕДЕНИЯ НА ИЗКУСТВОТО, ПРЕДМЕТИ ЗА КОЛЕКЦИИ ИЛИ АНТИЧНИ ПРЕДМЕТИ

                        Глава 97

                        Произведения на изкуството, предмети за колекции или антични предмети

                        97.01-97.06

                        CTH

               ПРИЛОЖЕНИЕ ORIG-2A: КВОТИ ВЪЗ ОСНОВА НА ПРОИЗХОДА И АЛТЕРНАТИВИ НА СПЕЦИФИЧНИТЕ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД В ПРИЛОЖЕНИЕ ORIG-2 [СПЕЦИФИЧНИ ЗА ОТДЕЛНИТЕ ПРОДУКТИ ПРАВИЛА ЗА ПРОИЗХОД]

               Общи разпоредби

               1.
                     По отношение на продуктите, изброени в таблиците по-долу съответстващите правила за произход представляват алтернативи на правилата, посочени в приложение ORIG-2 [Специфични за отделните продукти правила за произход], в рамките на приложимата годишна квота.

               2.
                     Изявлението за произход, изготвено в съответствие с настоящото приложение, съдържа следното изявление: „Квоти въз основа на произхода — Продукт с произход в съответствие с приложение ORIG-2А“.

               3.
                     В Съюза всички количества, посочени в настоящото приложение, се управляват от Европейската комисия, която предприема всички административни действия, считани от нея за целесъобразни, за ефективното управление на тези количества в съответствие с приложимото законодателство на Съюза.

               4.
                     В Обединеното кралство всички количества, посочени в настоящото приложение, се управляват от митническия орган, който предприема всички административни действия, считани от него за целесъобразни, за ефективното управление на тези количества в съответствие с приложимото законодателство в Обединеното кралство.

               5.
                     Страната вносител управлява квотите въз основа на произхода на основата на хронологичния ред на постъпване на съответните заявления и изчислява количеството на продуктите, съставящи тези квоти въз основа на произхода, на основата на вноса на посочената страна.

               Раздел 1 — Предоставяне на годишна квота за консервирана риба тон

                        Класиране в Хармонизираната система (2017 г.)

                        Описание на продукта

                        Алтернативно правило, специфично за продукта

                        Годишна квота за износ от Съюза за Обединеното кралство

                        (нетно тегло)

                        Годишна квота за износ от Обединеното кралство за Съюза

                        (нетно тегло)

                        1604.14

                        Приготвени храни и консерви от тон, скокливи риби и паламуд (Sarda spp.), цели или на парчета (с изключение на смлените риби)

                        CC

                        3 000 тона

                        3 000 тона

                        1604.20

                        Други приготвени храни и консерви от риба

                        От тон, скокливи риби или други риби от рода Euthynnus (с изключение на цели или на парчета)

                        CC

                        4 000 тона

                        4 000 тона

                        От други риби

                        -

                        -

                        -

               Раздел 2 — Предоставяне на годишна квота за алуминиеви продукти
                  95

               Таблица 1 — Квоти, приложими от 1 януари 2021 г. до 31 декември 2023 г.

                        Класиране в Хармонизираната система (2017 г.)

                        Описание на продукта

                        Алтернативно правило, специфично за продукта

                        Годишна квота за износ от Съюза за Обединеното кралство

                        (нетно тегло)

                        Годишна квота за износ от Обединеното кралство за Съюза

                        (нетно тегло)

                        76.03, 76.04, 76.06, 76.08-76.16

                        Алуминиеви продукти и изделия от алуминий (без телове от алуминий и алуминиево фолио)

                        CTH

                        95 000 тона

                        95 000 тона

                        76.05

                        Телове от алуминий

                        CTH, с изключение на материалите без произход от позиция 76.04.

                        76.07

                        Алуминиево фолио

                        CTH, с изключение на материалите без произход от позиция 76.06.

               Таблица 2 — Квоти, приложими от 01 януари 2024 г. до 31 декември 2026 г.

                        Класиране в Хармонизираната система (2017 г.)

                        Описание на продукта

                        Алтернативно правило, специфично за продукта

                        Годишна квота за износ от Съюза за Обединеното кралство

                        (нетно тегло)

                        Годишна квота за износ от Обединеното кралство за Съюза

                        (нетно тегло)

                        76.03, 76.04, 76.06, 76.08-76.16

                        Алуминиеви продукти и изделия от алуминий (без телове от алуминий и алуминиево фолио)

                        CTH

                        72 000 тона

                        72 000 тона

                        76.05

                        Телове от алуминий

                        CTH, с изключение на материалите без произход от позиция 76.04.

                        76.07

                        Алуминиево фолио

                        CTH, с изключение на материалите без произход от позиция 76.06.

               Таблица 3 — Квоти, приложими от 1 януари 2027 г. нататък

                        Класиране в Хармонизираната система (2017 г.)

                        Описание на продукта

                        Алтернативно правило, специфично за продукта

                        Годишна квота за износ от Съюза за Обединеното кралство

                        (нетно тегло)

                        Годишна квота за износ от Обединеното кралство за Съюза

                        (нетно тегло)

                        76.04

                        Пръти и профили от алуминий

                        CTH

                        57 500 тона

                        57 500 тона

                        76.06

                        Ламарини, листове и ленти от алуминий, с дебелина, превишаваща 0,2 mm

                        CTH

                        76.07

                        Алуминиево фолио

                        CTH, с изключение на материалите без произход от позиция 76.06.

               Преразглеждане на квотите за алуминиеви продукти в таблица 3 в раздел 2

               1.Не по-рано от 5 години от влизането в сила на настоящото споразумение и не по-рано от 5 години след приключване на преразглеждането, посочено в настоящия параграф, Комитетът за търговско партньорство, по искане на една от страните и подпомаган от Специализирания търговски комитет по митническо сътрудничество и правилата за произход, преразглежда квотите за алуминий, съдържащи се в таблица 3 в раздел 2.

               2.
                     Преразглеждането, посочено в параграф 1, се извършва въз основа на наличната информация за пазарните условия в двете страни и на информация за техния внос и износ на съответните продукти.

               3.
                     Въз основа на резултата от преразглеждането, извършено съгласно параграф 1, Съветът за партньорство може да приеме решение за увеличаване или запазване на количеството, за промяна на обхвата или за разпределяне или промяна на разпределението между продуктите на квотите за алуминий, съдържащи се в таблица 3 в раздел 2.

               ПРИЛОЖЕНИЕ ORIG-2B: Преходни специфични за отделните продукти правила за електрически акумулатори и електрически автомобили

               Раздел 1 — Временни специфични за отделните продукти правила, приложими от влизането в сила на настоящото споразумение до 31 декември 2023 г.

               1.
                     За продуктите, включени в колона 1 по-долу, специфичното правило за продуктите, включено в колона 2, се прилага за периода от влизането в сила на настоящото споразумение до 31 декември 2023 г.

                        Колона 1

                        Класиране по Хармонизираната система (2017 г.), включително специално описание

                        Колона 2

                        Специфично за отделните продукта правило за произход, приложимо от влизането в сила на настоящото споразумение до 31 декември 2023 г.

                        85.07

                        - Акумулатори, съдържащи една или повече акумулаторни клетки или акумулаторни модули и връзките за свързване помежду им, често наричани „акумулаторни блокове“, от видовете, използвани като основен източник на електроенергия за задвижване на превозните средства от позиции 87.02, 87.03 и 87.04;

                        CTSH;

                        Пакети от акумулаторни блокове от акумулаторни клетки или акумулаторни модули без произход;

                        или

                        MaxNOM 70 % (EXW)

                        - Акумулаторни клетки, акумулаторни модули и части за тях, предназначени да влязат в електрически акумулатор от вида, използван като основен източник на електроенергия за задвижване на превозните средства от позиции 87.02, 87.03 и 87.04

                        CTH;

                        или

                        MaxNOM 70 % (EXW)

                        87.02-87.04

                        - превозни средства, както с двигател с вътрешно горене, така и с електродвигател като двигатели за задвижване, но различни от превозните средства, които могат да бъдат зареждани чрез включване към външен източник на електроенергия („хибридни електрически превозни средства“);

                        - превозни средства, както с бутален двигател с вътрешно горене, така и с електродвигател като двигатели за задвижване, които могат да бъдат зареждани чрез включване към външен източник на електроенергия („хибридни електрически превозни средства със зареждане от мрежата“)

                         - превозни средства, само с електродвигател за задвижване

                        MaxNOM 60 % (EXW)

               Раздел 2 — Временни специфични за отделните продукти правила, приложими от 1 януари 2024 г. до 31 декември 2026 г.

               1.
                     За продуктите, включени в колона 1 по-долу, специфичното правило за продуктите, включено в колона 2, се прилага за периода от 1 януари 2024 г. до 31 декември 2026 г.

                        Колона 1

                        Класиране по Хармонизираната система (2017 г.), включително специално описание

                        Колона 2

                        Специфично за отделните продукти правило за произход, приложимо от 1 януари 2024 г. до 31 декември 2026 г.

                        85.07

                        - Акумулатори, съдържащи една или повече акумулаторни клетки или акумулаторни модули и връзките за свързване помежду им, често наричани „акумулаторни блокове“, от видовете, използвани като основен източник на електроенергия за задвижване на превозните средства от позиции 87.02, 87.03 и 87.04;

                        CTH, с изключение на материали  от активен катод без произход;

                        или

                        MaxNOM 40 % (EXW)

                        - Акумулаторни клетки, акумулаторни модули и части за тях, предназначени да влязат в електрически акумулатор от вида, използван като основен източник на електроенергия за задвижване на превозните средства от позиции 87.02, 87.03 и 87.04

                        CTH, с изключение на материали  от активен катод без произход;

                        или

                        MaxNOM 50 % (EXW)

                        87.02-87.04

                        - превозни средства, както с двигател с вътрешно горене, така и с електродвигател като двигатели за задвижване, но различни от превозните средства, които могат да бъдат зареждани чрез включване към външен източник на електроенергия („хибридни електрически превозни средства“);

                        - превозни средства, както с бутален двигател с вътрешно горене, така и с електродвигател като двигатели за задвижване, които могат да бъдат зареждани чрез включване към външен източник на електроенергия („хибридни електрически превозни средства със зареждане от мрежата“)

                         - превозни средства, само с електродвигател за задвижване

                        MaxNOM 55 % (EXW)

               Раздел 3 — Преглед на специфичните за отделните продукти правила за позиция 8507

               1. Не по-рано от 4 години след влизането в сила на настоящото споразумение Комитетът за търговско партньорство, по искане на една от страните и подпомаган от Специализирания търговски комитет по въпросите на митническото сътрудничество и правилата за произход, преразглежда специфичните за отделните продукти правила за позиция 8507, приложими от 1 януари 2027 г., които се съдържат в приложение ORIG-2 [Специфични за отделните продукти правила за произход].

               2. Преразглеждането, посочено в параграф 1, се извършва въз основа на наличната информация за пазарите в страните, като например относно наличието на достатъчно и подходящи материали с произход, баланса между предлагането и търсенето и друга имаща отношение информация.

               3. Въз основа на резултатите от прегледа, извършен съгласно параграф 1, Съветът за партньорство може да приеме решение за изменение на специфичните за отделните продукти правила за позиция 8507, приложими от 1 януари 2027 г., които се съдържат в приложение ORIG-2 [Специфични за отделните продукти правила за произход].

               ПРИЛОЖЕНИЕ ORIG-3: ДЕКЛАРАЦИЯ НА ДОСТАВЧИКА

               1.Съдържанието на декларацията на доставчика се съдържа в настоящото приложение.

               2.Освен в случаите, посочени в точка 3, доставчикът изготвя декларация на доставчика за всяка пратка продукти във формата, предвидена в допълнение 1, и я прилага към фактурата, или към всеки друг документ, описващ въпросните продукти достатъчно подробно, за да могат да бъдат идентифицирани.

               3.Когато даден доставчик редовно доставя на определен клиент продукти, за които се очаква производството, извършвано в договаряща страна, да остане постоянно за определен период от време, доставчикът може да представи само една декларация на доставчика (наричана по-нататък „дългосрочна декларация на доставчика“), която да покрива следващите пратки от тези продукти. Дългосрочната декларация на доставчика обичайно е валидна за срок от максимум две години, считано от датата на изготвяне на декларацията. Митническите власти на страната, в която е изготвена декларацията, могат да определят условията, при които се приемат и по-дълги срокове на валидност. Дългосрочната декларация на доставчика се изготвя от доставчика в предвидената в допълнение 2 форма и описва упоменатите продукти достатъчно подробно, за да могат те да бъдат идентифицирани. Доставчикът незабавно уведомява клиента, ако дългосрочната декларация на доставчика престане да се прилага по отношение на доставяните продукти.

               4.Доставчикът, който изготвя декларация, трябва да може при поискване от митническите органи на страната, в която се изготвя декларацията, незабавно да представи необходимите документи, доказващи, че представената в тази декларация информация е вярна.

               Допълнение 1

               ДЕКЛАРАЦИЯ НА ДОСТАВЧИКА

               Декларацията на доставчика, чийто текст е представен по-долу, трябва да бъде изготвена в съответствие с бележките под линия. Независимо от това не е необходимо бележките под линия да бъдат възпроизвеждани.

               ДЕКЛАРАЦИЯ НА ДОСТАВЧИКА

               Аз, долуподписаният, доставчик на продуктите, обхванати от приложения документ, декларирам че:

               1.следните материали, които не са с произход от [посочва се наименованието на съответната страна], са използвани в [посочете наименованието на съответната страна] за производството на тези продукти:

                        описание на доставените продукти(1)

                        описание на използваните материали без произход‑

                        позиция в ХС на използваните материали без произход(2)‑

                        стойност на използваните материали без произход(2)(3)‑

                        Обща стойност

               2.Всички други материали, използвани в [посочете наименованието на съответната страна] за производството на тези продукти, са с произход от [посочете наименованието на съответната страна]

               Задължавам се да предоставя всички необходими подкрепящи документи. …………………………………………………………………………………………………………………… (място и дата)

               …………………………………………………………(име и длъжност на подписалия, наименование и адрес на предприятието) ………………………………………………………………………………………………………………………… (подпис)(6) _______________

               Допълнение 2

               ДЪЛГОСРОЧНА ДЕКЛАРАЦИЯ НА ДОСТАВЧИК

               Декларацията на доставчик, чийто текст е даден по-долу, трябва да се състави в съответствие с бележките под линия. Независимо от това не е необходимо бележките под линия да бъдат възпроизвеждани.

               ДЪЛГОСРОЧНА ДЕКЛАРАЦИЯ НА ДОСТАВЧИК

               Аз, долуподписаният/долуподписаната, доставчик на обхванатите от приложения документ продукти, които се доставят редовно на(4) ……………., декларирам, че:

               1.следните материали, които не са с произход от [посочва се наименованието на съответната страна], са използвани в [посочете наименованието на съответната страна] за производството на тези продукти:

                        описание на доставените продукти(1)

                        описание на използваните материали без произход‑

                        позиция в ХС на използваните материали без произход(2)‑

                        стойност на използваните материали без произход(2)(3)‑

                        Обща стойност

               2.Всички други материали, използвани в [посочете наименованието на съответната страна] за производството на тези продукти, са с произход от [посочете наименованието на съответната страна];

               Настоящата декларация е валидна за всички последващи пратки на тези продукти, изпращани

               от: ....................................................................................................................... до: ....................................................................................................................... ( 5 )

               Задължавам се да информирам.............................................................................................................. (4) незабавно, ако настоящата декларация престане да бъде валидна.

               …………………………………………………………………………………………………………………… (място и дата)

               …………………………………………………………(име и длъжност на подписалия, наименование и адрес на предприятието) ………………………………………………………………………………………………………………………… (подпис)(6)

               Бележки под линия

               (1) Когато фактурата или друг документ, към който е приложена настоящата декларация, се отнася до различни видове продукти или до продукти, които не включват материали без произход в същата степен, доставчикът трябва да направи ясно разграничение между тях.

               (2) Исканата информация не трябва да се предоставя, освен ако това е необходимо.

               Примери:

               Едно от правилата за облеклата от глава 62 предвижда „Тъкане, придружено от конфекциониране, включително рязане на тъкани“. Ако производител на такива облекла в една от страните използва тъкани, внесени от другата страна, които са били получени там чрез тъкане на прежда без произход, е достатъчно доставчикът от втората страна да опише в своята декларация използвания като прежда материал без произход, без да е необходимо да посочва позицията по ХС и стойността на тази прежда.

               Производител на телове от желязо от позиция по ХС 7217, който ги е произвел от железни пръти без произход, следва да посочи във втората колона „пръти от желязо“. Когато тези телове са предназначени за използване при производството на машина, за която правилото предвижда ограничение за всички използвани материали без произход до определена процентна стойност, е необходимо в третата колона да се посочи стойността на прътите без произход.

               (3) „Стойност на използваните материали без произход“ означава стойността на материалите без произход, използвани в производството на продукт, която е тяхната митническа стойност в момента на вноса, включително разходи за навло, застраховки, когато това е целесъобразно, опаковане и всички други разходи, свързани с транспортирането на материалите до пристанището на вноса в страната, в която се намира производителят на стоката. Когато стойността на материалите без произход е неизвестна и не може да бъде установена, се използва първата установима цена, заплатена за материалите без произход в Съюза или в Обединеното кралство.

               (4) Име и адрес на клиента

               (5) Попълват се дати

               (6) Това поле може да съдържа електронен подпис, сканирано изображение или друго визуално изображение на саморъчния подпис на подписващото лице вместо оригинални подписи, когато е целесъобразно.

               ПРИЛОЖЕНИЕ ORIG-4: ТЕКСТ НА ДЕКЛАРАЦИЯТА ЗА ПРОИЗХОД

               Изявлението за произход, посочено в член ORIG.19 [Изявление за произход] от настоящото споразумение, се изготвя, като се използва текстът, изложен по-долу, в една от следните езикови версии и в съответствие със законовите и подзаконовите актове на страната износител. Ако изявлението за произход се изготвя на ръка, то се изписва с мастило и с печатни букви. Изявлението за произход се съставя в съответствие с бележките под линия. Не е необходимо обаче бележките под линия да бъдат възпроизвеждани.

               Версия на български език

               Версия на хърватски език

               Версия на чешки език

               Версия на датски език

               Версия на нидерландски език

               Версия на английски език

               Версия на естонски език

               Версия на фински език

               Версия на френски език

               Версия на немски език

               Версия на гръцки език

               Версия на унгарски език

               Версия на италиански език

               Версия на латвийски език

               Версия на литовски език

               Версия на малтийски език

               Версия на полски език

               Версия на португалски език

               Версия на румънски език

               Версия на словашки език

               Версия на словенски език

               Версия на испански език

               Версия на шведски език

               (Период: от___________ до __________ (1))

               Износителят на продуктите, обхванати от настоящия документ (митническо разрешение № … (2)), декларира, че, освен когато не е ясно отбелязано друго, тези продукти са с ... (3) преференциален произход.

               …………………………………………………………….............................................(4)

               (Място и дата)

               …………………………………………………………….............................................

               (Наименование на износителя)

               1 Ако изявлението за произход се прави за няколко пратки с идентични продукти с произход по смисъла на буква б) от член ORIG.19, параграф 4 [Изявление за произход] от настоящото споразумение, се посочва срокът, за който изявлението за произход ще се прилага. Срокът не може да надхвърля 12 месеца. Всички операции по вноса на продукта трябва да се извършат в рамките на посочения период. Когато не се прилага определен срок, полето може да се остави празно.

               2 Посочва се номерът за идентифициране на износителя. За износител от Съюза това е номерът, определен в съответствие със законовите и подзаконовите разпоредби на Съюза. За износител от Обединеното кралство това е номерът, определен в съответствие със законовите и подзаконовите разпоредби, приложими в [Обединено кралство: Когато износителят няма такъв номер, полето може да се остави празно.

               3 Посочва се произходът на продукта: Обединеното кралство или Съюза.

               4 Мястото и датата могат да бъдат пропуснати, ако информацията се съдържа в самия документ.

                ПРИЛОЖЕНИЕ ORIG-5: СЪВМЕСТНА ДЕКЛАРАЦИЯ ОТНОСНО КНЯЖЕСТВО АНДОРА

               1.Продуктите с произход от Княжество Андора, които попадат в обхвата на глави 25 — 97 от Хармонизираната система, се приемат от [Обединеното кралство] като продукти с произход от Съюза по смисъла на настоящото споразумение.

               2.Параграф 1 се прилага само при условие че по силата на митническия съюз, създаден с Решение 90/680/ЕИО на Съвета от 26 ноември 1990 г. за сключване на Споразумение под формата на размяна на писма между Европейската икономическа общност и Княжество Андора, Княжество Андора прилага по отношение на продукти с произход от Обединеното кралство същото преференциално тарифно третиране, каквото Съюза прилага за такива продукти.

               3.Част втора, позиция едно [Търговия], дял I, глава втора от настоящото споразумение се прилага mutatis mutandis за целите на определянето на произхода на продуктите, посочени в параграф 1 от настоящата съвместна декларация.

               ПРИЛОЖЕНИЕ ORIG-6: СЪВМЕСТНА ДЕКЛАРАЦИЯ ОТНОСНО РЕПУБЛИКА САН МАРИНО

               1.Продуктите с произход от Република Сан Марино се приемат от Обединеното кралство като продукти с произход от Съюза по смисъла на настоящото споразумение.

               2.Параграф 1 се прилага само при условие че по силата на Споразумението за сътрудничество и митнически съюз между Европейската общност и Република Сан Марино, съставено в Брюксел на 16 декември 1991 г., Република Сан Марино прилага по отношение на продукти с произход от Обединеното кралство същото преференциално тарифно третиране, каквото Съюза прилага за такива продукти.

               3.Част втора, позиция едно [Търговия], дял I, глава втора от настоящото споразумение се прилага mutatis mutandis за целите на определянето на произхода на продуктите, посочени в параграф 1 от настоящата съвместна декларация.

               ПРИЛОЖЕНИЕ SPS-1: КРИТЕРИИ, ПОСОЧЕНИ В ЧЛЕН SPS.19, БУКВА б)

               Критериитe, посочени в член SPS.19, буква б) са:

               a)информацията, предоставена от страната износител за целите на получаване на разрешение за внос за даден продукт в страната вносител съгласно SPS.7, параграф 3 [Условия и процедури за внос] от настоящото споразумение;

               b)резултатите от одитите и проверките, извършени от страната вносител в съответствие с член SPS.11 [Одити и проверки] от настоящото споразумение;

               c)честотата и сериозността на несъответствията, открити от страната вносител в продукти от страната износител;

               d)минали данни за операторите износители по отношение на съответствието с изискванията на страната вносител; и

               e)наличните научни оценки и всяка друга имаща отношение информация относно риска, свързан с продуктите.

               ПРИЛОЖЕНИЕ TBT-1: МОТОРНИ ПРЕВОЗНИ СРЕДСТВА И ОБОРУДВАНЕ И ТЕХНИТЕ ЧАСТИ

               Член 1: Определения

               1.
                     За целите на настоящото приложение:

               а)
                     „Работна група 29“ означава Световен форум за хармонизация на правилата за превозните средства (Работна група 29) към Икономическата комисия за Европа на Организацията на обединените нации (UNECE)

               б)
                     „Спогодбата от 1958 г.“ означава Спогодбата за приемане на хармонизирани технически правила на Организацията на обединените нации за колесни превозни средства, оборудване и части, които могат да бъдат монтирани и/или използвани на колесни превозни средства, и на условия за взаимно признаване на одобрения, издавани на основата на тези правила на Организацията на обединените нации, сключена в Женева на 20 март 1958 г. и администрирана от Работна група 29, както и всички последващи нейни изменения и преработки;

               в)
                     „Споразумението от 1998 г.“ означава Споразумението относно създаването на глобални технически регламенти за колесните пътни превозни средства, оборудването и частите, които могат да бъдат монтирани и/или използвани на колесните пътни превозни средства, сключено в Женева на 25 юни 1998 г., администрирано от Работна група 29, както и всички последващи негови изменения и преработки;

               г)
                     „правила на ООН“ означава правила, приети в съответствие със Спогодбата от 1958 г.;

               д)
                     „ГТП“ означава глобално техническо правило, изготвено и включено в Общия регистър в съответствие със Споразумението от 1998 г.;

               е)
                     „Хармонизирана система 2017“  означава номенклатурата на Хармонизираната система от 2017 г., разработена от Световната митническа организация;

               ж)
                     „одобряване на типа“ означава процедурата, с която орган по одобряването удостоверява, че тип превозно средство, система, компонент или отделен технически възел отговаря на съответните административни разпоредби и технически изисквания;

               з)
                     „сертификат за одобрение на типа“ означава документът, чрез който даден орган по одобряването официално удостоверява, че даден тип превозно средство, система, компонент или отделен технически възел е одобрен.

               2.
                     Термините, посочени в настоящото приложение, имат същото значение, каквото имат в Споразумението от 1958 г. или в приложение 1 от Споразумението за ТПТ.

               Член 2: Продуктов обхват

               Настоящото приложение се прилага по отношение на търговията между страните с всички категории моторни превозни средства, оборудване и части за тях, както са определени в параграф 1.1 от Консолидираната резолюция за конструкцията на превозните средства (R.E.3.)
                  96
                на ИКЕ на ООН, които inter alia попадат в обхвата на глави 40, 84, 85, 87 и 94 от Хармонизираната система 2017 (наричани по-нататък „ обхванати продукти“).

               Член 3: Цели

               По отношение на обхванатите продукти, целите на настоящото приложение са:

               а)
                     премахване и предотвратяване на всички ненужни технически пречки пред двустранната търговия;

               б)
                     насърчаване на съвместимостта и сближаването на нормативните уредби въз основа на международни стандарти;

               в)
                     насърчаване на признаването на одобрения въз основа на схеми за одобрение, прилагани в рамките на споразуменията, чието прилагане се ръководи от Работна група 29 (WP.29);

               г)
                     засилване на условията за конкуренция на пазарите въз основа на принципите на откритост, недискриминация и прозрачност;

               д)
                     насърчаване на високи равнища на защита на човешкото здраве, безопасността и околната среда; както и

               е)
                     поддържане на сътрудничество по въпроси от взаимен интерес с цел насърчаване на непрекъснатото взаимноизгодно развитие на търговията.

               Член 4: Съответни международни стандарти

               Страните приемат, че WP.29 е компетентният международен орган по стандартизация и че правилата и ГТП на ООН в рамките на Споразумението от 1958 г. и Споразумението от 1998 г. са съответните международни стандарти по отношение на обхванатите в това приложение продукти.

               Член 5: Сближаване на нормативните уредби въз основа на съответните международни стандарти

               1.Страните се въздържат от въвеждането или запазването на национални технически регламенти, маркировки или процедури за оценяване на съответствието, които се отклоняват от правилата или ГТП на ООН в области, обхванати от такива правила или ГТП, включително когато съответните правила или ГТП на ООН не са завършени, но завършването им предстои, освен ако има основателни причини да се смята, че дадено правило или ГТП на ООН е неефективно или неподходящо средство за постигане на преследваните цели, например в областта на пътната безопасност или защитата на околната среда или човешкото здраве.

               2.Страна, която въвежда отклоняващ се национален технически регламент, маркировка или процедура за оценяване на съответствието, както е посочено в параграф 1, посочва при поискване от другата страна частите от националния технически регламент, маркировка или процедура за оценяване на съответствието, които съществено се отклоняват от съответното правило или ГТП на ООН, и предоставя надлежна обосновка за причините за това отклонение.

               3.Всяка страна разглежда систематично прилагането на правилата на ООН, приети след влизането в сила на настоящото споразумение. Двете страни ще се информират взаимно за всички промени във връзка с прилагането на тези правила на ООН в съответния вътрешен правен ред съгласно протокола, установен в съответствие със Споразумението от 1958 г. и в съответствие с членове 8 и 9.

               4.Доколкото една страна е въвела или запазила национални технически регламенти, маркировки или процедури за оценяване на съответствието, които се отклоняват от правилата или ГТП на ООН, както се допуска в параграф 1, тази страна преразглежда тези национални технически регламенти, маркировки или процедури за оценяване на съответствието редовно, за предпочитане на интервали, непревишаващи 5 години, с оглед на повишаването на тяхното сближаване със съответните правила или ГТП на ООН. При прегледа на своите национални технически регламенти, маркировки или процедури за оценяване на съответствието, всяка от страните преценява дали основанието за отклонението все още е налице. Резултатите от тези прегледи, включително използваната научна и техническа информация, се съобщават на другата страна при поискване.

               5.Всяка страна се въздържа от въвеждане или запазване на национални технически регламенти, маркировки или процедури за оценяване на съответствието, които водят до възпрепятстване, ограничаване или увеличаване на тежестта при вноса и пускането в експлоатация на нейния вътрешен пазар на продукти, за които са издадени одобрения на типа съгласно правилата на ООН за областите, обхванати от тези правила на ООН, освен ако такива национални технически регламенти, маркировки или процедури за оценяване на съответствието са изрично предвидени в посочените правила на ООН.

               Член 6: Одобрение на типа и надзор на пазара

               1
                     Всяка страна приема на своя пазар продуктите, за които има валидно съобщение за одобряване на типа по правила на ООН, като съответстващи на нейните национални технически регламенти, маркировки или процедури за оценяване на съответствието, без да изисква допълнителни изпитвания или маркировки за проверка или удостоверяване на съответствието с което и да е изискване, обхванато от съответното съобщение за одобряване на типа по правила на ООН. В случай на одобрения на превозни средства международното одобрение на типа на цяло превозно средство на ООН (U-IWVTA) се смята за валидно по отношение на изискванията, обхванати от U-IWVTA. Съобщение за одобряване на типа по правила на ООН, издадено от една страна, може да се смята за валидно само ако тази страна се е присъединила към съответните правила на ООН.

               2
                     Всяка страна е длъжна да приема валидни съобщения за одобряване на типа по правила на ООН само ако са издадени в съответствие с последната версия на правилата на ООН, към които се е присъединила.

               3.
                     За целите на параграф 1 за достатъчно доказателство за наличието на валидно съобщение за одобряване на типа по правила на ООН се счита следното:

               а)
                     за цели превозни средства — валидна декларация за съответствие с IWVTA;

               б)
                     за оборудване и части — валидна маркировка на ООН за одобряване на типа, поставена върху продукта; или

               в)
                     за оборудване и части, на които не може да се постави маркировка на ООН за одобряване на типа — валидно съобщение за одобряване на типа по правила на ООН.

               4.
                     За целите на осъществяването на надзор на пазара, когато е целесъобразно, компетентните органи на дадена страна могат да проверят дали обхванатите продукти съответстват на

               а)
                     всички национални технически регламенти на тази страна; или

               б)
                     правилата на ООН, съответствието с които е удостоверено, в съответствие с този член, чрез валидна декларация на ООН за съответствие с IWVTA — когато става въпрос за цели превозни средства, или чрез валидна маркировка на ООН за одобряване на типа, поставена върху продукта, или чрез валидно съобщение за одобряване на типа по правила на ООН — когато става въпрос за оборудване и части.

               Такива проверки се извършват чрез проверки на случаен принцип на пазара и в съответствие с техническите регламенти, посочени в буква а) или б) от настоящия параграф, в зависимост от случая.

               5.
                     Страните се стремят да си сътрудничат в областта на надзора на пазара, за да се подпомогне установяването и вземането на мерки във връзка с несъответствия на превозни средства, системи, компоненти или отделни технически възли.

               6.
                     Дадена страна може да предприеме всички подходящи мерки по отношение на превозни средства, системи, компоненти или отделни технически възли, които представляват сериозен риск за здравето или безопасността на хората, или по отношение на други аспекти на защитата на обществените интереси, или които в друго отношение не съответстват на приложимите изисквания. Такива мерки могат да включват забрана или ограничаване на предоставянето на пазара, регистрацията или пускането в употреба на съответните превозни средства, системи, компоненти или отделни технически възли, или тяхното изтегляне от пазара или изземването им. Една от страните, която приема или запазва в сила такива мерки, незабавно информира за това другата страна и, по искане на другата страна, представя основанията за приемането на тези мерки.

               Член 7: Продукти с нови технологии или нови характеристики

               1.
                     Никоя от страните не може да откаже или ограничи достъпа до пазара на продукт, попадащ в обхвата на настоящото приложение и одобрен от страната износител, на основание на факта, че този продукт включва нова технология или нова характеристика, които още не са регулирани от страната вносител, освен ако може да докаже, че има разумни основания да смята, че тази нова технология или нова характеристика създава риск за здравето или безопасността на хората или за околната среда.

               2.
                     Ако някоя от страните реши да откаже достъпа до своя пазар или поиска изтеглянето от своя пазар на продукт на другата страна, попадащ в обхвата на настоящото приложение, на основание на факта, че той включва нова технология или нова характеристика, създаваща риск за здравето или безопасността на хората или за околната среда, тя незабавно изпраща уведомление за това решение на другата страна и на засегнатите икономически оператори. Уведомлението включва цялата съответна научна или техническа информация, която е взета предвид в решението на страната.

               Член 8: Сътрудничество

               1.
                     За да бъде допълнително улеснена търговията с моторни превозни средства, техните части и оборудване, и за да бъдат предотвратени проблеми с достъпа до пазара, като същевременно се гарантира запазването на здравето и безопасността на хората и опазването на околната среда, страните се стремят да си сътрудничат и да обменят информация, когато е целесъобразно.

               2.
                     Областите на сътрудничество по настоящия член могат да включват по-специално:

               а)
                     разработване и изготвяне на технически правила или свързани стандарти;

               б)
                     обмен, доколкото е възможно, на научни изследвания, информация и резултати, свързани с разработването на нови правила в областта на безопасността на превозните средства или свързани с това стандарти, с напредъка във връзка с намаляването на емисиите, както и с новосъздадени технологии за превозни средства;

               в)
                     обмен на налична информация във връзка с установяването на свързани с безопасността или емисиите дефекти, както и с неспазване на техническите регламенти; както и

               г)
                     насърчаване на по-голяма международна хармонизация на техническите изисквания в рамките на многостранни форуми, като например Споразумението от 1958 г. и Споразумението от 1998 г., включително чрез сътрудничество при планирането на инициативи в подкрепа на такава хармонизация.

               Член 9: Работна група по моторните превозни средства и частите

               1.
                     Работна група по моторните превозни средства и частите ще помага на Специализирания търговски комитет по техническите пречки пред търговията в мониторинга и прегледа на изпълнението и гарантирането на правилното функциониране на настоящото приложение.

               2.
                     Функциите на Работната група по моторните превозни средства и частите са следните:

               а)
                     да обсъжда всякакви въпроси, произтичащи от настоящото приложение, по искане на една от страните;

               б)
                     да улеснява сътрудничеството и обмена на информация в съответствие с член 8;

               в)
                     да провежда технически обсъждания в съответствие с член TBT.10 [Технически обсъждания] от настоящото споразумение по въпроси, попадащи в обхвата на настоящото приложение; както и

               г)
                     да поддържа списък на звената за контакти, които отговарят по въпросите, произтичащи от настоящото приложение.

               ПРИЛОЖЕНИЕ TBT-2: Лекарствени продукти

               Член 1: Определения

               1.
                     За целите на настоящото приложение:

               а)„орган“ означава орган на една от страните, както е посочен в допълнение A;

               б)„добра производствена практика“ (ДПП) означава тази част от осигуряването на качеството, която гарантира, че продуктите се произвеждат и контролират последователно в съответствие със стандартите за качество, подходящи за предвидената им употреба, и съгласно изискванията на приложимото разрешение за търговия или спецификациите на продукта, изброени в допълнение Б;

               в)„инспекция“ означава оценяване на дадено производствено съоръжение, за да се определи дали това производствено съоръжение работи в съответствие с ДПП и/или с ангажиментите, поети като част от одобрението за пускане на даден продукт на пазара, като тази инспекция се извършва в съответствие със законовите, подзаконовите и административните разпоредби на съответната държава и включва инспекция преди пускане на пазара и инспекция след комерсиализация;

               г)„официален документ за ДПП“ означава документ, издаден от орган на една от страните след инспекция на производствено съоръжение, включително например доклади от инспекции, удостоверения, потвърждаващи съответствието на дадено производствено съоръжение с ДПП, или заявления за несъответствие с ДПП.

               Член 2: Обхват

               Разпоредбите на настоящото приложение се прилагат за лекарствените продукти, както са посочени в допълнение В.

               Член 3: Цели

               По отношение на обхванатите продукти, целите на настоящото приложение са:

               а)
                     да се улесни наличието на лекарства на територията на всяка от страните;

               б)
                     да се определят условията за признаване на инспекциите и за обмен и приемане на официални документи за ДПП между страните;

               в)
                     да се насърчава общественото здраве чрез гарантиране на безопасността на пациентите и здравето на животните и хуманното отношение към тях, както и да се запазят високите равнища на защита на потребителите и на околната среда, когато е уместно, чрез насърчаване на регулаторни подходи, отговарящи на съответните международни стандарти.

               Член 4: Международни стандарти

               Съответните стандарти за продуктите, обхванати от настоящото приложение, гарантират високо равнище на защита на общественото здраве в съответствие със стандартите, практиките и насоките, разработени от Световната здравна организация (СЗО), Организацията за икономическо сътрудничество и развитие (ОИСР), Международната конференция по хармонизация на техническите изисквания при регистриране на лекарствени продукти за хуманна употреба (ICH) и Международното сътрудничество за хармонизация на техническите изисквания при регистриране на ветеринарни лекарствени продукти (VICH).

               Член 5: Признаване на инспекциите и приемане на официални документи за ДПП

               1.
                     Една от страните признава инспекциите, извършени от другата страна, и приема официални документи за ДПП, издадени от другата страна в съответствие със законовите и подзаконовите актове и техническите насоки, изброени в допълнение Б.

               2.
                     При определени обстоятелства орган на една от страните може да реши да не приема официален документ за ДПП, издаден от орган на другата страна, за производствени съоръжения, разположени на територията на издаващия орган. Примери за такива обстоятелства включват посочване на съществени несъответствия или неточности в доклад от инспекция, недостатъци в качеството, установени при надзора след пускане на пазара, или други конкретни доказателства, пораждащи сериозна загриженост във връзка с качеството на продукта или безопасността на пациентите. Всяка от страните гарантира, че когато орган на една от страните реши да не приеме официален документ за ДПП, издаден от орган на другата страна, този орган уведомява съответния орган на другата страна за причините да не приеме документа и може да поиска пояснения от органа на другата страна. Съответната страна гарантира, че нейният орган се стреми да отговори своевременно на искането за пояснения.

               3.
                     Една от страните може да приема официални документи за ДПП, издадени от орган на другата страна, за производствени съоръжения, разположени извън територията на издаващия орган.

               4.
                     Всяка от страните може да определи реда и условията, при които приема официални документи за ДПП, издадени съгласно параграф 3.

               Член 6: Обмен на официални документи за ДПП

               1.
                     Всяка от страните гарантира, че ако орган на една от страните поиска официален документ за ДПП от органа на другата страна, органът на другата страна полага усилия да предаде документа в срок от 30 календарни дни от датата на искането.

               2.
                     Всяка от страните третира информацията в документ, получен по силата на параграф 1, като поверителна.

               Член 7: Гаранции

               1.
                     Всяка от страните има право да извършва собствени инспекции на производствени съоръжения, които са сертифицирани като съответстващи на изискванията от другата страна.

               2.
                     Всяка от страните гарантира, че преди провеждането на инспекция съгласно параграф 1 органът на страната, която възнамерява да проведе инспекцията, уведомява писмено съответния орган на другата страна за инспекцията, като посочва причините за провеждането на своя собствена инспекция. Органът на страната, която възнамерява да проведе инспекцията, полага усилия да уведоми писмено органа на другата страна най-малко 30 дни преди предложената инспекция, но може да даде по-кратко предизвестие при извънредни ситуации. Органът на другата страна може да се присъедини към инспекцията.

               Член 8 — Промени в приложимите законови и подзаконови актове

               1.Всяка от страните уведомява другата страна най-малко 60 дни преди приемането на каквито и да било нови мерки или промени, свързани с добрата производствена практика, отнасящи се до съответните законови и подзаконови актове и технически насоки, изброени в допълнение Б.

               2.Страните обменят цялата необходима информация, включително промените в своите съответни законови и подзаконови актове, технически насоки или процедури за инспекция, свързани с добрата производствена практика, така че всяка от страните да може да прецени дали продължават да съществуват условията за признаване на инспекции и приемане на официални документи за ДПП съгласно член 5, параграф 1.

               3.Ако в резултат на някоя от новите мерки или промени, посочени в параграф 1 от настоящия член, една от страните счита, че не може повече да признава инспекциите или да приема официални документи за ДПП, издадени от другата страна, тя уведомява другата страна за намерението си да прилага член 9 и страните започват консултации в рамките на Работната група по лекарствените продукти.

               4.Всяко уведомление по настоящия член се извършва чрез определените звена за контакт в Работната група по лекарствените продукти.

               Член 9: Временно спиране

               1. Без да се засяга член 5, параграф 2, всяка от страните има право да спре изцяло или частично признаването на инспекциите и приемането на официални документи за ДПП на другата страна съгласно член 5, параграф 1 за всички или за някои от продуктите, изброени в допълнение В. Това право се упражнява по обективен и обоснован начин. Страната, която упражнява това право, уведомява другата страна и представя писмена обосновка. Дадена страна продължава да приема официални документи за ДПП на другата страна, издадени преди това спиране, освен ако страната не реши друго въз основа на съображения, свързани със здравето или безопасността.

               2.Когато след консултациите, посочени в член 8, параграф 3, дадена страна въпреки това спре признаването на инспекциите и приемането на официални документи за ДПП съгласно член 5, параграф 1, тя може да направи това в съответствие с параграф 1 от настоящия член не по-рано от 60 дни след започването на консултациите. През този 60-дневен период двете страни продължават да признават инспекциите и да приемат официални документи за ДПП, издадени от орган на другата страна.

               3.Когато признаването на инспекциите и приемането на официални документи за ДПП съгласно член 5, параграф 1 е спряно по искане на някоя от страните, страните обсъждат въпроса в рамките на Работната група по лекарствените продукти и полагат всички усилия да обмислят възможни мерки, които биха позволили възстановяване на признаването на инспекциите и приемането на официални документи за ДПП.

               Член 10: Регулаторно сътрудничество

               1.
                     Страните се стремят да се консултират взаимно, в съответствие с тяхното съответно законодателство, по предложения за въвеждане на значителни промени в техническите регламенти или процедурите за инспекция, включително такива, които засягат начина, по който документите на другата страна се признават в съответствие с член 5, и, когато е целесъобразно, да предоставят възможност за коментари по такива предложения, без да се засяга член 8.

               2.
                     Страните се стремят да си сътрудничат с цел укрепване, развитие и насърчаване на приемането и прилагането на международно признати научни или технически насоки, включително, когато е възможно, чрез представяне на съвместни инициативи, предложения и подходи в съответните международни организации и органи, посочени в член 4.

               Член 11: Изменения на допълненията

               Съветът за партньорство има правомощието да изменя допълнение А с цел актуализиране на списъка на органите, допълнение Б с цел актуализиране на списъка на приложимите законови и подзаконови актове и технически насоки, и допълнение В с цел актуализиране на списъка на обхванатите продукти.

               Член 12: Работна група по лекарствените продукти

               1.
                     Работната група по лекарствените продукти ще помага на Специализирания търговски комитет по техническите пречки пред търговията при мониторинга и прегледа на изпълнението и гарантирането на правилното функциониране на настоящото приложение.

               2.
                     Тази работна група има следните функции:

               (a)да обсъжда всеки въпрос, произтичащ от настоящото приложение, по искане на някоя от страните;

               (b)да улеснява сътрудничеството и обмена на информация за целите на членове 8 и 10;

               (c)да функционира като форум за консултации и дискусии за целите на член 8, параграф 3, и член 9, параграф 3

               г)
                     да провежда технически обсъждания в съответствие с член TBT.10 [Технически обсъждания] от настоящото споразумение по въпроси, попадащи в обхвата на настоящото приложение; както и

               д)
                     да поддържа списък на звената за контакти, които отговарят по въпросите, произтичащи от настоящото приложение.

               Член 13: Неприлагане на разпоредбите относно уреждането на спорове

               Дял I [Уреждане на спорове] от шеста част не се прилага за спорове относно тълкуването и прилагането на настоящото приложение.

               ДОПЪЛНЕНИЕ А — ОРГАНИ на страните

               1)Европейски съюз:

                        Държава

                        За лекарствени продукти за хуманна употреба

                        За лекарствени продукти за ветеринарна употреба

                        Белгия

                        Белгийска федерална агенция за лекарства и здравни продукти /

                        Federaal Agentschap voor geneesmiddelen en gezondheidsproducten/ Agence fédérale des médicaments et produits de santé

                        Вж. органа за лекарствените продукти за хуманна употреба

                        България

                        Изпълнителна агенция по лекарствата

                        ИЗПЪЛНИТЕЛНА АГЕНЦИЯ ПО ЛЕКАРСТВАТА

                        Bulgarian Food Safety Agency/

                        Българска агенция по безопасност на храните

                        Чехия

                        Държавен институт за контрол на лекарствата /

                        Státní ústav pro kontrolu léčiv (SÚKL)

                        Институт за държавен контрол на ветеринарните биологични продукти и лекарства /

                        Ústav pro státní kontrolu veterinárních biopreparátů a léčiv (ÚSKVBL)

                        Дания

                        Датска агенция по лекарствата /

                        Laegemiddelstyrelsen

                        Вж. органа за лекарствените продукти за хуманна употреба

                        Германия

                        Федерален институт за лекарства и медицински изделия /

                        Bundesinstitut für Arzneimittel und Medizinprodukte (BfArM)

                        Институт „Paul-Ehrlich“ (PEI), Федерален институт за ваксините и биологичните лекарствени продукти / Paul-Ehrlich-Institut (PEI) Bundesinstitut für Impfstoffe und biomedizinische Arzneimittel

                        Федерално министерство на здравеопазването / Bundesministerium für Gesundheit (BMG)/Zentralstelle der Länder für Gesundheitsschutz bei Arzneimitteln und Medizinprodukten (ZLG)
                           97

                        Федерална агенция за защита на потребителите и безопасност на храните /

                        Bundesamt für Verbraucherschutz und Lebensmittelsicherheit (BVL)

                        Федерално министерство на земеделието и храните / Bundesministerium für Ernährung und Landwirtschaft

                        Естония

                        Държавна агенция по лекарствата/

                        Ravimiamet

                        Вж. органа за лекарствените продукти за хуманна употреба

                        Ирландия

                        Гърция

                        Регулаторен орган за здравни продукти (HPRA)

                        Национална организация по лекарствата /

                        Ethnikos Organismos Farmakon (EOF) - (ΕΘΝIΚΟΣ ΟΡΓΑΝIΣΜΟΣ ΦΑΡΜΑΚΩΝ))

                        Вж. органа за лекарствените продукти за хуманна употреба

                        Вж. органа за лекарствените продукти за хуманна употреба

                        Испания

                        Испанска агенция по лекарствата и медицинските изделия /

                        Agencia Española de Medicamentos y Productos

                        Sanitarios
                           98

                        Вж. органа за лекарствените продукти за хуманна употреба

                        Франция

                        Френска национална агенция по безопасност на лекарствата и здравните продукти / Agence nationale de sécurité du médicament et des produits de santé (ANSM)

                        Френска агенция за безопасност на храните, околната среда и здравето на работното място - Национална агенция за ветеринарномедицински продукти /

                        Agence Nationale de Sécurité Sanitaire de l’alimentation, de l’environnement et du travail-Agence Nationale du Médicament Vétérinaire (Anses-ANMV)

                        Хърватия

                        Агенция за лекарствените продукти и медицинските изделия /

                        Agencija za lijekove i medicinske proizvode (HALMED)

                        Министерство на селското стопанство, Дирекция по ветеринарно дело и безопасност на храните

                        Ministarstvo Poljoprivrede, Uprava za veterinarstvo i sigurnost hrane

                        Италия

                        Италианска агенция по лекарствата / Agenzia Italiana del Farmaco

                        Главна дирекция „Здраве на животните и ветеринарномедицински продукти“

                        Ministero della Salute, Direzione Generale della Sanità Animale e dei Farmaci Veterinari

                        Кипър

                        Латвия

                        Министерство на здравеопазването — Фармацевтични услуги

                        Φαρμακευτικές Υπηρεσίες, Υπουργείο Υγείας

                        Държавна агенция по лекарствата /

                        Zāļu valsts aģentūra

                        Министерство на земеделието, развитието на селските райони и околната среда —

                        Ветеринарни услуги /

                        Κτηνιατρικές Υπηρεσίες- Υπουργείο Γεωργίας, Αγροτικής Ανάπτυξης και Περιβάλλοντος

                        Отдел „Оценяване и регистрация“ към Службата по храните и ветеринарните въпроси / Pārtikas un veterinārā dienesta Novērtēšanas un reģistrācijas departaments

                        Литва

                        Държавна агенция за контрол върху лекарствата /

                        Valstybinė vaistų kontrolės tarnyba

                        Държавна служба по храните и ветеринарните въпроси /

                        Valstybinės maisto ir veterinarijos tarnyba

                        Люксембург

                        Minìstere de la Santé, Division de la Pharmacie et

                        des Médicaments (Министерство на здравеопазването, отдел „Фармацевтични продукти и лекарства“)

                        Вж. органа за лекарствените продукти за хуманна употреба

                        Унгария

                        Малта

                        Országos Gyógyszerészeti és Élelmezés-egészségügyi Intézet / Национален институт по фармация и хранене

                        Регулаторен орган по лекарствата

                        Национална служба за безопасност на хранителната верига, Дирекция по ветеринарни лекарствени продукти / Nemzeti Élelmiszerlánc-biztonsági Hivatal,

                        Állatgyógyászati Termékek Igazgatósága (ÁTI)

                        Отдел „Ветеринарномедицински продукти“ на Националната ветеринарна лаборатория (НВЛ) в рамките на

                        дирекция „Здравеопазване и хуманно отношение към животните“ (AHWD)

                        Нидерландия

                        Инспекторат по въпросите на здравеопазването и младежта / Inspectie Gezondheidszorg en Youth (IGJ)

                        Комисия за оценка на лекарствените продукти /

                        Bureau Diergeneesmiddelen, College ter Beoordeling van Geneesmiddelen (CBG)

                        Австрия

                        Полша

                        Австрийска агенция за здраве и безопасност на храните /

                        Österreichische Agentur für Gesundheit und Ernährungssicherheit GmbH

                        Главна фармацевтична инспекция /

                        Główny Inspektorat Farmaceutyczny (GIF) /

                        Вж. органа за лекарствените продукти за хуманна употреба

                        Вж. органа за лекарствените продукти за хуманна употреба

                        Португалия

                        Национален орган по лекарствата и здравните продукти /

                        INFARMED, I.P

                        Autoridade Nacional do Medicamento e Produtos de Saúde, I.P

                        Генерална дирекция по храните и ветеринарните въпроси / DGAV - Direção Geral de Alimentação e Veterinária (PT)

                        Румъния

                        Национална агенция по лекарствата и медицинските изделия /

                        Agenţia Naţională a Medicamentului şi a Dispozitivelor Medicale

                        Национален орган по санитарно-ветеринарни въпроси и безопасност на храните / Autoritatea Na-ională Sanitară Veterinară spentru Siguranrea Alimentelor

                        Словения

                        Агенция за лекарствените продукти и медицинските изделия

                        на Република Словения /

                        Javna agencija Republike Slovenije za zdravila in medicinske pripomočke (JAZMP)

                        Вж. органа за лекарствените продукти за хуманна употреба

                         Словакия

                        Държавен институт за контрол на лекарствата /

                        Štátny ústav pre kontrolu liečiv (ŠÚKL)

                        Институт за държавен контрол на биологичните продукти с ветеринарна употреба и

                        лекарствата /

                        Ústav štátnej kontroly veterinárnych biopreparátov a liečiv (USKVBL)

                        Финландия

                        Швеция

                        Финландска агенция по лекарствата /

                        Lääkealan turvallisuus- ja kehittämiskeskus (FIMEA)

                        Агенция за лекарствените продукти / Läkemedelsverket

                        Вж. органа за лекарствените продукти за хуманна употреба

                        Вж. органа за лекарствените продукти за хуманна употреба

               2)Обединено кралство

               Агенция за контрол на лекарствата и здравните продукти

               Дирекция „Ветеринарна медицина“

               ДОПЪЛНЕНИЕ Б — Списък на приложимите законови и подзаконови актове и технически насоки, свързани с добрата производствена практика

               1)
                     За Европейския съюз:

               Директива № 2001/83/ЕО на Европейския парламент и на Съвета от 6 ноември 2001 г. за утвърждаване на кодекс на Общността относно лекарствени продукти за хуманна употреба
                  99
               ;

               Директива № 2001/82/ЕО на Европейския парламент и на Съвета от 6 ноември 2001 г. относно кодекса на Общността за ветеринарните лекарствени продукти
                  100
               ;

               Директива 2001/20/ЕО на Европейския парламент и на Съвета от 4 април 2001 г. относно сближаване на законовите, подзаконовите и административните разпоредби на държавите членки относно прилагането на добрата клинична практика при провеждането на клинични изпитвания на лекарствени продукти за хуманна употреба
                  101
               ;

               Регламент (ЕС) № 536/2014 от 16 април 2014 г. относно клиничните изпитвания на лекарствени продукти за хуманна употреба, и за отмяна на Директива 2001/20/ЕО
                  102
               ;

               Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата
                  103
               ;

               Регламент (ЕО) № 1394/2007 на Европейския парламент и на Съвета от 13 ноември 2007 г. относно лекарствените продукти за модерна терапия и за изменение на Директива 2001/83/ЕО и на Регламент (ЕО) № 726/2004
                  104
               ;

               Директива 2003/94/ЕО на Комисията от 8 октомври 2003 г. относно установяване на принципи и насоки за добра производствена практика по отношение на лекарствените продукти за хуманна употреба и изпитваните лекарствени продукти за хуманна употреба
                  105
               ;

               Директива 91/412/ЕИО на Комисията от 23 юли 1991 г. за определяне на принципите и насоките за добра производствена практика при ветеринарномедицинските продукти
                  106
               ;

               Директива (ЕС) 2017/1572 на Комисията от 15 септември 2017 г. за допълване на Директива № 2001/83/ЕО на Европейския парламент и на Съвета по отношение на принципите и насоките за добра производствена практика при лекарствените продукти за хуманна употреба
                  107
               ;

               Делегиран регламент (ЕС) № 1252/2014 на Комисията от 28 май 2014 г. на Европейския парламент и на Съвета по отношение на принципите и насоките за добра производствена практика за активни вещества за лекарствени продукти за хуманна употреба
                  108
               ;

               Делегиран регламент (ЕС) 2017/1569 на Комисията от 23 май 2017 г. за допълване на Регламент (ЕС) № 536/2014 на Европейския парламент и на Съвета чрез определяне на принципи и насоки за добра производствена практика при изпитвани лекарствени продукти за хуманна употреба и на разпоредби за провеждане на инспекции
                  109
               ;

               Настоящата версия на Ръководството за добра производствена практика, съдържаща се в том IV от Правилата относно лекарствените продукти в Европейския съюз, и сборникът с общностните процедури за инспекции и обмен на информация.

               2)
                     За Обединеното кралство:

               Правилник за лекарствените продукти за хуманна употреба от 2012 г. (SI 2012/1916)

               Правилник за лекарствените продукти за хуманна употреба (клинични изпитвания) от 2004 г. (SI 2004/1031)

               Наредба за ветеринарномедицинските продукти от 2013 г. (SI 2013/2033)

               Регламенти за добра производствена практика, изготвени съгласно Регламент Б17, и насоки за добра производствена практика, публикувани съгласно Регламент С17 от Правилника относно лекарствените продукти за хуманна употреба от 2012 г.

               Принципите и насоките за добра производствена практика, приложими за целите на списък 2 към Наредбата за ветеринарномедицинските продукти от 2013 г.

               ДОПЪЛНЕНИЕ В — ОБХВАНАТИ ПРОДУКТИ

               Лекарствени продукти за хуманна и ветеринарна употреба:

               -предлагани на пазара лекарствени продукти за хуманна или ветеринарна употреба, включително предлагани на пазара биологични и имунологични продукти за хуманна и ветеринарна употреба,

               -лекарствени продукти за модерна терапия,

               -активни фармацевтични съставки за хуманна или ветеринарна употреба,

               -изпитвани лекарствени продукти.

               ПРИЛОЖЕНИЕ TBT-3: ХИМИКАЛИ

               Член 1: Определения

               За целите на настоящото приложение:

               (a)„компетентни органи“ означава:

               (I)в случая на Съюза: Европейската комисия;

               (II)За Обединеното кралство: правителството на Обединеното кралство.

               (b)„UN GHS“ означава Глобална хармонизирана система на ООН за класифициране и етикетиране на химикали.

               Член 2: Обхват

               Настоящото приложение се прилага по отношение на търговията, регулирането, вноса и износа на химикали между Съюза и Обединеното кралство по отношение на тяхната регистрация, оценка, разрешаване, ограничаване, одобрение, класифициране, етикетиране и опаковане.

               Член 3: Цели

               1.
                     Целите на настоящата глава са, както следва:

                  а)
                     да се улесни търговията с химикали и сродни на тях продукти между страните;

                  б)
                     да се гарантират високи равнища на защита на околната среда и здравето на хората и животните; както и

                  в)
                     да се предвиди сътрудничество между отговорните органи на Съюза и Обединеното кралство.

               2.
                     Страните признават, че ангажиментите, поети съгласно настоящото приложение, не възпрепятстват никоя от тях да определя свои собствени приоритети по отношение на нормативната уредба за химикалите, включително да определя свои собствени нива на защита по отношение на околната среда, здравето на хората и животните.

               Член 4: Съответни международни организации и органи

               Страните признават, че международните организации и органи, по-специално ОИСР и Експертният подкомитет на ООН за Глобалната хармонизирана система за класифициране и етикетиране на химикали (SCEGHS) на Икономическия и социален съвет на ООН (ECOSOC), са от значение за разработването на научни и технически насоки по отношение на химикалите.

               Член 5: Участие в съответните международни организации и органи и развитие на нормативната уредба

               1.
                     Страните активно допринасят за разработването на научните или техническите насоки, посочени в член 4, по отношение на оценката на опасностите и рисковете от химикали и форматите за документиране на резултатите от тези оценки.

               2.
                     Всяка страна прилага всички насоки, издадени от международните организации и органи, посочени в член 4, освен ако тези насоки биха били неефективни или неподходящи за постигането на легитимните цели на тази страна.

               Член 6: Класифициране и етикетиране на химикали

               1.
                     Всяка страна прилага GHS на ООН толкова всеобхватно, колкото счита за осъществимо в рамките на своята съответна система, включително за химикали, които не попадат в обхвата на настоящото приложение, освен когато има конкретни причини за прилагане на различна система за етикетиране на определени химични продукти в тяхното крайно състояние, предназначени за крайния потребител. Всяка от страните периодично актуализира прилагането си въз основа на редовно издаваните преразглеждания на GHS на ООН.

               2.
                     Когато отговорният орган на една от страните възнамерява да класифицира отделни вещества в съответствие със своите съответни правила и процедури, той предоставя на отговорния орган на другата страна възможността да изрази становището си в съответствие с тези правила и процедури в рамките на приложимите срокове.

               3.
                     Всяка страна публикува информация за своите процедури, свързани с класификацията на публично достъпните вещества, в съответствие със съответните си правила и процедури. Всяка от страните полага усилия да отговори на коментарите, получени от другата страна съгласно параграф 2.

               4.
                     Никоя от разпоредбите на настоящия член не задължава която и да е от страните да постигне какъвто и да е конкретен резултат по отношение на прилагането на GHS на ООН на своята територия или по отношение на класифицирането на дадено вещество, или да ускори, спре или забави съответните си процедури и процеси на вземане на решения.

               Член 7: Сътрудничество

               1.
                     Страните признават, че доброволното сътрудничество в областта на нормативната уредба за химикалите може да улесни търговията по начини, които са от полза за потребителите, предприятията и околната среда и които допринасят за повишаване на защитата на здравето на хората и животните.

               2.
                     Страните се ангажират да улеснят обмена на неповерителна информация между своите компетентни органи, включително чрез сътрудничество в областта на електронните формати и инструментите, използвани за съхраняване на данни.

               3.
                     Страните си сътрудничат, когато е целесъобразно, за укрепване, развитие и насърчаване на приемането и прилагането на международно признати научни или технически насоки, включително, когато е възможно, чрез представяне на съвместни инициативи, предложения и подходи в съответните международни организации и органи, по-специално посочените в член 4.

               4.
                     Страните си сътрудничат, ако и двете страни счетат това за полезно, по отношение на разпространението на данни, свързани с безопасността на химикалите, и предоставят тази информация на обществеността с цел да се гарантира лесен достъп и разбираемост на тази информация за различните целеви групи.  По искане на една от страните другата страна предоставя наличната неповерителна информация относно безопасността на химикалите на отправилата искането страна.

               5.
                     Ако една от страните поиска това и другата страна даде съгласието си, страните започват консултации по научна информация и данни в контекста на нови и нововъзникващи въпроси, свързани с опасностите или рисковете, свързани с химикалите, за човешкото здраве или околната среда, с цел да се създаде общ набор от знания и, ако е възможно, и доколкото е възможно, да се насърчи общото разбиране на научните данни, свързани с тези въпроси.

               Член 8: Обмен на информация

               -Страните си сътрудничат и обменят информация по всички въпроси, свързани с прилагането на настоящото приложение, в рамките на Специализирания търговски комитет по техническите пречки пред търговията.

               ПРИЛОЖЕНИЕ TBT-4: БИОЛОГИЧНИ ПРОДУКТИ

               Член 1: Цел и обхват

               1.
                     Целта на настоящото приложение е да се определят разпоредбите и процедурите за насърчаване на търговията с биологични продукти в съответствие с принципите на недискриминация и реципрочност, чрез признаване от страните на еквивалентността на съответното им законодателство.

               2.
                     Настоящото приложение се прилага за биологичните продукти, изброени в допълнения А и Б, които съответстват на законовите и подзаконовите актове, изброени в допълнение В или Г. Съветът за партньорство има правомощието да изменя допълнения А, Б, В и Г.

               Член 2: Определения

               За целите на настоящото приложение:

               „компетентен орган“ означава официална агенция, която е компетентна по отношение на законовите и подзаконовите актове, изброени в допълнение В или Г, и отговаря за прилагането на настоящото приложение;

               „надзорен орган“ означава орган, на който компетентният орган е предоставил изцяло или частично своята компетентност за инспекции и сертификация в областта на биологичното производство в съответствие със законовите и подзаконовите актове, изброени в допълнение В или Г;

               „контролен орган“ означава субект, признат от компетентния орган да извършва инспекции и сертификация в областта на биологичното производство в съответствие със законовите и подзаконовите актове, изброени в допълнение В или Г; както и

               „еквивалентност“ означава способността на различните законови и подзаконови актове и изисквания, както и на системите за инспекция и сертификация, да постигат едни и същи цели.

               Член 3: Признаване на еквивалентност

               1. По отношение на продуктите, изброени в допълнение А, Съюзът признава законовите и подзаконовите разпоредби на Обединеното кралство, изброени в допълнение В, за еквивалентни на законовите и подзаконовите актове на Съюза, изброени в допълнение Г.

               2.
                     По отношение на продуктите, изброени в допълнение Б, Обединеното кралство признава законовите и подзаконовите актове на Съюза, изброени в допълнение Г, за еквивалентни на законовите и подзаконовите разпоредби на Обединеното кралство, изброени в допълнение В.

               3.
                     С оглед на датата на прилагане 1 януари 2022 г. на Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета, признаването на еквивалентността, посочено в параграфи 1 и 2, се преразглежда от всяка от страните до 31 декември 2023 г. Ако в резултат на тази повторна оценка еквивалентността не бъде потвърдена от някоя от страните, признаването на еквивалентността се спира.

               4.
                     Без да се засяга параграф 3, в случай на изменение, отмяна или замяна на законовите и подзаконовите актове, изброени в допълнение В или Г, новите правила се считат за еквивалентни на правилата на другата страна, освен ако някоя от страните възрази в съответствие с процедурата, определена в параграфи 5 и 6.

               5.
                     Ако след получаване на допълнителна информация от другата страна, която е поискала, някоя от страните прецени, че законовите, подзаконовите или административните процедури или практики на другата страна вече не отговарят на изискванията за еквивалентност, тази страна отправя мотивирано искане до другата страна за изменение на съответните законови, подзаконови или административни процедури или практики и предоставя на другата страна подходящ срок, който не може да бъде по-кратък от три месеца, за да осигури еквивалентност.

               6.
                     Ако след изтичането на срока по параграф 5 съответната страна продължава да счита, че изискванията за еквивалентност не са изпълнени, тя може да вземе решение едностранно да спре признаването на еквивалентността на съответните законови и подзаконови актове, изброени в допълнение В или Г, по отношение на съответните биологични продукти, изброени в допълнение А или Б.

               7.
                     Решение за едностранно спиране на признаването на еквивалентността на законовите и подзаконовите актове, изброени в допълнение В или Г, по отношение на съответните биологични продукти, изброени в допълнение А или Б, също може да бъде взето след изтичане на тримесечен срок на предизвестие, когато някоя от страните не е предоставила информацията, изисквана съгласно член 6, или не е съгласна с партньорска проверка съгласно член 7.

               8.
                     Когато признаването на еквивалентността е спряно в съответствие с настоящия член, по искане на една от тях страните обсъждат въпроса в рамките на работната група по продуктите на биологичното земеделие и полагат всички усилия да обмислят възможни мерки, които биха позволили възстановяване на признаването на еквивалентността.

               9.
                     По отношение на продуктите, които не са изброени в допълнение А или Б, еквивалентността се обсъжда от работната група по продуктите на биологичното земеделие по искане на някоя от страните.

               Член 4: Внос и пускане на пазара

               1.
                     Съюзът приема вноса на своя територия на продуктите, изброени в допълнение А, и пускането на пазара на тези продукти като биологични продукти, при условие че тези продукти отговарят на законовите и подзаконовите разпоредби на Обединеното кралство, изброени в допълнение В, и са придружени от сертификат за инспекция, издаден от контролен орган, признат от Обединеното кралство и посочен на Съюза, както е указано в параграф 3.

               2.
                     Обединеното кралство приема вноса на своя територия на продуктите, изброени в допълнение Б, и пускането на пазара на тези продукти като биологични продукти, при условие че тези продукти отговарят на законовите и подзаконовите актове на Съюза, изброени в допълнение Г, и са придружени от сертификат за инспекция, издаден от контролен орган, признат от Съюза и посочен на Обединеното кралство, както е указано в параграф 3.

               3.
                     Всяка от страните признава контролните или надзорните органи, посочени от другата страна като отговорни за извършването на съответните проверки по отношение на биологичните продукти, обхванати от признаването на еквивалентност, както е посочено в член 3, и за издаването на сертификата за инспекция, посочен в параграфи 1 и 2 от настоящия член, с оглед на техния внос и пускане на пазара на територията на другата страна.

               4.
                     Страната вносител, в сътрудничество с другата страна, определя кодови номера на всеки съответен надзорен и контролен орган, посочен от другата страна.

               Член 5: Етикетиране

               1.
                     Продуктите, внасяни на територията на една от страните в съответствие с настоящото приложение, отговарят на изискванията за етикетиране, определени в законовите и подзаконовите актове на страната вносител, изброени в допълнения В и Г. Тези продукти могат да носят логото на Съюза за биологични продукти, всяко лого на Обединеното кралство за биологични продукти или и двата логотипа, както е посочено в съответните законови и подзаконови актове, при условие че тези продукти отговарят на изискванията за етикетиране за съответното лого или за двата логотипа.

               2.
                     Страните се задължават да избягват всякаква злоупотреба с термините, отнасящи се до биологичното производство, във връзка с биологични продукти, които са обхванати от признаването на еквивалентност съгласно настоящото приложение.

               3.
                     Страните се задължават да защитават логото на Съюза за биологични продукти и всяко лого на Обединеното кралство за биологични продукти, определени в съответните законови и подзаконови актове, срещу злоупотреби или имитации. Страните гарантират, че логото на Съюза за биологични продукти и всяко лого на Обединеното кралство за биологични продукти се използват само за етикетиране, реклама или търговски документи на биологични продукти, които са в съответствие със законовите и подзаконовите актове, изброени в допълнения В и Г.

               Член 6: Обмен на информация

               1.
                     Страните обменят цялата необходима информация по отношение на изпълнението и прилагането на настоящото приложение. По-специално, до 31 март на втората година след влизането в сила на настоящото споразумение и до 31 март на всяка следваща година всяка страна изпраща на другата:

                  а)
                     доклад, който съдържа информация относно видовете и количествата биологични продукти, изнасяни съгласно настоящото приложение, обхващащ периода от януари до декември на предходната година;

                  б)
                     доклад за дейностите по наблюдение и надзор, извършени от нейните компетентни органи, получените резултати и предприетите корективни мерки, обхващащ периода от януари до декември на предходната година; както и

                  в)
                     подробности за констатирани нередности и нарушения на законовите и подзаконовите разпоредби, изброени в допълнение В или Г, според случая.

               2.
                     Всяка страна своевременно уведомява другата страна за:

                  а)
                     всяка актуализация на списъка на своите компетентни, контролни и надзорни органи, включително съответните данни за връзка (по-специално адреса и интернет адреса);

                  б)
                     всяка промяна или отмяна, която възнамерява да направи по отношение на законовите или подзаконовите актове, изброени в допълнение В или допълнение Г, всички предложения за нови законови или подзаконови актове или всякакви предложени промени в административните процедури и практики, свързани с биологичните продукти, обхванати от настоящото приложение; както и

                  в)
                     всяка промяна или отмяна, която е приела по отношение на законовите или подзаконовите актове, изброени в допълнение В или допълнение Г, всяко ново законодателство или съответни промени в административните процедури и практики, свързани с биологичните продукти, обхванати от настоящото приложение.

               Член 7: Партньорски проверки

               1.
                     След предизвестие от най-малко шест месеца всяка страна разрешава на длъжностни лица или експерти, определени от другата страна, да извършват партньорски проверки на нейна територия, за да се уверят, че съответните контролни и надзорни органи извършват проверките, необходими за прилагането на настоящото приложение.

               2.
                     Всяка страна си сътрудничи с другата страна и я подпомага, доколкото това е позволено от приложимото законодателство, при извършването на партньорските проверки, посочени в параграф 1, които могат да включват посещения в офисите на съответните контролни и надзорни органи, преработвателни съоръжения и сертифицирани оператори.

               Член 8: Работна група по продуктите на биологичното земеделие

               1.
                     Работната група по продуктите на биологичното земеделие ще помага на Специализирания търговски комитет по техническите пречки пред търговията в мониторинга и прегледа на изпълнението и гарантирането на правилното функциониране на настоящото приложение.

               2.
                     Функциите на Работната група по биологични продукти са следните:

                  а)
                     обсъждане на всеки въпрос, произтичащ от настоящото приложение, по искане на някоя от страните, включително евентуалната необходимост от изменения на настоящото приложение или на някое от неговите допълнения;

                  б)
                     улесняване на сътрудничеството по отношение на законовите, подзаконовите актове, стандартите и процедурите, отнасящи се до биологичните продукти, обхванати от настоящото приложение, включително дискусии по всякакви технически или регулаторни въпроси, свързани с правилата и системите за контрол; и

                  в)
                     провеждане на технически обсъждания в съответствие с член TBT.10 [Технически обсъждания] от настоящото споразумение по въпроси, попадащи в обхвата на настоящото приложение.

               ДОПЪЛНЕНИЕ А

               БИОЛОГИЧНИ ПРОДУКТИ ОТ ОБЕДИНЕНОТО КРАЛСТВО, ЗА КОИТО СЪЮЗЪТ ПРИЗНАВА ЕКВИВАЛЕНТНОСТ

                        Описание

                        Коментари

                        Непреработени растителни продукти

                        Живи животни или непреработени животински продукти

                        Включва мед

                        Продукти от аквакултури и водорасли

                        Преработени селскостопански продукти, предназначени за храна

                        Преработени селскостопански продукти, предназначени за фураж

                        Семена и посадъчен материал

               Биологичните продукти, изброени в настоящото допълнение, са непреработени селскостопански продукти или продукти от аквакултури, произведени в Обединеното кралство, или преработени селскостопански продукти, предназначени за храна или фураж, които са преработени в Обединеното кралство със съставки, които са отгледани в Обединеното кралство или са внесени в Обединеното кралство в съответствие със законовите и подзаконовите разпоредби на Обединеното кралство.

               ДОПЪЛНЕНИЕ Б

               БИОЛОГИЧНИ ПРОДУКТИ ОТ СЪЮЗА, ЗА КОИТО ОБЕДИНЕНОТО КРАЛСТВО ПРИЗНАВА ЕКВИВАЛЕНТНОСТ

                        Описание

                        Коментари

                        Непреработени растителни продукти

                        Живи животни или непреработени животински продукти

                        Включва мед

                        Продукти от аквакултури и водорасли

                        Преработени селскостопански продукти, предназначени за храна

                        Преработени селскостопански продукти, предназначени за фураж

                        Семена и посадъчен материал

               Биологичните продукти, изброени в настоящото допълнение, са непреработени селскостопански продукти или продукти от аквакултури, произведени в Съюза, или преработени селскостопански продукти, предназначени за храна или фураж, които са преработени в Съюза със съставки, които са отгледани в Съюза или са внесени в Съюза в съответствие със законовите и подзаконовите разпоредби на Съюза.

               ДОПЪЛНЕНИЕ В

               ЗАКОНОВИ И ПОДЗАКОНОВИ АКТОВЕ ОТНОСНО БИОЛОГИЧНИТЕ ПРОДУКТИ, ПРИЛОЖИМИ В ОБЕДИНЕНОТО КРАЛСТВО
                  110

               Следните законови и подзаконови актове, приложими в Обединеното кралство:

               1.Запазен РЕГЛАМЕНТ (ЕО) № 834/2007

               2.Запазен РЕГЛАМЕНТ (ЕО) № 889/2008

               3.Запазен РЕГЛАМЕНТ (ЕО) № 1235/2008

               4.Регламенти относно биологичните продукти от 2009 г.

               ДОПЪЛНЕНИЕ Г

               ЗАКОНОВИ И ПОДЗАКОНОВИ АКТОВЕ ОТНОСНО БИОЛОГИЧНИТЕ ПРОДУКТИ, ПРИЛОЖИМИ В СЪЮЗА

               Следните законови и подзаконови актове, приложими в Съюза:

               1.Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91
                  111

               2.Регламент (ЕО) № 889/2008 на Комисията от 5 септември 2008 г. за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола
                  112

               3.Регламент (ЕО) № 1235/2008 на Комисията от 8 декември 2008 г. за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
                  113

               ПРИЛОЖЕНИЕ-TBT-5: ТЪРГОВИЯ С ВИНО

               Член 1: Приложно поле и определения

               1.Настоящото приложение се прилага за вина, класирани в позиция 22.04 от Хармонизираната система.

               2.За целите на настоящото приложение „вино, произведено в“ означава прясно грозде, гроздова мъст и частично ферментирала гроздова мъст, които са били преработени във вино или добавени към вино на територията на страната износител.

               Член 2: Определения на продуктите, енологични практики и процеси

               1.Енологичните практики за вино, препоръчани и публикувани от Международната организация по лозата и виното (OIV), се считат за съответни международни стандарти за целите на настоящото приложение.

               2.Всяка от страните разрешава вноса и продажбата за консумация на вино, произведено в другата страна, ако това вино е произведено в съответствие с:

               (a)определения на продукти, разрешени във всяка от страните съгласно законовите и подзаконовите актове, посочени в допълнение А;

               (b)енологичните практики , установени във всяка от страните съгласно законовите и подзаконовите актове, посочени в допълнение А, които са в съответствие със съответните стандарти на OIV; и

               (c) енологичните практики и ограничения, установени във всяка от страните, които не са в съответствие със съответните стандарти на OIV, изброени в допълнение Б.

               3.Съветът за партньорство има правомощието да изменя допълненията, посочени в параграф 2.

               Член 3: Изисквания за сертифициране при внос на съответните територии на страните

               1.За вино, произведено в една от страните и пуснато на пазара в другата страна, документацията и сертифицирането, които могат да се изискват от всяка от страните, се ограничават до сертификат, както е посочено в допълнение В, удостоверен в съответствие със законовите и подзаконовите актове на страната износител.

               2.Сертификатът, изискван съгласно параграф 1, може да бъде под формата на електронен документ. Всяка от страните предоставя достъп до електронния документ или до данните, необходими за неговото установяване, при поискване от компетентните органи на другата страна, където стоките ще бъдат допуснати за свободно обращение. Ако няма достъп до съответните електронни системи, необходимите данни могат да бъдат поискани и под формата на документ на хартиен носител.

               3.Съветът за партньорство има правомощието да изменя допълнение В.

               4.Методите за анализ, признати като референтни от OIV и публикувани от OIV, са референтните методи за определяне на аналитичния състав на виното в контекста на операциите по контрол.

               Член 4: Хранителна информация и кодове на партидите

               1.Освен ако в настоящия член не е посочено друго, етикетирането на вино, внесено и предлагано на пазара съгласно настоящото споразумение, се извършва в съответствие със законовите и подзаконовите актове, които се прилагат на територията на страната вносител.

               2.
                     Никоя от страните не може да изисква върху съда, етикета или опаковката на виното да фигурира която и да е от следните дати или техен еквивалент:

               (a)дата на пакетиране;

               (b)дата на бутилиране;

               (c)дата на производство или изработване;

               (d)срок на годност (date of expiration), срок на употреба (use by date), срок на употреба или консумация (use or consume by date), срок на изтичане на годността (expire by date);

               (e)срок на минимална трайност, срок „най-добър до“, срок „най-добро качество до“; или

               (f)срок „за продажба до“.

               Чрез дерогация от буква д), първа алинея, всяка от страните може да изиска посочването на дата на минимална трайност върху продукти, които поради добавянето на нетрайни съставки биха могли да имат по-кратък срок на минимална трайност, отколкото обикновено се очаква от потребителя.

               3.Всяка от страните гарантира, че на етикета на опакованите продукти е посочен код, който позволява идентифицирането на партидата, към която принадлежи продуктът, в съответствие със законодателството на страната износител на опакования продукт. Кодът на партидата трябва да бъде лесно видим, ясно четлив и незаличим. Никоя от страните не разрешава пускането на пазара на опаковани продукти, които не отговарят на изискванията, определени в настоящия параграф.

               4.Всяка от страните позволява задължителната информация — включително превод или посочване на броя стандартни напитки или алкохолни единици, когато това се изисква, да се поставя на допълнителен етикет, прикрепен към съда за вино. Допълнителни етикети могат да се поставят върху съда за вино след вноса, но преди продуктът да бъде пуснат на пазара на територията на страната, при условие че задължителната информация е показана изцяло и точно.

               5.Страната вносител не изисква на етикета да се поставят алергени, които са били използвани при производството на вино, но не присъстват в крайния продукт.

               Член 5: Преходни мерки

               Вино, което към датата на влизане в сила на настоящото споразумение е било произведено, описано и етикетирано в съответствие със законовите и подзаконовите актове на една от страните, но по начин, който не съответства на настоящото приложение, може да продължи да бъде етикетирано и пускано на пазара, както следва:

               а)
                     от търговци на едро или производители за период от две години от влизането в сила на настоящото споразумение; и

               б)
                     от търговци на дребно до изчерпване на запасите.

               Член 6: Обмен на информация

               Страните си сътрудничат и обменят информация по всички въпроси, свързани с прилагането на настоящото приложение, в рамките на Специализирания комитет по техническите пречки пред търговията.

               Член 7: Преглед

               Не по-късно от три години след влизането в сила на настоящото споразумение страните обмислят по-нататъшни стъпки за улесняване на търговията с вино между страните.

               ДОПЪЛНЕНИЕ А — ЗАКОНОВИ И ПОДЗАКОНОВИ АКТОВЕ НА СТРАНИТЕ

               Законови и подзаконови актове на Обединеното кралство
                  114

               Законови и подзаконови актове, посочени в член 2, параграф 2, относно:

               a)определения на продуктите:

               (I)Запазен Регламент (ЕС) № 1308/2013, по-специално правилата за производство в лозаро-винарския сектор, в съответствие с членове 75, 81 и 91, част IV от приложение II и част II от приложение VII към посочения регламент и правилата за неговото прилагане, включително последващите изменения;

               (II)Запазен Делегиран регламент (ЕС) 2019/33 на Комисията, по-специално членове 47, 52—54 и приложения III, V и VI към посочения регламент, включително последващите изменения;

               (III)Запазен Регламент (ЕС) № 1169/2011 и правилата за неговото прилагане, включително последващите изменения;

               b)енологични практики и ограничения:

               (I)Запазен Регламент (ЕС) № 1308/2013, по-специално енологичните практики и ограничения в съответствие с членове 80 и 83 и приложение VIII към посочения регламент и правилата за неговото прилагане, включително последващите изменения;

               (II)Запазен Делегиран регламент (ЕС) 2019/934 на Комисията, включително последващите изменения.

               Законови и подзаконови актове на Съюза:

                Законови и подзаконови актове, посочени в член 2, параграф 2, относно:

               a)определения на продуктите:

               (I)Регламент (ЕС) № 1308/2013 на Европейския парламент и на Съвета
                  115
               , по-специално правилата за производство в лозаро-винарския сектор, в съответствие с членове 75, 81 и 91, част IV от приложение II и част II от приложение VII към посочения регламент и правилата за неговото прилагане, включително последващите изменения;

               (II)Делегиран регламент (ЕС) 2019/33 на Комисията
                  116
               , по-специално членове 47, 52—54 и приложения III, V и VI към посочения регламент, включително последващите изменения;

               (III)Регламент (ЕС) № 1169/2011 на Европейския парламент и на Съвета
                  117
               , включително последващите изменения.

               a)енологични практики и ограничения:

               (I)Регламент (ЕС) № 1308/2013, по-специално енологичните практики и ограничения в съответствие с членове 80 и 83 и приложение VIII към посочения регламент и правилата за неговото прилагане, включително последващите изменения;

               (II)Делегиран регламент (ЕС) 2019/934 на Комисията
                  118
               , включително последващите изменения.

               ДОПЪЛНЕНИЕ Б — ДОПЪЛНИТЕЛНИ ЕНОЛОГИЧНИ ПРАКТИКИ И ОГРАНИЧЕНИЯ, ПРИЕТИ СЪВМЕСТНО ОТ СТРАНИТЕ

               1)
                     Концентрирана гроздова мъст, ректифицирана концентрирана гроздова мъст и захароза могат да се използват за обогатяване и подслаждане при специфичните и ограничени условия, определени в част I от приложение VIII към Регламент (ЕС) № 1308/2013 и в част I от приложение VIII към Регламент (ЕС) № 1308/2013, при условие че се изключи употребата на тези продукти във възстановена форма във вина, обхванати от настоящото споразумение.

               2)
                     Добавянето на вода при винопроизводството не се допуска, освен когато това се налага поради специфична техническа необходимост.

               3)
                     Прясна утайка може да се използва при специфичните и ограничени условия, посочени в част А, таблица 2, ред 11.2 от приложение I към Делегиран регламент (ЕС) 2019/934 на Комисията и в ред 11.2 от таблица 2 в част А от приложение I към запазения Делегиран регламент (ЕС) 2019/934 на Комисията.

               ДОПЪЛНЕНИЕ В — ОБРАЗЕЦ НА СЕРТИФИКАТ ЗА ВИНА, ВНЕСЕНИ ОТ [ЕВРОПЕЙСКИЯ СЪЮЗ/ОБЕДИНЕНОТО КРАЛСТВО] В [ОБЕДИНЕНОТО КРАЛСТВО/ЕВРОПЕЙСКИЯ СЪЮЗ] (1)

                        1. Износител (име и адрес)

                        2. Сериен № (2)

                        3. Вносител (име и адрес)

                        4. Компетентен орган на мястото на изпращане в [Европейския съюз/Обединеното кралство] (3)

                        5. Митнически печат (само за официални лица от [Европейския съюз/Обединеното кралство])

                        6. Начин на превоз и данни за превоза (4)

                        7. Място на разтоварване (ако е различно от 3)

                        8. Описание на внасяния продукт (5)

                        9. Количество в l/hl/kg

                        10. Брой съдове (6)

                        11. Сертификат

                        „Описаният по-горе продукт е предназначен за пряка консумация от човека и отговаря на определенията и енологичните практики, разрешени съгласно приложение TBT-5: Търговия с вино към Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна. Той е бил произведен от производител, който подлежи на инспекция и надзор от страна на следния компетентен орган (7):

                        Изпращач, удостоверяващ горепосочената информация (8)

                        Идентификация на изпращача (9)

                        Място, дата и подпис на изпращача

               (1)В съответствие с член 3, параграф 1 от приложение TBT-5: Търговия с вино към Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна.

               (2)Посочете номера на пратката за проследяване, т.е. сериен номер, който идентифицира пратката в регистрите на износителя.

               (3)Посочете пълното име, адреса и данните за контакт на компетентния орган в една от държавите — членки на Европейския съюз, или в Обединеното кралство, от който се изнася пратката, който отговаря за проверката на информацията, посочена в настоящия сертификат.

               (4)Посочете транспорта, използван за доставка до входния пункт в Европейския съюз или в Обединеното кралство; посочете вида транспорт (кораб, самолет и др.), посочете името на транспортното средство (име на кораба, номер на полета и т.н.)

               (5)Посочете следната информация:

               -търговско описание, както е посочено на етикета,

               -наименование на производителя,

               -лозарски район,

               -име на държавата производител (една от държавите — членки на Европейския съюз, или Обединеното кралство),

               -наименование на географското означение, ако е приложимо,

               -общо алкохолно съдържание в обемни проценти,

               -цвят на продукта (посочва се само „червено“, „розе“, „розово“, или „бяло“),

               -код по Комбинираната номенклатура (код по КН).

               (6)Съд означава съд за вино с вместимост, по-малка от 60 литра. Броят на съдовете може да бъде броят на бутилките.

               (7)Посочете пълното име, адреса и данните за контакт на съответния компетентен орган в една от държавите — членки на Европейския съюз, или в Обединеното кралство.

               (8)Посочете пълното име, адреса и данните за контакт на изпращача.

               (9)Посочете:

               -За Европейския съюз: акцизен номер в системата за обмен на акцизни данни (SEED) или номер по ДДС, в случай че изпращачът няма SEED номер, или препратка към номера в списъка или регистъра, предвиден в член 8, параграф 3 от Делегиран регламент (ЕС) 2018/273 на Комисията
                  119
               ;

               -За Обединеното кралство: акцизният номер в системата за обмен на акцизни данни (SEED) или номерът по ДДС, в случай че изпращачът няма SEED номер, или препратка към WSB номера.

               ПРИЛОЖЕНИЕ TBT-XX — ДОГОВОРЕНОСТ, ПОСОЧЕНА В ЧЛЕН TBT.9, ПАРАГРАФ 4, ЗА РЕДОВЕН ОБМЕН НА ИНФОРМАЦИЯ ВЪВ ВРЪЗКА С БЕЗОПАСНОСТТА НА НЕХРАНИТЕЛНИ ПРОДУКТИ И СВЪРЗАНИТЕ С ТОВА ПРЕВАНТИВНИ, ОГРАНИЧИТЕЛНИ И КОРИГИРАЩИ МЕРКИ

               [Настоящото приложение установява договореност за редовен обмен на информация между Системата на Съюза за бърз обмен на информация за нехранителни продукти (RAPEX) или нейния правоприемник, и базата данни на Обединеното кралство, свързана с надзора на пазара и безопасността на продуктите, създадена съгласно регламентите относно общата безопасност на продуктите от 2005 г., или нейния правоприемник.

               В съответствие с член TBT.9, параграф 8 в договореността се посочват видът на информацията, която ще се обменя, условията за обмена и прилагането на правилата за поверителност и защита на личните данни.]

               ПРИЛОЖЕНИЕ TBT-ZZ — ДОГОВОРЕНОСТ ПО ЧЛЕН TBT.9, ПАРАГРАФ 5 ЗА РЕДОВЕН ОБМЕН НА ИНФОРМАЦИЯ ОТНОСНО МЕРКИ, ПРЕДПРИЕТИ ПО ОТНОШЕНИЕ НА НЕСЪОТВЕТСТВАЩИ НЕХРАНИТЕЛНИ ПРОДУКТИ, РАЗЛИЧНИ ОТ ОБХВАНАТИТЕ ОТ ЧЛЕН TBT.9, ПАРАГРАФ 4

               [Настоящото приложение установява договореност за редовен обмен на информация, включително обмен на информация по електронен път, относно мерките, предприети по отношение на нехранителни продукти, които не отговарят на изискванията, различни от обхванатите от член TBT.9, параграф 4).

               В съответствие с член TBT.9, параграф 8 в договореността се посочват видът на информацията, която ще се обменя, условията за обмена и прилагането на правилата за поверителност и защита на личните данни.]

               ПРИЛОЖЕНИЕ CUSTMS-1: ОДОБРЕНИ ИКОНОМИЧЕСКИ ОПЕРАТОРИ

               Член 1 Критерии за и третиране на одобрени икономически оператори

               1. Посочените критерии за квалифициране като одобрен икономически оператор (ОИО), указани в член CUSTMS.9 [Одобрени икономически оператори] от настоящото споразумение, са установени в законовите и подзаконовите нормативни актове или процедурите на страните. Посочените критерии, които следва да бъдат публикувани, включват:

               а) липсата на сериозно нарушение или повторни нарушения на митническото законодателство и на правилата за данъчно облагане, включително липсата на сериозни престъпления, свързани с икономическата дейност на заявителя;

               б) доказателство от заявителя за високото равнище на контрол върху неговите операции и стокови потоци посредством система за управление на търговската и, в съответните случаи, на транспортната отчетност, позволяваща подходящ митнически контрол;

               в) платежоспособност, която се счита за доказана, когато заявителят има добро финансово състояние, което е достатъчно, за да може да изпълнява ангажиментите си, при надлежно отчитане на характерните особености на съответния вид стопанска дейност; и

               г) подходящи стандарти за сигурност и безопасност, които се считат за изпълнени, когато заявителят докаже, че поддържа подходящи мерки за гарантиране на сигурността и безопасността на международната верига на доставките, включително що се отнася до физическата цялост и контрола на достъпа, логистичните процеси и обработката на специфични видове стоки, персонала и търговските партньори.

               2. Посочените критерии за квалифициране като ОИО не са предназначени или не се прилагат така, че да позволяват или да създават произволна или неоправдана дискриминация между операторите при преобладаващо еднакви условия. Тези критерии позволяват на малките и средните предприятия да бъдат квалифицирани като ОИО.

               3. Програмата за партньорство, посочена в член CUSTMS.9 [Одобрени икономически оператори] от настоящото споразумение, включва следното третиране:

               а) благоприятно отчитане на предоставения от другата страна статус на ОИО при оценяването на риска с цел да се извършват по-малко инспекции и проверки, както и отчитане на този статут при други мерки, свързани със сигурността и безопасността;

               б) даване на приоритет на проверката на пратките, обхванати от обобщена декларация за напускане или за въвеждане, подадени от ОИО, ако митническият орган реши да пристъпи към проверка;

               в) отчитане на предоставения от другата страна статус на ОИО, така че съответният ОИО да се разглежда като сигурен и безопасен партньор при оценяването на изискванията по отношение на стопанските партньори, кандидатстващи по собствената ѝ програма; и

               г) усилията за създаване на съвместен механизъм за непрекъснатост на бизнес процесите в случай на смущения в търговските потоци, предизвикани от повишените степени на тревога във връзка със сигурността, затварянето на граници и/или природни бедствия, опасни извънредни ситуации или други мащабни инциденти, когато транспортирането на приоритетните товари на ОИО би могло да бъде улеснено и ускорено от митническите власти на страните в рамките на допустимото.

               Член 2 Взаимно признаване и отговорност за прилагане

               1. Статусът на ОИО в рамките на програмите за търговско партньорство на Съюза и Обединеното кралство се признава за съвместим и притежателите на статус на ОИО, предоставен по всяка програма, се третират по начин, съответстващ на член 4.

               2. Съответните програми за търговско партньорство са:

               а) Одобрен икономически оператор на Европейския съюз (сигурност и безопасност). (член 38, параграф 2, буква б) от МКС); и

               б) Програма за одобрени икономически оператори на Обединеното кралство (безопасност и сигурност) (член 38, параграф 2, буква б) от МКС, както е запазено във вътрешното право на Обединеното кралство).

               3. Митническите органи съгласно определението в член OTH.1 [Определения], буква б) („митническите органи“) са отговорни за прилагането на разпоредбите на настоящото приложение.

               Член 3 Съвместимост

               1. Страните си сътрудничат, за да поддържат съвместимостта на стандартите, прилагани спрямо всяка програма за търговско партньорство, по отношение на следните въпроси:

               а) процедурата, чрез която операторите кандидатстват за получаване на статус на ОИО;

               б) оценяването на заявленията за статус на ОИО;

               в) предоставянето на статус на ОИО; и

               г) управлението, наблюдението, спирането и повторното оценяване и отнемането на статус на ОИО.

               Страните гарантират, че техните митнически органи извършват наблюдение върху изпълнението на ОИО на съответните условия и критерии.

               2. Страните изготвят съвместна работна програма, в която се определя минимален брой на съвместните одобрения на притежаващите статус на ОИО по всяка програма за търговско партньорство, които трябва да бъдат завършени най-късно до края на 2021 г.

               3. Страните гарантират, че програмите им за търговско партньорство се прилагат в рамките на съответните стандарти от Рамката SAFE.

               Член 4 Третиране на притежаващите статус

               1. Всяка от страните предоставя третиране, сравнимо с това, което се предоставя на ОИО в рамките на програмата за търговско партньорство на другата страна. Това третиране включва по-специално третирането, посочено в член 1, параграф 3.

               2. Всяка страна може да спре третирането, посочено в параграф член 1, параграф 3, по отношение на ОИО по програмата за търговско партньорство на другата страна съгласно настоящото споразумение, в случай че този ОИО спре да спазва законовите изисквания. Другият митнически орган се уведомява незабавно за всяко такова спиране, като според случая получава и всякаква допълнителна информация за основанието за спирането.

               3. Всяка страна незабавно уведомява другата страна, в случай че установи нередност, извършена от ОИО, получил одобрение от другия митнически орган, за да ѝ/му даде възможност да вземе информирано решение относно евентуална отмяна или спиране на членството на въпросния оператор.

               Член 5 Обмен на информация и комуникация

               1.Страните се стремят да общуват ефективно помежду си при прилагането на настоящото споразумение. Те обменят информация и засилват комуникацията относно своите програми за търговско партньорство, по-специално посредством:

               а) своевременно осигуряване на актуална информация относно функционирането и развитието на своите програми за търговско партньорство;

               б) участие във взаимноизгоден обмен на информация във връзка със сигурността на веригата на доставките;

               в) определяне на звената за контакт за съответните им програми за търговско партньорство и предоставяне на данните за контакт с тях на другата страна; и

               г) осигуряване на ефективна междуведомствена комуникация между генерална дирекция „Данъчно облагане и митнически съюз“ на Европейската комисия и Британската кралска данъчна и митническа служба с цел подобряване на практиките за управление на риска, прилагани от ОИО в рамките на програмите за търговско партньорство, във връзка със сигурността на веригата за доставки.

               2. Информацията и съответните данни се обменят систематично по електронен път.

               3. Данните, които трябва да се обменят относно ОИО, включват:

               а) наименование;

               б) адрес;

               в) статут на членство;

               г) дата на валидиране или на получаване на одобрение;

               д) преустановяване или отмяна на статута;

               е) уникален номер на разрешителното или на идентификационния документ (във форма, установена от митническите органи по взаимно съгласие); и

               ж) други данни по взаимна договореност между митническите органи при спазване на необходимите защитни мерки, ако е приложимо.

               Обменът на данни започва от момента на влизане в сила на настоящото споразумение.

               4. Страните полагат всички усилия, за да установят в срок от шест месеца от влизането в сила на настоящото споразумение договореност за напълно автоматизиран обмен на данните, посочени в параграф 3, и във всеки случай прилагат такава договореност не по-късно от една година след влизането в сила на настоящото споразумение.

                Член 6 Третиране на данни

               Всеки обмен на информация между страните съгласно настоящото приложение се извършва mutatis mutandis при спазване на изискванията за поверителност и защита на информацията, посочени в член 12 [Обмен на информация и поверителност] от Протокола относно административната взаимопомощ по митнически въпроси.

               Член 7 Консултации и преглед

               Специализираният търговски комитет по митническо сътрудничество и правила за произход извършва редовен преглед на прилагането на разпоредбите на настоящото приложение. Този преглед включва:

               а) съвместно валидиране на предоставяния от всяка страна статус на ОИО с цел установяване на силните и слабите страни при изпълнението на настоящото приложение;

               б) обмен на мнения относно данните, които ще се споделят, и относно третирането на операторите.

               Член 8 Спиране и прекратяване

               1.Дадена страна може да приложи процедурата, посочена в параграф 2, в случай че възникне някое от следните обстоятелства:

               a)Преди влизането в сила на настоящото споразумение или до три месеца след това другата страна е внесла съществени промени в правните разпоредби, посочени в член 2, параграф 2, които са били оценени, за да се установи, че програмите за търговско партньорство са съвместими, така, че съвместимостта, изисквана за признаване съгласно член 2, параграф 1, е престанала да съществува;

               b)Разпоредбите по член 5 [Обмен на информация и комуникация], параграф 2 не са в сила.

               2.В случай че възникне някое от обстоятелствата, посочени в параграф 1, букви а) или б), дадена страна може да спре признаването, предвидено в член 2 [Взаимно признаване и отговорност за прилагане], параграф 1, 60 дни след като уведоми другата страна за намерението си.

               3.Когато една от страните уведоми за намерението си да спре признаването, предвидено в член 2 [Взаимно признаване и отговорност за прилагане], параграф 1, в съответствие с параграф 2 от настоящия член, другата страна може да поиска консултации в Специализирания търговски комитет по митническо сътрудничество и правила за произход. Тези консултации се провеждат в рамките на 60 дни от молбата.

               4.Дадена страна може да приложи процедурата, посочена в параграф 5, в случай че възникне някое от следните обстоятелства:

               a)Другата страна променя своята програма за ОИО или нейното изпълнение така, че съвместимостта, изисквана за признаване съгласно член 2 [Взаимно признаване и отговорност за прилагане], параграф 1, е престанала да съществува;

               b)Съвместното валидиране, предвидено в член 3 [Съвместимост], параграф 2, не потвърждава съвместимостта на съответните програми за ОИО на страните.

               5.В случай че възникне някое от обстоятелствата, посочени в параграф 4, букви а) или б), всяка от страните може да поиска консултации с другата страна в рамките на Специализирания търговски комитет по митническо сътрудничество и правила за произход. Тези консултации се провеждат в рамките на 60 дни от молбата. Ако 90 дни след искането някоя от страните все още счита, че съвместимостта, изисквана за признаване съгласно член 2, параграф 1 [Взаимно признаване и отговорност за изпълнение], е престанала да съществува, тя може да уведоми другата страна за намерението си да спре признаването на своята програма. Спирането влиза в сила 30 дни след уведомлението.

               ПРИЛОЖЕНИЕ SERVIN-1:СЪЩЕСТВУВАЩИ МЕРКИ

               Уводни бележки

               1.
                     В списъците на Обединеното кралство и на Съюза се определят по силата на член SERVIN 2.7 [Несъответстващи на изискванията мерки — либерализиране на инвестициите], член SERVIN.3.6 [Несъответстващи на изискванията мерки — трансгранична търговия с услуги] и член SERVIN.5.50 [Несъответстващи на изискванията мерки — правни услуги] резервите, изразени от Обединеното кралство и Съюза по отношение на съществуващите мерки, които не съответстват на задълженията, наложени от:

               (a)Член SERVIN.2.2 [Достъп до пазара — либерализиране на инвестициите] или член SERVIN.3.2 [Достъп до пазара — трансгранична търговия с услуги];

               (b)Член SERVIN.3.3 [Местно присъствие — трансгранична търговия с услуги];

               (c)Член SERVIN.2.3 [Национално третиране — либерализиране на инвестициите] или SERVIN.3.4 [Национално третиране — трансгранична търговия с услуги];

               (d)Член SERVIN.2.4 [Третиране като най-облагодетелствана нация — либерализиране на инвестициите] или член SERVIN.3.5 [Третиране като най-облагодетелствана нация — трансгранична търговия с услуги];

               (e)Член SERVIN.2.5 [Висше ръководство и управителни съвети];

               (f)Член SERVIN.2.6 [Изисквания за ефективност]; или

               (g)Член SERVIN.5.49 [Задължения — правни услуги].

               2. Резервите на дадена страна не засягат правата и задълженията на страните по ГАТС.

               3. Всяка резерва съдържа следните елементи:

               (a)„сектор“ се отнася за общия сектор, в който е формулирана резервата;

               (b)„подсектор“ се отнася за конкретния сектор, в който е формулирана резервата;

               (c)„отраслова класификация“ се отнася, когато е приложимо, до дейността, попадаща в обхвата на резервата съгласно CPC, ISIC Rev 3.1, или друга дейност, изрично посочена в същата резерва;

               (d)„вид резерва“ служи за уточняване на посоченото в параграф 1 задължение, за което е формулирана резерва;

               (e)„равнище на управление“ се отнася до равнището на управление, което запазва в сила мярката, за която е формулирана резерва;

               (f)под „мерки“ се посочват законите или другите мерки, както са обусловени, ако е посочено, в елемента „описание“, за които е формулирана резервата. Мярка, посочена в елемента „мерки“:

               (I)означава мярката във вида, в който е изменена, продължена или подновена, считано към датата на влизане в сила на настоящото споразумение;

               (II)включва всяка вторична мярка, приета или оставена в сила съгласно мярката и в съответствие с нея; и

               (III)по отношение на списъка на Европейския съюз, включва всякакви закони или други мерки за прилагане на дадена директива на равнището на държавите членки; и

               (g)„описание“ определя несъответстващите аспекти на съществуващата мярка, за която е формулирана резервата.

               4.
                     От съображения за правна сигурност се уточнява, че ако дадена страна приеме нова мярка на правителствено равнище, различно от това, на което първоначално е била приета резервата, и тази нова мярка ефективно заменя — на територията, за която се прилага — несъответстващия аспект на първоначалната мярка, цитирана в елемента „мерки“, се счита, че новата мярка представлява „изменение“ на първоначалната мярка по смисъла на член SERVIN.2.7 [Несъответстващи на изискванията мерки — либерализиране на инвестициите], параграф 1, буква в); Член SERVIN.3.6 [Несъответстващи на изискванията мерки — трансгранична търговия с услуги], параграф 1, буква в); Член 4.5, буква в) [Несъответстващи на изискванията мерки — влизане и временен престой на физически лица със стопанска цел] и член SERVIN.5.50 [Несъответстващи на изискванията мерки — правни услуги].

               5.
                     При тълкуването на дадена резерва се вземат предвид всички елементи на резервата. Дадена резерва следва да се тълкува в светлината на съответните задължения, посочени в главите или разделите, по отношение на които е формулирана резервата. Елементът „мерки“ има предимство пред всички други елементи.

               6.
                     За целите на списъците на Обединеното кралство и на Съюза:

               (a)„ISIC rev 3.1“ означава Международната стандартна отраслова класификация на икономическите дейности, съставена от Статистическата служба на Организацията на обединените нации, Statistical Papers, Series M, № 4, ISIC REV 3.1, 2002;

               (b)„CPC“ означава Временната централна класификация на продуктите (Statistical Papers Series M No. 77, Отдел „Международни икономически и социални въпроси“, Статистическа служба на Организацията на обединените нации, Ню Йорк, 1991 г.).

               7.
                     За целите на списъците на Обединеното кралство и на Съюза резервата относно изискването за местно присъствие на територията на Съюза или на Обединеното кралство се формулира спрямо член SERVIN 3.3 [Местно присъствие], а не спрямо член SERVIN 3.2 [ Достъп до пазара], нито спрямо член SERVIN 3.4 [Национално третиране]. Освен това подобно изискване не се възприема като резерва спрямо член SERVIN.2.3 [Национално третиране].

               8.
                     Резерви, формулирани на равнище Съюз, се прилагат по отношение на мярка на Съюза, на мярка на държава членка, на централно равнище, или по отношение на мярка, взета на някое равнище на управление в държава членка, освен ако резервите не изключват съответната държава членка. Резерви, формулирани от държава членка, се прилагат по отношение на мярка, взета на централно, регионално или местно равнище на управление в рамките на тази държава членка. За целите на резервите на Белгия централното равнище на управление обхваща федералното правителство и правителствата на регионите и общностите, като те притежават равностойни законодателни правомощия. За целите на резервите на Съюза и неговите държави членки регионално равнище на управление във Финландия означава островите Оланд. Резерва, формулирана на равнището на Обединеното кралство, се прилага по отношение на мярка, взета на централно, регионално или местно равнище на управление.

               9.
                     Списъкът с резерви по-долу не включва мерки, свързани с изискванията и процедурите за квалификация, с техническите стандарти и с изискванията и процедурите за лицензиране, когато те не представляват ограничение по смисъла на член SERVIN.2.2 [Достъп до пазара — либерализиране на инвестициите], член SERVIN.2.3 [Национално третиране — либерализиране на инвестициите], член SERVIN.3.2 [Достъп до пазара — трансгранична търговия с услуги], член SERVIN.3.3 [Местно присъствие — трансгранична търговия с услуги], член SERVIN.3.4 [Национално третиране — трансгранична търговия с услуги] или член SERVIN 5.49 [Задължения — правни услуги]. Тези мерки могат да включват по-специално необходимостта от получаване на лиценз, за изпълнение на задълженията за предоставяне на универсална услуга, от притежаване на признати квалификации в регулираните сектори, от полагане на специални изпити, включително езикови, за изпълнение на изискване за членство в определена професия, като например членство в професионална организация, от местен агент по служба или от поддържане на местен адрес, или всякакви други недискриминационни изисквания, за това някои дейности да не могат да се извършват в защитени зони или области. Въпреки че не са включени в списъка, тези мерки продължават да се прилагат.

               10.
                     От съображения за правна сигурност се уточнява, че за Съюза задължението за предоставяне на национално третиране не включва изискването за включване на физически или юридически лица от Обединеното кралство в обхвата на третирането, предоставяно в определена държава членка съгласно Договора за функционирането на Европейския Съюз или съгласно мярка, приета съгласно посочения договор, включително прилагането им в държавите членки, по отношение на:

               (I)физически лица или пребиваващи лица от друга държава членка; или

               (II)юридически лица, които са учредени или организирани съгласно правото на друга държава членка или на Съюза и които са със седалище, централно управление или основно място на стопанска дейност в Съюза.

               11.
                     Третирането, предоставено на юридически лица, учредени от инвеститори от една от страните в съответствие със законодателството на другата страна (включително когато това е Съюзът, правото на дадена държава членка), които имат седалище, централно управление или основно място на стопанска дейност на територията на тази друга страна, не засяга евентуално наложените им при тяхното установяване на територията на тази друга страна условия или задължения в съответствие с глава 2 [Либерализиране на инвестициите] от дял II [Услуги и инвестиции] от Позиция едно [Търговия] на втора част [Търговия, транспорт и рибарство], които продължават да се прилагат.

               12.
                     Списъците се прилагат само по отношение на териториите на Обединеното кралство и на Съюза в съответствие с член FINPROV.1 [Териториален обхват] и член OTH.9 [Географски обхват], параграф 2, и са от значение само в контекста на търговските отношения между Съюза и неговите държави членки и Обединеното кралство. Те не засягат правата и задълженията на държавите членки съгласно правото на Съюза.

               13.
                     От съображения за правна сигурност се уточнява, че недискриминационните мерки не представляват ограничение по отношение на достъпа до пазара по смисъла на членовете SERVIN. 2.2 [Достъп до пазара — либерализиране на инвестициите], SERVIN.3.2 [Достъп до пазара — трансгранична търговия с услуги], или член SERVIN.5.49 [Задължения — правни услуги] за всяка мярка:

               (a)изискваща отделянето на собствеността върху инфраструктурата от собствеността върху стоките или услугите, предоставяни чрез тази инфраструктура, за да се гарантира лоялна конкуренция, например в областта на енергетиката, транспорта и далекосъобщенията;

               (b)служеща за ограничаване на концентрацията на собственост с цел гарантиране на лоялна конкуренция;

               (c)чиято цел е да се гарантира опазването и защитата на природните ресурси и на околната среда, включително ограничение върху предлагането, броя и обхвата на предоставените концесии, както и налагане на мораториум или забрана;

               (d)за ограничаване на броя на предоставените разрешения поради технически или физически ограничения, например честоти и спектър за далекосъобщителните услуги; или

               (e)изискваща известен процент от акционерите, собствениците, съдружниците или директорите в дадено предприятие да имат определена квалификация или да практикуват определена професия, например да са юристи или счетоводители.

               14.
                     По отношение на финансовите услуги: За разлика от чуждестранните дъщерни дружества клоновете, установени директно в държава членка от неевропейска финансова институция, не се подчиняват, освен при някои изрично посочени изключения, на пруденциалните правила, хармонизирани на ниво Съюза което позволява на тези дъщерни дружества да се възползват от по-добри възможности за създаване на нови предприятия и при предлагането на трансгранични услуги в целия Съюз. По тази причина такива дъщерни дружества получават разрешение да осъществяват дейност на територията на дадена държава членка при условия, еквивалентни на условията, които се прилагат към националните финансови институции на тази държава членка, и могат да бъдат задължени да спазват редица специфични пруденциални правила, като например, във връзка с банките и ценните книжа — за отделна капитализация и други изисквания във връзка с платежоспособността, както и за представяне и публикуване на счетоводните отчети, или по отношение на застрахователната дейност — особени изисквания във връзка с гаранциите и депозитите, отделна капитализация и определяне на местоположението в съответната държава членка на активите, представляващи технически резерв, и спазване на най-малко една трета от границата на платежоспособност.

               В списъка с резерви по-долу са използвани следните съкращения:

                        UK Обединено кралство

                        ЕС Европейски съюз, включително всички негови държави членки

                        AT Австрия

                        BE Белгия

                        BG България

                        CY Кипър

                        CZ Чешка република

                        DE Германия

                        DK Дания

                        EE Естония

                        EL Гърция

                        ES Испания

                        FI Финландия

                        FR Франция

                        HR Хърватия

                        HU Унгария

                        IE Ирландия

                        IT Италия

                        LT Литва

                        LU Люксембург

                        LV Латвия

                        MT Малта

                        NL Нидерландия

                        PL Полша

                        PT Португалия

                        RO Румъния

                        SE Швеция

                        SI Словения

                        SK Словашка република

               Списък на Съюза

               Резерва № 1 — Всички сектори

               Резерва № 2 — Професионални услуги (с изключение на свързаните със здравето професии)

               Резерва № 3 — Професионални услуги (свързани със здравето услуги и продажби на дребно на фармацевтични продукти)

               Резерва № 4 — Услуги в областта на научноизследователската и развойната дейност

               Резерва № 5 — Услуги, свързани с недвижими имоти

               Резерва № 6 — Бизнес услуги

               Резерва № 7 — Комуникационни услуги

               Резерва № 8 — Строителни услуги

               Резерва № 9 — Дистрибуторски услуги

               Резерва № 10 — Образователни услуги

               Резерва № 11 — Услуги в областта на околната среда

               Резерва № 12 — Финансови услуги

               Резерва № 13 — Здравни и социални услуги

               Резерва № 14 — Туристически услуги и услуги, свързани с пътувания

               Резерва № 15 — Услуги в областта на отдиха, културата и спорта

               Резерва № 16 — Транспортни услуги и спомагателни услуги в областта на транспорта

               Резерва № 17 — Дейности, свързани с енергетиката

               Резерва № 18 — Селско стопанство, риболов и производство

               Резерва № 1 — Всички сектори

                        Сектор:

                        Всички сектори

                        Вид резерва:

                        Достъп до пазара
                           Национално третиране
                           Третиране като най-облагодетелствана нация
                           Изисквания за ефективност
                           Висше ръководство и управителни съвети
                           Задължения за правни услуги

                        Глава/раздел:

                        Либерализиране на инвестициите; Трансгранична търговия с услуги и нормативна уредба за правните услуги

                        Равнище на управление:

                        ЕС/държава членка (освен ако е посочено друго)

               Описание:

               а)
                     Вид образувание

               По отношение на либерализирането на инвестициите — национално третиране и нормативна уредба за правните услуги — задължения:

               ЕС: Третиране по Договора за функционирането на Европейския съюз спрямо юридически лица, учредени в съответствие с правото на Съюза или на държава членка, със седалище, централно управление или основно място на стопанска дейност в рамките на Съюза, включително тези, установени в Съюза от инвеститори от Обединеното кралство, не се предоставя на юридически лица, установени извън Съюза, нито на клонове или представителства на такива юридически лица, включително на клонове или представителства на юридически лица от Обединеното кралство.

               По-неблагоприятно третиране може да се предостави на юридически лица, учредени в съответствие с правото на Съюза или на държава членка, които имат само седалище в Съюза, освен ако може да се докаже, че те имат действителна и непрекъсната връзка с икономиката на една от държавите членки.

               Мерки:

               ЕС: Договор за функционирането на Европейския съюз.

               По отношение на либерализирането на инвестициите — достъп до пазара, национално третиране, висше ръководство и управителни съвети:

               Тази резерва се прилага само за здравни, социални или образователни услуги:

               ЕС (прилага се и на регионалното равнище на управление): всяка държава членка може — при продажбата или разпореждането със свои дялове в собствения капитал или активи в съществуващо държавно предприятие или съществуващ субект на държавното управление, предоставящ здравни, социални или образователни услуги (CPC 93, 92) — да забрани или да наложи ограничения по отношение на притежаването на такова дялово участие или активи от предприемачи от Обединеното кралство или техни предприятия, и/или да ограничи възможността собственици на такова дялово участие и активи да упражняват контрол над така формираното предприятие. По отношение на такава продажба или друг вид разпореждане всяка държава членка, може да приема или да запазва в сила всякакви мерки, свързани с националната принадлежност на висшето ръководство или на членове на съветите на директорите, както и всякакви мерки, които налагат ограничения по отношение на броя на доставчиците.

               За целите на настоящата резерва:

               (I)всяка мярка, приета или запазена в сила след датата на влизане в сила на настоящото споразумение, която към момента на продажбата или друг вид разпореждане забранява или налага ограничения по отношение на притежаването на дялове в собствения капитал или активи или налага изискване за национална принадлежност или ограничения по отношение на броя на доставчиците съгласно описаното в настоящата резерва, се счита за съществуваща мярка; и

               (II)„държавно предприятие“ означава предприятие, притежавано или контролирано чрез дялово участие в собствеността от която и да е държава членка, и включва предприятие, установено след датата на влизане в сила на настоящото споразумение единствено с цел продажба или разпореждане с дялове в собствения капитал или активи от съществуващо държавно предприятие или съществуващ субект на държавното управление.

               Мерки:

               ЕС: както е посочено под елемент „описание“ по-горе.

               По отношение на либерализирането на инвестициите — национално третиране и нормативна уредба за правните услуги — задължения

               В AT: за целите на функционирането на клон дружествата от държави извън Европейското икономическо пространство (извън ЕИП) трябва да назначат поне едно пребиваващо в Австрия лице, което да ги представлява.

               Ръководните кадри (изпълнителни директори, физически лица), отговорни за спазването на австрийския Закон за търговията (Gewerbeordnung), трябва да са с местожителство в Австрия.

               В BG: чуждестранните юридически лица, освен ако са учредени съгласно законодателството на държава — членка на Европейско икономическо пространство (ЕИП), могат да извършват търговска дейност само ако са установени в Република България под формата на дружество, регистрирано в търговския регистър. За установяването на клон се изисква разрешение.

               Представителствата на чуждестранни предприятия следва да са регистрирани в Българската търговско-промишлена палата и не могат да извършват стопанска дейност; те имат само правото да рекламират своя собственик и да действат в качеството си на представители или агенти.

               В EE: Ако местопребиваването на поне половината от членовете на управителния съвет на дружество с ограничена отговорност, акционерно дружество или клон не е в Естония, в друга държава — членка на ЕИП, или в Конфедерация Швейцария, дружеството с ограничена отговорност, акционерното дружество или чуждестранното дружество определя точка за контакт, чийто естонски адрес може да се използва за предаване на процедурните документи на предприятието и декларациите за намерение, адресирани до предприятието (т.е. клона на чуждестранно дружество).

               По отношение на либерализирането на инвестициите — национално третиране: Трансгранична търговия с услуги — достъп до пазара и нормативна уредба за правните услуги — задължения :

               Във FI: поне един от съдружниците в събирателно дружество или от неограничено отговорните съдружници в командитно дружество трябва да e с местожителство в ЕИП или, ако съдружникът е юридическо лице, да е със седалище (без клонове) в ЕИП. Освобождаване може да бъде предоставено от регистрационния орган.

               За извършването на търговска дейност в качеството на частен предприемач се изисква пребиваване в ЕИП.

               Ако дадена чуждестранна организация от държава, която не е страна по Споразумението за ЕИП, възнамерява да извършва стопанска или търговска дейност чрез учредяване на клон във Финландия, се изисква разрешение за осъществяване на търговска дейност.

               За поне един от редовните и един от заместник-членовете на съвета на директорите, както и за изпълнителния директор се изисква пребиваване в ЕИП. Регистрационният орган може да освобождава дружествата от това изискване.

               В SE: чуждестранно дружество, което не е учредило юридическо лице в Швеция или извършва своята стопанска дейност чрез търговски представител, осъществява своите търговски дейности посредством клон, който е регистриран в Швеция и има независимо управление и отделно счетоводство. Изпълнителният директор на клона и заместник изпълнителният директор, ако такъв бъде назначен, трябва да пребивават в ЕИП. Физическо лице, което не пребивава в ЕИП и осъществява търговски дейности в Швеция, определя и регистрира свой представител, отговарящ за дейностите в Швеция, който пребивава в страната. За дейностите в Швеция се води отделно счетоводство. Компетентният орган може в отделни случаи да предвиди изключения от изискването за осъществяване на дейност чрез клон и от изискването за пребиваване. Строителните проекти с продължителност по-малко от една година, извършвани от дружество, намиращо се извън ЕИП, или от физическо лице, пребиваващо извън ЕИП, са освободени от изискванията за откриване на клон или за назначаване на представител, пребиваващ в държавата.

               За дружества с ограничена отговорност и сдружения за икономическо сътрудничество най-малко 50 % от членовете на съвета на директорите, поне 50 % от заместник членовете на съвета на директорите, изпълнителният директор, заместник изпълнителният директор, както и поне едно от лицата, упълномощени да подписват документи от името на дружеството, ако има такива, трябва да пребивават в ЕИП. Компетентният орган може да предвиди изключения от това изискване. Ако нито един от представителите на дружеството или сдружението не пребивава в Швеция, съветът трябва да определи и да регистрира лице, пребиваващо в Швеция, което е упълномощено да получава документи от името на дружеството или сдружението.

               Прилагат се подобни условия за учредяването на юридически лица от всеки друг вид.

               В SK: чуждестранно физическо лице, което трябва да се впише в съответния регистър (Търговския регистър, Регистъра за предприемачи или друг професионален регистър) като лице, упълномощено да представлява предприемача, е длъжно да представи разрешение за пребиваване в Словакия.

               Мерки:

               AT: Aktiengesetz, BGBL. Nr. 98/1965, § 254 (2);

               GmbH-Gesetz, RGBL. Nr. 58/1906, § 107 (2); and Gewerbeordnung, BGBL. Nr. 194/1994, § 39 (2a).

               BG: Търговски закон, член 17a; и

               Закон за насърчаване на инвестициите, член 24.

               EE: Äriseadustik (Commercial Code) § 631 (1, 2 и 4).

               FI: Laki elinkeinon harjoittamisen oikeudesta (Закон за правото на извършване на търговска дейност) (122/1919), s. 1;

               Osuuskuntalaki (Закон за кооперативите) 1488/2001;

               Osakeyhtiölaki (Закон за дружествата с ограничена отговорност) (624/2006); и

               Laki luottolaitostoiminnasta (Закон за кредитните институции) (121/2007).

               SE: Lag om utländska filialer m.m (Закон за чуждестранните клонове) (1992:160);

               Aktiebolagslagen (Закон за дружествата) (2005:551);

               Закон за кооперативните стопански сдружения (2018:672); и Закон за европейските обединения по икономически интереси (1994:1927).

               SK: Закон 513/1991 за търговския кодекс (член 21); Закон 455/1991 за търговското лицензиране; и

               Закон 404/2011 относно пребиваването на чужденци (членове 22 и 32).

               По отношение на либерализирането на инвестициите — достъп до пазара, национално третиране, изисквания за ефективност и нормативна уредба за правните услуги — задължения:

               В BG: Установените предприятия могат да наемат на работа граждани на трети държави само за длъжности, за които няма изискване за българско гражданство. Общият брой на гражданите на трети държави, наети от установено предприятие за период от предходните 12 месеца, не трябва да надвишава 20 процента (35 процента за малки и средни предприятия) от средния брой български граждани, граждани на други държави членки, на държави — страни по Споразумението за ЕИП, или на Конфедерация Швейцария, наети на трудов договор. Освен това, преди да наеме гражданин на трета държава, работодателят трябва да докаже, че за съответната длъжност няма подходящ работник от България, ЕС, ЕИП или Швейцария като проведе проучване на пазара на труда.

               За висококвалифицираните, сезонните и командированите работници, както и за лицата, преместени при вътрешнокорпоративен трансфер, научните работници и студентите няма ограничение за броя на гражданите на трети държави, работещи за едно и също предприятие. За наемането на работа на граждани на трети държави в тези категории не се изисква проучване на пазара на труда.

               Мерки:

               BG: Закон за трудовата миграция и трудовата мобилност.

               По отношение на либерализирането на инвестициите — достъп до пазара, национално третиране:

               В PL: обхватът на дейностите, осъществявани от представителство на чуждестранно дружество, може да включва само реклама и популяризиране на дружеството майка, което представлява. За всички сектори, с изключение на правните услуги, инвеститорите от държави извън Европейския съюз могат да предприемат и да осъществяват стопанска дейност само под формата на командитно дружество, командитно дружество с акции, дружество с ограничена отговорност и акционерно дружество, докато местните дружества имат достъп и до дружествените форми на нетърговско съдружие (събирателно дружество и съдружие с неограничена отговорност).

               Мерки:

               PL: Закон от 6 март 2018 г. относно правилата за икономическа дейност на чуждестранни предприемачи и други чуждестранни лица на територията на Република Полша.

               б)
                     Придобиване на недвижими имоти

               По отношение на либерализирането на инвестициите — национално третиране:

               В AT (прилага се на регионалното равнище на управление): за придобиването, закупуването, наемането или отдаването под наем на недвижими имоти от физически лица и предприятия от държави извън Европейския съюз се изисква разрешение от компетентните регионални власти (федерални провинции). Разрешение се издава само ако се счита, че придобиването е от обществен интерес (от икономическа, социална и културна гледна точка).

               В CY: с неограничено право на придобиване на собственост в Кипър се ползват гражданите на Кипър, лицата от кипърски произход и гражданите на държави членки. Чужденци не могат да придобиват недвижими имоти без разрешение от Съвета на министрите, освен в случай на смърт. Когато чужденец придобива недвижим имот, чиято площ надхвърля площта, необходима за изграждането на частен дом или работни помещения, или надвишава размера на два донума (2 676 кв. м.), издаваните от Съвета на министрите разрешения се предоставят по реда и в съответствие с ограниченията, условията и критериите, установени в правилниците, съставени от Съвета на министрите и одобрени от Камарата на представителите. Чужденец е всяко лице, което не е гражданин на Република Кипър, включително дружествата с чуждестранен контрол. В обхвата на понятието не попадат чужденците от кипърски произход и съпрузите без кипърско гражданство на кипърски граждани.

               В CZ: към земеделските земи, които са държавна собственост, се прилагат специални правила. Държавна земеделска земя може да бъде придобита само от чешки граждани, граждани на друга държава членка, на държави — страни по Споразумението за ЕИП, или на Конфедерация Швейцария. Юридическите лица могат да придобиват държавна земеделска земя от държавата само ако са селскостопански предприемачи в Чешката република или лица с подобен статут в друга държава — членка на Европейския съюз, или в държава — страна по Споразумението за ЕИП, или в Конфедерация Швейцария.

               В DK: физически лица, които не пребивават в Дания и които преди това не са пребивавали в Дания за общ период от пет години, трябва в съответствие с датския Закон за придобиванията да получат разрешително от Министерството на правосъдието за придобиване на право на собственост върху недвижимо имущество в Дания. Това се прилага и за юридическите лица, които не са регистрирани в Дания. Придобиването на недвижимо имущество от физически лица се разрешава, при условие че заявителят възнамерява да използва имота като свое основно жилище.

               Придобиването на недвижимо имущество от юридически лица, които не са регистрирани в Дания, се разрешава като цяло, ако придобиването е предпоставка за осъществяването на стопанската дейност на купувача. Разрешение се изисква и ако заявителят възнамерява да използва имота като второ жилище. Такова разрешение се предоставя само ако след цялостна и конкретна оценка бъде счетено, че заявителят има особено силна връзка с Дания.

               Разрешение съгласно Закона за придобиването се предоставя само за придобиване на конкретно недвижимо имущество. Придобиването на земеделски земи от физически или юридически лица се урежда и от датския Закон за земеделските стопанства, който налага ограничения по отношение за придобиването на земеделски имоти за всички лица, независимо дали са местни или чуждестранни. Съответно всяко физическо или юридическо лице, което желае да придобие земеделско недвижимо имущество, трябва да отговаря и на изискванията на посочения закон. Това обикновено означава, че се прилага ограничено изискване за пребиваване в земеделското стопанство. Изискването за пребиваване не е лично. Юридическите лица трябва да бъдат от видовете, изброени в § 20 и § 21 от закона, и трябва да бъдат регистрирани в Съюза (или ЕИП).

               В EE: юридическо лице от държава — членка на ОИСР, има право да придобие недвижимо имущество, което представлява:

               I.общо по-малко от десет хектара земеделска земя, горска земя или земеделска и горска земя без ограничения.

               II.десет хектара или повече земеделска земя, ако в продължение на три години непосредствено преди годината на придобиване на недвижимото имущество юридическото лице се е занимавало с производството на селскостопанските продукти, изброени в приложение I към Договора за функционирането на Европейския съюз, с изключение на рибни продукти и памук (наричан по-долу „селскостопански продукт“).

               III.десет или повече хектара горска земя, ако в продължение на три години непосредствено преди годината на придобиване на недвижимото имущество юридическото лице е участвало в управлението на горите по смисъла на Закона за горите (наричан по-долу „управление на горите“) или в производството на селскостопански продукти.

               IV.по-малко от десет хектара земеделска земя и по-малко от десет хектара горска земя, но общо десет хектара или повече земеделска и горска земя, ако в продължение на три години непосредствено преди годината на придобиване на недвижимото имущество юридическото лице е извършвало дейност по производство на селскостопански продукти или в управлението на горите.

               Ако юридическо лице не отговаря на изискванията, предвидени в подточки ii) — iv), юридическото лице може да придобие недвижимо имущество, което съдържа десет или повече хектара земеделска земя, горска земя или общо земеделска и горска земя, само с разрешение на съвета на местното самоуправление по местонахождението на недвижимото имущество, което ще бъде придобито.

               Ограниченията за придобиване на недвижимо имущество се прилагат в някои географски райони за граждани на държави извън ЕИП.

               В EL: Придобиването или наемането на недвижимо имущество в граничните региони е забранено за физически или юридически лица, чието гражданство или местопребиваване е извън държавите членки, и Европейската асоциация за свободна търговия. Забраната може да бъде отменена с решение, взето при упражняване на оперативна самостоятелност, от комисия на съответната децентрализирана администрация (или от министъра на националната отбрана, в случай че имотите, които ще бъдат експлоатирани, принадлежат на Фонда за експлоатация на частна публична собственост). .

               В HR: чуждестранни дружества могат да придобиват недвижими имоти за целите на предоставянето на услуги само ако са установени и учредени като юридически лица в Хърватия. За придобиването от клонове на недвижимо имущество, необходимо за предоставянето на услуги, се изисква одобрението на Министерството на правосъдието. Земеделски земи не могат да се придобиват от чужденци.

               В MT: лица, които не са граждани на държава членка, не могат да придобиват недвижимо имущество за търговски цели. Дружествата с 25 (или повече) процента дялово участие на акционери от държави извън Европейския съюз трябва да получат разрешение от компетентния орган (министъра на финансите), за да закупят недвижимо имущество за търговски или стопански цели. Компетентният орган определя дали предложеното придобиване представлява нетна полза за икономиката на Малта.

               В PL: за прякото или непрякото придобиване на недвижими имоти от чужденци се изисква разрешение. То се издава по силата на административно решение на министъра на вътрешните работи със съгласието на министъра на националната отбрана, а при земеделски недвижими имоти — и със съгласието на министъра на земеделието и развитието на селските райони.

               Мерки:

               AT: Burgenländisches Grundverkehrsgesetz, LGBL. Nr. 25/2007;

               Kärntner Grundverkehrsgesetz, LGBL. Nr. 9/2004;

               NÖ- Grundverkehrsgesetz, LGBL. 6800;

               OÖ- Grundverkehrsgesetz, LGBL. Nr. 88/1994;

               Salzburger Grundverkehrsgesetz, LGBL. Nr. 9/2002;

               Steiermärkisches Grundverkehrsgesetz, LGBL. Nr. 134/1993;

               Tiroler Grundverkehrsgesetz, LGBL. Nr. 61/1996; Voralberger Grundverkehrsgesetz, LGBL. Nr. 42/2004; и

               Wiener Ausländergrundverkehrsgesetz, LGBL. Nr. 11/1998;

               CY: Закон за придобиването на недвижими имоти (чужденци) (глава 109), с измененията.

               CZ: Закон № 503/2012 Coll. за държавната поземлена служба, с измененията.

               DK: датски Закон за придобиването на недвижимо имущество (Консолидиран закон № 265

               от 21 март 2014 г. относно придобиването на недвижимо имущество);

               Указ за придобиването (Указ № 764 от 18 септември 1995 г.); Закон за земеделските стопанства (Консолидиран закон № 27 от 4 януари 2017 г.).

               EE: Kinnisasja omandamise kitsendamise seadus (Закон относно ограниченията при придобиване на поземлени имоти), глава 2§ 4, глава 3§ 10, 2017 г.

               EL: Закон 1892/1990 в сегашния му вид, в съчетание, що се отнася до заявлението, с министерско решение F.110/3/330340/S.120/7-4-14 на министъра на националната отбрана и министъра на защитата на гражданите.

               HR: Закон за собствеността и други материални права (OG 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 143/12, 152/14), членове 354 — 358.b; Закон за земеделските земи (OG 20/18, 115/18, 98/19), член 2. Закон за общото административно производство.

               MT: Закон за недвижимото имущество (Придобиване от чуждестранни лица) (Cap. 246); и Протокол № 6 към Договора за присъединяване към ЕС относно придобиването на второ жилище в Малта.

               PL: Закон от 24 март 1920 г. за придобиването на недвижими имоти от чужденци (Сборник закони от 2016 г., точка 1061, с измененията).

               По отношение на либерализирането на инвестициите — достъп до пазара, национално третиране:

               В HU: закупуването на недвижими имоти от непребиваващи лица е обвързано с получаването на разрешение от съответния административен орган, отговорен за географското местонахождение на имота.

               Мерки:

               HU: Правителствен указ № 251/2014 (X. 2.) относно придобиването от чужди граждани на

               недвижими имоти, различни от земята, използвана за селскостопански или горски цели; и Закон LXXVIII от 1993 (параграф 1/A).

               По отношение на либерализирането на инвестициите — достъп до пазара, национално третиране,  третиране като най-облагодетелствана нация:

               В LV: позволено е придобиването на земя в градските зони от граждани на Обединеното кралство посредством юридически лица, регистрирани в Латвия или в други държави членки:

               (I)ако повече от 50 на сто от техния собствен капитал е притежание на граждани на държави членки, на латвийското правителство или на дадена община, поотделно или съвкупно;

               (II)ако повече от 50 на сто от техния собствен капитал е притежание на физически лица и дружества от трета държава, с която Латвия е сключила двустранно споразумение за насърчаване и взаимна защита на инвестициите, прието от латвийския парламент преди 31 декември 1996 г.;

               (III)ако повече от 50 на сто от техния собствен капитал е притежание на физически лица и дружества от трета държава, с която Латвия е сключила двустранно споразумение за насърчаване и взаимна защита на инвестициите след 31 декември 1996 г., ако в тези споразумения са определени правата на латвийските физически лица и дружества във връзка с придобиването на земя в съответната трета държава;

               (IV) ако повече от 50 на сто от техния собствен капитал се притежава съвместно от лицата, посочени в точки i)—iii); или

               (V)които са публични акционерни дружества, ако акциите им се котират на фондовата борса.

               Ако Обединеното кралство позволява латвийски граждани и предприятия да закупуват недвижими имоти в градските зони на своя територия, Латвия ще позволи граждани и предприятия от Обединеното кралство да закупуват недвижими имоти в градските зони на територията на Латвия при същите условия като лицата с национална принадлежност към Латвия.

               Мерки:

               LV: Закон за поземлената реформа в градовете на Република Латвия, раздели 20 и 21.

               По отношение на либерализирането на инвестициите — национално третиране, третиране като най-облагодетелствана нация:

               В DE: за придобиването на недвижими имоти може да се приложими определени условия на реципрочност.

               В ES: за чуждестранните инвестиции в дейности, които са пряко свързани с инвестиции в недвижими имоти за дипломатически мисии на държави, които не са държави членки, се изисква административно разрешение от испанския Министерски съвет, освен ако е налице споразумение за реципрочно либерализиране.

               В RO: чуждестранни граждани, лица без гражданство и юридически лица (различни от граждани и юридически лица на държави — страни по Споразумението за ЕИП) могат да придобиват право на собственост върху земя при условията, уредени в международните договори, въз основа на реципрочност. Чужденците, лицата без гражданство и юридическите лица не могат да придобиват право на собственост върху земя при по-благоприятни условия от приложимите за физическите или юридическите лица от Европейския съюз.

               Мерки:

               DE: Einführungsgesetz zum Bürgerlichen Gesetzbuche (EGBGB; Встъпителен закон към Гражданския кодекс).

               ES: Кралски указ 664/1999 от 23 април 1999 г. относно чуждестранните инвестиции.

               RO: Закон № 17/2014 относно някои мерки за регулиране на покупко-продажбата на земеделска земя, разположена извън градовете, и неговите изменения; и

               Закон № 268/2001 относно приватизацията на дружества, на които е възложено управлението на земя — публична и частна държавна собственост, със селскостопанско предназначение и за създаване на Държавна агенция за областите, с последващите изменения.

               Резерва № 2 — Професионални услуги (с изключение на свързаните със здравето професии)

                        Сектор — подсектор:

                        Професионални услуги — правни услуги; представители по патентноправни въпроси, представители по индустриална собственост, адвокати по интелектуална собственост; счетоводство и водене на счетоводни книги; одиторски услуги, консултантски услуги в областта на данъчното облагане; архитектурни услуги и услуги по градоустройствено планиране, инженерни услуги и интегрирани инженерни услуги

                        Отраслова класификация:

                        CPC 861, 862, 863, 8671, 8672, 8673, 8674, част от 879

                        Вид резерва:

                        Достъп до пазара
                           Национално третиране
                           Третиране като най-облагодетелствана нация
                           Висше ръководство и управителни съвети
                           Местно присъствие
                           Задължения за правни услуги

                        Глава/раздел:

                        Либерализиране на инвестициите; Трансгранична търговия с услуги и нормативна уредба за правните услуги

                        Равнище на управление:

                        ЕС/държава членка (освен ако е посочено друго)

               Описание:

               а)
                     Правни услуги (част от CPC 861)
                  120

               По отношение на либерализирането на инвестициите — достъп до пазара, и на нормативната уредба за правните услуги — задължения:

               В EС: Във всяка държава членка се прилагат специфични недискриминационни изисквания за правна форма.

               (i)
                     Определени правни услуги, предоставяни под професионалното наименование на юрисдикцията на установяване (част от CPC 861 — правни услуги по арбитраж, помирение и медиация във връзка с юрисдикцията на установяване и международното право, уредени в раздел 7 [Правни услуги] от глава 5 [Нормативна уредба] от дял II на Позиция едно [Търговия] на втора част [Търговия, транспорт и рибарство]

               От съображения за правна сигурност се уточнява, че в съответствие с уводните бележки, и по-специално параграф 9, изискванията за регистрация към адвокатска колегия могат да включват изискване да е преминато обучение под надзора на правоспособен юрист, или изискване за офис или пощенски адрес в рамките на юрисдикцията на адвокатската колегия с цел придобиване на членство. Някои държави членки могат да наложат на физическите лица, заемащи определени длъжности в адвокатска кантора/дружество/предприятие, или на акционери изискването да имат право да упражняват правото на приемащата юрисдикция.

               По отношение на либерализирането на инвестициите — достъп до пазара, национално третиране; трансграничната търговия с услуги — национално третиране, достъп до пазара; нормативната уредба за правните услуги — задължения:

               В AT:

               за предоставянето на правни услуги в областта на правото на юрисдикцията на произход (на Съюза и на държавите членки), включително представителство пред съд, се изисква гражданство на държава от ЕИП или на Швейцария, както и пребиваване (търговско присъствие). Само юристи — граждани на държава от ЕИП или на Швейцария, имат право да предоставят правни услуги посредством търговско присъствие. Предоставянето на правни услуги в областта на международното публично право и в областта на правото на юрисдикцията на установяване е разрешено само на трансгранична основа.

               Дяловото и акционерното участие на чуждестранни адвокати (които трябва да бъдат напълно правоспособни в своята юрисдикция на установяване) в собствения капитал и в резултатите от дейността на което и да е адвокатско дружество е позволено в размер до 25 на сто; останалата част трябва да принадлежи на напълно правоспособни юристи от държава от ЕИП или от Швейцария и само те могат да упражняват решаващо влияние в процеса на вземане на решения на адвокатското дружество.

               В BE: (по отношение и на третирането като най-облагодетелствана нация) Чуждестранните адвокати могат да практикуват като правни консултанти. Адвокати, които са членове на чуждестранни адвокатски колегии (извън ЕС) и желаят да се установят в Белгия, но не отговарят на условията за вписване в Tableau на напълно квалифицирани адвокати, в списъка на ЕС или в списъка на стажантите юристи, могат да поискат вписване в т.нар. „B-List“. Само в Брюкселската адвокатска колегия съществува такъв „B-List“. Адвокат от „B-list“ има право да предоставя определени правни услуги.

               В BG: (по отношение на третирането като най-облагодетелствана нация): За услуги, свързани с правна медиация, се изисква постоянно пребиваване. Медиатор може да бъде само лице, което е вписано в Единния регистър на медиаторите към министъра на правосъдието.

               В България пълното национално третиране по отношение на установяването и функционирането на дружества, както и предоставянето на услуги, може да бъде разширено по обхват единствено и до дружества, установени в държавите, с които са сключени или ще бъдат сключени двустранни споразумения за правна взаимопомощ, и на техни граждани.

               В CY: Изисква се гражданство на държава от ЕИП или Швейцария, както и пребиваване (търговско присъствие). Само адвокати, вписани в адвокатската колегия, могат да бъдат съдружници, собственици на дялове/акции или членове на съветите на директорите на адвокатско дружество в Кипър.

               В CZ: За чуждестранните адвокати се изисква пребиваване (търговско присъствие).

               В DE: За чуждестранни адвокати (с квалификация, различна от тази от ЕИП и Швейцария) може да има ограничения за притежаването на дялове от адвокатско дружество, което предоставя правни услуги по правото на приемащата юрисдикция.

               В DK: Без да се засяга горната резерва на ЕС,  дялове на адвокатско дружество могат да бъдат притежавани само от адвокати, които активно практикуват право в дружеството, неговото дружество майка или негово дъщерно дружество, други служители в дружеството или друго адвокатско дружество, регистрирано в Дания. Други служители в дружеството могат колективно да притежават само по-малко от 10 процента от дяловете и от правата на глас, а за да бъдат акционери, те трябва да положат изпит по правилата, които са от особено значение за практикуването на правото.

               Само адвокати, които активно практикуват право в дружеството, неговото дружество майка или негово дъщерно дружество, други акционери и представители на служителите, могат да бъдат членове на управителния съвет. Мнозинството от членовете на управителния съвет трябва да бъдат адвокати, които активно практикуват право в дружеството, неговото дружество майка или дъщерното му дружество. Само адвокати, които активно практикуват право в дружеството, неговото дружество майка или негово дъщерно дружество, както и други акционери, издържали горепосочения изпит, могат да бъдат директори в адвокатското дружество.

               В ES: За предоставянето на определени правни услуги се изисква служебен адрес.

               Във FR се изисква пребиваване или установяване в държава от ЕИП, за да може да практикуват постоянно. Без да се засяга посочената по-горе резерва на ЕС: За всички адвокати дружеството трябва да възприеме една от следните правни форми, разрешени съгласно френското право на недискриминационна основа: SCP (société civile professionnelle), SEL (société d’exercice libéral), SEP (société en participation), SARL (société à responsabilité limitée), SAS (société par actions simplifiée), SA (société anonyme), SPE (société multipliprofessionnelle d’exercice) и „асоциация“, при определени условия. Акционерите, директорите и съдружниците могат да бъдат обект на специфични ограничения, свързани с тяхната професионална дейност.

               В HR: Само адвокат, който има хърватско звание адвокат, може да учреди адвокатска кантора (дружествата от Обединеното кралство могат да създават клонове, които не могат да наемат хърватски адвокати).

               В HU: Изисква се договор за сътрудничество, сключен с унгарски адвокат (ügyvéd) или адвокатска кантора (ügyvédi iroda). Чуждестранен юридически съветник не може да бъде член на унгарска адвокатска кантора. Чуждестранен адвокат няма право да изготвя документи, които трябва да бъдат представени, нито да действа като законен представител на клиента пред арбитър, помирител или медиатор по какъвто и да е спор.

               В PT (и по отношение на третирането като най-облагодетелствана нация): Чужденци, които притежават диплома, издадена от някой от факултетите по право в Португалия, могат да се регистрират в Португалската адвокатска колегия (Ordem dos Advogados), при същите условия като португалските граждани, ако съответната им държава предоставя реципрочно третиране на португалските граждани.

               Други чужденци, които притежават диплома по право, призната от факултет по право в Португалия, могат да се регистрират като членове на адвокатската колегия, при условие че са преминали изискваното обучение, заключителното оценяване и са положили успешно приемен изпит.

               Правни консултации се допускат от юристи, при условие че професионалното им пребиваване („domiciliação“) е в Португалия, издържат изпит за допускане и са регистрирани в адвокатската колегия.

               В RO: Чуждестранен адвокат не може да представя устни или писмени заключения пред съдилища и други съдебни органи, с изключение на международен арбитраж.

               В SE: (по отношение и на третирането като най-облагодетелствана нация) Без да се засяга посочената по-горе резерва на ЕС: Член на Шведската адвокатска колегия може да бъде наеман като служител единствено от лице, което е член на адвокатската колегия, или от дружество, което извършва дейност на член на колегията. Възможно е обаче член на адвокатската колегия да бъде нает от чуждестранно дружество, извършващо адвокатска дейност, при условие че дружеството е със седалище в държава от Съюза, ЕИП или Конфедерация Швейцария. Член на Шведската адвокатска колегия може да бъде нает от адвокатско дружество от държава извън Европейския съюз, при условие че съветът на Шведската адвокатска колегия предостави освобождаване.

               Членовете на колегията, които извършват дейността си под формата на дружество или съдружие, не могат да работят с друга цел и не могат да извършват друга дейност освен упражняването на адвокатската професия. Сътрудничеството с други адвокатски дружества е разрешено, но за сътрудничество с чуждестранни дружества се изисква разрешение от съвета на Шведската адвокатска колегия. Само член на колегията може пряко или косвено, или посредством дружество да упражнява професията на адвокат, да притежава дялове в дружеството или да бъде съдружник. Само член на колегията може да бъде член или заместник член на съвета, заместник изпълнителен директор, лице, упълномощено да подписва от името на дружеството или съдружието, или негов секретар.

               В SI: (по отношение на третирането като най-облагодетелствана нация) Чуждестранен адвокат, който има право на адвокатска практика в чужда държава, може да предоставя правни услуги или да упражнява адвокатска дейност при условията на член 34a от Закона за адвокатурата, ако е налице фактическа реципрочност. Без да се засяга резервата на ЕС за недискриминационни изисквания за правна форма, търговското присъствие на вписаните в Словенската адвокатска колегия адвокати може да бъде учредявано само под формата на еднолично предприятие, адвокатско дружество с ограничена отговорност (съдружие) или адвокатско дружество с неограничена отговорност (съдружие). Дейностите на адвокатското дружество се ограничават до предоставянето на правни услуги. Само адвокати могат да бъдат съдружници в адвокатско дружество.

               В SK: За адвокатите, които не са граждани на ЕС, се изисква действителна реципрочност.

               (II)Други правни услуги (право на приемащата юрисдикция, включително правни  услуги  по арбитраж, помирение и медиация и услуги по процесуално представителство).

               От съображения за правна сигурност се уточнява, че в съответствие с уводните бележки, и по-специално параграф 9, изискванията за регистрация към адвокатска колегия могат да включват изискване за придобита диплома по право или неин еквивалент в юрисдикцията на произход или да е преминато обучение под надзора на правоспособен юрист, или изискване за офис или пощенски адрес в рамките на юрисдикцията на адвокатската колегия с цел придобиване на членство.

               По отношение на либерализирането на инвестициите — достъп до пазара, национално третиране, и на трансграничната търговия с услуги — национално третиране, местно присъствие:

               В EС: Представителство на физически или юридически лица пред Службата на Европейския съюз за интелектуална собственост (EUIPO) може да бъде осъществено само от практикуващ юрист, квалифициран в една от държавите членки на ЕИП и чието място на стопанска дейност се намира в ЕИП, доколкото той има право в рамките на посочената държава членка да действа като представител по въпросите на марките или индустриалната собственост и от професионални представители, чиито имена фигурират в списъка, поддържан за тази цел от EUIPO. (част от CPC 861)

               В AT: за предоставянето на правни услуги в областта на правото на юрисдикцията на произход (на Съюза и на държавите членки), включително представителство пред съд, се изисква гражданство на държава от ЕИП или на Швейцария, както и пребиваване (търговско присъствие). Само юристи — граждани на държава от ЕИП или на Швейцария, имат право да предоставят правни услуги посредством търговско присъствие. Предоставянето на правни услуги в областта на международното публично право и в областта на правото на юрисдикцията на установяване е разрешено само на трансгранична основа.

               Дяловото и акционерното участие на чуждестранни адвокати (които трябва да бъдат напълно правоспособни в своята юрисдикция на установяване) в собствения капитал и в резултатите от дейността на което и да е адвокатско дружество е позволено в размер до 25 на сто; останалата част трябва да принадлежи на напълно правоспособни юристи от държава от ЕИП или от Швейцария и само те могат да упражняват решаващо влияние в процеса на вземане на решения на адвокатското дружество.

               В BE: (по отношение и на третирането като най-облагодетелствана нация) За пълноправно членство в адвокатската колегия се изисква пребиваване, включително за представителство пред съд. Изискваната продължителност на пребиваване на чуждестранен адвокат, кандидатстващ за пълноправно членство в адвокатската колегия, е минимум шест години от датата на подаване на заявлението за регистрация или, при определени условия — три години. Изисква се удостоверение, издадено от министъра на външните работи на Белгия, съгласно което националният закон или международната конвенция допуска реципрочност (условие за реципрочност).

               Чуждестранните адвокати могат да практикуват като правни консултанти. Адвокати, които са членове на чуждестранни адвокатски колегии (извън ЕС) и желаят да се установят в Белгия, но не отговарят на условията за вписване в Tableau на напълно квалифицирани адвокати, в списъка на ЕС или в списъка на стажантите юристи, могат да поискат вписване в т.нар. „B-List“. Само в Брюкселската адвокатска колегия съществува такъв „B-List“. Адвокат от „B-list“ има право да предоставя консултации. Представителството пред „Cour de cassation“ е предмет на номинация в специален списък.

               В BG: (по отношение и на третирането като най-облагодетелствана нация) Запазено за граждани на държава членка, на друга държава, която е страна по Споразумението за ЕИП, или на Конфедерация Швейцария, получили разрешение да упражняват адвокатската професия в съответствие със законодателството на някоя от посочените по-горе държави. Гражданин на чужда държава (с изключение на гореспоменатите), който е получил разрешение да упражнява адвокатската професия в съответствие със законодателството на собствената си държава, може, когато  действа по конкретно дело, да обжалва пред съдебните органи на Република България като защитник или законен представител на гражданин на собствената си държава заедно с български адвокат, когато това е предвидено в споразумение между българската и съответната чужда държава, или въз основа на взаимност, като се отправя предварително искане до председателя на Висшия адвокатски съвет. Държавите, за които съществува взаимност, се посочват от министъра на правосъдието по искане на председателя на Висшия адвокатски съвет. За да може да предоставя услуги правна медиация, гражданинът на чужда държава трябва да има разрешение за дългосрочно или постоянно пребиваване в Република България и да е вписан в Единния регистър на медиаторите към министъра на правосъдието.

               В CY: Изисква се гражданство на държава от ЕИП или Швейцария, както и пребиваване (търговско присъствие). Само адвокати, вписани в адвокатската колегия, могат да бъдат съдружници, собственици на дялове/акции или членове на съветите на директорите на адвокатско дружество в Кипър.

               В CZ: За чуждестранни адвокати се изисква пълноправно членство в чешката адвокатска колегия и пребиваване (търговско присъствие).

               В DE: Само юристи с правоспособност, придобита в ЕИП или в Швейцария, могат да бъдат вписани в адвокатската колегия, придобивайки по този начин правоспособност да предоставят правни услуги. За получаването на пълноправно членство в адвокатската колегия се изисква търговско присъствие. Освобождаване от това изискване може да предостави компетентната адвокатска колегия. За чуждестранни адвокати (с квалификация, различна от тази от ЕИП и Швейцария) може да има ограничения за притежаването на дялове от адвокатско дружество, което предоставя правни услуги по вътрешното право.

               В DK: Правните услуги, предоставяни под наименованието „advokat“ (адвокат) или друго подобно наименование, както и представителството пред съдилищата, са запазени за адвокати с датски лиценз за упражняване на професията. Адвокатите от ЕС, ЕИП и Швейцария могат да практикуват под наименованието на своята държава на произход.

               Без да се засяга горната резерва на ЕС  за недискриминационни изисквания за правна форма, дялове на адвокатско дружество могат да бъдат притежавани само от адвокати, които активно практикуват право в дружеството, неговото дружество майка или негово дъщерно дружество, други служители в дружеството или друго адвокатско дружество, регистрирано в Дания. Други служители в дружеството могат колективно да притежават само по-малко от 10 процента от дяловете и от правата на глас, а за да бъдат акционери, те трябва да положат изпит по правилата, които са от особено значение за практикуването на правото.

               Само адвокати, които активно практикуват право в дружеството, неговото дружество майка или негово дъщерно дружество, други акционери и представители на служителите, могат да бъдат членове на управителния съвет. Мнозинството от членовете на управителния съвет трябва да бъдат адвокати, които активно практикуват право в дружеството, неговото дружество майка или дъщерното му дружество. Само адвокати, които активно практикуват право в дружеството, неговото дружество майка или негово дъщерно дружество, както и други акционери, издържали горепосочения изпит, могат да бъдат директори в адвокатското дружество.

               В EE: Изисква се пребиваване (търговско присъствие).

               В EL: Изисква се гражданство на държава от ЕИП или Швейцария и пребиваване (търговско присъствие).

               В ES: Изисква се гражданство на държава от ЕИП или Швейцария. Компетентните органи могат да отменят изискването за гражданство.

               Във FI: за използването на професионалното наименование „адвокат“ (на фински език „asianajaja“ или на шведски език „advokat“) се изисква пребиваване в ЕИП или в Швейцария и членство в адвокатската колегия. Правни услуги могат да бъдат предоставяни и от лица, които не членуват в адвокатската колегия.

               Във FR: Без да се засяга резервата на ЕС за недискриминационни изисквания за правна форма, за пълноправно членство в адвокатската колегия се изисква пребиваване или установяване в ЕИП, което е необходимо за предоставянето на правни услуги. В адвокатска кантора акционерното или дяловото участие и правото на глас може да подлежат на количествени ограничения, свързани с професионалната дейност на съдружниците. За представителството пред Конституционния съд (Cour de cassation) и Държавния съвет (Conseil d'Etat) се прилагат ограничения под формата на квоти и е запазено за граждани на Франция и на ЕС.

               За всички адвокати дружеството трябва да възприеме една от следните правни форми, разрешени съгласно френското право на недискриминационна основа: SCP (société civile professionnelle), SEL (société d’exercice libéral), SEP (société en participation), SARL (société à responsabilité limitée), SAS (société par actions simplifiée), SA (société anonyme), SPE (société multipliprofessionnelle d’exercice) и „асоциация“, при определени условия. Изисква се пребиваване или установяване в държава от ЕИП, за да може да практикуват постоянно.

               В HR: Изисква се гражданство на Европейския съюз.

               В HU: Изисква се гражданство на държава от ЕИП или Швейцария и пребиваване (търговско присъствие).

               В LT: (по отношение и на третирането като най-облагодетелствана нация) Изисква се гражданство на държава от ЕИП или Швейцария и пребиваване (търговско присъствие).

               Юристи от чужди държави имат право да практикуват в качеството си на адвокати в съдилища единствено в съответствие с международни споразумения, включващи специални разпоредби за представителство пред съдилищата. Изисква се пълноправно членство в адвокатската колегия.

               В LU (и по отношение на третирането като най-облагодетелствана нация): Изисква се гражданство на държава от ЕИП или Швейцария и пребиваване (търговско присъствие). Съветът на колегията може, въз основа на принципа на реципрочност, да отмени изискването за национална принадлежност за лицата с национална принадлежност към други държави.

               В LV (и по отношение на третирането като най-облагодетелствана нация): Изисква се гражданство на държава от ЕИП или Швейцария. Юристи от чужди държави имат право да практикуват в качеството си на адвокати в съдилища единствено в съответствие с двустранни споразумения за правна взаимопомощ.

               За адвокати от Европейския съюз или чуждестранни адвокати се прилагат специални изисквания. Например участието в съдебни производства по наказателни дела е разрешено само в съдружие с адвокат от Латвийската колегия на положилите клетва адвокати.

               В MT: Изисква се гражданство на държава от ЕИП или Швейцария, както и пребиваване (търговско присъствие).

               В NL: само адвокати, притежатели на местен лиценз, вписани в нидерландския регистър, могат да се ползват със званието „advocate“. За целите на дейността си в Нидерландия, вместо да използват пълното звание „advocate“, чуждестранните адвокати (без регистрация) са длъжни да посочат професионалната организация от юрисдикцията им на установяване.

               В PT (и по отношение на третирането като най-облагодетелствана нация): изисква се пребиваване (търговско присъствие). За представителство пред съд се изисква пълноправно членство в адвокатската колегия. Чужденци, които притежават диплома, издадена от някой от факултетите по право в Португалия, могат да се регистрират в Португалската адвокатска колегия (Ordem dos Advogados), при същите условия като португалските граждани, ако съответната им държава предоставя реципрочно третиране на португалските граждани.

               Други чужденци, които притежават диплома по право, призната от факултет по право в Португалия, могат да се регистрират като членове на адвокатската колегия, при условие че са преминали изискваното обучение, заключителното оценяване и са положили успешно приемен изпит. Само адвокатски дружества, чиито акции или дялове принадлежат изключително на адвокати, вписани в Португалската адвокатска колегия, могат да упражняват професията в Португалия.

               В RO: Чуждестранен адвокат не може да представя устни или писмени заключения пред съдилища и други съдебни органи, с изключение на международен арбитраж.

               В SE: (и по отношение на третирането като най-облагодетелствана нация) за приемане в адвокатската колегия и използване на званието „advokat“ се прилага изискване за пребиваване в ЕИП или в Швейцария. Освобождаване може да предостави съветът на Шведската адвокатска колегия. За предоставянето на услуги в областта на правото на Швеция не е необходимо вписване в адвокатската колегия.

               Без да се засяга резервата на ЕС за недискриминационни изисквания за правна форма, член на Шведската адвокатска колегия може да бъде наеман като служител единствено от лице, което е член на адвокатската колегия, или от дружество, което извършва дейност на член на колегията. Възможно е обаче член на адвокатската колегия да бъде нает от чуждестранно дружество, извършващо адвокатска дейност, при условие че дружеството е със седалище в държава от  ЕИП или Конфедерация Швейцария. Член на Шведската адвокатска колегия може да бъде нает от адвокатско дружество от държава извън Европейския съюз, при условие че съветът на Шведската адвокатска колегия предостави освобождаване.

               Членовете на колегията, които извършват дейността си под формата на дружество или съдружие, не могат да работят с друга цел и не могат да извършват друга дейност освен упражняването на адвокатската професия. Сътрудничеството с други адвокатски дружества е разрешено, но за сътрудничество с чуждестранни дружества се изисква разрешение от съвета на Шведската адвокатска колегия. Само член на колегията може пряко или косвено, или посредством дружество да упражнява професията на адвокат, да притежава дялове в дружеството или да бъде съдружник. Само член на колегията може да бъде член или заместник член на съвета, заместник изпълнителен директор, лице, упълномощено да подписва от името на дружеството или съдружието, или негов секретар.

               В SI: ( по отношение на третирането като най-облагодетелствана нация) За представляване на клиенти пред съда срещу заплащане се прилага условие за търговско присъствие в Република Словения. Чуждестранен адвокат, който има право да практикува пр
[cell cut: 4870487 characters, first 2000000 kept]